
Sofijai 

Afroamerikietis jūrų pėstininkas pilkame mersedese netrukus 
mirs nuo Naja siamensis įkandimų, tačiau šito mudu su Pičajumi 
dar nežinome (pasak Budos, ateitis yra neįžvelgiama). Nuo jo mus 
skiria vienas automobilis, stovime prie greitkelio, vedančio iš oro 
uosto į miestą, mokėjimo būdelės, per daugiau nei tris valandas 
nebuvome labiau prie jo priartėję. Sužavėtas žiūriu, kaip milžiniš- 
ka juoda ranka su didžiule auksine signete ant rodomojo piršto 
išlenda pro langą, šimto batų banknotas stilingai suspaustas tarp 
mažylio ir to, kurį mūsų būrėjai vadina saulės pirštu. Kaukėta 
moteris būdelėje paima tą banknotą, atiduoda grąžą ir linkteli į 
kažkokius jo žodžius, tikriausiai ištartus labai prasta tajų kalba. 
Pasakau Pičajui, kad tik tam tikros rūšies farangai bando užmegzti 
pokalbį su būdelių kasininkais. Pičajus kriukteli ir nusileidžia 
sėdynėje snūstelėti. Daugybė gyventojų apklausų parodė, kad 
miegas yra pats didžiausias mano tautos pomėgis. 

— Jis pasiėmė kažkokią merginą, - atsainiai sumurmu, tarsi 
manęs tai visai nejaudintų ir nebūtų akivaizdus mūsų nekompe- 
tentingumo įrodymas. 


Pičajus pramerkia vieną akį, paskui kitą, išsitiesia ir ima mankš- 
tinti kaklą, o mersedesas tuo tarpu nulekia tolyn tarsi eiklus 
žirgas. | 

— Šliundrą? 

— Plaukai su žaliomis ir oranžinėmis sruogomis. Afrikietiško 
stiliaus. Juodi marškinėliai su petnešomis. Labai tamsi. 

— Garantuoju, kad žinai, kokio dizainerio tie juodi marškinė- 
liai. 

— Armanio klastotė. Jis pirmas sugalvojo tokius su plonytėmis 
petnešėlėmis, o paskui mėgdžiotojų jau nestigo. 

Pičajus palinguoja galvą. 

— Tu kietas. Matyt, jis paėmė ją oro uoste, per tą pusvalandį, 
kai buvom pametę jį iš akių. 

Į tai neatsakau nieko, o tuo tarpu Pičajus, mano sielos brolis ir 
ištižimo bendras, vėl sudrimba nusnūsti. O gal jis ir nemiega, gal 
medituoja. Jis iš tų, kuriems pasaulis įsipyko. Tiek juo bjaurisi, 
kad sumanė įsišventinti, ir nusprendė, kad mudu su jo motina 
nuskusime jam galvą ir antakius, o toji garbė leis mums mūsų 
mirties valandą įsikibti į jo oranžinius drabužius ir skristi į kurias 
nors Budos dausas. Matote, kaip giliai mūsų senovinėje kultūroje 
įsišaknijusios malonės per pažintis. 

Tiesą sakant, to juodaodžio jūrų pėstininko galvos ir pečių 
linija kažkokia hipnotiška, negaliu atitraukti akių. Vos pradėjęs 
sekti, stebėjau, kaip jis degalinėje išlipa iš savo automobilio: 
tokios tobulos formos milžinas, kad toji tobulybė mane pake- 
rėjusi jau tris valandas, tarsi jis būtų koks juodas Buda, Tobulas 
Žmogus, o mes visi likusieji esame tik sumažinti jo modeliai 
su bjauriais trūkumais. O dabar, kai pagaliau ją pastebėjau, 
toji šliundra šalia jo atrodo erotiškai trapi, tarsi jis galėtų ne- 
tyčia sutraiškyti ją lyg vynuogę į gomurį, o ji liktų jam už tai 
amžinai ir ekstaziškai dėkinga (matote, kodėl esu netinkamas 
vienuolystei). 


Kol su savo dvesiančia tojota pasiekiau būdelę, jis su savo 
naujausio modelio Garuda* jau buvo nuskriejęs į nežinia kokią 
dangišką malonumų lovą. 

Sakau savo mylimam Pičajui: „Pametėm jį iš akių, - bet Pičajus 
irgi išskridęs ir palikęs tik tuščią savo lavoną, knarkiantį sėdynėje 
greta manęs. 


Naja siamensis - didingiausia iš visų mūsų spjaudančiųjų ko- 
brų, o dėl savo grožio, žavesio, pasalūniškumo ir mirtino įkan- 
dimo galėtų būti mūsų nacionalinis talismanas. Beje, žodis naja 
yra kilęs iš sanskrito ir susijęs su didžiąja Naja, žemės dvasia, 
saugojusia mūsų viešpatį Budą per siaubingą audrą miške, kur 
jis meditavo. 


2 


Estakadinis greitkelis yra vienintelė miesto gatvė, kur E serijos 
mersedesas gali pabėgti nuo tojotos „Echo“, taigi važiuoju nieko 
nebesitikėdamas ir neskubėdamas (skubėjimas kilęs iš velnio; 
lėtumas - iš Budos), tik dėl akių, jaučiuosi balta varna tarp elitinių 
automobilių, kurių savininkai gali sau leisti susimokėti rinkliavą — 
mersedesai ir BMW, japoniški, varomi keturiais ratais, ir daugybė 
taksi su farangais ant galinių sėdynių. Skriejame virš Nanos rajono 
viešnamių-viešbučių, o paskui aš išsuku į po greitkeliu tvyrančią 
amžinąją grūstį. 

Grūstesnių grūsčių nei pas mus nebūna. Sukumvito kelyje, prie 
sankryžos su 4-ąja šonine gatvele, eismas užstrigęs į visas ketu- 
rias puses. Čia esama ir sarginės būdelės eismo reguliuotojams, 
kurie turėtų šitą problemą spręsti, bet kaipgi dviem varganai 


* Budistų mitologijoje - milžiniškas plėšrus paukštis dievybė, nacionalinis Tailando simbolis. 
(Čia ir toliau - vert. past.) 


mokamiems farams išjudinti milijoną automobilių, suspaustų 
tarsi eksportui sukrauti mangai? Šitie farai miega už savo lange- 
lio, o vairuotojai jau nuleidę rankas ir nebepypina. Pypinti per 
karšta ir per drėgna. Užmetu akį į prie Pičajaus kojų gulinčius 
mūsų ginklus ir perpetes, sumestus krūvon su radiju ir sirena; ją 
užkeliame, kai galiausiai imamės veiksmų. Baksteliu Pičajų. 

— Verčiau jau skambink jam ir sakyk, kad pametėm taikinį. 

Pičajui jau išsivystęs vienuoliškas gebėjimas miegant girdėti ir 
suprasti. Jis suurzgia, perbraukia ranka per tas velnioniškas varno 
juodumo garbanas, kurių jam visą gyvenimą pavydžiu, ir dvilin- 
kas graibo korėjietiško trumpabangio radijo. Pasigirsta trukdžiai, 
o paskui visai nestebinanti informacija, kad Aštuntojo rajono 
policijos viršininko, pulkininko Vikorno, šiuo metu nėra. 

- Skambink į mobilųjį. 

Pičajus susižvejoja kišenėje savo mobilųjį ir paspaudžia auto- 
matinį rinkimą. Su mūsiškiu pulkininku jis kalba pernelyg pagar- 
biomis frazėmis, kad būtų galima jas išversti į šiuolaikinę kalbą 
(maždaug tarp „jūsų šviesybe“ ir „valdove“), kurį laiką klausosi, 
paskui įmeta savo „Nokią“ atgal kišenėn. 

— Jis paprašys kelių policiją padėti. Jei pasirodys juodas faran- 
gas, jie duos radijo signalą. 

Padidinu oro kondicionavimą ir atsilenkiu sėdynę. Bandau pasi- 
nerti į Vipasanos meditaciją, jos išmokau seniai, dar paauglystėje, 
ir nuo to laiko kartkartėmis ja užsiiminėju. Visa jos gudrybė - pa- 
gauti asmenybės sandus jiems skriejant galvoje, bet jų nesulaikyti. 
Visos mintys yra kilpos, ir jei tik mums pavyktų tų kilpų išvengti, 
gal pasiektume nirvaną per vieną ar du gyvenimus, užuot be galo 
kankindamiesi inkarnacija po inkarnacijos. Mane nutraukia iš ra- 
dijo vėl pasigirdę trukdžiai (prieš išeidamas iš meditacijos fiksuoju: 
trukdžiai, trukdžiai, trukdžiai). Pranešta, kad juodas farangas su 
pilku mersedesu sustojęs išvažiavimo keliuke po Daoprijos tiltu. 
Pičajus paskambina pulkininkui, o tas leidžia važiuoti su sirena. 

Palaukiu, kol Pičajus išlipa iš automobilio, pritvirtina sireną 
prie stogo, - toji ima Žybčioti ir kaukti, visiškai beprasmiškai 
tokioje spūstyje, - ir prieina prie būdelės, kur miega tie eismo re- 
guliuotojai. Tuo pačiu metu jis segasi perpetę su ginklu ir traukia 
iš kišenės policininko pažymėjimą. Būdamas kur kas pažangesnė 
siela už mane, jis nė kiek neparodo esąs pasišlykštėjęs dėl šitokio 
įkalinimo purve, kurį vadiname gyvenimu žemėje. Jis nenori 
nuodyti kitų protų. Vis dėlto jis smarkokai trinkteli per būde- 
lės langą ir užbliauna jiems po velnių tuoj pat keltis. Mandagi 
diskusija ir šypsenos, ir vaikinukai pilkai rudomis uniformomis 
(prie tam tikro apšvietimo jos gali atrodyti tamsiai žalios) išlenda 
daryti tvarkos. Prieina prie manęs, sėdinčio automobilyje, ir, kaip 
visada, pamatę, kas aš esu, įdėmiai įsistebeilija. Vietnamo karas 
Krungtepe paliko begalę skersarūšių, bet tik nedaug mūsų virto 
farais. 

Visuomet atsiras keletas colių asfalto kiekvienam automobiliui 
pasistūmėti, ir norėdami atlaisvinti kelią mūsų kolegos pade- 
monstruoja puikius įgūdžius ir sumanumą. Tik akimirksnis, ir 
aš užvažiuoju ant šaligatvio, sirena šiurpindamas pėsčiuosius. 
nuo tų laikų, kai mudu drauge vartojome narkotikus ir vogėme 
automobilius, nuo to auksinio amžiaus, pasibaigusio, kai Pičajus 
nužudė mūsų jabos prekeivį ir mums teko ieškoti prieglobsčio 
Trijose Brangenybėse - Budoje, Dharmoje ir Sanghoje. Šitame 
metraštyje dar pakaks laiko paaiškinti, kas yra jaba. 

Automobiliu braunuosi pro gatavo maisto prekystalius, sekso 
pardavėjus ir priešpriešinį transportą, vairas susisuka, automobilis 
sekundei pasvyra, bet net ir traukdamas rankinį stabdį bandau 
prisiminti, kuo garsėja Daoprijos tiltas. Kodėl aš apskritai apie 
jį girdėjęs. 

Mudu labai laimingi. Sabai reiškia jaustis gerai, o sanuk - 
linksmintis. Skriedami velnišku greičiu tilto link, mes ir jaučia- 

mės gerai, ir linksminamės, o kad išvengtume avarijų, Pičajus 
deklamuoja pali, senovine Gautamos Budos kalba. Dar jis prašo 
budistų šventųjų, kad netyčia nenužudytume nieko, kas to nenu- 
sipelnė, - ši tema Pičajui itin jautri. 


Krungtepas reiškia Angelų miestą, tačiau jį galime vadinti ir 
Bankoku, jei tik tai padeda farangams atsisveikinti su savo pini- 
gais. 

Prisiminiau, kuo garsus Daoprijos tiltas. 

- Skvoteriai, visas kaimas. Čia jie gyvena jau daugiau nei dvi- 
dešimt metų. Visi jie iš vienos šiaurės vakarų genties, kajinų. 
Turi didelę daryklą. Jų pagrindinis verslas - lošimai ir viskis, dar 
truputis prostitucijos, elgetavimo ir vagysčių, kad sudurtų galą 
su galu. 

- Jie turi mokėti už stogą. Koks čia rajonas? 

Gūžtelėjau. 

— Keturioliktas, Penkioliktas? 

— Penkioliktas priklauso Suvitui. Jis gyvulys. 

Linkteliu. 

— Atgims utėle šuns šiknoj. 

— Tik prieš tai praleis aštuoniasdešimt du tūkstančius metų 
kaip alkanas vaiduoklis. 

— Tikrai aštuoniasdešimt du? 

— Tai standartinė bausmė tokiems kaip jis. 

Suraukiu antakius. Pičajaus meditacija pažengusi mylias nuo 
manosios, tačiau jo šventaknygių žinios dažnai netvirtos. 

Nustembu, kai, važiuodami tiltu virš kanalo, pamatome pilkąjį 
mersedesą. Nuo tada, kai kelių policija mums pranešė, kur jis 

pastebėtas, turbūt kokio skvoterio, praėjo bemaž dvi valandos. 
Kam kažkokiam skvoteriui skambinti policijai? 

Kaip ir daugelis dalykų mano šalyje, keliukas išsukti nuo tilto 
į paupį užsibaigia be jokios naudos šalies ūkiui. Jis tiesiog egzis- 
tuoja, kaip ir mes. Ratai sugurgžda, staigiai sustabdau ant asfaltą 
netikėtai pakeitusio žvyro, už kokių trisdešimties jardų nuo mer- 
sedeso, apsupto vyrų, moterų ir vaikų. Jie kuproti, skarmaluoti ir, 
vos pamatę policiją, iš karto nutaiso kuklių kukliausias povyzas. 
Kai kurių akys pavandenijusios, burnos perkreiptos kaip niekad 
neišsiblaivančių. Mes niekada nesužinosime, kuris iš jų skambino. 
Jie niekada mums nieko nepasakys. Jie - mano tauta. 

Pičajus pirmas išlipa iš mašinos. Jis vis dar segi ginklą, tas 
tabaluoja ant jo kairiojo sėdmens, o mums bėgant žvyru link 
besiskiriančios minios aš skubiai seguosi savąją perpetę. 

— Kas nutiko? Į ką čia visi spoksote? 

Niekas nė neprasižioja, net nelinkteli, bet moteris suplyšusiais 
marškinėliais ir sarongu, basa ir rimtai pažengusi nuodijimesi 
alkoholiu srityje, pakelia galvą į tiltą ir sustaugia. Tą pačią sekundę 
išgirstu, kaip Pičajus suurzgia, kaip suurgztų drąsus vyras tada, 
kai kitas klyktų. Jis nenoromis žengia tolyn nuo automobilio, 
kad pamatyčiau ir aš. Aš irgi suurzgiu, visada taip slopinu baimę. 
Pažvelgiu į Pičajų, - jis už mane taiklesnis. Pičajus sako: 

— Pažiūrėk į duris. 

Tas mersedesas - pailgintas penkių durų furgonas, o kažkas 
už priekinių ir užpakalinių vairuotojo pusės rankenų užkišo C 
formos plieno gabalėlius, panašius į naudojamus gelžbetonyje. 
Bet kas, net vaikas, galėtų lengvai nuleisti langą, ištraukti tą pri- 
mityvų įnagį ir pabėgti, bet tam reikia laiko, laiko susivokti, kodėl 
neatsidaro durys, laiko langui nuleisti. Dar praverstų ir baimės 
neužtemdytas protas. 

Daugybė amerikiečių bijo gyvačių, net ir jūrų pėstininkai. 
Vietkongas itin veiksmingai naudojo jas kaip ginklą Cu Či rajono 

tuneliuose. O šita - milžiniškas pitonas, - apsivijusi apie juodojo 
vyro pečius ir kaklą, bando nukąsti jo puikiąją galvą. Atkreipiu 
dėmesį, kad pitonai paprastai šitaip nesipurto, jiems taip pat ne- 
būdinga ir važinėtis mersedesais. Ar tas juodaodis šitaip purto 
tą gyvatę, ar gyvatė jį? 

Liepiu tiems žmonėms pasitraukti, o Pičajus tuo tarpu išsi- 
traukia ginklą. 

— Kulka gali atšokti ir nulėkti į bet kurią pusę, eikit atgal po 
tiltu. 

Jiems išsilaksčius, Pičajus pritupia prie vairuotojo lango, tačiau 
jam neįtinka šūvio kampas. Jis nenori pataikyti į jūrų pėstininką, 
nes tas dar gali būti gyvas, bet kaip sužinoti, ar stiklas pakeis 
kulkos trajektoriją? Jis spėriai ir rimtai apeina aplink automobilį 
ir sugrįžta į savo pradinę poziciją. 

— Kažkas užkišo ir kitas duris. 

Pičajus jau susitvardęs, ir aš žinau, kas verda jo galvoje. Jis yra 
prisiekęs panaikinti tą siaubingą karmą, tvyrančią po jabos pre- 
keivio nužudymo, šitame gyvenime tapdamas budistų šventuoju, 
arhatu. Arhatas nedvejodamas atiduos savo gyvybę, jei tik to 
reikalauja pareiga. Arhatas valdo baimę. 

Pičajus pritupia, kruopščiai nusitaiko ir šauna. Puikus šūvis! 
Nupučia tris ketvirčius pitono galvos. Pičajus ištraukia metalinį 
kaištį iš durų ir atidaro, bet tas milžinas jūrų pėstininkas apsun- 
kęs, su pitonu aplink galvą, jis nuvirsta ant durelių, ir Pičajus 
jų nebenulaiko. Man nespėjus prišokti padėti, pėstininkas su 
pitonu griūva ant. mano brangaus draugo ir prispaudžia jį prie 
žemės. Artėdamas prie jų pagalvoju, kad Pičajus paprasčiau- 
siai klykia iš siaubo ir iš pradžių nepastebiu (negaliu patikėti) 
nedidukės kobros, aistringai įsikibusios jam į kairiąją akį. Su- 
telkiu didžiausias pastangas, išvelku Pičajų iš po to pėstininko, 
išsitraukiu ginklą ir atsigulu šalia jo, besiraitančio su kobra 
rankoje. 

Dar viena Naja siamensis savybė yra ta, kad jos niekada nepa- 
leidžia. Peršaunu jai gerklę ir tik tada suvokiu, ką Pičajus bando 
paaiškinti per savo agoniją. Ten jų daugybė, galima sakyti, kaska- 
da, virsdamos iš automobilio jos spjaudosi ir keistai purtosi. Viena 
išlenda pro gyvai judantį to juodaodžio marškinių susegimą. 

— Neleisk, kad jos pasiektų tuos žmones. Iššaudyk. Joms turbūt 
kažko uždavė, kad šitaip dreba. 

Jis sako man jau esąs miręs, nebėra prasmės kviesti pagalbos. 
Net jei ir atsiųstų sraigtasparnį, vis vien per vėlu. Niekas neišgy- 
vena po kobros įkandimo į akį. Toji akis jau golfo kamuoliuko 
dydžio ir tuoj sprogs, o gyvatės artėja apimtos narkotinio siau- 
tulio. Visas sustiręs imu jas šaudyti ir mane patį apima siautulys. 
Nulekiu į tojotą daugiau šovinių ir pakeičiu ne mažiau nei septy- 
nias apkabas. Sielvarto perkreiptu veidu guliu, laukdamas juodojo 
vyro drabužiuose įstrigusių gyvačių. Jos viena po kitos virsta iš 
jo, o aš pritreškiu jas prie žemės. Ir visoms gyvatėms išdvėsus dar 
ilgai nesiliauju šaudyti. 

Kai nužudėme tą jabos prekeivį, mudviejų motinos surengė mums 
pokalbį su vieno vienuolyno, esančio miške, pačioje šiaurėje, 
abatu, ir tas mums pasakė, kad esame pati žemiausia gyvybės 
forma per dešimtį tūkstančių visatų. Pičajus sukišo nudaužtą 
butelį žmonijai į kaklą, taigi ir pačiam Budai į kaklą, o aš tuo 
tarpu krizenau. Po šešių mėnesių moskitų ir meditacijų mūsų 
širdis išskobė graužatis. Dar po šešių mėnesių tas abatas tarė, kad 
turime sulopyti savo karmą tapdami farais. Jaunylis jo brolis esąs 
policijos pulkininkas, vardu Vikornas, Aštuntojo rajono viršinin- 
kas. Tačiau mums draudžiama imti kyšius. Jei norime išvengti 
žudikų pragaro, teks būti sąžiningais farais. Negana to, dar ir farais 

arhatais. Be abejo, tas abatas pats yra arhatas, nušvitimą pasiekęs 
žmogus, savo noru stabtelėjęs ant nirvanos krašto ir atidėjęs vi- 
sišką išsilaisvinimą, kad perteiktų savo išmintį tokioms šiukšlėms 
kaip mes. Jis žino viską. Dabar Pičajus su juo, o aš įstrigęs čia, 
šitame purve, kurį vadiname gyvenimu žemėje. Reikia smarkiau 
padirbėti prie savo meditacijos. 

Uždengiau Pičajų savo švarku ir laukiau, kol atvyks furgonas. 
Drauge su juo atvažiavo ir policijos automobilis - jo ekipažas 
ėmė rinkti negyvas gyvates ir filmuoti įvykio vietą. Pitonui 
išgabenti prireikė keturių vyrų, tas vis slydo jiems nuo pečių, 
kol jie įsigudrino jį nulaikyti. Furgonui skriejant į morgą, sė- 
dėjau jo gale su Pičajumi ir juoduoju amerikiečiu, o paskui 
stovėjau greta, kai morgo darbuotojai nurengė mano draugą, 
ir stengiausi nežiūrėti į kairiąją jo veido pusę. Milžinas negras 
gulėjo netoliese, neštuvuose su ratais, jo nuogas kūnas nusėtas 
suodžių spalvos bubonais ir vandens lašais nuo ištirpusio ledo, 
po žibintais šviečiančiais lyg deimantai. Vienoje ausy jis segėjo 
tris perlus, kitoje - nieko. 

Pasirašiau, kad gavau plastikinį maišelį su Pičajaus asmeniniais 
daiktais, tai yra jo pakabučiu su Buda ir didesnį maišą su drabu- 
žiais, ir patraukiau namo į išsinuomotą lindynę priemiestyje prie 
upės. Pagal taisykles turėjau iškart keliauti į policijos nuovadą 
rašyti ataskaitos, pildyti formų, tačiau pernelyg skaudėjo širdį ir 
nenorėjau kitiems farams rodyti savo sielvarto. Daugelis didžiai 
pavydėjo mudviem su Pičajumi artimos draugystės. 

Dharmos mokymas mums aiškina apie visų reiškinių laikinu- 
mą, tačiau neįmanoma būti pasirengus prarasti reiškinio, kurį 
myli labiau nei save patį. 

Kai iš savo kambario pabandžiau prisiskambinti motinai, pa- 
sibaigė Pičajaus telefono kreditai. Mano pastate telefono nėra nė 
vienam kambary, tačiau kiekviename aukšte yra po pastato šei- 
mininkų kabinetą, galima paskambinti iš ten. Prižiūrimas storos 
administratorės, be paliovos ryjančios pūstus krevečių skonio 
ryžių traškučius, skambinu motinai, gyvenančiai garuojančiose 
Pečabuno lygumose už kokių trijų šimtų kilometrų į šiaurę nuo 
Krungtepo. Jiedvi su Pičajaus motina - buvusios kolegės ir arti- 
mos draugės, drauge išvyko į gimtąjį miestą užtarnauto poilsio, 
nusipirko lopinėlį žemės ir joje pasistatė porą įmantrių pilaičių — 
juk pagal kaimo standartus dviaukščiai su žalių čerpių stogais ir 
dengtais balkonais yra tikri rūmai. Belaukdamas klausausi, kaip 
storoji Som trakšt trakšt trakšt doroja savuosius traškučius, o jos 
susidomėjimas prislegia man pečius lyg tūkstantis ryžių maišų, 
mat ji pastebėjo, koks esu priblokštas. 

Jaučiuosi bailys, kad negaliu pats pasakyti Pičajaus motinai, 
tačiau mane arba baugina ši kančia, arba nepasitikiu savo stiprybe 
ir bijau palūžti su ja kalbėdamas. Mano motina Nong tai atliks 
kur kas geriau. 

Klausausi savo motinos mobiliojo pypsėjimo. Kas porą metų 
ji keičia telefoną į naują, nes nori visąlaik turėti patį mažiausią 
modelį. Dabar ji turi „Motorolą“, tokį mažą, kad gali jį laikyti lie- 
menėlėje. Įsivaizduoju, kaip jis skamba ir vibruoja mano motinai 
tarp krūtų. Ji visuomet atsiliepia atsargiai, nes niekada nežino, 
ar neskambina koks buvęs meilužis, gal kuris nors farangas iš 
Europos ar Amerikos, pabudęs vidury nakties jos ilgėdamasis. 
Farangųy vienatvė gali būti mirtina liga, iškreipianti jų mintis ir 
kankinanti, kol jie pratrūksta. Ėmę skęsti jie griebiasi bet kokio 
šiaudo, net Bankoko šliundros, kadaise turėtos per savaitę sekso 
turizmo. | 

Mano motina nebedirba jau daugiau kaip dešimt metų, bet 
kartkartėmis vis sulaukia skambučių. Ir pati kalta, mat nuolat 

peradresuoja skambučius iš senųjų telefonų į naujuosius. Galbūt 
ji vis dar laukia to ypatingojo skambučio? O gal jos galia nevilties 
apimtus baltaodžius veikia kaip narkotikas? 

— Alioo? 

Viską jai papasakoju ir šįkart ji neturi ką atsakyti. Klausausi 
moters, kuri pardavinėjo savo kūną, kad užaugintų mane, kvė- 
pavimo, jos tylos, jos meilės. 

— Labai užjaučiu, Sončajau, - galiausiai prataria. - Nori, kad 
už tave pasakyčiau Pičajaus motinai? 

— Taip, nes turbūt šiuo metu negalėčiau pakelti jos sielvarto. 

— Tavasis sielvartas didesnis, brangusis. Gal nori atvažiuoti? 
Kelias dienas pabūti pas mane? 

— Ne. Išžudysiu tuos, kas tai padarė. 

Tyla. 

- Žinau, kad taip ir padarysi. Bet būk atsargus, mielasai. Visa 
tai atrodo didžiulio masto. Į laidotuves, aišku, atvažiuosi? 

Šitai jau apsvarsčiau pakeliui iš morgo į namus. 

— Ne, nemanau. 

— Sončajau? 

— Dėl kaimiškų laidotuvių. 

Pičajaus kūnas sėdės puošniame karste vietinio vato kiemo 
paviljone, muzikantai visą popietę gros laidotuvių giesmes. Saulei 
leidžiantis muzika pagyvės, Pičajaus motinai teks pasiduoti ben- 
druomenės spaudimui ir surengti pasilinksminimą. Liesis alus 
ir viskis, vyks šokiai, dainuos profesionalus dainininkas, svečiai 
loš, vienas kitas turbūt susimuš. Prekeiviai sulėks motociklais, 
pardavinės jabą. O blogiausia - krematoriumas. Tame užkampyje 
jis primena garo mašinos laikus - ilgas aprūdijęs kaminas, kaip 
tik tokio dydžio, kad tilptų karstas ir po karstu kuriamas laužas. 
Keptos Pičajaus mėsos kvapas tvyros ore ištisas dienas. Mano 
sielos brolio kūnas - mano kūnas. 

- Jį sudegins toje krosnyje, taip? 

Mano motina atsidūsta. 

— Manyčiau, kad taip. Atvažiuok kuo greičiau, brangusis. O gal 
nori, kad aš pas tave atvažiuočiau? 

— Ne, ne. Pats atvažiuosiu. Kai viskas baigsis. 

Kai padedu ragelį, storajai Som nors kartą gyvenime nukąra 
žandikaulis, - tarp dantų jai prisivėlę apkramtytų traškučių. Ji 
norėtų pareikšti užuojautą, bet mane per menkai pažįsta. O Som 
karma tokia, kad dėl kažkokio jos užteršimo kažkuriame praeita- 
me gyvenime ji negali išreikšti savo jausmų ir todėl yra pasmerkta 
būti stora ir pritvinkusi apmaudo. Ji vis dėlto pamėgina - kvailai 
suraukia antakius, tačiau aš nesureaguoju ir išeinu iš kambario. 
Beeidamas koridoriumi išgirstu kabinete skambantį telefoną ir 
pagalvoju, kad prieš atsiliepiant storajai Som teks baigti žiaumo- 
ti tą kąsnį traškučių. Jau kišu raktą į spyną, kabančią ant mano 
kambario durų, labai primenančių kalėjimo kameros duris, bet 
išgirstu ją šaukiant ir atsisukęs matau, kaip ji išlekia pro kabineto 
duris ir gaudydama kvapą rieda link manęs, liulėdama visu kūnu 
po medvilnine suknele. 

- Čia jums. 

Esu priblokštas, man čia niekas neskambina, pagalvoju, kad 
bus kokia klaida ir atsiliepti neisiu, tačiau storoji Som neatlyžta. 
Kai vėl ateinu į jos kabinetą, ji verkia it vaikas. Pamanau - gal 
mano tragedija bus pramušusi jos karmą ir dabar ji išsilaisvins, 
gal Pičajus visgi mirė arhatu ir iš ten, kur laukia prie nirvanos 
krantų, įgijo gydymo galią? Nusišypsau jai (ji beveik nepakeliamai 
dėkinga) ir paimu ragelį. 

Man į ausį prabyla vyras, amerikietis. 

— Gal galėčiau kalbėtis su detektyvu Sončajumi Džipičipu? 

Tik po kelių sekundžių susivokiu, kad jis pamėgino ištarti 
mano pavardę. 


— Klausau. 

Angliškai kalbu beveik be jokio tajiško akcento, tačiau esama 
įvairių kitokių atspalvių, pradedant Florida, baigiant Paryžiumi, 
jie atspindi motinos darbo pašonėje praleistą vaikystę. Man sakė, 
kad kai esu susijaudinęs, angliškai kalbu su vokišku tikslumu ir 
bavarišku akcentu. Visai netrukus papasakosiu apie Fricą. 

— Detektyve, labai atsiprašau, kad tokiu metu skambinu jums 
į namus. Aš Neipas, Amerikos ambasados Vireleso gatvėje FTB 
teisinių reikalų atašė pavaduotojas. Su mumis susisiekė pulki- 
ninkas Vikornas ir pranešė apie mūsų ambasadoje dirbusio jūrų 
pėstininko seržanto Viljamo Bredlio mirtį. Kaip suprantu, jūs ją 
tiriate? 

— Taip. 

Šokas iškreipė mano suvokimą. Nesuprantu, ar šitas pokalbis 
vyksta kokioje nors kitoje planetoje, ar pragare, o gal vienose iš 
dausų? Nebesusigaudau šitoje nerealybėje. 

— Kaip suprantu, jūsų partneris ir geras draugas detektyvas 
Pičajus Apiradis irgi žuvo, todėl norėčiau pareikšti kuo nuošir- 
džiausią užuojautą. 

— Taip. 

— Tikriausiai žinote, kad pagal mūsų su Tailando vyriausybe 
pasirašytą protokolą turime teisę susipažinti su informacija, ku- 
rią galbūt gausite tirdamas Amerikos valstybės tarnautojo mirtį 
tokiomis aplinkybėmis, o kartu mes mielai leisime jums naudotis 
FTB teisminių tyrimų galimybėmis. Kada jums būtų patogu at- 
vykti į mūsų ambasadą aptarti šio dalijimosi informacija - o gal 
norėtumėt, kad mes atvyktumėm pas jus? 

Pagalvojus apie FTB pareigūnų priėmimą mano ankštoje celėje 
be kėdžių norisi tik ciniškai juoktis. 

— Aš atvažiuosiu, turėsite palaukti, gatvėse grūstys. 

— Suprantu, detektyve. Galėčiau pasisiūlyti atsiųsti automobilį, 
bet bijau, kad šitai problemos neišspręs. 

— Ne. Aš atvažiuosiu. Tuoj. 

Nebėjau į savo kambarį ir betoniniais laiptais nusileidau į pirmą 
aukštą. Lauke prie mano namo šliejasi artelė-pašiūrė su kone žemę 
siekiančia žalia stogine. Po ja ant gultų drybso gauja gausiai ta- 
tuiruotų ir auskaruotų stuobrių, rūko ir geria alų, ant žemės greta 
voliojasi jų striukės su numeriais. Tai licencijuoti motociklininkai 
taksistai - pavojingiausias, bet greičiausias viešasis transportas. 

— Amerikos ambasada, Vireleso gatvė, - rikteliu vienam iš 
stuobrių ir paspiriu jo gulto šoną. - Staigiai. 

Šitie stuobriai yra ir vietiniai jabos tiekėjai. Dažnai ir varto- 
tojai. Kartkartėmis pasvarstydavau, gal vertėtų juos susemti, bet 
jei susemsiu šituos, verslą perims kiti ir gal netgi išplėtos kur 
kas smarkiau nei šitie mulkiai. Trenkęs per purvą lazda jį tik 
plačiau paskleisi. Ir, šiaip ar taip, nemenką dalį savo jabos jie 
perka iš policijos, konfiskuotą, taigi užsitraukčiau ir profesinių 
nemalonumų. Kolegos būtų nepatenkinti, kad atimu duoną iš 
jų vaikų. 

Motociklininkas, gulintis ant to paspirto gulto, pašoka ir nu- 
lekia prie savojo suzukio 200 cm?; kadaise, naujas, jis, matyt, 
buvo labai prašmatnus, dailiai lenktų linijų nuo pat lašo formos 
degalų bako iki abiejų riestų duslintuvų. Tačiau Krungtepas už 
eleganciją skaudžiai baudžia, ir dabar jis atrodo nušiuręs, gero- 
kai aplankstytas, purvinais pakojais, rūdijančiais duslintuvais ir 
suplėšyta sėdyne. Vairuotojas man pasiūlo šalmą, bet atsisakau. 
Keleivių šalmai yra vienas iš daugelio mūsiškų neįgyvendinamų 
įstatymų; dauguma verčiau rizikuos gauti galvos traumą nei jausti, 
kaip virinasi smegenys. 

— Tikrai skubi? - klausia tas vaikis. 

Pagalvoju. Ne visai taip, bet man tiks bet kas, kas išblaškytų 
mintis iš sprogstančių smegenų. 

— Taip, situacija kritinė. 

Užvedant motociklą vaikio akys sublizga. 

Man smagu lėkti, nes tas vaikis aiškiai nuo kažko apspangęs — 
gal nuo jabos, gal nuo gandžos, ir ne kartą pamanau: aiškiai žūsiu 
ir susitiksiu su Pičajum daug anksčiau, nei tikėtasi. Kai išsukame 
iš Floenčito gatvės ir pamatau baltas Amerikos ambasados sienas, 
kiek nustembu ir nusimenu, kad vis dar esu įkalintas savo kūne. 

Sumoku tam vaikiui, ir jo akys išsiplečia, kai priduriu: 

— Gauk man jabos. Vakare ateik pas mane į kambarį. 

Vėl nesitverdamas savam kaily, tas sucypia ratais ir nulekia. 
Dabar stoviu priešais bronzinį erelį ant plastikinio skydo, nerū- 
dijančio plieno sukamuosius vartelius ir kelis sienas ramstančius 
iki dantų ginkluotus tajus farus. Parodau savo pažymėjimą ir 
pasakau turintis pokalbį su FTB. Šitai perduodama prie vartelių 
neperšaunamo stiklo būdelėje sėdinčiam amerikiečiui, tas užsi- 
rašo mano vardą ir pavardę ir kažkam paskambina. 

Medituodamas, būna, pasieki tokį tašką, kai pasaulis sugriūva 
tikrąja to žodžio prasme ir gali žvilgtelti į už jo slypinčią realybę. 
Dabar patiriu tą griūtį, bet ne išsivadavimą. Kol laukiu šitame 
karštyje, miestas vis griūva ir griūva ir vėl atsistato. Gal tai Žinia 
nuo Pičajaus? Meditacijos meistrai mus ruošia tam sukrėtimui, 
kai galiausiai patirsime to didžiojo anapus trapumą. Tai turėtų 
reikšti labai gerą ženklą, tačiau neįgudusiems pranašauja tam 
tikrą beprotybę. 


Fricas buvo šunsnukis, kurį mudu su mama trumpai mylėjome. 
Kiti buvo malonesni, bet taip ir nesugebėjome jų pamilti. 

Belaukdamas prisimenu, kad netrukus po Amerikos ambasadų 
sprogdinimų Kenijoje ir Tanzanijoje, 1998 metais, šitą perstatė. 
Ambasadorė pasirodė per televiziją ir visai neprasta tajų kalba 

paaiškino, kad nors Amerika nejaučianti jokios grėsmės iš Tai- 
lando žmonių, ji pati nerimaujanti dėl tų ilgų pralaidžių sienų 
su Kambodža ir Mianmaru, pro kurias kone bet kas gali įsivežti 
sprogmenų ir šaudmenų. Dabar ambasados sienos gelžbetoninės, 
milžiniškos, gali atlaikyti sunkvežimio ataką, o jei tam sunkve- 
žimiui pavyktų pramušti sieną, už jų laukia gynybinis griovys. 
Dvidešimt pirmame amžiuje Amerikos ambasadorė dirba vidur- 
amžių pilyje. Kokia gi tos Amerikos karma? 

Staiga būdelėje sėdintis amerikietis, gal ir civiliniais drabužiais 
apsirengęs jūrų pėstininkas, nusprendžia įsileisti mane per suka- 
muosius vartelius. Žmogus turi priprasti prie farangų nepastovumo; 
šito įtarumą ūmai pakeitė svetingumas. Jis prabyla į mikrofoną: 

— Biuras jūsų laukia. Gal norėtumėt luktelti čia, kur yra oro 
kondicionierius? 

Kažkur kažkas supypsi, pereidamas slenkstį monitoriuje ant jo 
stalo matau spalvotą savo paties ir visų metalinių daiktų mano 
kišenėse atvaizdą. Jo būdelėje sudrebu nuo šalto oro gūsio. Tas 
jaunikaitis prie stalo taip trumpai kirptas, kad atrodo kone plikas, 
kurį laiką spokso į monitorių, tada paprašo mano pažymėjimo 
ir kompiuteryje surenka jo numerį. Matau, kaip ekrane pasirodo 
mano vardas ir pavardė. Pėstininkas suniurna: 

- Jūs čia pirmą kartą. - Tai ne klausimas, taip sako jo kompiu- 
teris. - Kitąkart mums šitų nepatogumų nebereiks. 

Kalbėdamas jis linkteli pagrindinio pastato pusėn, tarytum į 
mus kaip tik dabar ir eitų tasai nepatogumas, vyrišku žingsniu, 
su milžiniška tapatybės korta, tabaluojančia tarp nedidelių krūtų. 
Netiš toli matau, kad nepatogumas vardu Katerina Vait, apsaugos 
tarnybos vado pavaduotoja. Brunetė, kokių trisdešimties, smarki, 
sportiška ir susiraukusi. Nepaisydamas savo šiaudų spalvos plau- 
kų ir smailos nosies, pasijuntu labai tajas. 

— Ką čia turim, žiūrim, Džiplkrypą pas FTB teisinį atašė? - per 
mikrofoną jos balsas skamba spigiai. 

— Aha. 

— Nesitikėjau jo rasti čia. Ar man užeiti, ar tu jį išvesi? Pamir- 
šau, kokia tvarka. 

— Turbūt galiu ir išvest. Bet gal ir pats sugebėtų išeiti. 

Toji moteris rimtai linkteli. 

— Gerai, taip ir darom. 

Jūrų pėstininkas kilsteli antakius, aš linkteliu, jis atidaro būde- 
lės duris ir aš įžengiu į mėnulį. 

— Jūs esate Karališkosios Tailando policijos detektyvas Džipi- 
čipas? Gal galite parodyti pažymėjimą? Atleiskit, bet turiu už jus 
pasirašyti. Ačiū. 

Ji nustato, kad manęs per pastarąsias penkias minutes niekas 
nepamainė, ir palydi per kiemą į pagrindinį pastatą. 

Katerina Vait palaimingai nesuvokia kartą prieš tūkstančius 
metų mane jau vedusi stulbinamai panašaus dydžio kiemu. Ma- 
noji egiptietiškoji inkarnacija yra pati tolimiausia, kurią man pa- 
vyko atsekti savo gyvenimo linijoje. Dvasininkas, piktnaudžiavęs 
savo galiomis, moka didžiausią karminę kainą. Tris tūkstančius 
metų praleidau užrakintas akmenyje, kol išėjau kaip labiausiai 
apgailėtinas Bizantijaus vergas. Ir Pičajus prisiminė tuos senus 
laikus, kai kelionės anapus ir atgal buvo įprastos. Kartais drauge 
atgaivindavome tas galingas akimirkas: ištrūkimą iš kūno, juodą 
naktį po mūsų sparnais, Oriono stebuklą. 

Dabar stoviu FTB teisinių reikalų atašė ir jo padėjėjo Džeko Ne- 
ipo kabinete, jis man ką tik išsišiepė plačių plačiausia šypsena, 
tokia, kuria sunku patikėti, bet vis tiek jautiesi kaltas dėl to, kad 
netiki. Juk aišku, toks žmogus ir turi būti: pozityvus, kilniaširdis, 
optimistas, išsišiepęs, tarsi norėtų visą pasaulį suvalgyti. Kaip 

amerikietis, jis vidutinio ūgio. Aš, kaip tajas, aukštas, taigi mūsų 
akys maždaug viename lygyje. 

- Nieko sau, koks greitas. Laukėme jūsų po kokios valandos. 

— Bankoko sraigtasparniai. 

Apsižvalgau. Kabinete prie lango vienas prieš kitą stovi pora 
vienodo dydžio rašomųjų stalų, ant kiekvieno po kompiuterio 
monitorių, dokumentų spintos, ant vienos jų - amerikietiškojo 
futbolo kamuolys, sieninė lentyna prikrauta tamsių teisinių tomų, 
prie vienos sienos sofa, kavos stalelis, kelios kėdės prie kitos sie- 
nos, o kampe - Amerikos vėliava. Juk tokį kabinetą aiškiai esu 
šimtąkart matęs, gal filmuose? 

— Džekai? - už durų šūkteli kažkoks balsas. - Tas detektyvas 
jau čia? 

— Aha, ką tik atvyko. 

Pasigirsta iš čiaupo bėgantis vanduo, ir durys atsidaro. Šitas 
žmogus vyresnis, turbūt įpusėjęs penktą dešimtį, žilstelėjęs, plačių 
pečių, sunkiais žingsniais eidamas link mūsų tiesia ranką. 

— Sveikinu, nemanau, kad būčiau kada girdėjęs, kad kas šitaip 
greitai pervažiuotų visą miestą. Todas Rosenas. Kaip jums tai 
pavyko? 

- Jis turi Bankoko sraigtasparnį, - atsako Džekas Neipas. 

— Bankoko sraigtasparniu, ane? - Rosenas abejodamas pažvel- 
gia į Neipą, tas gūžteli. 

Stoja tyla. Per vėlai susivokiu turėjęs paaiškinti. Neatleistina, 
kad praleidau tokį momentą. Džekas Neipas mane išgelbėja. 

— O kartais ne motociklu? 

— Taip, - žvaliai atsakau. 

Tačiau Neipui vis tiek tenka ir toliau gelbėti situaciją. 

— Skamba žiaurokai, bet šitie taksi motociklai išties įveikia 
kamščius. 

— Aa, mat kaip. - Dabar susivokiu, kad Rosenas Krungtepe nau- 
jokas. - Svarbiausia, kad įveikia. Puikus miestas, bjaurus eismas. 


25 


Ir vėl praleidžiu momentą. Paprastai man sekasi kur kas geriau. 
Bėda ta, kad staiga nebegaliu žiūrėti į žmogų, nematydamas jam į 
akį įsikirtusios kobros. Esu tikras - pažiūrėjęs į veidrodį, pamaty- 
čiau tą patį. Šita vizija sužlugdė mano gebėjimą bendrauti. 

— Ee, ką gi, prisėskim, ką? Gal norėtumėt kavos? - Atsakau, kad 
ne. Daugiau niekada nebenorėsiu nei valgyti, nei gerti. - Noriu 
pasakyti jums, kad mes labai vertiname, jog atvykote pas mus 
tokiu metu, - priduria Rosenas. | 

— Taip, taip, - paantrina Neipas. - Nežinau, kaip jausčiausi, jei 
mano partneris būtų ką tik žuvęs. 

- Jaustumeis labai šūdinai. 

— Greičiausiai, - Neipas su nuostaba papurto galvą. O aš sukioju 
savąją nuo vieno prie kito. 

— Bet negali sakyti, kad ir patys gerai jaučiamės. 

— Taigi. 

— Asmeniškai seržanto Bredlio nepažinojau, tačiau girdėjau, 
kad jis buvo geras žmogus. 

— Geras Žmogus, puikus jūrų pėstininkas ir atletas. 

- Tarnavo visame pasaulyje, daugiausia ambasadų apsaugoje. 

— Jo bičiuliams dar nesakėme. Išgirdę, kas nutiko, keli pėsti- 
ninkai baisiai susikrims. 

— Taigi. 

Abu kurį laiką žiūri į mane, o paskui Rosenas sako: 

— Tas prakeiktas taupymas, - ir pažvelgia į Neipą. 

— Aha, - Neipas purto galvą. 

- Jei šitai būtų nutikę aštuntajame dešimtmetyje, iš Vašingto- 
no jau seniai būtų išskridęs didžiulis lėktuvas su dešimčia Biuro 
tyrėjų ir kilnojama teismo medicinos laboratorija. 

— Ojei tai būtų nutikę devintajame dešimtmetyje, mums bent 
jau būtų atsiuntę penkis agentus paprastu reisu. 

— Taip. O dabar ką gaunam? 

Neipas pažvelgia į mane. 

— Kai tik sužinojom, Todas kiaurą dieną prarėkė ant Vašing- 
tono. 

— Bet man iš to jokios naudos. 

— Tai kaip dabar, Todai? Kiek žmonių gausime tirti smurtinei 
ilgai ištarnavusio kariškio mirčiai? - Rosenas pakelia rodomąjį 
pirštą ir nutaiso perdėm nusiminusią miną. - Vieną? Negaliu 
patikėti. 

- Žinoma, jei tai atrodytų panašu į terorizmą, būtų visai kas 
kita. 

Staiga juodu klausiamai ir įdėmiai į mane sužiūra. Žaviuosi, 
kad jie sugeba šitaip greitai prieiti prie reikalo. Ir kas gi sakė, kad 
amerikiečiams stinga subtilumo? 

- Suprantu. 

Kažkodėl šitoks pareiškimas juos nustebina. 

— Tikrai? 

— Jei tai ne terorizmas, vadinasi, turi būti tas kitas dalykas, 
taip“ 

Neipas su palengvėjimu atsidūsta, o Rosenas spokso į grindis 
pastėrusiu žvilgsniu. Kai vėl pakelia akis, veide šviečianti šypsena 
tokia netikra, kad gali įsižeisti. | 

— Tas kitas dalykas? 

Mudu su Neipu susižvalgome. Rosenas išties visai naujas, ir 
Neipas norėtų atsiprašyti, bet tam nėra progos. Iš manęs Rosenas 
laukia atsakymo į tą klausimą. Regis, visos subtilybės baigtos. 
Prieš pradėdamas laukiu, kol Neipas linktels. 

— Bredliui buvo gerokai per keturiasdešimt, - pradedu. 

— Keturiasdešimt septyneri, - patvirtina Neipas, aiškiai tikė- 
damasis, kad tokio paaiškinimo pakaks, bet Rosenas nenuleidžia 
nuo manęs akių. 

— Greitai į atsargą? 

— Beveik lygiai už metų. 

- Čia jis, ko gero, jau gana ilgai? 

— Penkerius metus. Daug ilgiau nei įprasta, bet jis čia pritapo. 

— Patiko miestas? 

— Jis buvo labai uždaras žmogus, bet sako, kad taip, kad jam 
čia labai patiko. 

— Patiko privilegijuotas gyvenimas ir jis ruošėsi čia pasilikti 
išėjęs į atsargą? - pakeliu akis. 

Galiausiai Rosenas linkteli pripažindamas tiesą. 

- Turbūt mudu galvojame tą patį, detektyve. Tik norėjau tuo 
įsitikinti. Manote, kad jis bandė apgauti savo tiekėjus didmeni- 
ninkus, ką? 

— Tokia būtų pirmoji prielaida. 

— Ar esate kada girdėjęs, kad jie šitai darytų su gyvatėmis? 

— Tiesą sakant, ne. Niekada negirdėjau. Tačiau gana įprasta, 
kad užgautoji šalis ją užgavusįjį panaudoja kaip pavyzdį. Pour 
encourager les autres. 

Nenorėjau pasirodyti pretenzingas. Kartkartėmis pasitaiko, kad 
prancūzų kalba man tiesiog netyčia išsprūsta. Man palengvėja, 
kai Rosenas nusišypso. 

— Kokia puiki tartis. Ir pats dirbau Paryžiuje. „Kad paskatintų 
kitus.“ Taip, tikrai į tai panašu, ką? - jis papurto galvą. - Bet kaip 
velniškai baisu taip mirti. 

Jis žiūri į mane: kas gi šitas skersarūšis trečiojo pasaulio fa- 
ras, kalbantis angliškai ir prancūziškai? Neipas jau suprato. Jis 
Krungtepe jau senas vilkas. Jo veide dabar šmėkšteli anglosaksiška 
panieka šliundros sūnui. 

Rosenas ūmai pašoka ir ima kalbėti vaikščiodamas. 

— Tiesą sakant, nežinau, kaip smarkiai Vašingtonas norės šitą 
aiškintis. Atsiunčia vieną moterį - kažkokią specialiąją agentę... 
bet gali būti, kad tik dėl akių. Kaip gali kokia nors specialioji agen- 
tė, nemokanti tajų kalbos ir nepažįstanti miesto, imti tirti kažką 
panašaus? - ir priduria pusiau sau: - Gal ji prisidirbo namie ir ją 
nori patraukti iš kelio? Bet tuo tarpu, dalijimosi informacija labui, 

norėčiau paklausti, kaip šitai derėtų prie jūsų prielaidos. Radome 
jo spintelėje. Daugiau ten nieko įdomaus nebuvo, tik šitai. 

Jis prieina prie savo stalo, atrakina stalčių ir grįžta su gniūžte 
laikraštinio popieriaus. Kol ją atlanksto, pastebiu, kad laikraštis — 
užsienio kalba. Ne tajų ir ne anglų. Toje gniūžtėje suvyniotas kokių 
šešių colių aukščio rudai juodas piramidę primenančios formos 
akmuo. Įdėmiai įsižiūriu, paskui paimu į rankas laikraščio skiautę 
ir apverčiu. Akmuo bemaž visas padengtas purvu, kerpe ir džiun- 
glių dumbliais, bet jo apačia paraižyta ir matyti žalia spalva. 

— Nefritas. Tikrindami kietumą, potencialūs pirkėjai pabrai- 
žė, - apžiūriu laikraštį. - Laoso rašmenys, labai panašūs į tajų, 
bet ne tie patys. 

— Ar datą galite įskaityti? 

— Ne. 

— Gerai, nukopijuosime ir elektroniniu paštu išsiųsime į Kvan- 
tiką*. Po kelių dienų turėtume sulaukti atsakymo. 

— Gal galite ir man padaryti kopiją? 

Neipas pasiima tą laikraštį ir išeina daryti kopijų. Mudu su 
Rosenu žiūrime vienas į kitą. Aš klausiu: 

— Ar Bredlis turėjo butą mieste? 

Rosenas nykščiu pasikaso paausį. 

— Ilgalaikiai paprastai nuomojasi kambarius ar net butus, daž- 
niausiai poilsiui, nors oficialiai ir gyvena ambasadoje. Vienintelė 
sąlyga - turi mums pranešti kur. Bredlis pateikė adresą: 21-ojoje 
gatvelėje iš Sukumvito, bet kai prieš kelias valandas patikrinome, 
aptikome, kad jo ten jau ketverius metus nebūta. - Tyliai tai virš- 
kinu. - Taigi turbūt nežinome, kur jis gyveno. - Aš linkteliu, Rose- 
nas pažvelgia į šoną, į kamuolį ant dokumentų spintos. - Jei man 
bus užsiminta, kad Vašingtonas nelabai nori giliai kapstytis.... 

Aš gūžteliu. 


* Pagrindinė FTB mokymo ir mokslinių tyrimų bazė Kvantike, Virdžinijos valstijoje. 

— Detektyvas Pičajus Apiradis buvo mano sielos brolis. 

Akivaizdu, kad šita informacija neatsako į Roseno klausimą. 
Mėginu iš naujo: 

— Ruošiuosi pribaigti tą arba tuos, kurie tai padarė. Teismo 
nebus. 

Laimei, tuo momentu grįžta Neipas su kopijomis, vieną pa- 
duoda man, kitą - Rosenui atvėpusia lūpa. Atsistoju ir išspaudžiu 
šypseną. 

— Siūlau kirsti lažybų, ponai. Tūkstantis batų, kad laikraščio 
datą sužinosiu pirmas. 

Neipas šypteli ir papurto galvą. 

— Aš nesilažinu. Žinau, kad laimėsite. 

Rosenas pažvelgia į jį, tarsi tas būtų išdavęs tėvynę. 

— Niekai. Pasakysiu Kvantikui, kad labai skubu. Iki penktos 
valandos vakaro Tailando laiku žinosime atsakymą. 

Bent jau sugebėjau užbaigti pokalbį pakankamai elegantiškai. 
Neipas palydi mane iki ambasados vartų ir saugiai grąžina į Tai- 
landą. Plačioji jo šypsena dingusi. Šleikščiame karštyje jis atrodo 
vyresnis, nebe toks grynakraujis. Kai stoviu anapus sukamųjų 
vartelių, jis lyžteli lūpą ir klausia: 

— Ruošiatės juos užversti, taip“ 

Minutėlę žvelgiu į jį, paskui nusisuku ir imu ieškotis motociklo 
taksi. Be dviejų minučių trys. 


Mesjė Triufo man turbūt patiko labiausiai. Nesugebėjome jo 
pamilti, nes jis buvo labai senas, bet, žvelgiant atgal, akivaizdu, 
kad jis vienintelis iš visų davė daugiau nei ėmė. Šiaip ar taip, jis 
davė mums Paryžių ir šiokią tokią prancūzų kalbą. 

Liepiąji vaikiui motociklininkui nuvežti mane į Nanos aikštę*, 
visai netoli. Atvykome vienuolika po trijų, aikštė dar snaudė po 
vakarykštės nakties. 

Pičajus visuomet juokdavosi iš to, kad nekenčiu tirti dorovinių 
nusikaltimų. Matyt, kilmė jo neveikė taip, kaip mane manoji, 
tačiau dabar, matydamas karštą popietę ištuštėjusį kiemą ir tris 
nurimusių barų, valandinių viešbučių ir viešnamių aukštus, įver- 
tinau tą mane apėmusį žinojimo jausmą. Gal jis man ir nepatinka, 
kaip, tarkim, žmogui gali nepatikti jo vaikystės gatvė, bet gilaus 
suvokimo, žinojimo ir artumo nepaneigsi. Gal tokią juodą dieną 
tai yra vienintelė vieta, galinti suteikti nors kiek paguodos? 

Kelios merginos jau sėdinėjo pirmo aukšto baruose, šnekėda- 
mos apie vakarykštę naktį, lygino savąsias istorijas apie vyrus, 
sumokėjusius savo baro baudas ir išsivedusius jas į savo kamba- 
rius, ir bėdojosi dėl tų, kurie tik paflirtavo, pagrabinėjo ir dingo 
nė nenupirkę joms išgerti. Žinau, kaip jos mėgsta šnekėtis apie 
farangų keistybes ir ją pomėgius, dažnai labai skirtingus nuo 
mūsiškių. Galingi mačo, nenorintys nieko daugiau, tik čiulpti 
kojos nykščius ar net būti nuplakti. Verkiantys ir pasakojantys 
apie savo žmonas. Vyrai, kurie apsirengę atrodo puikiausi Va- 
karų atstovai, bet, pamatę nuogą rudą merginą viešbučio lovoje, 
kažkaip susileidžia. Žinau visas istorijas, visus niuansus, visas šito 
amato gudrybes, amato, kurio niekada nebandžiau, net tuomet, 
kai Pičajus išgyveno savąjį prostitucijos tarpsnį. Stabtelėjau, 
stebėdamas į darbą einančias merginas, - jos visos melsdamosi 
kilsteli rankas prie kaktos, dėmesingai sveikindamos šiaurinia- 
me kiemo kampe stovinčią serenčių ir orchidėjų girliandomis 


*  Triaukštis raudonųjų žibintų kvartalas Bankoke, vienas didžiausių sekso industrijos kom- 
pleksų pasaulyje. 

išpuoštą Budos šventyklą, - ir nesusilaikiau nepagalvojęs apie 
savo motiną; paskui užlipau laiptais į antrą aukštą. 

Ieškojau kokio nors jau atidaryto didesnio baro ir suradau 
„Antrąjį Holivudą“ - vienos iš dvivėrių jo durų buvo atviros, 
paremtos šiukšlių dėže, ryškiai plieskė šviesos, o moterys su 
chalatais valė stalus ir grindis. Medžio valiklio kvapas maišėsi su 
išsivadėjusio alaus, cigarečių ir pigių kvepalų kvapais. Ten stovėjo 
didžiulis dviejų aukštų sukamasis stalas su stačiais metaliniais 
strypais merginoms raitytis jam judant, bet dabar jis buvo tuščias 
ir nesisuko. Užėjęs iškart supratau, kad moteris, kraunanti alų į 
lentynas už vieno iš barų, yra mamasan, toji, kuri organizuoja 
merginas, pataria joms visais šito amato aspektais, net ir pačiais 
intymiausiais, kuri išklauso jų problemas, padeda, kai jos pastoja 
ar galvoja nusižudyti. Ji paragintų merginas išeiti, jei klientas ne- 
sutinka naudoti prezervatyvo, ir reikalauti papildomo užmokesčio 
už neįprastas paslaugas arba atsisakyti jas teikti (italai, prancūzai 
ir amerikiečiai ypač pagarsėję sodominiais polinkiais). Gera ma- 
masan žvelgia į priekį, kai, sulaukus kokių trisdešimt penkerių, 
o gal ir anksčiau, merginoms teks išeiti, kai kurios net išmoko 
merginas anglų kalbos ir sumoka už sekretorių kursus, tačiau toks 
nušvitimas pasitaiko retai. Šitos moters akyse jokio nušvitimo nė 
kvapo, nors jos ir plačios, ji kokių penkiasdešimties, rudu kaip 
riešutas veidu ir nuolatine pikta mina. 

— Nedirbam. Grisk seksta valanda. 

Ji palakė mane farangu. 

— Policija, - pasakiau tajų kalba ir parodžiau pažymėjimą. Jos 
laikysena pasikeitė, bet nežymiai. 

— Ir ko nori, pone policininke? Bosas moka stogui, prie manęs 
kabinėtis neverta. 

- Čia ne reidas. 

Ieškodama daugiau policininkų, ji apsidairė. Nieko nepama- 
čiusi, nusišiepė. 

— Merginos dar nepasiruošusios. Tos, kur viršuj, dar miega, 
o kitos dar neatėjo. O ko čia atėjai taip anksti? Nori nemokamai 
pasikrušti tik dėl to, kad tu faras? O ką, jei mano bosas pasakys 
savo stogui? 

— Man tik reikia paslaugos. 

— Kurgi ne. Visiems vyrams reikia paslaugos. 

— Man reikia laosietės merginos. 

— Laosietės? Pas mus trisdešimt procentų laosietės. Kokios 
nori? Aukštos, žemos, su dideliais papais, su mažais papais - tik 
blondinių neturim, - ir pati nusijuokė iš savo sąmojo. - Čia nėra 
blondinių laosiečių. Jei nori blondinės, teks imt rusę. 

— Noriu tokios, kuri moka skaityti ir rašyti. Tiesą sakant, užteks, 
kad mokės skaityti. 

— Nori pasakyti - ne laukinės tiesiai iš džiunglių; kaip ir visi 
barai, kelias tokias turim, - ji susiraukė. - Ko tu nori, pone po- 
licininke? 

— Tai galit padėti ar ne? 

Mamasan gūžtelėjo ir šūktelėjo kažkokios merginos vardą. 
Kažkas atsiliepė, paskui pasirodė į baltą rankšluostį susisupusi 
ilgakojė basa mergina. 

— Pakviesk Dou, ji trečiam kambary, - paliepė jai mamasan. 

Po dešimties minučių atėjo Dou, su stipriu laosietišku akcentu 
kalbanti maždaug dvidešimtmetė malonaus veido mergina plačia, 
draugiška šypsena, vilkinti medvilnine suknute. Susijaudinusi, 
nes manė mane būsiant ankstyvą klientą. Aš jai irgi nusišypsojau, 
parodžiau šimto batų banknotą ir Neipo duotą kopiją. Ta klau- 
siamai ją peržvelgė. 

— Noriu sužinoti tik jo datą. 

Ji išpūtė akis. Lengviau šimto batų ji tikrai dar nėra uždirbu- 
si. 

— 2539 gegužės 17, - ji perskaitė taip, kaip užrašyta. 

— Ačiū, - padaviau jai tą šimtinę. 

Paliepiau mamasan surasti savo telefoną, ir ta, nuėjusi už baro, 
jį atnešė. Mintyse apskaičiavau, kelinti tai bus krikščionių eros 
metai; farangams visai nesmagu suvokti, kad mes priekyje jų 
penkiais šimtais metų. 

Rosenas man davė savo vizitinę kortelę su mobiliojo telefono 
numeriu. Surinkau tą numerį ir jam atsiliepus pasakiau: 

— 1996 metų gegužės 17-oji. 

Pauzė. 

- Jei Kvantikas patvirtins, aš jums skolingas tūkstantį, - dar 
viena pauzė. - Sakėte, 1996-ų? 

Patvirtinau ir padėjau ragelį. Buvo trisdešimt viena minutė 
"po trijų. 

Išėjęs į gatvę per karštį pasukau pro prekystalius, kur pre- 
kiaujama pigiomis dizainerių rankinių klastotėmis, marškinė- 
liais, džinsais, šortais ir maudymosi kostiumėliais, ir patraukiau 
į antžeminių traukinių stotį. Tos prekystalių eilės šeimininkai ir 
prekeiviai - kurčnebyliai, man praeinant jie iš abiejų šaligatvio 
pusių bendravo savo gyva gestų kalba. Ten parduoda ir nelegalius 
kompaktinius diskus, videodiskus, vaizdajuostes ir garsajuostes. 
Visa ta gatvė yra tikra Meka rimtai besidomintiesiems teise, bet 
tai kurčnebyliams, regis, nė motais. 

Aš, kaip ir daugelis, retkarčiais, kai prireikia, labai mėgstu pa- 
sivažinėti antžeminiu traukiniu. Jo sistema nepriekaištingai lo- 
giška — aplenki visus automobilius, pakyli virš jų. Tai vienas tų 
užsienio pinigais ir žiniomis įgyvendintų projektų, taip įtartinai 
sužavėjusių mūsų politikus. Atrodė, kad ištisus dešimtmečius 
buvo uždarytos didžiausios miesto dalys, kol vyrai ir moterys 

geltonomis plastikinėmis kepurėmis statė betono kolonas ir tiesė 
moderniausius aukštuminius bėgius. Dabar pirmasis projekto 
tarpsnis jau baigtas, ir milžiniškas miestas prarijo jį, tarsi jo ten 
nė nebūtų. Visi sutrikę kasėmės galvas. Ir visa tai tik dėl dviejų 
linijų? 

Tačiau važiuoti juo - grynas malonumas. Iš skriejančio vagono 
su lediniu kondicionieriumi atsiveria puikūs miesto vaizdai. Be to, 
jei atkreipsi dėmesį į didžiulius kur ne kur tame chaose iškilusius 
nebaigtų daugiaaukščių skeletus - statybų karštinės, numalšintos 
1998 metų Azijos finansų krizės ir taip ir neatsigavusios, pamin- 
klus, - gali atlikti bankroto tyrimus. Dabar šituose naujuosiuose 
stounhendžuose įsikūrę elgetos ir benamiai. Iš traukinio matyti 
betoninių urvų koriuose kadaruojantys hamakai, šunys ir skalbi- 
niai, vienas kitas medituojantis vienuolis oranžiniais drabužiais. 
Net jei važiuoti taksi ir būtų pigiau, lekiu traukiniu iki pat Safano 
Taksino stoties, persėdu į maršrutinį laivą ir plaukiu Čaoprajos 
upe iki Daoprijos tilto. Upė triukšminga, pilna baržų ir valčių, ir 
norom nenorom prisimenu, kaip mudu su Pičajumi čia smagin- 
davomės... 

Kol priplaukiu tiltą, ima vakarėti. Mersedesas atitvertas me- 
taliniais stulpeliais su oranžine juosta, jį saugo pora jaunų kons- 
teblių — vienas sėdi ant jo priekio, kitas - ant stogo. Tas, kur ant 
stogo, sėdi sukryžiavęs kojas ir stebi, kaip aš artėju. Aš rikteliu 
jam lipti nuo mašinos ir atrodyti kaip tikras policininkas. Dabar 
jau abu išsijuosę puola sveikintis, - lankstytis uoliai suspaudę 
delnus prie kaktų. 

— Kiek laiko jau čia esat? 

— Aštuonias valandas. 

— Ar kas paėmė parodymus iš patiltės skvoterių? 

Vaikinukai papurto galvas. Greitai apžiūriu automobilį, bet tik 
iš lauko. Galinė sėdynė nulenkta, bagažinės talpa padidinta iki pat 
priekinių sėdynių. Prie priekinės keleivio sėdynės ant grindų nu- 

mestas mobilusis telefonas. Vis dėlto automobiliui teks palaukti. 
Jis nepradings taip greitai, kaip pradingsta žmonių atmintis. 

Dykynę tarp mersedeso ir skvoterių lūšnų protarpiais nu- 
šviečia viršuje riedančių automobilių žibintai. Jaukiai šviečia 
ant patiltėje nutiestų kabelių bet kaip sukabinėtos elektros lem- 
putės. Žmonės sėdi ant bambukinių kilimėlių ir valgo. Keletas 
verdančių puodų ryškiai apšviesti, prie jų tupi moterys; vyrai, 
mūvintys tik šortus, sėdi ant žemės sukryžiavę kojas, lošia kor- 
tomis ir geria iš plastikinių puodelių. Ant sukaltų ožių, kur 
moterys ruošia maistą, stovi ir keli televizoriai, blyksi nuolat 
besikeičiantys jų vaizdai. 

Pereinu dykyne ir pritupiu prie vieno vyrų ratelio, jie nekreipia į 
mane dėmesio. Visi vyrai pasidėję po krūvą banknotų ir prispaudę 
juos akmenimis. Kilsteliu vieną plastikinį puodelį ir pauostau. 
Ryžių naminė. Apsidairau, kur galėtų būti varykla. Matyt, bus 
kurioje nors iš didesnių lūšnų, stovinčių giliau tamsoje po tiltu. 

— Tark, brolau, kuris čia vyriausiasis? 

Kortuotojas suurzgia ir linkteli vienos didelės lūšnos link. Priei- 
nu prie jos ir pabeldžiu į duris. Užuodžiu sunkų, saldų verdančių 
fermentuotų ryžių kvapą. Iš lūšnos pasigirsta piktas klyksmas, į 
kurį atsakau: 

— Atidaryk, brolau. 

Durys atsidaro, už jų stovi plinkantis vyras, jam per keturias- 
dešimt. Už jo ant rusenančių anglių verda didžiulis terakotos vir- 
dulys, iš jo kyšo vamzdis, virdulį dengia vandens pilnas aliuminio 
dubuo. Alkoholis susirenka ant dubens dugno ir išlaša pro vamzdį. 
Vamzdžio gale - primityvus medžiaginis filtras. 

Parodau savo pažymėjimą. 

Vyras gūžteli. 

— Mokam už apsaugą. 

— Neabejoju. O už lošimus? 

— Niekas čia nelošia. 

Rimtai palinksiu. 

— O kam mokat už apsaugą? 

Vyras atsitiesia. 

— Penkioliktojo rajono viršininkui policijos pulkininkui Su- 
vitui. 

— Tai puiku. Kaip manot, ar tas pulkininkas norėtų, kad jo veiklą 
patyrinėtų Amerikos FTB? 

— Kas? 

— Aš taikus, tačiau man reikia jūsų pagalbos. Nesiruošiu nieko 
užsirašinėti. Šiandien buvo nužudytas amerikietis, juodas faran- 
gas. 

— Jis mirė sukandžiotas gyvačių. Pasitaiko. 

— Nužudytas. Gyvatės nužudė ir mano sielos brolį, detektyvą, 
buvusį mano partnerį. 

Dabar, paminėjus širdies reikalus, vyras jau kur kas labiau 
susidomi ir nužvelgia mane nuo galvos iki kojų. 

— Sielos brolį? Kaip gaila. Ruošiatės už jį keršyti? 

- Žinoma. 

— Manau, kad bus sudėtinga. Manęs nebuvo, bet girdėjau, kad 
būta gaujos. Jauni vyrai su motociklais. 

— Kas taip sako? 

— Senis Tou. Kai atvažiavo mašina ir motociklai jai iš paskos, 
jis sėdėjo ir rūkė. 

— Norėčiau pasikalbėti su seniu Tou. 

Vyresniajam sunku nuslėpti šypseną. 

— Manau, kad bus sudėtinga. 

Jis mosteli man sekti iš paskos, ir mudu nuplumpinam nelygia 
žeme prie pačios skurdžiausios lūšnos. Iš lapų ir bambukų su- 
meistrautas stogas uždėtas ant aplamdytų aliumininių dėžių, ne 
aukštesnių nei keturios pėdos. Įdomu, ar Tou jaunystėje jų tiesiog 
neišmetė iš kokio sunkvežimio nuo tilto. 

— Padėkit man. 

Padedu jam nukelti visą stogą ir padėti jį ant žemės. Tarp dėžių 
garsiai, iš pačios gerklės gilumos, knarkia perkaręs žilas senis. 

— Padauginęs naminės, - sako vyresnysis, tarsi kalbėdamas apie 
jam nežinomą žalingą medžiagą. - Norit, kad pažadinčiau? 

Jis patraukia vieną dėžę ir spiria seniui Tou į blauzdą, bet tas 
nenustoja knarkęs. Tada keliskart spiria į užpakalį, vis stipriau ir 
stipriau, bet aš sakau: 

— Gana. 

Mudu vėl uždedame senio stogą. 

— Kada jis pabunda, jei išvis pabunda? 

- Paprastai pasirodo apie vidurdienį - tada ir pradeda gerti 
naminę. Ir geria tol, kol pasidaro šitoks. Turbūt greitai numirs. 

- Atvažiuosiu rytoj dvyliktą. Noriu, kad būtų blaivas - neduokit 
jam jokios naminės. Gerai? - Vyras kiek šyptelėjęs linkteli. - Negi 
daugiau niekas nieko nematė? 

Vyresnysis pažvelgia kanalo link. 

— Pasiklauskit, - mosteli į kortuotojus ir prie puodų tupinė- 
jančias moteris. 

Žinau, kad tai beviltiška. Tik girtuoklis, kuris turėtų per savaitę 
numirti, gali sakyti tiesą policijai. Pasuku eiti atgal prie kelio. 

- Žiūrėkit, kad būtų blaivas, - sakau vyresniajam. - Nemanau, 
kadjūsų pulkininkas Suvitas norėtų, kad čia sukiotųsi FTB agen- 
tai, tikrintų visokias naminukes, lošimus ir jabą. 

— Niekas čia jabos nevartoja, - papriekaištauja vyresnysis. - Ji 
žudo. 

Taksi pavažiuoju iki upės ir namo plaukiu nedidele valtimi, 
joje, be manęs, valtininko ir dviejų vienuolių, daugiau nieko nėra; 
pralekiame pro naktyje vos matomas kitas valtis ir ryžių baržas. 
Kai atplaukiame, praleidžiu vienuolius išlipti pirmus, stebiu, kaip 
vyresnysis pasikaišo drabužius, kad jie niekur neužsikabintų lipant 
ant prieštvaninės medinės prieplaukos, apšviestos tik viena dujine 
lempa ant vieno iš medinių stulpelių. Vienuoliai praeina pro šitą 

magišką baltos šviesos ratą ir išnyksta nakties tamsoje. Praeinu 
plūktais takais pro skvoterių trobas ir pasiekiu savuosius namus. 

Motociklininkas drybso pašiūrėje, bet vienas jo draugelis pa- 
matęs mane jam kažką pasako. Tas kaipmat pašoka ir nuseka 
paskui mane į pastatą. Sumoku jam tūkstantį du šimtus batų 
už tris jabos tabletes, nors jis ir pasiūlo man jas nemokamai. 
Paduodamas pinigus pasakau jam, kad nesu toks faras. Lauke 
suriaumoja motociklas, kur kas galingesnis už bet kurį, turimą 
motociklų vairuotojų, ir mudu su vaikiu išeinam. Pamačius tokią 
tolimos ateities gentainio viziją vaikio žandikaulis atvimpa. Tas 
visas apsitempęs juoda oda, su antkeliais ir antpečiais, tamsintu 
visą veidą dengiančiu šalmu, atrodančiu lyg būtų pirktas šįryt, o 
jo jamaha 1 200 cm“, turbūt pasiekia šimtą antru bėgiu. Ant nu- 
garos fluorescuojančiomis raidėmis užrašyta „Federal Express“. 
Nulipant nuo motociklo ir nusiimant šalmą jam nereikia nieko 
sakyti — jis čia vyras. Gaunu pasimaudyti jo spinduliuose, kai 
paaiškėja, kad jis čia dėl manęs. 

Pasirašau gavęs minkštą A4 formato voką iš Jungtinių Valstijų 
ambasados. Jo viduje - tūkstančio batų banknotu apvyniotas 
mobilusis telefonas, jo įkroviklis, naudojimosi instrukcija ir še- 
šios Bredlio nuotraukos. Vienos jų nugarėlėje Rosenas užrašęs: 
„Data patvirtinta. Pamaniau, kad mums abiem bus geriau, jei 
turėsit mobilųjį telefoną, be to, turbūt būsit pamiršęs paprašyti 
nuotraukų. Naujoji pagalbininkė atvyksta rytoj. Telefoną nešio- 
kitės su savimi. Todas.“ 

Vaikis sako: 

— Pažiūrėk, kiek jame kreditų. 

Nežinau, kaip tai daroma, todėl ištiesiu jam. Jis suspaudo kelis 
mygtukus ir gūžteli. 

- Šimtas aštuoniasdešimt batų. Į San Fransiską neskambink. 

Pamėginu jam įspirti, bet nepataikau, ir jis patraukia atgal į 
savo soliariumą. 

Grįžus į kambarį sielvartas vožia tarsi plyta per veidą. Atsistoju 
priešais sąvąjį Jo Mylimiausiosios Didenybės Karaliaus portretą 
ir prapliumpu ašaromis. 

Kodėl Pičajus nusprendė įsišvęsti? Niekada savęs to neklausiau, 
kol jis buvo gyvas, jo judėjimas Keliu atrodė toks natūralus tarsi 
medžio augimas. Ir vis dėlto, net ir Tailande, gana reta Budai 
atiduoti farą. Dabar, žvelgdamas atgal į jo gyvenimą, pastebiu 
dėsningumus. 

Apie vyriškumą prostitučių sūnūs sužino iš savo motinų, ypač 
apie farangų vyriškumą. Mano motinai farangas buvo tarsi „Dis- 
covery“ kelionių po egzotiškas užsienio šalis kanalas, tokio nesu- 
vokiamo prėskumo virtuvė, kad reikia susitelkti, norint apskritai 
pajusti kokį skonį, ir svarbiausia - įdomiausias psichoseksualinės 
manipuliacijos eksperimentas, kurį ji ištobulino iki nuostabiausio 
meno ir galiausiai pasiekė, kad beveik nejuntamu tono pokyčiu 
pelnydavo tam tikrą piniginę premiją, kuriai gauti menkesnėms 
specialistėms prireiktų bent jau skandalo. 

Tik ne Vanai. Būdama tradiciškesnė tajė nei Nong, Pičajaus 
motina patraukė dirbti į barus netrukus po to, kai metė tają Pi- 
čajaus tėvą už tai, kad jo būta „drugelio“ (techninis mūsų moterų 
terminas, reiškiantis, kad jis krušo viską, kas juda). Pirmą kartą 
permiegojusi su farangu apsivėmė ir pareiškė, kad tokio milži- 
niško didumo erekcija tinkamesnė buivolei, o ne moteriai, ir taip 
niekada ir neišnaudojo viso savo meistriškumo potencialo. Nong 
erzindavo ją, neva ji priklausanti prie „negyvėlės“ viliojimo moky- 
klos. Bet tai buvo visiškai nesvarbu. Smulkutė, šviesios odos, kurią 
liesti - grynas malonumas, Vana buvo - ir dabar yra - ypatinga 
akiai, o farangai, žinia, išvaizdai neatsispiria. 

Motinos klientus Pičajus skirstė į Ponus ir Vergus. Jis manė, kad 
yra keista ir verčia smarkiai abejoti sveiku farangy protu tai, jog jo 

motina niekada nekeisdavo savo nenugalimai abejingo požiūrio. 
Dominuoti ir ją globoti siekiantį Baltąjį Poną (užtikrinantį, kad 
dabar jos gyvenimas išgelbėtas) ji apdovanodavo lygiai tokiu pa- 
čiu dejonių ir dūsavimų rinkiniu kaip ir Baltąjį Vergą, pareiškusį, 
kad jis kone išgelbėtas, kai ji leidžia jam - visai tiesiogiai - laižyti 
jos užpakalį. 

Jos anglų kalbai tobulėjant, ji ėmė Pičajui pasakoti, apie ką 
meiliai veblena jos klientai. Nirvanos paieškos kažkieno tarpu- 
kojy - va čia tai be žodžių. Tačiau baisiausia Pičajui buvo tai, kad 
šitie dvasiniai gnomai ima pasaulį. Manau, kad iš šitų įžvalgų 
kilęs baisus nusivylimas ir atvedė jį į Kelią. Jame slypėjo taurios 
sielos ryžtas veikti net ir suvokus karčiausią tiesą; kitaip nei aš, 
jis niekuomet nebijojo nukirsti saitų, kai tik pamatydavo, kokie 
jie yra iš tikrųjų. Gal jis nemylėjo manęs taip smarkiai, kaip my- 
lėjau jį aš? 

Neklauskite manęs, kada pirmąkart suvokiau akivaizdžią tiesą. 
Štai vėl atvažiavau į Sukumvitą, sėdžiu interneto kavinėje, į „Al- 
taVista paiešką įvedęs „Bredlis/nefritas“. Tinklalapis vadinasi 
„Fatimos ir Bilo nefrito langas“, juodame fone baltas tekstas, 
ekrano vidury ovale sukasi nefritinis dirbinys. Kažkoks Viljamas 
Bredlis prisipažįsta esąs šio tinklalapio šeimininkas. 

Dirbinys - švelnia žaliai auksine šviesa švytintis parabolinis 
falas, tobulai subalansuotos formos, apačioje netašyto akmens, 
elegantiškai smailėjantis iki pat lygiai nugludintos galvutės. Dau- 
giau Bredlio tinklalapyje nieko nėra, jei neminėsime elektroni- 
nio pašto adreso ir trumpo teksto, liaupsinančio paslaptingas 
nefrito savybes. Toks pats tekstas surašytas ir tajų kalba, virš 
angliškojo. 

Tai gražiausias mano kada matytas penis - tiek iš akmens, tiek 
gyvo kūno. Dabar Bredlis mane jau suintriguoja. Nefritas yra la- 
biausiai susijęs su dvasiomis iš visų akmenų. Deramai apdirbtas 
ir nupoliruotas jis ima paslaptingai švytėti, o tas švytėjimas, regis, 
sklinda iš pačios jo širdies, tarsi nirvanos aidas. Kaip amerikietis 
jūrų pėstininkas tai suprato? Tikri nefrito mylėtojai paprastai 
yra kinai. 

Interneto paslaugų teikėją atsekti nesunku - įsikūręs kitoje 
miesto pusėje, Kaošano gatvėje, tačiau dabar be trijų minučių 
Pičajaus mirties dienos vidurnaktis, ir man reikia paskęsti tarp 
žmonių. Išeinu iš interneto kavinės, siauroje šoninėje gatvelėje ko- 
jas sukryžiavę būrėjai lenkia galvas prie taro kortų, kurias ištraukė 
jų klientės - dažniausiai tai nerimaujančios merginos, kurioms 
šįvakar nesiseka. Energingai patraukiu pro juos į dabar jau visai 
kitaip atrodančią Nanos aikštę. Nepatikėsiu, kad Bredlis nebuvo 
čia dažnas svečias, o kas gi pamirštų tokį vyrą kaip jis? 

— Gražuoli, norėčiau eiti su taviiiimi, - man besukant į Nanos 
kiemą šaukia virš pirmojo baro tvoros palinkusi mergina juodais 
marškinėliais su petnešėlėmis. 

Aikštę užplūdę balti vyrai ir raudos merginos. Australai, tokie 
pilvoti, kad, atrodo, tuoj gimdys, stoviniuoja apsikabinę maždaug 
savo kojos dydžio mergaites. Amerikonai garsiai dalijasi praeitos 
nakties prisiminimais, vokiečiai nesiliauja kartoti ja, ja, o olandai 
vaikštinėja tarsi seni vilkai. Netrūksta ir rytų europiečių ir rusų; 
Sibiras yra tiesiai į šiaurę nuo mano šalies, ir nuo pat SSRS žlugimo 
čia nuolat plaukia smarkiai į degtinę įnikę vyrai ir moterys blyškia 
oda. Vyrai atvyksta pirkti, o moterys - parduoti. 

- Man nepatinka čia dirbti, bet tėtukas gavo mašinos avariją, 
reikia siųsti pinigai, - aukštam, liesam anglui sako viena mer- 
gaitė. 

— O, kaip siaubinga, - atsako tas ir plekšteli jai per užpakalį. 

Atmosferą apibūdinčiau tarp šventinės ir medžioklinės. Dabar 
kaip tik tas vakaro laikas, kai merginos ypač stengiasi, tuoj išmuš 
antrą nakties, komendanto valanda, kai farai viską uždaro, o vyrai 
jaučia tą stiprėjančią įtampą tarsi liūtą užuodę laukiniai gyvūnai. 
Visi geria ledinį „Singhos“ arba „Kloster“ alų tiesiai iš butelių ir 
kur tik pažvelgsi žybsi televizorių ekranai. Iš daugelio jų rėkte 
rėkia Lario Kingo petnešos. Net žmogelis, prekiaujantis keptais 
žiogais prie Budos šventyklos, turi televizorių ir rodo senas Muha- 
medo Ali kovas ir Stalingrado apsupties kadrus. Tačiau tūkstančio 
kolonėlių, plyšojančių pačią įvairiausią muziką, fone daugiausia 
pamatysi „Manchester United“ ir „Leeds“ rungtynes. 

Prasibraunu pro susijaudinusių italų būrelį ir užlipu laiptais į 
antrą aukštą - į kiemą žvelgiančių barų su pusnuogėmis šokėjomis 
U formos kolekciją. Man praeinant, visuose kažkas trukteli užuo- 
laidas ir parodo nuogas arba beveik nuogas merginas, šokančias 
ant pakylų, dažniausiai pagal tailandietišką popsą. Merginos su 
bikiniais bando mane įsitempti vidun, tačiau man dabar labiausiai 
rūpi „Karuselė“ - vienas iš didžiausių barų. 

Ten sukasi dvi pakylos, visos ant jų šokančios merginos nuogos. 
Prie vieno iš stovimų barų kažkoks farangas ginčijasi su mergina 
tradiciniais tajų drabužiais. 

— Sakau, aš pavargus, jėgų nėra deryt bumbum. 

Vyriškis mirkteli man ir vėl atsisuka į merginą. 

— Ir leisk paklausti, kodėl gi tu šiandien tokia pavargusi? - jis 
kalba Šveicarijos vokiečių tarme. Ir pakreipęs galvą priduria: - Ir 
kodėl aš save kankinu tokiais klausimais? 

Užsisakau alaus ir žiūriu, kaip mergina paniūra. Ji smulkutė, 
sulysusi, kokių dvidešimt ketverių, nors tam farangui turbūt at- 
rodo šešiolikos. Pagavusi mano žvilgsnį gūžteli: farangai niekada 
nieko nesupranta. 

Baro merginos paprastai nepavargsta po dvidešimties minučių 
sekso su klientu. Farango akys pagyvėja. 

— Turi vaiką? - Ir priduria man: - Apie tai ji man nepasakojo. 

Neklauskite kodėl, bet bemaž visos merginos turi po vaiką, 
dažniausiai susilaukia aštuoniolikos. 

— Aišku, turiu vaiką. 

Stebiu tą šveicarą. Matyt, prieš kelias dienas jis pakvietė tą 
merginą į pasimatymą, atsainiai pasimylėjo - ir apsižiūrėjo besąs 
jos apsėstas. Kol kas jis tik apsvarstęs jos išsivežimo į Šveicariją 
praktinę pusę: draugų pavydas prieš motinos nepritarimą; ma- 
lonumas kasnakt jausti jos kūną šalia prieš socialinę problemą. 
O kaip bus su manieromis prie stalo? Turbūt dažniausiai sėdėtų 
sukryžiavusi kojas ir vienu metu valgytų ir šakute, ir šaukštu, ir 
pirštais. 

Kai ji atsisuka į mane, aš nusišypsau. Dauguma mūsų merginų 
nuolat kovoja su savo tankiais juodais plaukais. Paprastai susiriša 
juos į uodegą ir dažnai tam naudoja nuluptą tamprų prezervatyvo 
žiedelį, lygiai taip, kaip padariusi ir šita mergina; toks numeris 
prie vakarienės stalo Ciuriche pritarimo turbūt nesulauktų. 

Dabar šveicarui tenka įvertinti vaiko buvimo aplinkybę. Bet 
gal tas vaikas su ja nevažiuos? 

— Kiek metų? Berniukas ar mergaitė? 

- Berniukas, jam šešeri, - ji išdidžiai nušvinta. 

Šveicaras įtariai pažvelgia į mane. 

— Pažįstat šitą merginą? 

— Matau pirmąkart gyvenime. 

Šveicarui gerokai per trisdešimt, plinkantis ir įžeistas. Jo veide 
atsispindi šviežios nesėkmės skausmas. Ko jis atvyko į Bankoką? 
Pademonstruoti neblėstančio vyriškumo? Dėl lengvai nuperka- 
mo kūno? Dabar, nepraėjus nė savaitei nuo nutūpimo oro uoste, 
jis jau planuoja tokius sudėtingus santykius, kokių gyvenime 
nebandęs. 

— Bent jau leisk sumokėsiu už tave baro baudą ir eime pa- 
vakarieniauti, - sako jis merginai. - Noriu pasišnekėti. Kai ką 
išsiaiškinti. 

— Ką išsiaiškinti? 

Jis spokso į ją, droviai mirksėdamas už storų akinių stiklų. 

— Noriu išsiaiškinti, kodėl pastarąsias dvi dienas tik apie tave 
ir galvoju. 

Mergina nušvinta. 

— Galvojy apie mania? Ir aaš galvoju apie tavia. 

Neblogas atlikimas. Tačiau Nong tą momentą būtų išnaudojusi 
geriau, - pagalvoju su ištikima meile jai. Mano motina vis dar pui- 
kiai įvaldžiusi gudrybę akimirksniu paskleisti šilumą. Ji niekada 
neleistų sau sulysti taip kaip šita mergina, matyt, draugaujanti 
su jaba, ir daug greičiau susivoktų turinti galimybę iškeliauti į 
užsienį. 

Sveikinamai linkteliu tam vyrui. Geidei jos, va dabar ir turi. Ko 
dar norėti iš gyvenimo? 

Išsitraukiu iš kišenės Bredlio nuotrauką ir laukiu, kol mamasan 
aiškina šveicarui, kiek jis skolingas už alų ir merginą. 

— Kaip keista, kad jos tai vadina baro bauda, - taria jis man, - 
tarytum tai būtų kažkoks nusikaltimas. 

Šveicarui sumokėjus, mamasan paima jo penkių šimtų batų 
banknotą ir perbraukia juo visas savo merginas, sėkmės dėlei. 
Linkteliu mamasan prieiti. Ji pažvelgia į nuotrauką. Tai ne toks 
žmogus, kurį lengvai pamirštum: milžiniškas, juodas, skusta galva, 
geros kaulų struktūros, malonia burna ir nuostabia šypsena. Ame- 
rikietiška, ne afrikietiška. Ne, jo niekada nemačiusi, mat esanti 
tikra, kad būtų prisiminusi, bet čia ir ne per ilgiausiai dirbanti. 

Darbuotojų kaita bus problema. Bankoke Bredlis praleido pen- 
kerius metus ir turbūt jau seniai su moterimis tardavosi asmeniš- 
kai. Nana vyrams stebėtinai greitai nusibosta. Merginos atvyksta 
ir išvyksta. 

Atkakliai aplankau visus barus, rodau Bredlio nuotrauką dau- 
giausia vyresnėms mamasan, kurios atrodo, tarsi dirbtų čia jau 
kurį laiką. Nė viena neprisimena Bredlio, ir grįždamas į „Karu- 
selę“ jau imu jausti nuovargį. Didžiulis baras pilnas įprastinių 
rodo, kaip dvi baltaodės moterys aptarnauja gigantišką juodą falą. 
Dideliame ekrane per visą kitą sieną „Manchester United“ žaidžia 
su Madrido „Realu“. Merginos, nedirbančios su klientais, žiūri 
futbolą. Bekhemui įmušus iš neįmanomo kampo jau antrą kartą 
per penkias minutes, pasigirsta moterų džiaugsmo šūksniai. 

Visi vyrai stebi pasirodymą ant didžiausios besisukančios sce- 
nos - ten guli keturiasdešimtmetį perkopusi moteris, nuoga, tik 
su kaubojiškais batais, ir įsikišusi į vaginą aliumininį vamzdelį iš 
jo šaudo strėliukes. Klientai jai tiesia balionus, ir ta retai prašauna. 
Ji vardu Kat, mano motinos draugė, kurį laiką gyvenusi su mumis, 
kai buvau vaikas. Pabaigusi vaidinimą, apeina barą, vis dar nuoga, 
tik laikydama apverstą kaubojišką skrybėlę arbatpinigiams. Kol 
pasiekia mane, skrybėlė jau pilna dvidešimtinių, penkiasdešim- 
tinių ir šimtinių. Įmetu į skrybėlę penkiasdešimt batų. 

— Gal galim pasikalbėti užkulisiuose? 

Ji nusišypso. 

— Po dvidešimties minučių „Holivude“ turiu kitą pasirodymą. 
Kai tik čia baigsiu, užeik į persirengimo kambarį. 

Žiūriu, kaip Kat užbaigia savo turą, taip oriai, tarsi jos darbas 
būtų ne mažiau svarbus už smegenų chirurgo arba prokuroro. Vos 
ji išeina pro artisčių duris, patraukiu iš paskos, prasibraunu pro 
būrį nuogų moterų, laukiančių savo pasirodymo eilės. Kol pasie- 
kiu persirengimo kambarį, Kat jau su džinsais ir marškinėliais, 
ant nugaros užsikabinusi kuprinytę, veide - ta pati profesionalės 
mina. 

— Kaip tavo motina? Vis ruošiuosi ją aplankyti, bet Fetšabunas 
taip toli. 

— Penkios valandos autobusu. Aš ir pats nuvažiuoju ne taip 
dažnai, kaip turėčiau, - iš kišenės išsitraukiu Bredlio nuotrauką 
ir pakeliu jai prieš akis. Esu tikras - jos akyse šmėkšteli atpaži- 
nimo ženklas, o paskui vėl sugrįžta nepermatoma profesionalės 
kaukė. - Pažįsti? “ 

Ji sučiaupia lūpas ir papurto galvą. 

— Ne, nemanau. Esu tikra, tokį veidą tikrai prisiminčiau. 

Įsidedu nuotrauką atgal į kišenę. 

— Kur tik nueinu, visi taip sako. 

— Kas atsitiko, ar jis ką nors nužudė? 

— Atvirkščiai. 

Jos veido raumenys įsitempia. 

— Aa! Kažkoks amerikietis? 

- Jūrų pėstininkas. 

— Vadinasi, FTB blaškysis po visą miestą. Gali sėst ir atsipalai- 
duot, tegul jie viską daro. | 

— Jiems teks dirbti su manimi. Tailande jie neturi jokių teisių 
nusikaltimams tirti. 

— Vos nepatikėjau. Aš maniau, kad Amerika šitą valstybę jau 
seniausiai nusipirkusi, tik mums dar niekas nepranešė. Na, atleisk, 
Sončajau, „Holivude“ manęs laukia šlovė ir milijonai. 

Nuseku įkandin jos iš persirengimo kambario, koridoriumi, 
pilnu krūtų ir sėdmenų. Išeinu jai iš paskos į lauko terasą ir pa- 
šaukiu vardu. Ji atsisuka, o aš nutaisau kvailą miną. Jos veidas 
paniūra, bet pasiraususi savo juodoje kuprinėlėje ji ištraukia 
kortelę. Nežiūrėdama į mane ant jos užrašo adresą ir paduoda. 
Tada nusišypso. 

— Dabar gyvenu tolių tolybėje - nuomos mokestis mieste manęs 
ko nepribaigė. 

Ir greitai nueina tolyn. 

Kortelėje tajų ir anglų kalbomis parašyta: „Kat Firma, privačios 
pramogos, naktinio klubo programos, kabaretas KITAIP.“ Nuro- 


47 


dytas miesto telefono numeris, turbūt jos agento, ir jos interneto 
puslapio adresas. Kitoje pusėje užrašytas adresas atokiame prie- 
miestyje, galima sakyti, jau nebe Krungtepe. 

Patraukiu galerija, einančia aplink visą kiemą. Kampinis ba- 
ras skirtas transseksualams, mėgstantiems viešai dažytis priešais 
veidrodžius, išstatytus balkone ant stalų. Praeinant pro šalį ir 
besileidžiant laiptais į kiemą, mano žvilgsnis užkliūva už ilgo 
moteriško kaklo, švelnių bruožų apskrito veido ir piktų klastingų 
akučių. Dabar ten tiek daug pusnuogių kūnų, baltų vyriškų ir rudų 
moteriškų, kad sunku pajudėti. 

— Sveikas, mielasis, kaip laikais? Ar ne vienišas? - klausia vienas 
pilnakrūtis transseksualas, papūtęs lūpas. 

Papurtau galvą. 

Vienišas? Deja, šita būklė neišgydoma. Prasibraunu pro prakai- 
tu permirkusius marškinius į gatvę ir pavargęs apsvarstau manęs 
dar laukiančią užduotį. Nanos aikštė yra tik kauliukas mango 
viduje; iš visų pusių, šoninėse gatvelėse ir apleistose aikštėse, yra 
dar tūkstančiai barų, ypač kitoje Sukumvito pusėje iki pat Aso- 
kės - vienos iš antžeminio traukinio stotelių: kokie penki akrai 
rudo kūno, išnuomojamo panašiam kiekiui balto. Rytai susitinka 
su Vakarais. Kaip galėčiau piktintis, jei šitai sąjungai esu dėkingas 
už savo egzistavimą. 

Dabar be dvidešimt minučių antra nakties, karšta, tvanku. 
Nuolankiai susitaikęs su likimu, iš kišenės išsitraukiu vieną jabos 
tabletę. Esu atitrūkęs nuo šitos rinkos, bet, kiek pamenu, į mėlynas 
tabletes paprastai pridedama heroino, tai suteikia malonų, opijinį 
kaifą. Raudonosios sumaišytos su trąšomis, o to rezultatas - ener- 
gijos antplūdis smarkios beprotybės priepuolio sąskaita ir klaikios 
pagirios kitą dieną. 

Grįžtu į aikštę užsisakyti butelio „Singhos“ alaus, kuriuo ir 
užgeriu tabletę. Ji raudona. Likę dar daug nakties. 

Jie sukeliavo iš šiaurės ir pietų, rytų ir vakarų. Dar visai neseniai 
Krungtepas buvo ne tik didžiausias, bet ir vienintelis šiuolaikiškas 
mūsų miestas. Jie sukeliavo iš lygumų ir kalvų. Dauguma - etni- 
niai tajai, bet nemažai visokių genčių iš šiaurės, musulmonų iš pie- 
tų, khmerų, įsmukusių iš Kambodžos, ir daugybė, galima sakyti, 
birmiečių, gyvenusių pasienyje ir nesukusių sau galvos dėl savo 
kilmės. Visi tie žmonės - didžiausios istorijoje diasporos, pusės 
Azijos migracijos iš kaimo į miestą, dalis, o paskutinį dvidešimto 
amžiaus trečdalį toji migracija itin padidėjo. Atkaklaus nemecha- 
nizuoto žemės ūkio heroizmo kupini vyrai geležiniais raumenimis 
ir moterys nesibaigiančių nėštumų suniokotais kūnais, ir tie, ir tie 
visiškai naivūs ir apimti begalinio entuziazmo, vilties ir troškimo, 
kad dideliame mieste jiems sektųsi. Bene vienintelis dalykas, ko jie 
neįvertino - laikas, kurio jie iš esmės nepažinojo, jei neminėsime 
gamtos kaitų. Ne žemė primetė jiems šitą negandą - sadistišką 
gyvenimo vivisekciją į valandas, minutes ir sekundes. Terminai, 
ypač terminai, tapo nauju nerimo šaltiniu. Stresas? Miestietiškoji 
jo versija pasirodė keista, svetima ir klastinga, o priemonių su ja 
kovoti jie nežinojo. Tada ir atėjo nuodingosios jabos laikai. 

Pirmoji pasidavė žvejybos pramonė. Tai jau nebebuvo darbas 
priešaušry suvežti prekes į turgus, kad žmonės jas neštųsi namo 
ir gamintų, nūnai grumtynės dėl žuvies tinkluose yra tik pirmasis 
žingsnis pusiau pramoniniame procese, kur viską lemia laikas, 
kada ją sudedi į ledą, supakuoji ir pakrauni; o pelningiausia žu- 
vis - gyva žuvis, išskraidinama į Japonijos, Honkongo, Vankuverio 
ir San Fransisko restoranus. Išvalyti žuvį vietiniams restoranams - 
dar viena itin įtempta užduotis, atliekama tarp pirmos nakties 
ir penktos ryto, kaip tik tada, kai kūno ritmas sako, kad laikas 
miegoti. Tokio darbo be jabos neatliksi. 


49 


Paskui atėjo sunkvežimių vairuotojų eilė. Naujajame drąsia- 
jame pasaulyje vairuoti reikia be perstojo - iš Bankoko skersai 
išilgai per visą šalį, kartais tenka begalinės kelionės į pietus, 
kertant sieną ir važiuojant per visą Malaiziją iki pat Kvala Lum- 
pūro - daugiau nei tūkstantis mylių. Be jabos tą daryti niekam 
net mintis nekyla. Jos poreikį pajuto ir statybininkai. Bėda - ne 
sunkus darbas, o spaudimas, terminai, negailestingai visus pro- 
jektus spaudžiantis pinigų svoris, naktinis darbas, aukštuminio 
darbo pavojai, virinimas dujomis tryliktame kokio nors naujo 
biurų ar prabangių apartamentų pastato aukšte. Darbų saugos 
taisyklės primityvios ir prastai įgyvendintos, ir norėdamas likti 
gyvas turi būti budrus. 

Vėliau prisidėjo kitos profesijos. Barų merginos, dirbančios nuo 
aštuntos vakaro iki paryčių, naktinės pamainos policininkai, stu- 
dentai, kuriems reikia būti budriems per egzaminą - toks stresas 
tajų būdui svetimas ir reikalauja cheminės terapijos. 

Dabar šitai peraugo į nesuvokiamas žmogžudysčių formas. 
Krungtepe grupė statybininkų, apimti įsiūčio, sudarkė ir užkapojo 
praeivius. Šiaurės rytuose narkomanas vienuolis išžagino ir nu- 
žudė turistę. Sunkvežimių vairuotojai įvairuoja savo dešimtračius 
į griovius, pėsčiuosius ir kitus sunkvežimius. 

Oficialiai nuo šito narkotiko priklausomi milijonas žmonių, 
bet manau, kad iš tiesų šį skaičių reikėtų padvigubinti. Daugybė 
darbdavių atvirai prisipažįsta turintys pirkti jabą didmeninėmis 
kainomis ir dalyti savo darbuotojams, neįstengiantiems jos nusi- 
pirkti mažmenine kaina, bet ir negalintiems be jos dirbti. 

Jaba reiškia „beprotišką narkotiką', tai metamfetaminas, paga- 
mintas iš efedrino. Ji kaipmat patenka į kraują ir vožia į smegenis. 
Rūkant poveikis dar stipresnis - ir dažnai smurtingas. 

Jabą kur kas lengviau pagaminti nei heroiną, bet koks mėgėjas 
cheminį procesą gali išmokti per valandą. Kitą dieną jis jau gali 
naudoti tablečių presą ir pagaminti šimtą tūkstančių tablečių, 

dažniausiai kilnojamam fabrikėly. Jam tereikia gryno efedrino, 
paprastai kontrabandinio iš Laoso, Birmos ar Kambodžos. Ar 
turite privačią armiją, kuriai nuolat reikia krūvos pinigų? Chun 
Sa, Jungtinės Va vadas, turi. Pinigų reikia ir Raudonajai Va, ir, 
galiausiai, pačiai valstybinei Birmos armijai. Na, ir štai ką darai. 
Pasistatai jabos fabriką ant pačios Tailando sienos, apstatai saugoti 
savo kareiviais, kurių dauguma jau priklausomi nuo šito narkoti- 
ko, apsirūpini neišprususiais kaimiečiais ir vietiniais čiabuviais, 
kad tampytų rankenėles ir spaudytų mygtukus ir - va čia jau de- 
likačiau - Tailande randi reikalingus žmones, pasirūpinsiančius 
platinimu. 


O tai paaiškina, kodėl pusę keturių ryto šoku Patpongo klube. 

Tai seniausias ir žymiausias raudonųjų žibintų kvartalas, kur 
mano motina vienu ar kitu metu padirbėjo daugumoje barų, 
reguliariai keisdama darbo vietą pagal tai, kaip sekėsi susirasti 
klientų, pagal santykius su bosu arba mamasan ir tiesiog šiaip 
iš nuobodumo. Man čia - namai, todėl, matyt, ir atėjau ieškoti 
paguodos, kaip vaikystėje. Dažnai ateidavau čia vakarais, kol ji 
dar nebūdavo persirengusi tais klaikiais baro merginos drabužiais 
(labiausiai ji man patiko su džinsais ir trumparankoviais marški- 
nėliais, atrodė tokia jauna ir patraukli). Kartais, kai vaiduokliai 
trukdydavo užmigti, atlėkdavau ir paryčiais. Sėsdavau ant taksi 
motociklo ir naktį važiuodavau iš pačių namų. Jei Nong būda- 
vo užsiėmusi su klientu, mamasan surasdavo man kur atsisėsti, 
duodavo valgyti ir alaus. 

Policija jau prieš pusantros valandos uždarė visą prekybą, barus 
ir klubus, tačiau šita gatvė pažįsta mane nuo senų laikų. Kažkaip 
visi jau sužinoję, kad Pičajus negyvas, o aš jaučiuosi tarsi vėl su- 
grįžęs į vaikystę. Mane globoja koks šimtas kekšių. Tačiau tai turi 
savo kainą. Turiu šokti. 

— Sončajau, Sončajau, Sončajau. 

Jos nepaliaujamai ir atkakliai ploja ir smakrais rodo lipti ant 
scenos. Anksčiau taip užsidirbdavau vakarienę. Diena iš dienos 
stebėdavau motiną, pagal tų laikų disko muziką repetuojančią 
erotiškus klubų judesius ir krūtų padrebinimus, o ji taip ir nesu- 
prato, kaip puikiai pasimokiau, ko! vieną naktį atėjusi po seanso 
su klientu pamatė mane, dvylikametį berniuką kekšiuką, šokantį 
ant scenos, vienut vienutėlį, iš visų jėgų. 

Aš, žinoma, gerokai pačiuožęs. Jaba perkaitino man smege- 
nis, o ant jabos dar užpilta alaus ir parūkyta gandžos. Mamasan 
pagarsina muziką kiek įmanoma, ir aš šoku nesustodamas. Šoku 
kaip paleistuvė. Šoku kaip dievaitė Nong, kekšė Nong. Šoku ge- 
riau už Džegerį šlovės viršūnėje, geriau už Travoltą, gal net geriau 
už Nong. Mamasan paleidžia Tinos Turner „The Best“ ir visos 
rėkia: 

— Sončajau, Sončajau, Sončajau... 

Merginos, daugiausia su džinsais ir marškinėliais, jau pasiren- 
gusios keliauti namo, nuskanduoja ir nuploja mane į visą naktį 
taip ieškotą užmarštį. 

Pičajus. 

Niekas neprisimena Bredlio, o jei ir prisimena, aš neprisimenu, 
kad prisimintų. Aš labai labai apsvaigęs. 

Neverta nė sakyti, kad tos jabos visiškai nereikėjo, - kitą dieną apie 
pusę devynių ryto apsižiūriu besąs Kaošano gatvėje, nė bluosto 
nesudėjęs. Sėdžiu kavinėje priešais interneto teikėjo kontorą, 
geriu juodą kavą, o man galvoje tarsi kaleidoskope sukasi nakties 
įvykiai. Atrodo, pamenu kalbėjęs su penkiais šimtais moterų, nė 


viena neprisiminė Bredlio. Beprotiškai gėda pagalvoti apie savo 

šokius Patponge. Dabar, saulei jau įkaitus, atrodo, tarsi naktis 
kartotųsi. Gatvę užplūsta baltaodžiai užsieniečiai. 

Aplinka čia kaip diena ir naktis skiriasi nuo Sukumvito. Iš- 
ties, čia taip keista, kad atrodo, tarsi būtum visai ne Krungtepe. 
Tajai patys čionai atvyksta kaip turistai - pažiopsoti ir pako- 
mentuoti. 

Čia farangai dažnai būna poromis, merginos su vaikinais, kur 
kas jaunesni nei tokių vietų kaip Nanos aikštė klientūra, jauni- 
mas, atvykęs praleisti vadinamųjų tarpinių metų tarp mokyklos 
ir universiteto arba tarp universiteto ir realybės. 

Kaošano gatvės rajone - pigiausias apgyvendinimas mieste, 
bendrabutinės lovos keli doleriai už naktį tokiomis sąlygomis, 
kad net ir man būtų per purvina. Čia nepaliaujamai tvyro vaka- 
rėlio-vakarėlio-vakarėlio jausmas, net ir rytais. Gatvėje išrikiuo- 
ti prekystaliai, kur parduodami piratiniai DVD, vaizdajuostės, 
kompaktiniai diskai ir kelionių po Pietryčių Aziją vadovai, karšto 
maisto prekystaliai, senienų prekystaliai, basučių ir sandalų pre- 
kystaliai, marškinėlių prekystaliai. Tarp tų prekystalių ir kavinių 
beveik nebelikę vietos vaikščioti; turistai su milžiniškomis kupri- 
nėmis, ką tik atskridę kokiu tolimu reisu iš Europos ar Amerikos, 
sukiojasi, lankstosi ir raitosi, kad praeitų, kad susirastų pačią 
pigiausią vietą apsistoti, tikėdamiesi sutaupyti pinigų, kad jų už- 
„tektų visoms, gal net metus truksiančioms atostogoms. Prisime- 
nate kinų kvartalo scenas iš filmo „Bėgantis ašmenimis'? Mano 
tauta kaipmat išmoko gaminti Balio kaukes, Kambodžos skulp- 
tūrėles, Birmos marionetes, Indonezijos batiką... net Australijos 
didžeridus. Čia gali išsikeisti pinigus, prasidurti bet kurią kūno 
vietą, pagroti bongo būgnais, pažiūrėti videofilmą ar pasitikrinti 
elektroninį paštą. Nuo Tailando čia labai toli. 

Juodaodžiui, nenorinčiam per daug kristi į akis, būtų protinga 
rinktis Kaošano gatvės rajoną. 

Dabar motociklu atvažiuoja kažkoks tajas ir atidaro interne- 
to teikėjų kontorą. Duodu jam kelias minutes, o tada pereinu 
gatvę. 

Jam kiek per trisdešimt, jis aiškiai priklauso prie tos industri- 
nės aktyviosios tajų kartos, greitai sumojusios, kad internetinės 
technologijos kupinos galimybių. Vos žvilgtelėjęs į mane iškart 
supranta, kad esu faras. Parodau jam Bredlio nuotrauką. 

Tas jį išsyk atpažįsta ir nusiveda mane viršun, į kambarį, pilną 
stalų su ūžiančia aparatūra. Bet kas, prašantis interneto paslaugų, 
pagal įstatymą privalo užpildyti formą, numatytą vyriausybės 
pagal Telekomunikacijų aktą, tas žmogelis iš vieno dokumentų 
stalčiaus ištraukia segtuvą ir greitai suranda Bredlio formą. Ji 
atspausdinta tik tajų rašmenimis, didžioji dalis Bredlio pateiktos 
informacijos irgi surašyta tajų rašmenimis. 

— Padėjote jam užpildyti formą? 

— Ne, jis ją išsinešė ir tokią parnešė. 

— Ar jis mokėjo tajiškai? 

- Labai menkai. Nemanau, kad mokėjo rašyti. 

— Ar kurį nors kartą kas nors buvo su juo atėjęs? 

- Jis čia buvo tik du kartus, pirmą - pasiėmė formą, antrą - 
parnešė ją atgal. Abu kartus vienas, - vyras ima dvejoti. Linkteliu, 
paskatindamas jį kalbėti toliau. - Manau, kad vieną kartą jį ma- 
čiau einantį gatve. Jo sunku nepastebėti. Buvo su moterim. - Vėl 
palinksiu. - Na, noriu pasakyti, nieko sau moterimi. Iš pradžių 
maniau, kad ji afroamerikietė kaip ir jis, paskui pamačiau, kad 
jos akys tokios kaip mūsų, o oda labiau ruda nei juoda, ir plaukai 
iš esmės tiesūs, nors ji ir buvo juos kiek pagarbanojusi. Aukšta, 
daug aukštesnė už daugumą tajų, bet, žinoma, už jį žemesnė. Jam 
iki peties, - vyras nusišiepia. - Aš jam iki krūtinės. 

— O kaip atrodė jos plaukai? 

— Dažyti skirtingomis spalvomis, žalia, oranžine, suprantat? 
Bet gerai nudažyti, kai juodu ėjo gatve, atrodė tarsi madų šou. Ji 

nepaprastai patraukli, tarsi iš kokio filmo. Visi atsisakdavo, turbūt 
žmonės galvojo, kad čia kino žvaigždės iš Amerikos. Atrodė, kad 
tas dėmesys jai malonus. 

— O jam? 

— Manau, kad jis buvo rimtas žmogus. Atrodė kaip rimtas 
amerikonas, suprantat? Ji atrodė kur kas lengvabūdiškiau. Bet, 
kaip ir sakiau, mačiau juos tik vieną kartą, ir tai per atstumą, ten 
gal ir apskritai būta ne jo. Galbūt todėl, kad Krungtepe nedaug 
tokių pasitaiko. 

Tai pirma apčiuopiama gija, ir man kyla noras atsilyginti tam 
žmogui. Nusirašau Bredlio adresą tajiškai, užrašyta kaip formoje, 
ir sakau: 

- Klausykit, anksčiau ar vėliau pas jus pasirodys FTB agentai 
ir ims prašyti šitos formos ir uždavinėti panašius klausimus 
kaip aš. 

— Ir ką? 

— Jie čia neturi teisės tirti bylų. Jūs neprivalote jiems nieko 
atsakinėti. 

- Ir ką norėtumėt, kad daryčiau? 

Nusišypsau. 

— Tavim dėtas, leisčiausi paperkamas. 

Žmogus linkteli. Toks pasiūlymas jo visai nenustebina. 

— O kokia būtų derama kaina? 

Pagalvoju. Aš itin palankus pasaulinės gerovės paskirstymui 
iš Vakarų į Rytus. 

— Turbūt reikalaučiau kokio tūkstančio dolerių. 

Tas greitai apskaičiuoja: 45 000 batų, praturtėti nepraturtėsi, 
bet suma maloni. Suspaudžia delnus prie kaktos ir linkteli. 

— Ačiū jums, detektyve. 

— Nėr už ką. Ir jei dar kada pamatysite tą moterį, duokit žinią. 

Išėjęs į gatvę ūmai pasijuntu labai silpnai. Metamfetaminas jau 
išplovė visas naudingas medžiagas iš mano kraujo - imu spėriai 

išsijunginėti. Smegenys tvinksi kartu su ritmais iš gretimos mu- 
zikos parduotuvės, ir atrodo, jog tuoj vemsiu. Kol surandu siaurą 
gatvelę, kur turėtų būti Bredlio butas, pasaulis jau slysta iš po kojų 
kokiu trisdešimties laipsnių nuolydžiu. 

Nustembu, kad Bredlis gyveno ne bute, o seno tikmedžio name 
ant statramsčių. Nusispiriu batus, užlipu mediniais laiptais prie 
pagrindinių durų ir apžiūriu varpelį. Jis senas, žalvarinis - anti- 
kvarinė įdomybė, gal kokių septyniasdešimties ar daugiau metų. 
Po juo, irgi žalvario raidėmis, užrašyta: Viljamas Bredlis. 

Lukteriu penkias minutes ir darsyk patraukiu už virvutės. Re- 
gis, išgirstu tikmedžio grindimis šlepsinčias pėdas, tačiau negaliu 
būti tuo tikras, mat tolumoje ūžia gatvė ir nepaliaujamai bum bum 
bum dunksi Kaošano gatvės muzika. Pamėginu darsyk. Po trečio 
trūktelėjimo susivokiu, kad pro atvirą langą mane stebi kokių še- 
šiasdešimties moteris baikščiomis neišgydomai drovaus žmogaus 
akimis. Nutaisau gražiausią šypseną, kokią tik moku. 

— Ar khunas Bredlis yra? - Ji spokso. - Aš policijos pareigū- 
nas. - Susižvejoju pažymėjimą ir pamojuoju juo, suvokdamas, kad 
ji turbūt neraštinga. Ji ir toliau spokso, todėl pamėginu kitaip: — 
Motin, turiu jūsų atlyginimą už praeitą savaitę. 

Jos veidą nušviečia šypsena: naivi, kaimietiška, džiaugsminga. 
Ryškiai rožinio liežuvio ir dantenų fone pasirodo keli likę visiškai 
juodi dantys. Atrodo, šitas namas gali didžiuotis autentiška bobute 
su autentišku betelio lapų kramtymo įpročiu. Ji dingsta ir stulbi- 
namu greičiu atidaro duris. Žemesnė nei penkių pėdų, juodais, 
ilgais, nugaros apačią siekiančiais, į uodegą surištais plaukais, 
ir nė vieno žilo. Ryši sarongą ir vilki kreminius marškinius, ant 
kaklo - auksinė grandinėlė su auksiniu ovaliu pakabučiu, vaiz- 

duojančiu ankstesnįjį Tailando karalių. Suglaudžia delnus ir žemai 
nusilenkia. Dabar, kai bobutė jau nusprendžia manimi pasitikėti, 
ji vėl nusišypso, atskleisdama už akių slypinčią nepaliestą sielą. 

Man įeinant į namą, ji pasilenkia per laiptų turėklą ir spjauna 
čiurkšlę ryškiai raudono skysčio į kažkokį konkretų taikinį ant 
žemės. 

— Priminkit man, motin, kiek mes jums mokam kas savaitę? 

— Keturis šimtus penkiasdešimt batų. 

Išsitraukiu iš kišenės ritinėlį banknotų. 

— Atleiskit, kad taip vėluojam. 

— Nevėluojant, šiandien algos diena. 

— Kada juos matėt paskutinį kartą? 

— Prieš dvi dienas. Bet ji kažkada buvo užėjusi ir pasiėmė daik- 
tus. Turbūt vakar, kai su dukra buvau Nakonsavane. 

— Vakar turėjot laisvadienį? 

— Taip. 

— Miegat čia? 

— Taip. 

Pritupiu, kad nežiūrėčiau į ją iš viršaus. Bobutė kaipmat irgi 
atsitupia, kad jos akys nebūtų virš manųjų. Išsitraukiu Bredlio 
nuotrauką. 

— Čia khunas Bredlis, taip? - Ji energingai linksi galvą. - Gai- 
la, bet neturiu ponios Bredli nuotraukos. O jūs turit? - Ji purto 
galvą. - Gal galit ją apibūdinti? - Išgirdus šitą klausimą abejonė 
jos akyse šmėkšteli tik sekundę; ji jau nusprendusi, kad aš geras 
žmogus, ir keli keisti klausimai to tikėjimo neišsklaidys. 

— Oi, aukšta! Labai aukšta. Niekad nemačiau tokios aukštos 
moters. 

— Tokia aukšta kaip ir jis? 

— Kaip jis? Tokių nebūna. Jis milžinas. 

— Kas jums duodavo nurodymus? 


- Ji. 


57 


— Ar ji kalbėjo tajiškai, kaip mudu su jumis? - Klausimas ją 
sutrikdo. - Ji farangė ar ne? 

— Ne, ne farangė. Ji tajė, kalba, šneka taip, kaip mes. Iš pradžių 
galvojau, kad ji iš Afrikos, - moteris mosteli sau virš galvos, rody- 
dama didelę šukuoseną, paskui aukštai pakelia ranką, rodydama 
ūgį, - bet ji tajė. 

— Kaip ją vadinot? 

— Ponia Bredli. 

Kvailas klausimas. 

— Motin, norėčiau apsižiūrėti, gerai? 

Ji gūžteli. Kaip galėtų man neleisti? Užmetu akį į didelį kambarį 
per visą pirmą aukštą su dviem kolonomis vienodais atstumais 
nuo sienų. Ilgų siaurų lentų grindys smarkiai išblizgintos, gal 
net labiau nei įprasta tokiuose namuose, ir dulsvai, senoviškai 
atspindi šviesą. Ant grindų primėtyta ryškiaspalvių pagalvėlių ir 
čiužinukų. Pagalvėlės apvilktos šilku, akį rėžiančių žalios, oranži- 
nėsir violetinės spalvų, dailiai kontrastuojančių su senų grindų ir 
sienų mediena. Sienos pagyvintos paauksuotomis ryškiai mėlynai 
išpieštomis plokštėmis, į grindis įleistas kokių dešimties pėdų ilgio 
tikmedžio stalas, prie jo - paslėptos angos kojoms ir pėdoms. Sta- 
las uždengtas rankų darbo austa mėlyna staltiese, ant jo sudėtos 
geltonos rankų darbo servetėlės ratano žieduose, seladono lėkštės 
ir dubenėliai, citrinžolės žvakės kokosų kevaluose. 

Nesu amerikietiškosios karybos ekspertas, bet man nepanašu, 
kad eilinis jūrų pėstininkas norėtų parodyti tokius namus savo 
draugams. Gyventi tikmedžio name ekscentriška net pagal tajų 
standartus. Juose dažniausiai gyvena keisti užsieniečiai arba me- 
niškos prigimties tajai, praleidę daug laiko užsienyje, pavyzdžiui, 
Paryžiuje arba Niujorke. Apžiūrėjęs įdėmiau, pastebiu ir puikias 
lakuotas dabar taip madingas grūdų pintines, o visi čiužinukai — 
auksu spausto šilko, gaminamo tik „Khomapastr Corporation“ 
ir tiekiamo tik pasaulio karališkoms šeimoms ir milijardieriams. 

Lentynose ant sienų, regis, neįkainojamos antikvarinės vertybės: 
porceliano ąsočiai, relikvijų urnos su lotoso žiedo formos ran- 
kenomis, keraminiai medicininiai indai. Viskas tajiška, viskas 
svetima. Visas šitas kambarys taip ir prašosi fotografuojamas 
farangų. 

Kad užlipčiau į antrą aukštą, būtina išeiti iš namo ir grįžti prie 
išorinių laiptų. Įėjimas į antrą aukštą užrakintas, ir man tenka vėl 
leistis į apačią ieškoti bobutės. 

— Motin, pamiršau savo raktus, gal galiu pasinaudoti jūsiš- 
kiais? 

Ji paieško po marškiniais, pastebiu šmėkštelint šiuolaikišką, 
turistų mėgstamą piniginę. Ištraukia didžiulį žalvario raktą ir 
paduoda man. Viršuje atsirakinu duris ir įžengiu į malonią seno 
namo vėsą. 

Žaliuzių langinės (stiklo nėra) leidžia orui cirkuliuoti, o tikmedžio 
sienos - geras izoliatorius. Tamsu, jei neminėsime šviesos tarp- 
dury, aš surandu šviesos jungiklį ir uždarau duris. Šviesa, regis, 
pasklinda iš niekur, ji nukreipta į lubas iš už tikmedžio plokštės 
palei visą koridorių, kur dabar stoviu. 

Ant sienų sukabinti dvylikos colių pločio ir aštuoniolikos 
aukščio tos pačios moters veido eskizai; jie vienodi, tik skirtingų 
spalvų, lygiai tokio paties stiliaus kaip garsieji Endžio Varholo 
Merilinos Monro portretai. Moteris yra aiškiai pusiau tajė, pu- 
siau negrė, o tai mano feodalinėje visuomenėje ją priskiria prie 
atskiros kategorijos. Jeigu jai apie trisdešimt, vadinasi, bus gi- 
musi septintojo dešimtmečio pabaigoje arba aštuntojo pradžioje, 
kai miestą buvo užplūdę Amerikos kariai, išleisti atostogų per 
Vietnamo karą. Visiems žinoma, kad į tą karą Amerika išsiuntė 

neproporcingai daug afroamerikiečių, ir dabar daug jų mote- 
riškos lyties atžalų dirba Bankoko baruose. Mano rasistiška 
tauta linkusi jas atskirti, todėl joms paprastai geriau po kojom 
nesipainioti. Atidarau duris, vedančias į pagrindinį miegamąjį, 
kur pagarba virtusi manija. 

Moters pilna visur - tapybos darbuose, akvarelėse, nespalvotose 
nuotraukose, spalvotose nuotraukose, ir visu ūgiu, ir portretų. 
Priešais lovą —- milžiniškas aktas, skoningas, jame jos pilvas kiek 
pasuktas į šoną; gaktos plaukų nematyti, tobulos rudos krūtys su 
juodomis areolėmis ir speneliais, ilgas dailus kaklas, įvairių spal- 
vų plaukai meniškai netvarkingi ir ne visai afrikietiški: manau, 
kad išplovus spalvas ir garbanas jie būtų tiesūs ir juodi. Kažkaip 
visai natūraliai akys nuslenka ne prie jos veido, bet prie nefrito 
rutuliuko, užmauto ant auksinio strypelio, dviejose vietose įstrižai 
perveriančio jos bambą. 

Sėdžiu ant lovos, pakerėtas nepaprasto šitos moters grožio, 
ilgų dailių kojų, standžių sėdmenų, elegantiškų rankų, dailiai 
smailėjančių delnų, pasuktų tajų šokėjos stiliumi, tų masinančių 
pailgų akių, kone įdubusių skruostų, ironiškai šypsančių putlių 
lūpų, - gal tai užuomina į jos nuogumą, - dailios tiesios nosies, 
tikriausiai ji tokia dėl kažkur jos kraujyje susikryžminusių bal- 
taodžių genų. Sudedu rankas už galvos ir visu ūgiu išsitiesiu ant 
lovos, galvoju apie Bredlį. 

Įsivaizduokime vyrą, kuriam dar niekas nepastojo kelio, paty- 
rusį atletą ir karį, grynakraujį afrikietį, heteroseksualą ir neabejo- 
tinai puikų viso pasaulio moterų pavidalų žinovą, vyrą ant vidu- 
ramžio ir atsargos slenksčio, bet kur kas energingesnį už perpus 
jaunesnius, paskirtą į Bankoką ir galbūt be galo prie jo prisirišusį, 
kaip dažnai pasitaiko, dažną Nanos aikštės barų lankytoją, jau 
dešimtmečius ieškantį, kaip kad jis ieškojo, tobulos moters. 

Juk negali toks žmogus būti paprastas kareivis? Šitas žmogus 
gimė turėdamas vizualinio grožio instinktą taip, kaip kitas jo 

gentainis gali gimti džiazo genijumi. Įdomu, kaip galėjo taip nu- 
tikti, kad toks žmogus apskritai svajojo tapti kareiviu? Gal tas jo 
rafinuotas skonis išsivystė vėliau gyvenime, kai jo karjeros kelias 
jau buvo numatytas, gal artėjant link trisdešimtmečio? Kaip įkyru 
nuolat būti apsuptam bjauraus karinio pasaulio funkcionalumo; 
tas nuolatinis nepasitenkinimas, ko gero, ima slėgti sąžinę, vis 
sau kartojant priesaiką, ilgainiui vis dažniau ir stipriau, kad: 
išėjęs į atsargą aš... Kruopščiai suplanuota ateitis, kaip ir pridera 
profesionaliam kariui, pasidedant pamatus, kai iki atsargos dar 
likę daug laiko: gražiausia kada nors jo matyta moteris, puikus 
namas, rimtas brangakmenių pomėgis ir interneto tinklalapis su 
nepaprastos elegancijos nefritiniu falu. Ar čia reikėtų įžvelgti ir 
narcisizmo faktorių? Kaip šitoks žmogus gali savęs nemylėti iki 
tam tikro laipsnio, kad ir kokia griežta būtų jo profesinė disci- 
plina? Bene nemačiau stulbinamo vyriškumo pavyzdžio, net kai 
jis gulėjo ant morgo vežimėlio, mirties suglebintas ir gyvačių 
įkandimų deformuotas? 

Įsivaizduokite tą momentą, kai Bredlis pirmąsyk pamatė šitą 
moterį. Jausmas tarsi staigiai užlaužus ranką? Gniaužtai, iš kurių 
šis karys negalėjo išsivaduoti? Moteris, kuri menkesniam vyrui 
atrodytų pavojinga net prisiliesti, ir pati galbūt laukusi nežinia ko- 
kio didžiūno? Bet kur ji slėpėsi? Jei būtų šokusi Nanos ar Patpongo 
baruose, tikrai būčiau apie ją girdėjęs. Tokia moteris išgarsėtų 
visame mieste vos pradėjusi suktis aplink vieną tų nerūdijančio 
plieno strypų. 

Atsistoju apžiūrėti paveikslo iš arčiau - tenka pripažinti, jos 
pozoje matyti ir aristokratiškų bruožų; ji nepanaši į moterį, kada 
nors nuogai išsirengsiančią viešai pašokti. Bet jeigu ji Amerikos 
kario pavainikė, kaip kitaip galėtų užsidirbti pragyvenimui? Jei 
jos motina buvo baro mergina, jos išprusimas būtų labai jau 
menkas, techninė kvalifikacija nulinė ir labai nedaug ryšių kitoje 
baro scenos pusėje. 

"Bandau susieti ją su likusia namo dalimi, ir tai visai nesudėtin- 
ga. Ji ir šitas namas vienas kitam tinka, tarsi būtų įžvalgios akies 
atrinkti iš skirtingų brošiūrų. Tai ne namai, bent jau ne man, tai 
terpė, barikada nuo miesto bjaurasties, sąmoningas ir labai vaka- 
rietiškas mėginimas susikurti atskirą, asmeninę, realybę. 

Ir labai didelė jos dalis erotiška. Kaip neįsivaizduoti jų, susi- 
kibusių aistringame glėbyje tarsi besiporuojantys juodi tigrai? 
Taip ir matau smulkų meilės žaidimą, mano niekada nepatirtą, 
trunkantį ištisą vakarą, numatytą tarsi privati puota, prailgintą 
geismą, atidėtą ekstazę, lėtą negailestingą vyro mėgavimąsi savo 
prizu, moters ekstazę po savuoju juoduoju dievu. Ir, žinoma, vo- 
nioje ant lentynos aptinku visos parduotuvės vertą kvapų, kvepalų 
ir aromatinių aliejų kolekciją, kai kurie vietiniai, bet daugybė 
atvežtinių, su San Fransisko adresu ant etikečių. 

Išsekęs mano kūnas nebepakelia tokios stimuliacijos. O kaipgi 
kita jūrų pėstininko pusė? Nedideliame kambary, aiškiai naudo- 
tame kaip darbo kabinetas, randu kompiuterį - dėžę-bokštą su 
didžiuliu devyniolikos colių monitoriumi. Tas darbo kabinetas 
tuščias, jokių užuominų apie moterį: plikos medinės sienos ir 
grindys, lentyna su kuklia knygų kolekcija, kai kurios knygos 
labai didelės, atrodo kaip nuotraukų albumai, ir vienintelis meno 
objektas garbingoje vietoje ant aukštos lentynos - nefritinis žirgas 
su raiteliu. Matyt, imitacija. Kas gi laikytų tikrą nefritą mediniame 
name, net jei tas medinis namas toks kaip šitas? 

Paspaudžiu kompiuterio įjungimo mygtuką, monitorius su- 
ūžia ir mirksėdamas atidaro „Windows Millenium“. Spusteliu 
ant „Programos“ ir surandu ilgą sąrašą, gal kokias dvidešimt ar 
trisdešimt. Be „Word“ anglų ir tajų kalbomis, randu astrologiją ir 
astronomiją, gemologiją, matematikos ir anglų kalbos mokymo 
programas, vertimo iš tajų kalbos ir į ją programą, „Encyclopaedia 
Britannica“, „Webster's New World“ žodyną, verslo planų rašymo 
šabloną — visa tai primena saviugdos režimą, skirtą norinčiam 

peršokti iš neišprusimo į erudiciją, tame kelyje nepaliekant jokių 
duobių. 

Dabar be penkiolikos pirma, ir mano problema dėl informa- 
cijos neturėjimo virto per daug informacijos turėjimo problema. 
Nuodugniai ištyrinėti tą kompiuterį ir Bredlio interneto naršymo 
istoriją užtruktų ištisas dienas. Atsidarau „Word“ ir atspausdinu: 
„Sveiki, khune Rosenai ir khune Neipai“, - išjungiu monitorių, bet 
kompiuterį palieku veikiantį. 

Patraukiu atgal į Kaošano gatvę pasidaryti rakto nuo antro 
aukšto kambario ir nusipirkti vienkartinio fotoaparato su blykste 
ir sugrįžtu nufotografuoti tos moters portretų, nefritinio raitelio 
ir kompiuterio. Užrakinu duris ir atiduodu rakto originalą bobu- 
tei, tupinčiai ant medinių grindų apačioje, netoli lango, kad būtų 
patogu spjaudyti. Ji kramto savąjį betelį. Atrodo, apie mane buvo 
pamiršusi, nes man beprieinant pašoka, bet paskui nežiūrėdama 
į mane vėl įsideda raktą į piniginę. Išėjęs į gatvę pasigaunu taksi 
motociklą. 


16 


Mersedeso prie Daoprijos tilto nebebuvo, aiškiai išsivežė policija. 
Trumpam stabtelėjau apžiūrėti kai ko, aiškiai buvusio po automo- 
biliu. Dvi kobrų dvėsenos, užmuštos, ne nušautos. 

Jau lipdamas nuo motociklo ir ruošdamasis susimokėti iš skvo- 
terių lūšnų išgirdau pusiau žmogišką garsą. Bėgdamas per dykynę, 
jau aiškiai suvokiau, kad riaumoja žmogus, visa gerkle, iš krūtinės 
gilumos, tarsi bliautų įsiutęs bulius. 

— Atsipisk, užpisai su savo FTB, NORIU GERT! 

Pasiekus gyvenvietę, mane pasitiko vyresnysis susirūpinusiu 
veidu. 

- Vėluojat. Sakėt dvyliktą, dabar pusė dviejų. 

— Pasitaikė įtemptas rytas. Kas čia darosi? 

Jie buvo pririšę senį Tou prie lentos per visas rankas, liemenį 
ir kojas, tiesiog suvynioję jį į ryškiai oranžinę virvę. Laisvi tik jo 
kaklas ir galva. Atremtas į vieną iš tvirtesnių lūšnų. Jam bestau- 
giant ant kaklo iššoko gyslos. 

— Sakėt, norit, kad būtų blaivus. Tas įmanoma tik taip. 

— O negalit jam duoti vandens? 

— Supylėm galonus. Jis nenori vandens. 

— Atriškit jį. 

— Gal juokaujat? Neatrišiu, kol vėl neprigirdysim. Jei pradės 
siautėt, sugriaus visas trobas. Tai tardysit jį ar ne? 

Senis nužvelgė mane krauju pasruvusiomis akimis. 

— Čia tu tas šunsnukis iš policijos, kur jie man aiškina? Tuoj 
dantimis nuplėšiu tau nosį. 

- Tik noriu jūsų kai ko paklausti. 

— Eik šikt su savo klausimais. Noriu viskio. Ryžių viskio. 

Linktelėjau vyresniajam, ir tas atnešė plastikinį butelį, iki pat 
viršaus pilną skaidraus skysčio. 

— Duokit jam truputį, ne per daug. 

Vyresnysis šliūkštelėjo truputį į plastikinę stiklinę. Kol pylė tą 
gėrimą seniui į burną, tas laikė galvą tarsi maitinamas paukštis. 

— Dar. 

- Tik atsakykit į keletą klausimų ir galit toliau save pribaiginėt, 
kiek tik lenda. 

Senis nusilaižė lūpas. 

— Kai mane atriš, pribaigsiu tave. Kokius sušiktus klausimus? 

— Vakar matėt juodą farangą, atvažiuojantį su mersedesu? 

Tas nusispjovė. 

— Aišku, mačiau, sėdėjau prie tilto atramos ir gėriau. Viską 
mačiau. 

— Ką matėt? 

— Mačiau Raudonuosius khmerus. 

Žiūrovai nusikvatojo. Aš atsidusau. 

— Buvot Kambodžos pilietiniam kare? 

— Idiote, nebuvau jokiam sušiktam kare. Prieš porą savaičių 
kažkas čia atnešė DVD apie kažkokį durnių amerikoną žurnalistą 
Kambodžoje, kur jis įvėlė savo draugelį į bėdą - nykus šūdinas 
filmas, bet man patiko ta vieta, kur tas perpjauna buliui šoną 
su skustuvu ir geria kraują. Niekad iki to neprisigalvočiau, tie 
khmerai iš Kambodžos yra visai kieti. 

— Tai kaip su tais Raudonaisiais khmerais? 

— Tam filme visi Raudonieji khmerai savo durnas galvas apvy- 
nioję raudonais languotais šalikais, tai va taip ir tie vakar buvo. 

— Dėl filmo jis teisus, - tarė vyresnysis. - Visi jį žiūrėjom. Ir 
šalikus prisimenu. 

— Kas buvo su tais šalikais? 

— Banditai su motociklais. Buvo kokie šeši, kiek mačiau, pa- 
vojingi snukiai. 

- Jie atvažiavo po mersedeso ar prieš? 

— Maždaug tuo pat metu. Jie jį apsupo. 

— Ar matėt kurį nors atidarantį duris? 

Senis Tou nusijuokė. 

— Ne, jie darė lygiai tą patį, ką ir tu su savo partneriu. Nulipo nuo 
motociklų, priėjo prie mašinos, paspoksojo, pakriuksėjo ir ėmė 
veblenti. Nemanau, kad jie tokie kieti, kokius vaidino. Paskui visi su- 
sibūrė kažko apsvarstyti, nulėkė prie savo motociklų ir išvažiavo. 

— O kalbėjo tajų ar khmerų kalba? 

— Per toli, kad išgirsčiau. Ir kokių velnių man žinot, ar jie kal- 
bėjo khmerų, ar kinų čiučou? 

— O moterų tarp jų buvo? 

— Duok man dar išgert, šikniau. - Mostelėjau vyresniajam, 
tas įpylė dar viskio seniui Tou į gerklę. - Moterų? Ne, ten buvo 
mandri bernai, žinai tokius, turbūt apsivarę jaba ar gandža, ne 
tikri vyrai, neiškentė veiksmo mašinoj. Kai išvažiavo, nuėjau 

pažiūrėt, ko čia tas sujudimas. Pitonas tą juodą farangą ėdė gyvą. 
Ir kobrų pilna. 

— Ir ką darėt? 

Senis Tou nulaižė lūpas. 

— Na, ką aš žinau, supranti. 

Tai, kaip jis tai pasakė, baisiausiai prajuokino kai kuriuos žiū- 
rovus. Kai kurie iš smagumo net pritūpė. 

— Ką žinot? Kaip suprast? 

Dar garsesnis juokas. 

— Man būna vizijų. 

Dabar žiūrovai jau plyšo juokais. Pora vyrų ir viena moteris net 
atsigulė, kad galėtų skaniai pasijuokti. Kai kurie atsirėmė į lūšną 
ir nesiliovė kikenti. | 

Vyresnysis plačiai išsišiepė. 

- Jis labai dažnai haliucinuoja. Dažniausiai mato gyvates. 

— Taip, taip. Todėl ir nebuvau tikras. Kai man pasakė, kad ma- 
čiau tikras gyvates, teko skubiai išgert. 

— O moters mašinoj nebuvo? 

— Gal tu idiotas? Jei toj mašinoj dar kas nors būtų buvęs, būtų 
taip pat negyvas kaip ir tas juočkis. 

— Tai moters visai nematėt - tokia aukšta, pusiau negrė, pusiau 
tajė - galji išlipo iš mašinos prieš atvykstant motociklams? 

— Ne. Moterį tai prisiminčiau. Moterys man niekad nesivaidena. 
Ir kodėl turėtų, kai man jau trisdešimt metų nepasistoja. 

Kvatojimas, žmonės purtė galvas, vyresnysis juokdamasis nu- 
sisuko. 

— Gerai, - atsigręžiau į žiūrovus. - Ar dar kas tuos motociklus 
matėt? 

Žmonės sužiuro į vyresnįjį. 

— Motociklai buvo tikri, jam nepasivaideno, bet niekas nenori 
duoti parodymų. Jie mano, kad čia gaujų žudynės, ir nenori į tai 
veltis. 

— Iš esmės, ar žmonės anonimiškai sutinka su tuo, ką jis čia 
pasakojo, jei visiškai niekam tos nuomonės nepriskirtume? 

— Nepriskirti mums patinka, kad ir ką tai reikštų. Anonimiškai? 
Taip, visai nemažai žmonių matė motociklus ir kaip senis Tou 
priėjo prie mašinos, pažvelgė vidun ir ėmė daužyti galvą į stiklą. 
Visi šitą matėm. Paskui prie mašinos priėjo dar keletas žmonių. 
Pats juos matėt, kai su partneriu atvažiavot. 

Vyresnysis supylė seniui Tou į gerklę dar viskio. To žmogaus 
pajėgumas stulbinamas. Kol vyresnysis nusprendė, kad jis už- 
tektinai girtas, kad galima būtų atrišti, tas išgėrė visą plastikinį 
butelį naminės. Tačiau atrišus virves žmonės dėl viso pikto prie 
jo pastatė dar vieną butelį ir pasitraukė tolyn. Senis rovėsi tiesiai 
prie butelio ir užsivertė jį į burną. 

Padėkojau vyresniajam. 

— Tai nesiųsite FTB mūsų tirti? Naminė yra pagrindinis mūsų 
pajamų šaltinis, be jos mes visiški skurdžiai. 

Tai buvo pirmasis silpnumo ženklas, ir man reikėjo jį išnaudoti. 
Teprireikė susižvalgyti, ir jis mostelėjo smakru man sekti iš paskos 
įjo trobą, kur virė viskis, lėtai lašėjo pro medžiagos filtrą į indą. Iš 
kambario kampo vyresnysis paėmė vieną butelį ir suieškojo porą 
plastikinių stiklinių. Palinkėjom vienas kitam sėkmės, ir grynas 
alkoholis trenkė man į ryklę ir nušliaužė į pilvą. Troboj buvo 
jauku, nuo ant anglių žarijų verdančios misos kilo garai. 

— Jūs iš Aštuntojo rajono, ane? 

Įbedžiau į jį ilgą įdėmų žvilgsnį. 

— Ir ką? 

Tas gūžtelėjo. 

— Jūsų pulkininkas garsus. Vikornas, taip? 

- Žinot jį? 

Atsargiai suspaustos lūpos. 

— Ne, asmeniškai ne. Kaip ir sakiau, jis labai garsus. 

— Gal norite su juo pasikalbėti tiesiogiai? 

Nuginkluojanti šypsena. 

— Nieko tokio neturėjau galvoje. Klausykit, mes nenorim, kad 
šitas FTB, kad ir kas tai būtų, ateitų čia ir klausinėtų. Žmonės iš 
tiesų nieko nežino. Jie buvo arba girti, arba lošė kortomis. O senio 
Tou galvoje vargu ar belikusi kokia smegenų ląstelė. 

— Gal jūs ką nors matėt? 

Dvejonė. 

— Na, kai mersedesas atvažiavo, aš kaip sykis buvau netoli to 
išsukimo keliuko viršaus. 

— Kai klausiau anksčiau, sakėt, kad čia nebuvot. 

Gūžtelėjimas. 

— Kaip tik grįžau sutvarkęs reikalus kitame miesto gale. 

— Ir? | 

— Buvo panašiai, kaip sakė senis Tou, išskyrus tai, kad mer- 
sedesas sustojo keliuko viršuje, tada privažiavo keli baikeriai. 
Kažkas išlipo iš mašinos ir sėdo ant vieno iš motociklų, bet kitoje 
mašinos pusėje, todėl nelabai gerai mačiau. Vienas iš motociklų 
nuvažiavo su keleiviu. 

Dar viena porcija naminės pasakojimą išplėtotų. Išgėriau 
mažiau nei trečdalį stiklinės, bet garai jau kilo man galvoje. 
Jis pripylė dar porą stiklinių, užsivertė savąją it profesionalas 
ir sučepsėjo. Spoksodamas į jį pro miglą, stengiausi išsilaikyti 
susitelkęs. 

— Kas dar? 

Kreiva šypsena. 

— Jūs kietas, ką? - ir pabaigė savo stiklinę. - Baikeriai buvo su 
ginklais. Atrodė kaip tie nedidukai automatai, kur rodo filmuose. 
Buvo nukreipę juos į mašiną. Atrodė, tarytum grobtų tą juodą 
farangą, - jis įsistebeilijo man į akis. - Savaime suprantama... 

— Savaime suprantama, jūs nusisukote. Jau ko ko, bet būti 
nusikaltimo liudininku tikrai nenorėjote, nes reikėtų duoti pa- 
rodymus. 


68 


Vyresnysis nepastebėjo ironiškos gaidelės. Jis su palengvėjimu 
nušvito. 

— Ačiū už jūsų supratimą. 

Pabaigiau viskį ir atsistojau. 

— Nemanau, kad FTB rūpi jūsų naminė. Jie gali atvažiuoti. Jei 
atvažiuos, užleiskit ant jų senį Tou. Ir nesijaudinkit. 

— Ar norit pinigų? - paklausė vyresnysis. - Galiu jums kiek 
skirti iš praeitos savaitės uždarbio. Žmonės supras. 

Papurčiau galvą. 

— Sėkmės, brolau. 

Vyresnysis nusišypsojo įtikinamiausia savo šypsena. 

— Ačiū, brolau. Sėkmės atkeršyti už partnerį ir taikaus gyve- 
nimo. 

Linktelėjęs padėkojau. 

Savo motociklo vairuotojui buvau liepęs palaukti, ir jis sto- 
viniavo prie savo motociklo netoli tilto. Atidėlioti nebegalėjau. 
Metas pasimatyti su pulkininku. 

Trečiojo pasaulio policijos nuovada - dviaukštė gelžbetonio kons- 
trukcija, papuošta mūsų vėliava ir mūsų didžiai mylimo Karaliaus 
biustais, su dideliu, beveik visą pirmą aukštą užimančiu priima- 
muoju, atviru per visą pastato ilgį, tarsi kas būtų pamiršęs pasta- 
tyti vieną sieną. Šioje atviroje erdvėje išrikiuotos eilės strypais po 
sėdynėmis sujungtų tvirtų plastikinių kėdžių; bet kuris pilietis Čia 
gali atlikti galybę reikalų. 

Atminkit, kad mes budistai. Gailiaširdiškumas yra prievolė, 
net jei korupcija ir neišvengiama. Vargšai ateina pinigų ir mais- 
to, neraštingieji - pagalbos užpildant formas, neturintieji ryšių 
prašo charakteristikų ir pagalbos ieškant darbo, vaikai ateina, 

nes pasiklysta, moterys - nes pavargsta būti mušamos savo vyrų, 
vyrai - nes juos paliko žmonos, kartu išsinešdamos visas šeimos 
santaupas. Prostitutės kreipiasi pagalbos išspręsti jų problemas su 
mamasan, besiriejančios šeimos atkeliauja su skundais ir grasi- 
nimais. Visai įprasta, kad koks keršijantis brolis ar tėvas praneša 
policijai krauju prisiekęs nužudyti išperą, nuskriaudusį žmoną 
ar seserį, galbūt norėdamas įsitikinti, kad tokiomis aplinkybėmis 
policija apsimes akla dėl numatytos žmogžudystės, žinoma, už 
atlygį. Pasitaiko jaunų žmonių, norinčių sužinoti, kas jie tokie, 
mat mes dažnai esame poligaminė visuomenė, kur kūdikiai kartais 
atiduodami artimiems giminaičiams ar draugams visam gyveni- 
mui ir ne visada aišku, kas kam priklauso. Girtuokliai ir elgetos 
ateina pasėdėti kėdėse, vienas vienuolis oranžiniais drabužiais 
laukia savo eilės į konsultaciją. 

Dabar čia yra mūsų vietinis raupsuotasis, jis prašo išmaldos 
laikydamas žalvarinį dubenį tarp bigių, ir už dešimt batų yra pa- 
sirengęs susukti veidą į visiškai apgailėtiną miną. Jei perspektyvos 
geresnės, jis sielvartingai užkauks ir daužys galvą į grindis tol, kol 
kuris nors faras pagrasins jį nušauti. Čia, ant gatvės kampo, savo 
paslaugas siūlo ir tatuiruotojas su dviem labai ilgomis adatomis 
ir ribota spalvų palete (spalva gali būti bet kokia, su sąlyga, kad ji 
juoda). Kai lyja, budėtojas kartais leidžia jam atsivesti savo aukas 
į priimamojo zoną, kur jis ima kankinti jas ant vienos iš kėdžių. 
Šitas tatuiruotojas yra svarbus, mat jis pusiau kūno puošybos me- 
nininkas, pusiau šamanas. Boksininkams ir aukštuminių statybų 
darbininkams ypač reikalinga apsauga, kurią suteikia astrologinis 
žvaigždėlapis ant nugaros ir saulės rezginio. 

Interesantus priiminėjantys mano jaunesnieji kolegos išsiugdę 
griežto maloningumo povyzą, jų pasiryžimą padėti kiek tramdo 
praeityje dažnai patirta varguolių klasta, mat Aštuntasis rajonas 
yra pati Krungtepo esmė, jo širdis ir pažastis. Tiesiog negaliu 
patikėti, kad mano brolis Pičajus jau nebegalės viso to išgyventi 

su manimi kartu, juk mudu čia suaugome, čia Pičajus suformavo 
savo taurų pasidygėjimą, čia aš pirmąsyk įsimylėjau užterštą žmo- 
giškojo gyvenimo grožį. Ir būtent čia išmokau atleisti savo motinai 
ir ją gerbti, nes, palyginti su visais Aštuntojo rajono užkulisiais, 
Nong gyvenimas nepaprastai nusisekė ir tapo puikiu pavyzdžiu. 
Kad tik visos moterys būtų tokios kaip ji. 

Kai įeinu į skyrių, mano kolegos nusuka akis. Kiekvienas mūsų 
vyras mažiausiai tris savo gyvenimo mėnesius praleidžia kaip 
vienuolis, o tai reiškia, kad visi yra rimtai apmąstę savo mirties 
neišvengiamumą, kūno gedimą, kirmėles, irimą, visko, išskyrus 
Budos Kelią, beprasmybę. Į mirtį mes žiūrime visai kitaip nei jūs, 
farangai. Artimiausi kolegos spusteli man ranką, vienas ar du 
apkabina. Nė vienas nesako, kaip jam gaila. Ar jums būtų gaila 
saulėlydžio? Nė vienas neabejoja, kad prisiekiau atkeršyti už Piča- 
jaus mirtį. Ir budizmui yra ribos, kai ant kortos statoma garbė. 

— Detektyve Džitpličipai, jus nori matyti pulkininkas. 

Miniatiūrinė moteris trumparankoviais žydrais marškiniais, 
juodu diržu ir mėlynu sijonu yra jaunesnioji policijos pareigūnė, 
einanti pulkininko sekretorės ir adjutantės pareigas. Be to, skyriuje 
jiyrajo akys ir ausys, jo antena, kadangi mūsų karalystėje nebūna 
tokio dalyko kaip nepolitinis paskyrimas. Linkteliu, užlipu keliais 
laipteliais, pro medines duris įeinu į koridorių plikomis sienomis, 
o jo gale pabeldžiu į kitas ne ką įspūdingesnes medines duris, ir 
tik pats pastato išdėstymas leidžia suprasti, kad šitas kabinetas bus 
didesnis už kitus ir pro langus matysis geresnis vaizdas. 

Tolimajame kabineto pilkomis lentų grindimis gale laukia ne- 
seniai šešiasdešimt perkopęs žmogus. Jo vilkima tarnybinė po- 
licijos pulkininko uniforma reiškia, kad jis dar yra ir šito rajono 
vyriausiasis. Kepurė su snapeliu kaba ant vinies jam iš kairės, iš 
dešinės - Karaliaus portretas. Medinis rašomasis stalas tuščias, jei 
neminėsime senamadiško spaustuko popieriui, plastikinio indelio 
rašikliams ir jo paties nuotraukos tarp senyvų vienuolių, kurių 

vienas - garsus vieno vietos vienuolyno abatas. Fotografuota tada, 
kai policija be teismo atliko egzekuciją penkiolikai jabos kon- 
trabandininkų, ir dėl to jai vėliau prireikė to abato palaiminimo 
sutaikinti tai su vietos viešąja nuomone, neatsakingai pakurstyta 
žurnalistų krauju apsipylusiomis širdimis (tie rėksmingai insi- 
navo, kad žuvę kontrabandininkai priklausė prie garsaus karinio 
sindikato, konkuruojančio su garsiu Vikorno policijos sindikatu). 
Su nedidele abato pagalba mūsų užgrūdinti piliečiai kaipmat 
suprato, kad toks šmeižtas, net jei ir pagrįstas, nė kiek nesumen- 
kina pulkininko teisumo dėl greito susidorojimo su piktadariais, 
šitaip sutaupant krūvą teismų ir kalėjimo išlaidų. Netrukus po 
to pulkininkas finansavo naują vienuolyno miegamąjį sparną su 
elektra ir vandeniu, kur naujokai vienuoliai netrukdomi galėtų 
sau ramiai medituoti. 

Pulkininkas pasižymi kariška povyza, galingu žandikauliu ir 
nuoširdžiomis nemirksinčiomis itin patyrusio sukčiaus akutėmis. 
Jo turtų masto nežino niekas; ko gero, nenutuokia ir jis pats. Ne- 
skaitant milijono dolerių vertės jachtos, konfiskuotos iš olando 
kontrabandininko ir vėliau už dešimt tūkstančių batų nusipirktos 
aukcione, kur jis buvo vienintelis pirkėjas (mat daugiau nieko ne- 
kvietė), jam priklauso didžiuliai žemės plotai šiaurės rytuose palei 
Mekongo pakrantę, koks šimtas bungalų Samujo saloje, kuriuos jis 
nuomoja turistams, ir užmiesčio rūmai netoli Čiangmajaus šiau- 
rės vakaruose. Krungtepe jis gyvena kukliame bute, kaip ir dera 
paprastam policininkui, su žmona numeris pirmas ir jauniausiu 
iš jųdviejų penkių vaikų. Ir kodėl gi aš taip myliu tą žmogų? 

Dėl man nesuvokiamų priežasčių pulkininkas ant sienos už 
savo stalo pasikabinęs Nusikalstamumo mažinimo skyriaus išleis- 
tą Tailando žemėlapį, žymintį geografines vietoves, kur policijos 
bendrininkavimas su organizuotu nusikalstamumu labiausiai 
išvešėjęs. Įvairių spalvų rodyklės rodo beveik į visur. Išilgai Laoso 
ir Kambodžos sienų policija padeda pergabenti Kinijai skirtus 

narkotikųs ir nykstančių rūšių gyvūnus; pro Birmos sieną kas 
savaitę padedame įvežti tiek metamfetamino, kad jo pakaktų 
mėnesį laikyti be miego visą Tailandą. Palei visą pakrantę po- 
licija ranka rankon su muitine padeda nelegaliai kuro preky- 
bai, o tam kurui savo laivus pritaikė dauguma šalies žvejų: kone 
kiekvieną naktį jie plukdo juos prie tanklaivių atviroje jūroje 
prisipilti kontrabandinio dyzelino į tam specialiai pagamintus 
nerūdijančio plieno bakus; daugiau nei 12 procentų Tailando 
dyzelinio kuro - kontrabandinis. Visur Krungtepo pakraščiuose 
ir šimtuose kaimo vietovių policija saugo nelegalius lošimo salo- 
nus, dažniausiai nuo nuolat į jų valdas bandančių įsibrauti kitų 
policininkų ir kariuomenės. Gatvės lygiu komerciniai policijos 
talentai įsteigę pačius geriausius maisto prekystalius mieste, jų 
šeimininkai ir valdytojai - jauni konstebliai, kuriems negresia 
baudos už nelegalią prekybą. Šitas žemėlapis — pribloškiantis 
raudonų, žalių, geltonų ir oranžinių strėlių raizginys, rodantis 
konkrečioms zonoms būdingus nusižengimus, subrūkšniuotas 
fluorescuojančiais flomasteriais, su apibrauktais žiauriais per- 
spėjimais, pesimistiniais prierašais ir tiesmukais pavadinimais. 
Ne aš pirmas pastebėjau, kad vienintelis kabinete, nematantis to 
žemėlapio savo akiratyje, - pulkininkas. 

Į šį žemėlapį esu spoksojęs daugybę kartų. Atsižvelgiant į tai, 
kad visa policija iš esmės padeda kažkam sukčiauti, ima atrodyti, 
kad visas 61 milijonas žmonių dalyvauja vienokioje ar kitokioje 
sėkmingoje nusikalstamoje organizacijoje. Taigi nekeista, kad 
mano tauta daug šypsosi. 

Man beeinant prie stalo, mano pulkininkas, apsigimęs lyde- 
ris, atsistoja. Sudedu delnus prie kaktos ir pagarbiai nusilenkiu. 
Pulkininkas apeina stalą manęs apkabinti. Tvirtas, vyriškas, šiltas 
glėbys mano akyse sutelkia ašaras. 

— Ar ruošiesi mane nužudyti, Sončajau? - jis mosteli į kėdę 
prie stalo. 

Atsisėdu drauge su pulkininku. 

— Ar turėčiau? 

Pulkininkas gūžteli. 

— Viskas priklauso nuo to, ar jus pakišau, ar ne, taip? Jei pakišau, 
tada, žinoma, nušauk mane. Tavim dėtas, nušaučiau. 

— Ar pakišote? 

Pulkininkas pasikaso smakrą. 

- Jaučiuosi kaltas tik dėl neapdairumo - bet tai vienintelis mano 
nusikaltimas. - Linkteliu. Panašaus atsakymo ir tikėjausi. - Son- 
Čajau, laukiau tavęs visą rytą ir dar nevalgiau. Pavalgysime mano 
bare. - Jis pakelia senoviškos telefono stotelės ragelį, paspaudžia 
vieną mygtuką ir taria: - Mudu pavažiuosim iki Patpongo - pas- 
kambink į barą ir pasakyk, kad neatidarytų. O jei jau atidarė, te 
susitvarko, kad būtų tuščia. Ir reikės palydos, nenoriu visą dieną 
kamšty prastovėti. - Padeda ragelį. - Kylam? 

Pulkininko mašina šiandien - senas baltas datsunas, tačiau pagal 
tai, kaip įveikiame spūstis, jis galėtų būti ir karališkas limuzinas. 
Poros motociklų su žviegiančiomis sirenomis eskortas visada nau- 
dingas. Į Patpongą įvažiuojame iš Saravongo pusės, ir vairuotojas 
sustoja prie „Princesės“ klubo šoninėje gatvelėje nuo pagrindinės 
Patpongo gatvės. Pulkininkas žino, kad mano motina dirbo šitoje 
gatvėje, ir aš susimąstau, ar tik jis nenori tuo ko nors pasakyti. 
Kai stabtelime prieš įžengdami į barą, įsivaizduoju save prieš 
daugiau nei dvidešimt metų: liesutį berniuką, sumišusį ir kartu 
kūno pardavimo verslo suintriguotą. 

Mudviem su pulkininku įėjus, mamasan ir kokios šešios mer- 
ginos su džinsais ir marškinėliais nusilenkia. Sėdimojoje salėje 
jos padengusios stalą - užtiesusios staltiese, padėjusios šakutes 

ir šaukštus. Ir tuoj pat ima nešti galybę patiekalų iš aplinkinių 
restoranų ir maisto prekystalių. 

— Ar nori pradėt nuo alaus, ar kimbam tiesiai į viskį? Gal iš- 
geriam alaus, ką? Mes turistams parduodam „Kloster“, ir, tenka 
pripažint, jo skonis švaresnis. Ir prie aitriųjų pipirų labai tinka. 

Esu ir anksčiau valgęs pulkininko banketuose, tai vienas iš 
senio mėgstamų būdų sustiprinti savo kariaunos dvasią (kitas 
būdas — pasiplaukiojimas jo jachta), bet vienintelis svečias dar 
nebuvau. Kiek nejauku, kai tave tarytum nekaltos mergelės aptar- 
nauja merginos, po kelių valandų pardavinėsiančios savo kūną. 
Jos iš paskutiniųjų stengiasi įtikti pulkininkui, lankstosi ir šypsosi 
jam pačiomis nekalčiausiomis šypsenomis. Suprantu, kad mano 
pareiga prisigerti neatsiliekant nuo pulkininko, tačiau nežinau, 
kaip kūnas reaguos į alkoholį po praeitos nakties jabos porcijos, 
daugiau nei dvidešimt keturių bemiegių valandų, jau nekalbant 
apie tas dvi stiklinaites naminukės, nusėdusios skrandyje tarsi de- 
gančios anglys. Gurkšteliu „Kloster“, tiesiai iš butelio, kaip ir pul- 
kininkas. Žiūriu, kaip jis sukiša pirštus į nediduką pintą krepšelį 
ir išsitraukia lipnių ryžių, padaro iš jų gumulėlį, merkia į papajų 
salotas ir linkteli man pasekti jo pavyzdžiu. Gal, farange, kada 
besilankant mano šalyje yra tekę kankinti savo skrandį su papajų 
pok-pok? Jis gaminamas iš dešimties rūšių pipirų, taip sutrintų 
padaže, kad niekaip jų neišvengsi. Po pirmo kąsnio šniurkščioja 
net manasis pulkininkas. Iš pradžių pipirais lėtai uždegu savo 
burną ir tik paskui tarsi šviežią lavą nuleidžiu į tuščią skrandį. 
Atsigeriu dar alaus ir tą pačią sekundę patiriu nuostabų ledinio 
alaus ir pipirų ugnies susidūrimą. Pulkininkas įdėmiai mane stebi. 
Dabar mano pareiga pademonstruoti nuoširdumą. 

Paragauju tom-jum sriubos, ji kone tokia pat aštri kaip ir sa- 
lotos, tada imuosi troškintos vištienos austrių padaže, tai labiau 
kinų, ne tajų patiekalas, bet pulkininko mėgstamas. Žuvis - jūrų 
ešerys, iškeptas paprastai, bet meistriškai, su puikiu pipirų ir 

žuvies pastos padažu, o žalia malta varliena skaniai paruošta su 
svogūnų laiškais ir, žinoma, aitriaisiais pipirais. Atrodo, lyg mano 
tuščio, jabos iškankinto skrandžio gilumoje ant žaizdos užpylė 
pipirų ir ji užsidegė gyva liepsna. Greitai pabaigiu alaus likutį, ir 
viena iš merginų kaipmat atneša dar. Paprašau atnešti ir vandens, 
tai išgirdęs pulkininkas nusišiepia. Dabar kita mergina atneša 
didžiulį dubenį riebių sraigių, troškintų savo sultyse su ruduoju 
padažu. Pulkininkas brūkšteli gumulu lipnių ryžių per padažą, o 
paskui ima garsiai čiulpti sraigės galą, kol jos kūnelis įšoka jam į 
burną. Stengdamasis nepaspringti, paseku jo pavyzdžiu. 

Mano ponas pabaigia savo alų, paprašo dar vieno ir atidaro 
merginų ant stalo paliktą butelį „Mekongo“ viskio. Įpila porą 
taurių ir prideda ledo iš kibirėlio. 

— Taigi, Sončajau, kodėl gi tau nepapasakojus man, ką manai 
apie šitą reikalą? 

Tai visai ne nekaltas klausimas. | 

— Dar turėjau tik vieną dieną, - pauzės dėlei imu siurbti srai- 
gę. - Kol kas nieko ypatingo. Beje, kodėl paliepėte mums sekti 
tą juodą farangą? 

Tas nepatenkintas cakteli liežuviu ir papurto galvą. 

— Kodėl tu visuomet iškart prie reikalo? Ar tai įaugę į tavo 
farangišką kraują? Nieko keisto, kad tavęs taip nemėgsta. 

— Manęs nemėgsta todėl, kad neimu pinigų. 

— Ir dėl to. Nei tu, nei tavo velionis partneris jau dešimt metų 
neprisidėjot prie bendro katilo. Buvot kaip vienuoliai nuolatiniam 
vargetos kely. 

— Kodėl su mumis taikstėtės? 

— Nes brolis paprašė. 

— Manau, kad jums reikėjo nuopelno. Gali būti taip, kad mudu 
esame vienintelis geras jūsų padarytas dalykas. 

— Nemanyk taip gerai apie save. Savo brolio prašomas saugojau 
jus nuo teismo už žmogžudystę. Ir kas gi čia gero? 

Ką man besakyti? Įsistebeiliju į tom-jum plaukiojančius ryškiai 
raudonus pipirų gabalėlius. 

— Tai nepasakysit, kodėl mes sekėme Bredlį? 

— O nemanai, kad FTB galėjo paprašyti manęs, kad jis būtų 
sekamas? 

Papurtau galvą. 

— Iki vakar FTB nieko riežinojo. Jie net nežinojo, kur jis gy- 
vena. 

— Kalbi apie FTB ambasadoje. O aš kalbu apie FTB Vašingtone. 

— Bendraujat su jais? 

- Žinoma, ne. Jie bendrauja su kažkuo, kas bendrauja su ma- 
nimi. 

— Tikrai? 

- Nes CŽV bendrauja su FTB. Bent jau retkarčiais. Ir spėk, 
su kuo dar bendrauja CŽV? - Gūžteliu pečiais. - Su tais pačiais 
žmonėmis kaip ir mes, čia, Laose, Birmoje, Kambodžoje. CŽV 
moka grynaisiais, mes - imunitetu nuo teisinio persekiojimo dėl 
muitų ir mokesčių įstatymų pažeidimų. - Pamirko lipnių ryžių 
gumulą į padažą. - Tai susiję su nefritu, - nedrąsiai priduria, 
bandydamas mane. 

— Netikėkit tuo. Kam nefrito prekeiviams gyvatėmis žudyti 
konkurentus? Ir apskritai, kaip juodam farangui rimtai įsisukti į 
nefrito prekybą? Ją valdo kinai čiučou. Jie prekiauja bendraudami 
slapta ženklų kalba. Be to, kodėl tai turėtų rūpėti FTB? 

Jis susiraukia. 

— Gerai, vadinasi, tai ne nefritas. 

— Jaba? 

— Kodėl jaba? Kodėl ne heroinas? 

Ugniai sugerti šiaip ne taip nuryju ryžių gumulėlį. 

— Nes heroinu Kovos su narkotikais valdyba nebesidomi. Jis 
skirtas desperatams. Jaba saugesnė ir jos rinka nepaliaujamai 
auga. 

Jis skėsteli rankomis. 

— Tai ką, vadinasi, ištyrei bylą. Čia tikrai būta jabos. 

— Jūs man nieko nesakėte. 

— Ar čia mano darbas tau ką sakyti? Detektyvas gi tu, aš tik 
žmogelis kontoroje. 

— Pulkininke, pone, vakar žuvo mano partneris. Noriu žinoti, 
kodėl mudu sekėme tą juodą farangą. 

Išmušus tiesos valandai, mūsų žvilgsniai susirakina. Niekas 
neabejoja, kad pulkininkas glaudžiai susijęs su jabos prekyba. 

Ji masina idėja žvilgsniu priversti mane nusukti akis, tą jis 
moka puikiai, tačiau nusprendžia suvaidinti nuolankų ir pats 
nudelbia akis. 

- Atleisk, Sončajau, man išties labai labai gaila. Tiesa ta, kad 
iš tikrųjų nežinau, kodėl judu sekėte Bredlį. Tiesiog delegavau 
įsakymą. Ar jis iš FTB? Ar iš mūsų Nusikalstamumo mažinimo 
skyriaus? Gal dar iš kitur? Kas žino? 

— Jūs esate Aštuntojo rajono viršininkas. Niekas jums be pa- 
aiškinimo neįsakinėja. 

— Man sakė, kad jo viza pasibaigusi. - Noriu nusijuokti, tačiau 
pulkininkas nutaiso niūrią, kone įžeistą miną. - Užsienio karinių 
pajėgų atstovui perbūti vizos laiką — sunkus nusikaltimas. Čia 
tau ne civilis. 

— Jūs rimtai? 

Tas linkteli. 

— Tokia yra oficiali priežastis. Jei nori, parodysiu bylą, - jis 
pasilenkia į priekį. - Aš, priešingai nei tu, Sončajau, nediskretiš- 
kų klausimų neuždavinėju. Todėl aš ir pulkininkas, o tu niekada 
nebūsi daugiau nei detektyvas. 

— Vadinasi, kad ir kas būtų įsakęs, jums jis pakankamai svarbus, 
kad būtumėt diskretiškas, taip? 

Jis purto galvą. Akivaizdu, kad aš esu beviltiškas. Ir staiga jis 
paleidžia į darbą visą savo stulbinamą žavesį ir atvirumą, tą dviejų 

tūkstančių voltų charizmą, kuriai aš niekada negaliu atsispirti. Jo 
kuklumas ir gailiaširdiškumas absoliučiai įtikinami. 

— Patikėk, Sončajau, tikrai nežinojau, kad Bredlis vakar mirs. 
Ir tau kelio nepastosiu, nesvarbu, kur nuvestų tavo tyrimas. — 
Pamatęs mano klausiamą žvilgsnį, priduria: - Pažadėjau broliui 
rūpintis jumis abiem. Jau gana, kad vieną praradau. Mano brolis - 
arhatas. Privalu laikytis pažado tokiam žmogui, ypač kai jis kraujo 
giminė. Turi mano žodį. Ir, šiaip ar taip, kad ir kuo užsiiminėjo 
tas Bredlis, su manimi tai nesusiję. 

Nejaukus momentas prieš mums vėl pradedant valgyti ir gerti. 
Atsainiai tariu: 

— Internete radau Bredlio adresą. Buvau nuvažiavęs į jo na- 
mus. 

Pulkininkas pakelia akis. 

— Tikrai? Ir ką radai? 

- Jei užduosiu jums su šita byla susijusį klausimą, ar atsakysite 
sąžiningai? Ar aš esu tik įkaitas kažkokiame jūsų žaidime su CŽV 
Laose ar FTB Vašingtone, ar Amerikos ambasada? 

— Sončajau, prisiekiu tau, te Buda nužudo mane, jei meluo- 
siu. 

— Pribloškianti moteris apie trisdešimt, pusiau negrė, pusiau 
tajė, labai aukšta, gal net kokių šešių pėdų, nuostabiomis ilgomis 
kojomis, pilnomis standžiomis krūtimis, puikaus veido, plaukai 
dažyti visomis vaivorykštės spalvomis, bamboje kuklus nedidukas 
papuošalas - nefrito rutuliukas ant aukso adatos. Kas ji tokia? 

Pulkininkas gurkšteli viskio. 

— Ar turėčiau žinoti? 

— Tai jūsų baras, jis pačiam raudonųjų žibintų kvartalo vidury. 
Merginos migruoja tarp čia ir Nanos, bando visur, kur tik gali 
daugiau užsidirbti... juk kūno pardavimą pažįstat kaip savo penkis 
pirštus. 

— Sakai, kad ji prostitutė? 

— O kokia tikimybė, kad ne? 

— Arji įtariamoji? 

- Ji galima bendrininkė. Viena veikdama to nesuorganizuotų 
jokia moteris. Vis dar absoliučiai nesuprantu, kaip tai buvo pada- 
ryta. Kaip kam nors galėjo pavykti apsvaiginti visiškai suaugusį 
pitoną ir dvidešimt kobrų ir padaryti taip, kad jos reikalingu 
metu geltų numatytam žmogui. Tam turbūt reikėjo neįtikėtinos 
organizacijos ir daugybės žmonių. Kol kas gyvačių aspektas man 
yra tiesiog nesuvokiamas. Kas ji tokia? 

— Gal aš idiotas, ar ką? - Pulkininkas girtas ir, neatsakęs į mano 
klausimą, jau perėjęs prie mėgstamiausios savo temos - Rytų ir 
Vakarų skirtumų. - Gal nežinau, kad gali bet kuriuo metu pradėti 
mano veiklos tyrimą? Gal nežinau, kad koks nors šunsnukis iš ar- 
mijos ar šmeižikas žurnalistas, arba koks mano darbo geidžiantis 
šiknius gali bet kada pasikapstyt ir šį bei tą surast - mano jachtą, 
mano namuką šiaurėje, tuos kelis mano bungalus Samujyje - ir 
pradėt rodyt pirštais. Nejau nebūčiau laimingesnis su mažiau 
turto ir daugiau dvasinės ramybės? Kodėl, tavo nuomone, laikau 
visus tuos daiktus ten, kur visi gali pamatyti, užuot viską pardavęs 
ir pasidėjęs pinigus į Šveicarijos banką? 

— Nes čia Azija. 

— Taigi! Jei noriu deramai atlikti savo darbą, turiu turėti veidą. 
O mano priešai turi matyti amunicijos atsargas. Būdamas kuklus 
policininkėlis, uoliai kilnojantis popierius, tiesiog negali išsilaikyti 
riebaluoto stulpo viršuje. Kas nors garantuotai tave apdergs, o jei 
neturi pinigų sumokėti advokatams, ką daryt tada? Jei neturi pini- 
gų papirkt senatoriams ir parlamento nariams, kaip, po paraliais, 
apsiginsi? Kaip duosi nors kokį atkirtį? 


80 


- Labai sudėtinga. 

— Nuo pat pradžių pavydėjau tau ir tavo velioniui partneriui, 
kad nusprendėte niekada nekilti karjeros laiptais - o kaip ir kiltu- 
mėt, jei neimat pinigų? Žavėjausi tuo. Neprisidėdavot prie bendro 
katilo, bet su tuo taiksčiausi. Gyniau jus, kai kas sakydavo, kad 
nesusitvarkot su darbu. Sakydavau: klausykit, kiekvienam rajonui 
reikia bent jau vieno pinigų neimančio faro, o mums sekasi, mes 
turim du. Galim išstatyti juos kaip puikius pavyzdžius, grynus 
budistus, pusiau vienuolius, pusiau farus. Be to, sakydavau, Son- 
čajus angliškai kalba laisvai, negi mūsų skyriui nepasisekė, kad 
turime ką parodyti užsienio spaudai? Kiek kartų esi kalbėjęs su 
užsienio žurnalistais? 

— Šimtus. 

Šiaip ar taip, dešimtis. Kaskart, kai Aštuntajame rajone nutinka 
koks didesnis skandalas, sudominantis užjūrio žmones (ekstrava- 
gantiška tų penkiolikos kontrabandininkų egzekucija puikus to 
pavyzdys), pulkininkas ištempia mane priešais kameras ir palei- 
džia mano marmūzę zvimbti per tarptautinius kanalus. 

- Ir darai tai nuostabiai. Kaip ten toji tavo mėgstamiausia frazė? 
Aš ją dievinu. 

— Nors Tailandas ir yra humaniška budistinė visuomenė, at- 
sidavusi žmogaus teisėms ir savo piliečių orumui, turtingesnės 
pasaulio šalys privalo suprasti, jog ne visada ištenkame resursų, 
kad atitiktume tokius aukštus teisėtvarkos standartus, kurie, tiesą 
sakant, yra prabanga, prieinama tik daug anksčiau savo pramonę 
išvysčiusioms šalims. 

Pulkininkas sužavėtas ploja. 

— Nuostabu. Ar kada sakiau, kad pats policijos vadas minėjo, 
koks tu puikus atstovas spaudai. 

— Taip, sakėte. Bet tai man paaukštinimo nesuteiks. Tą irgi 
sakėte. 

Mano pulkininkas atsidūsta. 

— Sončajau, mudviejų skirtumas, vienintelis tikras skirtumas 
tas, kad tu esi ateities žmogus, o aš - dabarties. Deja, dabartis 
vis dar... 

Jis nutyla ir sužiūra į merginą, nešančią dar „Mekongo“, dar 
sraigių, dar lipnių ryžių, visą vištą, keptą su medumi ir aitriaisiais 
pipirais, supjaustytą, du aprasojusius butelius „Kloster“ alaus. 
Mergina pagarbiai ir kiek flirtuodama nusilenkia pulkininkui. 
Ji gražiausia bare ir dažniausiai aptarnauja savo bosą, tas dabar, 
prieš tęsdamas kalbą, mosteli jai ranka ir nusijuokia. 

- Dabartis tokia, kokia yra. Veidą turi išlaikyti ne tik prieš 
savo priešus, bet ir prieš draugus, gal net labiau nei prieš priešus. 
Kokiame rajone mes dirbame? Gal jame gyvena karjera užsiėmę 
jupiai, interneto fanatikai, įstatymo raidės besilaikantys vidutinės 
klasės teisininkai, gydytojai ir dantistai? 

Praleidžiu savo eilę pasisakyti, nes grūdu į burną vištą su dide- 
liais kiekiais lipnių ryžių. Višta labai maistinga, o ryžiai sugeria 
alkoholį ir pipirus. Dar niekada taip grėsmingai nestovėjau ant 
pavojingo susirgimo ribos. 

— Ne, negyvena. Čia kanalizacija, o kanalizacijos darbuotojams 
taikomos visai kitokios taisyklės nei biržos makleriams. Mano 
žmonės man niekada neatleistų, jei būčiau žemesnis už žolę. 
Žinoma, tavo proto žmogaus neapgaunu, nė nebandau, aš ne su- 
permenas, tačiau mano žmonėms reikia supermeno ir tam privalu 
turėti... - „Jachtą, šimtą bungalų ir taip toliau“, - išvardiju pats 
sau, kol tas švaistosi skambiomis frazėmis. - Pasitaiko gangsterių, 
skiriančių milijonus vargingiems, bet sąžiningiems Žmonėms, 
sugebantiems tik užjausti, tačiau negalintiems nieko duoti. Sakyk 
man, išmintingasai, ką labiau myli tie vargšai? 

— Gangsterius, — šiaip ne taip išgargiu. 

Dabar jau esu visiškai girtas, jausmas pilve toks mirtinas, kad 
bijau, jog man teks rauti į tualetą nesulaukus šitos tirados kulmi- 
nacijos. Tačiau ji pasigirsta kaip tik besistojant. 

- Sončajau, prisiekiu, nepažįstu jokios moters, atitinkančios tavo 
apibūdinimą. Jei pažinočiau ir ji būtų tokia puiki, kaip sakai, būčiau 
pasikvietęs ją kokiai savaitei į savo jachtą - juk pažįsti mane. 

Senis nusišiepia ir mosteli ranka leisdamas man eiti. Dumda- 
mas prie užrašo VYRŲ darsyk atsisuku ir matau, kaip patrauklus 
kariškas siluetas, švytintis sveikata ir pasitenkinimu, plekšnoja per 
užpakalį savo favoritei, kaipmat pribėgusiai pripildyti jo taurės, 
vos tik išėjau. 

Tualete prabūnu ilgai ir sugrįžęs senio neberandu. Pulkinin- 
kui būdinga taip subtiliai parodyti užuojautą, būtent tada, kai 
mažiausiai jos tikiesi; jis nutraukė sau aiškiai malonius pietus ir 
liepė nuvesti mane į viršų, į kambarį, merginų naudojamą trum- 
palaikiams klientams aptarnauti. Aš nenoriu čia miegoti, nenoriu 
žiūrėti į šitą mane laiptais vedančią merginą ir matyti savo motiną 
prieš dvidešimt penkerius metus, bet žinau, kad gatvėje neištver- 
siu. Bijodamas, kad per miegus priteršiu lovą, guluosi ant grindų 
antro aukšto kambaryje ir užmiegu, lygiai kaip kokia šliundra. O 
po tokios puotos apie ką daugiau sapnuoti, jei ne apie Paryžių. 


Mums sėdint didelėje kavinėje prie Operos, su stikline ve- 
randa, užimančia tris ketvirčius šaligatvio, ir dar šiurkštesniais 
ir arogantiškesniais padavėjais nei bet kur kitur mieste, mano 
motina pasakė: 

— Ak, kad jis būtų kokiu šimtu metų jaunesnis. 

Ir visai nedaug perdėjo. Rytais stebėdavau mesjė Triufo vaikš- 
tantį po didžiules buto-rūmų Penktajame rajone erdves, apsi- 
vilkusį turkiškų raštų chalatą ir nepaprastai panašų į prisikėlusį 
numirėlį. Atrodė, kad naktimis jis pamiršta savo protą kape ir 
neprisimena esąs gyvas iki kokios dvyliktos valandos, kai išger- 
davo savo tablečių kolekciją. 

Nong pranešė, kad jos miegamojo pareigos visai nesunkios. Jo 
būta iš tų prancūzų, kurie visą gyvenimą džiaugėsi moters kūnu 

lovoje šalia savęs ir nematė priežasties mesti šitą įprotį vien dėl 
to, kad jį apvilia biologija. 

Nebuvo jokio vargo prisitaikyti prie senuko ritualų. Rytus mudu 
su Nong turėjome sau. Valandą tarp dvyliktos ir pirmos senukas 
virškindavo savo tabletes ir laikraščius su vis didėjančia energija 
tabletėms imant veikti, paskui mes žygiuodavom į kurį nors pasau- 
linės klasės restoraną, kur su juo elgdavosi kaip su Karaliumi Saule. 
„Maxims , „Lucas Carton“ restoranas „Fauchon parduotuvėje, „Le 
Robuchon“; baro merginai ir jos sūnui šitos virtuvės evangelijų 
šventovės buvo kasdienybė. Padavėjai buvo išties paryžietiškai 
diskretiški - niekada nei linkteldavo, nei mirkteldavo senukui už 
nugaros. Pagarbiai vadino Nong „madam“, o mane - „mesjė“. 

Popietinės Triufo energijos užtekdavo ir mano anglų kalbos 
pamokai, paįvairintai prancūzų kalba - tai man buvo tikras atra- 
dimas. Senukas išmoko anglų kalbą tik tam, kad laimėtų ginčus 
su anglais ir amerikonais, ir pageidautina - tiems šito nepastebint. 
Jis mane išmokė subtilesnių kalbos pusių: efektyvaus sarkaz- 
mo vartojimo, kaip dviem kandžiais žodžiais nukirsti nuobodos 
monologą, kaip kam nors pasakyti, kad jis netikša, taip, kad visi 
suprastų, 0 jis - ne; toji anglų kalba buvo fechtavimo meistro, ir 
aš buvau ja sužavėtas. 

Jis išmokė ir pajusti malonumą. Į pietus ar vakarienę, tarkim, 
„Lucas Carton“ reikia žiūrėti pagarbiai, tarsi viliotum gražią mo- 
terį. Maisto malonumas patikimesnis už sekso - jis mirktelėdavo 
Nong, ironiškai ir pašiepdamas save, o ta nusišypsodavo. „Pary- 
Žžius yra sena kekšė, tačiau penkių žvaigždučių kekšė.“ 

Prieš valgį reikia pasivaikščioti, paskui kokioje lauko kavinėje 
išgerti aperityvo. „Rinkitės vietą, kur kunkuliuoja gyvenimas, 
dėl Dievo meilės, kur pilna intrigos ir svetimavimo. Ir paskui 
neskubėdami keliaukite į malonumo šventovę.“ 

Viskas, susiję su tuo senuku, man rodė, ko aš niekada neturėsiu: 
rafinuotumo, kultūringų demimondo pokalbių, tokio ypatingos 

rūšies darbo, kurį galima laikyti asmeninių socialinių ryšių pratę- 
simu. Kaip ir pulkininkas, kurio tuomet dar nepažinojau, Triufo 
buvo vienas iš tų gyvenimo laimingųjų, ypatingos padermės, ku- 
riai aš net tada žinojau niekada nepriklausysiąs, narys. Tačiau jis 
turėjo dar kažko, tokio autentiškumo, iki kurio Vikornas niekada 
nepriaugs. Kasdien po mano anglų kalbos pamokos Triufo, be 
galo sužavėtas, perskaitydavo du puslapius iš knygos, parašytos 
kažkokio Marselio Prusto. Nong irgi tai pastebėjo — tą autentiš- 
kumą, ne Prustą. Manau, kad jei jis būtų buvęs dvidešimčia metų 
jaunesnis, ji būtų su juo likusi, nes juodu abu turėjo aistrą gyventi, 
iš kurios buvo iššluotos visos iliuzijos. Keletą kartų pastebėjau, 
kad ji stengiasi ieškoti meilės, tačiau jie abu žinojo, kad jam likę 
per mažai laiko. O taip, mes galėjome būti laimingi Paryžiuje, o 
keletą mėnesių ir buvome. 

Tai, kas neišvengiama, nutiko penkioliktą mūsų buvimo savaitę. 
Vidury nakties mano motina pajuto pareigą paskambinti senuko 
jai duotu telefono numeriu, ir greitoji atvažiavo su deguonimi ir 
lašelinėmis. 

Insultas nebuvo rimtas, tačiau dėl jo sulėkė nedidukė armija 
palikimu susirūpinusių giminaičių, ir vienas jų buvo įpareigotas 
pranešti Nong, kad jai laikas keliauti. Senuką įtikino sutikti — 
vargu ar jo būklė leido ginčytis, tačiau jis liko ištikimas sau ir 
pareikalavo, kad motina su sūnumi sugrįžtų į Tailandą stilin- 
gai - su „Air France“, kur jis turėjo šeimyninių ryšių, verslo 
klase. „Air France“ atstovas sutiko mudu su Nong oro uoste, o 
skrydžio metu su mumis elgėsi taip, lyg būtume Siamo garse- 
nybės, gal iš kokios naujos rudaodžių milijardierių verslininkų 
kartos. Kai išėjome į troškų Krungtepo karštį ir atsistojome į 
eilę prie taksi, Nong sudejavo. Po Paryžiaus turėjo būti ypač 
sunku sugrįžti į barus. 


Pabudau pajutęs pažįstamą vaiduoklį, gnaibantį man padus. 

Jis vyriškos lyties, kokių devynių pėdų ūgio, apvalaus, erkės for- 
mos kūno, mažutėmis kojytėmis ir rankytėmis. Jo burna ne di- 
desnė už adatos skylutę, lygiai kaip nusakyta pasakojimuose. Jo 
padermės esu per daug prisižiūrėjęs, kad išties išsigąsčiau, tačiau 
vaikystės atgarsiai siutina, nes atrodo, kad per visus tuos metus nė 
kiek nepasistūmėjau pirmyn. Iš apačios girdėti duslus klubo garso 
sistemos bumbsėjimas, tačiau čia, pirmapradėje zonoje, mudu su 
alkanu vaiduokliu vienui vieni. Jis - godaus ir savanaudžio žmo- 
gaus siela, dabar turinti tūkstantį metų prabūti su ta maža burna, 
niekaip neįstengiančia apžioti tokiam dideliam kūnui reikalingo 
maisto kiekio. 

Alkani vaiduokliai - dažniausiai pasitaikančios čionykštės pik- 
tosios dvasios, o jų čia galybė rūšių, ir aš visai nenustembu pa- 
matęs jį klube su pusnuogėmis šokėjomis, mat jie minta visomis 
blogybėmis. Visi jais tikime, net ir tie, kurie užsieniečiams tai 
neigia. Daugybė žmonių, ypač kaimuose, gyvuosius numirėlius 
laiko tikrais parazitais. Vienas iš šlykštesnių jų numerių - gerai 
įnaktėjus rodytis tyliuose keliukuose, pasikišus galvą po pažastim, 
tačiau dažniausiai jie atvėpę lūpą negyvomis akimis spokso nuo 
kojūgalio. Jie atneša nelaimes, o vienintelis būdas juos išbaidy- 
ti - aplankyti šventyklą ir išsikviesti nepigų vienuolį, kad atliktų 
egzorcizmo apeigas. Prostitucijai jie irgi pridaro žalos. Kiekvie- 
name bare išgirsi istoriją apie kokią merginą, sutarusią praleisti 
naktį su klientu ir vidury jos pabėgusią, nes tas jos neišmanėlis 
farangas susirado seną, nušiurusį viešbutį, apniktą šitų šlykščių 
dvasių. Netgi Nong, visomis prasmėmis sveikesnio proto už vi- 
dutinį, kartą pabudo greta ramiai knarkiančio pusamžio kliento 
ir pamatė vaiduoklį, godžiai laižantį to farango panaudotą ir 
patingėtą išmesti prezervatyvą. Ji irgi paskubomis apsirengė ir 
išlėkė, prisiekusi niekada nebesilankyti tame viešbutyje. Aš su 

jais susitvarkau pali kalba kartodamas Keturias tauriąsias tiesas. 
Žiūriu, kaip jis išnyksta, o su juo ir dulsva pilka jo užimama tuš- 
tuma. Atsikeliu ir atidarau duris. 

Muzika ir balsų gaudesys iš baro ūmai apkurtina. Skrandis 
žiauriai dega, o nuo rūgštumo burnoje ima pykinti. Apgraibomis 
nusileidžiu laiptais ir įeinu į barą. 

Dabar dvidešimt po vidurnakčio, kaip tik tas laikas, kai didysis 
žaidimas pasiekia viršūnę. Drovių, visą vakarą atsisakinėjusių 
vyrų valią palaužia alkoholis ir nenutrūkstantis pusnuogių mer- 
ginų dėmesys; staiga ir netikėtai perspektyva vienam keliauti į 
viešbutį ima atrodyti vis atgrasesnė - ir kažkaip vis nemoralesnė, 
netgi nusikaltimas prieš gyvenimą - palyginti su sueitimi su 
prostitute. Merginos meistriškai sukuria svajonių pasaulį vaka- 
riečių galvose, pasaulį, kuriam paslaptingai sudėtinga atsispirti. 
Savo ruožtu, merginos irgi turi svajonių: susirasti farangą, kuris 
remtų jas visą gyvenimą, arba, jei tai nepavyktų, išsivežtų jas į 
Vakarus ir metus ar dvejus išvaduotų nuo šito gyvenimo nesu- 
duriant galo su galu, jau nekalbant apie šito verslo orumą. Baras 
pilnut pilnutėlis. 

Aplink barą, beveik skendintį tamsoje, sėdi brutalios išvaizdos 
vyrų gauja, skustomis galvomis, primenančiomis rožinius kokosų 
riešutus, gelžgalių prismaigstytomis ausimis ir pro visus beran- 
kovių marškinėlių galus kyšančiomis tatuiruotėmis. Piešiama 
ant kūno. Merginos ant platformos nuogos, ant jų kūnų švyti tik 
asimetriškos juostos liuminescencinių dažų. Vaizdas po ultravio- 
letinės šviesos lempomis nejaukus: erotiški rožiniai ir violetiniai 
siluetai raitosi pagal muziką - įprastą trankų tajų popsą. Kiti vyrai 
sėdi minkštuose boksuose ir apsupti dėmesingų merginų stebi 
pasirodymą. Šokių aikštelė irgi pilna anglų, aiškinančių vienas 
kitam, kad čia pigiausias baras visame Patponge. Praeidamas pro 
boksą nugirstu: 

— Noriu tave vestis, sumokėsiu baro baudą. 

— Nežinau. Gal būsi per didelis. 

— Bet arbatpinigių negailiu. 

— A, tada gerai. 

Išėjus į gatvę žmonių nė kiek ne mažiau. Čia kapitalizmo jėgos 
sukūrusios keistą sąjungą. Pirmą kartą į Rytus atvykusios šeimos, 
pervargusios po ilgo skrydžio, vaikštinėja tarp siaurų drabužių 
prekyviečių eilių. Moterys ir merginos aikčioja išvertusios kai- 
nas į savo valiutas, o jų vyrai smalsiai sukioja kaklus. Dėl tokio 
moraliai nepadoraus dizainerių apiplėšinėjimo garbių buržua 
sąžinė, regis, negraužia, ir jie sėkmingai grūda „Calvin Klein“ 
marškinėlius, „Tommy Bahama“ džinsus ir padirbtus roleksus į 
plastikinius maišus. 

— Na, jei tave taip traukia, Teri, pirmyn, eik ir išsikrauk, - kar- 
čiai sako apkūni moteris, laikanti už rankos akis išpūtusį kokių 
septynerių metų berniuką. - Tik nepamiršk naudoti apsaugos 
priemonių ir nesitikėk, kad kai baigsi, mes lauksime tavęs vieš- 
butyje. 

— Nesakau, kad mane traukia, brangioji, - atsako vyras (irgi 
apkūnus, praplikęs ir nusikamavęs), - tik sakau, kad gali pažiūrėti, 
kaip tai kartais traukia kai kuriuos vyrus. 

— Na, turiu pasakyti, kad nesuprantu, kas ten taip traukia, ne- 
noriu būti rasistė, bet čia visgi trečiasis pasaulis. 

Noriu kuo greičiau pabėgti iš šitos liūdnų prisiminimų kupinos 
gatvės, bet čia niekur nenuskubėsi. Tiek daug žmonių, naktis tokia 
karšta, muzika tokia garsi, dešimt tūkstančių televizorių ekranų 
tokie įkyrūs, kad tenka prisitaikyti prie čia vyraujančio ritmo: 
greičiau lunatikavimo, o ne poilsiavimo, tarytum tie žmonės būtų 
ne tikri, o sapnų kūnai, kurių savininkai miega kokiame nors sau- 
giame, švariame Vakarų priemiestyje, jaukiai apsikamšę šiugždan- 
čia patalyne. Galiausiai atkanku į Silomą, kur palei kelią daugiau 
nei kilometrą irgi driekiasi prekystaliai. Pasigaunu taksi. 

Kelionė į Kaošano gatvę užgrūstomis vidurnakčio gatvėmis 
trunka beveik valandą. Atvykus muzika dar garsesnė. Taksi nie- 
kaip neprasibrauna pro gatvėje puotaujančius žmones, maukian- 
čius alų ar viskį tiesiai iš butelių ir apžiūrinėjančius ant prekysta- 
lių išdėliotas piratines kasetes ir kompaktinius diskus. Sumoku 
vairuotojui, darsyk braunuosi pro įkaitusius drėgnus baltaodžių 
kūnus ir susirandu šoninę gatvelę, kur beveik aklinoje tamsoje 
stovi tikmedžio namas. 

Įsivaizduoju tą juodaodį, pabėgantį nuo šios Kaošano bepro- 
tybės su garso takeliu, pabėgantį nuo šviesų, nuo miesto, nuo 
pasaulio, su atodūsiu pasitraukiantį į savo privatų ir tobulą pasaulį 
nostalgiškame praėjusių laikų mediniame name. Laiptų viršuje 
nusiaunu ir atsargiai pabandau atidaryti duris. Tos lengvai pasi- 
duoda, ir aš įslenku vidun tarsi šešėlis. 

Tik po kurio laiko suvokiu, kad įjungta šviesa. Ji labai švelni, 
ne stipresnė už naktinę lemputę. Viename tamsiame kampe su- 
kryžiavusi kojas sėdi toji bobutė ir tyliai murma. 

Ko gero, ji likusi paskutinė iš savo kartos kaime, kur gimė ir 
užaugo, turbūt kur nors šiaurės rytuose, toje dalyje, kurią mes 
vadiname Isanu, prie Laoso sienos, - ir dabar kalbasi su visais tais 
anapus jau išėjusiais draugais ir giminaičiais. Jai jie lygiai tokie pat 
realūs - net realesni - kaip gyvieji. Tikriausiai ji taip sėdi kasnakt, 
aiškiai trokšdama savo pačios išsilaisvinimo iš pasaulio, kurio ji 
nesupranta ir niekada nesupras. Išsitraukiu iš kišenės raktą ir iš- 
sliūkinu pro duris, užlipu mediniais lauko laiptais į antrą aukštą, 
kur manęs laukia dvidešimt pirmas amžius. 

Kompiuteris atrodo taip, kaip aš jį ir palikau, veikia, tik moni- 
torius išjungtas. Kai įjungiu, pasirodo tekstas: 


Ačiū, detektyve, sveikinu, kad mus aplenkėte. Tūkstantis žalių 
daugoka, bet Dėdė Semas išgyvens. Norėtume, kad kuo greičiau 

susipažintumėt su specialiąja agente Kimberle Džouns. Linkėji- 
mai, khunas Rosenas ir khunas Neipas. 


Linkteliu į tokį maloningą supergalybės toną ir įninku į Bredlio 
programas. Iš pradžių sunku tarp jų surasti kokią bendrą temą, 
tas jūrų pėstininkas buvo mažų mažiausiai eklektiškas. Tačiau 
pamažėle ima aiškėti stebinanti statistika. Be „Webster's“ žodyno, 
yra dar trys medicininiai žodynai, vienas už kitą išsamesni, tarsi 
Bredlis būtų pradėjęs nuo paprastesnio ir supratęs, kad jo porei- 
kiai didesni. Lygiai taip pat esama ir trijų atskirų programų apie 
žmogaus kūno anatomiją, didžiausioji jų užima tris gigabaitus. 
Paleidęs ją randu pribloškiančius visus žmogaus kūno aspektus 
demonstruojančius piešinius - nuo skeleto iki raumenyno ir 
ryškiaspalvių organų. Sprendžiant iš to, kaip Bredlis pritaikė tą 
programą sau, atrodo, kad jam labiausiai patiko moters kūno že- 
mėlapis su galimybe spustelti ant bet kurios vietos. Aš spusteliu 
kairę ausį, ir man prieš akis kaipmat atsiveria milžiniška spalvota 
ausis su detaliais tekstiniais klausos pojūčio paaiškinimais ekrano 
apačioje ir pasiūlymu išsamiau panagrinėti atskiras dalis. Spuste- 
liu ant gelsvų išorinės ausies kalvų, jos negailestingai nukertamos, 
ir atsiveria leopardinis smilkinio kaulo pjūvis, rausvai violetinis 
ausies būgnelis it sraigė rugiagėlių spalvos fone. 

Pagautas įkvėpimo, pasidomiu, ką jis daugiausia žiūrėdavęs, 
randu keletą Žymų, vieną spusteliu. Pamatau ryškiaspalvę krūtį. 
Smėlio spalvos kaubury matyti ugninis branduolys, o iš jo vulka- 
niniai pieno latakai keliauja į iškilią viršūnę. Apačioje paaiškin- 
ta, kad visa tai kaba tarp antro ir šešto šonkaulių už tų geltonų 
krūtinės raumenų. Po grindų lentomis apačioje kažkas tarytum 
dunksteli. 

Išjungiu kompiuterį, užgesinu šviesą ir iš kabineto išeinu į ko- 
ridorių. Žingsniai ant medinių laiptų tokie tylūs, kad neišgirsčiau 
jų, jei ne pora girgždančių lentų, į kurias atkreipiau dėmesį dar 

lipdamas viršun. Žmogų kitoje durų pusėje greičiau pajuntu, o ne 
išgirstu, o paskui pasigirsta ir su niekuo nesupainiojamas betelio 
čiurkšlės garsas. 

Plačiai atveriu duris, ir pro jas įskrenda toji bobutė, ant grindų 
numuša ir mane. Raitausi po ja lipnioje pliurzoje, bandau atsistoti 
ant kojų, numetu ją į šoną, ir ji nuslysta poliruotomis grindimis, 
o aš tuo tarpu apsiverčiu, mėgindamas išvengti smūgio, ir pašoku 
ant kojų. Į grindis kampu įsminga mėsos kapoklė, o juodai ap- 
sirengęs jos šeimininkas su juodu motociklininko šalmu tamsiu 
nuleistu antveidžiu išsitraukia peilį. Tas antveidis jį aiškiai erzina 
ir trukdo mane papjauti; jis šiurkščiai jį pakelia ir šalmo rutulyje 
atsidengia pietryčių azijiečio iš tajų etninės grupės veidas. 

Atsistoti man pasiseka, tačiau jis priremia mane nugara prie 
sienos netoli durų. Kai pagaliau pavyksta apžiūrėti nusikaltimo 
įrankį, matau, kad šitas peilis su dantyta dalimi nugarėlėje - krau- 
jui ištekėti, kad traukiant iš lavono nereikėtų klausytis to šlykštaus 
siurbtelėjimo, - elegantiškai riestas iki pat smaigalio, dailiai žyb- 
sinčio šviesoje, kokių dvylikos colių ilgio. Mano dilema paprasta: 
jei durs man į širdį, o aš išvengsiu dūrio šokdamas į dešinę, gy- 
vensiu kokia minute ilgiau nei tada, jei nešoksiu išvis, arba, lygiai 
taip pat, jei jis, skaitydamas mano mintis kaip profesionalas, koks 
aiškiai ir yra, durs kiek kairiau, turėtų papjauti mane, padaryda- 
mas trisdešimties laipsnių kampo žaizdą, tikriausiai dar truktels į 
viršų, kad prapjautų tiek plaučio ir aortos, kiek tik žmogiškai įma- 
noma vienu peiliu. Mudu skaitome vienas kito mintis, jis - su jau 
laimėjusiojo pasitenkinimu, aš - su tuo legendiniu pasmerktojo 
minties aiškumu. Vos pastebimu akies mirktelėjimu jis išsiduoda 
dursiąs po sekundės. Nusprendžiu šokti į kairę. Galingas smūgis 
sudrebina visą medinį namą ir baigiasi tuo, kad peilis susminga į 
sieną, o jam ant akių nukrinta antveidis. Palyginti su mano paties 
problemomis, kitas jo apsisprendimas vargu ar sudėtingas: peilį 
iš sienos traukti su antveidžiu ar be jo? Pakerėtas žiūriu, kaip jis 

bando viską padaryti vienu metu - kairiąja ranka kelia erzinantį 
antveidį, o dešiniąja traukia peilį. Tai buvo nerealu - peilis taip 
įstrigęs tarp lentų, kad jį traukiant reikia įremti koją į sieną, o 
tam jau reikia abiejų rankų; ajaj, ir vėl tas antveidis. Jaučiu, kad 
viskas nebe taip skubu, kaip maniau, tačiau vis tiek bandau pulti. 
Geresnio momento nebebus, ir aš atsispiriu nuo kitos sienos ir 
metuosi į priekį. Man pavyksta pašokti į orą, bet čia ir būta klai- 
dos, nes pakilęs susivokiu nebekontroliuojantis, kur skrieju, o 
tas paniekinamai kriuktelėjęs žengia į šoną ir išvengia manęs, aš 
uždusęs guliu veidu į grindis, jis vėl ima kankintis su tuo peiliu 
ir galiausiai jo pastangos duoda vaisių. 

Bandau atsistoti ir bėgti pro duris, bet ant slidžių grindų pa- 
slystu ir vėl skaudžiai nukrintu ant kelių. Metuosi į dešinę su 
viltimi, kad ponas Juodasis mesis į kairę. Nepasiseka, pajuntu, 
kaip peilis perpjauna dešiniąją krūtinės ląstos pusę, ir krintu veidu 
žemyn. Ne pati geriausia gynybinė pozicija. Vargais negalais ap- 
siverčiu ant nugaros, o ponas Skerdikas šoka ant manęs, pakeltu 
antveidžiu. Pakeliu kairę koją ir akimirką palaikau. Pasigirsta 
mūsų rūšies patinams būdingas nuostabos kupinas kauksmas, 
kai mano garbiojo oponento sėklidės trenkiasi į mano kulną, 
o antveidis lėtai uždengia jo agoniją. Ištvermingas bičas, tenka 
pripažint žiūrint, kaip jis ritasi, ritasi ir nusirita prie atvirų durų, 
jam aiškiai sunku atsistoti, kvėpuoti ir galvoti. Girdžiu, kaip jis 
ant užpakalio nubumbsi laiptais iki pat apačios, ir man pasirodo, 
kad jam bumbsint klaksi ir antveidis. 

Mano keliai bemaž paralyžiuoti nuo to kryčio ant grindų, o 
kraujas maišosi su tos bobutės krauju. Šliūžčiodamas ir klupi- 
nėdamas slidžioje baloje išgirstu užvedamą ir nuriaumojantį 
motociklą. 

Priropoju prie bobutės - jai gerklė perpjauta iki kaklo slankste- 
lių, paskui laikydamasis sienos atsistoju ir apgraibomis susirandu 
kelią iki miegamojo. Jungdamas šviesą jaučiu jos žvilgsnį. Šįkart 

tas ironiškas lūpų šypsnys, matyt, skirtas specialiai man. Praeida- 
mas stabteliu ties aukso ir nefrito papuošalu jos bamboje. 

Duše žiūriu, kaip mano kraujas teka rausvu tirpalu, ir pajuntu 
silpnumą. 

Lemiamas momentas: kuo nepasitikiu mažiausiai? Kitaip ta- 
riant, kas greičiausiai bus punktualus ir pasiruošęs suteikti pirmą- 
ją pagalba? Konkurencijos, tiesą sakant, nėra, pulkininkas turbūt 
ūžauja kuriame nors savo klube ir bus tikrai išsijungęs telefoną. 
Greitąją kviesti taip pat beviltiška, mat Krungtepe jos nėra. Iš 
kišenės išsitraukiu Roseno vizitinę kortelę ir paskambinu jam 
miegamojo telefonu. Pasikalbu trumpais sakiniais, vis įtikinamai 
pažiopčiodamas iš skausmo, ir padedu ragelį. 

Gyvybei sruvenant lauk, atsigulu ant lovos. Jausmas nėra ne- 
malonus, tačiau vis kankina mintis, kas manęs laukia toliau. 

Tenka pripažinti, kad Fricas fon Štafenas buvo išties kitoks. Visų 
pirma, jis buvo ne vidutinio amžiaus, o tik truputį per trisdešimt. 
Nepasižymėjo ir jokiais išskirtiniais trūkumais. Aukštas, lieknas ir 
dailus, iš Pietų Vokietijos, kur esama tiek rudaplaukių, tiek ir švie- 
siaplaukių. Jo būta kone juodų plaukų ir šviesios odos. Vienintelis 
jo pretenzingumas, jei neminėsime elegantiškos aprangos, - rūkyti 
angliškas cigaretes iš gintarinio portsigaro, bet tą jis darė gražiai. 
Tai buvo mano pirmasis skrydis lėktuvu. Keturiolika valandų 
milžiniškos mašinos pilve, paskui nervinga kelionė iš oro uosto di- 
džiuliame baltame mersedese taksi, mano motina, apkabinta aukš- 
to vokiečio, leidžia deramus nuostabos garsus, o aš tuščiu žvilgsniu 
spoksau į plačias tuščias gatves, juodas kaip jos plaukai. 
Atvykome naktį, taigi atradimų kelionė prasidėjo kitą dieną, kai 
išėjome į lauką. Ir į kokį lauką! Dar niekada mieste nebuvau uodęs 

šviežuma kvepiančio oro, tarsi būtum kaime. Žaluma sprogstantys 
lapuočiai! Dar niekada nebuvau matęs kaštonų žvakių, obelų žy- 
dėjimo, kaštainių žirginėlių, pražystančių rožių. Nežinia, svarstei, 
ar čia išties miestas, ar milžiniškas parkas su keliais įsibrovėliais 
gyvenamaisiais rajonais. Visur buvo Garten. Englischer Garten, 
Finanzgarten, Hofgarten, Botanischer Garten - atrodė, kad Garten 
Miunchene yra tas pats kaip Krungtepe eismas. Ir prie visų šitų 
Garten, o kartais ir pačiam jų vidury, būtinai atrasi kitokios rūšies 
Garten - Biergarten ir lygiai taip pat būtinai ten sutiksi kokį vieną 
ar daugiau iš Frico draugų ir pažįstamų. Iš pradžių man atrodė, 
kad jų nedidelė armija, tačiau paskui tas ratas susiaurėjo iki trijų 
porų, kurios, regis, visuomet ten sėdėdavo ir gerdavo didžiulius, 
man nepakeliamus, bokalus alaus ir iš popierinių lėkščių valgydavo 
bulvių mišrainę, vištą ir šonkaulius, o bavariškas ansamblis odi- 
niais šortais grodavo Štrausą. Tik tada dar neskyriau Štrauso nuo 
Geršvino, kol Fricas man išaiškino apie muziką, lygiai kaip išaiš- 
kino ir apie daugelį kitų bet kuriam berniukui žinotinų dalykų. 

Frico draugai mūsų testus išlaikė pasigėrėtinai, net ir Nong 
taip sakė. Nė menkiausio teutonų šaltumo rudaodės moters ir jos 
skersarūšio sūnaus atžvilgiu, jokios užuominos jų akyse, kad jie 
greičiausiai tarpusavy aptarę (neabejotinai taip ir buvo) tikėtiną 
jos profesiją. Tų trijų porų moterys buvo ypač dėmesingos ir pa- 
sakė mano motinai, jog jos labai džiaugiasi, kad mielasis Fricas 
pagaliau susirado draugę, kurią myli jis ir gali mylėti jo draugai. 
Nong man tvirtino, kad vokiečiai - ypatingi žmonės, nepaveikti 
to siauraprotiškumo, sukėlusio tiek daug rasizmo kitose Vakarų 
šalyse. Vokiečiai esą yra pasaulio žmonės, gebantys nepaisyti 
kultūrinių barjerų ir pažvelgti į kitoje Žemės rutulio pusėje gy- 
venančiųjų širdis. O, kad tajai būtų labiau tokie. 

Mes atvykome gegužę, ir iki liepos Fricas jau buvo mane iš- 
mokęs angliškai kalbėti kur kas geriau už bet kurį vokietuką. 

Nong angliškai irgi prabilo daug geriau, mat Fricas gudriai ją 
erzindavo: 

— Mieloji, neatsižaviu, kaip tari tas savo r, kadaise turėjom 
komiką, irgi taip tardavusį - buvo beprotiškai juokingas, scenoj 
ir televizijoj milijonus užsidirbo. 

Motina nepagailėjo laiko ir daugiau niekada nebetarė r kaip I, 
nebent juokaudama, kai norėdavo pademonstruoti savo išprusimą 
šaipydamasi iš baro merginų akcento (ir kitokia pažanga buvo 
nė kiek ne mažiau reikšminga, tačiau net ir Fricas užtruko, kol 
įtikino ją, kad „bum bum“ yra ne standartinė angliška lytinius 
santykius reiškianti frazė, o tik kokios nors talentingos pirm- 
takės panaudota priemonė pirmam kalbos barjerui tuo svarbiu 
momentu pralaužti). 

Birželį pasigavau kažkokį vasarinį virusą, ir Nong išmoko savo 
pirmąją ištisą vokišką frazę: „Was ist los, bist du erkdltet?“ 

Trečią liepos savaitę motina išsivedė mane pasivaikščioti po 
Englischer Garten, pasisodino ant suolelio po vienu kaštainiu, 
stipriai suėmė mane už rankos ir prapliupo ašaromis. 

— Mielasai, pati negaliu patikėti, kokia esu laiminga, verkiu 
iš palengvėjimo, kad tas košmaras pasibaigė ir man nebereikės, 
na, supranti, nebereikės dirbti naktimis. Jei nenorėsiu, daugiau 
niekada nebeturėsiu eiti į Patpongą. 

Ir mane apėmė religinio išsivadavimo jausmas: nuo dabar ji 
kasnakt bus su manimi, iki pat mirties. 

Nusivylimo būta svaiginančio. Viskas prasidėjo nuo tajiškų 
keiksmų protrūkio miegamajame už sienos, Frico žodžių: „Nu- 
siramink, mieloji, prašau, nusiramink", - po jų vėl sekusių tajiškų 
keiksmų, kažko metamo garso, Frico žodžių: „Tu laukinė“, - Nong 
nuolat kartojamo Scheifėe, jau nebe džiaugsmo ašarų upės, Fri- 
co: „Ai, tu šlykšti kale“ ir „Na, beždžionėle, tu man už tai dar 
sumokėsi'“, - atidaromų ir su trenksmu uždaromų miegamojo 


95 


durų, laiptais žemyn lekiančios Nong, atidaromų ir su trenksmu 
uždaromų durų į sodą. Tylos. 

Nusprendžiau, kad laukia naktinis lėkimas į oro uostą, ir pa- 
siruošiau keturiolikai valandų su įsiutusia motina, o paskui ir 
Krungtepui liepos pabaigoje - ne pati maloniausia pasauly pers- 
pektyva. Ne kitaip - Fricas kur nors turi kokią blondinę meilu- 
žę ir Nong, matyt, nuodugniai patikrinusi jo kišenes surado to 
įrodymus. 

Tačiau tą naktį niekur lėkti neteko, o ir Fricas niekur nesibastė. 


Gulėdamas ligoninės lovoje mąstau apie tą geriausiai mano 
motiną apibūdinantį momentą su metams bėgant išaugusiu pa- 
sididžiavimu. 


Kitą dieną ji mano miegamajame pasirodė viena, vis dar kun- 
kuliuojanti pykčiu. Liepė susikrauti daiktus ir palikti absoliučiai 
visus Frico padovanotus žaislus, žaidimus ir knygas, pati pasielgė 
lygiai taip pat. Fricas primygtinai reikalavo savo BMW nuvežti 
mus į oro uostą. Tylą nutraukė iškalbingas dialogas. Fricas: 

— Suprask, tikrai nenorėjau pastatyti tavęs į jokį pavojų. 

Nong:; 

— Tai kodėl gi pats iš Bankoko tų lagaminų nevežei, jei tai jau 
taip saugu? 

Oro uoste Nong demonstratyviai atidarė abu mūsų lagaminus 
muilus ir tikrindama, ar nėra dvigubo dugno, apspardė lagami- 
nus. Fricas, sarkastiškai užsiminęs apie jos išprusimo lygį ir tajų 
intelektą apskritai, pareiškė, kad niekas neveža nelegalių me- 
džiagų iš Vakarų į Tailandą. Ji ignoravo jį su tikru tailandietišku 
užsispyrimu, o baigusi nė neatsisukdama užregistravo mudu abu 
į Bankoko reisą. Fricas tapo istorija. 

Na, gal ne visai. Bankoko barų pasauliui Fricas nebuvo nepa- 
žįstamas, ir po kelerių metų agentūra „viena boba sakė“ perdavė 
Nong pranešimą: Fricas ir vėl išsirinko ne tą merginą ir šįkart jam 
baigėsi tragiškai. Ta pranešė policijai Bankoke, tie surengė slaptą 
operaciją, ir dabar jis sėdi baisiajame Bangkvano kalėjime vidury 
Čaoprajos upės. Užsimaniau jį aplankyti. Nong apie tai nenorėjo 
nė girdėti. Aš neatlyžau. Gal Fricas ir supuvęs iki pašaknų, tačiau 
jis ilgą laiką buvo geriausias tėvo pakaitalas, koks tik gali būti. Mes 
kovojome, aš laimėjau. Vieną gražų rytą patraukėme prie upės, 
sėdome į valtį, nuplaukėme iki pačios paskutinės prieplaukos, o 
iš ten jau karštyje pėsčiomis nukeliavome į kalėjimą. 

Bangkvano būta dar baisesnio, nei įsivaizdavau. Tikra tvirtovė, 
supama dvigubų sienų, su stebėjimo bokštu ir automatais gin- 
kluotais sargybiniais, atviros kanalizacijos smarvė praėjus pirmus 
vartus ir dvasinis smurto, sadizmo ir pūvančių sielų smarsas įėjus 
į gyvenamąją kalėjimo dalį. Frico galva buvo skusta, pats labai 
sulysęs, su nutrintais kalinio marškiniais ir šortais. Kalėjimo 
kalvis buvo sukaustęs jį sunkia grandine sujungtais metaliniais 
žiedais apie kulkšnis, tačiau mudu su motina jis pasveikino su 
tuo pačiu senojo pasaulio žavesiu, padėkojo, kad jį aplankėme, 
ir tarė: 

— Norėčiau atsiprašyti už savo elgesį tą paskutinę dieną Miun- 
cheno oro uoste. 

Nong išsilaikė nepalenkiamai griežta ir į jo klausimus atsa- 
kinėjo trumpai ir šiurkščiai. Pokalbis truko mažiau nei dešimt 
minučių. 

Mudviem grįžtant namo iš kalėjimo, motina pripažino, kad 
jį aplankyti buvusi gera mintis. Jos akimis, išsiųsdamas Fricą į 
kalėjimą ir jos akyse pažemindamas, Buda už ją atkeršijo. Kai 
nusičiaudėjau nuo dulkių, ji paklausė: 

- Was ist los, bist du erkūltet? 

Ši frazė atėjo man į galvą, nes ji dabar ją kartoja pasilenkusi virš 
manęs ir šypsodamasi. Sugriebiu jos ranką tarsi išalkęs meilužis, 
tačiau kalbėti esu beveik per silpnas. 

Išėjusi į pensiją ji šiek tiek pasitaisė, krūtinė papilnėjus, pečiai 
platesni, dabar jai penkiasdešimt ir ji nepraradusi nė lašo to savo 
pastangų nereikalaujančio talento spinduliuoti seksualumu. 

Bet ji ir nesistengia jo prarasti. Su ryškiai raudona suknele, 
atidengiančia rudus pečius ir truputį krūtų, aukštakulniais juodos 
ir raudonos spalvų lakiniais batais, ant kaklo - stora auksinė gran- 
dinėlė su auksiniu Buda, su juodos ir raudonos spalvų rankine, 
nelegalia „Gucci“ kopija, sunkia auksine apyranke, auksinais lašais 
ausyse, drėgno efekto raudonu lūpdažiu, storai nuteptomis blaks- 
tienomis ir tais kvepalais, kuriuos pamenu dar nuo Paryžiaus, 
daugiausia todėl, kad po tos kelionės asmeninis Nong biudžetas 
„be kurio negaliu gyventi“ padvigubėjo. 

Jos galvoje - nė vieno žilo plauko, kasa asimetriškai supinta 
ir susukta vienoje galvos pusėje, tik galas paliktas laisvas, ir tai 
suteikia jai brangios kekšės išvaizdą. Sėdėdama krėsle greta mano 
lovos ji užsidega raudoną „Marlboro“. 

— Nori patraukt? - Aš papurtau galvą. - Ar išties taip prastai, 
mielasai? Atlėkiau čia kaip galėdama skubiau, kai tik pulki- 
ninkas man pranešė, kas nutiko. Bet išvis, ką tu ten veikei tam 
name taip vėlai ir vienut vienutėlis? - ji nusipurto ir uždeda 
ranką ant manosios, gulinčios ant paklodės. - Bet tau viskas bus 
gerai, man taip sakė chirurgas - išties žavingas, ką? Ilgiausias 
randas visame Krungtepe, bet iš esmės negilus, va taip sakė 
jis, - ji meiliai į mane pasižiūri, tarsi iš jaunatviško neatsargu- 
mo būčiau nukritęs nuo kopėčių. - Gal galėčiau tau ko atnešti? 
Ko nors nori? 

Pažvelgiu jai į akis. 

— Mama, nuo visų tų vaistų prisapnavau ir prihaliucinavau. 
Pasakyk, kas mano tėvas? 

Šitą kausimą jai uždaviau lygiai dešimt kartų, šitas - dešimtas. 
Kitus devynis kartus prisimenu lygiai taip pat ryškiai, kaip prisi- 
minsiu ir šį. Šitam klausimui reikia drąsos ir ypatingos emocinės 
įtampos - kone mirtim pasibaigęs nevykėlio žudiko užpuolimas 
turėtų tikti. 

Ji paplekšnoja man per ranką. 

— Kai tik iš čia išeisi, praleiskim keletą dienų pas mane Peča- 
bune, ką? Paimsim alaus, pasikviesiu žmonių, pažaisim kortom, 
galėsiu, jei nori, gauti tau gandžos - žinau, kaip tave sukrėtė 
Pičajaus mirtis. 

— Mama... 

Ji vėl paplekšnoja man per ranką. 

— Kaupiu drąsą, mielasai. Tikrai, patikėk. 

Atsidūstu ir atlaidžiai jai nusišypsau. Ji bent jau atvažiavo į ligo- 
ninę ir, kad būtų su manimi, planuoja visą savaitę likti Bankoke. 
Surūko dar vieną cigaretę, papasakoja man apie Pičajaus laido- 
tuves, praėjusias lygiai taip, kaip tikėtasi - teko kviesti policiją, 
kad išskirtų porą susimušusių jabos prekeivių, - ir palieka mane 
vėl numigti. Pabudęs po kelių minučių pamatau FTB, bandančią 
atidaryti langą, kad išvėdintų cigarečių dūmus. 

— Neatidarinėkit, - pasakau jai. - Man patinka „Marlboro“ 
kvapas. 

— Arjudu su motina tarpusavy kalbate vokiškai? 

— Retkarčiais. Kai užsimanom. 

— O tajai paprastai mokosi vokiečių? 

— Mudu su motina truputį išmokom iš vieno mano dėstytojo, - 
nusišypsau. 


Pasakyk, kas mano tėvas? Vis dar galvoju apie jį kone kasdien, 
nors ta įkyri mintis dabar įsitaisiusi kažkur pasąmonėje. Vis dar 
įžūliai spoksau į tam, regis, tinkamus vidutinio amžiaus ame- 
rikiečius, tačiau manęs nebekankina tas nesveikas paauglystės 


99 


fanatizmas. Būdamas dvylikos užgrobiau vieną mūsų trobos kam- 
pą ir priverčiau motiną nuolat, mėnuo iš mėnesio, matyti mano 
troškimą, nuklijavau sienas senomis iškarpomis apie Vietnamo 
karą. Vieną savaitę buvau tikras, kad jis esąs vienas tų karių, su 
antžmogiška drąsa kovojusių Cu Či tuneliuose. Daugiau nei še- 
šias savaites jis buvo aviatorius, įkalintas ir kankintas „Hanojaus 
Hiltone“, kol sužinojau, kad tie herojai buvo paleisti tik man jau 
gimus. Kur jis buvo per Tet puolimą? Ar jis vienas tų iliuzijas 
praradusių neramios sąžinės amerikiečių iš nuotraukų, kurie 
rūkė gandžą pro šautuvų vamzdžius? Kai pagaliau supratau, kad, 
nepaisant visų mano anonimo tėvo pastangų, Amerika karą pra- 
laimėjo, man jau buvo šešiolika. Bet tada mano galvoje jau buvo 
sumaištis. Vis dėlto, nors ir neabejotinai tobulas, jis turėjo būti 
vienas tų baltųjų, kurių misija buvo žudyti rudus žmones, rasiškai 
niekuo nesiskiriančius nuo mano motinos, jos tėvo ir brolių (dar 
po kurio laiko susivokiau, kad Vietnamo karo būta ne rasinio, 
o religinio). O kaipgi su žiaurumais? Vienintelė mano kelionė į 
užsienį be Nong buvo Vietname praleista savaitė, kai ieškojau jo 
Cu Či, Danange, Hanojuje ir Amerikos karo žiaurumų muziejuje 
Ho Ši Mine. Ir visą tą laiką ji mane stebėjo baisiai kankindamasi. 
Kartais jos lūpos suvirpėdavo, tarsi tuoj ims ir ištars jo vardą, 
bet ji taip ir neprabilo. Kokią baisią paslaptį ji saugo? Gal jis iš 
„specialiųjų pajėgų“ - vienas kankintojų? 

FTB geros figūros, mėlynų akių, šviesių plaukų, persikų su grie- 
tinėle spalvos gymio, maloniai kvepia paprastu muilu. Jokių pa- 
ryžietiškų kvepalų. Ji sakosi esanti Kimberlė Džouns. Manau, 
kad jai maždaug dvidešimt aštuoneri ir ji yra nerimastinga. Kiek 
pavargusi. Įtariu, per daug sportuoja. 

Tokios ligoninės dar niekad nemačiau: vienvietė palata kaip 
penkių žvaigždučių viešbučio kambarys, pro langą matyti palmės 
ir bananmedžiai, orchidėjos, kinrožės ir bugenvilijos, girdėti be 
galo viliojantis automatinės drėkinimo sistemos šnypščiojimas. 
Kai sąmonę atgavau pirmą kartą, FTB jau buvo čia. Ji tarė: 

— Netekai daug kraujo, piligrime, pasiekėme tave pačiu laiku. 

Pagal tai, kaip ji kartkartėmis pamatuoja man pulsą ir papurena 
patalus, galėtų būti ir slaugytoja. 

Kai antrą kartą pakilau iš malonios užmaršties gelmių, kur, esu 
tikras, sutikau savo brolį Pičajų, krėsle prie mano lovos sėdėjo ne 
FTB, bet kur kas kariškesnė figūra. 

- Ir visa tai dėl vieno įbrėžimo? Buda tave, matyt, išties myli. 

— Kaip aš atrodau? - užsienietės moters šito paklausti bijojau. 

— Be nosies? Kaip tau, tik į gera. - Pamatęs mano išgąstingą 
žvilgsnį, pulkininkas pridūrė: - Juokauju, juokauju, - ir sąmoks- 
lininkiškai palinko prie manęs. - Tik pasakyk man, tai tikrai liks 
tarp mūsų, pažadu: kam tau reikėjo žudyti tą senę? Ar ji tave 
puolė? 

Atgulu atgal ir grįžtu į užmarštį, tik tam, kad šitai papasakočiau 
Pičajui. 


Atrodo, šiandien motina koridoriuje susitiko pulkininką. Švy- 
tinčiomis akimis ji prisitraukia kėdę. 

- Jis labai žavingas, ką? Turbūt baisiai turtingas. 

— Ne, mama. 

— Pasikvietė mane į savo jachtą. Ar tikrai ji tokia didelė, su 
kapitonu ir įgula, tikra plaukiojanti platforma ir taip toliau? 

— Prašau, nereikia. 

— Ak, man pačiai to visai nereikia, bet būtų gerai tau. Esi nu- 
sipelnęs paaukštinimo labiau už bet kurį policijoje, o to neplėto- 
damas ryšių tikrai niekad negausi. Jis net užsiminė... 

— Jei man kas tokiu būdu siūlytų paaukštinimą, atsisakyčiau. 

Ji atsidūsta ir patapšnoja man per ranką. 

— Na, nesakyk, kad nepabandžiau. Nežinau, ir iš kurgi tu toks 
doras berniukas. 

— Aišku, kad žinai, iš ko tai gavau, ir tikrai jau ne iš tavęs. Tai 
aš nežinau, iš ko gavau, nes tu man nepasakai. 

Nervingai nusijuokusi, ji ima ieškoti „Marlboro“. 

- Vieną dieną pasakysiu, mielasai, man tik reikia dar šiek tiek 
laiko, ir tiek. 

Operatyvinė atmintis: laukinės gamtos sala Andamanų jūroje, 
uždrausta visiems, išskyrus aukšto rango farus su prabangiomis 
jachtomis; merginų nesuskaičiuosi, jos nepaliaujamai nardo nuo 
plaukymo platformos, ant jų puikių kūnų nuolat žvilga vandens 
lašai (merginos per tą kelionę išties gerai pasilinksmino); mudu su 
Pičajumi jaučiamės nepatogiai, laikomės nuošaliai, į mus sminga 
apkalbų strėlės: jau gana prisidirbome neimdami kyšių, o nemo- 
kamo sekso atsisakymas - jau atviras maištas. Tai buvo kolegų 
iškyla, draugystės cementavimas po tų jabos prekeivių išžudymo, 
skirtas būrio dvasiai sutvirtinti, jei kartais kam kiltų noras dėti į 
krūmus (niekam nekilo). Kiti entuziastingai puolė guldytis mer- 
ginų, o mes su Vikornu ir Pičajumi likome gerti alaus ir spoksoti 
į žvaigždes. Matyt, senis tą aksominę naktį savo jachtoje jautėsi 
saugiai ir galbūt mudu su Pičajumi jam patikome. Jachtos garso 
sistema grojo „Valkirijų skrydį“, vienintelį vakarietišką kūrinį, 
kurį jis demonstravo žinąs. Vienu metu pokalbiui pritilus, Pičajus 
galiausiai paklausė, ko dar niekas nedrįso paklausti: Kas, po velnių, 
čia per keista muzika? 

Net ir būdamas girtų girčiausias, Vikornas savo karų istorijas 
apgaubia paslaptimi. Gali pamanyti, kad jis apskritai nebeapverčia 

liežuvio, bet esama kažko, kieto kaip deimantas, kažkokio griežtai 
saugomo kambario jo galvos kertelėje, kur, būdamas ne vienas, 
jis niekad nedrįs užeiti. Vienintelės užuominos apie tai buvo 
trumpos: Užai, varnai, O-1, kitas teatras, amerikietiški pusryčiai, 
leista kiaušinienė; Patas Blekas. 

Vos Nong išėjus grįžta FTB surauktais antakiais. Ji nesupranta 
tajiškai, tačiau manau, kad matė, kaip mano motina koridoriuje 
flirtuoja su pulkininku. Galbūt ją ištiko priešlaikinis kultūrinis 
šokas? Jau suprantu, kad juodu su pulkininku bendros kalbos 
neras. 

Ji praneša, kad atvežtas Bredlio kompiuteris, ir po kelių mi- 
nučių ima organizuoti stalelį virš lovos, laidus, net prisijungimą 
prie interneto. Kimberlė Džouns neflirtuoja, manau, kad ji bus 
Kvantike baigusi antiflirtavimo kursus, ne kitaip, mat kai ji kas 
kelias minutes palinksta prie manęs, jaučiu susikaustymą. Kai 
jau prijungiame kompiuterį, pasidaro dar kebliau. Mano akiraty 
nuolat atsiduria jos krūtys, dėl to ji vis nurausta. Nejau Amerikos 
kultūra regresavo kokiu šimtu metų? Esu tikras - visuose tuose 
Vietnamo eros filmuose buvo rodomi kur kas labiau atsipalaidavę 
žmonės. Bet galiausiai nesvarbu. Įlindę į Bredlio elektroninį paštą, 
profesine prasme mudu gerokai susijaudinome. 

Visai netrukus prie mudviejų prisidėjo Rosenas su Neipu ir 
man per petį sužiuro į monitorių. Viskas labai miela ir linksma, 
kol nepasakau: 

— Gal kuris žinote, kas tas Silvestras Vorenas? 

Visi tyli. Ieškau Kimberlės Džouns žvilgsnio. Ji nusuka akis. 
Rosenas kosteli. 

— Reikia pripažinti, detektyve, kad į vatą nevyniojate. 

Neipas suskumba į pagalbą. 

— Manyčiau, nenorėtume, kad būtų žinoma, jog apskritai skai- 
tėme pono Voreno laiškus. Nebent turėtume kažką konkretaus, 
ką galėtume panaudoti. 

Rosenas pritaria energingai linksėdamas. 

— Taigi. Jei turime nužudymą iš keršto, dėl narkotikų vaidų, 
nenorime į tai velti Voreno. Tikrai ne, jei šitie jo laiškai Bredliui 
yra tik kultūringas susirašinėjimas dėl kokio nežymaus nefrito 
prekybos aspekto. 

Išverčiu akis ir kuo kukliausiai ir žavingiausiai mėtau žvilgsnį 
nuo vieno prie kito. Neipas išsišiepia. 

— Vorenas - svarbus žmogus. Tiesą sakant, svarbus tiek čia, tiek 
Niujorke. Kas mėnesį atvažiuoja į Bankoką, gauna pakvietimus 
į ambasados priėmimus. Artimai bendrauja su vietos grietinėle, 
ypač kinais. Jis užsiima juvelyrika ir meno prekyba; stambiai. Turi 
parduotuves Manhatane, Los Andžele, Paryžiuje, Londone - ir čia. 
Jo aistra - nefritas. Nieko keista, kad bendravo su Bredliu, kuris, 
pasirodo, buvo talentingas mėgėjas, gyvenantis čia, Bankoke, be 
to, kaip ir jis, amerikietis. 

— Kokia nuostabi ir demokratiška toji jūsų visuomenė, kur 
seržantas jūrų pėstininkas bičiuliaujasi su tokiu baronu kaip šitas 
Vorenas. 

Visa trijulė stengiasi mano veide įžiūrėti sarkazmą, kurio čia nė 
kvapo. Man pavyksta sukurti nesmagią tylą. Rosenas sako: 

— Na, amerikiečiai tarpusavy bendrauja. Mes vis dar tuo užsi- 
iminėjame. Ypač jei iš to galima gauti pelno. 

Manau esmę supratęs ir atsidarau keletą Voreno elektroninių 
laiškų ir Bredlio atsakymų. Man garsiai skaitant mano amerikie- 
čiai kolegos ima spinduliuoti bejėgiškumu. 


Bilai, tavo siuntinys vakar atėjo Fedeksu. Sutinku, vyrai viską 
suprato, bet dar yra ką paveikti. 

Bilai, klausyk, jis padarytas gerai, galiu jį parduoti bet kur, bet. 
tai ne tai, dėl ko tarėmės. Atskrendu Tailando oro linijomis kitą 


antr. Pašnekėsim. 


Bilai, turiu pasakyti, kad paskutinis darbas man padarė didžiulį 
įspūdį. Dar truputį trūksta, bet jau labai netoli. Šiandien sumo- 
kėsiu antrą porciją. Taip ir toliau. 


Nustoju skaityti ir ieškau atsakymo visose trijose akių porose 
aplink lovą, kol Rosenas sako Neipui: 

— Pasakyk jam. 

Tas atsikrenkščia. 

— Silvestras Vorenas turi labai daug ryšių. Pažįsta senatorius, 
kongresmenus. Dėl savo sugebėjimo surasti geriausius savitus 
dizainerius jis juvelyrika turbūt aprūpina kokius trisdešimt pro- 
centų turtingiausių Amerikos moterų ir daugybę turtingiausių 
mūsų vyrų. Iš esmės jis pažįsta visus, kas turi tikrų pinigų, aukoja 
milžiniškas sumas Respublikonų partijai ir truputuką mažiau 
demokratams. Kartais kviečiamas į Baltuosius rūmus. Pažįsta 
teisėjus ir svarbiausius teisininkus. FTB jį jau metų metus stebi. 
Įtariame jį meno klastojimu, bet jis pernelyg protingas, kad būtų 
pagautas. Be to, neturime krūvos nefrito specialistų, o jis turbūt 
bus geriausias ekspertas pasaulyje. Tai jo hobis, aistra ir kartu 
profesija. Jei jis ir sukčius, apiplėšinėja turtuolius, o turtuoliai ne- 
mėgsta pripažinti esą apiplėšinėjami. Egzistuoja riba, kiek Biuras 
nori į tokį reikalą įdėti, turint galvoje mūsų kitus prioritetus. 

Cakteliu liežuviu. 

— Ar būčiau teisus, manydamas, kad jo karališkojo nefrito 
kolekcija yra didžiausia nemuziejinė kolekcija? 

— Taip. 

— Ir jis kartkartėmis parduoda vieną kitą dirbinį, greičiausiai 
aukcione? 

— Dažniausiai privačiai, tačiau kartkartėmis „Christie's“ ar 
„Sotheby's“ gauna ir savo dalį. Ir tai būna ypatingas įvykis. Iš pa- 
kampių išlenda žmonės, kuriuos manei esant mirusius jau metų 
metus. Žinoma, varžytinėse dalyvauja įgaliotiniai, visuomenė 
nesužino, kas perka iš tikrųjų. 

Rosenas raukydamasis perima pasakojimą. 

— Vašingtonas visai netrokšta surinkti įrodymų prieš Voreną, 
nebent jie būtų tokie geri, kad visi draugai būtų priversti jo išsiža- 
dėti, o jis per daug protingas, kad tokių įrodymų atsirastų. O kita 
problema, atvirai tariant, kad jei įrodymų ir yra, jie greičiausiai 
kyla iš čia, Tailando ir... ar man tęsti? 

- Jis čia turi per daug ryšių, kad, iškilę į dienos šviesą, tokie 
įrodymai gyvuotų ilgiau nei dieną? - FTB linkteli. - Kiek metų 
ponui Vorenui? 

- Šešiasdešimt dveji, atrodo kaip keturiasdešimtmetis. 

— O karjerą pradėjo būdamas maždaug dvidešimties? 

— Baigęs gemologiją ir Kinijos studijas, specializacija - vėlyva- 
sis imperinis periodas. Gerai moka mandarinų kalbą, o tajiškai 
kalba puikiai, - pauzė, kol Neipas pirštu perveda per monitoriaus 
kraštą. - Moka ir Šantou dialektą. Ar tai jums ką nors sako? 

- Šantou? Iš ten kilę čiučou? Čiučou valdo Tailandą, - sakau. — 
Valdo mūsų bankus, visus didžiuosius verslus. Turi tajiškas pa- 
vardes, bet yra čiučou. 

— Manau, kad esmę supratot, - įvertina Rosenas. 

Neipas nutyla pažiūrėti, ką sako mano veido išraiška, o aš nu- 
taisau susidomėjusią miną. Jis kosteli ir kalba toliau. 

— Galima hipotezė, kurios nenorėtume matyti spaudoje, atrodo 
šitaip. Apykvailis juodaodis seržantas jūrų pėstininkas, turintis 
netikėtą grožio pojūtį, sukuria interneto tinklalapį iškart po kelio- 
nės į Laosą, kur nusipirko vieną ar du bandomuosius neapdoroto 
nefrito gabalus, kažkada po 1996 metų gegužės 17 dienos, turbūt 
nuo atvažiavimo čia praėjus vos keliems mėnesiams. Silvestras Vo- 

renas pamato tą eksponatą internete, pastebi aiškią meistro darbo 
kokybę, kad ir ką galvotų apie jo tematiką, ir lankydamasis Ban- 
koke susiranda Bredlį. Bredlis turbūt priblokštas ir apstulbęs, kad 
jo projektėlis patraukė tokio garbingo Žmogaus akį. Be to, pamato 
progą atsidėti pinigų prieš išeidamas į atsargą. Vorenui reikia jo 
turimų tiesioginių ryšių su vietiniais amatininkais, greičiausiai kinų 
kilmės ir, matyt, pasaulinės klasės nefrito meistrais, pabėgusiais nuo 
komunistų 1949 metais, meninio palikimo paveldėtojais. Vorenas, 
suprantama, turi ir savo meistrų, geriausių pasaulyje, tačiau jis ne- 
gali jų išnaudoti jokiems nelegaliems darbams. Bredlis gali suteikti 
ir nepramušamą sieną, ir amerikietišką kokybės kontrolę. Kalbame 
apie klastotes. Kaskart, kai kuris nors muziejus arba privatus kolek- 
cininkas išleidžia katalogą, visame pasaulyje atsiranda aibė žmonių, 
kopijuojančių geriausius darbus ir juos parduodančių. Nėra jokio 
mokslinio būdo įrodyti, kad dirbinys - klastotė: radiometrinis 
datavimas nepadeda, kaip ir termoliuminescencinis, - ir atsisukęs 
į Roseną priduria: - vakar šitą viską išsiaiškinau. 

Pakeliu akis. 

— Kad Bredlio meistrai galėtų gerai nukopijuoti Voreno dirbi- 
nius, jiems turbūt reikia originalų. 

— Pagalvojome apie tai, - sako Kimberlė Džouns. - Kalbėjome, 
kad Bredlis galėjo pabėgti su kokiu neįkainojamu Voreno kolek- 
cijos eksponatu, bet tiesiog nesusiveda galai. Nuo Voreno Bredlis 
niekur nepasislėptų ir turbūt niekur niekaip neparduotų to darbo 
už bent pusėtiną kainą. Tie kūriniai yra valstybiniame registre, eks- 
pertai žino, kas ką turi ir net kada įsigijo. Tik pats Vorenas galėtų 
parduoti ką nors iš savo kolekcijos, ar tai būtų tikra, ar klastotė. 

- Ir apskritai, - priduria Neipas, - argi Vorenas žudydamas iš 
keršto naudotų gyvates? Su savo pinigais ir vietiniais ryšiais Bredlį 
jis galėjo pribaigti taip, kad atrodytų, jog tas mirė savo mirtimi. 
Kam jam tas triukšmas? 

Visi drauge susimąstome. Aš sakau: 

— O ką reiškia tas žodis „porcija ? 

— Dalį. Čia tai greičiausiai reiškia, kad Vorenas finansavo šitą 
eksperimentą, mokėjo Bredliui dalimis per vieną iš savo agentų 
Bankoke. Kaip ir daugelis labai turtingų žmonių, Vorenas pagar- 
sėjęs šykštuolis. Nemanome, kad jis mokėjo daug. Dideli pinigai 
buvo pažadėti tik tada, kai Bredlis pagamins tobulą kokio nors 
Voreno dirbinio kopiją. 

— Keistą žaidimą tas Vorenas žaidžia, jei jis toks turtingas. 

Rosenas sumurma: 

- Susipažinkite su amerikietišku kapitalizmu. Tai puiki sistema, 
tik bėda, kad niekam niekad negana. 

Aš sakau: 

— O žirgas su raiteliu? 

Ir sulaukiu tik sutrikusių žvilgsnių. Mano jėgos senka. Leidžiu 
sau prabangą atsisakyti žmogiškos sąmonės ir keliauti į Budos 
prieglobstį. 

Pasinaudoję internetu ir policijos paskalomis, mudu su Pičajumi 
nesunkiai sudėliojome girtas mūsų pulkininko sapaliones, bet vis 
dėto giliosios jų prasmės taip ir nepasiekėme. 

„Užai“ buvo užnugario žiurkės - standartinis JAV kovinių dali- 
nių epitetas Saigone likusiems ir tam karui vadovavusiems kariams 
pavadinti. „Kitas teatras“ - Laosas, kur tarptautiniai susitarimai 
draudė Amerikai vykdyti karines kampanijas ir kur ji bombardavo 
žiauriausiai per visą žmonijos istoriją. „Varnai buvo išskirtinio 
talento Amerikos lakūnai, niekinę „užus“ ir savanoriškai skraidę 
O-1 žvalgybiniais lėktuvais iš Longtiengo bazės į slaptas misijas 
ieškoti žaliuose Laoso kalnuose vis gilyn į Laosą besibraunančios 
reguliariosios Šiaurės Vietnamo kariuomenės pozicijų. Kur kas 

miglotesnių užuominų į amerikietiškus pusryčius, leistą kiauši- 
nienę ir Patą Bleką niekaip nesugebėjome atsekti. 

Kažkokiu būdu Vikornas Longtienge smarkiai pralobo. Už ne- 
menką dalį tų pinigų jis įsigijo paskyrimą į Karališkąsias Tailando 
policijos pajėgas. Sklido paskalos apie ryšius CŽV, tamsias mūsų 
pulkininkui žinomas paslaptis, kurių pasklidimu amerikiečiai 
nebuvo suinteresuoti. 


Kad pasiektų medinį Bredlio namą ir paskambintų Rosenui 
pranešti, jog žirgas su raiteliu dingęs, Neipas su Džouns užtrunka 
bemaž dvi valandas. Rosenas susikiša rankas į kišenes ir prieina 
prie lango. 

— Atrodo, kad sužinojome motyvą jus užpulti. 

— Bet jis nepaspruko su žirgu ir raiteliu. Toliau koridoriaus 
niekur nenuėjo. 

Rosenas gūžteli. 

— Nes spyrėt jam į kiaušus. Vadinasi, grįžo paskui ar atsiuntė 
ką kitą. 

Žinau, ką galvoja Rosenas. Jei žirgo su raiteliu būta originalo 
ir Bredlis jį kopijavo, bus keblu padaryti, kad Vorenas neįsiveltų į 
bylą. Matau, kaip kontroversiško tyrimo našta užgula jo stambius 
pečius, dar labiau juos nuleidžia, tempia dar giliau į jį persekio- 
jančią blogą karmą. Klausiu: 

— Ar nufotografavote, ar norėtumėt pasiskolinti mano nuo- 
traukas? 

Tas susiraukia: 

— Aišku, nufotografavome. 

Apie pietus mano palata pamažu virsta biblioteka. FTB kažko- 
kiu būdu surinko iš Krungtepo visas, kokias tik gavo, iliustruotas 
knygas apie nefritą. Be to, žirgo su raiteliu nuotrauką išsiuntė ir 
į Kvantiką. Mano palatą apgaubia nuostabi rimtis, susitelkusių, 
įkalčių ieškančių protų rimtis, mums skrupulingai bevartant 

knygas, belyginant mūsų žirgo ir raitelio nuotraukas su spalvoto- 
mis albumų nuotraukomis. Ar Vakaruose bylos taip ir tiriamos? 
Šitaip dar niekuomet nesu dirbęs ir jaučiu subtilų malonumą 
dėl tokio naujo požiūrio į teisėsaugą, kai nereikia nieko nušauti, 
bauginti ar papirkinėti. 

Neipas ir Džouns kone tuo pat metu maloniai triumfuojamai 
suūbauja. Stengdamasis, kad jo entuziazmas neužgožtų kitų, Nei- 
pas parodo Rosenui puslapį iš savo albumo, o Džouns bando 
rodyti savąjį. Rosenas pažiūri abu ir atsisuka į mane. 

— Ką sakiau? 

Parodo man puslapį iš Neipo knygos - nuostabią tos statulėlės 
nuotrauką su paslaptingu prierašu: „Žirgas su raiteliu“ iš Voreno 
kolekcijos, prieš tai buvęs Haton kolekcijoje, kaip manoma, vienas 
iš kūrinių, kuriuos paskutinis imperatorius Puyi pasiėmė bėgdamas 
iš Uždraustojo miesto. Haton parūpintas Abės Gumpo*.“ 

Tą pačią sekundę suskamba Roseno mobilusis. Atkreipiu dė- 
mesį, kad skambučiui jis pasirinkęs „Žvaigždžių karų“ motyvą, o 
manasis skamba „Žydrojo Dunojaus“ melodija (šitaip pademons- 
truoju, kad Vakarų kultūroje esu tik apsimetėlis, ne daugiau, šiaip 
ar taip, bent jau naivus turistas su eilinės moterėlės muzikiniu 
skoniu; nesuprantu, kodėl pats neišsirinkau „Žvaigždžių karų“ 
melodijos, kuri man išties labiau patinka). Balsas kitame gale 
yra kažkieno, ką jis vadina „ponu'; tas pokalbis užtemdo jo veidą 
pilkuma ir nuovargiu. 

— Mes netiriame jo veiklos, pone... Taip, tas tiesa, išsiuntėme tą 
nuotrauką, ji padaryta vietoje, kur buvo bandyta nužudyti vietos 
detektyvą, tiriantį... Žinau, kad Bredlio byla atrodo kaip narkoti- 
kų vendeta, bet... Šitas kūrinys pavogtas iš Bredlio namų, pone... 
Ponas Vorenas susirašinėjo su Bredliu elektroniniu paštu... Ne, 


* Barbara Woolworth Hutton - „Woolworth“ kompanijos įkūrėjo anūkė, turto paveldėtoja, 
turėjusi gausią nefrito kolekciją. Abraham Livingston Gump - nefrito ekspertas, ilgametis 
Azijos menu prekiavusios bendrovės vadovas. 

čia nebūtinai esama kokio nors ryšio... Ne, aš nenoriu dar kartą 

susimauti... Taip, teisingai, sutinku, nei man, nei Biurui sąmyšio 
nereikia... Na, nesu tikras, kad galime tai padaryti, čia neturime 

jokių įgaliojimų tirti... Palikti vietinei policijai? Būtent taip, pone, 

aš ir darau... Viso gero, pone, - jis sulenkia telefoną ir pažvelgia į 

mane žibančiomis akimis. - Kvantikas nuotraukos nekomentuoja. 
Sako, kad elektroniniu paštu vaizdas neaiškus. 

Neipo veidas ciniškai persikreipia, bet man labiausiai pagailsta 
Kimberlės Džouns - ji atrodo susigėdusi ir negali pažvelgti man 
į akis. Tyliu balsu šnipšteli Rosenui: 

- Šitas žmogus vos nežuvo. 

— Bet aš ne amerikietis, - tariu su smagia kreiva šypsenėle. 

Ilga pauzė. Rosenas sako: 

— Panašu, kad likote vienas. Kimberlė jus lydės, kai tik jums 
prireiks. Ji... ji padės visais atvejais, kurie niekaip nesusiję su Vo- 
renu, — ir trukteli pečiais. 

— Gal bent jau galėčiau gauti to Voreno nuotrauką? 

Trys niūrūs žvilgsniai. Kimberlė Džouns atsargiai taria: 

— Aišku, duosim kokią. Viešojoje erdvėje jų tikriausiai irgi 
koks tūkstantis. Baltuosiuose rūmuose jis fotografuotas daugybę 
kartų. Teisingai? 

— Taip, teisingai, - sutinka Rosenas. - Tik žiūrėkit, kad nebūtų 
aišku, jog gavot iš mūsų. 

— Duosiu rudame voke, - itin sarkastiškai sako Džouns. 

Roseno žvilgsnis byloja: Nejau man išties to reikia? 

Nong sėdi ir stebi, kaip slaugytoja man keičia tvarsčius. Kol slau- 
gytoja palatoje - ji laikosi tvirtai, o paskui prapliumpa ašaromis. 
Šluostydamasi akis taria: 

— Tau šitaip padaręs žmogus lengva mirtimi nemirs. 

Tą, matyt, reikia paaiškinti. Pažvelkite į tai šitaip: sulaukiate 
senatvės, jūsų nuodėmės per gyvenimą visą laiką kaupėsi, tačiau, 
nors užmušk, nežinote kaip galėjote kitaip reaguoti, turint gal- 
voje tas apgailėtinas kortas, likimo jums išdalytas vos gimus, o 
dabar jums tenka apmokėti tą neišvengiamą karminę sąskaitą: jūs 
manot, kad šitas gyvenimas buvo sunkus? Matot ant šaligatvio tą 
bekojį žmogų su ta baisia lenta ant ratų? Ankstesniame gyvenime 
jis nė iš tolo nebuvo toks blogas kaip jūs, ką jau čia, palyginti - 
tikras šventasis. 

Kai mirties valandą pakeliame savojo aš šydą, karmos darbai 
atsiskleidžia visoje jos negailestingoje didybėje: matot tą šleivą 
koją kitame savo gyvenime, čia dėl to, kad kadaise futbolo aikštėje 
privertėt geriausią draugą prasižengti; matot tuos išsikišusius ka- 
pinių paminklo dydžio dantis, čia dėl jūsų ciniško humoro; matot 
tą ankstyvą mirtį nuo leukemijos, tai dėl jūsų godumo. 

Mirti lengva mirtimi - tai maloniai pereiti į geresnį kūną ir ge- 
resnį gyvenimą. O į sunkios mirties pasekmes sunku ir pažvelgti. 
Lengva mirtimi nemirsi yra galingas prakeiksmas; palyginti su juo, 
atsipisk skamba kaip palaiminimas. 


Nong palaukia, kol mane rūpestingai pasodina į vežimėlį, o 
paskui nustumia jį koridoriumi prie lifto, nusileidžiame į kiemą. 
Tai pirmasis mano išvažiavimas į lauką, ir aš būtinai noriu pa- 
sėdėti prie maloniai šnarančio purkštuvo. Man smagu, kai veidą 
vis nupurškia vanduo, sugrįžtu į kūdikystę prabangiausioje aplin- 
koje, kokią tik teko matyti. Ar tik man taip atrodo, ar išties visi 
esame užprogramuoti tikėtis, kad pirmuosius gyvenimo metus 
praleisime stebuklingame sode tarp gėlių? Stebėtina, kad moti- 
na, regis, skaito mano mintis, paima mane už rankos ir šypsosi. 
Žiaurus miestas už aukštos tvoros nušliaužia šalin tarsi žvėris. 
Mane apima invalido pasibjaurėjimas grįžimu: dar pora dienų 

ir būsiu išleistas. Turbūt būtų nevyriška prašyti, kad mane dar 
truputį čia palaikytų? 

Sanitaras atneša keletą tų meno albumų ir padeda prie mano 
kėdės, dar po kelių minučių ateina Rosenas, jo veide atsispindi 
įvairialypės emocijos - gėda kovoja su paranoja dėl karjeros. 
Viena vertus, jis pats savo rankomis, vidury baltos dienos, mo- 
tinai matant, paduoda man nuotraukas; kita vertus, jos sudėtos 
į rudą voką be jokio erelio ar kitokių ženklų. Pasišalina jis irgi 
paskubomis. Po kurio laiko Nong išeina sugalvojusi kažkokią 
visai neįtikimą priežastį. Jai nuobodu ir kiek bjauroka dėl tokios 
raminančios aplinkos. Ji priklauso miestui kitoje tvoros pusėje, 
geidulingam, įsiurbiančiam miestui. 


Dabar, kai jau galėjau panagrinėti foto (kaip jas vadina FTB), 
svarstau, gal Rosenas nori kažką tuo pasakyti: Vorenas su pir- 
muoju Bušu, Vorenas su Klintonu (dukart), Vorenas su antruoju 
Bušu, jau kiek senesnis ir labiau išsičiustijęs. Nesitikėjau, kad 
juvelyras atrodys it supermenas, bet taip jis ir atrodo - tarsi į 
Baltųjų rūmų Rožių sodą būtų patekęs tik savo valios stiprybės 
dėka. Klintonas aukštas, Vorenas tokio paties ūgio, tik lieknes- 
nis. Pilkai melsvos akys, retėjantys elegantiškai žilstelėję rusvi 
plaukai. Atrodo kur kas rafinuočiau už prezidentą, lygus įdegis, 
auksinė filigrano apyrankė ant kairiojo riešo ir žmogaus, kuriam 
nieko nereikia įtikinėti, povyza. Kone užuodi jo odekoloną. 
Pergyvensiu šitą prezidentą, sako jo šypsena; pergyvensiu visus. 
Pajuntu, kad mano jėgos senka, ir padedu nuotrauką ant vieno 
iš albumų. Kelias minutes snūsteliu ir atsibudęs jį vėl pamatau 
ten pat, spoksantį į mane. Vėl paimu. Matyt, toji Baltųjų rūmų 
galia skatina seną apetitą nusikaltimų tyrimo menui. Kai serga- 
me, protas dažniausiai laikinai paleidžiamas iš kūno kalėjimo 
laisvai pasklandyti. O šią popietę manasis jau vėl švartuojasi 
prie savo likimo. 

— Kas yra? - klausia manęs Kimberlė Džouns, priėjusi prie 
vežimėlio ir pamačiusi, kaip jau tūkstantąjį kartą spoksau į Vo- 
reną. - Raukėtės, tarsi jį pažinotumėt. 

Kaip čia paaiškinti? Liežuvis neapsiverčia pasakyti apie tą tam- 
sų siluetą, kurį, kalbant dvasine prasme, matau stovintį už jo 
visose tose nuotraukose, negana to, ir atpažįstu. 

Kukliame Kat būste daugiausia kvepia santalu, nuo smilkalų. Ji, 
kaip ir aš, gyvena viename kambary, tokiame, kokį mūsų tau- 
tinis optimizmas verčia vadinti butu, bet jos kambarys keliais 
coliais didesnis už manąjį. Mūsų Mylimiausio Karaliaus por- 
tretas kabo lygiai toje pačioje vietoje kaip ir pas mane, o Budos 
altorėlis sukrautas ant aukštos lentynos, prie durų. Ji tris kartus 
jam nusilenkia, rankose laikydama smilkalus. Rimtai susikaupia, 
aiškiai melsdama sėkmės. Vilki dukslią tuniką ir, matyt, nieko 
daugiau. 

— Man teks repetuoti, Sončajau, vakar nepataikiau į penkis ba- 
lionus. Tu nieko prieš? Bus kaip senais laikais. Ar kada pasakojai 
savo motinai, kaip man padėdavai? Aš tai ne, bijojau, kad supyks 
ant manęs už tavo jauno proto jaukimą. 

Ji prieina prie aukštos spintelės kitame kambario kampe ir 
išsitraukia plastikinę maisto dėžutę. 

— Prieš keletą metų papasakojau. Jai tai pasirodė juokinga. Pa- 
klausė, ar tik nebuvo ko daugiau už tą pagalbą tavo pasirodymui. 
Bet juk nebuvo, ką? 

— Sončajau, tu tebuvai dešimties, o aš tikrai ne tokia moteris. 

— Mama pasakė nesistebinti, kad mano paauglystė buvo audrin- 
ga -juk pažintis su moters intymia vieta prasidėjo nuo strėliukių, 
iššaunamų iš tos vietos. 

— Na, ne visai ir suklystu, paklausius, ką kai kurie vyrai šneka 
apie moteris. Tu nekenti moterų? 

— Ne, bet tu nekenti vyrų. 

— Nesigilinkim į tai. Nekenčiu vyrų abstrakčiai. Tu man patinki. 
Padėjai man ištobulinti pasirodymą. 

Iš maisto dėžutės ji išsitraukusi aliuminio vamzdelį ir pakelį 
prezervatyvų. Guldamasi ant čiužinio paduoda man prezerva- 
tyvus. Kol įsistatinėja vamzdelį, aš pereinu kambarį ir pripučiu 
prezervatyvą iki maždaug pėdos ilgio, užrišu ir ištiesiu rankoje. 
Kat droviai pasitvarko tuniką, kad galėtų šaudyti strėliukes man 
nesidemonstruodama, tarsi koks lankininkas iš tvirtovės. Lai- 
kau tą prezervatyvą kuo toliau nuo veido, o ji į vamzdelį įkiša 
strėliukę. Staiga, nepastebint jokio Kat judesio, pimpalo formos 
balionas sprogsta, ir strėliukė susminga į tinką. O tas tinkas visas 
nubadytas ir nubyrėjęs. 

— Niekada nesupratau, kodėl nenaudoji smiginio lentos. 

- Balionus klientai visada truputį judina. Matyt, nervinasi at- 
sistoję priešais mane. Turiu išmokti šaudyti į judantį daiktą, - ji 
sukikena. - Bet, šiaip ar taip, žudant pimpalus apima tam tikras 
pasitenkinimas. 

— Ar vyrų nekenti dėl Bredlio? 

- Šūdas. - Strėliukė prašauna ir įsminga į medines duris, išties 
tolokai. Šįkart pastebėjau silpną judesį jos pilvo apačioje, kiauši- 
džių srityje. - Vyrų nekenčiu dėl pirmojo ir vienintelio savo vyro. 
Aš esu pavydaus, savininkiško tipo, o jis dirbo motociklinio taksi 
vairuotoju. Visame mieste, ypač prie barų ir masažo salonų. Ne- 
manau, kad atsirastų kekšė, kurios jis nebūtų iškrušęs. Man buvo 
septyniolika, dėl Dievo meilės. Tajų vyrai sakosi mėgstą moteris, 
bet jiems patinka tik dulkintis. Net ir ne tai, jiems patinka viskas, 
kas uždrausta, nauja, dar nenaudota. Nepilnametės jiems patinka 
siaubingai, daug baisiau nei bet kokiam farangui. Jis buvo būtent 
toks. O aš - vienaširdė moteris. Vieną kartą atidaviau ir daugiau 

nebeturiu. Taigi nusprendžiau niekad kito vyro neturėti. Vietoj to 
išmokau iš putės šaudyti strėles. Vien repetuodama iššaudau visą 
armiją pripūstų pimpalų. Žinoma, savo eilės būti sušaudytiems 
visada laukia nauja armija. 

— Bet Bredlį visgi pažinojai? 

— Taip, tik nenorėjau apie tai kalbėti Nanoje. Taip, pažinojau 
jį. Amerikietis jūrų pėstininkas. Truputį skaudu apie tai kalbėti. 
Praėjus šitiek daug laiko jis įtikino mane suteikti vyrams dar vieną 
šansą. Prieš penkerius metus jis buvo nuolatinis Nanos lankyto- 
jas. Žinai, vienas tų užsieniečių, kurie atvažiavę negali patikėti 
savo akimis, keletą mėnesių negali sustoti, o paskui tas žavesys 
ima blėsti. Tačiau jis buvo nieko sau personažas. Šitoks vyras, 
nuostabus ir labai juodas - kas galėtų jį pamiršti? Jis man sakėsi 
esąs kitoks. Va tai kvaiša, ką? Bet keista, kad daugiau neradai nė 
vienos, kuri atpažintų jo nuotrauką. 

— Kiekgi tų moterų išbūna baruose penkerius metus? O kuo 
jis skyrėsi nuo kitų? 

- Jis buvo pagarbus. Neturėjo savyje to geidulio, baimės ir pa- 
niekos mišinio. Atrodė, kad mes, moterys, jam išties patinkame, 
tarsi būtume žmonės, su kuriais jis galėtų tapti draugais. Buvo 
labai populiarus visuose baruose. 

- Jis tave išsirinko? Sumokėjo tavo baro baudą? 

Bum. Puikus šūvis! Strėliukė perveria patį prezervatyvo cen- 
trą ir prismeigia jį prie sienos, ir kaba jis dabar susiraukšlėjęs ir 
glebus, be jokios aistros. 

— Jokiu būdu ne. Sakiau tau, aš su vyrais nevaikštau, netgi 
parduoti savo kūno. Čia buvo kitaip. Aš užsiimu privačiais va- 
karėliais, taip iš tikrųjų ir užsidirbu, pasirodymas bare yra tiktai 
reklamai. Turiu agentą, o agentas sako klientams: „Klausykit, tik 
be rankų. Šita moteris neparduodama. Pažiūrit pasirodymą, ji 
pabendraus, gal net prisės jums ant kelių, jei labai norėsit, bet tik 
tiek.“ Paprastai agentas tai labai aiškiai pabrėžia ir išties įsitikina, 

kad klientas suprato. Taigi, prieš penkerius metus tas agentas man 
paskambino ir pasakė turįs vakarėlį, o mokės dvigubai, nei aš 
paprastai imu. Kodėl dvigubai, nesakė, taigi man pasidarė įtarti- 
na. Paklausiau: „Farangai?“ - o tas atsakė: „Ne.“ Paklausiau: „Ar 
sakei, kad jokio sekso?“ - ir tas atsakė: „Taip, taip, visi suprato, 
jokio sekso.“ 

Dabar aš jau kaip reikiant įsivažiavau treniruotis. Ištiestoje 
rankoje jau laikiau pripūstą prezervatyvą. Kat trumpam stabtelėjo 
ir kilstelėjo nugarą. 

— Viskas vyko „Dusit Thani“ viešbutyje. Apartamentai trečia- 
me aukšte nuomojami privatiems renginiams. Manyčiau, labai 
brangūs. Ten ir vyko tas vakarėlis. Man net surentė besisukančią 
sceną. Tada mane visai neseniai pirmą kartą buvo rodę per faran- 
gy televiziją, ir manau, kad šitame vakarėlyje pageidauta gyvos 
versijos, lygiai tokios kaip toje dokumentikoje - regis, rodė per 
BBC. Taigi aš sau dirbu nekreipdama į tuos klientus per daug 
dėmesio. Visgi man reikia susitelkti į balionus. Bet kaip būčiau 
galėjusi nepastebėti to milžiniško juodo žmogaus tarp tos masės 
kaimiečių? 

Tą žodį ji ištaria su panieka. 

— Net ne kaimiečių, kalnėnų. Kalnų čiabuviai, nusigeriantys iki 
žemės graibymo ir nesivaldantys. Kai vienas pabandė prieiti prie 
scenos manęs pagraibyti, ėmiau ieškoti, pro kur sprukt. Vienas 
čiabuvis atrodė pažįstamo veido, tarsi būčiau kažkur jį mačiusi, 
bet nežinojau kur, gal laikraščiuose, manau, kad jis buvo vienas 
tų pasienio narkobaronų. Jis buvo lyderis, taip kažkaip savotiškai 
lojo, ir kai sulojo, visi kiti liovėsi daryti, ką darę, ir sukluso. Atro- 
dė visai kaip kine, kur koks banditų vadas bando suvaldyti kitus 

„banditus. Bet du iš jų buvo taip nusigėrę, kad visiškai nebesivaldė, 
o jų vadui jau nelabai rūpėjo - o tie kalbėjo, žinai, kaip jiems čia 
kartu mane ant scenos paturėjus, kol tas daiktas sukasi. Per visus 
savo metus šitame žaidime dar niekada nebuvau šitaip įklimpusi 

ir pamaniau: vaje, še tau, kad nori. Mintyse pasiruošiau grupiniam 
išprievartavimui - tokia jau mano profesinė rizika - ir pamaniau, 
kad anksčiau ar vėliau tai vis vien turėjo nutikti. 

Dar vienas prezervatyvas, dar vienas bum. 

— Kai tie išsitraukė savo ginklus ir ėmė lyginti, supratau, kad 
laukia žiauri naktis. Tada atsistoja tas juodaodis, prieina prie sce- 
nos, nusirengia marškinius - tuos tokius tropinius, išmargintus 
ananasais ir mangais, ir, suprantama, milžiniškus. Apgobia jais 
man pečius, o jie siekia man kulkšnis, - Kat nusijuokia. - O tada 
sako tam jaunimui: „Ji mano, vyrai, sutariam?“ 

Ji paima iš maisto dėžutės dar strėliukių. 

— O tie akmens amžiaus šliužai tik pažiūrėjo į jį. Nė vienas nė 
nesiruošė prasidėti su šituo juodu milžinu. Tas nusiveda mane 
į persirengimo kambarį ir sako, labai švelniai: „Verčiau spruk iš 
čia - ir gal galim pasimatyti rytoj?“ - ji vėl nusijuokia. - Nesu iš 
alpėtojų, tačiau man buvo trisdešimt šešeri ir jau svarsčiau, ar tik 
pastaruosius dvidešimt metų nebuvau pernelyg griežta priešin- 
gos lyties atžvilgiu. Jis išgelbėjo mane nuo košmaro ir pats buvo 
tiesiog... na, jei atvirai, jam atsispirti neįmanoma. 

Regis, repeticija pasibaigė. Kat atsistoja susidėti strėliukių, 
prezervatyvų ir aliumininio vamzdelio. 

— Ir kaip sekėsi? 

— Kaip sekėsi? Keistokai sekėsi. Maniau, kad jis tikras džen- 
telmenas, pakvietė mane vakarienės, elgėsi kaip su dama. Visai 
neskubėjo į lovą. Atrodė, tarsi norėtų kažką sužinoti, galvoju, kad 
gal jis vis dar stengėsi suprasti tajų moteris - kuo mes gyvename. 
Sugulėme tik per trečią pasimatymą, - Kat papučia lūpas. 

— Gal būtum nieko prieš apie tai papasakoti? 

— Apie seksą? Ar to reikia tavo tyrimui? Manau, kad jis nusivylė. 
Supranti, jis, kaip ir dauguma vyrų, manė, kad lovoje būsiu kažko- 
kia ypač ypatinga, tarsi turėčiau kokias dvi vaginas ar panašiai. Aš 
vis duodavau suprasti, aiškinau: klausyk, šitą vaidinimą išmokau 


118 


todėl, kad esu drovi ir nelabai kokia lovoje - visai nežinau, kaip 
suteikti malonumą vyrui, nežinau, ko vyrai nori. 

— Bet kaip jauteisi pati? 

— Nieko panašaus, ką buvau patyrusi anksčiau, tačiau anokia iš 
manęs ekspertė. Merginos sako, kad dauguma vyrų nori tik įkišt, 
nuleist ir ištraukt. Na, jis tikrai buvo visai ne toks. 

— Gal galėtum papasakoti truputį smulkiau? 

Kat meta į mane gašlų žvilgsnį. 

— Užsivedinėji, Sončajau? Nori sužinoti, ką jaučia moteris, gu- 
lėdama po tokiu vyru? Tiesą sakant, manau, kad jis buvo pripratęs 
prie garbinimo. Gulėjo ir, regis, tikėjosi, kad nudirbsiu visą darbą. 
Manau, buvo pripratęs, kad moterys dėl jo seilėtųsi ir jo trokštų. 
O gal amerikiečiams būdingas toks seksas, nežinau. 

— Kokio dydžio jo varpa? 

Ta užsidengia burną. 

— Sončajau! Normalaus dydžio, nes jei būtų proporcinga jam 
pačiam, būtų perplėšęs mane perpus. Normalaus dydžio, Sonča- 
jau, didesnė už tajų vyrų, tokia pati kaip bet kurio farango. 

— Bet jūs visgi mylėjotės? 

- Žinoma. Bet tik vieną kartą, ir man visai nepatiko, nes manęs 
vis neapleido jausmas, kad jį nuvyliau, kad jis tikėjosi kažkokio 
ypač egzotiško, neįprasto sekso - ir turbūt jaučiausi menka, - ji 
atsidūsta. - Paskui, vien norėdama įtikti, paklausiau, ar jis neno- 
rėtų, kad pašaudyčiau, - nusijuokia. - Turbūt turėjau susiprasti, 
kad būtent to jis ir nori, antraip juk nebūčiau pasiėmusi savo 
strėliukių, ką? Tokia kaip aš niekada nepajėgs sužinoti, ko tiems 
vyrams iš tikrųjų reikia. Jaučiau - nori, kad aš jam parodyčiau 
savo šou, kad būčiau jo sekso žaisliukas, bet niekada nieko ne- 
prašė. Norėjo, kad pati žinočiau, ką daryti. Tam tikra prasme jis 
elgėsi kaip moteris. Vyrus domina vienintelis mano atliekamas 
dalykas - strėliukių šaudymas. 

— Ir pašaudei jam? Ar jis atsakė, kad norėtų? 

Ji liūdnai linkteli. 

— Taip. Tada jis atsigavo, pagyvėjo. Pasirodo, tą planavo. Net 
atsinešė smiginio lentą ir paguldė mane ant lovos - ir filmavo, iš 
arti ir taip toliau. Buvo viską susiplanavęs iš anksto, tik nenorėjo 
manęs prašyti. Nežinau, ar jo būta džentelmeno, ar kažkokio 
keisto romantiko. Tačiau viskas turėjo būti tobula, apšvietimas, 
kameros pozicija - viskas. Tada jis labiausiai ir susijaudino, tačiau 
daugiau nebesimylėjome, - pauzė. - Labiausiai man įstrigo tas 
šilkas. 

— Šilkas? 

— Taip. Viskas buvo iš šilko, puikios kokybės, nuostabių spalvų 
šilko, galvą jis man aprišo viena šilkine skara, sau pats užsirišo 
kitą. Vis kartojo, kaip nuostabu jį jausti oda, norėjo, kad ir aš tai 
jausčiau. Odai jis gana malonus, bet juk tai tik šilkas - manęs jis 
visai neužvedė. Viskas vyko tarsi kokiame Vidurio Rytų šou - jis 
toks juodas su ta violetine skara... o man išeinant skarą atidavė. 
Norėjo man sumokėti, bet atsisakiau. Išėjau baisiai nusiminusi - 
matyt, buvau jį įsimylėjusi, norėjau, kad viskas tęstųsi kiek ilgiau, 
ir labai nusivyliau, žinai, kad jis norėjo susukti tą filmuką, kad jis 
buvo toks, kaip ir kiti, tam tikra prasme net labiau. 

Išsitraukiu iš kišenės nuotrauką ir rodau jai. Kat susiraukia. 

— Niekada nesu jos mačiusi, bet apie ją girdėjau. Juk žinai, kokie 
tie žmonės, jie mėgsta matyti, kaip kiti kenčia. Praėjus kokiems 
dvejiems metams po tos nakties su Bredliu, žmonės pradėjo man 
pasakoti apie tą su juo matytą moterį. Iš to, kaip ją apibūdino, čia 
ji ir bus. Krungtepe kitos tokios nerasi. Koks kūnas! Juk negali 
kaltinti jo, kad už mane ji jam patiko labiau, ką? Dabar, kai jau 
praėjo šitiek laiko, galiu pasakyti: fantastiško grožio šliundra. 

— Bet nesi girdėjusi, kur ji dirbo, ką veikė? 

Kat papurto galvą. 

Jau buvau beišeinąs, kai kažkas pastūmėjo mane ištraukti Vo- 
reno nuotraukas. Parodau jai naujausią: Voreną su Džordžu Bušu 


120 


jaunesniuoju priėmime Baltųjų rūmų Rožių sodelyje. Kat akys ima 
lakstyti nuo nuotraukos prie manęs. Baimė? Greičiau siaubas. Ji 
suima mane už rankos. 

— Jis čia įsivėlęs? Sončajau, jei taip, šitą bylą verčiau pamiršk. 

— Kodėl? 

— Ar kada esi girdėjęs posakį „ypatingas klientas“? 

— Žinoma. Ar jis vienas iš tokių? 

— Per jį ir kilo šitas pavadinimas. Anksčiau baruose jis buvo 
puikiai žinomas. Atvykdavo kartą per mėnesį, ir ta žinia iškart 
pasklisdavo. Mokėdavo maksimalią kainą bet kuriai su juo su- 
tikusiai eiti merginai, bet nė viena niekada nepanoro pakartoti. 
Apie tai jos nekalbėdavo, bet gali numanyti. Farangai nesupranta 
tajų. Jie mano, kad jei mergina parduoda savo kūną, ji neturi nei 
orumo, nei ribų. Tiesą sakant, dažniausiai yra priešingai. Tokios 
moterys kaip tavo motina yra labai laisvos dvasios. Ar galėtum 
įsivaizduoti Nong kada dirbančią normalų darbą? Arba besitaiks- 
tančią su kokio vyro smurtavimu? Moteris greičiausiai parduoda 
savo kūną, nes tai yra oriau ir saugiau, nei gyventi santuokoje 
su smurtaujančiu girtuokliu, kuris nesisaugodamas traukia per 
kekšes. Na, šiaip ar taip, niekas su juo nėjo antrąkart, bent jau 
negirdėjau. 

- Ir ką, jis liovėsi ėjęs per barus, taip staiga ir netikėtai? 

— Dešimtojo dešimtmečio vidury čionai ėmė plaukti visos tos 
rusės iš Sibiro. Girdėjau, kad jos ėjo su juo kiek tik reikia kartų ir 
taikstėsi su visais jo reikalais, kad ir kas tai būtų. Ypatingi klientai 
joms puikiai pažįstami. Jų suteneriai su juo susisiekdavo, taigi jam 
daugiau nebereikėjo barų. Tos sibirietės tikrai kietos moteriškės. 
Turbūt klimato užgrūdintos. 


Kat irštva yra kone tokiame pačiame pastate kaip ir manasis, 


tik ji gyvena ne prie upės ar ko kito, įdomesnio akiai. Stoviu ant 
žmogaus sukurtos dykumos krašto, laukiu taksi ir svarstau, ar šita 

dykynė nebus dar viena iš Vakarų atsivežta gėrybė. Gal užsispyru- 
siai griebdami viską, kas vakarietiška, mes netyčiom atsivežėme ir 
keletą gabalų Sacharos? Laimė, kad pasiėmiau savąjį „Walkman“ 
ir laukdamas galiu klausytis Pisito Sritaboto radijo laidos. Apie 
prostituciją viena sociologijos profesorė kalba tokiu autoritetingu 
tonu, kad net ir Pisitas nors kartą gyvenime pamiršta įsiterpti. 

— Labai gaila, bet tam žodžiui kiekvienas turi skirtingą api- 
brėžimą. Nūnai didžiulį procentą universitetuose ir kolegijose 
studijuojančių merginų remia vadinamieji cukriniai tėtušiai — 
vyrai, dažnai farangai, bet paprastai tajai, apmokantys jų išlaidas, 
net skiriantys tam tikrą algą mainais už teisę kada tik panorėjus 
miegoti su tomis studentėmis. Nepasakysi, kad tai nelegalu, tačiau 
tokia mergina neabejotinai parduoda savo kūną. Jei tas cukrinis 
tėtušis nepakankamai turtingas, kad apmokėtų visas jos išlaidas, 
jai tenka susirasti dar vieną, gal net kokius tris. Dažnai tokia 
mergina turi tris skirtingus mobiliuosius telefonus - atskirus vi- 
siems meilužiams, kad nesupainiotų vardų, jei kuris paskambintų. 
Paskui, tarkim, turime itin naivią ryžių augintoją iš Isano, išgir- 
dusią apie didmiestyje uždirbamus pinigus - tokia kokį savaitgalį 
prasitrina Sukumvito baruose, gal parsisamdo vienam ar keliems 
vyrams ir ūmai susivokia neturinti nė menkiausio supratimo apie 
užsieniečius ir nemokanti nė žodžio angliškai. Gali būti, kad vien 
mintis apie oralinį seksą ją pašiurpins ir suglumins, ir ji šoks į 
artimiausią autobusą, vežantį namo į tolių toliausią šiaurę, ir 
kojos į didmiestį nebekels. Dar yra ekspertės - labai talentingos 
ir patrauklios moterys, galinčios tiesiogine to žodžio prasme ap- 
vynioti vyrus apie pirštą. Tokios merginos dažnai gauna pajamas 
iš trijų ar daugiau užsieniečių, gyvenančių toli nuo čia ir, žinoma, 
nė nenutuokiančių vienas apie kitą, mokančių, kad jos nedirbtų 
baruose ir lauktų, kol jie atvyks atostogų. Savaime suprantama, 
jos ir toliau kasnakt pardavinėja savo kūną, o jų bendrosios paja- 
mos turbūt viršija bet kurio vidutinės klasės profesionalo, tarkim, 

teisininko ar gydytojo, uždarbį. Paskui turime merginas, kurios 
keliauja, dažniausiai su padirbtais pasais, parūpintais mūsų vie- 
tinės mafijos, kuri joms gauna ir tokių šalių kaip Britanija ar JAV 
vizas. Tokios merginos, jei jos gabios savajai profesijai, išvyksta 
į miestus, kaip antai Londoną, Los Andželą, Niujorką, Čikagą, 
Paryžių, Honkongą, Berlyną, Tokiją, Singapūrą, ir gali uždirb- 
ti net iki šimto aštuoniasdešimt tūkstančių dolerių per metus. 
Žinoma, jos niekada nemoka mokesčių ir paprastai susitaupo 
didžiules sumas, paskui po kelerių metų grįžta ir įsilieja į mūsų 
turtingesniuosius sluoksnius. Toliau yra merginos, kurios įkliuvo 
į kokios nors paskolos pinkles, paprastai norėdamos sumokėti už 
savo motinos ar tėvo gydymą. Tokios ūmai apsižiūri patekusios į 
kokį nors užmiesčio ar Malaizijos viešnamį ir tapusios tikromis 
sekso vergėmis, nes visas jų uždarbis keliauja išmokėti tai pirminei 
paskolai, o darbo metu, kuris gali trukti net iki dvylikos valandų 
per parą, joms gali tekti aptarnauti po vyrą kas dvidešimt minučių. 
Ir dar turime amerikietiškojo biliardo barus. Čia mūsų merginos 
nepajėgios konkuruoti su filipinietėmis - tos yra pasaulinės klasės, 
tačiau jos nuolat tobulėja. 

— Ką biliardas turi bendra su prostitucija? 

- Tailando biliardas. Žaidimas panaudojamas kaip masalas. Ne 
visi farangai mėgsta barus su pusnuogėmis šokėjomis ar nori pra- 
leisti visą vakarą gerdami alų. Biliardas susišluoja likusią rinkos 
dalį - jį mėgsta ir drovuoliai, jis duoda pradžią, bendrą pomėgį. 
Viskas gali atrodyti kone kaip atostogų romanas, vietoj įprastinės 
savaitės trunkantis vieną vakarą. 

— Supratau. 

— Iš tiesų negalime net lyginti šitų skirtingų moterų likimų, 
sampratų ar gyvenimo būdų, tačiau kadangi jos visos yra pros- 
titutės, mes nesąmoningai kalbame apie jas kaip patekusias į 
tą pačią bėdą, nors taip nėra. Tiesa ta, kad prostitucija atlieka 
daugybę funkcijų. Ji gali būti pakaitalu socialinėms pašalpoms, 

medicininiam draudimui, studentiškoms paskoloms, pelningam 
hobiui ir, be to, vesti į gerovę, kurios iš gyvenimo tikisi daugybė 
šiuolaikinių moterų. Ji taip pat pritraukia į mūsų šalį didžiules 
užsienio valiutos sumas, o tai reiškia, kad valdžia niekuomet 
rimtai su ja nekovos. 

— Supratau, - neįprastai niūriai pakartoja Pisitas. — Ir mes čia 
kalbame apie didžiulę dalį Tailando moterų? 

- Milžinišką. Turint omeny, kad daugybė moterų tam netinka 
dėl amžiaus ar fizinio žavesio stokos, panašu, kad koks dvidešimt 
procentų Krungtepo moterų, turinčių galimybę pardavinėti savo 
kūną, taip ir daro. Jei įskaitysime ir cukrinio tėtušio fenomeną, ir 
užsienio industriją, o ji labai stambi, tas skaičius dar išaugs. 

— Ar mes, kaip tauta; priklausomi nuo šito verslo? 

— Nenorėčiau nei perdėti, nei heroizuoti tų moterų, tačiau tikra 
tiesa, kad be jų darbo visi būtume kiek neturtingesni. 

— Ar tajų moteryse esama kažko, kas jas taip lengvai pastūmėja 
į šį užsiėmimą? 

Juokas. 

— Na, ypač farangai pabrėžia, kad mes labai gražios ir neturime 
tų daugumai vakariečių moterų būdingų susivaržymų ir įsitikini- 
mų. Vakaruose sekso aktas paverčiamas religiniu potyriu, o mums 
tai ne daugiau nei pasikasyti niežulį. Bijau, kad nesame tokios 
romantikės, kaip atrodome. Ir galbūt esame truputį keistokos. 
Kitose valstybėse, kaip antai Japonijoje ir Pietų Korėjoje, pasi- 
taisius ekonominei padėčiai prostitucija dramatiškai sumažėjo. 
Mūsų ekonomikai augant, prostitučių skaičius turi tendenciją 
didėti, o ne mažėti. 

Atvažiavus taksi, išjungiu Pisito ir jo viešnios pokalbį, tačiau 
kurį laiką mane dar persekioja ryžių augintoja iš Isano. Taip ir 
matau, kaip ji jaučiasi nesmagiai be sarongo, su trumpu sijonėliu 
arba juodomis timpėmis ir juodais marškinėliais su petnešėlė- 
mis - kone tos profesijos uniforma. Jos kojos galbūt kiek per 

trumpos ir per raumeningos, užpakalis platokas, lūkesčiai ne- 
paprastai toli nuo realybės, ji žiūri į praeinančius baltaodžius, 
svarstydama, kuris gi bus jos išvaduotojas. Ji plataus, atviro veido 
su plokščia šiaurinių genčių nosimi. Pajuntu jos nuostabą, kai pir- 
masis klientas pamėgina įtraukti ją į juodąjį felacijos meną, kai ji 
negali patikėti, kad jis nejuokauja, kad žmonės iš tiesų daro tokius 
dalykus. Savo minčių akimis nuseku paskui ją iki pat pabaigos ir 
laukdamas autobuso namo drauge su ja jaučiu jos pasišlykštėjimą 
šituo miestu. Suvokiu mylįs ją, nors niekada jos nepažinojau. Jei 
mus kas ir išgelbės, tai tik tokios kaip ji. 


Pakeliui į savo irštvą medituoju apie savo paties varpą. Ne tik 
savo paties, mano mintys sukasi apie visus varpų savininkus. 
Anksčiau ar vėliau žmogus prieini kelio išsišakojimą: ar ji taps 
tavo gyvenimo centru, ar nuspręsi ją išbrinkusią naudoti tik ypa- 
tingomis progomis. Pasirinkusieji pirmąjį kelią, matyt, neišven- 
giamai pasiekia tašką, kai vienintelė jų meilužių pareiga - aptar- 
nauti tą organą visoje jo didybėje. Gali kišti jį kur tik nori, dalytis 
su bet kuo, kad tik jis būtų pagrindinis šou personažas. Susivokiu, 
kad galvoju visai ne apie savo įnagį, o apie Bredlio: žmogaus, savo 
interneto tinklalapyje demonstravusio tobulą falą. O kaipgi su 
tuo jo kompanionu Silvestru Vorenu, žmogumi, žaidžiančiu taip 
šiurkščiai, kad su juo sanguliauja tik sibirietės? 

Antrą kartą Fricą aplankau jau būdamas dvidešimt vienų ir polici- 
ninkas. Nuėjau vienas ir nieko nesakiau Nong apie šią planuojamą 
gailestingumo misiją. Tuo metu jis jau buvo atsėdėjęs kalėjime 
daugiau nei vienuolika metų ir jo virsmas iš rafinuoto Žavaus 
jauno europiečio į suvytusį kloakos gyventoją jau buvo visiškai 

baigtas. Jis visai nupliko, jei neminėsime keleto kuokštų prie jo 
baltą blizgančią plikę juosiančių raukšlių. Dėl hiperjautrumo 
kūno kalbos niuansams susidarė įspūdis, kad jo suktumas balan- 
suoja ant beprotybės ribos. Jei paliesdavau sau ausį, pasitrindavau 
nosį, kostelėdavau ar pakeldavau akis į lubas, jis reaguodavo, tarsi 
tai būtų gyvybiškai svarbu jo išlikimui. Tąsyk man ūmai užėjo 
noras jį aplankyti, aiškiai dėl tos man būdingos apgailėtinos tėvo 
paieškos; o jis atėjo į savąją lankymo salės pusę iš nesibaigiančių 
grotų eilės, grandinėmis surakintas, kupinas vilties atrasti kažkokį 
gelbėtoją, galintį kokiu nors būdu jį iš čia išvaduoti. Dar niekada 
pora vyrų vienas kito taip nebuvo nuvylę; po penkių minučių 
mudu jau žvengėme kaip arkliai. Šeima jo išsižadėjo, artimus 
draugus po jo arešto susėmė Vokietijoje ir nuteisė už heroino 
kontrabandą. Jų įkalinimas baigėsi greičiau nei jo, - Fricas gavo iki 
gyvos galvos, - tačiau nė vienas nejautė noro jo aplankyti. Išėjau 
iš ten, būdamas visiškai tikras esąs vienintelis pasaulyje, galintis 
išgelbėti jį nuo beprotybės. | 

Praėjus vienuolikai metų lankau jį šešiasdešimt pirmą kartą. Vi- 
sai prieš privažiuojant sargybos bokštelį paprašau taksi vairuotojo 
stabtelėti ir nuperku šešis blokus „555“ cigarečių. Pats Fricas rūko 
vietinių rūšių, tačiau kalėjimo rinkoje „555“ - kur kas vertingesnė 
valiuta. Kartu nuperku ir raudoną „Marlboro“ pakelį, paskui pasa- 
kau vairuotojui sustoti netoli kalėjimo, kol susitvarkysiu ant galinės 
sėdynės. Fricas turi pinigų, - pagal Tailando standartus jis visai 
pasiturintis, - bet juos ne taip paprasta paversti galia kalėjime. Bet 
kuris kalinys, jei tik nori, gali atsidaryti kalėjimo sąskaitą, tačiau 
griežtai ribojama, kiek pinigų jis gali kiekvieną dieną iš jos išsiimti. 
Iš pradžių atveždavau Fricui jo paties pinigų tūkstančio batų bank- 
notais, taip sulankstytais ir suspaustais, kad, atėjus jo aplankyti, 
man tiesiog pavykdavo sprigtelti vieną kitą pro lankymo salės 
grotas. Bėda ta, kad kalėjime jam reikia smulkesnių banknotų. Su 
tūkstančio batų banknotais čia toli nenueisi, - keliems kaliniams 

buvo kilę nenugalimų pagundų jį nužudyti ir juos atimti. Dabar 
aš iškrapštau dešimt „Marlboro“ cigarečių, į jas įkišu po kelias 
stipriai susuktas šimtines, užkemšu galą tabaku ir visa kita palieku 
likimo valiai. Kol kas mums visada pavykdavo. Su savo policininko 
pažymėjimu išsisuku tik lengvai apieškotas. Kitiems lankytojams, 
ypač farangams, apžiūri visas kūno ertmes. 

Laukiant lankymo salėje, kol budintis apsaugininkas jo paieš- 
kos, visuomet esama tam tikros nežinomybės. Gal Fricas guli 
kalėjimo ligoninėje, tarkim, dėl ŽIV, kuriuo užsikrėtė nuo bendros 
adatos, ar dėl kokios kitos mirtinos kalinius pjaunančios ligos? 
O gal Karalius šiemet sutiko jam atleisti? Bet štai ir jis, ateina 
laikydamas kojų grandines ant virvelės kairėje rankoje, tarsi vestų 
šunį pasivaikščioti. Oficialiai Bangkvane nebėra jokių kojų gran- 
dinių, tačiau ši informacija, regis, taip ir nepasiekė Frico korpuso 
apsaugininkų. Jam atsisėdus kitoje grotų pusėje, grandinės dusliai 
terkšteli ant grindų. 

Kad ir kaip keista, jis jau girdėjęs apie Pičajų ir pareiškia man 
užuojautą. Pirmus jo įkalinimo metus taip pagreitėjęs senėjimo 
procesas prieš kurį laiką netikėtai sustojo, tarsi jis norėtų pasiekti 
tam tikrą reptiliško suktumo būklę. Dabar jis primena raukšlėtą 
vėžlį, nežinia kokio amžiaus, maždaug tarp penkiasdešimties ir 
dviejų šimtų. Padėkoja man už „555', jau apsaugininko patikrintas 
ir jam perduotas, ir įdėmiai nužvelgia mano veidą. Žinau, kad jis 
ne šiaip paprastas žmogus, kad niekada jau toks nebebus, kad ir 
kaip norėtų būti vienas iš milijonų savo anksčiau niekintų vidu- 
tinio amžiaus vidutinybių, gyvenančių niekuo nepasižyminčius 
vidutiniškus gyvenimus. Jaučiu, kaip jis mane tyrinėja su tuo savo 
hiperjautrumu, ir žinau, kad skaito mano mintis, ne dėl kažkokių 
antgamtiškų galių, bet tiesiog dėl iki nesuvokiamo laipsnio išug- 
dyto gebėjimo skaityti veidus. 

- Žinojau, kad šiandien atvažiuosi. Pro lubų plyšį pamačiau 
baltą paukštį ir supratau, kad čia tu. Jau tapau visišku taju, ką? 

— Kaip laikaisi? 

Jis trukteli už virvelės ir sužvangina grandine. 

- Fantastiškai. Mane paaukštino - ką pasakysi?! 

— Į tvarkdarius? Patikėtinius? 

Tas suprunkščia. , 

— Ar aš tau panašus į skundiką? Ne, jie pagaliau suprato, kad 
mano vokišką dalykiškumą ir dėmesingumą smulkmenoms gali-- 
ma panaudoti - dabar vadovauju mūsų raudonųjų žibintų kvar- 
talėliui. 

— Tai ką, jie dabar ir merginų priveda? 

Fricas nusipurto. Jis kalba neįtikėtinu greičiu ir garsiai šnabž- 
dėdamas, tarsi koks ekscentriškas genijus arba beprotis. 

— Vadinasi, dar esama šio to, ko nežinai apie savo šalį. Aišku, 
kad jokių merginų čia neveda - jas suplėšytų į gabalus. Aš kalbu 
apie kiaulidę. Bet jūsiškiai žmonės išties visiški homofobai, ar ži- 
nai? Kiaulė patelė išnuomojama dvidešimt penkis kartus brangiau 
už vyruką — trumpam, po pusvalandį. Man patikėjo apskaitą, ir, 
žinoma, aš skrupulingai sužiūriu tiek laiką, tiek pinigus. Net su- 
meistravau šiokį tokį elektrinį skambutį, taigi klientas žino, kad 
liko penkios minutės ir teks traukt lauk, - jis kilsteli rankas. - Ką 
aš galiu pasakyti? Man tik garbė - pernai leido vadovauti tarakonų 
projektui, ir aš pakėliau produktyvumą tūkstančiu procentų - kalė- 
| jimo gyventojų mitybos standartai ir apskritai sveikata nepaprastai 
pagerėjo, o aš, žinoma, visada buvau iš sugebančių greitai iškilti. 

Linkteliu jam - vos vos pastebimai, taip vos, kad iš pradžių 
nemanydavau, kad kas gali pastebėti tokį nežymų judesį, - o jis 
pasikaso paausį. Tai reiškia, kad kampe sėdintis apsaugininkas 
apsimes aklas. Turbūt Fricas bus jam pakišęs kelis pakelius „555“. 
Išsitraukiu „Marlboro“, paimu vieną iš tų, su kuriomis padirbėjau, 
prisidegu ir parodau apsaugininkui klausiamą gestą, tas linkteli. 
Pro grotas paduodu uždegtą cigaretę Fricui, tas porą kartų užsi- 
traukia ir užgesina ją. Šypteli: 

- Pataupysiu, surūkysiu vėliau. 

Pasakau jam, kad šįkart jis man gali truputį padėti, ir kol pa- 
sakoju apie Bredlį ir Daoprijos tiltą, jis klausosi mano žodžių su 
savo įprastiniu paranojišku budrumu. Mums nesvarbu, kalbėtis 
angliškai ar tajiškai, mat dabar jis laisvai kalba abiem kalbomis 
ir moka daugiau kalėjimo žargono už mane. Pabaigęs prisidegu 
dar vieną cigaretę ir paduodu jam. Šįkart apsaugininkas, regis, 
nepastebi. Kaip ir anksčiau, Fricas vėl porą kartų užtraukia ir 
užgesina. 

Jis nieko nežino nei apie Bredlį, nei apie patiltės skvoterius, 
tačiau pritaria, kad Bangkvane tikrai atsiras turinčių man reikalin- 
gos informacijos. Kaip visada, nesiliauja tampytis ir nerimastingai 
mostaguoti rankomis, akimis varsto mane prašydamas daugiau 
informacijos. Pasistengiu jam nupasakoti tą moterį Bredlio pa- 
veiksle, tačiau jis negali nieko pasakyti, kol neužsimenu apie 
khmerus. Jo akys taip trumpam žybteli, kad šiaip niekada to ne- 
pastebėčiau, jei nebūčiau mokytas kalėjimo ženklų. Sustoju vidury 
sakinio. Aš kalbėjau tajiškai, bet jis dabar ima kalbėti angliškai. 

— Girdėjau apie ją. Visi čia girdėję, dėl tų khmerų ji tikra le- 
genda. Jų bijo net tajų banditai. Ji suka kažkokį jabos verslą ir 
naudojasi tais khmerais kaip apsauga - bent jau taip pasakojama. 
Ją šitaip gerbia todėl, kad sugebėjo jiems virsti kažkokia religine 
ikona. Pats žinai, kokie khmerai, geriausiu atveju, būna laukiniai, 
bet, pasirodo, dėl jos jie tiesiogine tų žodžių prasme pasiryžę mir- 
ti. Bent jau tokia legenda. Visai ja nesidomėjau, kol nepaklausei. 
Pažiūrėsiu, ką galima padaryti. 

Jis mandagiai užklausia apie mano motiną, paskui mudu ap- 
tariame jo šiemetinius šansus būti atleistam nuo bausmės. Kol 
susiruošiu eiti, jau esu perdavęs visas tas banknotų prikimštas 
cigaretes. Visus šiuos metus jis išgyveno tik dėl šitų pinigų srau- 
tų. Kažkas iš Vokietijos kartą per mėnesį persiunčia juos į mano 
banko sąskaitą. 

Kelias iš niūraus kalėjimo pastato į išorinį pasaulį labai ilgas ir 
tiesus, baigiasi jis parku, patvinusiu kinrožėmis, bugenvilijomis, 
orchidėjomis ir sodria tropikų žaluma. Kaip medituotojas galėtų 
neįžvelgti jame slypinčios proto ašies? 

Sugrįžęs į savo irštvą pajuntu, kad mano sielos pajėgos dalyvau- 
ti šio pasaulio veiksme išnaudotos, o žaizda sukelia agoniją. Pasi- 
telkiu meditacinę pagalbą, kaip visuomet po vizito pas Fricą. 

Žinoma, į gandžą pagrindinės budizmo linijos šalininkai žiū- 
ri itin kreivai, ir, žinoma, Didingiausiasis aiškiai uždraudė bet 
kokios formos svaiginimąsi. Kita vertus, budizmu (aiškinu pats 
sau) niekada nesiekta nustatyti nekintamų amžius galiosiančių 
taisyklių. Tai yra organiškas Kelias, savaime prisitaikantis prie 
esamo momento. Laikau ją po čiužiniu. 

Susisuku storą suktinę, prisidegu, giliai užsitraukiu. Ir staiga 
iš manęs ima sunktis sielvartas. Plėšiu nuo savęs visus tvarsčius, 
nebijau kraujuoti, susitelkiu į skausmą (mielasis Buda, kaip aš 
mylėjau tą žmogų!). Nenoriu paguodos, noriu jo. Kai mano ago- 
nija pamažėle susitelkia visai tarp akių, užtraukiu darsyk ir laikau 
įkvėpęs, kiek pajėgiu, paskui viską kartoju vėl. Nenoriu nušvitimo, 
noriu jo. Nepyk, Buda, mylėjau jį labiau nei tave. 


29 


Bet kas šituo užsiimantis jums pasakys: detektyvo užduotis - 
kasdien dėti du prie dviejų. Labai dažnai protas tai padarys nesą- 
moningai, tarsi nepastebimai veikianti kompiuterinė programa, 
atsakymas toptels galvon, tarsi kas mosteltų burtų lazdele, nors 
iš tikrųjų čia nėra jokio stebuklo, paprasčiausiai pasąmonėje su- 
sidėlioja šimtai detalių, užuominų ir žodžių, kuriuos netyčiom, o 
gal ir tyčia pasakė kas nors, kam trūksta tvirtybės pasakyti tiesą 

tau į akis. Įtarimai ėmė telktis dar seniai prieš man patenkant 
į ligoninę, tačiau kai ji pasakė turinti reikalų mieste, man širdį 
suspaudė tas baisus sunkumas, toks, koks apima paties blogiausio 
laukiantį meilužį. 

Jau kurį laiką ji skundėsi, kaip jai nusibodo kaimo gyvenimas, 
ojos neapgalvotos uždarbio schemos apėmė visas sritis, išskyrus 
narkotikus, tiems ji nepritaria, nors su amžiumi pati pamėgo 
gandžą. Atkalbėjau ją nuo nelegalių imigrantų, nykstančių gy- 
vūnų, kaimo viešnamio, kazino ir bandymų įsijungti į sindikatą, 
siekiantį apgaulės būdu laimėti nacionalinėje loterijoje. 

Pastaruoju metu kalbant telefonu užuominų smarkiai padau- 
gėjo, tik jos neišaugo į prisipažinimą, nors tas grėsmingas žodis 
„patalpos“ ėmė kartotis bauginamai dažnai. Dabar jai teko išduoti 
adresą, nes prireikė pagalbos. Vis dar kentėdamas skausmą dėl 
siūlių, pasigavau taksi į Kaubojų gatvę. Tos „patalpos“ - mažas 
žemės lopinėlis tarp „Wetlips“ ir „Ride 'Em bronco“ - milžiniškų 
pasilinksminimo klubų, kur sezono įkarštyje dirba keli šimtai 
baro šokėjų. Tarp jų įsprausta mažutė aludė priklausė vienam an- 
glui, dėl nesuvokiamų priežasčių atsisakiusiam įsileisti prostitutes 
ir - mano motina paaiškina nuleidusi akis — šitaip praradusiam 
savo licenciją, nes nesugebėjo mokėti už policijos apsaugą. 

Ji mūvi juodas tarpkojį ir užpakalį aptempiančias timpes, vilki 
baltus trumparankovius marškinėlius, ant kaklo pasirišusi ryškiai 
raudoną skarelę. Plaukai supinti į žvilgančią juodą kasą, jos gale 
įpintas papuošimas su gėlėmis. Ant ausų kybo auksas, puikiai 
derantis su Buda, siūbuojančiu jai ant kaklo, kai ji trukteli per 
šaligatvį dėžę „Singhos“ alaus. Nusišypsojusi man, ji atrodo fan- 
tastiškai, o kvepia lygiai taip pat kaip toji parduotuvė Vandomo 
aikštėje, kur mus vesdavosi Triufo. 

— Bet kam jam policijos apsauga, jei jis neužsiėmė prostitutė- 
mis? 

Motina nepritariamai sucaksi. 

- Šitoje gatvėje privalai maksimizuoti pelną. Smarkiai įsukti 
pinigus, kad jie tau gerai dirbtų. Negali vaikytis kažkokios roman- 
tiškos svajonės, tai pats tiesiausias kelias į bankrotą. 

Išpučiu žandus ir pasikasau galvą. Žodžiai girdėti, tik ne iš jos 
lūpų. 

— Jau būsi kažką surezgus? 

— Baigiau verslo vadybos kursus. Tau nesakiau, nes nenorėjau, 
kad išsityčiotum, o ir šiaip nebūtum to supratęs, nes visai neturi 
uoslės verslui. | 

— Kursus? Kokiu būdu? 

- Internetu, mielasai. Nejau nesakiau, kad Pečabune dabar jau 
turime plačiajuostį? Moteriškei namie jau nebereikia jaustis tarsi 
kalėjime, ji gali keliais spustelėjimais pasiekti visą pasaulį. 

Praveriu duris ir matau, kad tas pastatas gilesnis, nei atrodo 
iš lauko. Dešinėje - ilgas baras, tvyro toji sunki melancholiška 
atmosfera, britų taip mėgstama, kai nori nusigerti. Už baro - 
„Guinness“ ir įvairių angliškų rūšių alaus čiaupai, šokti visai 
nėra kur, stovi romantiškai senamadiškas muzikos aparatas ir 
nedidukai stalai, prie kurių plinkantys anglosaksai gali akis į akį 
šnektelti prie bokalo tamsaus alaus, ir toji privaloma smiginio 
lenta patalpos gale. Žinau, kad Krungtepas pilnas tokių aludžių 
ir joms paprastai puikiai sekasi. Ne tik britams, bet ir olandams, 
ir vokiečiams patinka kartkartėmis atsipūsti nuo kūnų pirkimo 
tokiose oazėse. Kita vertus, tiesa, kad nuomos mokesčiai Kaubojų 
gatvėje vieni didžiausių visame mieste, nes šitoje gatvėje verslas 
einasi puikiai. Mano įtarimai vis labiau kaupiasi. 

— Kiek laiko tas anglas turėjo šitą barą, mama? 

— Ištisą amžių. Apie trisdešimt metų. Jis jau ruošėsi išeiti į 
pensiją. 

— Būtent tada, kai ieškojai patalpų? 

— Jau seniai meldžiau Budą, kad man pasisektų. Praeitą mė- 
nesį vate buvau dešimt kartų, o smilkalus deginau kiekvieną 

dieną, - ji pažvelgia į mane. - Mes su juo elgėmės švelniai. 
Gailiaširdingai. 

— Kas tave remia ir už kokius nuopelnus? 

— Sončajau, būk mielas, aš esu garbinga į pensiją išėjusi mote- 
ris. Kuo užsiiminėjau praeityje, kad sudurtume galą su galu ir tu 
baigtum mokslus, seniai liko praeityje, pats tai Žinai. 

— Tai kaip gali sau leisti šitai išsinuomoti? 

Ji šypteli, bet akių kontakto vengia. 

— Turiu partnerį. Verslo partnerį. 

— Ką? 

— Kol kas nenorėčiau sakyti. Ar nematai, kad aš užsiėmusi? 

— Na, aš tau padėti negaliu. Esu susiūtas. 

Nutempusi „Singhos“ dėžę į barą ji atsitiesia. Dabar suprantu, 
kad tai buvo simbolinis veiksmas, skirtas sukelti švelniems jaus- 
mams ištikimo sūnaus širdyje. Mat pro duris patalpos gale išeina 
jaunikaitis su šortais ir prakaitu žvilgančia nuoga krūtine ir ima 
tempti likusias gatvėje išrikiuotas dėžes. 

— Man nereikia tavo pagalbos dėl alaus, noriu, kad padėtum 
dėl planų. Juos turi patvirtinti vietinės policijos pulkininkas, 
bet tik po to, kai ant jų pasirašys koks nors atsakingas žmogus, 
pažįstantis mane ir galintis už mane laiduoti. Taigi pamaniau - 
kieno parašas, jei ne paties geriausio Krungtepo detektyvo, tiktų 
labiau? Žinai, gal dar su kokiu gražiu Aštuntojo rajono antspaudu 
ar kuo. 

- Kokia nauda iš Aštuntojo rajono antspaudo, kai čia Šešta- 
sis?.. - sustoju vidury sakinio, nes supratau. - Kodėl Vikornas 
negali pasirašyti tų planų, jei tau reikia ko nors būtent iš Aštun- 
tojo rajono? 

Aš einu link jos, o ji traukiasi į baro gilumą. 

— Jis nenori, kad jo pavardė atvirai matytųsi... supranti, kai 
pamatys, visi supras... kad tu mano sūnus ir kad dirbi Aštunta- 
jame rajone. 

- Kuriam kaip tyčia vadovauja pulkininkas, tavo naujasis verslo 
partneris. Kitaip tariant, stogas. Ar gali taip būti, kad visa tai buvo 
suderėta ligoninės koridoriuje? 

Ji paliečia sau plaukus. . 

— Aišku, ne. Mudu abu taip jaudinomės dėl tavęs, kai pats ne- 
galėdavo nuvažiuoti į ligoninę, jis skambindavo man. 

— O taip buvo visomis dienomis, išskyrus vieną. 

— Na, pats matai, koks tu mums abiem brangus, - atmeta gal- 
vą. - Pasipasakojau jam, kad ieškau, kur mieste pradėti verslą, o 
jis pasakė turįs atliekamų pinigų investuoti, žinai, vadinamajam 
rizikos kapitalui. Tai buvo simbioziška, - tą anglišką žodį ji pa- 
vartoja kiek nedrąsiai. 

— O kokius kursus tu ten baigei, jei tiksliau? 

— Kažkoks specialus Wall Street Journal projektas. Gali užsire- 
gistruoti internete. 

Gal uoslės verslui ir neturiu, bet pakankamai gerai pažįstu gatvę 
ir abejoju, ar čia yra vietos dar vienam mergikių barui. Be to, ir 
Vikorną gerai pažįstu ir abejoju, ar jis investuotų ten, kur nebūtų 
sėkmės garanto. Nusprendžiu pagudrauti. 

— Tai ką norėtum, kad padaryčiau? 

Entuziastingas atsakymas: 

— Na, mielasai, tu šitą verslą pažįsti ne blogiau už mane. Pa- 
maniau, kad išlupsime visas šitas nesąmones, įliesime spalvų, 
įrengsime įdomų apšvietimą, nostalgišką aplinką, o pačiame gale 
galėtume turėti nedidukę sceną... 

Ji nutyla ir apdovanoja mane meilės kupinu žvilgsniu. Kuo 
toliau, tuo daugiau suprantu. 

— Ruošiesi turėti ir viršų, ar ne? 

Ji vėl paliečia plaukus. 

— Na, būtų kvaila neturėti, ar ne? Su tokia apsauga, kas gi mane 
pariš? 

- Šeštojo rajono policijos vadas, štai kas! 

— Mano partneris sako, kad vargiai, bet ačiū, kad dėl manęs 
jaudiniesi. 

— Vargiai? Kodėl? Aa, jau žinau kodėl. 

Prisiminiau, kad pulkininkas Predijus, vadovaujantis itin pel- 
ningam Šeštajam rajonui, yra kazino Aštuntajame rajone dalinin- 
kas ir todėl priklauso nuo Vikorno malonės. Visai nekeista, kad 
Vikornas sugebėjo iš to anglo atimti licenciją. 

— Taigi, na, aš, suprantama, nieko apie politiką nenutuokiu. 
Manyčiau, kad tuodu pulkininkai tiesiog yra labai geri draugai. 

Ji seka paskui mane siaurais sraigtiniais laiptais į antrą aukštą, 
ir dabar jau matau, kad esama ir trečio. 

— Kiek manai įrengti kambarių? 

— Po dešimt kiekviename aukšte. 

— Dešimt? 

— Bus per ankšti? 

Akimis išmatuoju koridoriaus ilgį, šiuo metu ten tik trys kam- 
bariai. 

— Mama, tie žmonės turės būti vienas ant kito dar prieš įeidami 
į kambarį. Nuo sienos iki sienos pas tave bus po kokias penkias 
pėdas. Visi kambariai bus vien lovos. 

— O kas dar, mielasai? Jei manai, kad dešimt per daug, galėčiau 
apsiriboti devyniais. 

— Septyniais. Nepasirašinėsiu ant jokių planų, kuriuose bus 
daugiau nei septyni. Ir tai kambariai bus tik septynių pėdų pločio. 
Turi palikti jiems vietos nusirengti. Juk negali žmonės rengtis 
koridoriuje, čia tau ne koks kaimas. 

— Matyt, kad taip, - atsidūsta. - Puiku, nusprendžiame, kad 
septyni. Pasakysiu pulkininkui, kad tu taip reikalavai. Jis tikrai 
nenudžiugs, juk ką tik nupjovei trisdešimt procentų jo pelno. 

Užsikariu į trečią aukštą, ten be tvarkos mėtosi seni čiužiniai, 
plastikinės alaus dėžės, kelios aliumininės alaus statinės ir apipeli- 
jusios knygos. Nusileidžiame laiptais atgal į barą. Purtau galvą: 

- Ką gi aš darau, pasirašau viešnamio planus? Aš nekenčiu 
viešnamių. 

- Žinau, mano meile, bet tai vis dar pats geriausias biznis. Mie- 
lai turėčiau kokią interneto kavinę ar dar ką, bet tai tiesiog .neap- 
simoka. Įsivaizduok, turi pilną kambarį farangy, galbūt imsiančių 
merginas po tūkstantį batų už valandą, ir vietoj to jie barškina 
klaviatūras po keturiasdešimt batų už valandą. Nėr ką lygint. 

— Matyt, kad taip. Kaip jį pavadinsi? 

— Aha! Va čia tau bus staigmena. Mes vadinsim jį „Senių klu- 
bu“. 

— Kuo kuo? 

— Tu nesuprasi, mano meile, bet mes ištyrėme rinką. Imsim 
nišą. Net nebandysim konkuruoti su tais blizgančiais kaimynais, 
tegu jie turi tą savo klientūrą nuo trisdešimties iki penkiasde- 
šimties. Mes griebsim pensijų fondus. Pamatysi. Pabaigusi savo 
kursus visa tai paaiškinau pulkininkui - beje, gavau pačius ge- 
riausius pažymius. Jis pasakė pagalvosiąs, pagalvojo ir sutiko su 
manimi. Tiesą sakant, mano, kad aš geniali. 

Mums bekalbant aš vis traukiausi nuo jos, tai akivaizdžiai pa- 
sąmoninė reakcija - ar tai išties vyksta? Ar aš tikrai tai darau? - ir 
dabar ji išginusi mane į gatvę, kur šviesiau. Dabar jau matau tai 
jos veide, - mano akyse vyksta ta moteriškose knygose aprašoma 
metamorfozė: daugiau nei dešimt metų ji gyveno ramų, idilišką 
kaimo gyvenimą, su visa jo nepakeliama nuobodybe, o joje per 
tą laiką prisipildė didžiulis ambicijų rezervuaras, ir tai sutapo su 
viduramžiu. Jos žandikauliai sukąsti, ji nebesustabdoma. Ji tampo 
už virvučių, aš - marionetė. Ji vis dar atrodo puikiai. Ir iš to, kaip 
bučiuoju ją į skruostą, supranta laimėjusi. 

Iš Kaubojų gatvės motociklu važiuoju į „Hilton“ viešbutį, ten 
mane iškvietė FTB. Pakylu liftu į jos apartamentus dvidešimt 
antrame aukšte, ji prie stalo dirba su metalinių objektų rinkiniu, 
o geriau įsižiūrėjęs susivokiu, kad tai šautuvo dalys. Vamzdis 

ir apsodas ramiai sėdi viename iš didžiulių krėslų ir vadovauja 
savo pačių mėsinėjimui, o ji pasodina mane į kitą. Mudu su tuo 
šautuvu - manau, kad tai „Heckler « Koch“ automatas, kokių 
aštuoniolikos colių ilgio, su kaltinio plieno vamzdžiu ir lenkta 
dėtuve - žiūrime vienas į kitą, kol ta kalba. Ji išardo spyną ir 
smogiamąjį mechanizmą ant viešbučio sugeriamojo popieriaus 
lapo ir minutėlei į juos įsistebeilija, tada ištiesia ranką paimti 
ledų. Pakerėtas to ginklo, nepastebėjau ant stalo kampo padė- 
to indo su „Haagen-Dazs“ makadamijų ir irisų ledais. Ji taip 
apmokyta, kad gali vienu pirštu krapštyti mechanizmą, o kita 
ranka plastikiniu šaukšteliu pasemti ledų. Valgymas vienam 
mano šalyje laikomas liūdna ir apgailėtina būsena, socialinės 
ir emocinės atskirties požymiu. Taip elgtis kito žmogaus aki- 
vaizdoje ir jam nepasiūlyti pasivaišinti - nepadoru, man beveik 
nepakenčiama stebėti. Jai ryjant mažutėlį Everestą, jaučiu, kaip 
mano veidas išbąla. 

— Kas yra, bijot ginklų? - Iš stalčiaus ji išsitraukia mažą skar- 
dinėlę ginklų tepalo ir meistriškai užlašina vieną lašą ant ginklo 
spynos. - Ai, supratau, galvojat, kad neturiu leidimo, ane? Nesi- 
jaudinkit, Rosenas aptarė tai su vienu iš jūsų capo di capi, ir man 
leido jį turėti, jei tik protingai su juo elgsiuos. Jei man ir tektų 
jį panaudoti, tai tik su Tailando policijos priedanga, apie kurią 
jūs puikiai žinote. Ar tikrai gerai jaučiatės? Nemaniau, kad gin- 
klas gali sukelti jums tokį pasišlykštėjimą. Žinau, jis taškosi, bet 
dauguma trumpavamzdžių tokie, o „H X K“ ir MP-5K faktiškai 
geriausi. Jei būtų koks didesnis, aš tikrai krisčiau į akis, ar ne? - 
Dar keli lašai tepalo smogiamajam mechanizmui, tada ji paima 
vamzdį ir apsodą ir ima kišti spyną į spynos rėmą. - Matot, nebu- 
vau jo išsitraukusi nuo tada, kai pasiėmiau iš ambasados - man 
teko parsisiųsti jį diplomatiniu paštu, ir niekada negali žinoti, 
kaip su juo buvo elgiamasi. Viena, ką tau visuomet pabrėžia 
Kvantike: prižiūrėk savo ginklą, - pasisemia dar ledų. - Šiaip ar 

taip, norėjau su jumis pasikalbėti, kaip apskritai, jūsų manymu, 
klostosi šita byla? 

Su pasišlykštėjimu žiūriu, kaip ji dar suvalgo makadamijos ledų, 
paima surinktą ginklą, pasikabina ant kaklo ir atsistoja priešais 
viso ūgio veidrodį. Su tokiu laisvai ant diržo kadaruojančiu šautu- 
vu ji gali nusitaikyti ir sušaudyti save tūkstančiu šūvių per mažiau 
nei... ak, nežinau, kokią nanosekundę. Kvantikas prieš Holivudą. 
Tokia netikėta drama prabudina vieną mano įžvalgą, ir pamatau 
už jos stovinčią visą eilę ankstesnių inkarnacijų. Amerikiečiai 
farai nuo tajų farų nesiskiria bent vienu atžvilgiu. Visi mes sukčių 
reinkarnacijos. 

Ji pagauna mano žvilgsnį. 

- Šitai jums išties nepatinka, ar ne? Gerai, daugiau jokių ginklų, 
einam, pasivaikščiosim. Norėčiau, kad man paaiškintumėt vieną 
dalyką viešbučio sode. - Ji nužirglioja prie „Haagen-Dazs“ dar 
poros šaukštų ir staiga susizgrimba: - Gal norėtumėt? 

— Ne, ačiū, - atsakau su palengvėjimu, jausdamasis taip, tarsi 
nuo kilimo būtų nukrapštyta kažkas labai nemalonaus. 

— Ir nemaniau, kad norėsit. Ledai juk kažkaip ne jums, tiesa? 
Nei aitriųjų pipirų, nei citrinžolių, nei ryžių, tik krūva vakarietiš- 
ko šlamšto - cukraus, pieno produktų ir begalė įvairių sintetinių 
dažiklių. Bet skonis puikus. 

„Haagen-Dazs“ keliauja į šaldytuvėlį po spintele. Iš drabužių 
spintos ji išsitraukia juodą stiklo pluošto lagaminėlį, kurio vidus, 
pasirodo, specialiai išlietas „H X K“ sudėti. Išima dėtuvę, padeda 
ją įjos įdubą, paskui tą patį padaro ir su pačiu ginklu. Čia matau 
du žmones: ledus mėgstančią mergaitę ir patyrusią profesionalę, 
su meile besirūpinančią savo darbo priemone. 

Dabar, kai ir ginklas, ir ledai patraukti iš akių, pažvelgiu pro 
langą, o ji dingsta už miegamojo durų. Miesto panorama ne 
Niujorko ir ne Honkongo, tačiau dabar tai jau modernus miestas. 
Aukštai kylantys plieno ir stiklo stulpai virš nušiurusių parkelių, 

lūšnų ir pašiūrių labiau primena Meksiką ar Pietų Ameriką. Bet 
būdingiausias bruožas - nuolatiniai nebaigtų pastatų griaučiai 
nuo užteršto oro juoduojančiais kaulais, tarsi Buda mums primin- 
tų, kad miršta net ir pastatai. Tačiau kad už nepavykusio statybų 
projekto pamatytum metafiziką, reikia tam tikrų įgūdžių, todėl 
nusprendžiu su FTB savo įžvalgom nesidalyti; o toji išeina apsi- 
movusi balto lino šortus ir apsivilkusi baltos ir mėlynos spalvų 
teniso marškinėlius su „YSL“ užrašu - gal padirbtus, o gal ir ne. 
Nusileidžiame liftu į fojė (aš, Kimberlė ir šautuvas), ir palaukiu, 
kol ji padės juodąjį lagaminėlį į viešbučio saugyklą. 

Kimberlė pareina tuščiomis rankomis, vilnijančiais šviesiais 
plaukais ir su šypsena, kuri paverčia ją kone šešiolikmete. Subtilių 
subtiliausiai pirštais brūkštelėdama man per ranką ji parodo, kad 
turime leistis iš fojė žemyn vedančiais laiptais; nusileidžiame ir 
patenkame į baseino teritoriją. Palei baseiną driekiasi kanalas, irgi 
viešbučio teritorijos dalis, vedantis į didelį serenčių girliandomis 
išpuoštą dvasių namelį. 

— Gerai, - sako FTB, - gal paaiškintumėt, ką visi šitie daro 
„Hiltono“ viešbutyje? 

Jų ten gal kokie trys šimtai, pradedant šešių colių ilgio, baigiant 
didžiausiu, kokių dešimties pėdų aukščio. Sustatyti puslankiu aplink 
dvasių namelį ir net, galima sakyti, sudaro tokią lyg ir tvorą aplink 
gėlyną. Paraboliški, su apvalainomis galvutėmis ir įpjovomis viršuje, 
dalis sustatyta ant lafetų, su nukarusiais kiaušais. Keli akmeniniai, 
mažiausiai trys iš betono, bet dauguma mediniai. Kai kurie nudažyti 
ryškiai raudonai ir žaliai. Namelio kairėje auga didžiulis fikusas į 
paviršių iškilusiomis, aistringai susikabinusiomis šaknimis. 

— Šitas dvasių namelis skirtas fikuso dvasiai, o toji yra vyriškos 
giminės. 

— Ir šitai yra budistiška šalis? 

— Budistiška, su po budizmu slypinčia didele hinduizmo ir 
animizmo porcija. 

— Keista, kad „Hiltono“ valdžia su tuo taikstosi. 

— Jie neturi kitos išeities. Svarbių šventyklų naikinti nevalia — 
prisišauksi baisių nesėkmių ir nelaimių. O jų niekas nenori, juo 
labiau tarptautinių korporacijų vadovai. 

— Tai kas suneša visus šituos falus? Kas nukabinėja juos šviežiais 
serenčiais? 

— Vietinės moterys. 

FTB prieina ir įsistebeilija į vieną falą. 

— Moterys suneša didžiulius dirbtinius falus, skirtus vyriškajai 
fikuso dvasiai? Hmm, penas pamąstymui. 

Ji ištiesia pirštą ir perbraukia galvutę iki koto. Puse lūpų šypteli 
ir nužvelgia mane. Manau, kad šitos antiflirto pamokos poveikis 
man jau praeina. Nusprendžiu į jos šypseną neatsakyti, net ir 
puse lūpų, ir mane pribloškia jos veidu nuslinkęs pykčio debesis. 
Tačiau ji greitai atgauna pusiausvyrą, ir dabar mudu jau žvaliai 
Žygiuojame į viešbučio fojė kavinę. Galvoju apie „Heckler 8 
Koch“, kai ji drebia: 

— Rytoj ambasadoje susirinkimas, Bredlio viršininkas mums 
papasakos, ką žino, jei išvis žino. Susitarimo keistis informacija 
labui kviečiu jus dalyvauti. Pasakysiu Rosenui, kad būsite. 

Manau, kad mane paleido taip ir nepranešusi, ko apskritai 
buvau iškviestas. Nors tyrinėjau kelis dešimtmečius, man vis dar 
sunku nuodugniai suprasti vakarietišką protą. Tai, kad tikimasi 
pasaulio reakcijos į bet kurią užplaukusią užgaidą (ledus, falą, 
pasišaudymą), šitą prostitutės sūnų pribloškia. Kaip ir dauguma 
primityvių žmonių, tikiu, kad moralė kyla iš pirmapradės nekal- 
tybės, kuriai turime stengtis likti ištikimi, jei nenorime visiškai 
paklysti. Bijau, kad toks įsitikinimas, jei ir drįsčiau jį išreikšti, FTB 
pasirodytų keistas ir graudus. Vakarietišku supratimu, Džouns ir 
Fricas skiriasi kaip diena ir naktis; man jie faktiškai visiškai vie- 
nodi: pora infantilių apetito gniutulų - tik vienas yra gaudytojas, 
o kitas - pagautasis. 

Vėluoju į susirinkimą, lekiu į ambasadą ant hondos 125 sėdynės 
ir per ausines klausausi Pisito. Kaip ir kasdien, jis apžvelgia Tai- 
lando dienraščius. 

Bulvarinis leidinys Thai Rath atkapstė seną istoriją apie vieno 
faro žmoną, kuri nukirto vyrui penį (standartinė bausmė už per 
dažną naudojimą ne namie), pririšo prie helio baliono ir paleido 
skristi virš miesto. Baliono svarba ta, kad policijos seržantui Pu- 
račajui Sorasučartui nepavyko atgauti savo organo per gyvybiškai 
svarbias devynias valandas, kai mūsų prityrę chirurgai dar gali jį 
prisiūti. Organas taip ir liko nesurastas. Thai Rath rašo, kad nauji 
kaimynų pateikti parodymai dabar byloja, jog helio balionas buvo 
sugalvotas dėl sensacijos (tikriausiai to paties Thai Rath), mat tą 
organo atskyrimo dieną kaimynai matė ponią Puračaj ašarojan- 
čią ir besikapstančią už savo namo pūpsančioje šiukšlių krūvoje, 
kurią, deja, pamėgusios lankyti žiurkės, ir tądien jos aiškiai ten 
pabuvojo anksčiau už ją. Pisitas užsimena, kad tuos naujuosius 
parodymus į dienos šviesą ištraukė tas pats Thai Rath, ieškodamas 
dingsties atgaivinti tą istoriją, dabar kaip sykis kartojamą ir paties 
Pisito. Toliau į laidą įsitraukia daktaras Muratajus, idant pateiktų 
įprastinių sukrečiančių smulkmenų apie prisiuvimo operacijas, ir 
kodėl Tailando chirurgai šioje srityje laikomi geriausiais pasaulyje: 
jie turi daugiausia praktikos. 

— Taigi, ponai, jei jūsų svetimavimas baigsis naktiniu peilio 
šmaukštelėjimu, kad ir kas būtų, atgaukite trūkstamą dalį ir ne- 
pamirškite ledo. 

Pisitas tajišku stiliumi primena mums, kad ši istorija baigė- 
si kuo laimingiausiai: seržantas Puračajus išėjo iš policijos ir 
įsišventino vienuoliu viename vienuolyne miškuose, iš to vie- 
nuolyno aukštybių jis vienodai abejingai žvelgia atgal tiek į savo 
praeities donžuaniškus nuotykius, tiek į savo buvusį organą. Jis 

sakosi esąs dėkingas žmonai, pastūmėjusiai jį į Taurųjį aštuonia- 
lypį kelią. 

Privažiuodamas prie ambasados nusiimu ausines ir susivokiu 
jau dešimt minučių vėluojantis, taigi kai pereinu apsaugą ir esu 
įleidžiamas į Neipo ir Roseno kabinetą, man tenka nutraukti 
susitikimą. 

Susikaupusiems klausytojams kalba lieknas, šviesus, sveikata 
trykštantis keturiasdešimt peržengęs vyriškis rusva karine uni- 
forma. 

— Buvau Bilo Bredlio vyresnysis beveik visus penkerius jo čia 
praleistus metus. Jis atvyko 1996-ųjų kovą, paskirtas paties prašy- 
mu. Aš atvažiavau tų pačių metų lapkričio pabaigoje. Jis buvo už 
mane penkeriais metais-vyresnis ir iš tų seržantų, kuriuos protingas 
kapitonas palieka ramybėje. Ištarnavęs ilgai ir savo darbą išmanan- 
tis puikiai. Žinojo, ką turi daryti, geriau, nei būčiau jam paaiškinęs, 
o taisykles mokėjo paraidžiui. Tiesą sakant, kai vadovauji tokiam 
seržantui, labiausiai gali bijoti, kad šalia jo pasirodysi prastesnis, 
bet Bredlis lygiai taip pat žinojo ir tai, kaip šito išvengti. Jis visuo- 
met elgdavosi itin pagarbiai, ypač kitų kariškių akivaizdoje. Turbūt 
galima sakyti, kad jis buvo tobulas seržantas ir tas tobulumas ne- 
leido pažvelgti į jo asmenišką pusę. Jei norėčiau pasidalyti kokio- 
mis savo nuovokomis, tai tik tuo, kad jis buvo žmogus, siekiantis 
tobulumo, tiek savyje, tiek jį supančioje aplinkoje. Manyčiau, todėl 
jis niekada ir nebandė pakilti aukščiau. Toks puikus seržantas kaip 
jis visiškai kontroliuoja savo pasaulį, kad ir koks mažas jis būtų. 
Įsiliek į karininkų klasę, ir tampi susietas ir su kitomis pajėgomis, 
tokiomis, kurių niekada iki galo nekontroliuosi, kad ir koks būtum 
puikus. Kita vertus, tobulas seržantas kariuomenėje retas paukštis: 
beveik laisvas žmogus, vadovaujantis savo lizdui. 

Rosenas paklausia: 

— Kapitone, ar jo tarnybos byloje esama kažko, į ką norėtumėte 
atkreipti mūsų dėmesį? 

— Jo charakteristika buvo nepriekaištinga. Kai JAV ambasa- 
dą Jemene užpuolė gauja vietinių su kalašnikovais, šautuvais ir 
kitokiais ginklais, jis ten tarnavo. Rizikavo gyvybe nukeldamas 
kitą jūrų pėstininką nuo degančio ambasados stogo. Kalbėta apie 
medalį, bet jis jo taip ir negavo. 

— O kaip jo asmeninis gyvenimas? 

— Kaip ir sakiau, jis buvo sunkiai perprantamas žmogus. At- 
likdavo savo pareigas, būdamas čia atiduodavo save visu šimtu 
procentų, bet ne tarnybos metu mes jį matydavome retai. At- 
eidavo į tuos priėmimus, į kuriuos privalėjo, tarkim, kokiam 
kolegai išeinant į atsargą ar išvykstant iš Bankoko, bet nelabai 
bendraudavo. | 

— Juk tai jūrų pėstininkams neįprasta? 

— Jei jis būtų buvęs jaunesnis, gal ir būtume susirūpinę, bet 
Bredlis jau buvo vidutinio amžiaus, bebaigiąs savo trisdešimties 
metų tarnybą. Daugybė vyrų tokiomis aplinkybėmis vertina savo 
privatumą, ir niekas tikrai nesiruošė tardyti jo, ką jis veikiąs 
laisvalaikiu. 

— Jis buvo nevedęs. Gal žinote apie kokius nors jo meilės rei- 
kalus? 

— Tik labai senas paskalas, kad jis bendrauja su itin egzotiška 
vietine moterimi. Nemanau, kad kas nors iš čia dirbančiųjų žino, 
ar taip tikrai ir buvo, nes jis niekada nebuvo atsivedęs jos supa- 
žindinti. Į visus renginius ir šventes ateidavo vienas. 

— Gal žinote ką nors apie jo pomėgį ar domėjimąsi nefritu? 

— Nefritu? Ne, apie tai nieko nežinau, - pauzė. - Kartą stebėjau 
jį, persirengimo kambaryje, po krepšinio rungtynių. Jis buvo tokio 
sudėjimo, kad negali nespoksoti. Atvyko su uniforma, bet paskui 
persirengė civilio drabužiais. Tarsi būčiau stebėjęs metamorfozę. 
Papuošalai, kurių su uniforma nenešiosi: auskarai, žiedai ant 
pirštų, auksinis Budos pakabutis. Apsivilko ryškiai violetinius 
havajietiškus marškinius, tinkančius tik prie juodos odos. Tai ir 

buvo pats intymiausias mano momentas su seržantu. Nusirengę 
uniformą, visi kažkaip pasikeičia, tačiau dar niekada nemačiau 
tokio absoliutaus pasikeitimo. Jis tiesiog tapo visiškai nebepanašus 
į profesionalų karį. Vos užsivilkęs tuos marškinius, net liovėsi 
vaikščioti kaip karys. 

— Ačiū, kapitone, - taria Rosenas, o Neipas tarsi aidas tai pa- 
kartoja. - A, ir dar vienas dalykas, kapitone. Minėjote, kad Bredlis 
čia buvo paskirtas jo paties prašymu, taip? 

— Taip, teisingai. Tai įrašyta jo byloje, išgirdęs, kas nutiko, ją 
perskaičiau iš naujo. 

Išėjus kapitonui, visi sužiūra į mane, taigi pasakau: 

— Ačiū, kad leidote dalyvauti ir man, buvo labai naudinga. 

— Nenaudinga, norėjote pasakyti, - išrėžia Džouns. - Ar tas 
kapitonas pasakė nors vieną mums dar nežinomą dalyką? 

— Kad Bredlis buvo patologiškai paslaptingas, - atsako Nei- 
pas. - Ir gyveno dvigubą gyvenimą. | 

— Tai nėra neįprasta ilgai tarnaujantiems kariams, - tarsteli 
Rosenas. - Žmonės linkę saugoti tą nedidelį tarnybos jiems lei- 
džiamą privatumą. 

- Ir kad jis buvo apsėstas noro kontroliuoti. 

— Visi vyrai, kuriems sekasi, apsėsti noro kontroliuoti, - atkerta 
Džouns. 

— Ar nenorėtum pataisyti į „visi žmonės, kuriems sekasi '? — 
pažvairuoja į ją Neipas. 

Nuo jo žvilgsnio Džouns kiek susigūžia. 

— Matyt. 

Rosenas kilsteli smakrą į jų pusę ir išsišiepia man. 

— Taigi, detektyve, ar kalbėjotės su savo pulkininku? 

— Parašiau prašymą, kad man leistų apklausti Silvestrą Voreną 
kito jo vizito į Tailandą metu, o tai yra šiandien. 

— Ir? 


— Manau, kol jis neišvažiuos, tol atsakymo nesulauksiu. 

Rosenas kilniaširdiškai skėsteli rankomis. 

— Kaip ir sakiau, jo ryšiai puikūs. 

Mano siūlės gyja kuo puikiausiai, tačiau leidžiu Džouns palydė- 
ti mane iki ambasados vartų ir laikyti už parankės, reikia manyti, 
kad padėtų. Jūrų pėstininkas už stiklo dabar jau mano draugas — 
mosteli man, kad eičiau tiesiai per sukamuosius vartelius. 

Dienraštis Matichon praneša, kad žymiojoje Ramos IV ir Traimito 
gatvių sankryžoje pastebėta neįprastai daug gūlų, lavonų ėdikų. 
Tai juodoji avarijų sankryža, o ekspertai mano, kad gūlai yra ava- 
rijose žuvusiųjų dvasios, dėl kompanijos siekiančios sukelti dar 
daugiau mirtinų avarijų. Regis, mano tauta mėgsta linksmintis ir 
gyvenime, ir mirtyje. 

Nenoromis išsiimu ausines. Išmušė minutė, kada prisiverčiau 
užeiti į Pičajaus kambarį. Jis tame pačiame rajone kaip ir manasis, 
lygiai toks pat kambarys lygiai tokiame pačiame pastate, tik už 
pusės mylios kelio. Na, bent jau kambario architektūra yra tokia 
pati. Pičajus turėjo televizorių, kurį būdamas namie visuomet 
laikydavo įjungtą, ir labai kuklią stereosistemą - per ją klausyda- 
vosi tailandietiško roko (ypač „Carabao ) ir iškilių budistų abatų 
pamokslų. 

Paviršutiniškesnis stebėtojas greičiausiai tikėtųsi, kad būtent 
aš turėčiau priimti sprendimą įsišventinti, bet taip manyti galima 
tik neatsižvelgiant į tai, kokio ryžto reikia norint užkelti koją ant 
dvasinio eskalatoriaus, pavadinto Tauriuoju aštuonialypiu keliu. 
Taip, Pičajus, o ne aš nužudė tą prekeivį, bet tai kaip tik ir parodo, 
kad jis sugebėjo priimti sprendimus. Aš, kita vertus, esu tas neap- 
sisprendėlis. Ar Budos išties būta nepaprasto genijaus, prieš šitiek 
laiko pabrėžusio, kad Niekas yra net labiau neišvengiamas už mirtį 

ir mokesčius? O gal jis buvo šešto amžiaus prieš mūsų erą neprita- 
pėlis, nesugebėjęs taikstytis su valstybės tvarkos griežtumu? Bent 
jau jo tėtis karalius manė būtent taip ir atsisakė su juo kalbėtis, 
jau po nušvitimo. Gal tai mano farangiškasis kraujas kartkartėmis 
užlieja man protą tokiomis šventvagiškomis mintimis. Ir kodėl 
apie tai turėčiau imti galvoti būtent Pičajaus kambaryje? Tiesą 
sakant, atėjau pasiimti jo trumparankovių šilkinių marškinių ir 
„Fila“ mokasinų - jam jų nebeprireiks, - bet pamatau, kad jie 
dingę, kartu su televizoriumi ir stereosistema. Nėra ko kaltinti; 
nusprendęs įsišventinti, Pičajus liovėsi rakinti savo kambarį ir 
sakydavo, kad bet kuris, kuriam kažko taip reikėtų, kad galėtų 
iš jo vogti, mielai kviečiamas neštis, ką tik gali. Ištisus mėnesius 
niekas nieko nevogė, bet, matyt, jam mirus tai nebeatrodė nedora. 
Liūdnas grįžtu į savo kambarį. Kol manęs nebuvo namie, kažkas 
po durimis pakišo tualetinio popieriaus skiautelę. Pilką nuo purvo 
ir sulankstytą taip, kad vos atlankstau. Galiausiai atlankstęs randu 
trumpą sakinį anglų kalba: „Reikia pasimatyti. Fricas.“ Žinau, 
kad privalau sunaikinti įkalčius, taigi taip ir padarau - įmetu tą 
popiergalį į skylę kambario kampe. 

Kai Pičajus buvo gyvas, niekada nejutau savo namų mažumo 
ir skurdo. Darbas su farangais nieko gero neduoda. Net patys 
vargingiausieji farangai turi langus. Įdomu, ar šiuolaikinės tech- 
nologijos stebuklas padės man bėdos valandą? Išsitraukiu Roseno 
man duotą „Motorolą“ ir nusprendžiu pasikeisti skambučio melo- 
diją. Nuosekliai vykdau naudojimosi instrukcijas ir aptinku, kad 
galiu rinktis iš penkiolikos melodijų, tarp jų ir Amerikos, bet ne 
jokios kitos šalies, himno. „Žvaigždžių karai“ vienintelė patraukli 
melodija, bet nesiryžtu kopijuoti Roseno. Man pikta suvokti, kad 
ta „Motorola“ nuvedė mane menamo pasirinkimo labirintu, kuris 
užsibaigia akligatviu. Suradau tobulą Vakarų kultūros paradig- 
mą, bet kam tas šūdas gali rūpėti, kai nebėra Pičajaus, kuriam 
galėčiau pasipasakoti? Vėl įjungiu tą gamyklinį foną - visiškai 

priimtiną pypsėjimą. Šitas užsiėmimas nė kiek nepagerina mano 
savijautos. 

Vis dar esu verksmingos nuotaikos, žiūriu į Pičajaus Budos pa- 
kabuką, tarsi smėlį žarstau jį iš saujos į saują, bet kažkas pabeldžia 
į duris. Niekas niekad pas mane čia neužeina, taigi tas beldimas 
aiškiai bus žinia nuo Pičajaus, įrodymas, kad jis prižiūri mane iš 
anapus. Vienu šuoliu peršoku kambarį ir atitraukiu skląstį. 

FTB sukūrė save iš naujo. Džouns vilki marškinėlius su užrašu 
„TIEK DAUG VYRŲ IR TIEK MAŽAI LAIKO“ rėkiančiu nuo jos 
krūtų, apsimovusi vos užpakalį dengiančius džinsinius šortukus 
ir apsiavusi lipdukais užsegamas basutes. Plaukus nusidažiusi 
morkų spalva ir nusikirpusi kažkokiu berniukišku spygliuotu 
stiliumi, šypsosi taip, kaip dar nemačiau. Drėgno spindesio lūp- 
dažis. Nuostabos net neslepiu. 

— Sveikas. Ee, gal trukdau? Turbūt užėjau netinkamu laiku? 

— Iš kur sužinojot, kur gyvenu? 

— Pažiūrėjau kompiuteryje. Klausyk, tai tikrai ne... 

— Turėjau omeny, kaip suradot mano namą? 

— Aa, taip. Na, išsinuomojau mašiną su vairuotoju. Čia tai ne- 
žmoniškai brangu. Bet nesvarbu, moka Biuras. Mano darbas yra 
tavim rūpintis, bet aš galiu važiuoti, jei užėjau netinkamu laiku. 

Ji žvelgia man pro petį. Žengiu į šoną. 

— Užeik. 

Ji peržengia slenkstį. 

- Čia... 

— Čia aš gyvenu. 

Man nesunku pažvelgti į tai jos akimis. Mano urvas - belangė 
dešimties pėdų ilgio, aštuonių pėdų pločio dėžė su pašiūrę pri- 
menančia konstrukcija skylei grindyse pridengti. Ventiliacija — 
skylė galinėje sienoje, išeinanti į vamzdį, praverčiantį ir visiems 
kitiems butams. Vėjuotomis dienomis žinau, ką visi kaimynai 
valgo pietums. Ant vienos sienos kabo Karaliaus portretas, o ten, 

kur visi normalūs žmonės pastatytų televizorių, stovi siaura knygų 
lentyna. Visos knygos tajų rašmenimis, taigi Džouns, bandančiai 
jas patyrinėti, paaiškinu: 

— Budizmas. Esu budistinė knygų žiurkė. 

Vienintelis kambario baldas - čiužinys ant grindų. Džouns 
aiškiai apstulbusi. Jos garbei reikia pripažinti, kad ji nė nesisten- 
gia to slėpti. 

— Net... net nežinau, ką pasakyti, Sončajau. Dar niekad nema- 
čiau... noriu pasakyti, kad... 

— Dar niekad nematei tokios skylės? - man nerūpi, ką ji jaučia. 
Norėčiau pamurkdyti ją nosimi į šitą realybę, tačiau mano liūdesys 
stebuklingai dingęs. 

Ji pažvelgia man į akis. 

— Taip, dar niekada nemačiau tokios skylės. Atsiprašau. 

— Sveika atvykusi į trečiąjį pasaulį. 

Seksas - keistas dalykas. Jėga, galinti pakeisti žmogaus nuotai- 
ką kaip narkotikas. Ji stovi priešais, švytinti sveikata ir kažkokiu 
laukimu, ir jos mintis, kaip ir manąsias, aiškiai užplūsta neati- 
dėliotino lytinio akto vaizdiniai. Abu vienu metu kostelime. Ji 
nusišypso tomis ryškiomis drėgno spindesio lūpomis. 

— Pamaniau, kad reikia tave pralinksminti, ir nupirkau porą 
bilietų į šio vakaro kikboksą Lumbinio arenoje. Šiandien šešta- 
dienis. Girdėjau, bus rimta kova. Gal norėtum mane nusivesti? 
Priskirčiau tai prie savo pažinties su Bankoku. Bet jei nenori, jei 
mieliau liksi čia ir imsi svarstyti apie savižudybę... 

Automobilis - baltas mersedesas. Mudviem susėdus ant galinės 
sėdynės, Džouns sako: 

— Vakar pabandžiau pažiūrėti Tailando televiziją. Manau, kad 
įsijungiau muilą, bet tokį muilą, kokio dar nemačiau. Žmonės 
vis mirdavo ir atgimdavo, ir toliau tęsdavo visai prieš pat mirtį 
pradėtus pokalbius, buvo dar vaiduoklių ir saujelė burtininkų, 
nepaklūstančių žemės traukai ir gyvenančių kažkokioje stebu- 

klingoje šalyje penkios mylios virš žemės. Ar, tavo manymu, tai 
ir atspindi tajų mąstymą? 

— Taip ir yra - maždaug penkių mylių aukštyje. Bet pamiršai 
paminėti skeletą. 

— Taip, teisingai, paskui pagrindinių veikėjų porą visur sekiojo 
gudrus žmogaus skeletas. Ką jis ten veikė? 

— Nepamiršk, kad mes esame holistai. Negalime paimti vieno 
gabalėlio gyvenimo, tarkim, mylimųjų, nueinančių į saulėlydį, ir 
apsimesti, kad tai jau pabaiga. 

Pakeliui į Lumbinį pajuntu poreikį išrėžti kultūrinį pamoks- 
lą: 

— Nederėtų to vadinti kikboksu. Kikboksas yra sintetinis spor- 
tas, kurį teko išrasti po visų tų Briuso Li filmų. Muay Thai yra 
visai kas kita. 

— Ak, mat kaip, tikrai? Ir kokios gi jo taisyklės? 

— Tiesą sakant, jų nėra. 

Džouns prunkšteli. 

- Ir kodėl manęs tai nestebina? 

— Bent jau nebuvo iki tol, kol mums neteko vienos kitos sugal- 
voti, kad tai būtų priimtina tarptautinei televizijai. Dabar bok- 
sininkai mūvi tas idiotiškas pirštines. Anksčiau jie pamerkdavo 
gabalą marlės į klijus, tada ja apvyniodavo kumščius ir pasibars- 
tydavo trintu stiklu. 

— Kaip miela. 

- Čia kalbama apie nacionalinę gynybą. Dar palyginti visai ne- 
seniai mūsų karai su Birma - mes visada kariaujame su Birma - iš 
esmės buvo kova vienas prieš vieną. Be galo primityvu, ar ne? Kita 
vertus, nėra civilių aukų, nepasitaiko draugiškos ugnies, niekas 
nepraranda namų. Tiesą sakant, retai kada didžiausio masto kare 
žūdavo daugiau nei po kokį tūkstantį vyrų iš abiejų pusių. 

— Esmę suprantu. Bet nuo to laiko pasaulis labai pažengė, ar 
ne? — ji atsilošia ir tarsi vaikas susmunka sėdynėje. 

— Muay Thai suklestėjo aštuntajame dešimtmetyje, kai rytų 
dvikovų juodųjų diržų meistrai iš Japonijos, Taivano ir Honkon- 
go metė iššūkį mūsų vyrams. Karatė, kung fu, dziudo ir visokių 
kitokių kovų geriausieji atvyko pas mus į didįjį turnyrą, - efekto 
dėlei padarau pauzę. 

— Gerai jau, užkabinai. Ir kas nutiko? Spėju, tie kiti pralaimėjo, 
antraip nenutaisytum tokios minos. 

— Ringe su tajų boksininkais nė vienas iš tų vyrukų neišsilaikė 
ilgiau nei minutės. Jie tiesiog nebuvo pratę, kad juos spardytų į 
veidą. Mūsų berniukai gauna spyrių į veidą nuo šešerių, kai tik 
pradeda treniruotis. Tie kiti vyrai labiau panėšėjo į šokių, o ne 
dvikovų meistrus. 

- Leisk, atspėsiu moralą. Neerzink tajų, taip? 

— Tokios klaidos mus siutina. 

Paskui kokias penkias minutes tylime. Mano prasta nuotaika 
pamažu grįžta. 

— Gal nori apie tai pasikalbėti? - nežiūrėdama į mane klausia 
Džouns. - Valstijose mes visada sakome, kad yra naudinga pasi- 
kalbėti apie dalykus, gulinčius ant širdies. Pasakysiu tau atvirai, 
Sončajau, pirmą kartą susitikęs su Todu Rosenu gerokai pašiur- 
pinai jį savo komentaru. Jis pasijustų daug geriau, jei mudu su 
tavimi susipažintume artimiau. 

— Tikrai? Ar padariau kokį netaktą? 

— Pasakei, kad nudėsi kaltus dėl tavo partnerio žūties. Kai atro- 
dė, kad jį nužudė vietinės gaujos, tai nebuvo taip svarbu. Dabar, 
kai iškilo šventas Silvestro Voreno vardas, Todas susinervino. 

— Ar Amerikoje kameros su langais? 

— Tau tai absoliučiai nerūpi, ką? Dar nesutikau tokio vyro, kurio 
neperkąsčiau. Bet tu... - ji papurto galvą. 

— Manau, kad Rosenas nervinasi dėl daug ko. Kodėl jis čia? 
Bankokas tikrai ne pats geriausias karjeros laiptelis tokiam žmo- 
gui kaip jis. Jis prisidirbo, ar ne? 


150 


— Jo trečia santuoka žlugo, atsirado problemų dėl alkoholio. Jis 
geras žmogus, labai teisingas, kitiems patinka su juo dirbti. 

— O Neipas? 

— Neipas? Džekas Neipas - iš tų vakariečių, kurie vieną dieną at- 
vyksta į Bankoką, o kitą jau yra prisiekę niekada iš čia neišvažiuoti. 
Jį turbūt galima vadinti pabėgėliu nuo feminizmo. Vedęs vietinę 
ir, jei tik Biuras norėtų atšaukti jį atgal į Valstijas, atsistatydintų tą 
pačią sekundę. Greičiausiai susirastų darbą kokioje nors čia kon- 
torą turinčioje amerikiečių teisininkų firmoje. Jis labai protingas, 
daug žino apie tavo šalį. Sako, kad tajiškai kalba visai neblogai. 

Neaiškinu jai, kad praeitą kartą šiame pasaulyje Rosenas buvo 
gydytojas, patyręs siaubingą nervinę krizę, - su jos pasekmėmis 
jis dorojasi iki šiol. Neipas buvo moteris, namų šeimininkė, nu- 
nuodijusi savo vyrą. Džouns buvo vyras, gangsteris ir nežmoniško 
apetito mergišius. Būtent jį Neipas ir nunuodijo, todėl šiame gyve- 
nime jie ir vėl susidūrė ir pajuto vienas kitam panašų priešiškumą 
kaip kadaise. 

— O tų? 

— Aš? 

— Kodėl šitaip pakeitei įvaizdį? Maniau, kad esi ištikima ame- 
rikietiškojo pyrago stiliui. 

Džouns žvilgsnis priešiškas. 

— Nori sužinoti? Pavargau būti nematoma šitam prakeiktam 
mieste. Merginos turi ego, štai tau pagrindinis dvidešimt pirmo 
amžiaus signalas, taigi verčiau jau pratinkis. 

— Vyrai gatvėse neatsisukdavo? 

Pykčio pritvinkusi pauzė. 

— Negaliu labai kaltinti čia esančių vakariečių vyrų. Vakar va- 
kare susipažinau su Neipo žmona. Ji pribloškianti, vaikšto taip, 
tarsi jos tėvai už elgesio pamokas būtų sumokėję milijoną dolerių. 
Bet vėlgi, daugumos čionykščių moterų tokia eisena, ar ne? Net 
ir neturinčių jokio išsilavinimo. 

— Ar ta šukuosena ir marškinėliai padėjo? 

— Ne-a. Gal dabar jau galim pasikalbėti apie tave? 

— Aš - netinkamas karjerai. Paklausk mano pulkininko. Per 
dešimt metų jokio naudingo įnašo į policiją. 

- Jautiesi kaltas, kad neimi kyšių? 

— Suprask viena - Karališkoji Tailando policija visada aplenkia 
laiką. Ji veikia tarsi šiuolaikinė pramonė, kiekvienas faras yra 
pelno generatorius. 

— Taip, girdėjau apie tai. Reikia manyti, kad visi policininkai 
faktiškai visais atvejais turi imunitetą baudžiamajam persekioji- 
mui, teisingai? | 

Prieš atsakydamas turiu pagalvoti. 

— Policininkas, atvirame teisme duodantis parodymus prieš 
kitą policininką, komandos dvasiai nepadeda. Su nusižengėliais 
tvarkomasi viduje. 

— Netgi šitaip? Ir kas gi nutinka tiems puvėkams, gal uždrau- 
džiama kokią savaitę imti kyšius? 

— Kažkas panašaus, nebent būtų žiauriai prisidirbę. 

Sužadinau smalsumą. Ji užuodžia kraują ir velniškai gerą isto- 
riją, kurią galėtų papasakoti kolegoms namie. 

— Ei, pasakyk, kokia gi viduramžiška bausmė taikoma tiems, 
kurie rimtai suerzina savo pulkininkus? 

— Privaloma savižudybė, - sušnabždu. - Mes esame džentel- 
meniška tarnyba, todėl tikimės, kad po reikiamo proceso nedo- 
vanotinai nusižengusieji elgsis kaip vyrai. 

— Kiemo teismas? 

Man akyse šmėkšteli vaizdas. Nesu iš tų, kuriuos paprastai 
kviečia į tuos slaptus teismo procesus. Dalyvavau tik kartą: niūri 
didžiulio kambario plikomis sienomis atmosfera, daugybė kėdžių, 
visų iki vieno rangų farai iš absoliučiai visų Krungtepo rajonų, 
kaltinamojo kėdėje sėdi vienas labai išsigandęs seržantas, priešais 

jį - stalelis, ant stalelio - tarnybinis revolveris ir stiklinė vandens. 
Man norisi pakeisti temą. 

— Tai nėra taip blogai. Imkim jauną farangą, pagautą su gandža. 
Jis sumoka jį pagavusiam farui penkis tūkstančius batų, o tai - 
visai prieinama suma. Išsisuka su gera pamoka ir išgąsčiu. Jei jį 
nuteistų ir pasodintų į Bangkvaną, jo gyvenimas tikrai žlugtų. 
Rizika susirgti visokiausiomis ligomis, turbūt rimta priklausomy- 
bė nuo narkotikų. Bet mūsų sistema humaniška ir gailiaširdiška. 
Be to, rentabili. Tas faras gauna premiją, o mokesčių mokėtojams 
jokių papildomų išlaidų. Policijos atlyginimai visada buvo tokie, 
kad tik nenumirtum iš bado. 

Džouns niekaip nenusprendžia, ar aš kalbu rimtai, ar ne. 

— Na, tai kaip diena ir naktis skiriasi nuo amerikietiško po- 
žiūrio. Savaime suprantama, mūsų įstatymai vienodai taikomi 
visiems piliečiams - antraip būtų labai nesąžininga. 

— Jei taip, tai kodėl mes netiriame Silvestro Voreno veiklos? 

Ji staigiai nusuka galvą ir dabar žiūri pro langą. 

— Oi, koks tu gudruolis. 

Ilga tyla. 

Galiausiai ji lėtai atsisuka į mane. 

— Tiesą sakant, kaip tik tuo mes ir užsiimame. Tik niekam 
nesakyk. 

Į Lumbinį važiuojame pro Amerikos ambasadą Vireleso gatvėje, 
eismas vidutinis. Abu su Džouns žvilgtelime į storas baltas sienas. 
Prieš kelias dienas Karalius šventė gimtadienį, ant vienų iš amba- 
sados vartų pakabintas plakatas su užrašu „ILGIAUSIŲ METŲ 
KARALIUI“. Tokius Dėdės Semo gestus mes labai vertiname. 

Džouns nusuka akis nuo ambasados. 

— Kaskart, kai kas nors nupučia dulkes nuo Voreno asmeninės 
bylos, apie tai kaipmat išgirsta ir pats Vorenas. Prasideda spau- 
dimas ir pyktis. Pasipila memorandumai ir elektroniniai laiškai 
su reikalavimais paaiškinti, kodėl švaistomi ištekliai paskalomis 
ir insinuacijomis paremtai bylai. Kartą nušalino vieną policijos 
skyriaus viršininką. Bet ir pas mus yra principingų farų, tokių kaip 
tu. Nedidukė komanda slaptai paskirta tirti Voreno bylą. Todėl 
aš ir čia. Nei Rosenas, nei Neipas to nežino. Mano, kad kažkur 
susimoviau ir už bausmę mane atsiuntė čia. Ir gerai. Ir noriu, kad 
jie taip galvotų. Taigi laikyk liežuvį už dantų. Pasakau tau todėl, 
kad padėsi man. Šitam paaukojau nemenką dalį savo darbo metų 
ir būsiu paaukštinta. Apie Voreną ir jo nefritą žinau viską. 

— Pasakok. 

— Ar Barbaros Haton vardas tau ką nors sako? O „Woolworth“? 
Jos tėtis pastatė aukščiausią pastatą Manhatane, kol nebuvo pasta- 
tytas Kraislerio dangoraižis. O Sasūnai? Prieš Kinijos revoliuciją 
jie Šanchajuje buvo labai žymūs. Sąrašas beveik be galo, jame 
rasi ponią Čiang Kai-ši, Musolinio dukterį Edą Ciano, Edviną 
Mauntbaten, Anglijos karalienės motiną ir taip toliau iki pat 
Henrio Puyi. Esi apie jį girdėjęs? - Papurtau galvą. - Geriau 
žinomas kaip paskutinis Kinijos imperatorius, - pagarbi pauzė. - 
Ką visi tie žmonės turi bendra? Visi jie buvo svarbiausi žaidėjai 
pasaulio finansų rinkose dar iki tada, kai jas taip pavadino. Jie ir 
buvo pagrindiniai svinguojančio ketvirtojo ir audringo penktojo 
dešimtmečio personažai. Jie ir įvedė naują brangakmenių madą. 
Iki tol tik kinai ir keletas Vakarų specialistų išties vertino nefritą. 
Po jų, jei neturi bent kelių papuošalų iš „dangiškojo akmens“ 
pažibinti per prabangias vakarienes, niekas tavęs į tas vakarienes 
ir nekviečia. Žinoma, dabar jie visi jau mirę arba per seni, kad 
tas nefritas jiems rūpėtų, bet jis buvo jų aistra, bendras pomėgis. 
Nepažvelgsi į jų asmeninius gyvenimus, kad jis tau nebadytų akių. 

Be to, visi jie turi ir paveldėtojus ar įpėdinius, irgi jau gerokai 
nukaršusius. 

Galir žinosi, kad Vorenas mokėsi pas tokį Abę Gumpą. Jis buvo 
San Fransisko antikvaras, kuris susidomėjo Rytų menu, kai visas 
jo itališkas marmuras, prancūziški laikrodžiai ir beveik visa kita 
buvo suniokota per San Fransisko žemės drebėjimą. Jis buvo aklas, 
bet velniškai puikus žinovas. Ketvirtojo dešimtmečio legenda, mat 
galėjo įvertinti nefrito kūrinį apčiuopomis. Kai Barbara Haton 
užsigeidė sužinoti viską apie nefritą, jis ją mokė. 

Taigi, kai didžiosios prieškario šeimos per karą ir įvairiausias 
komunistines revoliucijas santykinai, o gal net ir labai nuskurdo, 
jos sugalvojo parduoti savo nefritą tokiems žmonėms kaip Abė 
Gumpas, o vėliau ir Silvestras Vorenas. Yra tokia sena kinų pa- 
tarlė: Geriau investuoti negu dirbti, geriau kaupti negu investuoti. 
Tikriausiai būsi ją girdėjęs? Na, Silvestras Vorenas šitą pamoką 
išmoko. Jis velniškai geras kaupikas. Bet net ir kaupikai turi žinoti, 
kada parduoti. Galima sakyti, kad 1994-ųjų rugsėjį visiems nefrito 
kaupikams suskambo signalas, kai Barbaros Haton vestuvinis 
nefrito vėrinys buvo parduotas Honkongo „Christies“ aukcione 
už beveik 3,9 milijonus dolerių. Ponia Čiang Kai-ši siūlė kainą, 
bet pralaimėjo. Norėjo pasidovanoti tą vėrinį šimtojo gimtadie- 
nio proga. Aukcione ji dalyvavo telefonu iš savo Greisi aikštės 
buto Aukštutiniame Ist Saide. Staiga ir netikėtai nefritas vėl tapo 
baisiausiai svarbus brangakmenių rinkoje, tik čia būta vienos 
gudrybės. Tas vėrinys buvo iš karališkojo nefrito, aukščiausios 
kokybės, kokia tik įmanoma, iš Kačinų kalvų Birmoje ir gali būti 
atsektas iki pat Uždraustojo miesto. Be šitų privalumų už tuos 
akmenukus ir dešimtadalio šitos sumos nebūtų sumokėta. Tai 
tarsi Elvio Preslio gitara. Be šitokios garsios kilmės ji tik labai 
gera naudota gitara. 

— Manai, kad Vorenas naudojosi Bredliu, kad padirbtų tuos 
kūrinius? 

— Mes tiesiog nežinome. Tai tik hipotezė, kaip ir sakė Neipas. 
Bet, skirtingai nuo to, ką sakė Neipas, Vašingtone dirbu su ko- 
legomis, kuriuos Vorenas ypač domina. Trejus metus faktiškai 
nesustodama analizuoju ir jį, ir jo reikalus. Netgi išmokau viską 
apie Tolimųjų Rytų meną. Gali patikrinti. 

— Kokios šešios Budos pozos paprastai vaizduojamos religinėje 
skulptūroje? 

— Vitarka mudra - sėdi, dešinės rankos nykštys ir smilius su- 
liesti; sėdi lotosu, rankos viena ant kitos sudėtos sterblėje; sėdi 
lotosu, viena ranka sterblėje, kita - ant kelio; sėdi, dešine liečia 
žemę; stovi, vieną ranką pakėlęs, kita rodo į žemę; stovi, rankos 
ištiestos delnais į priekį - ji vadinasi vandenyno sulaikymas. 

- Puiku. Tiesiog puiku. Gal nori patikrinti mano Vakarų kul- 
tūros Žinias? 

— Kokie septynių nykštukų vardai? 

Jaučiu, kad žinau atsakymą į šitą klausimą, bet be meditacijos 
jo neatgaminsiu. 

Ties Vireleso ir Ramos IV gatvių sankryža įstringam kamšty- 
je. Tiesiai priešais mus per kokį dešimt pėdų nuo žemės į šonus 
pirmyn atgal siūbuoja raudona švieselė. 

— Ar aš tikrai matau tai, ką matau? 

— Tamsoje jie privalo būti su uodegų žibintais. Toks įstaty- 
mas. 

- Negaliu atsigėrėti. Čia turbūt vienintelis įstatymas, kurio 
Bankoke rimtai laikomasi. 

Apvažiuojame tą dramblį ir pasukame kairėn į Ramos IV gat- 
vę, iki arenos belieka tik keli šimtai jardų. Džouns vairuotojas 
išleidžia mus ir nuvažiuoja sau. Arenos kiemas pilnut pilnutėlis 
karšto maisto prekystalių, valgančių ir geriančių žmonių, o už jų 
girdėti minios riaumojimas. Džouns parodo savo bilietus į ringo 
teritoriją, mudu einame per tunelį, vedantį tiesiai prie ringo, 
paskui apeiname aplink jį. Vietos nesunumeruotos, bet viename 

kampe porą laisvų randame. Arena sausakimša, ringe vienas kitą 
daužo du kovotojai. Atvykome kovai jau įpusėjus, tuodu jau visai 
išsekę. Dabar atpažįstu, kad tai Mončajus kaunasi su senu savo 
priešu Klairputu. Nieko nuostabaus, kad visi šitaip susijaudinę. 
Vakariečių boksininkai smūgiuoja kumščiu, o Muay Thai kovo- 
tojai spiria. Abiejų šonai mėlyni, o Mončajaus antakis smarkiai 
prakirstas. Tai, šiuo atveju, pagrindinė jo silpnoji vieta, kitais 
atžvilgiais jis stipresnis. Klairputo spyris į galvą pernelyg lėtas, 
Mončajus čiumpa pirštinėmis jo pėdą ir staigiai pasuka. Tokiu 
atveju įprastinė taktika — sviesti jį oru per visą ringą, tačiau Mon- 
čajus, tas genijus, patobulina manevrą: apsuka jį aplinkui ir tvoja 
alkūne jam per pakaušį. Dabar Klairputas jau guli ant kilimo, o 
teisėjas skaičiuoja. Klairputas nė nesivargina keltis, taškų skai- 
čiumi jis pralaimėjęs, kokia gi prasmė dar daugiau gauti į kailį? 
Teisėjui skelbiant Mončajų nugalėtoju, minia staugia. Žmonės 
parteryje puola atsiimti savo laimėjimų iš bukmekerių, tie laukia 
su pluoštais pinigų tarp pirštų ir skaičiuoja ne skaičiuotuvais, 
o krumpliais. Žaviuosi ringo bukmekerių tempu. Prieš kokius 
septyniasdešimt metų pats tą dariau. 

Kol laukiame kitos kovos, Džouns užsisako kokakolos. Dai- 
rydamasi po areną ji siurbia pro šiaudelį, o laisvą ranką uždeda 
man ant kelio. Praėjus kokiai trisdešimčiai tokių provokuojamų 
sekundžių, ji pasilenkia prie manęs ir puse lūpų sušnabžda: 

— Už tavęs, pažvelk be dešimt dvylika kryptimi. Palauk minutę, 
paskui ramiai pažiūrėk lyg niekur nieko. 

Padarau kaip lieptas ir gana ilgai žvelgiu į vietas už nugaros, 
paskui pamatau seržantą Viljamą Bredlį ir jo simpatiją. Atsilošiu 
savo sėdynėje ir užsimerkiu, kad galvoje atkurčiau iš amerikietiš- 
ko dydžio dėžės spragintus kukurūzus valgančio milžino negro 
ir šalia jo sėdinčios akinamo grožio moters paveikslą. Jos plaukai 
nebespalvoti ir nebegarbanoti, ji apsivilkusi žalio šilko palaidinę, 
mūvi violetinius šortus. Bet, geriau pagalvojus, čia ne prisikėlęs 

Viljamas Bredlis. Šitas žmogus kiek žemesnis ir prastesnės formos, 
žilstelėjęs. Po havajietiškais marškiniais slepiasi nemenkas pilvu- 
kas, veidas papurtęs, sėdi susimetęs į kuprą. Vargu ar Viljamas 
Bredlis kūprindavosi. Tačiau panašumas šiurpinantis. Kaltinamai 
pažvelgiu į Džouns. 

— Tai jo vyresnysis brolis. Stebime jį jau porą dienų. Jis skrido į 
Paryžių su „American Airlines“, paskui su „Air France“ į Bankoką, 
taigi stengėsi būti nematomas. Jo viešbutyje sužinojau, kad šįvakar 
jis eina čia - viešbutis pardavė jam bilietus. Bet visai nesitikėjau 
dvigubos bėdos su ta moterimi. Mažesnių gabaritų palyda jai 
turbūt netiktų, vyrai nuo jos akių nenuleidžia. Velnias. 

Iš pradžių pamaniau, kad jai dėl to apmaudu, bet pasirodo, jai 
nepavyko profesine prasme ir ji jaučiasi kalta. Džouns tiesiog žvilg- 
telėjo sau per petį vienu kartu per daug. Jos ir juodaodžio žvilgsniai 
sekundę susitiko, milžinas pašoko ant kojų ir netikėtai vikriai nu- 
sitempė tą moterį pro parterio sėdynes, paskui pro perėjimą ir iki 
išėjimo. Iš vietų prie pat ringo į parterį nepakliūsi, taigi perbėgame 
tunelį ir pamatome, kaip tas negras laiko taksi duris moteriai įlipti, 
paskui įšoka pats, lengvai ir greitai. Kol pribėgame gatvės kraštą, 
taksi jau važiuoja Ramos IV gatve. Džouns nusikeikia. 

— Net nepagalvojau, kad jis sėdės parteryje. Tokie kaip jis visada 
sėdi prie ringo. 

— Jis tave atpažino? 

— Ne, nes nežino, kas aš tokia. Bet jis profas. Ilgai atsėdėjęs, 
nerizikuoja. Šįkart nebėgo, tik ėmėsi atsargumo priemonių. 

Džouns kūne visgi gyvena ir dar viena persona. Šita - pasi- 
tempusi, susitelkusi, disciplinuota. Tie marškinėliai ir šortukai 
priklauso moteriai, kuria ji buvo prieš dešimt minučių, o šitai, 
iš mobiliojo skambinančiai savo vairuotojui ir liepiančiai mus 
pasiimti, jie nebereikalingi. Uždariusi mobilųjį ji taria: 

— Gerai, dabar darysim taip. Nuvažiuosim į Bredlio namus ir 
ten pasitrinsim. Tikrai nebus taip, kad Elijas skrido penkiolika 

tūkstančių mylių ir neaplankys savo brolio namų, o šito, tikrai 
žinau, jis dar nepadarė. Eis naktį, bandys būti inkognito. Į kik- 
boksą tikriausiai ėjo prastumti laiko, kol nuspręs, kada tinkamas 
"momentas apžiūrėti namus. 

— Į Muay Thai, - pataisau mums lipant į mersedesą. 

Atsisėdus ant galinės sėdynės Džouns ima pasakoti: 

— Viljamas ir Elijas - Harlemo vaikai, tik pasirinkę iš esmės 
skirtingus kelius. Elijas stumdė ledą, sniegą, kreką, heroiną — 
stambiai. Pradėjo dar paauglys ir sulaukęs dvidešimties jau tapo 
milijonieriumi su nuosava gauja. O Viljamo tai kažkaip net ne- 
traukė. Jis labai uždara asmenybė, labai sąžiningas. Atrodė, kad 
iš lindynių jį ištrauks sportas, bet jis buvo vienas tų puikių uni- 
versalių vyrų, kuriems sekasi visos sporto šakos, tik jie niekur 
nesispecializuoja. Sunkiasvoriam boksui jis buvo tiesiog per stam- 
bus ir per lėtas, profesionaliam krepšiniui jam stigo lankstumo, o 
viskam kitam - tiesiog per didelis. Septyniolikos jis įstojo į armiją 
ir, regis, atsidūrė savo stichijoje. Buvo iš tų, kurie jaunystėje tiesiog 
natūraliai pamėgsta karišką gyvenimą, galbūt visai nenumanyda- 
mi apie blogąją jo pusę. Jam buvo gėda savo vyresnėlio Elijo, mes 
manome, kad juodu nebendravo daugiau nei dešimt metų. Bet 
paskui Viljamas suminkštėjo, prarado iliuzijas apie jūrų pėstinin- 
kus. Pastaruosius keletą metų jie daug bendravo telefonu. 

— Elijas stebimas? 

- Daugmaž nuolat. Šį rytą man pavyko elektroniniu paštu gauti 
kelis aprašus. 

— Tačiau Bredlio byloje nefiksuojama, kad juodu būtų susira- 
šinėję elektroniniu paštu. 

- Žinau, todėl man viskas atrodo dar įtartiniau. Jų pokalbiai 
telefonu daugiausia neutralūs ir apdairiai neinkriminuojantys. 
Jie kažką rezgė. Tikriausiai interneto kavinėse naudojosi mums 
nežinomais elektroninio pašto adresais. Pokalbiuose buvo tik 
keletas momentų, kai Bilas prarado budrumą. Šitas žmogus buvo 

rimtai susirūpinęs savo pajamomis išėjus į atsargą. Daug kalbėjo 
apie tai, koks brangus jo gyvenimo būdas, svarstė, kaip jam pa- 
vyks sudurti galą su galu - seniausiuose pokalbiuose jaučiamas 
itin autentiškas nerimo tonas, pasiekiantis apogėjų, kai jam ima 
grasinti kažkokie paskolų rykliai. O paskui baimė dingsta. Gir- 
dim balsą žmogaus, puikiai suprantančio, kodėl jo didysis brolis 
padarė tai, ką padarė. Žmogaus, labai labai nusivylusio sistema, 
kuriai pratarnavo visą gyvenimą. Paskui ūmai tonas pasikeičia, 
saulė vėl nušvinta, Viljamas Bredlis vėl laimingas. 

— Ar tai sutapo su pažintimi su Vorenu? 

Ji lėtai ir reikšmingai palinksi. 

— Galima sakyti, taip. 

Dėl intensyvaus eismo Kaošano gatvę pasiekiame daugiau nei 
po valandos. Įvažiuojant į ją nuo upės pusės, sakau: 

— Čiaudalius, Gudruolis, Linksmuolis, Miegalius, Drovuolis, 
Kvailelis ir Niurzglys. 

— Puiku, - suglumsta Džouns. 

Prasibrauname Kaošano gatve ir įsukame į siaurą gatvelę, 
vedančią prie Bredlio namų. Maloniai nustembu, kad Džouns 
susipranta ant lauko laiptų nusiauti batus, o dar didesnį įspūdį 
man padaro tai, kad ji turi raktus nuo apačios durų. Švelniai ati- 
daro duris ir mosteli man sekti vidun paskui ją. Nutipename per 
kambarį beveik aklinoje tamsoje ir pasidedame ant grindų keletą 
pagalvėlių. Ji atsiremia į sieną, o aš pritupiu, kol pripras akys. 
Išgirstame spragtelėjimą - Elijas Bredlis įjungia šviesą. 

Vos pažvelgiu į tą juodą milžiną, mano protas iš karto nustoja 
kreipti į jį dėmesį ir susitelkia į porą jo kompanionų su raudon- 
langėmis skaromis ant kaklų. Įjungęs šviesą ir perėjęs kambarį, 
Bredlis nejaukiai prisėda ant vieno odinio krėslo, o tie khmerai 
pritupia jam iš abiejų pusių. Vienas iš jų laiko automatinį gin- 
klą, gal ir kokį „Uzi“, o kitas spokso į Kimberlę Džouns. Džouns 
spokso į Eliją, o tas - į mane. Paskui Elijas lėtai įkiša ranką į savo 

Atsidarau jį ir ištraukiu kažkokį teisinį dokumentą tajų rašmeni- 
mis, imu jį skaityti. Džouns žvilgteli į mane. 

— Tai paskutinė Viljamo Bredlio valia ir testamentas, pagal kurį 
visas jo turtas, esantis Tailande, įskaitant ir šitą namą, paliekamas 
broliui Elijui. 

— O tai reiškia, kad jūs peržengėt jo valdos ribas, suprantat? 
Nemanot, kad prieš išmetami turėtumėt truputį pasiaiškinti, 
ką? - jo balsas gilus ir sunkus. Nustembu jame pajutęs švelnią 
įžeistumo gaidelę. 

Žmogui su „Uzi“ tajiškai paaiškinu, kad iš kišenės trauksiu po- 
licijos pažymėjimą, ir prieš traukdamas sulaukiu jo sutikimo - jis 
linkteli. Parodau pažymėjimą Bredliui. 

— Na, o kas ta dama? 

— FTB, - atsako Džouns. 

Elijas suraukia antakius ir lėtai linkteli. 

— Ką gi, ką gi, ką gi. Vos tave pamatęs per boksą supratau, kad 
gero čia nelauk. Juk neturi jokios juridinės teisės čia būti, ką? 

— Taip, neturiu, - pripažįsta Džouns. 

— Tas tajų faras irgi neturi, tik tiek, kad šitame mieste bet koks 
faras apskritai gali daryti, ką nori. 

Atsiradusi kultūrinė takoskyra mane stulbina. Aš lioviausi eg- 
zistuoti Bredliui ir Džouns, lygiai kaip ir man tuodu amerikiečiai 
nėra pagrindiniai dėmesio objektai. Neatitraukiu akių nuo „Uzi“, 
tik retkarčiais užmetu akį į kitą khmerą, kuris jau kokius dešimt 
kartų akimis nurengęs Džouns. Žvelgdamas į ją Elijas kurį laiką 
pamąsto, prikandęs lūpą ir purtydamas galvą. 

— Gerai, darysime štai kaip. Faras išeina, o mudu su tavim 
truputį čia amerikietiškai parepuosim ir pažiūrėsim, gal pavyks 
rast kokių bendrų interesų. Ane? 

- Gerai, - sako Džouns. 

— Ne, - sakau aš. 

Abu amerikiečiai sužiūra į mane. 

— Viskas gerai, - sako Džouns. - Jis sako, kad būsi man apsau- 
ga. Kas gi gali bandyti lauke tau ką nors padaryti? Juk per dešimt 
minučių galėtum atsivaryti čia visą armiją farų, be to, žinai, kas 
yra šitas žmogus, - visą šitą situaciją ji man aiškina švelniai, kaip 
vaikui. - Jokio pavojaus nėra, tikrai. 

Kultūriniai nesuderinamumai. 

— Kiek laiko pažįsti savo draugus? - klausiu Elijo. - Porą va- 
landų? 

Jis lėtai į juos pažvelgia, į abi puses. 

— Man ir nereikia jų pažinoti ilgiau nei porą valandų, jie ištikimi 
mano velionio brolio pavaldiniai. 

— Arba kalėjimo sargai. Khmerai nedirba niekam, išskyrus save. 

— Tokiu atveju geriau jau tu keliauk, pareik su pora savo kolegų 
ir suimk juos, jei jie jau tokie blogi. 

— Tu nesupranti, - mano žvilgsnis sugrįžta prie khmero, akimis 
ryjančio Džouns kojas. Elijas susiraukęs paseka mano žvilgsnį. 
Tuoj čia viskas baigsis, jie sugrįš į Kambodžos džiungles, o tu būsi 
apkaltintas išžaginimu ir žmogžudystėmis, čia, aišku, jei manysim, 
kad jie tave paliks gyvą. 

Dabar Elijas praregi. Jis pažvelgia į vyrą su automatu, šiojo 
nuobodulys, regis, peržengęs visas pakantumo ribas. 

— Na, iš dalies jie mane lyg ir pasiėmė, - prisipažįsta Elijas. — 
Tačiau žinau, kas jie tokie. 

Man neramu dėl to, iš kur tuodu atvykę, kalbant dvasine pras- 
me. Ten vien duobės, duobės po duobėmis, tokios gilios, kad jose 
išgyvena tik žodžiais nenusakomi padarai. 

— Turbūt nežinai. Jie yra fanatikai iš džiunglių, manantys, kad 
istorija prasidėjo nuo nulio 1978-aisiais. Baisiausia, ką esi matęs 
Harleme, jiems atrodytų tik lengva komedija. Aš neturiu nieko, 
kas juos išgąsdintų. Palyginti su tuo, prie ko jie pripratę, Tailando 
kalėjimas jiems kaip penkių žvaigždučių viešbutis. 

Vyras su „Uzi“ garsiai nusižiovauja ir persimeta žvilgsniais su 
kompanionu, tas linkteli ir išsitraukia peilį iš makšties po marš- 
kiniais. 

— Oi, - sako Elijas. 

— Nemanau, kad norėtum šitaip parepuoti, Elijau, - sako 
Džouns. Ji stengiasi tvardytis, bet jos veidas mirtinai išblyškęs. - 
Čia tavo vyrai, o Biuras sutiks su ekstradicija. 

— Jų anglų kalba nė skatiko neverta, - sako Elijas. - Tikrai 
nesupras, jei kalbėsime greitai. Tačiau jų į priešus nenorėčiau. 
Šitame mieste turiu reikalų. Gal mis FTB išeitų, o pasikalbėtume 
mudu? 

— Va čia jau daug geresnė mintis. 

Džouns papurto galvą ir nutaiso nelaimingą miną. 

— Tikra nelaimė gimti mergaite. 

— Tai yra biologinė funkcija, - paaiškina Elijas, - o čia tau ne 
lygių galimybių situacija. Verčiau mauk. Man čia to rujojimo ne- 
reikia, o kai taviškis paaiškino situaciją, nemanau, kad galėčiau 
šituos jaunikaičius suvaldyti. - Elijo akys ėmė šokinėti nuo manęs 
prie khmerų ir prie Džouns. - Aišku, jums nebuvo nušvitęs protas, 
kad pasiimtumėt šaunamąjį ginklą, ką? 

Mudu su Džouns susižvalgome ir gūžtelime. Nemanau, kad 
mums taip greitai kalbant khmerai nors žodį suprato, tačiau jie 
matė, kaip Elijas persimetė į kitą pusę. Pavojingas momentas. 
Aš atsistoju ir imu piktai rėkti. Nusiplėšiu marškinius, kad jie 
pamatytų ilgas siūlių kopėčias mano kairiajame šone, nuo pat 
pažasties iki šlaunies. 

— Ar tu šitą padarei? - staugiu. - Ar kuris nors iš jūsų šitą 
padarė? 

Vyras su peiliu atsistoja pažiūrėti iš arčiau, o tuo tarpu Džouns 
patraukia prie durų. Tas sumarmaliuoja savo draugui khmeriškai 
ir juodu prapliumpa juokais. Staiga tas su peiliu mane apsikabina 
per pečius. 

— Čia ne mes, - paaiškina. - Tas, kuris šitą padarė, turėjo grįžti 
į Kambodžą, vos kojas pavilko, - jis žvilgteli į duris atidarančią 
Džouns, bet nė nekrusteli jos sulaikyti. Mano siūlės jį sužavėjo, 
jis brauko per jas pirštu, purtydamas galvą. Dabar žvelgiu į jį su 
aiškiaregystės vizija: ištįsęs snukis, odiniai sparnai. Badydamas 
pirštu jis nuodija mano žaizdą. 

— Neblogai, - išmintingai linksėdamas taria Elijas. - Gal mudu 
galime pabendradarbiauti. Sykį jau tu tokia visažinė šitų kraštų 
žiurkė, gal tau kyla minčių, kaip man atsikratyti šitų banditų 
neprisišaukiant sau ant galvos Pol Poto dvasios? 

- Išsipirk. 

— Ir kaipgi aš apie tai nepagalvojau? Gal norėtum pravesti de- 
rybas? Pavargau rankomis mosikuoti. 

Paaiškinu, kad tas juodas farangas nori vienas tartis su Kara- 
liškosiomis Tailando policijos pajėgomis ir dėkoja jiems už visą 
pagalbą ir paramą. Tas su automatu mosikuoja juo, aiškindamas 
apie riziką įsivežant ginklą į Krungtepą, kurią esą reikia kompen- 
suoti. Gal jie iš tų džiunglių išlindę seniau, nei man atrodė, nes 
jų finansinės apskaitos suvokimas stebėtinai pažangus. Galutinė 
suma - keturi šimtai dolerių, juos Elijas sumoka šimtinėmis. 
Palaukiam, kol jie išeis, ir Elijas taria: 

— Nešdinkimės lauk iš šito muziejaus. Gal pasivaikščiokim 
kokia gatve? 

Kaošane, kaip visada, verda gyvenimas, mudu einame greta 
vienas kito. Kad ir koks didelis, Elijas patraukia vos vieną kitą 
žvilgsnį. Jei neminėsime jo akių, galėtum pamanyti, kad jis — 
atostogaujantis vidutinio amžiaus amerikietis, turintis antsvorio. 
Bet jo akys nesiliauja stebėti. Įpusėję gatvę, stabtelime kažkokiame 
bare, man užsakant alų jis purto galvą. 

— Nieko sau gatvė. Nuo septintojo dešimtmečio tokios ne- 
regėjau. Palyginti su ja, Harleme visiškai ramu. Matei tuos du 
prekeivius? Ką jie stumia, gandžą? 

— Greičiausiai. 

- Bet jie farai, ane? 

— Iš kur žinai? 

— Pernelyg atsipalaidavę, per daug ramūs, kad būtų paprasti 
prekeiviai. Visi man kada nors dirbę prekeiviai turėjo jausti tam 
tikrą paranoją, antraip jų nebūčiau ėmęs. Šitie vyrai turi apsau- 
gą. Ar farai užsiiminėja reidų ir kyšių projektais ir perparduoda 
narkotikus? 

— Namudinė veikla. 

Atneša alų, Elijas užsiverčia savąjį ir susipila į gerklę iki pat 
dugno. Atsiraugėja ir papurto galvą. 

— Savo kitai inkarnacijai paduosiu paraišką būti Tailando faru. 
Drauge mielas, turi geriausią darbą visame pasaulyje. 

Pagalvoju apie savo irštvą, savo jardo ilgio randą ir Pičajui į 
akį įsikirtusią gyvatę. 

— Taip, - pritariu. 

— Brolis Bilis buvo kitoks. Mudu esame to paties tėvo, taigi labai 
sunku racionaliai paaiškinti, kokiu būdu tapome tarsi aliejus ir 
vanduo, ir aš nekalbu apie tai, kad jis buvo karys, o aš dirbu farma- 
cijos pramonėje. Kalbu apie sielą. Nenoriu juodinti mirusio savo 
giminaičio, bet pasakysiu tau, kadangi mudu čia jau taip artimai 
bendraujame ir tu mane šitaip nugirdei, Bilo sielos tikrai nebūta 
pačios didžiausios, kokią tik matei. Didžiosios sielos daro daug 
nuodėmių, kaip aš. O mažos sielos daro mažas nuodėmes ir tampa 
seržantais, merais, prezidentais. Kai jis buvo kokių penkiolikos 
metų vaikis, priglaudžiau jį po savo sparnu ir bandžiau išmokyti. 
Eidavau su juo gatve, lygiai kaip mudu šįvakar, o paskui pati- 
krindavau. „Ar matei, kaip nukalė tuodu kreko prekiautojus? - 

klausdavau. - Ar matei kaip tas makaronas pakavosi šaudyklę? 
Ar pastebėjai, broli mielas, kad „Pinigų gerbėjų“ gauja trynėsi 
ant 115-os ir Leksingtono kampo, suverenioje „Huverio luošių“ 
gaujos teritorijoje? Šiandien kraujas liesis laisvai. Ir ar tau nors 
atėjo į galvą, Misteri Visata, kad ta gražutė nigerė kalaitė, kuri tave 
kabino prie hamburgerinės ir masažavo tavo fantazijas, kol visas 
pasaulis pamatė tavo erekciją, buvo narkomanė ir jai rūpėjo tavo 
žali, o ne pimpalas*“ Jaunasis Bilis kituose žmonėse nematydavo 
nieko, tik savo paties kūno poveikį. Jis buvo tvarkingas ir švarus, 
dorovės pavyzdys, o tai jau visada verčia susirūpinti. Tiesiog gimęs 
būti taikmečio kariu. Apsigimęs seržantas. 

Nužvelgiu dešimt tuščių „Kloster“ butelių, sustatytų ant stalo, 
ir užsakau dar vieną. Pats lioviausi gerti jau prieš kokią valandą. 

— Jis parodė drąsą per susišaudymą. 

— Gal kalbi apie tą nutikimą ambasadoje Jemene? Jis man po 
to skambino, pirmą kartą po dešimties metų. Visas drebėjo ir 
beveik negalėjo žodžio pratarti. Tiesą sakant, buvo prisišikęs iš 
baimės. Teisingai, elgėsi drąsiai, bet čia viršų paėmė parengimas. 
Kodėl, tavo nuomone, jūrų pėstininkai šitaip kankinami naujokų 
stovyklose? Būtent todėl jų reakcija ir yra kaip robotų. Didžiavausi 
juo, motina irgi, bet jis buvo išsigandęs. Tada vienintelį kartą ir 
girdėjau jį kalbant apie tarnybos baigimą anksčiau. Manau, kad 
tam tikra prasme jis savo medalį iškeitė į ilgalaikį paskyrimą čia. 
Tavo miestas jam labai patiko dar seniai iki tol, kol jam buvo 
leista čia atvykti. 

— Kodėl? 

— Kodėl visi vyrai nori paskyrimo čia? Biliui rūpėjo tik seksas. Tai 
buvo jo silpnybė. Nesuprask manęs klaidingai, anoks aš šventuolis, 
tiesiog manau, kad vidutinio amžiaus vyrui nedera nuolat apie jį 
galvoti. Biliui tai buvo tarsi liga. Tai kažkaip derėjo prie jo švaros ir 
tvarkingumo, prie tos tobulybės. Supranti, ką turiu omeny? Sakiau 
jam: „Bili, šitame pasaulyje pinigai turi būti pirmoje vietoje. Tegu 

tau kas nori būna antroje, bet jei nevaldysi pinigų, tai aišku kaip 
dieną, kad jie tave valdys.“ Šviesą jis pamatė prieš kokius penkerius 
metus, kai pradėjo galvoti apie gyvenimą išėjus į atsargą. 

— Jei turėtų tokią draugę, daugybė vyrų negalėtų galvoti apie 
nieką kita. 

Elijas pašnairuoja į mane. 

— Ta Fatima tave jaudina? 

— Iš tikrųjų jos toks vardas? Fatima? 

— Taip prisistatė, - lėtai, atsargiai linkteli. - Man per egzotiška. 
Aš mėgstu žemiškesnes moteriškes, tokias, su kuriomis gali išgerti 
alaus ir pažiūrėti teliką, kurios nekreipia dėmesio, kai pabezdi. 
Šita mane kažkaip pašiurpino. 

— Turbūt jis daug apie ją kalbėjo. 

Elijas pabaigia dar vieną butelį. 

— Nea, nėkart. Turbūt numanė, kad man šitie visi jo reikalai 
atrodo keisti. Neturėjau jokio supratimo, kas ji tokia ar kaip at- 
rodo, ar kad apskritai egzistuoja. Turėjau tik jo kadaise atsiųstą 
mobiliojo telefono numerį. Paskambinau juo iš Niujorko, kai man 
pranešė, kad jis negyvas. Tai buvo jo numeris, bet pamaniau, kad 
kas nors gali juo naudotis. Ji atsiliepė ir pasakė, kad susitiksime 
viešbutyje, kai atskrisiu. Tai ji samanė eiti į boksą. 

— Neturi jos adreso? 

— Net telefono numerio. Pabandžiau jai vėl prisiskambinti prieš 
tai, kai jūs čia pasirodėte, bet tajiškas balsas angliškai pasakė, kad 
šitas numeris nenaudojamas. 

— Ką gi, iš pradžių tu su ja, o paskui, žiūrėk, jau su kažkokiais 
khmerais? 

- Ji paskambino jiems, kai per boksą truputį susinervinau. Ži- 
nojau, kad su ta tavo drauge, mis FTB, kažkas ne taip. Turiu gatvės 
instinktą. Su motociklais atvažiavo trys. Ji išvažiavo su vienu iš 
jų, o du kitus paliko manęs prižiūrėti. Jie ne tokie jau blogi bičai. 
Gal kiek neišauklėti. 

- Garantuoju, kad neturėsi problemų, jei norėtum truputį 
pasišnekėti su manimi apie tai, kuo tavo brolis užsiiminėjo. Gal 
padėsiu rasti jo žudikus. 

— Laukiau, kad šitą pasakytum. Tiesą sakant, aš neturiu proble- 
mų, nes nesu į tai įsivėlęs, kad ir ką sakytų mis Šortukai. Dabar 
dirbu hermetiškoje, sandarioje aplinkoje. Nerizikuoju užsiteršti 
iš niekur, net iš kraujo giminių. Ir tikrai nerizikuoju turėti reikalų 
su pradedančiuoju, o Bilis būtent toks ir buvo. Tik daviau jam 
šiokį tokį patarimą, ir viskas, kad nepakliūtų į bėdą. Bet aiškiai 
juo nepasinaudojo, ką? 

— Kokį patarimą? 

Elijas ne toks girtas, kaip apsimeta. Dabar jo didžiulis kūnas jau 
sugėręs dvylika butelių-alaus, bet budrumas beveik nepakitęs. 

— Na, turbūt jis nebegyvas, ką? Niekas jam nebepakenks. Jį 
pagavo idėja, kad metą galima saugiai įvežti į Valstijas. Kaip jūs 
čia jį taip labai keistai vadinate? 

- Jaba. 

— Teisingai. Puikus pavadinimas, gal ir mums taip reikėtų pava- 
dint. Bilis kruopščiai planavo, kaip įvežti jabą - per Honkongą, per 
Šanchajų, net per Tokiją. Jis buvo labai smulkmeniškas žmogus. 
Tikėjo, kad dėl savo darbo ambasadose ir žinių apie diplomatinę 
neliečiamybę turi kažkokią ypatingą intuiciją. Kalbėjo lygiai taip 
pat kaip ir visi šito šišo pagauti mėgėjai. Buvo baisiausiai susi- 
jaudinęs, mat turėjo čia ryšių, pažinojo žmones, galinčius įvežti 
neribotus kiekius pačiomis žemiausiomis kainomis. Aiškinau jam, 
sakiau: „Bili, nesvarbu, kad nestumdai heroino, tu sėdi Auksi- 
niame trikampyje, čia FTB, CŽV ir narkotikų kontrolės viename 
kvadratiniame metre daugiau nei bet kur kitur pasaulyje. Prasta 
idėja, Bili. Pamiršk.“ Kai pamačiau, kad pamiršti jis nesiruošia, 
šen bei ten pasiklausinėjau. Paskambinau jam ir daviau kelių čia 
gyvenančių Žmonių, turinčių patirtį stumdyt prekę, vardus ir 
adresus. Paaiškinau jam apie šitą verslą. Sakiau: „Klausyk, tau 

užteks penkių procentų, kuriuos gauna tarpininkas čia, Bankoke, 
nesivelk į gabenimus tarp šalių, tiesiog pervežk prekę iš taško 
A Bankoke į tašką B Bankoke. Ir kas, kad per naktį nepralobsi, 
pajamos vis vien bus geros, jei bus tokie kiekiai, kaip pasakoji, 
ir naktį geriau miegosi. Gal pasisukinėjęs šitam versle kelerius 
metus ir galėsi pagalvoti apie kažką ambicingesnio.“ Maniau, kad 
jis mane suprato, bet aiškiai klydau. 

— Kodėl taip sakai? 

— Sončajau, žmogau mano, jis gi susimovė, ne? Mano mažasis 
brolis pasielgė lygiai taip pat kaip ir visi kiti bukapročiai vidutinio 
amžiaus desperatai, nenorintys pereiti dar vienos mokymosi krei- 
vės. Įšoko gyvačių duobėn manydamas, kad vienu smūgiu išspręs 
savo piniginių srautų problemą. Taip dažnai tai matau, kad jau 
nebeįdomu. Tokie smūgiai veikia tik tada, kai turi struktūrą, kai 
jie išdirbti per daugybę metų, gal net per ištisus dešimtmečius. 
Žinau, kad mokiausi iš juodų profesorių kalėjimo universitete. 
Bet niekaip to nepaaiškinsi bičui, slapta galvojančiam, kad jis yra 
supermenas, visą gyvenimą pražiūrinčiam į veidrodį. Ir kad mudu 
su tavim liktume draugai, užbėgsiu už akių tavo kitam klausimui. 
Ne, nesakysiu, su kuo jam liepiau čia susisiekti. 

— O ašir nesiruošiau klausti, - įsižeidžiu. 

Jam į gerklę subėga dar vienas butelis, vos keli lašai nuvarva 
pro burnos kraštelius. 

— Taip, visgi kai apie tai pagalvoju, nemanau, kad ruošeisi. 
Prašom priimti mano atsiprašymą už tavo profesinės savigarbos 
įžeidimą. Kur parekomenduotum pavalgyti? Tik nesiūlyk nieko 
su aitriaisiais pipirais, aš iš Niujorko. 


Elijas - pietų plantatoriaus, kuris su savo vergais elgėsi gerai, 
bet taip ir nesugebėjo įveikti savo laiko rasizmo, reinkarnacija. 
Paskui jis praleido dvi niekuo nepasižymėjusias inkarnacijas 
kaip afroamerikietis. Iš tų gyvenimų persinešta gili neapykanta 

sistemai nuvedė jį nusikalstamu keliu šitame. Šitai įžvelgiau, kai 
jis vienoje Sukumvito užkandinėje kimšo į burną įdarytas bulves. 
Čia vienintelė man žinoma niujorkietiško stiliaus užkandinė — 
todėl ir atvažiavome per visą miestą. Dabar dvidešimt po trijų 
nakties, bet dėl laiko skirtumo su Amerika Elijas žvalut žvalutėlis. 
Tačiau geriau pagalvojus, šitas bufetas - visai ne Niujorkas. Čia 
smėlio grindys ir vazonai su augalais, valgiaraštyje yra ir maisto 
su aitriaisiais pipirais, bet kimšdamas gabalą kesadilos Elijas šito 
viso nepastebi. 

- Supranti, aš septintojo dešimtmečio vaikas. Tais senais laikais 
juodaodžiui tekdavo anksti gyvenime pasirinkti: sportas, religija, 
džiazas ar nusikaltimai. Brolis Bilis gimė penkeriais metais vėliau, 
tuomet jau viskas buvo pradėję keistis. Mane pribaigė tai, kad 
mano brolis tapo patriotu. Iki šiol nežiūriu į savo uždarbį pragy- 
venimui kaip į nusikaltimą. Kur auka? Aš patenkinu paklausą. Ar 
aš kaltas, kad šiuolaikinės Amerikos psichologija sukūrė poreikį 
pabėgti bet kokia kaina, ypač baltaodžiams jupiams. Bilis į tai žiū- 
rėjo visai kitaip ir, kai antrą kartą sėdau, liovėsi su manim kalbėti. 
Štai toks va paradoksas - kai aš imu į senas geras Valstijas žiūrėti 
atlaidžiau, Bilis ima protauti juodosios jėgos linkme. Manau, kad 
jis visada susivokdavo lėtokai. Net minėjo norįs tapti juodaodžiu 
musulmonu. Gal ir tapo, man vis vien nebūtų sakęs, nes aš nemėgs- 
tu musulmonų, ir motina nemėgsta, ta nigerė tikra davatka. 

Elijas paima vištos koją ir kurį laiką ją apžiūrinėja. Aš klau- 
siu: 

- Ar jis kalbėjo apie nefritą? 

Jis atkanda didžiulį gabalą kojos, kiek pakramto ir greitai pra- 
ryja. 

— Nefritą? Brangus akmuo, ane, iš Laoso ar Birmos ar kažkas 
tokio? Minėjo. Tai buvo tarsi jo hobis. Jis man apie tai per daug 
nepasakojo, nes nelabai supratau to juvelyrikos pomėgio. Va dar 
vienas momentas dėl jo. Nigeris gali puoštis auksu, perlais, kuo 

tik jam, po velnių, patinka, bet tik jei norisi pasipuikuoti, tada 
tvarka. Bet Bilis nuo mažens labai rimtai žiūrėjo į juvelyriką. Tai 
taip apgailėtina, supranti? Kaip ir visa ta jo menkystė, kurios taip 
nemėgau. 

— Ar žinai, kas toks yra Silvestras Vorenas? - Plėšdamas mėsą 
nuo kaulo tas purto galvą. - Milijardierius juvelyrikos kolek- 
cininkas ir meno prekeivis, pažįsta prezidentus. Atvažiuoja čia 
kartą per mėnesį. 

Elijo veidas nieko nesako. Prieš kibdamas į kukurūzų trašku- 
čius su padažu jis vėl purto galvą. Prabyla pilna burna: 

- Pas mus daug milijardierių, kuriems tenka išvažiuoti iš Ame- 
rikos, kad įsikrautų. Anksčiau taip nebuvo. Dabar turim žinias- 
klaidą, elektroninį stebėjimą, valdome protus. Tūlas baltaodis 
žmogelis, pažįstantis prezidentus, negali sau leisti net kažkaip ne 
taip pažvelgti į savo sekretorę. Jie nėra tokių plačių pažiūrų kaip 
mes, nigeriai. Išties patys sau rimtai viską sumovė. Nieko keis- 
to, kad šitas Vorenas čia kas mėnesį atvažiuoja. Ar jis pažinojo 
Bilį? 

— Jie susirašinėjo elektroniniu paštu. 

— Manai, kad būtent jis jį ir nužudė? 

Gūžteliu. 

— Niekas neranda motyvo. 

Elijo šakutė su bulvių salotomis pakimba ore. 

- Ir aš ne. Žiūrėkim tiesai į akis - visą gyvenimą Bilis stengėsi 
būti toks didis kaip jo kūnas, bet visgi jis buvo menkas žmogus. 
Jūrų pėstininkų seržantas, mėgstantis pigiai pirkti putes trečiojo 
pasaulio striptizo baruose. Jis nepakankamai svarbus, kad baltas 
turtuolis jį žudytų. 

— Pasakyk man štai ką. Ar tavo brolis gyvačių bijojo labiau už 
kitus? 

— Labiau už kitus? Nežinau. Turbūt visi nigeriai iš Harlemo 
bijo gyvačių. Prieš kelias kartas bėgiojom Afrikos džiunglėse. 

Aišku, kad jis bijojo gyvačių, kaip ir aš. Erzindavau jį, kad jei jis 
vis dėlto nuspręs stoti į armiją, jį išsiųs į Pietų Azijos džiungles, 
kur. knibždėte knibžda boa smauglių. Tas buvo pašiurpęs, bet, 
atrodo, buvau teisus. 

— Ar ruošiesi atkeršyti už savo brolio mirtį, pone Bredli? 

Šitas man visiškai suprantamas klausimas jį pribloškia. Jis pa- 
deda šakutę, atsitraukia su visa kėde per kokią pėdą ir įsistebeilija 
į mane. 

— Panašiai kaip vendeta? - užuot atsakęs jis pasikaso galvą. — 
Vienintelis kartas, kai man teko kai ko atsikratyti, buvo dėl to, kad 
mane išdavė. Kai taip nutinka mūsų versle, pasirinkimo neturi, bet 
pasakysiu tau tiesą - visąlaik to gailiuosi. Man smurtas nepatinka. 
Ir paprastai, kadangi aš tiek pasiekęs, man jo ir neprireikia. 

— Tu jo nemylėjai? 

— Nežinau. Jis buvo mano brolis, bet artimi nebuvom. Atva- 
žiavau sutvarkyti jo turto. Bet man atrodo, detektyve, šiuo atveju 
mudu turime kultūrinių skirtumų. Amerikoje šitomis vendetomis 
užsiiminėja tik siciliečiai. Mums, juočkiams, arčiau prie širdies 
įstatymo raidė. O ką tu darysi, kai išsiaiškinsi, kas tai padarė? 

— Užmušiu juos, - atsakau šypsodamasis. 


Savo irštvą pasiekiu tik pusę penkių ryto. Kaip paprastai, buvau 
vėl pamiršęs pasiimti savo mobilųjį. Man beužmiegant jis supypsi 
ir ekrane pasirodo žinutės ženklas. Paspaudinėjęs mygtukus ga- 
liausiai surandu ją: 


„River City“ prekybos centras, Voreno meno ir juvelyrikos galeri- 
ja. Atidarymas 10 ryto. Ten ir pasimatom. KD. P, S. Pasipuošk. 


Kybodamas tarp dviejų nesuderinamų budravimo ir miego 


pasaulių mano protas sugrįžta į „Hiltono“ falų sodelį. Kaip saky- 
davo mūsų abatas, meditacija yra tik būdas pasirinkti realybę, o 

ne fantaziją. Jo tas pimpalų miškelis nesuerzintų, tačiau „Hilto- 
nas“ turbūt visai nepatiktų. Kaip ir daugybė mūsų šalies abatų, jis 
išlaikė nemažai nuo pagonybės laikų likusio šamanizmo ir mėgo 
pranašauti ateitį. Kartą jis išpranašavo laimingus nacionalinės 
loterijos skaičius, šiaip, dėl smagumo, bet paslėpė tą popierėlį, 
kur buvo juos užrašęs, iki pat bilietų pardavimo pabaigos, idant 
nesujauktų proto vienuoliams. Dvidešimt pirmo amžiaus vidury 
įvyks didžiulis galios pasistūmėjimas iš Vakarų į Rytus, ir tai su- 
kels ne karai ar ekonomika, bet vos pastebimas sąmonės pokytis. 
Naujajame biotechnologijų amžiuje prireiks puikiai išvystytos 
ir logikos ribas peržengiančios intuicijos, o Vakarų visuomenės 
vidinė destrukcija bus pasiekusi tokią kritinę stadiją, kad didžioji 
dalis mūsų resursų bus sutelkta psichams suvaldyti. Per televizijų 
žinias rodys už galvų susiėmusius iš prekybos centrų bėgančius 
žmones, nebegalinčius žiūrėti į banalybę. Loginio mąstymo nie- 
kada nenuodyti Pietryčių Azijos žmonės apsižiūrės besėdintys 
vairuotojo sėdynėje. Bus visai kaip senais laikais, jei jūsų laiko 
linija driekiasi keletą tūkstančių metų. 

Man labai paglostė savimeilę tai, kad abatas pasirinko mane, 
o ne Pičajų, kad pasidalytų šita savo nušvitimo puse, nors tas 
subtilybes, leidžiančias išpranašauti loteriją, jis pasiliko sau (kita 
vertus, jis supažindino Pičajų su giliausiomis paslaptimis, su- 
sijusiomis su santykiu tarp vadinamųjų gyvųjų ir vadinamųjų 
mirusiųjų). 

Dar vieno pasaulinio karo nebus, tačiau iki šio amžiaus vidu- 
rio visos šalys, išskyrus Islandiją ir Naująją Zelandiją, įsivels į 
daugiau ir mažiau audringus ginčus su savo kaimynais dėl teisių 
į vandenis. 2056 metų Pasaulio, futbolo čempionato finale Papua 
Naujoji Gvinėja nugalės Argentiną 3:1. Kaip gyventi su bepročiais 
ir tokiu nepavirsti vyraus perkamiausių knygų sąrašų viršūnėse 
visus 2038-uosius. Marihuana (legalizuota visame pasaulyje) ap- 
lenks alkoholį kaip Europos gyventojų pramoginė svaiginimosi 

priemonė, net ir Prancūzijoje, kur įstatymų leidėjai puls jos re- 
gistruoti pagal appellation contrėlėe įstatymus (Champagne Jaune, 
Bordeaux Blond, Noir de Bourgogne ir t. t.). 

Šįryt pabudau anksti ir visą valandą pravaikščiojau po „Em- 
porium“ centrą Sukumvite, kol dar neatidarytos parduotuvės. 
Matau, kad tas iš tikrųjų Yvo Sent Lorano pradėtas spalvų spro- 
gimas migravo į Italiją, daugiausia pas Versačę ir Armanį, o Sent 
Loranas tuo tarpu pats sugrįžo prie juodos ir rudos. Kita vertus, 
Ermenegildas Zegna niekada neapleido tų žvilgančių smėlinių 
tonų, taip puikiai tinkančių jo pačios aukščiausios kokybės vilnai. 
Kelias minutes paalpėju prie jo gelsvo dvieilio švarko su vėžlio 
kiautą imituojančiomis sagomis (apie 1 500 dolerių), tačiau šian- 
dien mano dėmesys labiausiai krypsta į Armanio ateljė, į jo naują 
satino audimo šilko kaklaraiščių, kašmyrinių viena saga susegamų 
sportinių švarkų ir languotų dvieilių kostiumų su keturiomis sa- 
gomis kolekciją. Jo menas subtilesnis, rafinuotesnis už velionio 
Versačės, tačiau kas gi paneigtų tą prašmatnią eleganciją, tą tokį 
itin itališką Žaismingumą (tokį artimą tajams), vyraujantį juodos 
ir baltos spalvų dantyto rašto švarkuose, standžiuose dryžuotos 
medvilnės marškiniuose ir vilnoniuose krepo sijonuose Armanio 
vitrinoje? Tačiau mano didžiausia silpnybė - batai, daugiausia lai- 
ko praleidžiu meiliai apžiūrinėdamas „Bally“ kolekciją (matinius 
rusvai raudonus mokasinus, itin drąsius akytus batus su Getsbio 
prieskoniu - mačiau filmą - ir absoliučiai fantastiškus moteriškus 
batelius su tokiomis pakulnėmis ir nosimis, kad tik „Bally“ ir 
gali sau leisti), bet nesakau, kad man nerūpi „Fila“, „Ferragamo“, 
„Gucci“ ar labai egzotiški, mūsų karalystėje tik visai neseniai pa- 
sirodę „Baker-Benjes“. Kaltę dėl šitos niekingos ir silpnaprotybę 

sukeliančios ligos norėčiau suversti farango taršai savo kraujyje, 
tačiau iš tiesų užsikrėčiau ja nuo Triufo ir Frico, tuodu abudu 
buvo, nors kiekvienas savaip, visiški narcizai ir mokėjo puikiai 
rengtis, abu padarė įtaką mano raidai kritiniu augimo metu. FTB 
nurodymas „pasipuošti“ nusviedė mane į menkavertiškumo krizę, 
ir reikės nemažai pamedituoti, kad ją įveikčiau. Man atsibodo būti 
skurdžiumi, bent jau mano ne budistinei pusei, ir pasijuntu labai 
prastai, sėsdamas ant motociklo taksi ir važiuodamas į „Hiltoną“ 
susitikti su Kimberle, kuri, kaip visada, išsikvietė automobilį 
važiuoti į „River City“. 

Ant galinės sėdynės imu aiškinti: 

- „River City“ yra ta vieta, kur turtingieji ir kvailiai važiuoja 
pirkti rytietiško meno. Moki šimtą procentų viršaus už precizišką 
kūrinio eksponavimą, apšvietimą ir manieringai mandagų parda- 
vėją. Tai prekybos centras meno degustatoriams, atrodantis lygiai 
taip pat kaip bet kuris kitas prie tavo namų, - toji įtampa mano 
balse tiesiogiai susijusi su mano išlygintais chaki marškiniais, 
baltomis kelnėmis ir išblizgintais juodais suvarstomais batais 
(visi bevardžiai, o batai ypač baisūs). Kol pasiekiame automobilių 
stovėjimo aikštelę, FTB pažemina mane iki indo gido statuso. 

Kodėl manęs neapleidžia jausmas, kad šitą momentą ji supla- 
navo dar sėdėdama savo kabinete Kvantike ir fantazuodama apie 
šlovę, kurioje maudysis sumedžiojusi Voreną? Šįryt jos plaukai 
vėl šviesūs, pusę veido dengia „Gucci juodi akiniai, juodas „YSL“ 
dalykinis kostiumėlis su kelnėmis ir balti marškiniai, prasegti, kad 
būtų matyti perlų vėrinys. Mažų perlų vėrinys. 

— Aš čia atvykus iš Niujorko apsipirkti, - paaiškina ji. - O tu 
mano ištikimasis Penktadienis. 

Pakylame eskalatoriumi į antrą aukštą ir vos nulipus prieš mus 
trimis kampais atsiveria „Voreno salonas“. Dėl atidarymo laiko 
Džouns suklydo. Tokios parduotuvės niekada neatidaromos prieš 
vienuoliktą - tada puošni, prašmatni ir graži persona žiovaudama 

jį atrakins. Nuovokūs pirkėjai nežiūrinėja, jie iš anksto tariasi dėl 
susitikimo. Teisingam ir nuovokiam pirkėjui šita graži persona 
parduotuvę atidarys ir vidurnaktį. Prie vitrinos sustojame pakan- 
kamai ilgam, kad Džouns pademonstruotų savo žinias. 

- Čia yra visai neblogų daiktų. Ta Budos galva neabejotinai 
khmerų, kažkas bus nuplėšęs ją Ankor Vate. Jei Vorenas neturėtų 
ryšių, sėdėtų kalėjime, šitas bjaurybė. 

Mudu paėję kokius dešimt žingsnių prie kitos vitrinos - juve- 
lyrinių dirbinių ir nefrito skyriaus. Čia nepanašu nei į jokią Čai- 
natauno, nei į Krungtepo juvelyrikos parduotuvę. Beveik viskas iš 
nefrito, dažnai aukso apsoduose. Aukso ir nefrito koljė, aukso ir 
nefrito apyrankės, auskarai. Iš žalumo jūros iškyla ir vienas kitas 
svaresnis darbas, bet tie tik pabrėžia visa kita, ir susidaro įspū- 
dis, kad visą šitą vitriną kadaise sergėjo karališkieji Uždraustojo 
miesto eunuchai. 

— Tik pažiūrėk į tą nefritinį kondorą! Matai tą pliką galvą, 
raukšles ant kaklo, kur tas paukštis turi daug odos? Pažiūrėk, kaip 
atidžiai tas neolito žmogus, neraštingas, tikriausiai tik su kelių 
šimtų žodžių žodynu, stebėjo tą padarą, stilizavo ir pavertė menu, 
neaukodamas tikslumo. Šiais laikais to nepadarytų dauguma 
baigusių aukštąjį. Jie net nesuprastų, ką aš šneku. 

Žvilgteliu į ją. Štai jums dar viena asmenybė, ir, negana to, 
stebinanti. Jau kurį laiką suku galvą ir medituoju apie Džouns ir 
Voreno karminį ryšį ir niekaip negaliu jo išrišti. Tačiau neabejo- 
tina, kad Vorenas jai padaręs įtaką per atstumą. Čia galėjo kalbėti 
ir jis. Savo skyreliais suskirstytu farangišku protu ji nepastebi to 
svarbos ir nuoširdžiai tiki tapusi Tolimųjų Rytų meno eksperte 
tik tam, kad pričiuptų Voreną. Pripažinti, kad Vorenas praplėtė 
ir pagilino jos protą dar jiems net nesusipažinus, jos akimis, būtų 
apgailėtino jos silpnumo įrodymas. Iš tolių tolybės jis amžiams 
pakeitė jos likimą. Su kuo Biure ji galėtų pasidalyti šita naująja 
savo aistra Rytų menui? Net ir jos šeima anksčiau ar vėliau ims 

laikyti ją keistuole ir šitas keistumas taps jos keliu. Nedrįstu jos 
perspėti, kad jai lemta ir vėl sugrįžti į mano šalį. Mano pranaša- 
vimu, pagunda ves per jos skylutę, bent jau iš pradžių. Kelias į 
farango širdį visada veda per genitalijas. 

— Nieko sau! Tas tigras neįkainojamas, - paaiškina Džouns. — 
Čia jau rimtas jaukas, bylojantis, kad šitas žmogus - nefrito ka- 
ralius. - Jos balsas pakyla visa oktava, kai ji taria: - Matai, kaip 
skulptorius išryškina raumenis, suteikdamas jėgos įspūdį, ir pa- 
žiūrėk į šitą harmoniją. Galūnės, šlaunys, nugara, pečiai, pilvas — 
suderinta, meistriška; harmoninga. 

— Jis ne žalias, - paprieštarauju. 

— Čia ir esmė. Per kokį tūkstantį metų nefritas praranda spalvą. 
Šitas tigras - ankstyvųjų Vakarų Džou dinastijos laikų. Galiu lažin- 
tis, Vorenas niekad jo neparduos. Visiems, bent ką nutuokiantiems, 
jis velniškai bauginantis, - ji papurto galvą. - Keista, kad jam už- 
tenka smarvės tokius daiktus rodyti. Pažiūrėk į tą pritūpusį geltono 
nefrito drakoną su strazdo plunksnų raštu - tik pagalvok, kokio 
genialumo reikia, kad tą drakoną įžvelgtum netašytame akmenyje. 
Toji dvarininkė irgi įspūdinga, o pažvelk į tą ažūrinę lėkštę su bijū- 
nais. Nežinau, čia daugiau nei paprastas kolekcininkas, čia nuosavo 
muziejaus kuratorius, - ji žengia du žingsnius atgal prie vitrinos 
vidurio. - Bet tas tigras vis dėlto geriausias iš visų išstatytų darbų. 
Tai daugiau nei puikus kūrinys, tai pasaulinė klasė, akmeninis Mo- 
nos Lizos ekvivalentas - žinoma, jei tau patinka Mona Liza, bent 
jau man asmeniškai - ne. Oo, žiūrėk, jis demonstruoja pagarbą 
savo ryšiams Kinijoje. Matai ant sienos tą nuostabų kaligrafijos 
darbą, vieną piktogramą? Tai kinų rašto simbolis yu. 

- Ir ką? 

— Mandarinų kalba yv reiškia nefritą. Kadangi kinai jį atrado 
pirmi, galima sakyti, tai jo originalus pavadinimas. Tos trys linijos 
reiškia „dorybę, grožį ir retumą,, kitaip tariant, pasak Konfucijaus, 
tris nefrito savybes. 

— Matai tą kūrinį ant lentynos, - sakau, pro vitrinos stiklą ro- 
dydamas į parduotuvės vidų. 

— Tegu mane... 

— Gal čia ir ne tas pats. 

— Oi, net ir kaip tas pats. 

Žirgas ir raitelis. 

Kavinukėje pagrindiniame komplekse laukiame, kol atidarys 
saloną. Džouns taria: 

— Kartą bandžiau meilę. Tikrai bandžiau. Ji vis dar taip smar- 
kiai reklamuojama, kad nori nenori atrodo, kad išbandyti reikia. 
Tačiau manau, kad Valstijose mes jau seniai perėję šitą stadiją. 
Tai kaip pirmojoje industrializacijos fazėje, - santuoka išlikusi 
tokia kaip ir neišsivysčiusio žemės ūkio santvarkoje, vadinasi, 
visam gyvenimui. Kita fazė - žmonės tuokiasi žinodami, kad 
skirsis. Dar paskesnėje fazėje matome, kad žmonės tuokiasi bū- 
tent dėl skyrybų. Kol pasieki dvidešimt pirmo amžiaus Ameriką, 
meilė tampa trumpu smuktelėjimu karjeros kelyje, dėl jos kokią 
savaitę, kol tau praeis, vis pavėluoji į darbą. Liūdna tiesa ta, kad ji 
nesuderinama su laisve, pinigais ir lygybe. Kas, po paraliais, nori 
visam gyvenimui įstrigti su sau lygiu? Žmonės yra grobuonys, 
mums patinka sumedžioti ir suėsti silpnesnius, kad tuo momentu 
pasijustume stiprūs. O kaipgi tu? 

Klausimas man buvo netikėtas, ypač todėl, kad Džouns vėl 
padėjusi ranką man ant šlaunies. Šįkart nėra abejonių dėl jos 
ketinimų, o kalba apie grobuonis, matyt, bus savotiška įžanginė 
glamonė. Su tais prastai pasiūtais marškiniais, baisiomis kelnėmis 
ir išties siaubingais batais žemesnė mano padėtis yra akivaizdi. 
Turėčiau nuimti jos ranką sau nuo šlaunies ir aiškiai parodyti, kad 
nenoriu būti suėstas, bet vietoj to imu perkratinėti smegenis, ieš- 
kodamas atsakymo į jos klausimą. Pagalvoju apie Kat ir sakau: 

— Kai kurie žmonės atiduoda savo širdį tik kartą. Meilei nenu- 
sisekus, jie imasi veiklos, atspindinčios jų kartėlį. 

Džouns kilsteli antakius. 

— Ar taip buvo ir man? Tapau vyrų medžiotoja, nes tikroji meilė 
mane išdavė? - Tikėjausi kažkokio ciniško apibendrinimo. Tačiau 
ji tik sumurma: - Kaip pirštu į dangų, - ir patraukia ranką. 

Džouns ne budistė, todėl ir neimu jai aiškinti apie nesibaigiantį 
gyvenimų ratą, kad kiekvienas gyvenimas yra reakcija į kažkokį 
prieš tai buvusiojo disbalansą ir taip toliau, ir taip toliau... Mes 
esame amžinybės biliardo kamuoliai. 

Dvidešimt po vienuoliktos vėl pakylame eskalatoriumi, ir mane 
nustebina pilve kylantis prieštvaninis laukimo jausmas, saldi 
artėjančios pavojingos karmos nuojauta. 


Ji netoli įėjimo, vaizduojamojo meno pusėje, plunksnine šluo- 
tele valo dulkes nuo žmogaus ūgio stovinčio Budos iš Ajutajos. 
Mums einant per slenkstį nuaidi gongas, ir ji atsisuka su man- 
dagia šypsena veide. Apsivilkusi paprastą baltą lininę Versačės 
palaidinę atviru kaklu, išryškinančią žavų pažeidžiamumą, juodas 
kelius dengiantis sijonas, turbūt irgi Versačės. Jos perlų vėrinys 
daug stambesnis nei FTB, bet man didžiausias kančias sukelia 
jos kvepalai, jų pavadinimą esu primiršęs, bet tik ne gamintoją: 
jie aiškiai „Van Cleef 4 Arpels“, neabejotinai parskraidinti iš jų 
parduotuvės Vandomo aikštėje, kaip tik tos, kur Triufo sugundė 
mano motinos nosį, net jeigu visas jos kūnas taip ir liko anapus 
už jo silpstančių galių. Apsimetu bečiaudintis, kad pateisinčiau, 
kodėl taip giliai įkvepiu. (Uoslė yra gyvuliškiausias iš visų pojū- 
čių, aiškino Triufo, ir, lygiai kaip ir gyvūnas, įžengęs į tikrą kvapų 
visatą, žmogus tampa to nuostabaus sodrumo auka.) 

Pirmi mano išgirsti žodžiai iš jos lūpų - „labas rytas“, ir su au- 
gančiu džiaugsmu pastebiu, kaip jos balsas - moteriškas, švelnus, 
negroidiško tembro - tobulai jai tinka ir išreiškia jos fizinį grožį. 

Fatimos tėvas - juodaodis amerikietis, mano - baltaodis ame- 
rikietis, tuo skirtumai ir baigiasi. Žinau, kad šitą momentą ji 

išgyvena lygiai taip pat, o štai Džouns itin profesionaliai nuslepia 
savo nuostabą pamačius ją Voreno salone. Nebegirdžiu Džouns 
gražbylystės apie ypatingų darbų paiešką savo salonui Manhatane, 
negirdi ir ta stulbinanti moteris, buvusi Bredlio meilužė. Džouns 
balsas galėtų skambėti ir už mylios, aš girdžiu tik mandagų Fa- 
timos atsakymą: 

— Ak, kaip nuostabu, kad apie mus pagalvojote! 

Jos trapumas mane veria kiaurai, tas grėsmingo masto nesenos 
netekties pojūtis yra toks panašus į manąjį; kiaurai mane veria ir 
suvokimas, iš pradžių triuškinantis, paskui akinamai akivaizdus. 
Kaipgi apie tai nepamaniau anksčiau? 

Aišku, kad toks abipusis emocijos gylis gali kilti tik iš intensy- 
vių santykių buvusiame gyvenime, - ir mano galvoje nuaidi tas 
Džouns komentaras apie mirštančius ir paskui vėl pokalbius po 
atgimimo tęsiančius žmones. Džouns sustoja vidury sakinio, o 
aš tuo tarpu lengvai nuplaukiu išblizgintomis grindimis Fatimos 
link. Man atrodo, kad imu valso ritmu suktis tarp tų Budų, tuo 
pačiu metu tajiškai taukšdamas apie khmerų meną, nors visiškai 
nieko apie jį nenumanau ir - akivaizdu - nenumano nė Fatima. 
Ji nusijuokia ir paaiškina atėjusi vietoj kažko padirbėti, daranti 
paslaugą bosui. Štai čia man būtų puiki proga įterpti Silvestro 
Voreno pavardę, bet aš tą progą vis dėlto praleidžiu. Nenoriu 
kalbėtis apie darbą. 

Džouns mėgina sekioti paskui mus po saloną, o man malonu 
matyti, kad ji visiškai nesusigaudo, kas čia vyksta. Mudu su Fa- 
tima tęsiame ne vieną pokalbį, bet daugybę, gal šimtus, iš šimtų 
šimčiausių gyvenimų. Ji - mano dvynė. Mūsų vartojami žodžiai 
visiškai nesusiję su šiuo momentu, jie tik perteikia mudviejų su- 
sijaudinimą vėl pagaliau susitikus. Kiek laiko praėjo? Šimtmetis? 
Tūkstantmetis? Dabar Fatima vedasi mane į tolimą kampą, prie 
durų. Tarytum norėdama kažką pasakyti. Ji rūpestingai parenka 
momentą, kada Džouns atsiliks toliau. Pamatau jį tik sekundės 

dalį, jo veidas šmėkšteli pro praviras duris, ir jos užsidaro. Tai 
vienas iš Elijo draugų khmerų, tas su peiliu. Išgąstingai pažvel- 
giu į Fatimą, bet ta tik raminamai papurto galvą. Linkteliu tarsi 
supratęs, nors dabar jau esu visai sutrikęs. 

Praėjus pusvalandžiui mano vargšai nervai nebegali pakelti 
šitos įtampos ir aš esu pasirengęs išeiti iš salono. Fatimos kūnas 
nusilenkia man nuo slenksčio, manasis jai atsako tuo pačiu. Taigi 
pora marionečių nusilenkia viena kitai, o jų šeimininkai vienas 
kitam supratingai nusišypso iš amžinybės. Džouns nuseka man 
iš paskos iki eskalatoriaus. 

— Kas gi čia dabar buvo? Bet, šiaip ar taip, atrodo, užmezgėt 
tarpusavio ryšį. Ar ką nors naudingo išsiaiškinai? Kaip dėl Vo- 
reno? 

— Apie Voreną mes nekalbėjome. 

— A, bet paėmei jos telefoną ir adresą? Dokumentą matei? Ar 
žinai jos tikrą vardą tajų kalba? Gali su ja susisiekti? 

— Ne. 

— Tai kaip ją vėl rasi, jei ji čia iš tikrųjų nedirba? Negi nenori jos 
apklausti? Ar ji ne paskutinis žmogus, matytas su gyvu Bredliu? 
Arji ne įtariamoji? Ar ne ji buvo tame automobilyje, kai sekėte 
Bredlį iš oro uosto? - ji įsiutusi. - Nejau nenori išsiaiškinti, kas 
tai padarė? 

— Aš žinau, kas padarė. 

— Kas? 

— Bredlis padarė. Pats sau. Su Voreno pagalba. 

Spėriai einu Džouns nuomojamos mašinos link, jos vairuotojas 
laukia įjungęs variklį, kad veiktų oro kondicionierius. Džouns 
prakaituoja, bandydama mane prisivyti. 

— Palauk truputį, ką - tu rimtai? Nori pasakyti, kad Bredlis 
nusižudė naudodamasis... aa, supratau. Grįžtam prie Budos, 
taip? Ar čia tu vėl šneki apie karmą? Ką tik pakėlei save iki tų 
penkių mylių virš žemės, kur geri tajų farai keliauja numirę arba 

kai susipainioja - įsimyli. Ar bent supranti, koks stuobrys dabar 
atrodei? Kaip paauglys. Dar niekada nemačiau šitokio neprofe- 
sionalumo. 

— Jei nemylėtum aferistų, niekada nebūtum tapus policinin- 
ke, - atkertu. 

Jai atvėpsta žandikaulis. Ji nuoširdžiai suglumusi ir nors kartą 
pritrūksta žodžių. 

FTB smarkiai trenkdama uždaro mersedeso dureles savo pusė- 
je, ir mudu jau sėdime ant galinės sėdynės. Bandau surasti raktą 
į mudviejų su Fatima praeitus gyvenimus, taip sakant, suvokti 
tai, kas paskatino mus vėl žaisti tas mudviejų tūkstančių metų 
senumo slėpynes. 

— Velnias, - belaukiant grūstyje Džouns įbeda tuščią žvilgsnį į 
kažkokį tašką už lango savo pusėje. - Būčiau žinojusi, būčiau pati 
paėmusi jos numerį. O čia dabar jaučiuosi, tarsi dirbčiau senovės 
Egipto policijoje. 

— Tu pameni? - stengiuosi nuslėpti savo pasitenkinimą. 

Kairiąja ausimi ir toliau girdžiu, kaip ji bamba, bet tuo tarpu 
stengiuosi išnarplioti begalę mano galvoje švysčiojančios kar- 
minės informacijos. Dar niekada nesu to patyręs, tik ne šitaip 
intensyviai. 

— Turi sugebėti atleisti, - sumurmu. - Tik taip sugrįši atgal. 

— Po velnių, pati gausiu tą jos numerį. Jei turėčiau teisę, atsiva- 
ryčiau ją apklausti. Dėl Dievo meilės, juk ji viską sieja. Juk tu tą 
matai? Ji - sąsaja tarp Bredlio, Voreno, nefrito ir metamfetamino. 
Normaliai paspausta, ji tą bylą per penkias minutes išaiškintų, ir aš 
galėčiau varyt iš čia kuo toliau. Gal kartu ir Voreną prigriebčiau. 

Ji liepia vairuotojui apsisukti. Laukiu mašinoje, kol ji nulekia 
eskalatoriumi į Voreno saloną, užsimerkiu ir medituoju. Ji sugrįŽ- 
ta po kelių minučių prakaitu permirkusiais drabužiais ir iš pykčio 
sukandusi žandikaulius. 

— Ta kalė uždarė parduotuvę ir paspruko. Vėl pametėm ją iš 
akių. 

— Tikrai? 

Penkias minutes ji praktikuoja giluminį kvėpavimą. Paskui 
taria ramiu balsu: 

— Negi neturi papasakoti nieko naujo? O kaipgi tavo vakarykštis 
ilgas pokalbis su Eliju? Gal išlindo kas naudinga? 

— Tiesą sakant, taip, labai svarbus dalykas. Apie Fatimą Vil- 
jamas Bredlis savo broliui apskritai neužsiminė. Elijas apie ją 
nieko nežinojo, kol po žmogžudystės paskambino į Viljamo 
mobilųjį. 

— Ir čia labai svarbu? - ji pasitrina žandikaulį negalėdama tuo 
patikėti - šita mina amerikiečiams užsienyje sekasi ypač gerai. — 
Pasakyk man, kur tave išleisti, nes dabar man reikia tik didelės 
dozės Vakarų kultūros. Važiuosiu atgal į „Hiltoną“, užsisakysiu 
amerikietiško maisto tiesiai į savo didelį numerį su oro kondicio- 
nieriumi ir žiūrėsiu CNN, kol prisiminsiu, kas esu. Čia - magijos 
nuniokota žemė, ar tu šitą supranti? Tik atvažiavusi čia ėmiau 
vertinti tą, kad ir kas jis būtų, kuris išrado logiką, nes manau, kad 
iki logikos visas pasaulis buvo toks kaip čia. 

— Tas tiesa, - pritariu. - Magija yra labai sena. 

Stoviu ant šaligatvio krašto ir žiūriu, kaip Džouns nuvažiuoja 
įsilieti į Ramos IV gatvės transporto kamštį. Man truputį gaila tos 
FTB ir jos tikėjimo, kad žmogiškojoje egzistencijoje esama bent 
lašo logikos. Turbūt čia bus Vakarų apgaulė, iliuzija ir kultūrinė 
tarša, sukelta visų tų jų nuolat išradinėjamų automatų. Tai tarsi 
mobiliojo telefono melodijos pasirinkimas: loginis labirintas be 
jokio prasmingo rezultato. Logika kaip distrakcija. Jei atvirai, 
laukiu nesulaukiu to abato prognozuoto visuotinio galios pasi- 
slinkimo. Mano mintys sugrįžta prie Fatimos. Tačiau tas khmeras 
man lieka mįslė. 

Tiesa apie žmogiškąjį gyvenimą yra ta, kad didžiąją dalį laiko 
nėra ką veikti, todėl išmintingi vyrai - arba moterys - kultivuoja 
nieko neveikimo meną. Grįžtu į savo irštvą medituoti. Reikia pri- 
sipažinti, kad išaiškinus bylą (bent jau jos rėmus) manyje sukilo 
tam tikra savimeilės banga, kurią turiu nuslopinti, kad galėčiau 
pasistūmėti Keliu į priekį. Vis dėlto dar likę daugybė palaidų galų. 
Ir gyvates, ir Voreną vis dar supa paslaptis. Lygiai taip man visai 
neaišku, kaip rasiu progą nužudyti Voreną. O ką man daryti su 
Fatima? Pasijuntu stovintis ant suvokimo apie gyvates slenksčio, 
bet suskamba telefonas. Man tenka tvardyti įtūžį, kai ekrane pa- 
matau, kad skambina FTB. 

— Ee, klausyk, norėčiau atsiprašyti. Peržengiau visas ribas. Pa- 
sielgiau taip, kaip esame mokomi niekada nesielgti. Nesusitvar- 
džiau ir buvau arogantiška. Kalta. Turbūt kultūrinis šokas yra 
galingesnis, nei atrodo. Tikrai jaučiausi, tarsi skęsčiau. Man dar 
taip nebuvo, atrodė, kad nebeliko jokių atramos taškų. Kai manai 
aptikusi atramos taškų, pasirodo, kad jie - tik iliuzija. Ar supranti, 
apie ką aš kalbu? 

— Manau, kad judi į priekį. Tai, ką čia nupasakojai, yra dvasinis 
potyris. 

Tik nepriduriu: Sveika atvykusi į pasaulį. 

— Nereikia su manimi elgtis globėjiškai tik todėl, kad aš su 
tavimi taip elgiausi. Pamaniau - gal galėtume papietauti, pasi- 
kalbėti apie bylą. 

Nenoriu kalbėtis apie bylą. Jaučiu, kad reikia nukrypti nuo 
temos. Sakau: 

— Rytoj man reikia į Samutprakano krokodilų veisyklą. Jei nori, 
galime važiuoti tavo mašina. 


Tądien popiet Bangkvane man pranešė, kad užvakar Fricą 


žiauriai sumušė ir jis guli ligoninėje. Man neleidžia jo aplankyti, 
kol nepagrasinu persekiojimu dėl trukdymo teisėtvarkai. Patenku 

į skyrių, daugiausia skirtą nusilpusiems dėl prastos mitybos ir 
mirtinai sergantiems, - AIDS čia vis dar išpjauna daugybę, - ir 
randu jį pusiau sėdintį, atsirėmusį į pagalvę, sutvarstyta galva; kai- 
rė koja ir dešinė ranka įtvaruose. Manau, šįkart jis nebeatsigaus, 
jo kūnas bus per silpnas, kad išgyventų tokią bausmę, bet priėjęs 
nustembu - jis šypsosi ir atrodo puikios nuotaikos. 

— Kas nutiko? 

— Man suteikė malonę. 

— Tai puiku, bet aš klausiu apie sumušimą. 

— Koks skirtumas? Ar girdi mane? Man suteikė malonę. Kara- 
lius jau ją pasirašė, liko tik dienų klausimas. 

— Labai džiaugiuosi dėl tavęs. O dėl ko norėjai susitikti? 

Jis iš paskutiniųjų parodo į savo ranką ir koją. 

— Nepyk. Negaliu sakyti. 

— Nesijaudink, suprantu. 

Tas mosteli man pasilenkti. 

— Ne dėl sumušimo. Dėl malonės. Man pasakė, kad ji dar gali 
būti ir atšaukta. Tikiuosi, suprasi. 

Energingai palinksiu. Dėl jokių įrodymų pasaulyje nenorėčiau 
rizikuoti jam suteikta malone. Ant stalelio prie jo lovos palieku 
išdraskytų „Marlboro“ pakelį. 

Guliu ant savo čiužinio ir laukiu Džouns, klausydamasis radi- 
jo per ausinuką. Pisitas praneša, kad visi laikraščiai rašo, jog 
Vyriausiasis Patriarchas patvirtino ir palaimino du tūkstančius 
naujų pavardžių, sugalvotų vyriausiųjų vienuolių. Tos pavardės 
bus siūlomos pagal pavardžių rezervavimo schemą. Pisito sve- 


čias - budistų atstovas, aiškiai tikintis, kad šitos naujienos visus 
sužavės ir pradžiugins. Pisitas nusiteikęs skeptiškai ir klausia, ar 

dvidešimt pirmame amžiuje dera gyventi viduramžių teokratijoje, 
kur vyrai, vilkintys nuo trečio amžiaus prieš mūsų erą išlikusius 
drabužius ir leidžiantys laiką giedodami ir kartodami žodžius 
prieš du tūkstančius metų mirusia kalba, atsako už žmonių pa- 
vardes. Svečias, ir pats vienuolis, priblokštas klausia, kaip kas nors 
gali norėti nepalaimintos pavardės? Pisitas greitai juo atsikrato 
ir pakeičia sociologu, paaiškinančiu, kad mes esame prietaringi 
žmonės, kuriems tokie intymūs dalykai kaip pavardės turi turėti 
magiškų galių. Pisitas pralinksmėja ir paklausia apie vakarietiškas 
pavardes: | 

— Jos paprastai atspindi vakarietišką pinigų maniją, kadangi 
nusako, kokį darbą dirbo žmogaus protėvis: Smitas, Vudmenas, 
Beikeris* ir t. t. 

— Vadinasi, pas juos - pinigai, pas mus - magija? 

Tas suabejoja: 

— Galima ir taip sakyti, tačiau tai būtų pernelyg supaprastin- 
ta. 

Pisitas atsikrato ir šituo ir kalbina psichiatrą, mielai diskutuo- 
jantį mėgstamiausia Pisito tema. Kodėl tajų vyrai rizikuoja savo 
sveikata ir vyriškumu ir didinasi penius silikonu ir geliu? Šita 
operacija nepaprastai skausminga, turi pašalinių poveikių - tai 
tinimas ir infekcijos, be to, nelegali. Psichiatras paaiškina, kad iki 
Vakarų reklamos įsiveržimo tajų vyrams nekildavo jokių minčių 
apie dydį, ir teisingai, nes standartinio tajiško organo dydis pui- 
kiai pritaikytas standartinei tajiškai vaginai, tačiau pasirodžius 
vakarietiškoms porno ir cigarečių reklamoms labai sumažėjo 
pasitikėjimas savimi. Ironiška, bet šito Vakarų puolimo padariniai 
sukėlė impotencijos bangą - arba dėl tų pragaištingų operacijų, 
arba dėl chroniško nepasitikėjimo savimi. 

Pisitas nusijuokia: 


* Smith, Woodman, Baker - kalvis, miškininkas, kepėjas. (Angl.) 

— Vadinasi, be viso to, jie mus dar ir kastruoja? 

— Galima sakyti ir taip, - nusijuokia ir psichiatras. 

Ūmai Pisitas vėl užsigeidžia paskambinti tam vienuoliui ir 
paklausti, ką jis manąs apie visa tai ir Vakarų kultūrą apskritai. 
Po ano paniekinimo tas dabar nusiteikęs itin dzeniškai, o gal net 
ir absoliučiai sarkastiškai: 

— Tiesą sakant, Vakarai apskritai yra kritinių situacijų kultūra: 
viesulai Teksase, žemės drebėjimai Kalifornijoje, žvarbus vėjas 
Čikagoje, sausra, potvynis, badas, epidemijos, narkotikai, karai 
dėl bet ko - saugokitės to meteoro ir kiek laiko išties liko mūsų 
Saulei? Žinoma, jei netikėtum galintis viską kontroliuoti, nebūtų 
ir tų kritinių situacijų, tiesa? 


Beldimas į mano duris. Atvyko FTB. 

Sėdėdamas ant galinės sėdynės vėl bandau išaiškinti, kodėl 
meditacija gali padėti nusikaltimų tyrimo menui. Nežinau, ar pats 
tikiu tuo, ką šneku, bet mano nuotaika tokia, kad norisi taip šne- 
kėti. Matyt, būsiu tapęs neįveikiamo potraukio ją erzinti auka. 

— Kad suprastum, kodėl koks nors žmogus mirė smurtinė 
mirtimi, kartais pravartu ištirti jo ankstesnius gyvenimus. Tai ne 
nelaimingi atsitikimai. Nei nelaimingų atsitikimų, nei sutapimų 
nebūna. 

— Aha? 

— Pavyzdžiui, senais gerais laikais Amerikoje turbūt buvo daug 
viešnamių“ 

— Senuosiuose Vakaruose? Aišku. 

Aš linkteliu. 

— Bredlio sekso manija aiškiai bus dalyvavimo tame versle 
pasekmė, - susiraukiu. - Tačiau tai nepaaiškina gyvačių. 

— Gerai, jei nori pažaisti šitą žaidimą, man nesunku. Gal 
jis vadovavo viešnamiui, pastatytam ant barškuolių lizdo? 
Gal nesumokėjusiuosius nubausdavo jiems į lovas dėdamas 

barškuoles? - ji purto galvą. - Negaliu patikėti, kad šituo už- 
siiminėju. 

— Tu nesupranti. Tai ne tikėtinų hipotezių klausimas. Turi 
sekti paskui virpesį per laiko tėkmę. Bredlio virpesys buvo ypa- 
tingas, labai stiprus. Mano bėda ta, kad jo karminė kilmė ne 
azijietiška. 

— O kaipgi su Centrine Amerika? Actekai, inkai, majai? Visi jie 
turėjo gyvačių fetišus. Ir buvo neįtikėtinai žiaurūs. 

Mano galvoje kaipmat švysteli vizija: gyvatės, duobė, plunksno- 
mis apsikaišęs šventikas žieduotais pirštais, aukos siaubas, zikura- 
tas. Nušvintu šypsena, o Džouns nusisuka, kaip visada nutaisiusi 
įprastinę „negaliu patikėti, kas per nesąmonė“ - susierzinimo 
viršūnės miną. Po kelių minučių ji vėl atsisuka jau suvaldžiusi 
savo įsiūtį - sprendžiant iš veido, ne be pastangų. 

- Gerai, pateik man su šita byla nesusijusį pavyzdį. 

— Pavyzdį? 

— Taip, iš savo gyvenimo, tikrą buvusio gyvenimo atsiminimą, 
įtikinamą tokiai konservatyviai praktikei be fantazijos kaip aš, - 
ji pauosto orą. - Kaip antai dėl tavo kvepalų manijos, lažinuos, 
ją tikrai galima atsekti per kelis šimtmečius. Visai nesuprantu - 
faktiškai negali sau leisti apsirengti, bet kvepiniesi tokiu brangiu 
odekolonu - ar čia Bankoko falsifikatas? 

— Aišku, ne falsifikatas, netikri kvepalai pradvysta ant odos 
pabuvę kelias minutes. Čia pats paprasčiausias Ralfo Loreno 
„Polo“. 

— Pats paprasčiausias Ralfo Loreno „Polo“, - mėgdžioja ji. — 
Kokie penkiasdešimt dolerių už buteliuką, - ji spokso į mane ir 
laukia istorijos, kad galėtų ją išjuokti. 

Jos pozicija priverčia mane ginantis apsivynioti apie savo at- 
mintį: senąjį Mainų tiltą, jungiantį Sitė salą su Dešiniuoju krantu, 
ir ant jo stovinčius keturaukščius namus, kur per patį vidurį būta 
parfumerio krautuvėlės: tamsaus ir pelėsiais atsiduodančio kam- 

bario, nuo grindų iki lubų užkrauto stikliniais indais sa muskuso, 
bebro liaukų, nerolio, žonkilio, cinamono, tuberozos, ambros, 
cibeto, santalo, bergamočių, vetiverijų, pačiulių, opopanakso iš- 
traukomis. Ten buvo Nong su kalnu vidutinės klasės kurtizanės 
sijonų, o Triufo - su sniego baltumo ašutiniu peruku. Gerai, gal 
tai ir fantazija arba savitaiga, bet iš kur man žinoti, kad aštuo- 
nioliktame amžiuje ant Mainų tilto būta pastatų? Dabar nebėra 
nė vieno, ištisas dienas naršiau internete, kol viską susiradau. 
Aš - Tailando faras, gyvenime nežinojau, kad ant tiltų gali būti 
parduotuvių. 

Vis dėlto nusprendžiu tai papasakoti Džouns. Ji tyliai į mane 
įsistebeilija, paskui papurto galvą. 

- Jei tik nebūtum toks velniškai simpatiškas... Iš kur žinai visų 
tų ingredientų pavadinimus? Pusės jų nesu girdėjusi. 

Farangai kupini netikėtumų. Jai įspūdį daro erudicija, o ne 
įrodymų kokybė. 


FTB nereikėjo klausti manęs, kodėl važiuojame į krokodilų vei- 
syklą. Gyvatės kaip žmogžudystės įrankis naudojamos retai, todėl 
nė vienas mūsų teismo medicinos ekspertas negalėjo kompeten- 
tingai ištirti roplių kraujo. Džouns žinojo, jog pitonas ir į Kvantiką 
neišsiųstos kobros atkeliavo į krokodilų veisyklą, kad juos ištirtų 
daktarė Basra Trakit. Krokodilų veisykla yra už miesto, truputį 
nusukus nuo kelio į Patają. Kelionei numačiau keturias valandas, o 
išvykome be kelių minučių aštuntą ryto. Pro rūką saulė vos matyti, 
tarsi supuvęs apelsinas varvančia žieve. Kad išvengčiau pokalbio, 
apsimetu užmigęs ir paslapčiomis medituoju. 

Keliuke, vedančiame prie nedidelio administracijos pastato, ne- 
matyti jokių požymių, kad čia esama krokodilų ar kitokių roplių, 
ir, manau, FTB tikisi išvis jų taip ir neišvysianti. Daktarę Trakit, 
vilkinčią baltą medikės chalatą, galėtum palaikyti gydytoja, jei ji 
nežaistų su gyvūnėliu ant stalo. 

— Prašom susipažinti su Bilu Geitsu, - ji šypsodamasi prabyla 
puikia anglų kalba. 

Bilas Geitsas mažutis ir visai simpatiškas, kone žaisliukas. 
Beveik 20 procentų jo kūno - burna, kreivai nusišiepianti, kai 
daktarė švelniai spusteli jam kaklą ir paglosto. Jo pilvelis gelsvai 
baltas, o viršutinė kūno dalis - šviesi, pilkai žalsva. Paduodama 
Bilą Geitsą, daktarė Trakit šypsosi Džouns lyg išdidi motina. 

— Būkit atsargi su juo. 

— Kiek jam laiko? 

— Tik trys mėnesiai. Jie tokie gležni, ypač nelaisvėje. Eime? 

Trakit atrodė smulkutė net sėdėdama prie savo stalo. Dabar, 
kai atsistoja, pamatome, kad ji ne aukštesnė nei penkių pėdų ir 
labai liekna. Ji įsideda Bilą Geitsą į chalato kišenę ir nusiveda mus 
koridoriumi į dienos karštį. 

Dabar juos ir pamatome - nekrutantys nuožulnių žvynų luitai, 
iki pusės panirę klampiose balose. Džouns įsitempia. Žinoma, 
Valstijose tokiu atveju būtų imtasi visų saugumo priemonių, bet 
čia, trečiajame pasaulyje... Na ir nesiseka, tapsiu vienintele FTB 
agente, suėsta krokodilo per vizitą į teismo laboratoriją. 

- Jie labai jautrūs. Jei per daug triukšmausime, jie ims panikuo- 
ti, o supanikavę jie sulipa vienas ant kito, ypač jaunesni, ir tada 
apatiniai krokodilai uždūsta. Be to, juos kankina depresija. 

Džouns kone tipena ant pirštų galų. 

— Depresija? (Kaip maniakinė?) 

— Taip. Ir krokodilo depresiją daug sunkiau pastebėti nei žmo- 
gaus ar šuns. Ar serga, ar ne, jie didžiąją dalį laiko vis vien nejuda. 
Pamatai tik tada, kai nustoja ėsti. Štai ir atėjome, čia - gydykla. 

Įeiname į ilgą žemą pastatą, kur tvyro tropinės drėgmės ir dar 
kažko sunkiai apibūdinamo kvapas su pūvančios augalijos ir 
yrančio kūno priemaiša. 

-— Atleiskite, minutėlę, - sako daktarė. 

Mudu stovime ir žiūrime, kaip ji nueina prie šaldytuvo ir išima 
kažką panašaus į atvėsintą viščiuką. Nusekame paskui ją pro baltas 
duris, ji įžengia prispaudusi prie lūpų pirštą. Vidury kambario ant 
ilgo stalo guli per pilvą ir uodegą pririštas krokodilas. Tas roplys 
kokių aštuonių pėdų ilgo, trumpos kojos surakintos grandinėmis 
su apsauginėmis pagalvėlėmis. Krokodilo nasrai atverti stora vir- 
ve, bet atrodo, kad jis miega. Džouns sustoja tarpdury. 

— Vieną minutėlę, - sako daktarė. 

Ji prieina prie kapojimo lentos kitame kambario gale ir suka- 
poja tą viščiuką mėsos kapokle. Savo maža rankele įdeda keletą 
viščiuko gabalų krokodilui į nasrus, pabrauko jais jam per liežuvį, 
kol tas liežuvis ima vangiai judėti. Džouns reakcija - ji sustingusi 
iš mirtino siaubo - mane taip džiugina turbūt dėl tos mano vi- 
dinės taršos. 

- Noriu, kad Samanta atgautų apetitą. Žiūrėkit, jos skonio re- 
ceptoriai bunda. Ją apėmė depresija, kai netyčia nusekinom jos 
baseiną. Jei baseinas nuleidžiamas per greitai, jie supanikuoja. Tai 
refleksas iš natūralios gamtos. Dauguma per anksti nugaišusių 
krokodilų žuvo išdžiūvus jų vandens angoms, taigi jie užprogra- 
muoti panikuoti dėl menkiausio sausumos požymio. Štai, nejaugi 
manei, kad leisime tau žūti nuo perdžiūvimo? Vargšiukė tu mano 
vargšiukė. Na, pažiūrėkime, ar ji atgaus gyvenimo džiaugsmą. 

Trakit atriša virvę, prie lubų užsuktą ant skriemulio, ir atleidžia 
viršutinį Samantos žandikaulį. Džouns žengia porą žingsnių atgal 
į koridorių. Samanta ima labai labai lėtai žiaumoti viščiuką. 

- Štai, - sako Trakit. - Esmė galiausiai yra maistas. 

Iš šito kambario ji nusiveda mus į koridorių, prie nerūdijančio 
plieno spintos su įvairaus dydžio stalčiais. 

- Štai ir jos, - taria daktarė, traukdama vieną stalčių. 

Kobrų gaišenos. Kai kurios tvarkingai išskrostos, kitos sveikos, 
tik peršautos. 

— Žinoma, jos visos krito nuo šautinių žaizdų, - ji rūsčiai 
nužvelgia mane. - Ir, kaip ir sakiau jums telefonu, visos apnuo- 
dytos metamfetaminu - jaba, - į FTB ji pažvelgia su didžiausiu 
nuoširdumu. - Labai mažai roplių agresyvūs iš prigimties, tik kai 
alkani ar saugo jauniklius. Visa gyvūnų ir roplių karalystė išmoko 
mūsų bijoti, jie niekuomet nepuls žmonių, nebent apimti panikos 
ar, kaip šiuo atveju, apsvaiginti. 

— O kokia jaba? - klausiu, stengdamasis nepasirodyti per daug 
išmanantis. - Sumaišyta su kuo nors? 

— Su trąšomis, - nusipurto Trakit, - negalėčiau sugalvoti nieko 
žiauresnio. 

- Taip, - sutinku. 

- Žinoma, tai tik reiškia, kad tai padaręs asmuo pirko pigiausią 
jabą rinkoje. Kyla klausimas: kaip ji buvo suduota? Kaip kobrai 
suduoti dozę jabos? Aišku, egzistuoja technika, kaip suleisti gy- 
vatei vaistus. Mes paprastai leidžiame į analinę angą. 

- Žudikui būtų daug darbo, - sako Džouns. 

Ji stovi per kokį žingsnį nuo spintos, bet į jos skruostus raudonis 
jau sugrįžęs. Vis dėlto tos gyvatės aiškiai negyvos. 

- Taigi. Ir, šiaip ar taip, šitaip ir negalėjo suleisti. Čia jau, deja, 
detektyvo problema, jos aš tikrai neišspręsiu. Galiu pasakyti tiek: 
kiekvienoje gyvatėje rastas skirtingas narkotikų kiekis, o tas kiekis 
absoliučiai proporcingas jos kūno svoriui. 

— Sutrinti ir sudėti į ėdalą? 

- Žinoma, apie tai irgi pagalvojau. Tačiau čia išties esama pro- 
blemos - mažesnes gyvates narkotikai būtų paveikę labai greitai, ir 
nusikaltėliui būtų tekusi sudėtinga logistinė problema: kaip susi- 
tvarkyti su keliomis dešimtimis nuo narkotikų pamišusių gyvačių? 
Bet net ir tokiu atveju tai nepaaiškina, kaip visose rastas narkotikų 
kiekis yra tiksliai proporcingas jų kūno svoriui. Jei pabarstysi jabos 
miltelių ant ėdalo, ant kiekvieno suėsto gabalėlio bus skirtingas 
kiekis narkotikų - nebent ėdalą ruoštum laboratorijoje, - Trakit 

gūžteli. - Vienu žodžiu, tiek ir tegaliu jums pasakyti. Tikra mįslė, 
ir Žiauriausia, kokią man teko matyti. 

Ji įstumia stalčių atgal ir patraukia kitą, žemesnį. Šis stalčius 
didžiulis, labai gilus, trinksėdamas išvažiuoja ant ratukų. Pitonas 
susisukęs ilga spirale, jam trūksta trečdalio galvos. 

- Šitas buvo gražuolis, kokių dešimties metų penkių metrų 
dvidešimt vieno centimetro tinklinis pitonas, - ji žvilgteli į 
Džouns. - Tai kiek daugiau nei septyniolika pėdų. Matot, kokios 
jo maskuojamosios dėmės? Aptinkamas didžiojoje dalyje Piet- 
ryčių Azijos. Bet kad ir kaip būtų keista, miestuose lygiai toks 
pat dažnas kaip ir džiunglėse. Itin mėgsta upių pakrantes. Jie 
nykstantys, daugiausia dėl nelegalaus jų odos eksporto į Kiniją, 
ir dėl maisto - kinai mėgsta juos dėti į sriubą. Palieskite - kokia 
jėga turėjo slypėti šituose raumenyse. - Aš pakeliu geležinę pitono 
uodegą ir mosteliu Džouns, ta palinksta per klubus ir nedrąsiai 
baksteli rodomuoju pirštu. - Keista, išties labai keista. Čia irgi tas 
pats fenomenas: jabos jo kraujyje aptikta pagal kūno svorį. Taigi 
tiek, kiek reikia, kad jis būtų agresyviai apsvaigęs. Dar niekada 
nemačiau metamfetamino prišerto roplio ir tikiuosi, kad neteks 
pamatyti. Bet vaizdas turėjo būti įspūdingas. 

— Jį krėtė smarkus drebulys, - patvirtinu, o daktarė įsmeigia 
į mane įdėmų žvilgsnį. - Atrodė, kad visą jo kūną purto kon- 
vulsijos; sunku pasakyti, kas buvo natūralu, o kas - narkotikų 
poveikis. 

— Narkotinio siaubo būklės sukelta kraštutinė agresija, saky- 
čiau. Nevaldomai rangėsi? 

— Manyčiau, kad taip. 

Trakit linkteli. 

— Vargšelis. Apie tokio pobūdžio narkotinį roplių apsinuodi- 
jimą literatūros nėra, bet galima įsivaizduoti. Narkotikas turėjo 
sukelti begalinį troškulį, tarsi degtų visi jo nervai. Tarsi būtų 
įmestas į rūgšties kubilą. Bet ko nesuprantu - kaip kas nors galėjo 

šitaip puikiai nutaikyti laiką? Apsvaiginti visas gyvates vienu metu 
jau yra itin sumanu, bet su dvidešimčia kobrų tuo pačiu metu 
dar apsvaiginti ir septyniolikos pėdų pitoną - peržengia visas 
mano sugebėjimų ribas, net jei ir labai norėčiau, - ji man tuščiai 
nusišypso. - Bet vėlgi, aš - ne detektyvė. 

— Tai labai didelė gyvatė, - pažvelgiu į Džouns, o paskui vėl į gy- 
vatę. Ji užima visą stalčių, o jame lengvai tilptų ir žmogus. - Jei kas 
nors jam suleido metamfetamino įprastiniu būdu, per išeinamąją 
angą, kiek laiko prireiktų, kol narkotikas pasiektų smegenis? 

— Dėl roplių į šį klausimą neatsakysi taip paprastai kaip dėl žin- 
duolių. Viskas priklauso nuo temperatūros. Šalta gyvatė gali būti 
miego būsenos, beveik neplakančia širdimi, taigi ir jos kraujotaka 
bus labai lėta. Kad narkotikas pasiektų smegenis, gali prireikti ir 
pusvalandžio. Kai gyvatė šiltesnė, užteks ir poros minučių. 

— Netjei ir turėtum pusvalandį, sunku perprasti logistiką, turint 
galvoje tai, ką žinome apie tos dienos Bredlio judėjimą. Tiesiog 
neįsivaizduoju, kaip kokia nors saujelė vyrų suleidžia gyvatei 
narkotikų ir laukia, kol Bredlis kur nors patogiai sustos, kad ga- 
lėtų įmesti ją į automobilį ir užkabinti duris. Tik jau ne tada, kai 
tuo pačiu metu dar reikia suleisti narkotikų dvidešimčiai kobrų 
tiek nesuvokiu, kaip viskas galėjo išdegti. 

— Susitvarkyti su tokiu pitonu, kai jį jau veikia narkotikai, 
prireiktų tikrai daugiau nei saujelės mėgėjų. Gal pora patyrusių 
prižiūrėtojų ir sutramdytų jį normaliomis aplinkybėmis. Tačiau 
kai jis paveiktas jabos, manau, prireiktų kokių šešių patyrusių 
gyvačių gaudytojų. Ir net tada... Matote, čia vien tik raumuo, ir 
jis gali suktis ir lankstytis visomis kryptimis. Apimtas toksinio 
siautulio jis būtų faktiškai nevaldomas. 

— Tada turime faktiškai neišsprendžiamą teisminės medicinos 
problemą, - truktelėjusi pečiais užbaigia Džouns. 

Pažvelgiu į ją, paskui į Trakit ir į gyvatę. 

— Jei neminėsime to, kad žudikas ją išsprendė. 


Važiuojant atgal į miestą, atsileidus įtampai, Džouns apima 
euforija: 

- Žinau, ką galvoji, ir sutinku su tavimi. 

— Tikrai? 

— Praeitame gyvenime tas pitonas aiškiai buvo narkomanas. 
Spėčiau, opiumas arba heroinas, ir turėjo kažkokių ryšių su Va- 
karais - gal kokį kartą susileido Keturiasdešimt antrojoje gatvėje 
ir tame gyvenime buvo Bredlio išduotas? Tik koks jo ryšys su tuo 
mersedesu? Gal jis prekiavo naudotais automobiliais? 

— Pitonas? 

- Aha, jo nasrų likučiai kažkiek priminė Niksoną, ką? Tokie 
nuvėpę Žemyn, ar ne? 

Matyt, Džouns jaučiasi laimėjusi tašką. Visą likusią kelionės 
dalį aš neprotestuodamas pakenčiu jos triumfuojantį žvilgsnį. Kai 
pasiekiame pirmas Krungtepo grūstis, paklausiu: 

— Ar gavai likusius išrašus? 

— Elijo ir Viljamo Bredlių pokalbių įrašų? Taip, turiu juos, bet 
dar visų neperskaičiau. Ten jų begalė, ir, kiek pastebėjau, visiškai 
nuobodu ir jokios naudos. 

— O kaip dėl pačių įrašų, ar gali juos gauti? 

— Įrašų? Jų būtų baisiai daug. Kai ledai tarp brolių Bredlių ati- 
tirpo, juodu reguliariai kalbėjosi penkerius metus. Bus keli šimtai 
valandų. Jei nori, galiu gauti. 

— Man reikia tik tų, kur arčiau pradžios, kai Viljamas jautėsi 
labiausiai prislėgtas. 

— Gerai. Ar tam yra konkreti priežastis? 

— Noriu išgirsti jo balsą. - Pamatęs jos cinišką žvilgsnį, pri- 
duriu: - Retas sugeba meluoti balsu, ypač artimiems šeimos na- 
riams. Žmonės meluoja tik žodžiais. Noriu išgirsti, kaip tas balsas 
skambėjo, kai jis meldė savo vyresnįjį brolį suteikti jam gyvenimą 

išėjus į atsargą. Tą patį vyresnįjį brolį, kuris prieš dvidešimt metų 
bandė išmokyti jį gyventi ir kuris, Viljamo nauju požiūriu, visgi 
pasirodė esąs teisus. 

— Oi, koks jautrumas, - sako Džouns. - Pažiūrėsiu, ką galiu pa- 
daryti. O tuo tarpu, kad ir labai nenoriu apsunkinti savo kairiojo 
smegenų pusrutulio, gal vertėtų ištirti tą mersedesą? 

Nusisuku į langą, kad ji nematytų, kaip susiraukiu. 

Pinigų neimantys farai turi išsilaikyti kažkaip kitaip. Ypatingas 
Pičajaus taiklumas garantavo jam vietą visuose Aštuntojo rajo- 
no susišaudymuose. O kadangi angliškai kalbu puikiai, farangai 
paprastai užkraunami man. Turistų keliai mūsų rajonu nelabai 
driekiasi, todėl šia prasme tas darbo krūvis nėra didelis: nesibai- 
giantis srautelis vakariečių, pasukusių ne į tą gatvę ir ūmai išsigan- 
dusių, kad atsidūrė vienui vieni trečiajame pasaulyje, vienas kitas 
tarptautinio lygio nusikaltėlis, kurio specializacija - narkotikai, 
ir tokie vaikiai kaip Adamas Feralas. 

Šįryt mane pakvietė seržantas Ruamsantijas, o kai atvykau 
į apklausų kambarį, Feralas jau sėdėjo ant vienos plastikinės 
kėdės: antakis pervertas vienu auskaru, nosy - kitas, visos pri- 
valomos tatuiruotės, visas ausies kraštas aplipęs žiedais, akys 
švyti šviesa, kokia paprastai pasižymi ateiviai iš kitų planetų. 
Ruamsantijas, padorus šeimos žmogus, turintis tik vieną žmoną 
ir jai sąžiningai ištikimas, savo kyšių dalį dorai investuojantis 
į vaikų lavinimą, neturi nieko prieš tatuiruotes, tačiau garsėja 
tuo, kad nemėgsta antakių ir nosies auskarų ir nemandagių 
pasibjaurėtinų jaunuolių farangy, nesugebančių nei nusilenkti, 
nei parodyti pagarbos jokiu kitu būdu. Kai įžengiau į kambarį, 
jis šypsojosi Feralui. 


196 


Seržantas sėdėjo už medinio stalo, visai tuščio, jei neminėsime 
kokių trijų kvadratinių colių celofaninio pakelio su žole, ryškiai 
raudono pakelio sukamojo popieriaus „Rizla“, dujinio žiebtuvė- 
lio ir pakelio pačių šlykščiausių mūsų cigarečių, kurios vadinasi 
„Krung Thip“ - už marihuaną jos sveikatai tikrai dešimteriopai 
kenksmingesnės. Į tokias apklausas buvau iškviestas daugybę 
kartų; paprastai tokio vaikio farango baimė būna apčiuopiama, už- 
pildo kambarį sustingusia paranoja. Tačiau Adamas Feralas buvo 
ramus - todėl Ruamsantijo veide ir švietė toji pavojinga šypsena. 
Jo policininko lazda stovėjo atremta į stalo koją. Nesiliaudamas 
šypsotis jis kilstelėjo smakrą to vaikio link. 

— Neperprantu aš jo. Gal tu paaiškinsi? Jis atėjo į policijos nuo- 
vadą neva pasiklydęs, paskui ėmė kažko ieškotis kišenėse ir bum 
iškrito žolė. Tarsi norėtų būti pagautas. Jis grybas ar idiotas? Ar 
čia mus CŽV tikrina? 

Nerimtas klausimas. Feralas tam per jaunas, o narkotikai per 
menki. Feralui duočiau devyniolika, daugiausia dvidešimt. 

— Turi jo pasą* 

Ruamsantijas išsitraukė iš priekinės kišenės mėlyną pasą su ere- 
liu ant viršelio ir padavė man. Feralui - devyniolika su trupučiu, 
gyvena Santa Barbaroje, vizos anketoje nurodė esąs rašytojas. 

— Savo istorijas aprašinėji internete? - sulojau jam. 

Šitas klausimas jam buvo netikėtas, šviežias rausvas kraujas iš 
pradžių užliejo jam skruostus ir greitai ėmė plisti kaklu ir galvos 
oda. Aiškiai nepatyręs devyniolikmetis. 

— Kartais. 

— Keliautojų istorijos taškas com? - Jo rausvumas perėjo į 
smarkų raudonį. - Puikus tinklalapis, ane? Pasitaiko nuostabių 
istorijų apie Bankoką. O kaip tavoji einasi? 

Dabar vaikis jau buvo priblokštas ir žiūrėjo į mane, tarsi turė- 
čiau Rytų aiškiaregystės dovaną. 

— Ką tu jam pasakei? - panoro sužinoti Ruamsantijas. 

Internete yra tinklalapis apie ekstremalų turizmą. Kaip ir apie 
ekstremalų sportą, tik daug kvailiau. Va tokie vaikiai prisidirba 
tolimose šalyse, įsivelia į pavojingas situacijas, dėl kurių gali 
penkeriems metams sėsti į Tailando kalėjimą arba būti užmėty- 
ti akmenimis Saudo Arabijoje, arba Brazilijoje būti pasmaugti 
smauglio, bet, žinoma, visada esama pirmojo pasaulio saugos 
tinklo, todėl tai išties gana saugu. Tada jie aprašo savo didvyriškus 
pabėgimus iš pavojaus nagų svečioje žemėje. Tai būdas pasiekti, 
kad tą jų rašliavą publikuotų. Būti pagautam su gandža Krung- 
tepe - labai populiarus variantas. Pasak interneto, standartinis 
kyšis už tokį kiekį Žolės - penki tūkstančiai batų. 

Ruamsantijas supyko, tajiškai. Jo lūpos susispaudė, žandikaulis 
įsitempė, 0 vyzdžiai susitraukė, tačiau, Adamo Feralo požiūriu, jis 
vis tiek išliko tuo pačiu kvailai išsišiepusiu korumpuotu faru. 

— Paklausk, ar su savimi jis turi penkis tūkstančius batų. Jo 
pinigų netikrinau. 

Išverčiau, ir Feralas nušvito. Kaipmat iš po savo juodų marš- 
kinėlių išsitraukė pinigų maišelį ir išėmė iš jo pluoštą pilkų ban- 
knotų - pasirodo, kaip tik lygiai penkis tūkstančius batų naujomis 
traškiomis kupiūromis, ir patenkintas, vos slėpdamas piktdžiu- 
gišką šypseną, paklojo jas ant stalo. 

Ruamsantijo kairioji ranka sutrukčiojo. Čia ta, arčiau lazdos. 
Šitas seržantas mano vyresnysis, jo pyktis būna žudantis, ir aš 
visai nenoriu su juo vaidytis. Kita vertus, nenoriu ir būti čia, kol 
jis sudaužys tą vaikį iki sąmonės netekimo, todėl paklausiu, gal 
jam jau nebereikia mano paslaugų. 

— Reikia. Niekur neik, turėsi versti. Liepk jam susisukti sukti- 
nę, - vos man pradėjus versti, Ruamsantijas padeda ranką man 
ant rankovės. - Noriu, kad susisuktų tokią milžinišką, kaip jie 
kartais suka - iš šešių popieriukų. 

Išverčiau. 

— Ar žinai, kaip tai daroma? 

kų klijų juosteles ir meistriškai suklijavo juos į ilgą stačiakampį, 
paskui palaižė kelių „Krung Thip“ siūles, atidarė jas ir išpylė 
tabaką ant popierėlių. Tada dantimis atplėšė žolės maišelį ir nu- 
metė keletą žiupsnelių ant stalo. Gandža šlapia ir sulipusi, todėl 
Feralui teko suplėšyti ją nagais. Ruamsantijas pakėlė lazdą ir 
labai švelniai padėjo ant stalo, tai pamačius Feralo veidas ūmai 
išblyško. 

— Pasakyk, kad į suktinę susidėtų visą pakelį žolės. 

Feralo akys ėmė lakstyti nuo Ruamsantijo prie manęs, nuo 
manęs prie lazdos, ant to stalo tokios juodos ir storos. Feralas 
įsispoksojo į ją. Pajutau, kaip mano paties skrandis nusileidžia, 
tačiau to nė iš tolo negalima lyginti su Feralo siaubu, išmušusiu 
jam veidą šaltu prakaitu. Jis galvojo lygiai tą patį kaip aš. Viena 
yra būti sumuštam. Visai kas kita - būti sumuštam apsvaigus. 
Skausmą ir siaubą reikia dauginti šimtus kartų. 

— Verčiau jau daryk, kaip jis liepia, - tariau jam. 

Feralas grįžo prie darbo, tik jau nebeieškodamas paguodos 
ironijoje. Jam ėmė drebėti rankos. 

— Tu jau jį sugniuždei, - sušnibždėjau tajiškai. 

— Neužteks. Jis pradės juoktis iš mūsų vos sugrįžęs pas savo 
draugelius Kaošano gatvėje. 

— Tu jį taip prigąsdinai, kad jis suktinės susisukt nebegali. 

Feralas drebėjo visu kūnu, o rankos taip šokinėjo, kad vis iš- 
barstydavo žolę ant stalo. 

— Gerai, pasakyk jam, kad neskriausiu, jei darys kaip liepia- 
mas. 

Šita naujiena tą vaikį šiek tiek apramino. Jis net grįžo prie savo 
ankstesnės prielaidos, kad dabar drauge pasilinksminsim, visi 
trys, O iš to, žinoma, išeis puiki istorija internetui. Kita vertus, jo 
akys niekaip nesiliovė sukti į lazdos pusę. 

Kai jis baigė, suktinė panėšėjo į sulinkusį baltą kaminą. Jis 
klausiamai pažvelgė į Ruamsantiją leidimo prisidegti, ir seržantas 
linktelėjo. Feralas užtraukė vieną kartą ir pasiūlė Ruamsantijui, 
tas atsisakė. Atsisakiau ir aš, ir Feralas liko laikyti tą milžinišką 
suktinę visiškai sutrikusia mina. 

- Tegul surūko ją visą, - pasakė Ruamsantijas, ritinėdamas 
delnu savo lazdą ir taip sukeldamas prislopinto perkūno griaus- 
mo garsą. 

Feralas pažvelgė į mane, paskui į suktinę, bet juodosios laz- 
dos skleidžiama galia buvo stipresnė, ir jis dar porą kartų už- 
sitraukė. 

— Tegu normaliai įkvepia ir palaiko plaučiuose. 

Staiga Feralas susirietė nuo paties tikriausio marihuaninio 
kosulio, bet atsigavęs tęsė vėl. 

Ruamsantijas suminkštėjo tik tada, kai tapo aišku, kad darsyk 
užtraukęs Feralas apsivems. Jis jau buvo surūkęs tris ketvirtadalius 
suktinės ir apimtas susižavėjimo smulkiomis detalėmis: šviesos 
spinduliu plaukiančios dulkelės, trečia jo kairiojo rodomojo piršto 
raukšlė. 

Ruamsantijas paėmė žiebtuvėlį ir pamosavo ugnimi vaikiui 
palei akis. Paskui vieną po kito padegė visus banknotus - penkis 
tūkstančius batų. Skaičiuojant pagal kursą keturiasdešimt trys 
batai už dolerį, jis sudegino apie šimtą dvidešimt dolerių. Adamo 
Feralo nebūta turtuolio. Su šitais pinigais jis Tailande būtų pragy- 
venęs daugiau nei savaitę, bet nuostaba jo akyse bylojo apie kur 
kas gilesnį graudulį. Vakarai dominuoja per gerovę; tą gerovę su 
paniekinančiu abejingumu veide deginantis varguolis tajų faras 
atrodė magiškas dalykas, prieštaraujantis visų pripažintai realy- 
bei, ypač jei esi jaunas ir labai labai apsinešęs. Ugnies kirmėlės 
sugraužė banknotus, išspjaudamos į orą besvores aukso dalelytes; 
Feralas išvydo miniatiūrinius bodhisatvas, skriejančius ant ugnies 
kilimų. Dabar Ruamsantijas tapo jo dėmesio centru, užsitarnavo 

baimingą pagarbą ir pagarbią baimę. Seržantas galėjo čia ir liau- 
tis - Feralui užteko proto, kad įsisavintų šitą pamoką, bet mintis, 
kad jis naudojosi Karališkosiomis Tailando policijos pajėgomis 
kaip pagrindu kažkokiam paikam literatūriniam projektui, Ru- 
amsantijui sukėlė beširdišką įtūžį. 

- Kišu jį į duobę. 

— Ar tau tikrai to reikia? 

Ruamsantijas nukreipė savo įtūžį į mane. 

— Tau mažai gailestingumo? Gerai, tegu renkasi - aštuonios 
valandos duobėj arba sąžiningas teismas ir penkeri metai Bang- 
kvane. Paklausk jo. 

Vargu ar vertėjo tą klausimą užduoti, bet Ruamsantijo įsiūtis 
išgąsdino net ir mane. 

— Į Duobę? - paklausė vaikis, tardamas tą žodį iš didžiosios 
raidės, ir sustingo tardamas Ę, tarsi šitas grėsmingas žodis būtų 
su trenksmu įstrigęs jo psichikoje. 

Ruamsantijas atsistojo, apėjo stalą ir, čiupęs už pakarpos, iš- 
vedė Feralą iš kambario. Nueidamas tas atsisuko ir paklaikusiu, 
nevilties kupinu žvilgsniu pažvelgė į mane - suprantama, nepa- 
kankamą sąsają su civilizacija, bet vienintelę netoliese. Trumpam 
prisėdau apklausų kambary, jau gailėdamasis savo išminties perlų. 
Ir kam man reikėjo pasakyti apie tą tinklalapį. Toje savo duobėje 
Ruamsantijas yra palaužęs išties kietus vyrus, o Feralo tokiu tikrai 
nepavadinsi. Negana to, jis visiškai apdujęs, sutraukęs dozę, kurios 
ir dešimčiai suktinių pakaktų. Tepadeda jam Buda. 

Žvilgtelėjęs į laikrodį prisiminiau, kad FTB jau laukia keturias- 
dešimt minučių ir tikriausiai bus rimtai įsiutusi. Ir be to mūsų 
laukia nelengva kelionė. 


Ant galinės sėdynės sėdinčios Džouns šypsena buvo kiek ne- 
natūrali, išspausta valios pastangomis, ir dėl to ji nusipelnė aukš- 


čiausio įvertinimo. 

— Atleisk, kad vėluoju. 

— Nesijaudink. Juk čia ne vienintelė tavo byla, taip? 

Pritariau, kiek nustebintas jos maloningumo. FTB nuotaika 
buvo neįprasta. Pamačiusi, koks aš prislėgtas, ji tapo jaudinamai 
rūpestinga: gal vakar kažką ne taip pasakiusi? Ji suprantanti pasi- 
rodžiusi arogantiška ir kandi, ypač tokioje mandagioje ir manierų 
paisančioje visuomenėje kaip mūsiškė. O gal aš įsižeidęs, kad ji 
atvirai pripažinusi, koks aš jai patrauklus? Juk tai šitaip ameri- 
kietiška, ką, taip tiesiai kalbėti apie tokius dalykus? Daugumoje 
kitų kultūrų niekas, ypač moterys, niekada šitaip neprisipažintų 
ir šitaip to nepasakytų. Ar man ramybės neduoda kas kita? 


Vogtus, konfiskuotus, nelegalius ir sudaužytus automobilius 
Karališkoji Tailando policija nutempia į aptvertą saugomą dykynę 
prie upės ne ką toliau nei pora mylių už mano namų. Per metų 
metus ji taip apaugo mažesniais antriniais verslais - metalo pre- 
savimo, metalo supirkimo, automobilių serviso, - kad bet kuris, 
nežinantis tajų papročių, manytų tai esant puikiai suprojektuotą 
pramoninę zoną. O policijos apsaugininkų, patruliuojančių visu 
aikštelės perimetru su parengtais M16 ir saugančių piliečių tur- 
tą, kol tikroji nuosavybės teisė bus nustatyta deramu teisminiu 
procesu, atsidavimas tūlam pašalaičiui gal net ir įspūdį galėtų 
padaryti. | 

Į nediduką kabinetą FTB atsitempia ir savo priemonių rinkinį 
pirštų atspaudams paimti ir sėdynių medžiagai ir po ja ištirti. 
Pamačiusi duris į tualetą, ji pasiima vienkartinį kombinezoną ir 
po kelių minučių visa švytėdama sugrįžta. 

Seržantas Surija karaliauja šitoje paupio karalystėje ilgiau, nei 
galėčiau prisiminti; jis garsėja sumanumu tvarkant dokumentus, 
sugebėjimu pasiekti griežtą darbuotojų drausmę ir puikia atmin- 
timi. Surija nepaprastai populiarus ir iš esmės laikomas vienu tų 
pasiaukojančių nesavanaudžių, gyvenančių tik tam, kad padėtų 

kitiems. Jam besistengiant mano veide ką nors įžvelgti, jo paties 
veidas nepaprastai judrus ir gyvas. 

— Mersedesas E klasės furgonas, sakai? - Liūdnai linkteliu. — 
Paimtas, manau, prieš kokias tris savaites? 

— Maždaug. 

— Numeris? 

Pompastiškai, tarsi koks pantomimos personažas, susakau jam 
registracijos numerį. 

— Ir norite jį dabar šįryt tikrinti? Nori pasakyti, kad teismo 
ekspertai jo dar neapžiūrėjo? | 

— Manau, kad apžiūrėjo, bet FTB nori ir patys patikrinti. Jų 
teisminių tyrimų įranga kur kas pažangesnė už mūsiškę. 

— Aišku. Bėda ta, kad teismo ekspertų komanda jį čia visur 
tampė, teks jums jo pasiieškot. 

Paaiškinu šitai Džouns, Surija tuo tarpu tyrinėja jos veidą, o 
ta trukteli pečiais: 

— Na gerai, tai einam ieškoti. Juk nebus sunku policijos aikšte- 
lėje surasti naują mersedesą. 

— Bet karšta. 

- Žinau. Man gali tekti nusivilkti kombinezoną ir visai išsi- 
purvinti. Bet nieko. 

— Nenori sugrįžti čia, kai truputį atvės? 

- Turi galvoje - vidury nakties? Čia jau sėdžiu daugiau nei tris 
savaites, ir vėsios dienos man dar nepasitaikė. Visąlaik karšta. 
Nori palaukti čia, kur yra oro kondicionierius? Tai gerai. Tik 
nuvesk mane prie to automobilio, o paskui jau aš pati. 

Surija angliškai nesupranta ir laukia, kad išversčiau. Jis paste- 
bėjo Džouns profesionalumą, įrankius, aprangą ir nepalaužiamus 
ketinimus, taigi mano problemą suprato. Surija - jautrus ir pro- 
tingas žmogus, aš jaučiu nuoširdžią jo užuojautą, ir tai mane tik 
dar labiau gniuždo. Bejėgiškai pažvelgiu jam į akis. 

— Tai visai nežinote, kur jis gali būti, taip? 


203 


Tas iš susikaupimo prikanda lūpą. 

— Gal ten, - rodo upės link, - arba ten, - rodo į šiaurę, - arba 
va ten, - dabar pirštas sminga pietuosna, - bet, geriau pagalvojus, 
manau, kad turbūt ten, - rodo į vakarus. 

Džouns sekė jo rankų signalus ir dabar atlaidžiai šypsosi. 

- Žinai, tikrai manau, kad darau pažangą. Jei kas nors deramai 
nedirbtų savo darbo, prieš dvi savaites būčiau netekusi savitvar- 
dos, bet dabar suprantu, ką turi omeny. Noriu pasakyti, ir velniai 
nematė, kad mums teks kokias dvidešimt minučių jo paieškoti, 
ar ne? Juk niekas dėl to nenumirs. Pasaulis yra netobulas, ir tokie 
vakariečiai kaip aš turi liautis elgtis, tarsi būtų priešingai. Kaip 
manai, tobulėju, ką? Taigi imkim ir nudirbkim šito vyro darbus 
už jį ir suraskim tą automobilį, - ji žybteli šypsena Surijai, o tas 
jai atsako tuo pačiu. Išėjus į karštį, ji trumpam suima mane už 
rankos. - Ir žinai ką, jūsų sistema veikia geriau už mūsiškę, bent 
jau psichologiniu lygmeniu. Su nekompetentingais elkis maloniai, 
ir su tavimi jie elgsis taip pat. Būk jiems bjaurus, ir jie vis tiek bus 
nekompetentingi, o ką pasieksi įsigijęs dar vieną priešą? 

— Gryna teisybė. 

— Taigi. Net kažkaip budistiškai skamba, ar ne? Jaučiu, kad tu 
vedi mane tam tikra dvasinio mokymosi kreive. Tai kaip nori visa 
tai daryti - intuityviai ar sistemiškai? 

— Tavo valia. 

— Na, kadangi nepasižymiu ypatinga intuicija, man tenka pa- 
siūlyti imtis sistemos. Gal pradedam nuo upės, prie prieplaukos, 
ir einam į vakarus, kol surasim? 

Prieplauka stebėtinai tvirta ir moderni, su daugiau nei dviejų 
pėdų skersmens plieno vamzdžių poliais, lygiu gelžbetonio pa- 
viršiumi ir drūtu, galingu kranu su sunkia platforma pačiame 
gale. Ji visai netinka prie bendro reginio, atrodo, tarsi užgaidos 
pagauti ateiviai iš ateities ją čia būtų pastatę ir palikę mums 
naudotis. Džouns nekreipia į ją jokio dėmesio, atsistoja į ją 

nugara, ištiesia abi rankas, kad nustatytų ilgumą, ir apibrėžia 
modus operandi. 

Jos instrukcijų stengiuosi laikytis paraidžiui, lėtai vaikštau tarp 
automobilių ir sunkvežimių, išrengtų iki pat nuogų rūdijančių 
griaučių, įdėmiai tyrinėju visas eiles į dešinę ir į kairę, kad tik 
nepraleisčiau pro akis paskutinio modelio mersedeso „Estate“. 
Įpusėjus darbą, Džouns niūriai į mane pažvelgia pro siaurą pra- 
ėjimą tarp griuvėsių, tačiau mudu nesustojame, kol pasiekiame 
tolimąjį vakarinį aikštelės galą. Džouns kakta varva prakaitas, ji 
sumirksi nuo akis graužiančios druskos. Atsisegusi kombinezono 
užtrauktuką ir atsiraitojusi rankoves. Tūpdamasi prie vielinės 
tvoros ji stengiasi išvengti mano žvilgsnio, bet aš pritupiu greta. 
Sakau: 

— Atleisk, Kimberle. 

Ji giliai įkvepia. 

- Žinai, būdama savo šalyje esu pratusi save laikyti gana protin- 
ga. Paskui čia keletą dienų svarsčiau, ar tik savęs neapgaudinėjau 
ir iš tiesų nesu gana kvaila. Man šitai praėjo, kai supratau patyrusi 
kultūrinį šoką, kai suvokiau, kad už savo standartų ribų visi būna 
kvaili. Taigi ryžausi išmokti kantrybės ir net truputį budistinės 
atjautos ir akimirką buvau tokia kvaila, kad mane džiugino mano 
pačios pažanga. Bet realybė sugeba įspirti mums į kiaušus, ar ne? 
Ypač Tailande, ar bent jau man taip atrodo. 

Jaučiuosi taip prastai, kaip dar niekada nesijaučiau, bet atsakyti 
negaliu. Nudelbiu žvilgsnį į žemę. 

— Bent jau pasakyk man, ar teisingai supratau, kodėl tu visą 
rytą tokios bjaurios nuotaikos? 

— Taip, supratai. 

— Kalbėkim trumpai drūtai. Supratau tik tai, kad vienintelėje 
Bankoko policijos automobilių aikštelėje visi automobiliai atrodo 
tarsi mirę nuo automobilių maro prieš dvidešimt metų. Žinau, 
kad tavo šalyje gyvenimo standartai ne patys aukščiausi, tačiau 

Bankoko gatvėse pamatysi visai nemažai prabangių automobi- 
lių, stebėtinai daug mersedesų, aukštos klasės tojotų, leksusų ir 
panašiai. Statistiškai reikėtų tikėtis vieną kitą jų modelį pamatyti 
ir Karališkosioms Tailando policijos pajėgoms priklausančioje 
aikštelėje, ar ne? 

— Taip. 

— Ir kad ir kaip būtų keista, vieninteliai mano pamatyti naujai 
atrodantys naujausių modelių sveiki automobiliai yra tuodu šalia 
prieplaukos stovintys BMW. 

— Tai tiesa, Kimberle. 

— Tai tikrai tiesa, ar ne, Sončajau? Sončajau, nuo to laiko, kai 
ėmiau dirbti kartu su tavimi, tu mano protui pridarei visokių da- 
lykų, bet visada tai atleisdavau, nes niekada nepagavau, kad buvai 
nesąžiningas. Niekada negalvojau, kad mane apgausi. Kodėl leidai 
mums atvažiuoti čia vėjo gaudyti, jei nuo pat pradžių žinojai, kad 
jie seniai pardavė tą sušiktą mašiną. 

— Matai, esama kaltės kultūrų ir gėdos kultūrų. Tavoji - kaltės, 
o manoji - gėdos. 

- Vadinasi, visada lauki ir žiūri, ar šūdo burbulas tikrai sprogs, 
ar ne? 

— Visai gerai pasakyta. Tas automobilis galėjo čia ir būti. 

—- Nemanau. Tą mersedesą, kur būta esminių įkalčių mūsų 
menkame žmogžudystės tyrimėlyje, šitas seržantas pardavė, ar 
ne“ 

— Tai ne jo kaltė. 

— Oo, ne jo kaltė. Ar čia mes vėl šnekam apie karmą? O gal 
kokio medžio dvasia pastatė tą puikią prieplauką ir privertė tą 
seržantą nušvilpinėti visus už tūkstantį dolerių didesnės vertės 
automobilius, krauti ant kurios nors iš tų baržų, galiu lažintis, 
ir plukdyti iki ten, kur Bankoke automobiliai patiria atgimimo 
stebuklą, gal į kokį budistų vienuolyną? 

— Sunku tau paaiškinti, bet tai iš tikrųjų gera sistema. 


206 


— Maniau, kad tu arhatas, visiškai nekorumpuotas policinin- 
kas. 

— Taip ir yra, bet nereikia pamiršti santykinės tiesos. Anksčiau 
tarp rajonų nesiliovė karai. Kartais jų pulkininkai prieidavo iki to, 
kad vos vienas kito nenušaudavo. Atrodė, išeitis tik viena - kad 

kiekvienas rajonas turėtų po savo aikštelę. 

— Palauk, paaiškink man viena. Kai automobiliai iš viso miesto 
suvežami į vieną aikštelę, būtent tas rajonas, kur ta aikštelė yra, ir 
susirenka visus pinigus iš mašinų ir detalių pardavimo? 

— Taip. Buvo labai blogai. Vyko kovos, susišaudymai, ne vienas 
mirė. Matai, pelnas iš tų automobilių labai geras, todėl visi norėjo 
jo dalies. Tada pas mus įvyko žemesniųjų grandžių revoliucija. 
Farai iš viso Krungtepo nubalsavo, kad seržantas Surija būtų 
paskirtas vadovauti aikštelei. Jis - atsidavęs budistas ir beveik 
arhatas, todėl visi juo pasitiki. Gautas pajamas jis skiria labdarai, 
daugiausia Policijos našlių ir našlaičių fondui ir pareigūnų svei- 
katos problemoms. Mes net pastatėme naują Bendrosios policijos 
ligoninės sparną. 

— Mes? 

— Mes visi didžiuojamės tuo, ką čia pasiekėme. Užbaigus naująją 
prieplauką, buvo surengta šventė. Šitas kranas kainavo dvidešimt 
milijonų batų, - nuo karščio kiek pasirangau. - Tiesiog tai kitas 
būdas viską daryti, ir suprantu, kad dažnas vakarietis čia įžvelgtų 
problemą. 

Ji supratingai linkteli. Manau, kad mano šalis ją sendina, tačiau 
nepasakyčiau, kad mane tai liūdintų. Regis, po tomis žydromis 
akimis išsprogo pirmieji išminties pumpurai. Apie jos lūpas pa- 
stebiu pirmuosius tajiško humoro bruožus. 

- O nebūtų buvę paprasčiau paskambinti tam seržantui ir tiesiai 
šviesiai paklausti - turi dar jis tą automobilį ar ne? Bet tai jau būtų 
visai ne tajiška, ar ne? Jokių prisipažinimų, kol ta farangė nenusi- 
kamuos negyvai kapstydama į dienos šviesą nemalonią tiesą? Tai 

kaip čia yra, kad niekas niekada nesiskundžia? Nutempia brangų 
automobilį, ir jo šeimininkas nebenori jo susigrąžinti? 

— Oi, kai savininkas dar gyvas, mes visada pasiūlome jį išsi- 
pirkti. 

- Išsipirkti? 

- Aišku. Žinoma, tik per tam tikrą laikotarpį. Paskui mes nu- 
rašome jį kaip laužą, o tai suteikia valstybei nuosavybės teisę. 

— O „valstybei“ tai reiškia — policijai, taip? 

Abu drauge atsistojame, ginčytis išties per karšta. 

— O kam dar? 

Nusivelkame atgal į kontorą, bet ten nieko nėra. Pro langą 
matome, kaip Surija meistriškai užvairuoja vieną BMW ant prie- 
plaukos. Jis jau nuleidęs platformą, dabar automobilis užkeltas ant 
jos ir tuoj kils į orą. Kitoje upės pusėje plieninė barža pasisuka 
prieš srovę ir ima plaukti prieplaukos link. Kai ji prisišvartuoja, 
Surija iššoka iš automobilio prie krano valdymo pulto. Prisimenu 
istorijas, kaip jis pirmus kartus bandė susitvarkyti su tuo kranu; 
tiesiai po tilteliu upėje nuskendę mažiausiai trys automobiliai. 
Dabar, matydamas, kaip jis meistriškai nuleidžia automobilį į 
baržos dugną, tuo nepatikėtum. Surija linksmai nušoka nuo krano 
kėdės ir lekia krauti kito BMW. Džouns įdėmiai stebi. 

— Naujas toks BMW Valstijose kainuotų mažiausiai trisdešimt 
tūkstančių. Pavažinėti būtų parduodami po kokius dvidešimt. Ar 
tiek už juos gaus ir čia? Tai ką, mes pamatėme, kaip po dešimties 
minučių darbo Policijos našlių ir našlaičių fondas padidėjo ketu- 
riasdešimčia tūkstančių dolerių? Neblogai. O kokią nors apskaitą 
jis veda? 

— Oi, ne. 

— Tai galėtų būti įtartina, ką? 

— Jis mūsų neapgaudinėja. 

Džouns nusistebi: 


208 


— Ne, šitaip nedrįsčiau nė pagalvoti. Važiuojam atgal į miestą, 
Sončajau, mano mokymosi kreivė šįryt ir taip kyla stačiau nei 
paprastai. 


Kai atvažiuoju į nuovadą, priimamasis pilnas įprastinės publi- 
kos. Eilės priekyje laukia trys vienuoliai, paskui keletas elgetų, 
viena benamė, viena jauna mergina, kokių keturiolikos, atrodanti 
baisiausiai nauja ir šviesi šitame varganame pasaulio užkampyje; 
toliau stovi dar ne mažiau nei šešiasdešimt skirtingo amžiaus vyrų 
ir moterų, apsirengusių kiek geriau nei skudurais. Visi kantriai 
laukia su savo įvairiomis problemomis. Užklausiu budinčiųjų, 
tačiau niekas negirdėjęs apie Adamą Feralą, o seržantas Ruamsan- 
tijas buvo skubiai iškviestas į kažkokią autokatastrofos vietą vos 
man išvykus iš nuovados ir dar negrįžo. Pasižiūriu į savo laikrodį 
ir matau, kad Feralą į duobę jis įmetė jau prieš dešimt valandų. 

Duobė ir yra duobė - apskrita, išrausta nuovados kieme; iš 
pradžių ji buvo skirta kažkokiems santechniniams ar statybiniams 
reikalams, o paskui tapo nebereikalinga. Būtent Ruamsantijas ir 
suorganizavo, kad jos viršuje būtų pricementuotos durelės ant 
vyrių, su spyna. Įnamiai kvėpuoja tik per skyles prie nelygiai 
pritaisyto dangčio. Per penkias minutes susirandu raktą nuo spy- 
nos ir žmogų, kuris padėtų man ištraukti tą vaikį iš duobės. Kai 
ištraukiame, man palengvėja pamačius, kad Adamas Feralas dar 
paeina. Tik tiek, kad šitame kūne gyvena nebe Adamas Feralas. 
Jis pasvirdinėja aplink, kol aš apsikabinu jį ir nuvedu pro vidų vėl 
į priimamąjį lauke, ten jis atsitrenkia į priimamojo stalą, paskui 
į vienuolius, ir man vėl tenka čiupti jį, nuvesti prie laisvų kėdžių 
ir padėti atsisėsti. Staiga jis prapliumpa krūtinę draskančia rauda. 
Nieko protingesnio nei paplekšnoti jam per nugarą ir laukti nesu- 
galvoju. Vos keletas žmonių priimamajame atsisuka pažiūrėti ir vėl 
nusisuka, tarsi nevyktų nieko neįprasto. Vis dėlto čia Aštuntasis 

rajonas. Po kokių dešimties minučių Feralo rauda prityla, jis ima 
traukti antakio auskarą lauk, ištraukęs paduoda man. 

— Šito visai nereikėjo. 

— Čia nei tau, nei tam seržantui, - jo balsas skamba stebėtinai 
stipriai ir tvirtai ir, kiek prisimenu, visai neprimena jo šiandie- 
nykščio rytinio balso. 

— Kai sėdėjau jūsų supistoj duobėj, pažadėjau Kristui, Die- 
vui, Krišnai, Mahometui, Dzeusui, Budai ir visiems kitiems, 
kurie norėjo klausytis, kad jei išlįsiu iš jos bent pusiau sveiko 
proto, atsikratysiu juo. Mano senis jo nekenčia, sako, kad susi- 
luošinau. Jau dvejus metus jį su juo kankinu. Bet tą, kur nosy, 
pasiliksiu. 

— Pabendravai su visai nemažai dievybių. 

— Ką čia pabendravau, - sako Feralas, žiūrėdamas į kažką ant 
sienos. - Šnekėjau su jais visas dešimt supistų valandų. Jie man 
padėjo, supranti, su kitais dalykais. Ar supranti? 

— Taip, - atsakau. - Suprantu. 

— Esi ten pabuvęs, ane? 

- Taip. 

Jis paplekšnoja man per ranką. 

— Bet Buda yra puikus, ane? Turi fantastišką humoro jausmą. 
Ar jis tau papasakojo tuos savo anekdotus? 

— Ne, nemanau, kad kada esame taip intymiai bendravę. 

Feralas papurto galvą. 

— Perlaužė mane, žmogau. Normaliai perlaužė. Ką gi, ačiū už 
šitą patirtį. 

— Laukiu nesulaukiu, kol apie tai paskaitysiu internete. 

Feralas pažvelgia į mane tarsi į kokį šventvagį ir, šiaip ne taip 
atsistojęs ant kojų, nusvirdinėja gatvės link. Laikau rankoje jo 
auskarą. Negaliu sakyti, kad žvelgdamas jam pavymui nejaučiu 
pavydo. Per kone du dešimtmečius meditacijų iš Budos neišgirdau 
nė vieno anekdoto. Juk smagu būtų pasijuokti amžinybės dėlei? 


210 


Grįžęs į savo irštvą įsijungiu Pisitą. Jo taip mėgstama profesorė 
atsakinėja į standartinį kažkokio klausytojo klausimą, kaip prosti- 
tutės profesija veikia moterų psichologiją ir kokiomis žmonomis 
jos tampa tiems keistiems farangams, nusprendusiems kurią nors 
vesti. 

— Prostitucija sendina moteris, tik tuo metu jos to visai nepa- 
stebi. Žinoma, tai ne pats lytinis aktas, nes jis yra visiškai natūrali 
ir gera mankšta, o emocinis stresas, patiriamas dėl nepaliaujamos 
apgaulės. Šiaip ar taip, manydamas, kad jo elgesys turi kažkokios 
prasmės, klientas apgaudinėja tik vieną žmogų: save patį. Tačiau 
merginoms tenka kasnakt apsimetinėti prieš vieną ar kelis vyrus. 
Toks stresas veikia veido raumenis, jie įsitempia ir prostitučių 
veidams suteikia tą jų garsiąją atšiaurią išraišką, tačiau kur kas 
svarbiau yra tai, kad jų galvoje prisitvenkia marios apmaudo. 
Pirmas dalykas, ką prostitutė padaro, susiradusi norintį ją globoti 
vyrą - liaujasi vaidinti sekso deivę, o kartu tikriausiai praranda 
ir žavesį. Jos visos kaip viena klysta, manydamos, kad klientas 
norėjo vesti tikrąją ją, o ne fantaziją, nepaisydamos to, kad jis tik 
tą fantaziją ir tepažįsta. Ir tada jų išvaizda kardinaliai pasikeičia. 
Daugelis merginų vartoja hormonus, kad padidėtų krūtinė, tačiau 
dėl vėžio rizikos gydytojai nerekomenduoja jų vartoti ilgiau nei 
metus. Be to, Bankoke nerasi kekšės, kuri nevaikščiotų ant šešių 
colių platforminių batų. Sugrįžimas į realybę gali gerokai šoki- 
ruoti: nuo aukštos, krūtiningos pornožvaigždės iki plokščiakrūtės 
neūžaugos. Ne, prostitutės retai tampa geromis žmonomis, tačiau 
tai visai nesusiję su ištikimybe. Paprastai tokios merginos visiš- 
kai nesuinteresuotos turėti nesantuokinių ryšių, nes tada joms 
greičiausiai tektų ir vėl imtis sekso deivės vaidmens. Jos tegeidžia 
teisės būti irzlios ir nežavingos, teisės, kurios neteko įsivėlusios 
į šitą Žaidimą. 

Klausytojo skambutis: 

— Vadinasi, tokios santuokos ilgai netrunka? 

— Gaila, bet taip. Dauguma baro merginų, ištekėjusių už klientų, 
per porą metų vėl atsiduria tuose pačiuose baruose. 

Pagalvoju apie jį. Mintyse matau jį suplėšyta uniforma, kru- 
vinomis rankovėmis ir dalgio formos rando subjaurota viena 
veido puse, įžengiantį į Patpongo barą. Jis ieško poilsio nuo 
karo kankynės, nori alaus ir trupučio moteriškos kompanijos. 
Jis - tvarkingas amerikietis vaikinas, prostitučių neperka, net per 
atostogas, bet vakar (ar užvakar) žuvo trys (ar daugiau) jo arti- 
miausi draugeliai, ir žmogui jau visko per akis. Juk jis jaunas, dėl 
Dievo meilės, tik dvidešimt dvejų - daugiausia kokių dvidešimt 
penkerių. O aštuoniolikmetė mergina už baro yra daugiau nei 
graži, ji turi kažką tokio, ko jis net nežinojo ieškojęs: ji trykšta 
gyvybe, kuri gali būti vienintelis vaistas jį luošinančiam netekties 
jausmui. Tik savisauga, o ne geismas jį paskatina sumokėti jos 
baro baudą ir vestis ją į viešbutį. Sekso deivę ji vaidina ne blogiau 
už bet kurią kitą, tačiau sudaužytą šito jaunuolio širdį ji perskai- 
tė tą pačią sekundę, kai jis įėjo į barą. Jis ieško ne fantazijos, o 
sveikatos. Ji naudoja savo stulbinančią gydymo galią tol, kol jis 
įsitikina be jos nebegalįs gyventi. Pasirodo ženklas, kviečiantis 
imtis jųdviejų paslaptingo ir švento poravimosi. Jie nusprendžia 
sukurti kūdikį. Mane. 

Tačiau jie buvo ne tokie žmonės, apie kuriuos ta profesorė čia kal- 
bėjo. Buvo karas, prieš dvidešimt dvejus metus. Nusprendžiu, kad 
Pisito ir jo viešnios šnekos nepatikimos, ir išjungiu radiją. Tyloje 
galvoju apie Fatimą. Juk jos svaja turėtų būti labai panaši į manąją. 
Sunku būtų sugalvoti tinkamesnę tėvo figūrą nei Bredlis. 

— Niekas mūsų rinkoje dar nesuprato tikro „Viagros“ potenci- 
alo, - aiškina mano motina, rūkydama raudoną „Marlboro“. 

Mudu sėdime prie maisto prekystalio Pratuname, ką tik baigę 
valgyti tom-jum sriubą, keptą žuvį, aštrias anakardžių salotas, trijų 
rūšių vištieną ir plonus ryžių makaronus. Mūsų stalas nukrautas 
šešiais skirtingais padažais, alaus buteliais, kapotu imbieru, kep- 
tais Žemės riešutais, pelių kakučiais* ir supjaustytomis žaliosiomis 
citrinomis. Nuo gatvės ir automobilių esame per kokius dvylika 
colių, bet šitas prekystalis garsėja savo keptos anties kariu. Jis toks 
garsus, kad šitam rajonui vadovaujantis policijos pulkininkas 
nedrįsta jo uždaryti ar sumažinti, nors jo stalai ir kėdės užima 
didžiąją dalį šaligatvio ir pėstieji priversti rizikuoti savo gyvybe 
gatvėje. Tailando virtuvė yra pati sudėtingiausia, subtiliausia, 
įvairiausia ir iš esmės geriausia pasaulyje. Ji išverčia iš koto iš- 
rankius prancūzus ir trenktus kinus, tačiau vis dėlto reikia pripa- 
žinti, ką dera pripažinti: pas vieną vienintelį Nong klientą japoną 
(Jokohamoje, nepriekaištingų manierų jakudzą gangsterį, kurio 
chroniška migrena palengvėdavo tik beveik nuolat užsiiminėjant 
seksu) paragavau Kobės jautienos ir nuo pirmo kąsnio, farangai, 
tavo vardu atleidau už Perl Harborą. 

Aitriųjų pipirų ugniasienės apsaugota, mūsiškė virtuvė išliko 
atspari Vakarų įtakai, užteršusiai kitas puikias virtuves, o patį ska- 
niausią maistą vis dar galima aptikti kukliuose namuose ir, ypač, 
gatvėje. Visi tajai yra apsigimę gurmanai, ir farai, jei supranta, kas 
jiems geriausia, neskriaudžia ir neuždarinėja puikiausių maisto 
prekystalių. 

— Matyt, kad ne, - stengiuosi perrėkti gatvės triukšmą. 

— Turiu omeny, kad visi apie ją girdėję, ir farangai žino, kad 
gali jos be recepto nusipirkti kiekvienoje Tailando vaistinėje, 
tačiau mes dar nesuvokėme tos srovės atnešamo naujųjų klientų 
potencialo. 


* Tailando virtuvėje dažniausiai naudojami patys mažiausi ir aštriausi aitrieji pipirai prik kee 
noo. Išvertus pažodžiui, tai reiškia pelių kakučių pipirai. 

— Atrodo, kad tu suvokei, mam. 

— Pats pagalvok, - rėkia ji. - Esi septyniasdešimtmetis farangas 
ir per pastaruosius dvidešimt metų tavo lytinis gyvenimas perėjo 
labai nuobodžią stadiją ir apskritai liovėsi egzistuoti. Manai nu- 
mirsiąs per artimiausius dešimt metų ir pastaruosius penkerius 
apie seksą net nebuvai pagalvojęs. Jau kurį laiką save laikai visiškai 
nukriošusiu ir esi pripratęs, kad tavo šeima ir mylimi žmonės gal- 
voja, jog esi numarazmėjęs senis, kuriam derėtų elgtis padoriai ir 
numirti greičiau, o ne vėliau, idant jie galėtų paveldėti namus. 

Žinoma, mano motina prisimena Floridą ir Majamį, kur visi 
mums atrodė keliaujantys į senelių namus arba iš jų. Keliskart 
sumirksiu, mat man pro akis praslenka tam tikri Deno Rasko 
paveikslai. Turbūt mano vaizduotė atkūrė tą žilais plaukais ap- 
augusią seną ranką - tokią didelę, kad ji uždengdavo kone visą 
mano motinos nugarą; kelionė iš oro uosto į jo rančą „U-Haul“ 
sunkvežimiu atrodė begalinė, kaip ir ta jo ranča. Milžiniška virtu- 
vė ir kiti didžiuliai tušti plotai buvo taip persmelkti jo vienatvės, 
kad jautėmės tarsi nusileidę planetoje su dvigubai didesne sunkio 
jėga nei Žemėje, ir visi patys normaliausi veiksmai - ypač pokal- 
biai - virto antžmogiškos valios stiprybės reikalaujančia kankyne. 
Raskas pratempė savaitę, ir mano motina paskambino vieninte- 
liam savo giminaičiui, turinčiam telefoną, ir sukūrė istoriją apie 
kritinę padėtį namie - jau pamiršau, kokia skaudi nelaimė neva 
nutiko jos motinai, bet Raskui to pakako, jis parvežė mus atgal 
į Majamį ir apmokėjo neegzistuojančią ligoninės sąskaitą. Dar 
niekada taip nesidžiaugėme sugrįžę į Krungtepą ir jo pastangų 
nereikalaujantį gyvybingumą. 

— Tu visada pozityviai žvelgei į žmogaus prigimtį. 

— O paskui vieną dieną kas nors tavo senelių namuose prabyla 
apie „Viagrą“. Koks nukaršęs dienugalis, dar senesnis už tave, 
kuriam, net ir tavo nuomone, jau derėtų nedelsiant užversti kojas, 
tau pašnibžda neseniai praleidęs savaitę Bankoke, pabandęs mėly- 


214 


nąją tabletę ir keturias valandas turėjęs erekciją, o per jas išbandęs 
tris ar keturias jaunas gražuoles. Na, ir ką gi tu darytum? 

- Mintis nebloga. | 

— Paspringtum protezais iš skubėjimo užsisakyti bilietą į arti- 
miausią reisą į Krungtepą, va ką tu darytum. Taigi šita rinka gali 
tik augti. Amerikoje yra daugiau nei penkiolika milijonų vyrų, 
kuriems daugiau nei šešiasdešimt penkeri, žmonos ir vaikai su 
jais geriausiu atveju elgiasi kaip su šūdu, o sulaukus penkiasde- 
šimtmečio Amerikoje jau nebesaldu gyventi, nesvarbu, kad ir kiek 
turėtum pinigų, - ji pabrėžia šitas stulbinančias tiesas gesindama 
savo cigaretę. - Jie su tuo taikstėsi, nes jau seniai nebeturi pasirin- 
kimo. Bent jau manė neturį. Bet aš turiu jiems gerų naujienų. Tik 
ar jiems tikrai reikia disko muzikos, techno, viso to siautulio - jie 
turbūt, šiaip ar taip, per kurti tai girdėti. Ar jiems tikrai norisi 
žiūrėti į merginas su bikiniais, besisukiojančias aplink metali- 
nius stulpus, ir visas panašias nesąmones? Aišku, kad ne. Jie nori 
kažko iš jų pačių laiko, aplinkos, atitinkančios jų amžiaus grupę 
ir jaučiančios jų poreikius. 

— Deguonies čiaupo už baro? Gatvėje laukiančios greitosios? 
Kodėl gi prie tavo viešnamio nepristačius ligoninės sparno? 

— Prašau jo šitaip nevadinti. Aš suteikiu pagyvenusiems žmo- 
nėms libido terapiją. Bandau paaiškinti, kad čia svarbiausia tei- 
singai susitvarkyti su laiku. 

— Su laiku? 

— Taigi. Jaunam vyrui būna erekcija, nes moteris jį sujaudino, 
ir jau dešimt tūkstančių metų tas biologinis faktas yra šito verslo 
atspirties taškas. 

— O į ką gi daugiau jam atsispirti? 

— Vadinasi, mes vis dar turime primityvų, nuo gamtos valios 
priklausantį verslą. Vis dar esame medžioklės ir rinkimo stadijoje. 
Tačiau mūsų tikslinėje rinkoje kliento erekcija įvyksta daugmaž 
lygiai po valandos išgėrus tabletę, tai galima palyginti su bifšteksu 

šaldytuve. Mes išsivadavome iš motulės Gamtos ir pradėjome val- 
dyti laiką. Klientas turi keturių valandų langą ir tikrai nenorės jo 
švaistyti gerdamas alų ir klausydamas prastos muzikos. Gal vėliau 
jis ir norės atsipalaiduoti, bet jo pagrindinis prioritetas - pasinau- 
doti preparato poveikiu. Ypač kai jis greičiausiai bus perskaitęs, 
kad tas preparatas gali sukelti širdies smūgį. 

Sumirksiu dėl akivaizdaus jos paskutinės pastabos nesuderina- 
mumo su visu kitu. Ji prisidega dar vieną cigaretę. 

— Negi nesupranti: jų manymu, tai galėtų būti paskutinis pa- 
sispardymas. Jie gali būti nusprendę, taip sakant, iškeliauti su 
trenksmu. Mes jiems galbūt padėsime atšvęsti savo paskutines 
dienas Žemėje. Jie išmaino dar porą metų šlubavimo linoleumu 
ir begalinių kortų žaidimų su kitais artrito iškamuotais klipa- 
tom į gal kokią savaitę ekstaziško dulkinimosi su puikiausia 
būtybe, kokią jie matę per pastaruosius penkiasdešimt metų. 
Tai bus atjautos ir nušvitimo paslauga. Esu tikra, kad Buda tam 
pritars. 

— Eutanazija orgazmu turbūt geriau už mirtiną injekciją. 

— Taigi. Be to, jei tai jau pats paskutinis tavo pasilinksmi- 
nimas šioje Žemėje, kuriems galams gailėti pinigų? Jei tavo 
vaikai yra savanaudžiai šunsnukiai, gal visai vertėtų parduoti 
tą namą ir išleisti pinigus mano mergaitėms? Taigi ruošiuosi 
pasiūlyti užsakymo telefonu paslaugą. Klientas užeina į barą 
pirmą kartą, pažiūri, kuri mergina jam patinka, o paskui pa- 
skambina iš viešbučio ir perspėja, kad tuoj išgers tabletę ir 
lygiai po valandos ruošiasi stovėti piestu. Mums, žinoma, tai 
tik į naudą, nes nereikės laukti, kol klientas nuspręs, ar nori 
tos merginos ir kada nori. Nusistatysime grafiką, pagal kurį 
ir dirbsime. Visa tai jau aptariau su pulkininku. Jis mano, kad 
mums negali nepasisekti. 

— O kaip ruošiesi reklamuotis? Medicininiuose žurnaluose ar 
trijų X interneto puslapiuose? 

— Interneto puslapiuose, su daugybe nuotraukų, tačiau mano- 
me, kad su laiku apie mus sužinos iš lūpų į lūpas. Šiaip ar taip, 
šitoje srityje kol kas dar niekas kitas nedirba. 

Pagalvoju apie į barą įšliurinančius karšinčius su kreivomis 
šypsenomis ir išsipūtusiomis kelnėmis, trūkstamą grandį tarp 
sekso ir mirties. 

— Sončajau, ką sakai? 

— Gal ir pavyks. 

- Žinoma, kad pavyks. Bėda ta, kad nėra kaip šito užpatentuoti. 
Kai tik konkurentai pamatys, kuo užsiiminėjame, visame mieste 
tokie barai ims dygti kaip grybai po lietaus. Reikia sparčiai judin- 
tis, aš šitame versle ne vienintelė moku skaičiuoti. 

Žiūriu, kaip pro mus mėgina praeiti dvi merginos, abi nešasi 
po dešimt plastikinių maišų, prikrautų pigių drabužių. Ant šali- 
gatvio vietos nėra, jos apeina grūstyje įstrigusį taksi. Būtent čia 
dauguma sekso darbininkių perka drabužius, ir šiandien mums 
tenka pasisveikinti su daugybe senų draugių. Motinos pirkiniai 
sukrauti po stalu. Pratuname esame todėl, kad už kelių šimtų jardų 
čia driekiasi milžiniškas turgus, kur marškinėlių, šortų, sijonų, 
suknelių, kelnių ir palaidinių neatskirsi nuo pasiūtų Kalvino 
Kleino, Yvo Sent Lorano, Armanio, Zegnos ir kitų siuvyklose, 
tik nusipirkti galima po tris dolerius už vienetą. Nong susipirko 
viso sezono garderobą, ir pastebėjau, kad jis kiek asketiškesnis 
nei paprastai, tinkantis šito verslo matriarchei. Paprašau padavėjo 
atnešti sąskaitą, bet motina mane sulaiko. 

- Šįkart sumokėsiu aš, mielasai, noriu padėkoti už tai, kad 
pasirašai tuos planus. 

Sutinku, prie planų išties prireikė padirbėti, nes juodu su pul- 
kininku juos vis keitė. Žinoma, visuose boksuose turi būti po 
televizorių, o galiausiai jie nusprendė įtraukti ir tailandietiško 
masažo paslaugą, taigi visuose penkių pėdų pločio ir aštuonių 
pėdų ilgio kambarėliuose dar reikėjo įrengti ir po mažutę sūkurinę 

vonią kampe su visa tam reikalinga santechnika. Taip ir matau 
artėjančias nelaimes - devyniasdešimtmečiai kaliausės slidinėja 
ant pamuilių ir iškvepia paskutinį kvapą per viso kūno masažą. 
Juk vieni juokai tokio amžiaus žmogų nokautuoti pieno liauka. 
Bet man belieka manyti, kad pulkininkas žino, ką daro, net jei 
Nong ir pernelyg užsisvajojo truputį pabendravusi su Wall Street 
Journal. Paduodu plokščią portfelį, kuriame nešiojausi tuos pla- 
nus, ir žiūriu, kaip Nong jį atidaro. Išsitraukia juos ir perverčia 
su augančiu siaubu. 

— Pamiršai juos pasirašyti, mielasai. 

— Ne, nepamiršau. 

— Bet pažadėjai. 

— Žinau. 

— Tai ko lauki? Imk, rašykis mano tušinuku. 

— Ne. 

— Sončajau? 

— Nepajudinsiu nė piršto... kol nepapasakosi. 

Taip būna tik tarp motinų ir sūnų. Vienas kitą pažįstame tiek, 
kad puikiai suvoktume, koks svarbus šitas mudviejų žvilgsnis 
vienas kitam į akis. Net nesuvirpu ir nemirksiu. Galiausiai ji 
nuleidžia akis. 

— Gerai, papasakosiu. Tik pasirašyk planus. 

— Pirmiau papasakok. Aš nepasitikiu tavimi. 

— Tu nepakenčiamas, - drebančia raka ji paima dar vieną 
„Marlboro“ ir prisidega. 

— Kodėl tai šitaip sudėtinga? Jei nežinai, kas jis toks, jei tą naktį 
dulkinaisi su trim iš eilės, taip ir sakyk, juk man ne paslaptis, kuo 
tu gyvenime užsiiminėjai. 

- Jei nežinočiau, aišku, kad jau seniai būčiau taip ir pasakiusi, - 
atkerta ji ir greitai patraukia dūmą. - Tai ne taip paprasta. 

— O kas čia sudėtingo? Dėl Dievo meilės, mama. 

Gal man ir haliucinacija, bet išties atrodo, kad motinos akių 
kampučiuose sublizgo mažutės ašaros. 

— Ką gi, gerai, mielasai. Bet turi pažadėti, kad atleisi man. Iš 
anksto pažadėk. 

Tai man atrodo labai įtartina, bet vis vien pažadu. 

— Sončajau, ar kada pagalvojai, kodėl šitaip stengiausi, kad 
anglų kalbą išmoktum puikiai? Ar išvis pastebėjai, kad bemaž 
visos mūsų kelionės buvo tik su tais, kurie ją mokėjo tobulai, net 
Fricas ir Triufo? 

- Žinoma, pastebėjau. Jei nebūčiau pastebėjęs anksčiau, tikrai 
būčiau atkreipęs dėmesį dėl to vyriškio prie „Harrods“. Ką dar 
jis galėjo pasiūlyti? 

Mudviejų abiejų mintyse šmėkšteli vaizdas: liesas anglas su 
didžiule nosimi, pro kurią leisdavo visus balsius, ir su dar didesne 
savo motinos problema, negana to, dar ir turėjęs keistų pretenzijų 
dėl to, kad jo butas Londone būtų netoli „Harrods“ - tai buvo pora 
apgailėtinų savaičių, Nong triukšmingai susiriejo su jo motina, 
gyvenusia virš mūsų, o aš perėjau trumpą vagiliavimo fazę toje 
garsiojoje parduotuvėje. 

— Galvojau, kad tiesiog stengiesi dėl mano ateities. 

— Na, taip, stengiausi, tačiau ne tik dėl to. Jaučiausi labai kalta 
dėl... Bandžiau tau kompensuoti... Matai, jis mane mylėjo, - mo- 
tina prapliumpa ašaromis. - Aš atsiprašau, labai, labai, labai atsi- 
prašau, mielasai, - šluostosi akis nosine iš rankinės, - viskas dėl 
tų gaisrinių. Ir maisto, jis buvo toks prėskas, ten visai nemokėjo 
gaminti, viskas absoliučiai be skonio. 

Ačiū Budai, aš esu detektyvas ir sugebu suvokti, ką sako tos 
trapios nuobiros. Staiga viskas stoja į savo vietas. Pro mano akis 
prabėga praeitis, kurios neturėjau, ir ateitis, kurios neturėsiu. 
Mano pulsas padažnėja dvigubai ir pirmą kartą gyvenime pajuntu 
norą jai trenkti. Bet tik išsitraukiu vieną jos cigaretę, drebančia 

ranka prisidegu ir užsisakau dar alaus. Dideliais gurkšniais užsi- 
verčiu tiesiai iš butelio. 

— Amerikietis? 

— Taip? 

— Kariškis? 

— Taip. Labai drąsus. Turėjo daugybę medalių. Buvo karininkas. 
Patyrė baisų karą, gana ilgai psichologiškai buvo visai subyrėjęs. 

Giliai įtraukiu dūmą. 

- Jis pasiėmė tave į Ameriką? Norėjo vesti? - Ji linkteli. - Niu- 
jorką? 

— Manhataną. Jo butas buvo prie gaisrinės. Sirenos kaukė kas 
penkias minutes. Galvojau, kad dega visas miestas. 

— Ir maistas buvo baisus? 

— Pasigailėk, mielasai. Dėl Dievo meilės, man buvo aštuonio- 
lika, niekada nebuvau išvažiavusi iš Tailando, angliškai mokėjau 
vos kelis žodžius. Buvau baisiausiai išsigandusi ir norėjau mamos. 
Nebuvau tokia kieta, kaip tapau paskui. Pagimdžiusi tave suau- 
gau, - išpučia dūmus. - Net ryžių jie nemokėjo normaliai išvirti. 
Jo tėvai manęs nekentė. Aš ruda skersaakė, ir kad ir ką jis sakytų, 
jie žinojo, kur susipažinome ir kuo aš užsiiminėjau. 

- Bet jis tave-dievino? - Ji linkteli. - Žinojo, kad laukiesi? 

— Dėl tavęs pametė galvą dar prieš tau gimstant. Turėjau pabėg- 
ti. Jis sugrįžo į Tailandą manęs ieškoti, bet aš pasislėpiau kaime. 
Po Niujorko buvau baisiai supanikavusi. Atleisk man. Kalbėjausi 
apie tai su abatu - nukakau į vienuolyną. Tu ir nežinojai, kad 
esu ten buvusi, ar ne? Jis paklausė manęs - gal mano amerikie- 
čiui meilužiui tereikia manęs, kol įveiks savo psichologines karo 
traumas? Klausimo būta gero, o atsakymo aš nežinojau, todėl 
prisiekiau Budai, kad jei užaugsi sveikas ir stiprus, o man gerai 
seksis, užtikrinsiu, kad puikiai išmoktum anglų kalbą. 

— Atėmei iš manęs galimybę pamėginti tapti Amerikos prezi- 
dentu, nes tau nepatiko maistas? Labai jau tajiška. 

— Užtat gavai pabandyti nirvaną. Anoks būtum budistas gy- 
vendamas Amerikoje. 

Nusprendžiu nepaisyti šito puikaus atkirčio. 

— Galėjau būti astronautas. 

— Ne, negalėjai, nepakenti aukščio. 

— Ką jis veikė, kokia jo profesija, ar jis buvo šauktinis? 

— Šauktinis. Ruošėsi tapti teisininku. 

— Ką? Amerikiečių teisininkai visi milijonieriai. Galėjau tapti 
mažų mažiausiai senatoriumi. 

Motina jau nusišluosčiusi akis. Ji meistriškai greitai atsi- 
gauna. 

— Visi amerikiečių teisininkų vaikai miršta jaunystėje perdo- 
zavę narkotikų. Pažiūrėk, nuo ko tave išgelbėjau. Šiaip ar taip, 
jei tik pasirašysi šituos nelemtus planus, užsidirbsime milijoną 
ir galėsi važiuoti ten ir gyventi. Pažiūrėsim, kiek ilgai iškęsi toli 
nuo Tailando. 

Surūkiau visą cigarėtę greičiau nei per minutę ir mane ima py- 
kinti. Tačiau mano pulsas lėtėja ir pradedu viską matyti aiškiau. 

— Kuo jis vardu? 

.—- Maikas. 

— Maikas kas? 

— Koks skirtumas? Smitas. Na štai, dabar jau žinai, ar tai ką 
nors pakeitė? 

Nė sekundės nepatikėjau, kad jis buvo Maikas Smitas, bet tiek 
jau to. Ji nustemba, kai plačiai nusišypsau ir paplekšnoju jai per 
ranką, ir, regis, atsipalaiduoja. Užsiverčia ir dideliais gurkšniais 
išgeria silkinę alaus, prisidega dar vieną cigaretę ir atsilošia. 

- Ačiū, kad taip gerai šitai priėmei, mielasai. Trisdešimt dvejus 
metus gyvenau bijodama šito momento. Ar pasielgiau teisingai, 
ar ne? Nejau manei, kad manęs šitas klausimas nekankino? No- 
rėjau tau papasakoti, bet visa šeima atkalbinėjo - juk ko nežinai, 
dėl to nekaltinsi - tai labai jau tajiška, ar ne? Kartais galvoju, kad 

turbūt buvau pametusi protą, kad išvažiavau iš Amerikos. Net jei 
jis būtų išsiskyręs su manimi po poros metų, tikriausiai būčiau 
gavusi leidimą dirbti, teisę pasilikti. Bet tais laikais Tailandas buvo 
visai kitoks, mes visi buvome tarsi ne šio pasaulio, kupini sveti- 
mų šalių baimės. Be to, labai dorovingi. Tave tai stebina? Jokiai 
merginai net minčių nekildavę pardavinėti savo kūną, nebent to 
beviltiškai reikėtų. Mano tėvą kankino širdies problemos, mamą, 
važiuojančią dviračiu, nutrenkė automobilis, močiutę reikėjo 
prižiūrėti, tuo metu ji jau buvo apakusi, o abu broliai dar buvo 
paaugliai. Turėjau ir teisę, ir pareigą dirbti baruose. Nūnai mer- 
ginos eina dirbti tik tam, kad susitaupytų pirmai įmokai už butą, 
jos parsidavinėja sugalvojusios bet kokią nuvalkiotą dingstį, o iš 
tikrųjų todėl, kad mėgsta seksą ir pinigus, tačiau, būdamos tajės, 
niekad šito nepripažįsta ir apsimeta nekenčiančios šito darbo. 
Nepatikėtum, bet esu priblokšta, kuo virto šita profesija. Bet ką 
padarysi... Toks jau tas gyvenimas. 

Kai pasirašau planus, motina apmoka sąskaitą ir mudu pa- 
kylame. Aš stipriai ją apkabinu. Atsisveikinant ji klausiamai į 
mane pažvelgia. Sėda į taksi, o aš nusprendžiu parvingiuoti pro 
susigrūdusius automobilius. Koks skirtumas? Dėl manęs pametė 
galvą dar prieš man gimstant. Mylėjo ją. Plaukiu oru. 


Beplaukdamas, stengdamasis, kad manęs nepastebėtų, nu- 
keliauju iki Čarmabutros ligoninės. Jos kompleksas naujas ir 
žvilgantis, vos minutė kelio nuo Nanos aikštės. Pirmame aukšte 
yra „McDonalds“, o antro fojė - „Starbucks“, taip pat marmuro 
ir stiklo registratūra, lenkta, su interneto prieiga kiekviename. 
kompiuteryje ir tiek telefonų, kad nėra kur atremti alkūnės. Bet 
tai ligoninė. Jos brošiūra šlovina daugiau nei šešis šimtus aukštos 
kvalifikacijos gydytojų ir nedidukę armiją singapūriečių, tajų, 
amerikiečių bei europiečių vadovų ir pasakoja apie Širdies cen- 
trą, lazerinę trumparegystės korekciją, insulto rizikos nustatymą, 

pilvo organų echoskopiją, išsamius laboratorinius kraujo, šlapimo 
ir išmatų tyrimus, riebalų nusiurbimą, kūno linijų dailinimą ir 
lazerinį odos šlifavimą, žada pasirūpinti kiekvieno amerikiečio 
ar europiečio kelionės reikmėmis ir liukso kambariais su nuos- 
tabiais miesto vaizdais. Registratūroje pasakau, kad esu susitaręs 
dėl pokalbio su daktaru Suričajumi. Administracijos darbuotojas 
palydi mane liftu į septintą aukštą, o ten manęs jau laukia dakta- 
ras. Drauge praleidžiame apie valandą. Išeinantį iš ligoninės mane 
apsupa trys didžiuliai vyrai ir įgrūda į čia pat laukiantį limuziną. 
Tamsiai mėlyną leksusą, kurio gale netrūksta vietos nei man, nei 
dviem mano pagrobėjams. Trečias pasilieka ir žvelgia įkandin 
banaliai nužviegiančioms padangoms, tik manau, kad tai nedaro 
garbės mano pulkininkui, su civilio drabužiais ir tamsiais akiniais 
sėdinčiam priekinėje keleivio sėdynėje. Vairuoja jo nuolatinis 
vairuotojas. 

— Gal galiu paklausti, kodėl mane pagrobė? 

— Nepagrobė. Tai karantinas prieš tavo susitikimą. Matai, mums 
visai nesinori, kad pasirodytum su savo turginėmis „Tommy 
Bahama'“ drapanėlėmis ir mosikuotum policijos pažymėjimu 
kiekvienam Tomui, Dikui ar Hariui prieš nosį. 

— Pasirodyčiau kur? 

— Duok man savo pažymėjimą. 

Paduodu. 

— Norėčiau žinoti, kur važiuojame. 

Pulkininkas įsideda mano pažymėjimą į savo Zegnos švar- 
ko - tikro, nepadirbto - kišenę ir palinguoja galvą dėl mano 
bukaprotiškumo. 

— Buvo ar nebuvo man prieš dvi dienas, 16 valandą 33 minutės, 
pristatytas raštiškas prašymas, kad vienas toks detektyvas Džit- 
pličipas Sončajus pageidautų gauti leidimą susitikti ir apklausti 
vieną tokį khung Voreną Silvestrą iš Jungtinių Amerikos Valstijų 
per jo penkių dienų dalykinį vizitą mūsų šalyje? - jis atsisuka ir 

pakėlęs akinius pažvelgia į mane. - Raštiškas prašymas su datos 
ir laiko antspaudu? 

— Man patinka viską daryti tvarkingai. 

— Tau patinka viską sėkmingai supisti, va šitaip tau patinka. Ir 
pas ką gi tu ruošeisi eiti su savo raštišku prašymu su datos ir laiko 
antspaudu, jei aš tau neduočiau leidimo? 

— Pas nieką. Nėra pas ką eiti. Tiesiog norėjau, kad būtų aišku... 

— Kad visose Karališkosiose Tailando policijos pajėgose yra 
tik vienas arhatas, vienintelis tyros ir nesuterštos sielos žmo- 
gus, narsiai ir didvyriškai dirbantis savo darbą, kol mes visi kiti 
šliaužiojame ir murkdomės purve. - Man nepatraukliai atvimpa 
žandikaulis. - Ar bent nutuoki, į kokį šūdą mus tempi? Kodėl 
negalėjai tyliai ramiai; kai niekas nematė, užšokti pas mane ir 
graudžiai pašnibždėti man į ausį, kad tau reikia pasimatyti su 
didžiuoju khunu ir kad, jei neprieštarauju nei aš, nei niekas kitas 
piramidėje po juo, truktelčiau už reikalingų virvučių. Turbūt 
žinai, kad svarbiausios ir įtakingiausios karalystės moterys perka 
iš jo visus savo blizgučius? Ypač kinės? Žinai, ne? 

— Taip, - pripažįstu. 

- Ir žinai, kad būdamas Krungtepe oficialiai jis apsistoja „Orien- 
tal, Somerseto Moemo apartamentuose su žavinga nostalgija ir 
vaizdu į upę, o būdamas čia neoficialiai apsigyvena visiškai ki- 
tokioje vietoje? | 

- Taip, numaniau, kad, kalbant apie oficialius ir neoficialius 
reikalus, jis gali turėti skirtingus prioritetus. 

— Tada turbūt numanei, kad atsilygindami už didžiojo khuno 
dosnias aukas Policijos našlių ir našlaičių fondui tavo viršininkai 
deda labai nemažai pastangų padėti tam khunui nuslėpti jo nedi- 
delius neoficialius malonumus nuo žiniasklaidos. 

— Turbūt buvo atėję į galvą. 

- Tai gal buvo atėję į galvą ir tai, kad bet kokiame tavo pokalbyje 
su khunu turės dalyvauti asmenys, pasirengę paneigti bet kokius jo 

žodžius, galinčius jam pakenkti, jei kartais jis netyčia, nors vargu 
bau, išvis pasakytų tau ką nors svarbaus. 

— Ne, apie tai visai nepagalvojau, nes tikrai nesitikėjau, kad 
leisite man su juo pasikalbėti. 

Pulkininkas kriukteli. 

— Nesitikėjai? Net ir pranešęs savo draugams iš Amerikos am- 
basados, kad pateikei oficialų prašymą apklausti Voreną, manai, 
kad jis bus atmestas. | 

- Velnias. 

— Ir taip sukėlei vieną iš tų atvirkštinių domino efektų, Žinai, 
kai visi kauliukai vėl sustoja stati, kai visi jau manėme, kad jie 
galiausiai numušti ir ramiai suguldyti. 

- Ar anksčiau būta bėdų? 

— Tas 22 yra pavojingas šūdžius. Kai jis būna čia, visas 
mūsų didingųjų pajėgų skyrius paskiriamas prižiūrėti, kad jis 
nenueitų per toli. Jis - vienas tų farangy, manančių, kad mūsų 
šalis yra žaidimų aikštelė, skirta turtingiems vakariečiams psicho- 
patams, nesąžiningai tramdomiems ir slopinamiems jų pirmojo 
pasaulio kultūros ir todėl jaučiantiems poreikį čia, egzotiškuose 
Rytuose, iš naujo patirti pirmaprades žmonijos šaknis. Kaip galėjo 
anksčiau nebūti bėdų? 

— Kokių bėdų? 

— Ne tavo reikalas. 

— Aš esu pareigūnas, tiriantis... 

- Tu esi pareigūnas šikantis, ir tavo noras mirti tuoj bus išpil- 
dytas, tik kad mums visiems kitiems teks iškuopti visą tavo šūdą. 
Tu blogiau nei mano brolis. Ar bent nutuoki, kokia man bėda 
vietoj brolio turėti sušiktą šventąjį? - jis nusisuka nuo manęs ir 
žiūri pro šoninį langą. - Jei nutikdavo kas bloga, visada kaltas 
aš. Su tavim bus lygiai tas pats, jau matau. Tau žuvus įspūdinga 
smurtine mirtimi, žiniasklaida tai nusičiups ir pastatys tau šven- 
tyklą, būsi pirmas tajų mentas, miręs kankinio mirtimi už savo 

meilę tiesai, teisingumui ir įstatymui, o aš visą likusį gyvenimą 
aiškinsiu žmonėms, kokia buvo garbė dirbti su tavimi policijoje 
ir kaip sunku tokiam vargšui puolusiam niekšui kaip aš lygintis 
su aukštais tavo nustatytais standartais. Ar nemanai, kad man šito 
jau seniai pakanka su broliu abatu? | 

— Ar tai buvo kekšės? 

— Kas buvo kekšės? 

— Bėda. Kokią vieną suluošino? Jau vien tai, kad šitai pastebėta, 
byloja, kad buvo labai baisu. 

Pulkininkas atsidūsta. 

— Taip, baisu, aišku? 

— Ir net jei taip, kekšė turėjo būti užsienietė, - mintiju. - Net 
jeijis ir pribaigtų tajų. merginą, nekiltų toks triukšmas, apie kokį 
čia kalbate. 

— Nekomentuosiu, o kuo, po velnių, čia dėtas tas Bredlis? Vo- 
renas nenužudė Bredlio. 

- Žinau. Bet, kalbant karmiškai, tai dar nereiškia, kad Vorenas 
dėl to nekaltas. 

Įsukant į Asoko gatvę, jis purto galvą. 

— Lygiai kaip mano šiknius brolis. 

Asoko gatvėje eismas susigrūda. Manau, kad puikiai nutuokiu, 
kur dabar važiuojame, ir pulkininkas, žinoma, žino, kad aš žinau. 
Jis pakelia akis ir pažiūri į mane veidrodėlyje. 

— Įdomumo dėlei, ką veikei toje ligoninėje? 

— Ne jūsų reikalas. 

— Ar Vorenas kada ten gydėsi? 

— Bent jau aš tai nežinau. 

Jis nusuka akis nuo veidrodėlio: 

— Ir kodėl gi man šitas tavo atsakymas nepatinka? 

Visai kaip ir įtariau, mes važiuojam link Rachados. Įsivaizduokit 
Las Vegasą, tik varomą visai kitos blogybės. Dar įsivaizduokit 
akinamo vulgarumo neorytietiško vestuvinio torto architektūrą. 
Ir kaip jaustumėtės su tamsiais akiniais sutemus. Dienos švie- 
soje neonas konkuruoja su saulės šviesa, o daugumoje iškabų 
pamatysite žodį „MASAŽAS“. Įšliuožiame į „Emerald“ viešbučio 
kiemą, ir visas keturias leksuso duris vienu metu atidaro liokajai, 
išmokyti taip patarnauti mažiukams japoniukams su kilometri- 
nėmis banko sąskaitomis, nes šitoje vietoje vakariečiai paprastai 
nesilanko. Bet antra vertus, imu svarstyti, ar Silvestras Vorenas 
išties vakarietis. 

Dairausi ir laukiu su saviškiais prižiūrėtojais, o pulkininkas tuo 
tarpu pereina didžiulį fojė pasikalbėti su vienu iš kokių dvylikos 
registratorių, tas jam nusilenkia. Net iš tolo galima pajusti jo 
pagarbumą, paminėjus Voreno pavardę. Pulkininkui linktelėjus 
pakylame ir patraukiame prie liftų. Pasirenkame tą, vežantį į pent- 
hauzo apartamentus, o lifte užsidegus skaičiui 33 išeiname į kitą 
fojė. Mergina mėlyno ir auksinio šilko sarongu nusilenkia mums 
ir nuveda į mokyklos aktų salės dydžio kambarį su langais per 
visą sieną, penkiavietėmis sofomis, stiklinėse vazose žydinčiomis 
orchidėjomis, kur profiliu į mus stovi aukštas lieknas vyras, susi- 
kišęs rankas į trečiojo dešimtmečio stiliaus daugiasiūlio smokingo 
tipo švarko kišenes. Prižiūrėtojai pasiliko pirmame aukšte, taigi 
khunui nusilenkiame tik mudu su pulkininku, o tas, mano nuos- 
tabai, elegantiškai atsako taip pat nusilenkdamas, su visu deramu 
atidumu. Pagal taisykles, tokios aukštos padėties žmogus visai 
neturėtų lankstytis tokiems pakalikams kaip mes, tačiau tas gestas 
turi žavesio, kuris nelieka pulkininko nepastebėtas. Kad ir kaip 
burnojo automobilyje, stojęs priešais šitą unikalų gerovės ir galios 
šaltinį, pulkininkas tampa pagarbos ir meilumo įsikūnijimu. 

- Sveiki atvykę į Šangrilą, - taria Vorenas ir nusišypso kil- 
niaširdiška šypsena, kurioje gali įžvelgti daug dalykų, tarp jų ir 
pašaipą sau pačiam. 

Pajuntu, kaip susidūrus su tokiu nepramušamu rafinuotumu 
mano entuziazmas ima sekti. Tobula jo laikysena irgi grėsminga ir, 
regis, puikiai dera prie tokio pat tobulo įdegio, auksinės apyrankės 
ant kairiojo riešo, kurią prisimenu iš prezidentinių nuotraukų, 
brangaus odekolono dvelksmo ir tų negailestingų pilkai žydrų 
akių, aiškiai pripažįstančių, kad šitas apsimetinėjimas viso labo 
tik priemonė tikslui pasiekti, o visos puošmenos ir pagražinimai — 
tik džiunglių maskuotė. Khuno aura mudu su pulkininku taip 
pavergia, kad tik po kokios minutės a jog kambaryje 
esama dar kažko. p 

— Žinoma, pažįstate pulkininką Suvitą, Penkioliktojo rajono 
viršininką? 

Nuolankiai nusilenkiu drūtam vyrui skusta galva ir policininko 
uniforma, o pulkininkas Vikornas, visai nenustebęs, jam linkteli. 
Pulkininko Suvito dalyvavimas čia mane smarkiai sukrečia, ypač 
todėl, kad tai tolygu įžūliam mano didžiausios baimės patvirti- 
nimui: nuo šio momento man išties nebebus leista žengti jokio 
žingsnio į priekį nei darbine prasme, nei asmeniškai. Būsiu kaip 
tas paukštis, besidaužantis į langą tol, kol išsenka jėgos, ir krin- 
tantis į negyvų paukščių krūvą ant grindų. Jaučiuosi gerokai 
apsvaigęs. 

— Paprašiau pulkininko Suvito atvykti, nes, kaip suprantu, vieta, 
kur buvo rastas velionis Viljamas Bredlis, priklauso jo jurisdikci- 
jai. Be to, mudu su pulkininku pažįstami jau daugelį metų, todėl 
dabar pasitaikė puiki proga pasidžiaugti jo draugija. 

Ina aDnKOIASS nes jis kalba tajiškai, o tai asų ss 
mano visumą ir atsipalaidavo. Kaip jis ir tikėjosi, aš visai nepa- 
vojingas. Dabar jis pažvelgia man į akis. 

— Deja, šįsyk mano vizitas čia labai trumpas. 

Jis sustoja ir, atrodo, visai nuoširdžiai svarsto, kaip jam pasielgti. 
Žvilgteli į pulkininką Suvitą, bet tas išlieka neperprantamas. Šito 
amerikiečio visiškai neapčiuopiu intuityviai, net jo skleidžiama 
vibracija kruopščiai ir meistriškai valdoma, tarsi jį dengtų koks 
apsauginis skydas. 

- Kaip manote, gal visiems būtų naudingiau, jei aš kalbėčiau, 
o paskui, jei būsiu ką praleidęs, detektyvas Džitpličipas galės 
paklausti, ko tik geidžia? 

— Esu tikras, kad nieko nepraleisite, khune Vorenai, o detektyvas 
tikrai nenorės nieko paklausti. 

Į mane pažvelgti pulkininkas Suvitas nesivargina. Tačiau pake- 
lia antakį Vikornui, o tas abejodamas pakreipia galvą. Šiųdviejų 
vyrų priešiškumas yra vienintelė mano paguoda šituose privile- 
gijų rūmuose. 

— Visų pirma, detektyve, privalau jūsų atsiprašyti, tikrai turėjau 
tiesiogiai susisiekti su jumis, užuot varginęs jus mano paieško- 
mis. 

Didžiausia staigmena čia, po šito atsiprašymo, yra tai, kad 
Vorenas pereina į anglų kalbą, dailiai pašalindamas ir nužemin- 
damas abu pulkininkus iki bežadžių stebėtojų. Jo tartis švelni 
ir kone britiška. Kol bandau sugalvoti elegantišką atsakymą į jo 
elegantišką įžangą, jis elegantiškai kalba toliau: 

— Apie Bredlio mirtį išgirdau turbūt visai netrukus po to, kai jį 
radote. Jums leidus, būsiu atviras ir prisipažinsiu, kad jūsų šalyje 
turiu daug draugų, nemažai jų eina aukštas pareigas ir, kadangi yra 
tajai, manimi rūpinasi. Jie žinojo, kad mudu su Bredliu tam tikra 
prasme buvome draugai, mus vienijo gana neracionali aistra nef- 
ritui, - jis stabteli, patyrinėja mano veidą ir tęsia: - Kaip Hemin- 
gvėjus pasakė apie stambių žvėrių medžioklę: arba tai supranti, 
arba ne. Tiems, kurie nesupranta, susižavėjimas nefritu šiuolai- 
kiniame silikono valdomame pasaulyje turi atrodyti absurdiškas. 

O tiems, kurie supranta, priešingai - jūrų pėstininko seržanto ir 
juvelyro draugystė yra visai įsivaizduotina. Skirtingų padėčių ir 
profesijų žmones suveda pomėgiai - vynas, žirgai, balandžiai, 
sakalai... brangūs akmenys. Atradę bendrą aistrą, žmonės nepaiso 
socialinių barjerų. Nesakau, kad juvelyras būtinai turi būti aukštos 
padėties persona. Manasis verslas įpareigoja mane palaikyti ryšius 
su tikra aukštuomene. Kas gi pirks brangakmenius, jei ne turčiai? 
Mano draugai ir klientai yra pasaulio galingieji ir įtakingieji, o aš 
viso labo tik kuklus komersantas. 

Pastarasis sakinys, ištartas be menkiausio kuklumo, tačiau ir 
be ironijos, pažymi įžangos pabaigą. Vorenas iš švarko kišenės 
išsitraukia kandiklį ir prieina prie vieno kavos stalelio, kur laukia 
pakelis cigarečių. Ignoruodamas pulkininkus, pasiūlo man užsi- 
rūkyti. Netekęs žado, atsisakau. Manau, kad su manimi elgiamasi 
taip išskirtinai kaip su pasmerktūoju egzekucijos išvakarėse. Įsta- 
tydamas cigaretę jis kalba, o kalbėdamas mosuoja ja, akcentuoda- 
mas svarbiausius momentus. Kandiklis padirbintas iš nefrito. 

— Bet eikim prie reikalo. Geriausias nefritas ir žadeitas pa- 
saulyje atkeliauja iš vienos vietovės Kačinų kalnuose Birmoje, 
ir taip jau tūkstančius metų. Per tuos tūkstantmečius Birmos 
politinė padėtis buvo nepastovi, visada, be išimčių, nefrito ka- 
simo žmogiškieji nuostoliai - siaubingi, kinų tarpininkų (o jie 
visada buvo kinai) godumas - nežmoniškas. Šiandien situacija 
nė kiek nesiskiria nuo Kariaujančių valstybių laikotarpio. Dabar 
korumpuota ir tikriausiai pakvaišusi karinė chunta, beprotiškai 
ištroškusi pinigų, pardavinėja nefritą šalia opiumo ir mefedrino. 
Kalnakasiai skatinami susileisti heroino, kad lengviau ištvertų 
šlykščias sąlygas, daugelis užsikrečia ŽIV, o paskui dažnam išsi- 
vysto AIDS. Kalnakasių mirtingumo rodiklis nepaprastai aukš- 
tas, o chuntai tai puikiai tinka, nes jie nenori, kad darbininkai 
grįžtų į Rangūną leisti paskalų. Tačiau kalbos pasklido, ir keli 
Vakarų Žurnalistai išspausdino straipsnius apie šitą situaciją ir 

įprastines nuotraukas su baisiausiame skurde mirštančiais tre- 
čiojo pasaulio žmonėmis. Kiekvienas turime savo nuomonę apie 
politinį korektiškumą. Ar tai naujo žmonijos taurumo ženklas? 
O gal tai tik sukūrė kaltintojų, persigalvotojų ir siaurapročių 
teisuolių fanatikų visuomenę? Galite nuspėti, kuriam atsakymui 
pritariu aš. Šiaip ar taip, kaip komersantas, kurio klientai turi būti 
matomi kaip atsidavę aukščiausios visuomenės moralės puoselė- 
tojai, turiu būti atsargus. Negaliu sau leisti, kad būtų akivaizdu, iš 
kur atkeliauja mano nefritas. Trumpai tariant, jau beveik dešimt 
metų negaliu apsilankyti Rangūne, - jis gūžteli. - Jei negaliu 
nesislapstydamas pardavinėti naujo nefrito, turiu pardavinėti 
seną. Visa laimė, kad tokio dar esama. Ne visi iš Uždraustojo 
miesto išgrobti akmens dirbiniai buvo aukščiausios kokybės. 
Atsižvelgiant į paklausą, galima paimti kokį dirbinį ir pataisyti. 
Galima pakeisti ir naują nefritą, padaryti, kad jis atrodytų tarsi 
jau kurį laiką pabuvęs. Pavyzdžiui, imituoti kokį nors dirbinį iš 
imperatoriškosios kolekcijos. Jokios apgavystės čia nėra. Klientė 
puikiai žino, ką perka, ir negali atsidžiaugti, kad pavyko išvengti 
tų keistų laikų pseudodorovės. Jeigu jai nelabai patinka dirbinio 
dizainas, ji visada gali manęs paprašyti, kad mano meistrai jį 
perdarytų. Juk vis dėlto čia kalbame ne apie banginius ar ruoniu- 
kus, artimiausiu laiku nefritas tikrai niekur neišnyks. O Birmos 
valdžia irgi tikrai nesiliaus jo pardavinėti, taigi jei aš nepirksiu jo, 
kol kaina visai priimtina, tikrai nupirks mano konkurentai kinai. 
Kaip ir sakiau, dar nėra taip buvę, kad jautrios sąžinės žmogus 
galėtų nusipirkti nefrito iš Birmos. O aš negaliu sau leisti jau- 
trios sąžinės. Dar pačioje savo karjeros pradžioje nusprendžiau, 
kad nesiruošiu konkuruoti su tokiais žmonėmis kaip De Birsai, 
Bušeronai ir visa Vandomo klika. Mano pašaukimas turėjo būti 
Rytų Azija, ir aš skyriau labai daug savo laiko ir pinigų, kad 
ginčiau savo teritoriją. Žiniasklaida gali apsimetinėti gyvenanti 
pagal dangaus taisykles, tačiau ant žemės niekas nepasikeitė nuo 

teritorinių karų tarp neandertaliečių ir sapiens. Sapiens laimėjo, 
nes mokėjo nesąžiningai kariauti. 

Jis prisidega cigaretę, ir prisidegant jo ranka vos vos dreba — 
netobulumas, turbūt pastebimas tik meditacijos ir paranojos 
išaštrintam protui. 

— Juvelyras yra pardavėjas, o visi geri pardavėjai yra prisitai- 
kėliai. Atsitiktinai pamatęs Bredlio tinklalapį supratau, kad pasi- 
taikė proga. Aplankęs jį čia, įsitikinau, kad neklydau. Simbiozės 
būta įspūdingos. Jis jau buvo suvažinėjęs į Laosą ir į džiungles 
netoli Birmos sienos, kur eksperimentiniams tikslams nusipirko 
kelis luitus žadeito. Jo eksperimentas žlugo. Nes paprasčiausiai 
neįmanoma pernakt tapti žadeito pirkėju. Šito amato mokaisi 
visą gyvenimą. Kita vertus, jį slėgė beviltiški finansiniai sun- 
kumai. Jo gana prabangus gyvenimo būdas įstūmė jį į skolas. 
Man tikriausiai nereikia aiškinti, ką šitas žodis gali reikšti šitoje 
valstybėje. Čiučou paskolų rykliai, kuriems jis buvo skolingas, 
galima sakyti, mažmožį, ėmė nekantrauti. Suprantama, aš pa- 
dengiau jo paskolą ir prisiėmiau apmokėti jo interneto tinklala- 
pio kūrimo išlaidas. Galima sakyti, išgelbėjau jam gyvybę. Vėliau 
pats asmeniškai paskolinau jam tiek, kad jis galėjo nusipirkti tą 
nuomojamą tikmedžio namą, su labai priimtinomis palūkano- 
mis. Negana to, padėjau jam padabinti jį dirbiniais ir kūriniais 
iš savo kolekcijos. Daug išmokiau apie nefrito prekybą ir supa- 
žindinau su artimais savo partneriais, vien tik kinais, kurių jau 
trys kartos dirba su manimi. Jie dirba vietoje - Birmoje, Laose ir 
Kambodžoje, o aš nežengiu nė žingsnio su jais nepasitaręs. Vie- 
nas iš to pasitarimo aspektų - kokiu būdu geriausia nepastebimai 
įvežti akmenis į Tailandą. Turint omeny Tailando ir Birmos 
pasienio problemas, kartais būdavo patariama stumti akmenis 
per Laosą ir Kambodžą, o paskui į Tailandą iš rytų. Per khmerų 
žemę. Kitus kartus vežame juos per šiaurės vakarus, per kajinų 
žemę, - įtraukia dūmą. - Bredlis tapo mano agentu čia, galima 

sakyti, slaptu agentu, organizuojančiu, kad akmenys būtų sudėti 
į vieną iš mano sandėlių. Be to, jis sutarė, kad vietiniai meistrai 
nukopijuotų kai kuriuos dirbinius iš mano kolekcijos. Tada aš 
suorganizavau, kad baigti darbai būtų pasiūlyti įžvalgesniems ir 
apdairesniems mano klientams. Toks geras detektyvas kaip jūs, 
žinoma, be vargo atsektų tų dirbinių kilmės liniją, tačiau buvau 
įsitikinęs, kad tai yra visiškai ne vidutinio tiriamosios žurna- 
listikos atstovo galimybėms, - gūžteli. - Ar buvau finansinis 
Bredlio išsigelbėjimas? Ne visiškas ir ne nuolatinis. Ištraukiau 
jį iš bjaurios duobės ir per mane jis papildydavo savo pajamas 
tarnaudamas laivyne, bet jo paslaugos niekada nebūtų uždir- 
busios tų sumų, kurių jam reikėjo išėjus į atsargą. Ar suvokiau, 
kad tuos mano duodamus kontaktus jis gali panaudoti bet kokiai 
neteisėtai prekybai, į kurią sugalvos investuoti? Būčiau kvailas, 
jei to nebūčiau supratęs nuo pat pradžių. Vienintelė mano išlyga 
buvo ta, kad mano akmenys niekada nebūtų vežami kartu su jo 
paties prekėmis. Išlyga, kurios, baiminuosi, ne visada būdavo 
paisoma, - šypsosi. - Bet tokia menka išdavystė tikrai nebūtų 
man paskata jį žudyti. 

Sužavėtas klausiausi, kaip jis pamažu sugriovė mano bylą. Kalba 
buvo puiki, kupina paslaptingų užuominų į neišsakytą kaltinimą, 
tarsi koks teisininkas prisipažintų pažeidęs kelių eismo taisykles, 
kad užkirstų kelią kaltinimui dėl žmogžudystės. Dabar jau su- 
prantu, kad būtent Vorenas reikalavo su manimi pasimatyti, ne- 
paisydamas abiejų visą šitą oraciją tyliai prasėdėjusių įsižeidusių 
pulkininkų patarimų. Po tokio išsamaus jo elgesio paaiškinimo 
netekau ir moralinės, ir juridinės teisės toliau vykdyti bet kokio 
pobūdžio jį liečiančio tyrimo; tai kur kas efektyvesnis būdas mane 
neutralizuoti, nei nutildyti valdžios jėga. Dar niekada neturėjau 
garbės sutikti tokio aukščiausios kvalifikacijos gangsterio, šalia jo 
net manasis pulkininkas Vikornas atrodo kaip mėgėjas. Pereinu 
į tajų kalbą, padėkoju jam už sugaištą laiką ir meldžiu atleisti, jei 


233 


priverčiau jį kažkaip nerimauti - tai galėjo nutikti tik netyčia ir 
man belieka tikėtis jo atleidimo. 

Išgirdus tai, abiem pulkininkams palengvėja. Vorenas nusišyp- 
so, bet vis dėlto stengiasi manyje įžvelgti kokių nors nenuošir- 
dumo ženklų. Kai visi keturi patraukiame durų link, matau, jog 
jis ne visai įsitikinęs, kad įtikino mane. Stabtelime, kol jis, regis, 
ieško, kaip čia padėjus tašką ant paskutinės i, bet paskui tik gūžteli 
visiems atsisveikinant. 

Važiuodami liftu į apačią tylime. Galiausiai Vikornas paklausia: 

— Ką jis sakė? 

Po šito klausimo pulkininko Suvito akys įsisega į mane. Pa- 
pasakoju. 

— Ką gi, patenkintas? Neberašinėsi prašymų susitikti su mūsų 
galingųjų ir įtakingųjų draugais? 

— Patenkintas, - atsakau. 

Sąžinė neleidžia man pasakyti apie Fatimą ar apie tai, kad jos 
buvimas Voreno salone visas jo šio ryto kalbas paverčia parodija, 
bet niekaip negalėčiau paaiškinti, kodėl taip yra. 

Fojė pajuntu abiejų pulkininkų nenorą mane paleisti, o tą 
įspūdį tik sustiprina abu Vikorno prižiūrėtojai, prižingsniavę prie 
mūsų ir užtvėrę man kelią ir iš priekio, ir iš užpakalio. 

— Prisėskime, - Vikornas mosteli į keturias didžiules rožines 
sofas, sustatytas aplink kavos stalelį, plotu beveik prilygstantį 
mano irštvai. 

Jis uždeda ranką man ant peties ir prispaudžia mane prie sofos. 
Apsižiūriu besėdįs tarp dviejų vyrų, nėmaž nelinkusių išnaudoti 
visų sofos teikiamų ploto privalūmų. Pulkininko Suvito kairė 
ranka ir petys stipriai prispausti prie mano dešinio šono, o Vikor- 
nas spaudžia iš kairės. Dar niekad nesijaučiau toks geidžiamas. 
Suvitui maždaug penkiasdešimt, jis dešimčia metų jaunesnis už 
Vikorną - pavojingas amžius tajų farui. Kažkodėl jam nepavyko 

užsidirbti tiek pinigų kaip manajam pulkininkui, tačiau tikrai 
ne dėl per menkų pastangų. Jis yra pavydus ir nuožmus, niekaip 
nesuvokiantis, kad geras gangsteris turi leisti pinigus, norėdamas 
jų uždirbti. Jis per smarkiai spaudžia (tokios sklinda kalbos, o 
jas statistiškai pagrindžia aukštas sumuštų ir negyvų jo tribūnų 
rodiklis). Vikornas, siekdamas vietinių palaikymo, pabrėžtinai 
prisideda prie vargšų šalpos; Suvitas žudo tuos, kas pasipainioja 
jam kelyje, o šitas metodas laikomas prastu elgesiu. Vikorno 
prižiūrėtojai sėdi ant sofos priešais ir dėbso į mane. 

- Papasakok apie save, - liepia Suvitas. - Kaip toks mažas šla- 
pias šliužas apskritai tapo faru? 

— Jis buvo nužudymo bendrininkas. 

— Nebloga pradžia, - pripažįsta Suvitas. 

- Jo motinos tėvas buvo artimas mano brolio pasekėjas. Juodu 
su kolega nusikaltėliu mano brolio vienuolyne praleido metus, o 
po jų Karališkosios Tailando policijos pajėgos jau buvo atleidi- 
mas, — Vikornas atsidūsta ir išsitraukia siaurą dėžutę cigarų, bet 
nei man, nei Suvitui nepasiūlo. Vieną prisidega ir suraukęs anta- 
kius išpučia dūmus. - Nepažįsti mano brolio... Jis gali išardyti tavo 
protą ir vėl surinkti taip, kaip tūlas išardo ir vėl surenka laikrodį. 
Paskui niekas normaliai nebefunkcionuoja, bet daiktas vis tiek 
kažkaip veikia. Taip jis padarė tiedviem. 

— Bet jūs dievinate savo brolį, - papriekaištauju. 

Mane ignoruodamas Vikornas vėl užtraukia savo cigarą. 

— Paskui atsiuntė juos pas mane. Lygiai taip pat kaip vaikystėje — 
kaskart, kai jis ką nors sulaužydavo, man tekdavo sutaisyti. 

- Jis penkiolika metų už jus vyresnis, - pareiškiu. 

— Taigi. Todėl matyti, kaip nesąžiningai jis elgėsi, tikėdamasis, 
kad po jo tvarkysiu. Padariau, ką galėjau, bet yra tokių mano bro- 
lio atsuktų varžtelių, kurių aš niekaip nepasieksiu. Ar gali patikėti, 
kad mūsų Sončajus dar niekada nebuvęs su kekše? 

— Jis žydras? 

— Blogiau. Jis arhatas. Ir pinigų neima. 

— Tikrai blogiau. Džiaugiuosi, kad jis ne mano komandoj. Ir 
nieko negali padaryti? 

— Gali nuvesti arklį prie vandens... 

Tarsi pagal kokį signalą pulkininkai čiumpa mane už rankų ir 
pastato ant kojų. Tam tikra prasme būtų geriau, jei jie veiktų pagal 
kokį nors planą, bet į tai nepanašu. Vis dėlto jie yra tajų farai, ir 
kai jie veda mane iš viešbučio su dviem prižiūrėtojais įkandin, aš 
jaučiu patekęs į įsišaknijusių profesinių refleksų spąstus. 

— Pasivaikščiokim, - sako Vikornas. - Juk tokia graži diena. 

Ir vėl meluoja. Tvanku, per užterštą orą nematyti saulės, 
minia gatve vos velkasi, tai šen, tai ten ieškodama kondici- 
onierių teikiamos vėsos. Nuėję porą šimtų jardų pasiekiame 
Ukrainos konsulatą, ir tai mums visiems trims duoda peno 
pamąstymui. Ir koks gi vidutinio rango funkcionierius, galvo- 
trūkčiais išsilaisvinęs iš socializmo pančių ir laižantis padus, 
kad gautų aukštesnes pareigas, išrinko konsulatui vietą vidury 
paties brangiausio viešnamio pasaulyje? Dar šimtas jardų, ir 
Vikornas mosteli smakru į sunkvežimio dydžio neoninę iškabą, 
pritaisytą prie pastato, truputį primenančio kolonijinius rūmus, 
bet tik truputį, nes jis penkių aukštų, o visa teritorija - futbolo 
aikštės dydžio. Iškaboje anglų, tajų, japonų, mandarinų ir rusų 
kalbomis užrašyta „Nefrito rūmai. Tomis pačiomis penkiomis 
kalbomis pranešama, kad čia suteikiamos masažo paslaugos. 
Imu priešintis, bet Suvitas su Vikornu laiko mane geležiniuose 
gniaužtuose, o tuodu prižiūrėtojai kvėpuoja taip arti, kad galima 
visus jų virusus pasigauti. 

— Nefrito rūmai, man patinka, - sako Vikornas vedant mane 
laiptais į viršų, kur mums lenkiasi ir didžiules stiklines duris 
atveria uniformuoti liokajai. 

Fojė nori nenori, bet labai subtiliai akį patraukia kokių šimto 
pėdų ilgio vitrina ir už jos stovinčios kėdės, ne mažiau kaip trys 
šimtai. Dabar dienos metas, todėl dauguma kėdžių tuščios; sėdi 
ne daugiau kaip trisdešimt gražių išsipuošusių rūpestingai at- 
rinktų merginų - visos porcelianine oda, tobulomis krūtimis ir 
kerinčiomis šypsenomis. Vikornas pasuka mano galvą, kad tikrai 
nenukreipčiau žvilgsnio. 

— Negi jos ne fantastiškos? Ir žinai dar ką - su čionykštėmis 
kainomis ir su tokiais arbatpinigiais, kokius jos gauna, jos nori 
tavęs ne mažiau, nei tu jų. Kurią imi? 

Paklaikęs pažiūriu į jį ir purtau galvą. Suvitas dar labiau su- 
spaudžia man ranką, o Vikornas paleidžia ir nueina į priimamąjį 
šnektelėti su vienu iš smokinguotų vyriškių. Prižiūrėtojai užstoja 
man kelią iš nugaros. Matau, kaip Vikornas išsitraukia kreditinę 
kortelę. 

Dabar Vikornas jau grįžta, ir mes patraukiame prie liftų. Penk- 
tame aukšte ženklas informuoja, kad įžengiame į VIP klubą, skirtą 
tik nariams. Mūsų laukia trys merginos puošniais šilko chalatais, 
aiškiai turėjusios savo kartos privilegiją geriau maitintis, mat ūgiu 
beveik prilygsta man ir yra vertos pretenduoti į Mis Tailandas 
titulą. Ketvirtoji moteris maždaug keturiasdešimties, žemesnė, 
puikiai atrodanti su vakariniu drabužiu. 

— Čia Nitnit, Noi ir Nat, - praneša ji, žemai lenkdamasi Vikor- 
nui ir Suvitui. Prižiūrėtojai stovi prie lifto. 

— O kur kambarys? - klausia Vikornas. Mamasan parodo žalia 
oda apmuštas duris už priimamojo stalo. Jis pasisuka į mane: — 
Gali rinktis. Ar nori, kad tave nurengtų merginos, ar mums tai 
padaryti už jas? - ir nesivargindamas sulaukti atsakymo sako 
mamasan: - Užrakinkite jį. Ir neišleiskit, kol nepasibaigs jo laikas. 
Už kiek aš sumokėjau apačioje? 

— Už tris valandas, - pritupia ir nusilenkia ta. 

Merginoms kikenant man už nugaros, esu nuvedamas ir įstu- 
miamas į milžinišką vonios kambarį su sūkurine vonia pačiame 
viduryje, ant sienos aukštai pakabintu maždaug jardo ilgio ir dvie- 
jų pėdų pločio plokščiaekraniu plazminiu televizoriumi, didžiule 
dvigule lova su impregnuotu užklotu ir stulbinančiu aromatinių 
aliejų buteliukų rinkiniu aplink vonią. Durys užsidaro, o paskui 
vėl atsidaro, ir įžengia išsišiepusios Nitnit, Noi ir Nat. Durys vėl 
užsidaro ir spragteli. Nitnit atsuka sūkurinės vonios vandenį, o 
Noi ar Nat meistriškai atsega man kelnes ir marškinius, nuauna 
batus, numauna kojines ir apatinius ir pasiguldo mane ant lovos. 
Mano savigarbai visai nepadeda tai, kaip mano pasipriešinimą 
palaužia negailint naudojamas amerikietiškas produktas. Šioje 
pasaulio dalyje „Johnson's“ kūdikių aliejus yra geriausias mergai- 
čių draugas. Aš nesipriešinu taip smarkiai, kaip galėčiau. Nesi- 
priešinu visai. Paskutiniam pasispardymui šnabždu sau pali kalba 
ištrauką iš raštų, kuriuos dar prisimenu: Vienuoliai, turėjau aš 
trejus rūmus - vienus vasarai, kitus žiemai, o trečius - lietingajam 
sezonui. Visus keturis lietaus mėnesius lindėdavau lietaus rūmuose 
nė slenksčio jų neperžengdamas; visur, kur tik ėjau, mane lydėjo 
kurtizanės, jos šoko, grojo, dainavo ir rūpinosi mano malonumais 
be paliovos. Gundantis precedentas iš Auksu Puoštojo, kurio 
žingsniais stengiuosi eiti. 

Nitnit sugrįžta nuo sūkurinės vonios, nusirengia nuogai ir už- 
jaučiamai dejuodama švelniai perbraukia pirštu per mano siūlių 
kopėčias. To pakanka, kad prapliupčiau ašaromis. 

— Ar norėtum, kad televizorius būtų įjungtas ar išjungtas? — 
nusirengdama maloniai klausia Nat. 

— Man tas pats. Nesvarbu. 

— Ar neprieštarautum, jei mes įsijungtume futbolą? 

— Ar žais „Man U'“? 

— Su Miuncheno „Bayern, - liulėdama krūtimis ji ištiesia ranką 
paimti pulto. 

Pulkininkas, kibernetinis skaistuolis, jei taip galima pavadinti 
(pelė? dukart spustelėti? kilobaitas?), nustebino ir padarė įspūdį 
mano motinai, iš gangsterio Atlantoje už nemenką sumą nusi- 
pirkęs specialų adresatų sąrašą (atnaujinamą kas pusvalandį), 
kuris automatiškai perduodamas vienam Pnompenio gangsteriui 
(pabandykit ką nors pričiupti Pnompenyje), o tas, užsiprašęs išties 
visai nedaug, įmes „Senių klubo“ reklamą visiems naršytojams, 
pamiršusiems atsargumą ir nanosekundę ar ilgiau švystelėjusiems 
bet kuriame interneto tinklalapyje su žodžiais „Viagra“, „seksas“, 
„Bankokas“, „porno“, „impotencija“ ir „prostata“. Tikrai turbūt 
belikę labai mažai seksualiai aktyvių vyrų, perkopusių penkias- 
dešimt, kurie naudojasi internetu ir negavo mano motinos elek- 
troninio „Sveikas, jūreivi!“ ekvivalento. 


Šįryt važiuodamas į darbą ant motociklo galo, klausausi Pisito 
laidos su klausytojais: Thai Rath rašo, kad automobilių vagys 
sumanė naują triuką: išsinuomoja automobilį, kerta juo sieną į 
įstatymų nepripažįstančią Kambodžą, parduoda kokiam khmerų 
banditui, praneša Kambodžos policijai, kad jis dingo, ir palieka 
nuomos firmas kreiptis į draudimą. Pasak Thai Rath, dėl viso šito 
kalti tajų farai. Prieš Pisitui pristatant savo svečią, draudimo eks- 
pertą, išklausomas įprastinis antplūdis skambintojų, nepatenkintų 
korumpuota policija. 

Pisitas nusijuokia: 

— Belieka prieš farus kepurę nukelti, panašu, kad be aukos jie 
neranda nusikaltimo. Juk kas gi čia nukentėjusieji? 

— Visi, dėl padidėjusių draudimo įmokų. 

- Argi vidutinis tajų vairuotojas moka už draudimą? 

Dabar juokiasi draudimo ekspertas: 

— Ne, jei jis patenka į avariją, sumoka kyšį policininkui. 

Skambintojas: 

— Ar tai reiškia, kad pinigai, kurie eitų draudimo kompanijoms, 
dabar atitenka policijai? 

Juokiasi Pisitas: 

— Na, panašu į tai, ar ne? 

Skambintojas: 

— O tai čia gerai ar blogai? Pagalvokit, jei policininkai negautų 
tų pinigų, tektų didinti jų algas, o tai reikštų mokesčių didėjimą, 
ar ne? t 

Pisitas sužavėtas: 

— Tai labai tajiškas klausimas. 


Kai atvažiuoju į policijos nuovadą, Džouns jau ten, mūsų darbo 
kambary. Nusprendžiu pradėti dinamiška nata, mat įsivaizduoju, 
kad joje esama trupučio amerikietiškos agresijos ir kad ta agresija 
jai patiks. 

— Kimberle, juk Vorenas turi būti dar kažko prisidirbęs. Ką 
nuo manęs slepi? 

Atsisėdu šalia jos už paprasto stalo kryžminėmis kojomis. 
Mes tęsiame užvakar pradėtą darbą, tarp mūsų medinėje dėžėje 
sukrauta krūva kasečių. Džouns sumojo, kad neturėsime įrangos 
klausytis Kvantike naudojamų didžiaričių juostų, tad paprašė, kad 
Elijo telefono pokalbiai būtų perrašyti į kasetes. Be to, ji lygiai 
taip pat aiškiaregiškai numanė, kad ir kasečių neturėsime kuo 
klausytis, todėl važiuodama čia nupirko porą pigių ausinukų ir 
dabar daro pertrauką pasikabinusi ausines ant kaklo. Ant plikų 
stalo lentų, be ausinukų ir mūsų alkūnių, daugiau nieko nėra. Nei 
tušinukų, nei popieriaus, nei kompiuterių, nei segtuvų, tačiau 
kambario kampe guli krūva kažkieno numestų senų bylų, o kitame 
kampe stovi tuščia kėdė. 

— Kodėl esi toks tikras, kad jis prisidirbęs dar kažko, be meno 
padirbinėjimo? - kalbėdama ji nežiūri į mane. 

— Iš esmės dėl to, kad nemanau, jog jis užsiima meno padir- 
binėjimu. Manau, kad nori taip galvoti, nes jauti jam pagiežą. 
Taigi svarstau, kodėl gi laikai jam užanty tą akmenį, ir atsakymas, 
ateinantis man į galvą - seksas. Jūs vyrais piktinatės ne dėl turtų 
ar galios, ar dėl to, kad jie valdo daugiau pasaulio už moteris, jūs 
nekenčiate mūsų už tai, kad turime pimpalus. 

Kimberlė su nuovargiu atsako: 

— Sončajau, tas mitas apie falo pavydėjimą mano šalyje jau pa- 
mirštas dar prieš man gimstant, ir aš visai neturiu ūpo atgaivinti 
šitų priešistorinių mūšių. Visai be reikalo vakar vakare išgėriau 
truputį tajiško alaus ir man nuo jo plyšta galva, o tai, kad tenka 
klausytis tųdviejų vogravimo gerkliniu Harlemo dialektu, irgi 
nepadeda. Beje, čia ne rasistinis komentaras, o tiesiog sociologinis 
pastebėjimas. Ir negana to, eidama čia jau trečią kartą per tris die- 
nas užkliūvu už kanalizacijos šulinio ir pasisuku čiurną. Pasakyk 
man, išmintingasai, kodėl gi tavajame mieste šulinių dangčiai turi 
būti tris ketvirčius colio virš šaligatvio? Žinau, kad tokia pastaba 
skamba šovinistiškai, bet savojoje šalyje mes turime ekscentrišką 

įprotį juos sulyginti su šaligatviu. Jei jo neturėtume, Niujorko 
miestas bankrutuotų per ieškinius dėl aplaidumo. Neabejoju, kad 
tam esama priežasties. Tai juk karma, taip? Visi Tailando piliečiai 
praleido kokį vieną ankstesnį gyvenimą kaišiodami kitiems kojas, 
todėl dabar patys turi kliuvinėti? 

Nutaisau malonią šypseną. 

— Mes nekliuvinėjame. Kliuvinėja tik farangai. Tikriausiai pati 
ankstesniame gyvenime ir kaišiojai tas kojas kitiems. 

Ji purto galvą. 

— Gerai, baikim. Bet dėl ko tu šįryt apskritai toks Žvitrus? 

Geras klausimas. Man prireikė muilintis penkis kartus, kad 
išplaučiau „Johnson's“ iš odos ir plaukų, tačiau turės praeiti dar 
kelios dienos, kol išgaruos tas ypatingas švytėjimas, tas fališkas 
išdidumas, kuriuo joks geras medituotojas neleistų sau nuodyti 

proto. Niekada nemaniau, kad galėsiu susidoroti su tokiu iššūkiu, 
tačiau nors kaskart mušant Bekhemui trijų N koncentracija ir 
trūkinėdavo, regis, man visgi pavyko. Tokie žygdarbiai į mano 
egotizmą niekada neįėjo. Nusprendžiu pakalbėti apie bylą. 

— Manau, kad Vorenas sužalojo kokią nors moterį, galbūt pros- 
titutę. Ir manau, jis taip gerai tai nuslėpė, kad Kvantikas neturi 
jokių šansų kada nors gauti tuos įrodymus ir iškelti jam kaltini- 
mus. 

- Jei taip ir yra, man su tavimi apie tai kalbėti būtų neapdairu, 
ar ne? Pasiklausyk šito, gali būti, kad kaip tik to ir ieškai, nors aš 
nelabai susigaudau tavo okultiniuose samprotavimuose. 

Ji paduoda man savo ausinuką ir ausines. 


Klausyk, bro, dar šio to tau nesakiau. Aš pasiskolinau pinigų. Tur- 
būt tau nesuprast, ką tas čia reiškia. Pasiskolini pinigų, atiduodi 
pinigus, ranka čia nenumosi. Šneku apie ryklius, bro, ryklius, kokių 
Amerikoj nėr. Šitiems žmonėms, žinok, gąsdint ir nereik. 


Jo, daugmaž numaniau, Bili. Buvo atėję į galvą. Kiek? 
[Nesuprantamas atsakymas.) 


Kad jį kur velniai, kaip nemažai, bro. Tiek šiuo metu nė neturiu, o 
jei ir turėčiau, turbūt panaudočiau juos investicijoms į priekį. Dabar 


užsiiminėju verslu, man reikia pinigus priverst dirbt. 


Neprašau būtent pinigų. Padėk man ištrūkt, Eli. Man reikia paga- 
liau iš čia ištrūkt ir jau visam. Tik pasakyk man, ką daryt, kaip 
senais laikais. [Viljamas šnabžda prikimusiu balsu, kaip šnabžda 
viduje bliūkštantis žmogus.] Gi pažįsti mane, viskas, ką kada 
apie mane sakei, yra tiesa. Aš esu kaip tas atsarginis, su antro 


vaiko sindromu. Ir, be to, trisdešimt metų tik įsakymų ir teklausau. 

Man velniškai gerai sekasi daryti ką liepiamas, Eli, žinai, kad taip. 
Puikiai įvykdysiu bet kokį tavo nurodymą, iki mažiausių detalių. 
Tikrai žinau. Duok į snukį, jei žinočiau, dėl ko visa tai. Visiškai 


nenuraukiu. 


Bili, kaip manai, protinga ar ne pradėt šnekėt tokius dalykus per 
teisto bandito telefoną? 


Gerai, gerai, taip nedarysim. Nepyk, Eli, atsiprašau, kad tau reikėjo 
šitą pasakyti. Blogai padariau... [Labai ilga pauzė, gal net kokių 
penkių minučių, o kai jau nusprendžiu, kad pokalbis baigtas, ir 
laukiu kito, pasigirsta toks dvasinės agonijos kauksmas, kokio iš 
suaugusio vyro dar negirdėjau. Ir jis trunka ilgiau nei trisdešimt 
sekundžių. | 


Pakentėk ten, Bili. |Atodūsis.] Pažiūrėsiu, ką galiu padaryt. 
Blogai man, bro, oi blogai. Esu žiauriai peršikęs. 
[Švelniai.] Matau, vaiki, matau. 


Sustabdau ausinuką ir nusiimu ausines. Su dėkingumu linkteliu 
Džouns. Ji pasiima jį atgal ir pasideda ant stalo. 

— Gerai, sutarkim šitaip. Tu papasakoji man, kodėl esi toks 
įsitikinęs, kad aš esu įsitikinusi, jog Vorenas sužalojo kokią nors 
moterį, o aš tau pasakau - buvo taip ar ne. 

— Čia būta kažkokio skandalo, dėl kurio visi nervinasi. At- 
rodo, kad pusė vadovaujančių Bankoko pareigūnų dalyvavo jį 
dangstant. Nežinau, kas ten nutiko, bet pulkininkas daugiau ar 
mažiau pripažino, kad tai susiję su moterimi. Pagalvojau, kad 
jei jis čia padarė kažką panašaus, galėjo lygiai tą patį padaryti 
ir jūsų šalyje. 

Bet kokia užuomina apie mano pulkininką priverčia Džouns 
žandikaulių raumenis dirbti dvigubai. Panašu, kad žodžius ji 
renkasi atsargiai: 

— Dvidešimt devynerių metų prostitutė, nuolankaus sekso spe- 
cializacijos. Imdavo didžiules sumas už tai, kad leisdavosi turtingų 
vyrų surišama ir žeminama ir apsimesdavo, kad jai tai patinka. 
Ji buvo kieta, protinga ir mokėjo suvaidinti orgazmą taip... na, 
taip, kaip moka bet kuri moteris. Rinkdavosi tik tuos vyrus, kurie 
nuėję per toli per daug prarastų. Manė vyrus kiaurai permatanti, 
bent jau tokius vyrus, ir niekada nesutikdavo dirbti prieš tai jų 
neįvertinusi. Matyt, nusprendė, kad saugiau už Silvestrą Voreną 
ir nesuras. Manau, kad tai ir buvo tas vienintelis kartas, kada ji 
neperprato vyro. 

- Jis ją sužalojo? 

— Žmogaus kūnas negali išgyventi su mažiau nei šešiasdešimt 
procentų odos. Problema ne tiek kraujas, kiek vanduo. Drėgmę 
prarandi greičiau, nei gali ją susigrąžinti, net jei esi nepririštas 
ir gali atsigerti. 

— Ji mirė? 

— Gledis Pierson mirė 1996 metų vasario 15 dieną. Ji vis dar 
buvo surišta. - Džouns vėl užsideda ausines, paskui vėl nusiima. — 
Visi, dirbę su ta byla, žino, kad tai padarė Vorenas, bet nėra jokių 
įkalčių, jokių plaukų ar audinių, jokios spermos, jokios DNR. 
Mes manome, kad po savęs iškuopti jis pasisamdė kokią nors 
komandą, specialistus, kurie paprastai dirba mafijai. 

— Naudojo peilį? 

— Botagą. Tai vadinama užplakti negyvai, - ji be perstojo jun- 
ginėja savo ausinuką - įjungia, išjungia, įjungia, išjungia. - Kiek 
mokiausi psichologinio nusikaltėlių profiliavimo, sakyčiau, kad 
tuo momentu abi Silvestro Voreno pusės suėjo į vieną. Manau, kad 
jis ir anksčiau dažnai naudojosi tokios specializacijos moterų pas- 
laugomis, tačiau šitoje būta kažko, kas privertė jį peržengti ribą. 

Manau, kad tai buvo ekstaziškiausias jo gyvenimo momentas, 
kažkas, kam jis pasąmonėje kaupėsi nuo pat paauglystės, tačiau 
buvo pernelyg apdairus, per daug susitvardęs ir turėjo stiprybės, 
kad iki tol tam nepasiduotų. Tačiau tai buvo toks dalykas, kurį 
anksčiau ar vėliau jam teks pakartoti. Paprastai iš paauglystės 
laikų kylanti psichozė visiškai išsikeroja tarp trisdešimt penkerių 
ir keturiasdešimt penkerių. Čia kalbame apie vyrus, baltaodžius 
vyrus. Tačiau Vorenas yra labai disciplinuotas žmogus, ir jo atveju 
siena tarp sąmoningojo aš ir galvoje verdančių fantazijų turėtų 
būti kur kas storesnė. Manau, kad iki tokio pobūdžio dalykų jis 
gyvenime priėjo gana vėlai. Gal vartojo ir narkotikus, bet kaž- 
kaip tuo abejoju. Manau, kad jis pats tikriausias psichopatas ir 
cheminė pagalba jam nereikalinga, - ilga pauzė; Džouns aiškiai 
susijaudinusi. - Tu teisus, kai supratome, kad negausime mums 
reikalingų įrodymų, kiti komandos nariai nuleido rankas, tačiau 
aš nusprendžiau, kad jis užsiima meno padirbinėjimu. Tai buvo 
dingstis ir toliau tirti jo veiklą... ir sužinoti šį tą apie Rytų meną. 
O ką man prarasti? Buvau įsiutusi, be to, nemanau, kad visos jo 
transakcijos teisėtos. Menas yra kur kas sudėtingesnis už žmog- 
žudystę, taigi nelabai kas Biure su manim pasiginčys, kai sakau, 
kad esama klastojimo įrodymų - iš kur jiems ką nors žinoti, ne- 
pasiskaičius kokios nors enciklopedijos apie senovinius Pietryčių 
Azijos meno kūrinius? Anksčiau ar vėliau aš jį prigriebsiu. Dėl 
Dievo meilės, Alą Kaponę susėmė už vengimą mokėti mokesčius. 
O tu bent nutuoki, kas nutiko čia? 

— Ne, tik tiek, kad manau tai buvus rusę prostitutę. Ar turi savo 
aukos nuotrauką? 

— Galiu gauti. Nupasakoti ją galiu iškart. Nuostabiai graži švie- 
sios odos afroamerikietė, dailių ilgų kojų, pilnų standžių krūtų, 
puikaus veido, visomis vaivorykštės spalvomis dažytais plaukais, 
bamboje įvertas mažutis nefrito rutuliukas ant aukso strypelio. Be 
to, aukšta, kiek žemesnė nei šešių pėdų. Beveik neabejojame, kad 

tą aukso papuošalą ji gavo iš Voreno. Tokios rūšies prostitucijoje 
preliminarūs pokalbiai ne naujiena - vis dėlto iš rankų į rankas 
pereina daug pinigų. Paprastai moteris paklaustų, kokių drabužių, 
apatinių, erotinių reikmenų ir fantazijų klientas nori. Mes mano- 
me, kad Vorenas pageidavo prisitaikyti jos kūną, įverdamas savo 
auksinį bambos papuošalą, ir ji sutiko. 

Durims atsidarius, mes liaujamės kalbėti. Atėjo Monitorius. 

Taip jį pavadino Džouns. Iš tikrųjų jis - detektyvas konsteblis 
Anusornas Mutra, pasirodė čia vakar, atsiųstas į nuolatinį darbą iš 
Penkioliktojo rajono, su geriausiais pulkininko Suvito linkėjimais. 
Sukryžiavęs kojas jis sėdinėja ant kėdžių kabinetų ir kambarių 
kampuose ir, jei neminėsime apsilankymų tualete, yra nematomu 
saitu pririštas prie manęs. Kakta siaura, žandai nudribę, pavėpu- 
si idioto burna, tačiau jis meistriškai užprogramuotas nusukti 
mane nuo bet kokios tyrimo gijos, galinčios nuvesti prie Voreno. 
Protingiausia, ką jis turi, - naujas kairėje priekinėje kišenėje lai- 
komas telefonas „Nokia“, kur tereikia paspausti vieną mygtuką 
ir jis kaipmat sujungiamas su savo šeimininku Penkioliktajame 
rajone. Prie jo Voreno pavardės neminime, nors angliškai jis ir 
nemoka. Jau pasiskundžiau pulkininkui, naudodamas paprastai 
puikiai suveikiančius argumentus: kaip save gerbiantis genties 
vadas gali toleruoti konkurentų šnipą pačiam savo gyvenvietės 
vidury? Vikornas paslaptingai atsakė, kad jei aš rūpinsiuos Mo- 
nitoriumi, jis dar gali išgelbėti man gyvybę. Mudu su Džouns 
stebime, kaip Monitorius nueina į kitą kambario pusę ir atsisėda 
į savo įprastinį kampą. 

— Gal raskim jam kokių žirnių pagliaudyti? - klausia Džouns. 

Į šitą sąmojį nesureaguoju, nes aptikau gal ir visai perspektyvią 
tyrimo giją. 

— Ar kartais nebūtų man arba jums paprasčiau, Kimberle, — 
tampu amerikietiškai mandagus ir net nutaisau amerikietišką 
šypseną, - jei gautume mūsų juvelyro keleto pastarųjų metų 

dienotvarkę, kitaip tariant, sužinotume, kada jis tiksliai buvo 
Bankoke? 

— Tarkim šitaip. Jei tai padarysiu aš ir sužinos ne tas, kam rei- 
kia, mane perkels į registrų skyrių. Jei tai padarysi tu, ne tas, kam 
reikia, tikrai sužinos, ir tave perkels į kitą gyvenimą. Pažiūrėsiu, 
ką galiu padaryti. Tu pažiūrėk, ar gali sužinoti, kiek rusių pros- 
titučių Bankoke ištiko belaikė mirtis per, tarkim, pastaruosius 
penkerius metus. Jei tau nedera tikrinti duomenų bazės, visada 
gali pasinaudoti laikraščiais. Juk žinai, čia beveik nebūna dienos 
be vienokio ar kitokio politinio skandalo. Tikriausiai vis dėl tų 
viršvalandžius dirbančių pelno centrų. 

Nekreipiu dėmesio ir į šį pasikandžiojimą, nes noriu dirbti 
toliau. Būtų ypač įdomu darsyk peržvelgti elektroninį Voreno 
ir Viljamo Bredlio susirašinėjimą, o tai reiškia, kad teks susime- 
džioti Bredlio kompiuterį, laikomą mūsų vadinamojoje įkalčių 
saugykloje. Paliepiu Monitoriui atnešti raktą ir iš karto šito pasi- 
gailiu, nes greičiausiai laikas užsitemps. Tas vos pakeldamas kojas 
prašliaužia mums pro akis. FTB padeda ranką man ant šlaunies 
ir kaipmat vėl ją patraukia. 

— Atsiprašau. Šitas miestas išties išlaisvina visus seksualinius 
suvaržymus, ne tik baltiesiems vyrams. Buvau nuėjusi į tą vietą, 
apie kurią nuolat šneki, Naną? Maniau, kad jausiu visišką pasiš- 
lykštėjimą, bet supratau, ką norėjai pasakyti. Tos merginos gimu- 
sios medžioti. Nesakyčiau, kad jos labai laimingos dirbdamos tą 
darbą, bet nepanašu, kad ir labai kenčia. Nemačiau nė vienos, 
kuri prie diržo nebūtų prisisegusi mobiliojo. Daugumos jų akyse 
šviečia toji pinigų, sekso ir medžioklės jaudulio kombinacija, ir 
tai užkrečiama. Galiu įsivaizduoti, kaip gali ir dauguma moterų. 
Be to, nelengva žiūrėti į šitokią nevaržomą paleistuvystę ir pa- 
čiai nepanižti. O ir vyrai kai kurie velniškai patrauklūs. Visai ne 
vidutinio amžiaus pirdžiai, kaip leidai suprasti. Lyg tyčia ir pats 
esi velniškai patrauklus, jei leistum pareikšti, - sakydama šitai ji 

nusisuka, todėl nematau, ar ji šypsosi, ar paraudusi, ar prikandusi 
lūpą kenčia aistrą be atsako. 

— Nepamiršk, iš kur jos čia patekusios, - atsakau, vengdamas 
pagrindinės temos. - Bet kas yra geriau už kaimo viešnamį? Bet 
kas. Palyginti su tuo, farangai suteikia joms penkių žvaigždučių 
potyrius. 

Ji vėl atsisuka į mane. 

— Juk dauguma šitų merginų tikrai kilusios iš kaimo, taip? 

Minutėlę pagalvoju, kaip čia nusitempus FTB kur nors į lovą, 
bet iškart susivokiu, kad tai yra vakarykščio užsiteršimo pasek- 
mė. Būtent šitaip, per troškimą, kylantį iš troškimo, ir sukuria- 
ma karma. Tik todėl, kad man, pasinaudojus kūdikių aliejumi 
ir astronomine mano pulkininko investicija, pavyko sėkmingai 
įveikti trijų gražuolių burtus, dabar jaučiuosi galintis nebaudžia- 
mai išdulkinti FTB. Tačiau Viešpats Buda jau prieš du tūkstančius 
penkis šimtus metų mokė, kad nebaudžiamumo nebūna. Kur kas 
elegantiškesniais žodžiais, nei man pavyktų išlementi, jis perspėjo, 
kad už putę susimokėti teks visada, vienaip ar kitaip. Pavyzdžiui, 
jei mudu keliautume į Džouns kambarį „Hiltone“, galėtų nutikti 
viena iš dviejų. Jai galėtų patikti labiau nei man arba man galėtų 
patikti labiau nei jai. Labiau sužavėtasis kaipmat taptų kito vergu, o 
to pasekmės būtų tragiškos abiem. Manau, kad greičiausiai iš pra- 
džių aš krisčiau pakirstas jos sulig kiekviena diena vis stiprėjančių 
kerų. Pagavusi mane į savo spąstus, ji pasinaudotų savo kandumo 
talentu ir nugraužtų viską, kas manyje jai svetima: mano tikėjimą 
atgimimu, mano dvasinę dimensiją, mano meditaciją, mano budiz- 
mą, mano pomėgį į viską, ką valgau, dėti didžiules dozes aitriųjų 
pipirų. Ji nesuprastų bandanti mane paversti amerikiečiu, bet kol 
apsigyvenčiau su ja kokiame nors prabangiame, tačiau bedvasiame 
priemiestyje viename iš daugybės į kitus panašių Amerikos miestų 
ir sąžiningai imčiausi kokio nors imigrantiško darbo, prabilčiau 
su amerikietišku akcentu ir būčiau priverstas trauktis pogrindin 

su savo pipiriniais įpročiais, ji jau būtų pradėjusi manęs nekęsti, 
nes būčiau tapęs jai akmeniu po kaklu, o ir geismas jau būtų se- 
niausiai išgaravęs. Gal net turėtume ir vaiką, o tada, žinoma, būtų 
dar prasčiau, nes mūsų bendroje karmoje dalyvautų ir šitas trečias 
asmuo. Po mirties, kad ir kaip stengtumės, vis tiek atgimtume į 
tokias aplinkybes, kur būtume priversti tęsti ten, kur baigėme. Iki 
to laiko jau būtume prisiekę priešai, o tada, pagal mūsų visatos 
balanso dėsnius, aš jau greičiausiai būčiau tapęs dominuojančiuo- 
ju. Ne, šiandien aš jos visgi nedulkinsiu. 

— Sončajau, ką tu darai? 

— Medituoju. 

— Ar būtina tuo užsiimti dabar, vidury pokalbio? Juk mes čia 
neva dirbame. 

Suprantate, ką turiu omeny? 

Monitoriaus laukti nebėra prasmės, jis tikriausiai kažkur pa- 
siklydo, todėl palieku Džouns prie kasečių ir išeinu pats ieškoti 
to rakto. 

Pasirodo, Monitoriaus neįvertinau - jis puikiausiai surado tą 
raktą. Raktas jau buvo duryse, mat įkalčių saugykloje trys jau- 
nikliai konstebliai Bredlio kompiuteriu žaidžia kažkokį kosmoso 
užkariavimo žaidimą. Polietilenas, į kurį įvyniojome kompiuterį, 
kad apsaugotume įkalčius, guli ant grindų, o tie trys jaunikai- 
čiai - aštuoniolikos devyniolikos metų - atsinešė kėdes, maisto 
polistirolo dėžutėse ir kelias „7-UP“ skardines. Atrodo, jie pasi- 
ruošę čia užsibūti. Monitorius tyliai stovi už jų ir žiūri, kaip balti 
lankstūs gynėjai taško juodus šarvuotus užpuolikus, jo veido 
išraiška yra arčiausiai to, ką galima pavadinti susijaudinimu. 

Šita situacija, kaip ir viskas gyvenime, yra naudingas galvosūkis 
praktikuojančiam budistui. Jei rėksi ir staugsi - prigeneruosi dar 
daugiau neigiamos karmos, nei prigeneravo šitie bernai. Kita ver- 
tus, pernelyg švelnus mano požiūris tik skatins jų nuopuolio kelią. 
"Kaip tokiomis aplinkybėmis elgtųsi mano meistras abatas? 

Nusprendžiu, kad iš tikrųjų man tai nė velnio nerūpi, taigi iš 
visų jėgų užtrenkiu duris. Poveikis smūginis. Trys greiti nusilen- 
kimai, dvigubai greičiau išjungiamas kompiuteris, susirenkamas 
maistas, uždaromos polistirolo dėžutės, kompiuteris įvyniojamas 
į polietileną, „7-UP“ išgeriamas pačiais didžiausiais gurkšniais, 
patalpa ištuštėja ir liekame tik mudu su Monitoriumi. Dėl tokių 
savo skubotų veiksmų man, deja, tenka vėl išvynioti ir įjungti 
kompiuterį, taigi strategijos nebūta pačios sumaniausios. Net 
jei ir nesugulčiau su FTB, man dar likę išsikuopti pakankamai 
teršalų. 

Liepiu Monitoriui atvesti Džouns, o pats bandau atsidaryti 
Bredlio elektroninį paštą. Džouns ateina, kai aš jau pradėjęs skai- 
tyti. Man regis, bus patogiau, jei suskirstysime laiškus fazėmis. 


I fazė [1996 m. liepa-rugsėjis]: 


Bilai, tavo siuntinys vakar atėjo Fedeksu. Sutinku, vyrai viską 
suprato, bet dar yra ką paveikti. 


Bilai, klausyk, jis padarytas gerai, galiu jį parduoti bet kur, bet 
tai ne tai, dėl ko tarėmės. Atskrendu Tailando oro linijomis kitą 


antr. Pašnekėsim. 

Bilai, turiu pasakyti, kad paskutinis darbas man padarė didžiulį 
įspūdį. Dar truputį trūksta, bet jau labai netoli. Šiandien sumo- 
kėsiu antrą porciją. Taip ir toliau. 


II fazė [1996 m. lapkritis-1997 m. liepa| 


Bilai, turiu pripažinti, kad esu tavimi sužavėtas. Nesu tikras, kaip tęsi- 
me toliau, tačiau sutinku, kad galima ir toliau tartis internetu. Manau, 


kad bus geriausia, jei numatytus projektus ir eskizus siųsi man elek- 

troniniu paštu, aš atrašysiu su bendro pobūdžio komentarais, o tada 
tuviską pakoreguosi ir ištobulinsi smulkmenas (tau tai velniškai gerai 
sekasi), ir šitaip dirbsime, kol sutarsime dėl kelių trimačių modelių. 
Šitoms papildomoms išlaidoms siunčiu atskirą sumą. Turiū pasakyti, 
kad baisiausiai džiaugsmingai laukiu. Kaip vaikas per Kalėdas. Tik 
tiek, kad čia viskas tikra, jei supranti, ką turiu omeny. 


Bilai, gavau tavo projektus. Visiškai sutinku, kad šiuo atveju inter- 
neto galimybės ribotos, taigi verčiau siųsk originalus Fedeksu. Ir 
toliau savo komentarus siųsiu internetu, o smulkiau paaiškinsiu, 
kai susitiksime. Kitos savaitės pabaigoje būsiu BKK. Tačiau gy- 
vensiu „Oriental“ ir, manau, esu paaiškinęs, ką tai reiškia. Čiučou 
bosai rengia vieną iš tų savo vakarėlių. Paskambinsiu tau, ir su- 
sitiksime kur nors tyliai. Kad ateitum į „Oriental“, nenoriu. Kai 


gyvenu Rachadoje, visai kas kita. Esu tikras, kad suprasi. 


Bilai, šiandien gavau tavo Fedekso siuntinį ir esu dar labiau nu- 
džiugęs. Šita mudviejų veikla prašosi visai naujo perspektyvos 
kampo. Sakoma, kad senas šuo negali išmokti naujų triukų, bet 
mano požiūris kur kas budistiškesnis: išmokdamas naujų triukų, 


padedi sau netapti senu šunimi! 
III fazė [1997 m. rugsėjis-1998 m. pabaiga] 


Bilai, suprantu tavo abejones dėl savo darbo ir jo galutinio tikslo, 
tačiau, tiesą sakant, dabar vargu ar tinkamas laikas dėti į kojas. 


Turi pabaigti ką pradėjęs. Būk tikras karys. 


Bilai, tai fantastika! Laukiu nesulaukiu, kad viskas būtų baigta! 
Kito mėnesio pradžioje būsiu BKK ir tikiuosi, kad leisi man už- 
mesti akį? Tada ir pasimatysim, ir atsiprašau, kad paskutiniame 


laiške buvau kiek netaktiškas. 

Džouns žiūri į ekraną man per petį. Pakeliu į ją akis. Ji raukosi, 
žandikaulis kruta. Manau, kad ji ima suvokti, kas tai padarė, ir 
dabar jau suprantu, kad man tai bus problema, tačiau ji neiš- 
vengiama. Žiūriu ir neatsižaviu, kaip joje ima dominuoti toji 
dalykiška profesionalioji jos pusė. Šiuo metu jos galvoje seksu 
net nekvepia: 

- Šitaip jų neskaičiau. Labai gudriai sumanei šitaip suskirstyti 
juos į fazes. Gal norėtum paaiškinti, kas čia tave šitaip įkvėpė? 

- Jo balso tonas kasetėse. Tas į juodžiausią neviltį įpuolęs, tačiau 
talentingas atsarginis, tas įsakymų vergas, už pinigus pasiryžęs 
bet kam, jis šitaip elgiasi. Toji simbiozė tik prasidėjo nefritu. Ir 
išsivystė į kažką visiškai kito. 

— Tačiau mes nežinome, kad Bredlis žinojo... viską, kas galėtų 
suktis Voreno galvoje. 

Atsidūstu. Man čia viskas akivaizdu, bet amerikietiškoje teisė- 
tvarkoje intuicija aiškiai nevaidina jokio vaidmens. 

- Taip, nežinome, tik tiek, kad Bredlio žinojimas būtų buvęs 
nenugalimas motyvas jį nužudyti. Bet šiaip ar taip, pažiūrėk, 
kaip nuo antros fazės keičiasi jo tonas. Ar gali įsivaizduoti ši- 
taip vaikiškai besidžiaugiantį Voreną, jei to džiaugsmo priežastis 
nebūtų kažkas visai kito? Šitas žmogus visą gyvenimą sukasi 
brangakmenių prekyboje - kaip kažkoks Bredlis galėtų jį šitaip 
sujaudinti nukopijavęs kokią nors nefrito figūrėlę, tarkim, tą žirgą 
su raiteliu? 

Džouns purto galvą. Pažiūriu jai į akis ir suvokiu, kad ji vis 
dar neperpratusi tos neapsakomos blogio gelmės, bet gal taip ir 
geriau. Liko dar labai daug darbo. Gyvačių problema neišspręsta, 
ir aš labai noriu sužinoti, ką tokio padarė Vorenas, ką Vikornas 
su Suvitu nori nuo manęs nuslėpti. 


Kol Džouns išvažiavusi į ambasadą suieškoti Gledis Pierson 
nuotraukų, aš išeinu iš nuovados į vieną interneto kavinę pa- 

skaityti Bangkok Post, dienraščio anglų kalba, - jis internete pu- 
blikuojamas visas ir turi puikų dešimties metų senumo archyvą. 
Kantriai peržiūrinėdamas tūkstančius straipsnių ir reportažų, kur 
rastas žodis „nužudymas“, susivokiu švaistantis laiką. Suspaus- 
dinu: „rusės prostitutės“, ir man prieš akis iškart iššoka vardas: 
Andrejus Jamskojus. Karmos keliai paslaptingi ir negailestingi. 
Tvirtai įsitikinęs, kad nenugyvensiu šito gyvenimo be dar vieno 
brutalaus seanso su Jamskojumi, metu tą internetą, susimoku 50 
batų už penkiasdešimt minučių ir laukdamas grąžos užmetu akį 
į kitus prie kokių dvidešimties kavinės monitorių sėdinčius var- 
totojus. Vien moterys nuo aštuoniolikos iki trisdešimties, viena 
kitai padeda su anglų kalba. 

— Ačiū tau už - imigus? 

- Pinigus. 

— Gerai, ačiū tau už pinigus. 

— Ačiū tau, mielasis, už pinigus. 

Kikenimas. 

Sugrįžęs į nuovadą randu FTB, jau įvaldžiusią važinėjimo 
motociklų taksi meną, gyvą ir sveiką parvažiavusią iš ambasa- 
dos. Monitoriui spoksant blizgančiomis akimis, mes lyginame 
nuogų Gledis Pierson ir Fatimos nuotraukas. Džouns paaiškina, 
kad tokias nuotraukas Pierson plačiau naudojo reklamos tiks- 
lais. Padedame jas šalia viena kitos ir uždengiame popieriaus 
lapu jų visai nepanašius veidus. Mudu su Džouns susižvalgo- 
me. 

— Vienodos! - sako Monitorius. - Tas pats kūnas! Net toks pats 
daiktas jos bamboje. Geriau už kosmoso užkariautojus. 

Džouns išima kitą nuotrauką, pomirtinę, kur Pierson guli vei- 
du žemyn ant morgo stalo. Monitoriaus akys vis dar blizga. Aš 
nusuku savąsias. 

— Ar tai tavo teorija, kad šitai darydamas jis su ja užsiiminėjo 
seksu? Manau, kad botagas labai ilgas. 

— Padarėme daug bandymų. Tu teisus, tokiai penetracijai rei- 
kėjo mažiausiai šešių pėdų botago. Mes manome, kad jis turėjo 
padėjėją. 

— O, - sakau, - padėjėją? 

— Yra daugybė žmonių, kurie tai padarytų. Taip pat ir moterų, 
ne tik vyrų. Ir nepamiršk, koks turtingas tas juvelyras. Bet ar 
matai, kokie vienodi visi rėžiai? Tas, kas tai padarė, tikrai moka 
elgtis su botagu. Kai tik pamatau šitą nuotrauką, iškart pagalvoju 
apie markizą de Sadą ir jo asmeninį tarną. 

Džouns išima dar vieną nuotrauką. Čia Pierson apversta ant 
nugaros. 

- Ir krūtys? 

— Taip. Gal gali duoti šitam iškrypėliui kokią užduotį, kol dar 
netrenkiau jam į snukį. 

— Eik, parnešk mums kavos, - paliepiu Monitoriui. 

Mudu taip pripratę sėdėti ant Džouns nuomojamo automobilio 
galinės sėdynės, kad tai galima palyginti su sėdėjimu drauge ant 
sofos priešais televizorių. Praleidę aistringo poravimosi stadiją, 
nuo flirto iškart perėjome prie beseksės tolerancijos. Manau, kad 
tai galima laikyti puikiu postindustrinio romano pavyzdžiu. Šitą 
mintį tik sustiprina Monitorius, sėdintis priekinėje sėdynėje ir 
žiaumojantis riebias kiaulienos dešreles, dėl kurių privertė mus 
sustoti prie vieno gatavo maisto prekystalio. Jis tarsi košmariška 
atžala, nelaukta ir neplanuota. 

— Jei aš supratau, kodėl mes važiuojame į Patają, būtų baisiai 
įdomu sužinoti, kaip ruošiesi atsikratyti Monitoriaus? - man į 
ausį sušnibžda Džouns. 

— Turiu vieną planą. 

— Taip ir pamaniau, kad turėtum turėti, - nusižiovauja. - Tai 
koks gi žmogus tas Jamskojus? Dar vienas urka gangsteris su 
kirilicos tatuiruotėmis ant kaktos ir bukletu, be kita ko, rekla- 
muojančiu karinės kokybės plutonį? 

— Ne visai. 


Pataja - pajūrio kurortas už maždaug valandos kelio nuo 
Krungtepo, jei kada nors būtų įmanoma važiuoti neįstringant 
grūstyse. Be to, tai yra būtent ta vieta, kur Industrija atskleidžia 
tikrąjį savo veidą, parodo, kas yra iš tiesų: Didžioji Industrija. 
Džouns pasiėmusi savo Lonely Planet vadovą ir dabar jį cituoja: 


Metinė sekso industrijos apyvarta beveik dvigubai viršija metinį 
Tailando valstybės biudžetą. (Nieko sau!) Apskaičiuota, kad tik 
maždaug 2,5 procento Tailando sekso darbuotojų dirba baruose 
ir 1,3 procento - masažo salonuose. Likę 96,2 procento dirba 
kavinėse, kirpyklose ir viešnamiuose, kuriuose netailandiečiai 
klientai labai reti svečiai. Iš tikrųjų didžioji dalis šitos valstybės 
sekso industrijos užsieniečiams visiškai nematoma, manoma, 
kad tailandiečių ir netailandiečių santykiai sudaro mažiau nei 5 


procentus visų santykių. 


Džouns užverčia knygą ir pažvelgia į mane su tokia veido iš- 
raiška, kokios dar nemačiau - pažeminimo? 

- Prostitucija niekada nebuvo mano pašaukimas. Žinoma, mo- 
kiausi su ja susijusių įstatymų ir žinau, kaip Valstijose areštuoti 
gatvinę darbininkę, daug žinau ir apie Gledis Pierson, tačiau nie- 
kada į tai nesigilinau sociologiškai. Pas jus šitas fenomenas išties 
velniškai įspūdingas. Įdomu, ar pasaulio istorijoje jis apskritai 
kada buvo tokio masto? Manau, kad čia jo sociologinė kilmė tu- 
rėtų būti labai sudėtinga. Nepasakojau tau, bet kai buvau Nanoje, 
mačiau jauną amerikietį, gal kokių dvidešimt dvejų, dvidešimt 

trejų, labai išvaizdų, tikrą saldainiuką, tik tiek, kad jis kažkokioje 
avarijoje praradęs abi rankas. Merginos su juo elgėsi lygiai taip 
pat kaip ir su kitais. Ir be jokios prievartos - jos klausinėjo, kaip 
jis neteko rankų, žaidė su jo bigėmis... sulaužė visas bendravimo 
etiketo taisykles... graibė jį ir paklausė, ar jis nenorėtų vestis jų į 
jo akyse spindėjo ašaros. Nereikia būti psichologijos magistru, 
kad perskaitytum jo mintis. Jis atvyko į kitą pasaulio kraštą, kad 
su juo būtų elgiamasi kaip su bet kuriuo kitu. Nepajutau, kad kuri 
globėjiškai. Tai tarsi... matyt, jūs nejaučiate to nepatogumo dėl 
fizinių trūkumų kaip mes. Tos moterys buvo jaunos, gražios, 
tobulų formų ir net nemirktelėjo. 

Nors tokių pastebėjimų retkarčiais ir tenka išgirsti, net nežinau, 
ką atsakyti. Žmonės amputuotomis galūnėmis - tipiški Nanos 
lankytojai. Ne tik amputuotomis galūnėmis - savo šalių narcizis- 
tinėms kultūroms nepriimtinai žemi vyrai kaipmat išgraibstomi 
mūsų paslaugių moterų (jos greičiausiai bus panašaus ūgio arba 
dar žemesnės). Tavo išrankioje valstybėje, farange, chroniškas 
alkoholizmas gal ir laikomas viena iš raupsų formų, o pas mus tai 
tik menkiausias negalavimas, kurio neverta nė minėti. Nei zuikio 
dantys, nei protezai, nei žilė, nei plikė, nei šleivumas nesudaro 
jokių kliūčių patekti į mūsų rytietišką kūno demokratiją. 


Staiga ir netikėtai, įvažiuojant į Patajos priemiesčius, mūsų 
pokalbis pasisuka keista linkme. Džouns uždeda man ant ran- 
kos savąją. Tai ne flirto gestas, tačiau švelnus. Pasakyčiau, netgi 
užjaučiantis. 

— Sončajau, manau, kad kol kas šitoje byloje susigaudau. Gal ne 
taip gerai kaip tu, bet beveik. Dabar tau teks pasakyti, ko iš manęs 
tikiesi, atsižvelgiant į tai, kas nutiks toliau. Tai būtų sąžininga. 
Galvojau ir apie tave, ir apie šitą bylą, ir apie Tailandą, ir vis dar 

esu čia. Nepabėgau atgal į Valstijas, nepaskundžiau tavęs FTB 
vadui, nenušoviau ir net neįspyriau tau į kiaušus. Vis dar esu čia. 
Jei nori, kad pasilikčiau, verčiau jau sakyk tiesą. 

— Ar žinai, kas tai padarė? 

— Taip. 

— Vadinasi, žinai ir kodėl ji dėl to nekalta visomis žmogiškomis 
prasmėmis. 

— Tik ne jokiomis teisinėmis prasmėmis. 

— Kalbu apie asmeninius moralės principus. 

— Kaip tik šito mus Akademijoje ir moko vengti. Mes tai va- 
diname kūrybingumo išsikerojimu. Ne, ne ir ne. Atsižvelgiama 
tik į įstatymą. 

— Kultūrinis šokas. Atsižvelgiama būtent į kūrybingumo išsi- 
kerojimą. Net tavo taip niekinamas Vikornas turi stiprius asme- 
ninius moralės principus ir jų niekada neišsižada. Jis vedė mane 
į susišaudymus, kur pats galėjo žūti. Jis - drąsus vadas. Gal tau jis 
ir atrodo dinozauras, tačiau esama priežasčių, dėl ko jį mylime. 
O bailių čia nemyli niekas. 

— Nori, kad tylėčiau kaip žemė? 

— Taip. 

— Atiduosi man Voreną? 

— Nežinau, ar galėsiu. Gal Vorenas priklauso man? Tavo par- 
tnerio jis juk nenužudė. | 

- Ir tavojo ne. 

— Karmiškai jis už tai atsakingas. 

— Lengva taip argumentuoti. Kaip nesunku ir pakeisti savo 
nuomonę. O gal jis mane nužudė šimtuose praeitų gyvenimų? 
Gal šįkart jis man skolingas? Bet kas, medžiojantis žmones, tau 
pasakys, kad dažniausiai tame nėra nieko asmeniško, bet kartais 
įvyksta ypatinga chemija. Aš noriu Voreno, Sončajau. Ar suta- 
riam? 

— Pagalvosiu. 

Mes jau įsukę į Patają, lėtai slenkame pagrindinės gatvės palei 
vandenį eismo upe. 

— Ar tikrai mačiau barą, kurio pavadinimas - „Gaidelio ir pu- 
tės baras“? - domisi Džouns. Jos nuotaika drastiškai pasikeitė, ji 
atrodo pikta. - Ar čia esama nors ko, neskirto seksui? 

Ji turi racijos. Gatvėje palei jūrą baras prie baro, o už kiekvie- 
no baro - komanda merginų, už 500 batų padarysiančių, ko 
tik panorėsi, svarbu, kad neskaudėtų. Mūsų tauta myli taiką ir 
santarvę, mes nemėgstame skausmo. Jį sukeliančių žmonių irgi 
nemėgstame. Įstatymui, seksui ir mirčiai neteikiame daugiau 
reikšmės, nei šitos iliuzijos nusipelno, tačiau tyčia sukelti kančias 
yra visiškai nebudistiška. 

Nusisukusi nuo barų ir grįždama prie manęs ir bylos tyrimo, 
Džouns klausia: 

— O ar galėtum nors kiek paaiškinti, kodėl Fatima buvo Voreno 
salone? 

— Ne. Visai negalėčiau. Sutinku, kad tai mįslė. 

— Kaip ir ta mįslė, kokiu būdu tas pitonas?.. 

— Kokiu būdu tas pitonas, yra tik antraeilis klausimas, palyginti 
su klausimu, kodėl tas pitonas? 

— Žinau. 

Nakluos gatvėje liepiu vairuotojui išleisti mudu su Monitoriumi 
iš automobilio. Per karštį sparčiai nueiname prie parduotuvės, 
kurios vitrina užversta piratiniais kompaktiniais diskais, dau- 
giausia žaidimais. 

- Žinau, kodėl taip darai, - pareiškia Monitorius. 

— Tikrai? 

— Ruošiesi išdulkinti šitą farangę, ane? Ar važiuosit į viešbu- 
tį? 

— Dar nežinau. : 

— Nenorėčiau švaistyti tavo pinigų. 

— Kaip čia taip“ 

— „PlayStation 1“ yra visiškai pasenęs. Jo, jis pigus, bet visai 
bevertis, panaudoto ir neparduotum. 

— O kiti? 

— „Microsoft Xbox“ geras, bet mažokai programinės įrangos. 

—- O „GameCube“? 

— „GameCube“ geras, bet pasenęs. 

— Ir lieka kas? 

— „PlayStation 2“. Nerealus. Gali pumpuotis iš interneto, žaidžia 
viską, kas tinka PS-1, rodo DVD sekso filmus, gali žaisti DVD 
žaidimus. | 

— O kompiuterio reikia? 

Monitorius keistai į mane pasižiūri. 

- Įjungi į teliką kaip ir visus žaidimų pultus. 

— O, nežinojau. O kiek tas PS-2 kainuoja? 

— Septyniolika tūkstančių batų. 

- Septyniolika? 

— Nori, kad nesipainiočiau po kojom ir tylėčiau, taip? 

— Taip. 

Parduotuvėje Monitorius pradeda paslaptingai ginčytis su par- 
davėju dėl naujausio žaidimo, kuris vadinasi „Final Fantasy . 
Pardavėjas, kokių penkiolikos metų vaikis žiedų prikniedytais 
antakiais, demonstruoja panieką. Atrodo, jam labiau prie širdies 
„Dragon Warrior VII“ ir net „Paper Mario“, o ne „Final Fantasy“, 
o Monitoriui tai atrodo nesuvokiama. 

— Ką, gal juokauji? „Paper Mario“ geriau už „Final Fantasy ? 
„Final Fantasy“ nerealus. 

Vaikis trukteli pečiais. 

— Klausyk, aš čia dirbu, ką, tavo nuomone, veikiu kiauras die- 
nas? Žaidžiu žaidimus. O ką tu darai? 

— Aš faras. 

— Tai ką, manai, kad gali su manim lygintis? Sakau tau, DW-VII 
yra nerealesnis ir gauni šimtą valandų. 

Monitorius rimtai suglumęs. 

— O kokia pabaiga? 

— Nereali. | 

— O kaip dėl šaudymų, kur, tavo nuomone, geriausi? 

— Mano nuomone? Kas gali būti geriau už „Unreal Champi- 
onship. Ten ginklai... 

— Nerealūs? 

— Nerealūs. 

— O kiek prie aparato primeti žaidimų? 

— Paprastai penkis, bet kadangi tu faras, gausi dešimt. 

Monitorius man paaiškina, kad truputį užtruksime, kol jis 
rinksis. 

— O kaip dėl porno? 

— Turim visko. Ko tau reikia - normalaus ar gėjų? Sadomazo? 
Lesbiečių? Botagų ir vaško? Grupinio? Kokios rasės, farangų, 
kinų, indų, tajų, latinosų? 

— Latinosų? O koks tas latinosų porno? 

— Nerealus. 

Monitorius linkteli man ir leidžiasi pardavėjo nuvedamas į 
vieną iš kabinų, kur jau pastatyta „PlayStation 2“. Pardavėjas įdeda 
diską, ir ekrane kaipmat atsiranda nuoga tamsiaakė gražuolė ant 
parko suolelio kažkur Pietų Amerikoje. Vienas po kito pasirodo 
jauni raumeningi vyrai skirtingų spalvų plaukais - blondinas, 
brunetas ir šatenas, aiškiai nudažyti tam, kad juos atskirtume. 
Monitorius tarsi koks ekspertas viską persukinėja į priekį, pra- 
leisdamas tuščias šnekas ir ekrane sustabdydamas tik penetracijos 
kadrus ir, prieš tęsdamas toliau, nagrinėja juos žinovo žvilgsniu. 
Po penkių minučių dėl latinosų porno jam viskas aišku, ir par- 
davėjas paleidžia kur kas rimtesnę pramogą - „Dragon Warrior 
VII“. Monitorius iš karto įsitraukia į žaidimą ir mosuodamas 
kalaviju, regis, padaro didelį įspūdį pardavėjui. Tada pardavėjas 

grįžta prie manęs, o aš sumoku už aparatūrą. Lauke FTB laukia 
automobilyje. Klausia: 

— Taip lengvai? 

Linkteliu. Kai Monitorius kovojo su drakonu, jo veide pasirodė 
kažkas panašaus į proto apraiškas. Manau, čia esama kažkokio 
kultūrinio moralo, tačiau Džouns tokių minčių niekada neįver- 
tina. 

— O kąjis žiūri? 

- Latinosų porno ir „Dragon Warrior VII“. 

— Ar tau neatrodo, kad jis yra ateivis iš netolimos žmonijos 
ateities“ 

— Kodėl tu gali sakyti tokius dalykus, o aš - ne? 

— Ar mes leidžiamės į dar vieną tokio pobūdžio ginčą? 

— Ne. 

— Kaip paaiškinai Monitoriui, kodėl nori, kad jis nesipainiotų 
po kojomis? 

— Leidau jam manyti, kad ruošiuosi tave išdulkinti. 

— O ar tavo budistiniame kodekse nepasakyta, kad meluoti 
negalima? 

— Tame esama santykinės tiesos. 

— Nori ją suabsoliutinti? 

— Šitai jau aptarėme. Mudu nei kultūriškai, nei fiziškai nesu- 
derinami. 

— Kitaip sakant, mano kandi amerikietiška asmenybė tau tiesiog 
atstumianti, taip? 

— Tu puiki agentė. 

— O ką, jei imčiau ir suminkštėčiau? Girdėjau, kad tokiose si- 
tuacijose gali padėti „Johnsons“ kūdikių aliejus, - ji nusuka akis 
nuo mano paranojiško žvilgsnio su patenkinta šypsena. - Toks 
protokolas, - sako ji langui, - dalijimasis informacija. Tavo pul- 
kininkas gana selektyvus, bet, matyt, ir mes tokie patys. 

Pajūrio gatvės pabaigoje pasukame į kairę, o paskui į dešinę. Pu- 
siaukelėje į Jomtieno paplūdimį vėl pasukame į kairę, į turtuolių 
privačių daugiaaukščių kvartalo gatvę. Na, turtuolių bent jau Tai- 
lando standartais. Nuo to karto, kai buvau čia prieš keletą metų, 
niekas nepasivargino pergrįsti gatvės, o mums tenka sėdėti ir 
laukti automobilyje, kol apsaugininkas ateis ir atrakins vartus. 

Kelionę apskaičiavau taip, kad, turint omeny tikėtinas eismo 
problemas, atvažiuotume apie vidudienį, kai visi gerieji rusai 
balansuoja tarp blaivumo ir girtumo. 12 valandų ir 12 minučių 
pasiekiame butą penthauze, 37-e aukšte, ir aš spaudžiu skambutį. 
Prisikankinau niekaip negalėdamas nuspręsti, ar paskambinti iš 
anksto, ar ne, ir visgi pasiryžau neskambinti. Jei aptiksim Jamskojų 
kompromituojančioje situacijoje su kokiu pustuziniu sibiriečių 
moterų be vizų arba perbuvusių savo vizų laiką, arba aiškių darbi- 
ninkių, jis gali būti kur kas šnekesnis. Tačiau labai daug priklauso 
nuo jo girtumo laipsnio. Bus per girtas - išsijungs kaip aną kartą. 
Pernelyg blaivas - bus susikaustęs ir per daug užsisklendęs savo 
rusiškoje melancholijoje, kad apskritai bendrautų. 

Manau, kad man pasisekė, nes duris atidaro kažkokia moteris. 
Kokių dvidešimt šešerių, dažyta blondinė, baltaodė, storomis 
lūpomis ir plėšriu žvilgsniu, kuriam, jos įsitikinimu, neįmanoma 
atsispirti. Ji vilki juodą suknutę, vos coliu ar dviem dengiančią tar- 
pukojį ir itin gilia iškirpte. Jos kvepalai mano motinos standartų 
nesiekia, bet antra vertus, nemanau, kad šita moteris Paryžiuje 
praleidusi daug laiko. Moteris sutrinka ir jau ruošiasi uždaryti 
duris, bet aš mosteliu savo pažymėjimu. 

— Endi, - nerūpestingai šūkteli ji. 

Vietoj Jamskojaus pasirodo dar viena moteris su šortais ir 
trumparankoviais marškinėliais. Paskui dar viena. Ketvirtoji vilki 
iki pat kaklo užsagstytus ilgus naktinius marškinius. 

— Čia reidas? - klausia pirmoji moteris, greičiau smalsaudama, 
nei susirūpinusi. 

— Nežinau, - nuoširdžiai atsakau. - Noriu pasikalbėti su An- 
drejumi. 

Galiausiai už tos moterų kompanijos pasirodo Jamskojus. 
Aukštas ir kumptelėjęs, išlaikęs beveik visus savo plaukus ir dėl 
to atrodantis jaunesnis už tas penkias dešimtis, praleistas šitame 
kūne. Jis atsilošia, darsyk įsižiūri ir plačiai išsišiepia. Pamanau, 
kad jis išgėręs kaip tik tinkamą kiekį alkoholio, kai jis prabyla: 

— Sončajus! Seniai matytas! Užeik, mano mielas drauge, už- 
eik. 

Įeidamas stengiuosi Džouns veide įžvelgti, ką ji galvoja, nes 
manau, kad ji nustebs, mat jei neminėsime tos moterų kompa- 
nijos, šitas butas visai nepanašus į sutenerio namus. Čia baisi 
netvarka, o pagrindinė tos netvarkos priežastis - knygos. Jos 
visur - lentynose ant sienų, ant kilimo, sukrautos kampuose, po 
griūvančių krėslų kojomis. 

Džouns akys gana plačios, tačiau daugiausia dėl to, kad ją, regis, 
nervina tos moterys su savo žvilgsniais ir šiurkščiai skambančios 
rusų kalbos nuotrupomis. Mano kuklia nuomone, Džouns kur kas 
patrauklesnė už jas visas, o tai ir galėtų paaiškinti tą jų spoksojimą. 
Nemanau, kad ji tas knygas apskritai pastebėjo, todėl parodau. 

— Labiau apsėstos knygų žiurkės už Andrejų niekada nepa- 
matysi. Tik pažiūrėk į jas! Prancūzų romanai, rusų, amerikiečių, 
italų, bet čia tik lengvieji skaitiniai. Jo specialybė - fizika. Jis iki 
šiol neatsilieka nuo naujovių, ar ne, Andrejau? 

Mano klausimas nediplomatiškas. Jis minutėlei surūgsta, tačiau 
paskui atsigauna ir atlaidžiai mane apkabina. 

- Iš tikrųjų tajai jokie jautruoliai, bet jie puikiai tai maskuoja 
ritualiniu mandagumu, - jis paaiškina Džouns. - Jei atimtume 
lankstymąsi ir kitus formalumus, pamatytume žmones, kuriems 
niekas nė velnio nerūpi, - jis kalba su stipriu akcentu, tačiau 
gramatiškai tobulai. 

— Manau, kad pradedu tai suprasti, - atsako Džouns. 

Ji dabar jau žiūri į knygas ir, kaip ir tikėjausi, atlyžta Jamsko- 
jaus atžvilgiu, nes jo keistenybės jai kur kas suprantamesnės už 
manąsias. Apie tokį stereotipą Džouns skaičiusi knygose, o galbūt 
mačiusi ir filmuose. Ji švelniai klausia: 

— Arjūs tikrai fizikas, išėjęs į pensiją? 

— Bedarbis. Atleistas. Išspirtas. Nevyniokim į vatą. Mane norėjo 
išmesti dar prie Gorbačiovo, to pasaulinės klasės nevykėlio. O į 
šikną spyrė, kai ekonomika griuvo prie niekad neišsiblaivančio 
Jelcino. Jau kas kas, bet mes tai jau tikrai išsirenkam lyderius, oi 
išsirenkam. 

Vis dar burnodamas ant Gorbačiovo ir Jelcino jis nusiveda 
mus į svetainę, kur chaosas beveik nugalėjęs tvarką. Čia vienin- 
teliai vienareikšmiai orientyrai - trys nugerti degtinės buteliai 
atsuktais kamšteliais ant didelio plataus stiklinio kavos stalelio. 
Dar nuo praeito vizito prisimenu tą rusišką paprotį atidaryti ne 
vieną butelį. Vienas butelis gali būti pipirinės, kitas - abrikosų 
ar obuolių skonio; panašu į tajų paprotį prie maisto patiekti 
kelių rūšių padažų. Žinoma, degtinė - ne maistas, nebent bū- 
tum rusas. 

Jei neminėsim degtinės, reikia minutės kitos, kol akys atskirs 
vieną objektą nuo kito. Ir čia kaltos ne tik knygos. Visur voliojasi 
moteriški apatiniai, batai, peleninės, dulkių siurblys su žarna, 
apsukta aplink tą kavos stalelį, sumaigytos alaus skardinės, keli 
neatidaryti vyno buteliai, o ant šone stovinčio tualetinio stalelio 
tarsi kalnas pūpso krūva makiažo priemonių. Niekas nepadėta 
nei horizontaliai, nei vertikaliai, visi daiktai nei šiaip nei taip 
sukrauti vienas ant kito. Ir vis dėlto tai didelis butas su penkiais 
miegamaisiais, jame galėtų lengvai gyventi dvidešimt tvarkingų 
tajų merginų, ir nė dulkelės nebūtų matyti. 

Dvi moterys nuseka paskui mus į kambarį, o kitos lieka dėl 
kažko rietis koridoriuje. Jamskojus, kažką rusiškai bambėdamas 
sau po nosimi, ima rankioti daiktus nuo vienos sofos ir mėtyti 

juos į kampą: juodą liemenėlę, enciklopedijos tomą, šampūno 
buteliuką, knygas, tik tas, prieš pasmerkdamas naujai krūvai, 
smalsiai apžiūri tarsi seniai nematytas drauges. Po kelių minučių 
pagaliau prisėdame. Jamskojus atsisėda ant grindų, atsiremia į 
kitą, šiukšlėmis apkrautą sofą ir kažką pasako moteriai trumpa 
juoda suknele, ta suieško kelis plastikinius puodelius. Į puodelius 
ji pripila degtinės ir paduoda mums neklausdama, ar norėtume. 
Jamskojui ji paduoda visą butelį, o pati sau įsipila iš kito. Kitos 
tuo tarpu išeina iš kambario. 

— Zoja turi susitikimą su kariuomenės generolu, - paaiškina 
Jamskojus. - Jis naujas klientas, tai ji truputį jaudinasi. Bet tik 
truputį. Todėl ir geria tik truputį. - Mes žiūrime, kaip Zoja įsipi- 
la dar degtinės į savo puodelį ir vienu gurkšniu makteli. Paskui 
rusiškai kažką pasako Jamskojui, o tas mosteli jai eit lauk iš kam- 
bario. - Nuostabu, ką? 

— Kas nuostabu? 

— Ar matėt jos figūrą po suknele? Galingos kojos, stora šikna, 
trumpas drūtas liemuo, apvalūs pečiai - tokios formos vystėsi 
tūkstančius metų, kad išgyventų stepėje ir dirbtų žemę, bet tam 
generolui ji atrodo egzotiška. Nors aplinkui šitiek rudaodžių 
deivių, už Zoją, kad ir kaip būtų keista, jis moka dešimt kartų 
daugiau. 

Laukujės durys užsitrenkia. 

— O gal tai meilė? - sako Džouns. 

Jamskojus minutę apstulbsta, paskui pažiūri į ją ir plačiai plačiai 
išsišiepia. | 

— Geras. Labai geras. Atsiprašau, - jis prisideda degtinės bu- 
telį prie lūpų ir užverčia galvą. Stebiu, kaip sulig dviem dideliais 
gurkšniais jo Adomo obuolys dukart pakyla ir nusileidžia. - Ti- 
kriausiai amerikietei atrodau dar labiau žlugęs nei pats sau, ką? 

— Man sunku spręsti, koks žlugęs jūs sau atrodote, - atsako 
Džouns. 

Susivokiu, kad mudu abu su Jamskojumi žiūrime ir laukiame, ar 
ji bent siurbtels savo degtinės. Provokuodamas gurkšteliu savosios 
ir nudžiungu supratęs, kad ji iš pipirinės butelio. Džouns pagauna 
mano žvilgsnį ir pastato savo puodelį ant sofos ranktūrio. 

— Pats sau atrodau labiau nei žlugęs. Aš suskaidytas į atomus. 
Kam geriau žinoti, jei ne man - juk buvau branduolinės fizikos 
specialistas. Kai didysis Sacharovas, mūsų mokytojas, pademons- 
travo savo poziciją, niekas nežinojo, kur tai mus nuves. Jis buvo 
tarsi Kristus, besivaržantis sa Romos imperija. Kiek tuo metu būtų 
statę už Kristų? Persvara tikriausiai būtų buvusi didžiausia per 
visą senovės pasaulio istoriją. Bet antra vertus, jie nebuvo rusai. 
Rusai mėgsta prastus statymus. 

— Dirbote su Sacharovu? 

— Neperspauskime. Buvau jo asistento asistentas. Tiksliau, 
jo asistento asistento asistentas. Į pabaigą, kaip jau daugkart 
minėta, komunizmas tapo keistai hierarchiškas, - vėl trukteli 
iš butelio. - Labai ironiška, kad Rusijos visuomenės transfor- 
macija, iš esmės išprovokuota branduolinės fizikos specialisto 
Sacharovo, privedė iki mūsų suskaldymo į atomus, ar ne? Tarsi 
įgyvendintas prastas kalambūras. Žinoma, niekas mums nesakė, 
kad iki šito prieisime. Žinojome, kad kapitalizmas visus paverčia 
prostitutėmis, bet ne suskaidytomis prostitutėmis. Šito mes savo 
teoriškai logiškoje visatoje nesupratome. Žlugus Sovietų Sąjun- 
gai, tapau išdidžiu mažiausiai dvidešimties skirtingų asmenybių 
šeimininku. Globalinėje ekonomikoje tai neišvengiama. Aš — 
perdegęs fizikas, snobas intelektualas, girtuoklis, nenusisekęs 
poetas, išdavikas sutuoktinis, tėvas, kurio nėra, nebaigtų knygų 
rašymo meistras, nekompetentingas verslininkas, Rusijos baleto 
gerbėjas, bankrutavęs elementas ir suteneris. Visais vienu metu 
būti neįmanoma, todėl kaskart turiu nuspręsti, kurį Jamskojų 
turėčiau apsivilkti. Jūs Amerikoje turbūt pripratę taip greitai 

kaitalioti kostiumus, turėjote daugiau praktikos. O rusams tai 
vis dar nelengva. 

— Bet šitoks iššūkis jums turėtų būti smagus, - mano nuostabai, 
Džouns pakelia savo puodelį ir gurkšteli didelį gurkšnį, visai ne 
lašelį iš mandagumo. Ir pašnairuoja į mane. - Ir kuris gi iš tos 
daugybės vaidmenų jums sunkiausias? 

— Sutenerio, - greitai atsako jis. - Tai net sunkiau nei parašyti 
knygą, ir reikalauja kur kas daugiau nuovokos už žaidimą su 
neutronais. Galima pamanyti, kad šitai lengva, juk kalbama tik 
apie pasiūlą ir paklausą, o kur dar papildomas pranašumas, kad 
prekės pačios savanoriškai save perveža ir nereikia jokių trans- 
porto ir pristatymo sistemų. Tik ne rusės. Kaip manot - aš va- 
dovauju toms moterims ar jos man? Jos visiškai nepriklausomos. 
Dvi baigusios aukštąjį, viena mokslų daktarė, kitos dvi tik šiaip 
labai gerai išsilavinusios. Jei tik norėtų, visos galėtų gauti darbą 
Rusijoje, bet... - jis gūžteli. 

— Nelabai gerai mokamą, ką? 

— Tai ne visai dėl pinigų. Ne amerikietišku supratimu. 

- O ką reiškia pinigai rusišku supratimu? 

— Lošimo žetonai. Namo jos išvažiuoja tokios pat skurdės, kaip 
ir atvažiavo, bet būdamos čia gali lošti dideliais statymais tuose 
oficialiai neegzistuojančiuose policijos saugomuose kazino. Dalis 
rusų sutenerio pridėtinių išlaidų - sumokėti už jų bilietą namo, 
kai jos prašvilpia visus uždirbtus pinigus, - Jamskojus žvilgteli 
į mane. - Žinoma, tai ir atlygis policijai. - Dabar jis atsisuka į 
Džouns: - Visi tajų farai, išskyrus Sončajų, yra pasaulinės klasės 
verslininkai. Jų paprasčiausiai nenurungsi. Jei būnu neatsargus, 
jie nusisamdo merginas ir duoda man merginos kainos dydžio 
baudą - už prekybą moterimis - minus dešimt procentų mano 
išlaidų. Tik ne Sončajus. Jis net už mane prastesnis verslininkas. 
Matyt, todėl jis man ir patinka, nesijaučiu prastesnis už jį. 

— Stebiuosi, - tariu, gurkšteldamas dar degtinės. 

— Todėl, ir dėl to, kad jis dar didesnis beprotis už mane. Būtu- 
mėt girdėjus mūsų paskutinį pokalbį. Tarsi hinduistų mokslinė 
fantastika. Bet tikriausiai jam tai taip smarkiai kaip man nepatiko, 
nes ištisus trejus metus nesirodė. 

— Baigęs įžeidinėti Budą tu išsijungei. 

— Tikrai? Tai ko manęs nenušovei? 

— Nemaniau, kad tu gyvas. 

— Bet, kaip buvę, kaip nebuvę, ką aš ten sakiau? 

— Sakei, kad Gautama Buda buvo geriausias pardavėjas per visą 
pasaulio istoriją. 

Jamskojus atsisuka į Džouns: 

— Aš buvau teisus. Jis pardavinėjo nieką. Būtent tą „nirvana“ 
ir reiškia — nieką. Gydyti didžiajai kosminei negandai, kurią 
dauguma mūsų vadina gyvenimu, jis skyrė griežtą meditacijos 
kursą ir tobulą bet kokio skaičiaus gyvenimų nugyvenimą, kaip 
galutinį atlygį gaunant nieką. Negi manai, kad kas nors Medisono 
aveniu galėtų tai parduoti? Tačiau tada juo patikėjo visas Indijos 
subkontinentas. Šiandien pasaulyje yra daugiau nei trys šimtai 
milijonų budistų, ir jų vis daugėja. 

— Be to, dar sakei, kad jis buvo teisus. Nebeprisimenu, kuo tai 
pagrindei. 

— Teisingai. Pastebėta, kad juodosios kosmoso skylės, kurias 
iš esmės galima apibūdinti kaip nebūties kišenes, išskiria ir 
reabsorbuoja subatomines daleles. Gyvybė atsiranda iš nieko ir 
galiausiai vėl ten pat sugrįžta. Tik akių dūmimas, lygiai kaip jis 
ir pasakė prieš du su puse tūkstančio metų. Magija. O tai dar 
gali logiškai pagrįsti didžiausią prietarą nuo Nekaltojo Prasi- 
dėjimo. 

— Va, prašau, - sako Džouns. - Tai tik viską patvirtina. Bet 
juk čia yra žodžių žaismas, ar ne? Jis pardavinėjo nieką, tik jei 
tą nieką supranti tam tikra prasme. Niekas budistui yra taip pat 

ir viskas, kadangi tik niekas yra kažkiek realus, - ji drovokai vėl 
siurbteli degtinės. 

Mudu abu su Jamskojumi išsišiepiame. Staiga Jamskojus kelis- 
kart suploja, ir aš priverstas prie jo prisidėti. Džouns išrausta, bet 
dar niekada nemačiau jos tokios patenkintos. 

— Čia tu ją primokei? - klausia manęs Jamskojus. 

— Visai ne. Nė nemaniau, kad budizmas ją domina. 

— Ar domina? - klausia jos Jamskojus. 

— Mane domina šitas pusprotis, - ji parodo į mane ir maukteli 
dar vieną didelį gurkšnį degtinės. - O budizmas yra vienintelis 
būdas jį normaliai užvesti. Prabilus apie budizmą su juo bent jau 
pokalbį užmegsi. 

— Ir aš tą supratau, - sako Jamskojus. - Jis kaip tikras tajas 
sugeba užmigti pirmai progai pasitaikius, bet tik užsimink apie 
atgimimą ar nirvaną, ar reliatyviąją tiesą, ir jis pašoka it įkąstas. 
Va tas man šitoje šalyje ir patinka. Visi turi dvasinį matmenį, net 
mentai. Net vagys ir sukčiai. Kai kurie patys stambiausi gangsteriai 
nusipelno skirdami vienuolynams milžiniškas sumas ir aukodami 
vargšams. Norom nenorom susimąstai. 

— Apie ką? 

— Apie tai, ką mums atnešė pastarieji penki šimtai metų Vakarų 
civilizacijos. Jei būtume likę viduramžiuose, gal dabar šypsotumės 
ne mažiau už tajus. 

— Įpilk man dar degtinės, - sako man Džouns. - Jau senų se- 
niausiai, atrodo, kad amžinai, laukiau tokio pokalbio. Geriau už 
mokyklą. 

Koridoriuje pasigirsta žingsniai, ir pasirodo ta moteris su nak- 
tiniais marškiniais. Po Jamskojaus komentarų stengiuosi kaip 
galima geriau įžiūrėti jos figūrą. Ji liekna ir išblyškusi, beveik 
juodais plaukais ir didžiulėmis žaliomis akimis. Man ji atrodo 
net egzotiška. Džouns jai plačiai šiltai nusišypso, kaip moteris 
moteriai, ir ta jai atsako tuo pačiu. 

- Čia Valerija, - sako Jamskojus. - Ji ir yra ta mokslų daktarė. 
Matote, ji išgirdo šitą pokalbį ir negalėjo atsispirti potraukiui prie 
mūsų prisidėti. Tai viena iš milijono mūsų ydų - rusai yra amžini 
studentai. Iš mūsų kalbų apie gyvenimą Vakarai išaugo jau prieš 
penkiasdešimt metų. 

— Tai geriau nei čiulpti pimpalus, - sako Valerija, eidama prie 
kavos stalelio, imdama ir užsiversdama vieną iš butelių. - Bet aš 
dar ne daktarė. Kaupiu disertacijai. 

Angliškai ji kalba su silpnesniu akcentu nei Jamskojus, su britiš- 
ka intonacija. Dabar, kai ji prabilo, matau jos kietumą, tačiau mo- 
ters, kuriai niekas nerūpi, kietumą. Egzotiška ji man nebeatrodo. 

— O vakar kazino irgi kaupei disertacijai? 

Ta trukteli pečiais ir-vėl užsiverčia degtinės. 

— Tu teisus dėl rusų. Mes mėgstame viską prašvilpti vienu blogu 
statymu. Negaliu patikėti. Visas šitas seksas už nieką. Jei galėčiau 
išbraukti lošimą, galėčiau užbraukti savo kūno pardavinėjimą, 
tada jie vienas kitą panaikintų, bet man vis vien reikėtų susitau- 
pyti daktarinei. 

— O kokia jūsų sritis? - domisi Džouns. 

— Vaikų psichologija. 

Mudu su Jamskojumi stebime Džouns veidu nuslenkantį siau- 
bą, tačiau Valerija, regis, to nemato ir žiūrėdama Džouns į akis ima 
nuoširdžiai pasakoti, kaip rusiškas aukštasis net pačioje Rusijoje 
nevertas nė skatiko, bet gavusi daktaro laipsnį ji galbūt galėtų 
įsidarbinti kokiame nors Amerikos universitete, pasinaudojusi 
savo moksliniu tyrimu apie gatvės vaikų nusikalstamumą, kurio 
Vladivostoke apsčiai, lygiai kaip Niujorke ar Los Andžele. Ji labai 
norinti patekti į Ameriką. 

Kaip Jamskojus ir numatė, pusiau protingas pokalbis labai 
patrauklus ir kitoms trims moterims, dabar jos ateina viena po 
kitos, nešinos dviem nuo šalčio aprasojusiais degtinės buteliais. 
Atsiranda daugiau plastikinių puodelių ir, staiga ir netikėtai, pas 

mus prasideda balius. Nepaisant jau praeinančio pasišlykštėjimo, 
kad užgrūdinta prostitutė kartu gali būti ir vaikų psichologė, 
Džouns, regis, pakeri visai protinga Valerijos moteriška draugija, 
gal net galinti į kažką išsivystyti jai dar bebūnant čia, galbūt ji 
galėtų padėti Valerijai patekti į Ameriką ir jos taptų geriausio- 
mis draugėmis. Jiedvi neužsičiaupdamos pliurpia apie gausybę 
dalykų, o Jamskojus tuo tarpu išrutulioja teoriją apie tai, kad 
materializmas esąs dvidešimto amžiaus prietaras, viduramžiai, 
kuriuos pakeis Šviečiamasis magijos amžius. Jis mano, kad mane 
šitai sugundys, o tai tik parodo, kad jis nesupranta budizmo, kuris 
niekina magiją, bet kol kas dar nenoriu jo erzinti. Tos trys kitos 
moterys klegena rusiškai pramaišiui su anglų kalba, ir, atrodo, 
pasakojasi apie laimėjimo strategiją žaidžiant blekdžeką. Degti- 
nė liejasi, triukšmas didėja, o aš pasineriu į tylą. Čia baltaodžių 
šventė. Matau tik milžinišką griaunamąją Vakarų kultūros jėgą su 
beprotišku poreikiu užpildyti erdvę, visą, kol neliks nė lopinėlio 
vietos ir tylos. Po kurio laiko klausiu: 

— Andrejau, ar kuri nors tavo darbuotoja buvo užplakta ne- 
gyvaiė 

Kurtinanti tyla. Džouns baisiai sutrikusi ir išraudusi. Valerija, 
sustojusi vidury sakinio, varsto mane tomis savo žaliomis akimis, 
ir jos man visai nebeatrodo tokios gražios. Jamskojus nusukęs 
galvą į sieną, o tos trys kitos, mano manymu, nelabai gerai mo- 
kančios angliškai, nudelbusios akis į kilimą. Kai Jamskojus vėl 
atsisuka į mane, jo burna perkreipta. 

— Ar tai šito ir atėjai čia manęs paklausti? 

— Taip. 

— Nešdinkis! 

— Endi! - sako Valerija. 

— Dink, po velnių, iš mano namų! 

— Endi, negali šitaip kalbėti su Tailando policininku. Tu esi 
rusas suteneris užsienio valstybėje. Baik. 


271 


Minutėlę pamanau, kad Jamskojus atsistos ir duos man į snukį, 
jis ir keliasi, tačiau yra pernelyg girtas, kad išsilaikytų ant kojų, 
netekęs vilties krinta atgal ir sėdi padėjęs galvą ant sofos sėdynės, 
nuleidęs rankas, tarsi negalėdamas jų pakelti. 

— Kodėl? - jo akys maldauja. - Kodėl vėl reikia tai iškelti? Negi 
taviškiai nepakankamai padarė? Negi per mažai savo gyvenimo 
praleidau šitoje kankynėje? Negi aš dėl to kaltas? 

Pasisuku į Valeriją - jos cinizmas čia galėtų būti kaip tik tai, ko 
reikia prie visų šitų nesuvokiamų rusiškų emocijų. 

— Ar žinote, apie ką aš kalbu? 

— Jūs kalbate apie Sonią Liudin. 

— Užsičiaupk, - paliepia jai Jamskojus. 

— Nebūk juokingas, Andrejau, apie tai iki šiol šneka visas Vla- 
divostokas. Kodėl neturėtume pasakyti ir jam? 

— Jis jau viską žino. Jis yra suktas tajas. 

— Nežinau, - atsakau. - Nieko jau nežinau. Jau ko? 

- Jeigu jau nežinai, tai kuo čia užsiimi? Visa tai labai labai slap- 
ta, žinai. Labai labai slapta. O taip, - suirzęs Jamskojus praranda 
visas geras manieras, jam ima pintis liežuvis. - Apie tai negalima 
kalbėti, nešvarbu, kad višas Vladivoštokas viš dar šneka. Bent jau 
nešvariame rate, kur aš dabar priverštaš šukiotiš, - paima degtinės 
butelį ir spokso į jį. - Nešvariame rate. Aš, kuriš kadaiše šėdėjau 
prie didžiojo Šaharovo kojų, - jis sukikena. - Geraš. Šaharovo... 

— Sonios Liudin istorija tragiška, - paaiškina Valerija, - bet ne 
tipiška. Jei būtų tipiška, mūsų čia nė vienos nebūtų. Mes nei naš- 
laitės, nei gatvės šliundros. Mes protingos moterys, atvažiavusios 
čia greitai užsidirbti pinigų šitame negailestingame pasaulyje. 
Jokiu būdu šitaip nerizikuotume savo kūnais. Sonia Liudin buvo 
kitokia. 

— Kaip kitokia? 

— Ji buvo gatvės šliundra. Be išsilavinimo, gimusi urkų šeimoje. 
Kieta kaip naginė, tikra sibirietė. Galėjo padaryti bet ką. Visiška 


272 


bebaimė. Ji manė, kad visi vyrai - gyvuliai, kuriuos galima vedžio- 
ti už nosies. Aš ir pati nesu didelė vyrų gerbėja, tačiau manau, kad 
moteriai toks požiūris pavojingas. Ypač tokiame darbe. - Viena 
moteris ant grindų pasako kažką rusiškai. - Nataša sako, kad aš 
šneku kaip snobė, kad Sonia Liudin visai nebuvo tokia kvaiša. Jai 
tiesiog nepasisekė. 

— Ji turėjo turėti apsaugą, - angliškai paaiškina Nataša. - Ji 
nebuvo nepriklausoma. Čia ją atvežė viena urkų gauja. Jie turėjo 
ją saugoti. Andrejum tik naudojosi, kad įvestų į rinką. 

— Tas tiesa, - nusileidžia Valerija. - Jie pasamdė žmogų, kad 
pribaigtų tą amerikoną. Anksčiau ar vėliau jį pričiups. | 

— Nepričiups, - sako Nataša. - Amerikonas išsipirko. 

— Ne, neišsipirko, - paprieštarauja Jamskojus. - Bandė, bet jie 
atsisakė. Jie negalėjo taip paleisti šito reikalo, tai patikimumo 
klausimas. Arba veido, kaip sakoma čia. Taigi amerikonui teko 
pačiam nusisamdyti apsaugą. Kiek girdėjau, pačią geriausią. 

— Koks amerikonas? - Džouns dabar jau suklūsta ir palinksta 
į priekį. 

— Kažkoks Vorenas. Juvelyras. Stambi žuvis šitoje šalyje. 

- Ir tai žinoma? Norite man pasakyti, kad Vladivostoke Voreno 
pavardė atvirai su šituo siejama? 

- O taip. Juo gąsdinamos tokios moterys kaip mes. Suprantat, 
kaip pačiu baisiausiu košmaru: Būk atsargi, žiūrėk, kad nepasi- 
taikytų koks vorenas. 

— Yra vaizdo įrašas, - sako Valerija. - Esu kalbėjusi su jį mačiu- 
sia moterimi. Baltas amerikietis ir milžiniškas juodaodis. 

— Andrejau, - sakau. - Man būtina sužinoti. Ar Tailando po- 
licija turi šitą įrašą? 

Panašu, kad jis pasiekė lūžimo stadiją. Matau, kad linksi, tačiau 
negaliu būti tuo tikras, nes jo galva nusvyra į priekį, paskui smar- 
kiai atsilenkia atgal, ir vėl nusvyra į priekį. Pažvelgiu į Valeriją ir 
Natašą, bet tos vengia mano akių. Jamskojus, kaip ir reikėjo tikėtis, 

išsitiesia į horizontalią padėtį suglaustomis kojomis ir prie kūno 
prispaustomis rankomis. Staiga jis tampa tvarkingiausiu daiktu 
kambary. 

Atsigulęs ant grindų, Jamskojus pramerkia vieną akį. 

— Tailando policija nusipirko tą įrašą iš urkų, sumokėjo už jį 
krūvą pinigų. Žinoma, kad pinigai buvo iš Voreno, ir, žinoma, 
urkos prisiekė, kad tai vienintelė kopija. Jiems tas įrašas nerūpi, 
jiems reikia Voreno. 

— Valerija, kokio ūgio buvo Sonia Liudin? - Džouns įsistebei- 
lija vaikų psichologei į akis, ta pasisuka į Natašą, o toji pažiūri į 
šalimais sėdinčiąją. 

Dabar visos sužiūra į Jamskojų. 

— Maždaug šešių pėdų, - užsimerkęs atsako jis. - Liekna. Labai 
gražaus kūno. 

— Kiek laiko prieš mirtį ji praleido su Vorenu? Ar būta kelių 
susitikimų? 

— Buvo du. Pirmasis gana trumpas ir, pasak jos, nieko neįvyko, 
tik tiek, kad ji jam nusirengė, o jis paglostinėjo. Jis davė jai auksinį 
strypelį ir pasakė, kad jei ji įsivers jį į bambą, jis įtaisys į jį nefrito 
akutę. Žinoma, ji su didžiausiu džiaugsmu nulėkė į artimiausią 
saloną ir įsivėrė tą strypelį. Iš antro susitikimo jau nebegrįžo. 

— Arji minėjo kokį nors juodą amerikietį? 

— Ne. Tik mačiusieji įrašą pasakojo apie juodaodį. Aš to įrašo 
nemačiau. 

- Žudikams tokio pobūdžio nusikaltimuose dažnai prireikia 
kokio nors postūmio, - aiškina Valerijai Džouns. - Kartais jis 
rasinis, kartais — socialinis, kartais - fizinis, pavyzdžiui, tik aukš- 
tos arba tik žemos aukos, arba, tarkim, tik iš tam tikro socialinio 
sluoksnio. Paprastai tai būna kažkas, kas sukelia žudikui savinin- 
kiškus jausmus, tam tikrą teisę į aukos kūną. Atrodo, kad Voreno 
būta labai smulkmeniško. 

— Jis gi juvelyras, - atsako Valerija. - Juk toks ir turėtų būti, 
ar ne? 

— Ar kas gali man pasakyti, kada tiksliai mirė Sonia Liudin? — 
klausia Džouns. 

— 1997-ųjų gruodžio dvyliktą, naktį, taigi gali būti ir tryliktą, - 
sako Jamskojus. - O dabar prašau nešdintis. 


Mudviem vėl susėdus ant užpakalinės automobilio sėdynės, 
Džouns taria: 

— 1997 metais nuo gruodžio 5-os iki 15-o0s dienos Vorenas buvo 
Tailande. Pamiršau tau pasakyti, kad patikrinau datas. 

Pakeliui į Patajos pajūrio kelią pasiimam Monitorių, laukiantį 
prie parduotuvės su savo naujuoju „PlayStation 2“ po pažasčia. 
Prie vieno prekystalio aprūpiname jį kepta vištiena ir dar viena 
porcija dešrelių ir įsiliejame į grūstį grįžti į Krungtepą. Kol Mo- 
nitorius žiaumoja, Džouns vėl uždeda savo ranką ant manosios, 
padėtos ant sėdynės. 

- Ar nemanai, kad jau laikas man papasakoti apie tą ligoninę? 
Vikornas pasakė Rosenui, kad buvai ten nuėjęs, ir paprašė Roseno, 
kad tas lieptų man sužinoti kodėl. Klausiu tiesiai šviesiai. Toks 
mano įsakymas. 

Pažvelgiu į ją. Svarstau - ar ji tam pasiruošusi. Įkvepiu ir pa- 
sakau: „Gerai. Pasakodamas jai, tą vizitą persukinėju savo paties 
mintyse. 

Niekam nekyla jokių abejonių, kaip Čarmabutros ligoninė įgijo 
kapitalą šitam puikiam dvidešimtaukščiam kompleksui ir visai 
jame esančiai pačiai moderniausiai medicinos įrangai nusipirkti, 

nors pagrindinis jos produktas ir nefigūruoja blizgančioje bro- 
šiūroje. 

— Kas yra transseksualas? - gūžtelėjęs ir pakėlęs rankas, pa- 
klausė manęs daktaras Suričajus. - Nuomonės skirtingos, net ir 
tarp medikų. Ypač tarp medikų. Ar tai normaliai funkcionuo- 
jantis žmogus, galiausiai pasiekęs lytinę tapatybę, turėjusią jam 
priklausyti nuo vaikystės, ar išsigimėlis, estrogeno pripumpuotas 
viduramžių eunuchas? - daktaras Suričajus pridėjo pirštą prie 
lūpų, tarsi galvodamas, ką atsakyti į šitą klausimą. Jo veidas nu- 
švito. - Kai kurie psichoterapeutai mano, kad visi mano pacientai 
yra psichopatai. Toks dalykas kaip vyro kūne gimusi moteris jiems 
neegzistuoja. Jie mano, kad tai, ką aš darau, yra nusikalstama, - jo 
veide suspindo šypsena. - Ar bent jau turėtų būti. 

— O ką manote jūs? 

Daktaras suraukė antakius. 

— Aš manau, kad visas šitas klausimas yra sudėtingesnis už bet 
kieno gebėjimą suprasti. Tikriausiai numanote, kad esu daug apie 
tai galvojęs. Reikia pradėti nuo klausimo, kas apskritai yra lytis? 
Esama anatominės lyties: krūtų, vaginos, gimdos, kiaušidžių, 
penio, sėklidžių. Paskui yra ir chromosominė lytis, pagrindų pa- 
grindas, koks tik gali būti. Čia mes kalbame apie atominius kūno 
statybos blokus, tačiau chromosominė analizė yra nevienareikš- 
mė ir visai nebūtinai turi atitikti anatomiją. Kitaip tariant, gali 
pasitaikyti chromosominis vyras su moteriškomis genitalijomis. 
Tačiau vis dėlto chromosominis požiūris faktiškai naudojamas tik 
profesionalių sportininkų ir sportininkių tyrimams - kai reikia 
kažkokio kriterijaus nustatyti, ar tas čempionas (-ė) turi būti vyrų, 
ar moterų lygos viršuje. Toliau seka hormoninė lytis, tačiau tai 
grynai cheminis dalykas, kurį paprasčiausiai galima pakeisti išgė- 
rus vieną kitą tabletę. Ir dar yra psichologinė lytis. Kitaip tariant, 
kokia lytimi jaučiatės? Kaip reaguojate į pasaulį - kaip vyras ar 
kaip moteris? Taigi didžiausias klausimas - kam skirti pirmenybę? 

Daugumai mūsų tokia problema nė nekyla, mes patogiai jaučia- 
mės būdami savo lyties kūne. Bet įsivaizduokite, kad taip nėra. 
Įsivaizduokite, kad turite puikiai funkcionuojantį, normalaus 
dydžio penį ir savo sąmoningą gyvenimą praleidžiate manydamas, 
kad esate moteris svetimame kūne. Šitas reiškinys jokia naujiena, 
esama aprašymų iš senovės, ypač Azijos, apie žmones, kurie iš 
esmės buvo transseksualai tais laikais, kai technologijų tam pa- 
keisti nebuvo. Vienintelis šių dienų skirtumas - mes išvystėme tą 
technologiją. Aš tokiu atveju tepritaikau kūną. 

— O būtent ką jūs darote? 

— Nupjaunu jiems pimpalus ir kiaušus. Tai vadinasi vagino- 
plastika, reiškia - vaginos padarymas. Naudoju odos inversijos 
techniką. Iš esmės nulupame penį - išneriame - invertuojame ir 
įsiuvame į vaginalinę ertmę. Beje, visi vyrai turi vaginalinę ertmę. 
Mes ją atveriame, išklojame penio oda, iš tos odos likučių sufor- 
muojame gleivinės mazgelį klitoriui, net uždedame tam katinėliui 
gaubtelį, ir viskas gatava. Na, gal ne visai, bet pagrindinis darbas 
atliktas. Prieš tai būna daug pasiruošimų - daugiausia hormonų 
injekcijos ir psichologiniai testai. 

— Papasakokit man apie tuos testus. 

— Na, kaip ir sakiau, esama psichiatrų, tiesiog nepriimančių 
„moters vyro kūne“ argumento, bet jie nelaikomi kietais. Tikrą 
transseksualą galima apibrėžti labai paprastai. Suvokimas, kad 
esi ne tos lyties, ateina stulbinamai anksti - tarp trejų ir penkerių 
metų. Bet įdomu tai, kad poreikis yra visai ne seksualinis. Dau- 
gybė transseksualų gali visai nesidomėti seksu. VįM kategorijo- 
je - atleiskite, iš vyro į moterį kategorijoje - juk šiuo metu mus 
domina tik šita, žmogus paprasčiausiai nori būti priimamas kaip 
normali moteris, o tai atrodo kone iškrypimas, nes normalioms 
tapatybėms nėra didesnio iššūkio už transseksualą. Jie yra tikrieji 
mūsų laikų revoliucionieriai, tie, kurie net lytį paverčia lanksčia 
sąvoka. 

Tai, tiesą sakant, visai miela. Moterimi persirengęs ir išsipustęs 
gėjus, einantis per klubus, kad pasirodytų, iš tiesų yra šoumenas, 
ekstravertas. O tikras transseksualas persirengia ir vienas eina 
pavedžioti šuns - nes su moteriškais drabužiais jis jaučiasi kur 
kas patogiau ir taip apsirengęs jis daro visus kasdienius dalykus. 
Sapnuose jis - heteroseksuali moteris, o pagaliau patekęs pas 
mane jis pasirengęs padaryti viską, - absoliučiai viską, - kad gy- 
ventų moters kūne. Kadangi šitie vyrai dažnai būna sutuoktiniai 
ir tėvai, visa tai gali reikšti, kad jie atsisako ir vaikų, ir visko kito, 
ką pasiekė gyvendami kaip vyrai. 

— O nebūna atvirkščiai - moterų, galvojančių, kad jos turi būti 
vyrai“ 

- Žinoma, būna, tačiau tokia operacija kur kas sudėtingesnė. 
Gana paprasta iš varpos padaryti dirbtinę vaginą, bet beveik 
neįmanoma sukurti normaliai funkcionuojančios varpos. Šiuo 
metu MįV yra kebloka. Bet neabejoju, kad kai tik žinosime, kaip 
pagaminti viso pajėgumo pimpį ir jį užmauti, gatvėje stovės eilės. 
Juk gyvename nepasitenkinimo amžiuje. Visi nori būti kažkuo, 
kuo nėra. 

Šitas daktaras visai neatrodė norintis būti tuo, kuo nėra. Kiek 
apkūnokas, perkopęs per keturiasdešimt, bet didžiausią įspūdį 
man paliko iš jo, regis, sklindantis auksinis švytėjimas, tarsi jis 
būtų žmogus, net nesuvokiantis, kad egzistuoja skurdas. Jam 
pasakojant apie savo darbą, tajų kalba maišėsi su vakarietiškais 
medicinos terminais ir amerikietišku slengu; tarpais, kai pamatė, 
kad suprantu, jis prabildavo vien angliškai. 

— O kaip šiuo atveju, ar jis / ji atitiko visus reikalavimus? 

Daktaras vos vos sudvejojo. 

- Žinoma, - mostelėjo ranka. - Kai pateko pas mus, ji jau buvo 
shemale. 

- Shemale? 

— Žinau, tas žodis baisiai mandrai skamba. Bet mes pripratome 
jį vartoti, nes visi gatvėje žino, ką tai reiškia. Trumpai tariant, she- 
male yra vyras, išėjęs visą hormonų kursą, pradėjęs augintis krūtis, 
bet kol kas nesiruošiantis eiti iki galo su operacija. Tie hormonai 
jam reikalingi tam, kad suteiktų moterišką išvaizdą ir padėtų 
jaustis moteriškam, tačiau jis pasilieka savo lytinius organus, kad 
galėtų jausti orgazmą. Savaime suprantama, homoseksualiuose 
santykiuose jis paprastai būna pasyvusis. 

— Vadinasi, jūsų pacientė - Fatima - ir atėjo pas jus būdama 
tokios tarpinės būklės? 

— Nebūtinai tą būklę reikėtų vadinti tarpine. Daugybė vyrų 
šitaip gyvena. Kartais estrogeną vartoja iki pat senatvės. 

— Taigi Fatima galėjo tikti tai shermale kategorijai? Ir galbūt visai 
nesiruošė darytis operacijos, nebent susiklostytų itin palankios 
aplinkybės? 

Daktaras Suričajus suraukė antakius ir pabarbeno į rašomąjį 
stalą. Tas stalas buvo bemaž vienintelis ne baltas ir ne kreminės 
spalvos daiktas kabinete. Net užuolaidos ant langų buvo kreminės, 
sienos - baltos, daktaras Suričajus apsivilkęs baltą chalatą, baltos 
net plastikinės lenktos kėdės. Rašomasis stalas irgi netamsus - lyg 
ir lakuotos pušies, o paveikslų rėmai paryškinti auksu. Šita klinika 
tobulai balansuoja tarp modernios ligoninės ir pasaulinės klasės 
viešbučio. 

— Klausykit, aš suprantu, ką jūs norite pasakyti, tačiau ką galiu 
padaryti? Gyvename žinių prieinamumo, interneto amžiuje. Vis 
daugiau žmonių atvyksta pas mus jau turėdami atsakymus į savo 
klausimus - viską išnagrinėja internete ir žino viską, ką jums 
dabar papasakojau. Taigi gali laukti, kad kas nors kaip Fatima 
pasakys: „Taip, iš pradžių, kai man buvo treji, norėjau būti mote- 
rimi, o persirengusi visai nevaikštau į klubus pasirodyti, tiesiog 
einu pasivaikščioti į parką.“ 

— Bet juk Fatima buvo gatvės vaikas, menko išsilavinimo pros- 
titutas? 

Daktaras Suričajus gūžtelėjo. 

— Jei klausiate, ar aš manau, kad ji buvo primokyta, atsakau — 
taip. 

— Kieno primokyta? 

— O kaip jūs manote? Kaip ir minėjote, ji buvo gatvės šliundra 
ir tikrai negalėjo be kitų pagalbos leisti sau mano paslaugų. Vie- 
nintelis būdas šitoms būtybėms gauti medicinines procedūras — 
susirasti rėmėją. Tailandas - pasaulio LKCH - t. y. lyties keitimo 
chirurgijos - sostinė. Čia užsiimame ir mikrochirurgija, ir turime 
geriausių šios srities chirurgų. Žmonės atvyksta iš viso pasaulio. 
Monrealis labai geras, o ir JAV yra puikių ligoninių su šitų tech- 
nikų specializacija - Džonso Hopkinso ligoninė yra, žinoma, 
pasaulinės klasės, tačiau anglosaksiškąjį pasaulį tokie dalykai 
baisiausiai trikdo ir nervina. Psichologiniai testai juos šiurpina 
ir trunka apie tris mėnesius. Visas įvadinis kursas ir patikrini- 
mas JAV paprastai trunka dvejus metus. Žmonės visai nebūtinai 
pasirengę šitiek laiko atsiskleidinėti vyrams ir moterims baltais 
chalatais, taigi jie atvyksta pas mus. Todėl mes turime daug prak- 
tikos. Atliekame tūkstantį operacijų, kai lygiai tokia pati klinika 
Vakaruose atlieka tik šimtą. Taigi natūralu, kad mūsų chirurgai 
labiau patyrę. Be to, - nusišypsojo, - Tailando gydytojai - puikūs 
žmonių pjaustymo specialistai. Sumaniausi pasaulyje. Tikriausiai 
tai vis dėl tų azijietiškų genų. Ir dėl to mūsų klinika vietiniams 
pasidaro per brangi - vakariečiams, žinoma, visiška piguva. Pa- 
prastai vietinis gatvės verslas keliauja kur pigiau, į kitas klinikas. 
Ten rezultatai gali būti įvairūs. 

— Vadinasi, jį pažįstate? 

Šitas klausimas buvo pirmasis, regis, nustebinęs daktarą. 

— Pažįstu? Kalbate apie tą jūrų pėstininką? Turbūt juokaujate — 
pažįstu. - Aš kilstelėjau antakius. - Mačiausi su juo daugiau nei su 

savo paciente. Tada, kai jis nebūdavo čia ir manęs nekonsultuo- 
davo, skambindavo man telefonu. Padariau klaidą ir daviau jam 
savo mobiliojo numerį. Žadindavo vidury nakties, tarsi būčiau 
koks bendrosios praktikos gydytojas ar ką. 

— Ar tai neįprasta“ 

— Neįprastas buvo tas kraštutinis intensyvumas. Jis pats buvo 
labai kraštutinis žmogus. Perfekcionistas. Kartais būdavo visai 
nepanašus į kareivį, tačiau tuomet pagalvodavau, taip, būtent toks 
ir turi būti geriausias profesionalus karys, atidus smulkmenoms, 
niekad neleidžiantis niekam praslysti pro šoną. Tačiau akį turėjo 
tokią, kokia kareiviams paprastai nebūdinga. Dieve mano, va čia 
tai akis. Jis ją faktiškai sukūrė, ir turiu pripažinti, kad pasibaigus 
tam procesui produktą gavo tobulą. Fatima yra geriausias mano 
kūrinys, neabejotinai. 

— Ir jo kūrinys? 

— Taip, tas tiesa. Jis viską surasdavo internete, gaudavo profe- 
sionalią programinę įrangą savo sušiktam kompiuteriui ir atei- 
davo pas mane su tokiais dalykais, apie kuriuos vargiai ar buvau 
girdėjęs. Puikiai išmoko visą medicininę lotynišką terminologiją 
ir suprato kiekvieną odos inversijos technikos, apie kurią jums ką 
tik pasakojau, detalę ir dar apie visus balso reikalus. 

— Balso? 

— Va čia tai tikra problema. Lytiniai organai nėra tokie sudėtin- 
gi - tiek mūsų, tiek kitų žinduolių iš esmės nesiskiria, jie - vieni 
seniausių organų, susiformavę nuo to laiko, kai Dievas suskirstė 
pasaulį į moterišką ir vyrišką, apie juos žinome be galo daug. Be 
to, dėl socialinių priežasčių jie retai modifikuojami. Balsas - visai 
kas kita. Aš ne psichoterapeutas, tačiau jei paklausite mano nuo- 
monės, balsas kur kas svarbesnis tapatybei nei tai, ką turite tarp 
kojų. Galiu nupjaustyti jums mėsiukus ir padaryti gražių gražiau- 
sią putytę, bet tikrai nebūsite laimingas, jei kaskart pravėręs burną 
dudensite vyro balsu. Adomo obuolį galima nudrožti - Fatimos 


281 


atveju nudrožti reikėjo visai nedaug, tik vietinės operacijos su 
mažučiu pjūviu kaklo priekyje. 

Jis parodė į savo paties Adomo obuolį ir brūkštelėjo per jį 
nykščio nagu. 

— Tiesą sakant, ji ir taip buvo natūrali, faktiškai nebuvo jokio 
iškilumo. Paleidau ją su mažulyčiu plonulyčiu lengvai paslepia- 
mu randeliu - iš pradžių dengdavo jį vėriniais, bet kai užgijo, 
niekuo nesiskyrė nuo natūralių raukšlių. Nemanau, kad kas nors 
galėjo pastebėti, o jei ir pastebėjo — susivokti, kas tai yra. Bet 
tai, žinoma, niekaip nesutvarkė balso, tik kaklo priekio išvaizdą. 
Balsui reikalinga terapija, gal net drauge su sudėtinga techni- 
ka, kuri vadinasi netiesioginis krikotiroidinis priartinimas. Iš 
esmės labiau įtempi balso stygas, kad jos leistų kiek aukštesnius 
garsus. 

Pauzė, kol daktaras Suričajus, atrodo, apžiūrinėjo mano ka- 
klą. 

— Tačiau dažnai klaidingai manoma, esą moters balsas turi 
būti aukštesnis už vyro, kad skambėtų moteriškai. Kai kurios 
moterys kalba labai žemu balsu ir jis sugeba skambėti nuosta- 
biai moteriškai. Jau nuo mažumės imame nustatinėti lytį pagal 
balsą, sugeriame į save milijonus pasąmoninių komandų. Būtent 
balsas išties ir pasako pasauliui, kas ir kokie mes esame, pasako 
kur kas daugiau nei genitalijos ar net apranga. Pavyzdžiui, jūsų 
balsas, detektyve, tiksliai nustatytas ir pritaikytas jūsų profesijos 
tikslams. Jūs mandagus ir tvirtas, galite bauginti net nekeldamas 
tono ir, garantuoju, puikiai žinote, kaip išgąsdinti žmogų tiesiog 
įleidus į balsą tam tikrą šalčio gaidelę, ar ne? Pati sunkiausia už- 
duotis - išmokyti žmogų balsu vaizduoti priešingą lytį ir kad jis 
neskambėtų nenatūraliai ar lyg moters parodija. Visa laimė, tai 
ne chirurginė problema. 

— Fatima kalba visai kaip moteris, jos balse nėra ničnieko vy- 
riško. 

— Teisingai. Tai pats didžiausias Bredlio nuopelnas, ir išties 
juo lieka tik žavėtis. Jei atvirai, chirurginiu požiūriu jis buvo 
tikra rakštis. Gavo būtent tokius papus, kokių norėjo, bet tam 
prireikė kokių dvidešimties valandų diskusijų, piešinių, brėžinių, 
diagramų ir elektroninių laiškų apie spenelius - ar galite tuo pati- 
kėti? Norėdamas padaryti tikrai gerą krūtinę, turi tęsti natūralius 
torso kontūrus - iš esmės tai meninė problema, todėl tam reikia 
menininko akies. Bredlis manė esąs vienintelis, suvokiantis gro- 
žio dėsnius, o aš tebuvau visų išgirtas mėsininkas. Tiesą sakant, 
prigadino jis man nervų, tačiau turiu pripažinti, kad žinojo, ką 
šneka. Tačiau su balsu visai kas kita. Pats labai daug dirbo, naudojo 
įrašus ir nusiuntė ją pas balso terapijos specialistą, kai tik kiek 
patempėme jos balso stygas. Tas specialistas buvo amerikietis, 
manau, ten ji ir išmoko taip puikiai kalbėti angliškai. Tačiau 
svarbiausia, kad arba tas balso terapijos specialistas, arba Bredlis, 
arba juodu abu, puikiai suvokė garsinius moteriškos tapatybės 
kontūrus ir perkėlė juos į Fatimą. Tai ir yra tikroji jos paslaptis, 
kurios žmonės dažnai nepastebi. Jie atkreipia dėmesį į jos ilgas 
kojas, tobulus papus ar afro-modiljanišką veidą, bet nesuvokia, 
kad visa jos seksualumo galia smogia, tik kai ji praveria burną. 
Tai ir kibirkštis, ir sustiprinimas - signalas, bylojantis: „Va čia tai 
tikra moteris.“ Man ir dabar pagaugai nueina, kai ji prabyla tuo 
negroidinės tekstūros ir labai labai moterišku balsu. 

— Apie šitą klausimą, daktare, prašom pagalvoti. Ar jums kar- 
tais nesusidarydavo įspūdis, kad kažkas, be Bredlio, padėjo kurti 
Fatimą“ 

Jis suraukė antakius ir, palenkęs galvą į šoną, įsistebeilijo į 
mane. 

— Tikrai? Taip galėjo būti? Tokia mintis man niekad nekilo, bet 
svarsčiau, iš kur tam jūrų pėstininkui kartais kyla tokių minčių? 
Kartais jo šnekos panėšėdavo į meno pardavėjo, o ne kareivio. 

— Gal numanote, iš kur atsirado vardas Fatima? 

Jo žvilgsnis pagyvėja. 

— Įdomu, ar ne? Aš dalyvavau, kai juodu apsisprendė dėl jos 
naujojo vardo. Bredlis paklausė: „O kaip ruošiesi pasivadinti, 
saulele?“ Ir ji atsakė: „Fatima, Pranašo dukterimi.“ Kaip galite 
įsivaizduoti, mums tai buvo netikėta. Paskui susivokiau, kad 
pasivadindama kokia nors Karina, ji galėtų tapti taikiniu vi- 
sokiems atvertėjams į tiesą, tiek musulmonų, tiek krikščionių. 
Bredlis paklausė: „Tu tuo tikra?“ Ir ji atsakė, kad taip. Tai buvo 
vienintelis dalykas, dėl kurio ji nesileido į jokius kompromi- 
sus. 

Daktaras atsistojo. Jis pasirodė esąs netikėtai žemo ūgio, ne 
daugiau kaip penkių pėdų šešių colių; sėdėdamas jis skleidė galios 
ir valdžios jausmą su madingu vulgarumo prieskoniu; atsistojęs 
tapo mažu vyruku, kuriam reikia kažką įrodyti. 

- Klausykit, jei jums reikia, galiu duoti kopijas. 

Kitame kabineto gale daktaras Suričajus laikė savo kompiuterį - 
aukštą dėžę ir plokščią dvidešimties colių skersmens monitorių. 
Kai daktaras pajudino pelę ir pabarškino klaviatūrą, akies kam- 
peliu pamačiau vieno penio diagramą. Panaršęs dokumentuose 
jis atidarė failą, kuris vadinosi „Fatima“. Greitai perbėgo keliais 
lytinių organų ir Adomo obuolio grafikais ir sustojo ties krūties 
diagrama. 

— Va apie maždaug tokius dalykus ir kalbu, - jis linktelėjo į 
ekraną. 

Kažkas, pasinaudodamas kompiuterio programa, žalioje su- 
kryžiuotų linijų matricoje, vaizduojančioje torsą, nubrėžė krūties 
kontūrus. 

— Tai septyniasdešimt šeštoji krūties diagrama. Nejuokauju, jis 
jas sunumeravo ir susiuntė elektroniniu paštu. Tai dideli grafiniai 
failai, jie buvo užkimšę mano sistemą, kol neįsirengiau plačiajuos- 
čio interneto. Matote, čia tik kontūrai. Jei spustelsiu ant spenelio, 
va taip, gausiu spenelio detales. 

Vaizdas pasikeitė, ir dabar buvo galima pamanyti, kad žiūri į 
suskaldytą seno monumento bokštą. Matmenis galima nustatyti 
pagal žalios matricos tinklelį. 

— Matote, jis net numatė, kokio dydžio spenelio jam reikia, 
kokio jis turi būti ilgio, areolės dydį. Matote? - Dabar ekraną už- 
pildė aiškus milžiniško juodo spenelio su juoda areole vaizdas. — 
Viena, ką galima pasakyti apie tą žmogų, jam nekilo problemų 
dėl juodumo. Jis didžiavosi savo afrikietiškomis šaknimis, ir šitas 
jo bruožas man visai patiko. 

— Vienintėlis bruožas? 

Daktaras gūžtelėjo. 

— Kaip turbūt įsivaizduojate, pas mane ateina visokių. Mano 
darbe fanatiškai besikišantis meilužis yra standartinis persona- 
žas, bet tokių protingų ir užsispyrusių kaip Bredlis gana reta. 
Tačiau niekaip negalėjau priprasti prie vieno: kad nespecialistas 
į chirurgiją žiūri šitaip šaltai. Chirurgai tokie ir turi būti, tačiau 
jei tas pacientas būtų mano mylimasis ar šiaip artimas žmogus, 
nemanau, kad būčiau toks apsėstas estetinių detalių - man tebū- 
tų svarbu, kad jis gautų tą taip trokštamą lytinę tapatybę ir jam 
palengvėtų psichologiškai. Juk tam šita operacija ir atliekama, ne 
dėl ko nors kito. Dabar pažiūrėkit. 

Vaizdas pasikeitė į pilną krūties eskizą, su rodyklėmis ir pjū- 
viais. 

- Jis net sugalvojo, kaip tiksliai išdėlioti fiziologinio tirpalo 
maišelius. Matote, didinant krūtis, fiziologinio tirpalo implantai 
dedami už pieno liaukos, tiesiai ant pačios krūtinės ląstos. Pati 
krūtis juos laiko vietoje, bet jie truputį ir juda, o tai suteikia 
natūralumo jausmą, todėl šiais laikais visi ir nori fiziologinio 
tirpalo, o ne tų idiotiškų silikono implantų, tie tai stovi kaip 
betonas ir paplekšnojus net aidi! - daktaro veidą perkreipia 
profesionalo pasibjaurėjimo mina. - Bet mūsų Bredlis žengia 
dar toliau. Jis nori išmatuoti tikslią fiziologinio tirpalo implanto 

poziciją, dešimtosios milimetro dalies tikslumu, tarsi nustati- 
nėtų kokį taikymosi tašką ar dar ką, kad pasiektų būtent tokį 
krūties kontūrą, kokio jam reikia. Dar niekad nebuvau susidūręs 
su kuo nors panašaus. Tiesą sakant, kalbant apie krūtis, esama 
tam tikros veikimo laisvės, mat dauguma pacientų supranta, 
kad tikrų krūtų forma nuolat keičiasi, tai priklauso nuo to, ar 
moteris stovi, ar sėdi, ar guli ir t. t., ir jie būna patenkinti, jei tas 
didinimas daugiau ar mažiau atitinka gamtos dėsnius. Tačiau 
Bredlis siekė kažko ypatingo - tikriausiai kažkokio asmeniško 
erotinio paveikslo, savo svajonių papų. Va dabar, matote? - Vaiz- 
das pasikeičia į pilną torsą matricoje ir iš priekio, ir iš šono. - Jis 
iš tiesų puikus. Štai tas efektas, kaip jis man daug kartų aiškino. 
Krūtys turi būti kiek per didelės kūnui, bet tik vos vos, idant 
atrodytų pilnos ir standžios, bet ne kadaruotų - taip ir pasakė: 
„kadaruotų“. Daug vyrų turi savo sampratą apie papus, tačiau 
dar nemačiau nė vieno, kuris juos šitaip smulkmeniškai anali- 
zuotų. Standžios, bet kad neatrodytų nenatūraliai, malonios, 
kitaip tariant, minkštos ir paslankios, didelės, bet kad ji neatro- 
dytų per daug papinga ar išpūsta - dar vieni jo žodžiai. Pasakiau 
jam, kad jis siekia neįmanomo - jei nori minkštų ir paslankių, 
turi atsisakyti standumo. Jei nori didelių ir minkštų - išvis 
negausi pastovios formos, ji nuolat kis. Jis atsakydavo: „Žinau, 
daktare, žinau, bet jūs turite siekti tobulo balanso, ir tiek.“ Prie 
jos krūtų praleidome ištisas valandas, dienas. Jis įvėlė mane į 
tokias kraštutines smulkmenas, kokiomis niekada neužsiiminė- 
jau. Galų gale mes padarėme tuos jo tobulus papus, ir jie tikrai 
gražūs, kaip manote? 

Staiga aš pamačiau Fatimą, nuogą iki juosmens, su jos pažįs- 
tamomis krūtimis, styrančiomis į mane, ir ta portrete priešais 
Bredlio lovą jau matyta šypsenėle veide. 

— Sakykit, daktare, o ką veikė Fatima, kai visa tai vyko? Juk judu 
kalbėjote apie jos kūną. 

— Pasakyti „buvo pasyvi“ būtų per daug įžeidu. Bet ji nebuvo 
linkusi ir labai reikštis. Dažniausiai Bredlis ateidavo pas mane 
vienas, bet kai ji ateidavo kartu, jis stengdavosi jos neįtraukti. 
„Ar gerai, brangioji? Visus nuneši“, - maždaug šitaip. Manau, ji 
tikėjo, kad jis nuoširdžiai nori jai geriausio kūno ir turbūt geriau 
už ją supranta grožį. Nereikia pamiršti, kad šito žmogaus išvaiz- 
da itin galinga. Milžinas, ir gal tam tikra prasme - genijus. Man 
buvo sunku ir ginčytis su juo, ir prieštarauti. O ji dievino jį, tai 
atsispindėjo jos akyse. Šitas žmogus, šitas dievas, atėjo iš nakties, 
apvertė jos gyvenimą aukštyn kojom, suteikė jai savigarbos - visgi 
mes čia kalbame apie niekada nieko neturėjusią gatvės prostitutę, 
tam tikra prasme paverstą žvaigžde. Ji buvo pasirengusi sutikti su 
beveik viskuo, ką jis siūlė. Bet nesakyčiau, kad ji nebuvo asmeny- 
bė. Ji nebuvo pasyvi, tik supratinga. 

— Nematėt, kad jie pyktųsi? 

Dėl šito daktaras pasvarstė. Susiraukė. 

— Negalima sakyti, kad pykosi, bet šiuo atveju reikia įvertinti 
kultūrinius skirtumus. Fatimos šaknys džiunglėse. Ji pasakodavo, 
kaip jie užsiiminėja seksu, kitaip tariant, paliesdavo svarbiausius 
veiksmo momentus, o jis šitoje vietoje tapdavo tokiu amerikietiš- 
ku drovuoliu. Nemėgo mano akivaizdoje kalbėti apie jų intymu- 
mus, o mums su Fatima tai atrodydavo keista. Juk, šiaip ar taip, aš 
kūriau kūną, kurį, kai visa tai baigsis, jis ruošėsi dievinti. Fatima 
norėjo būti tikra, kad jos naujoji vagina jį patenkins, suteiks jam 
pilną malonumą, bet apie tai kalbėdamas jis jautėsi nesmagiai. 
Visose mūsų diskusijose jį domino vizualinis aspektas, o apie tai, 
koks bus pats lytinis aktas, jis beveik neužsimindavo. 

— Ar tai neįprasta? 

Jis linktelėjo. 

— Taip, labai. Didysis klausimas, sekantis po: „Ar pacientė 
irgi galės patirti orgazmą?“ — yra: „Ar vagina bus kaip tikra?“ 
Beje, abiem atvejais atsakymas yra taip. Erektilųjį penio audinį 

panaudojame malonumo jausmui ir orgazmui suteikti. O kadangi 
vaginai suformuoti naudojame penio odą, ji ir jaučiama kaip tikra 
vagina, tik būtina naudoti lubrikantą. 

— Atleiskite, pamiršau paklausti. Kai Fatima atėjo pas jus, ji 
jau buvo kurį laiką vartojusi hormonus - kiek pamenu, sakėte - 
estrogeną. Ar tai Bredlis jai pradėjo juos duoti? 

Vėl tie suraukti antakiai. 

— Nežinau. Ji vartojo „Estradiolį“, augalinės kilmės estrogeną, 
plačiai naudojamą JAV ir Europoje. Jis gana modernus. Daugu- 
ma mūsų vietinių estrogenų vis dar gaminami iš veršingų karvių 
šlapimo. Poveikis toks pats, tačiau esama pagrindo manyti, kad 
tokie sintetiniai preparatai kaip „Estradiolis“ saugesni. 

— Kitaip tariant, palikta likimo valiai Fatima turbūt gertų vietinį 
variantą? Išties atrodo, kad ją nuo pradžių vedė už rankos, ar ne, 
daktare? - Daktaras kriukteli. - Tai jums neužkliuvo? 

Atrodė, kad galiausiai man pavyko pramušti rafinuotas dak- 
taro manieras. Jis liovėsi įterpinėti angliškas frazes ir pratrūko 
gryniausia tajų kalba. 

— Neužkliuvo? Kad ji buvo savo meilužio kūrinys? Kalbat kaip 
farangas, gal todėl, kad ir esat pusiau farangas. O kuris gi čia iš 
mūsų nėra kieno nors kito kūrinys? Jis jai siūlė geresnį gyvenimą, 
gyvenimą, kurio ji norėjo, jai tai svarbiausia ir ji buvo pasirengusi 
už tai sumokėti bet kokią kainą. Tokios buvo mano pacientės 
pasąmoninės instrukcijos man, o visa kita yra tik farangiškos 
nesąmonės, šūdo malimas, kad pateisintų tas konsultantų armi- 
jas, kainuojančias baisinius pinigus, - daktaras nuryja seiles ir 
jau ramiau priduria: - Ar man tikrai verta jums priminti, koks 
gyvenimas siūlomas varguoliams mergvaikiams skersarūšiams, 
negroidams skersarūšiams šitoje gailiaširdėje atjautos žemėje? 

— Ačiū, daktare. Ir nepykit, turiu dar vieną klausimą, bet jau 
tikrai paskutinį: ar turite nors kokį supratimą, kaip Bredlis galėjo 
sau leisti jūsų paslaugas? 

Įdėmiai stengiausi įžvelgti nors kokius požymius, kad jis jau- 
čiasi nesaugiai, tačiau neįžvelgiau. Daktaras Suričajus tiesiog 
gūžtelėjo. 

- Jis buvo amerikietis. Amerikiečiai sugeba gauti pinigų net 
būdami neturtingi. Gal jis turėjo kokį turtingą giminaitį ar ką? 
Ne mano reikalas klausti. Mano sąskaitas apmokėdavo reguliariai 
ir iš karto. 

— O apie kiek kalbame? Maždaug, man tikslaus skaičiaus ne- 
reikia. 

Daktaras Suričajus pasikasė smakrą. 

— Na, man teko įskaičiuoti ir visą tą papildomą laiką, praleistą 
su Bredliu, visus tuos antros valandos nakties pokalbius, kai jį 
pažadindavo kokios nors idėjos ar neduodavo ramybės koks nors 
estetikos klausimas. Maždaug šimtas tūkstančių dolerių. 

— O tai lyginame su kokia suma, kurią mokėtų kur kas įpras- 
tesnis klientas be tokio viską komplikuojančio meilužio? 

— Gal su penkias procentais to. 

— Penkiais procentais? Judu su Bredliu normaliai su ta Fatima 
įsismaginote, ar ne? 

— Kaip ir sakiau, jis buvo apsėstas ir galėjo sau tai leisti. 


Kai baigiu pasakoti, Džouns dar ilgai tyli. Jau beveik pasiekiame 
Krungtepo priemiesčius, kai ji paklausia: 

— Tai šitą tu ir pamatei anądien Voreno salone? Vos žvilgte- 
lėjai iš arčiau ir supratai, kad ji transseksualas? Aš - moteris, ir 
to nepastebėjau. Net ir dabar, jei nežinočiau ir praleisčiau su ja 
ištisą dieną, nemanau, kad suprasčiau. Bet tu tai pamatei ir iškart 
išaiškinai tą bylą, ar ne? 

Pakeliu rankas ir leidžiu joms nukristi. 

— Tik ne visą bylą. Kontūrus, gal. 

— Nori pasakyti, kad tavo protas toks aštrus dėl meditacijos? 

— Ne dėl meditacijos. Aš iš gatvės, kaip ir ji. 

— Ar būtent to ir reikia moteriai, kad tave užvestų - ji turi būti 
iš pamazgų duobės? Neatsakyk. Ką gi, turime pavyzdinį aukos 
modelį? 

— Taip, - atsakau. 

— Ir verslo partnerius, ketinančius gaminti produktą po pro- 
dukto, lygiai kaip ir su nefritu? 

— Šioje karalystėje gyvenimas pigus, o gatvės prostituto - ypač 
pigus. 

— Imi išmestinį kūną, paverti jį savo fantazijų objektu, darai 
su juo ką panorėjęs, paskui, kai didysis bosas tavo rėmėjas sako, 
kad jau laikas, leidi jam pasinaudoti juo tik jo paties savitu būdu, 
ištrenki lauk ir ruoši kitą? Vaidini ir Dievą, ir velnią? 

— Taip, - atsakau. - Visiškai teisingai. Kas galėtų labiau svaiginti 
vyrus, kurie, kiekvienas savaip, jau turėję viską, kas geriausia? Tik 
tiek, kad planas neišdegė. 

— Atsisakai savo lyties, savo genitalijų, savo dievinamam vyrui 
paverti save eunuchu, o paskui sužinai, ką jis tau rengia. 

— Tik iki to laiko dar sužinai, kad jis skystakiaušis ir klaikiai 
bijo gyvačių. 

— Aha, imčiausi gyvačių. 

-Iraš. 

— Bet kodėl ar kokiu būdu atsirado tas pitonas? Pasak skrodimo, 
tas pitonas jo net nesužeidė, tik tuo momentu, kai jūs, vaikinai, 
pasirodėte, kaip tik ruošėsi praryti jo galvą. 

— Pitonas ir khmeras? 

— Pitonas, khmeras ir vaizdo įrašas? 

Džouns proto aštrumu mane nustebina jau ne pirmąsyk. Lau- 
kiu, kol ji pratęs savo mintį, bet šiuo metu pats dar nenoriu 
spausti. Pagalvoju, kad vis dėlto gal ji ir ne tokia įžvalgi, bet, jau 
beišleisdama mane prie mano pastato, ji prataria: 

— Verčia susimąstyti, kodėl Vorenas čia sėdi šįkart, ar ne? Juk 
reikėtų manyti, kad jis laikysis atokiau, bent jau kol tu baigsi savo 
tyrimą. 

Pagautas impulso, kurį tikrai derėjo nuslopinti, atsisveikin- 
damas paėmiau jos ranką ir pabučiavau. Ta jos ranka suspaudė 
manąją tarsi geležiniai spąstai ir kurį laiką niekaip nepaleido. Teko 
gerokai truktelti, kad išsivaduočiau, bet tada jos akyse pasirodė 
pyktis. 

— Nesuprask manęs neteisingai, Sončajau, aš tik stengiuosi 
suvokti vietos papročius, bet ar būčiau teisi manydama, kad kai 
pradėjai dirbti policijoje, tau nebuvo atsivėrę daug profesinių 
kelių? 

— Prostitutas arba faras, - atšaunu ir palieku ją. 

Nedidelis kyšis Čarmabutros ligoninės registratoriui padeda iš- 
vengti ištisų savaičių laukimo, jei kreipčiausi oficialiais kanalais. 
Dabar turiu ir Fatimos registracijos kortelės kopiją: Usiris Tanaja, 
vyras, gimęs nuošaliame kaimelyje prie Birmos sienos 1969 me- 
tais, kai amerikiečiai nusileido Mėnulyje ir Henris Kisindžeris 
Paryžiuje slaptai susitiko su Šiaurės Vietnamo derybininkais, 
norėdamas žūtbūt ištrūkti iš karo. Bankoke Usiris registruotas 
atokiame, toli į rytus nutolusiame priemiestyje: 967 kambarys, 
12 aukštas, E blokas, Karaliaus Ramos I namas... Net popieriuje 
tai atrodo kaip skylė. Į tokią kelionę geriausia leistis sekmadienį, 
kai gatvėse mažiau automobilių. 

Vos per pusantros valandos pasiekiu ištisus akrus į visas puses 
besidriekiančius gelžbetonio blokus. Namų statyba - specializuo- 
tas uždarbis, nelabai tinkamas policijos verslautojams, paprastai 
jie palieka jį Žemėtvarkos departamentui ir miesto planuotojams. 

Viena iš populiariausių schemų - statyba iš betono, kuriame 
cemento kiekis nelegaliai sumažintas, pridėta daugiau smėlio. 
Iš pradžių pastatas atrodo normaliai, tačiau toks betonas visai 
neatsparus oro poveikiui, arba, dar svarbiau, slėgiui ir įtampai. 
Pamažėle atsiranda skylių, deguonis pasiekia plieno sutvirtini- 
mus, tie ima rūdyti, ir kažkas iš valdžios turi paskirti optimalią 
evakuacijos datą: kaip įmanoma vėliau, kadangi kažkur reikės 
apgyvendinti kelis tūkstančius žmonių, bet ne per vėlai, kad 
didelė griūtis neužmuštų per daug jų ir nesukeltų tarptautinio 
skandalo. Nepamenu, kad kada būčiau girdėjęs apie šitą rajoną, 
bet jis atrodo, tarsi jau seniai sirgtų raupais. Daugelio butų sie- 
nose žioji didžiulės skylės, nuogas plienas kyšo iš sutvirtinimo 
stulpų, aiškiai balansuojančių ties griuvimo riba. Oficialiai ši- 
tame rajone jau metų metus niekas negyvena, tačiau čia klesti 
skvoterių bendruomenė, regis, įsirengusi stovyklas automobilių 
aikštelėse. Parietę po savimi kojas, ratu susėdę nuolatiniai kor- 
tuotojai, moterys, palinkusios virš puodų, kunkuliuojančių ant 
dujinių viryklių, prie gatvių apšvietimo laidų kažkaip prijungti 
televizoriai, vyrai, šitą kaitrų sekmadienio rytą sąžiningai mau- 
kiantys ryžių naminę, rimtai sergantys šunys, vaikai ir skalbiniai. 
Niekas nė nežvilgteli į mane, kol ieškau ir surandu E bloką ir 
užlipu pavojingai apgriuvusiais laiptais iki pat dvylikto aukš- 
to - liftai aiškiai sulūžę jau prieš amžių amžius. Kol užlipu, vos 
pakvėpuoju. Marškiniai ir kelnės permirkę prakaitu. Nuo karščio, 
lipimo laiptais ir turbūt kokių senuose supuvusiuose pastatuose 
gyvenančių vabalų niežti visą kūną. 

967-as kambarys yra kampe. Vos kartą spyrus, durys pasiduo- 
da, ir aš atsiduriu pažįstamoje dėžėje. Kažkur aiškiai turi būti 
valdžios direktyva, nustatanti, kokio tiksliai mažumo plote galima 
apgyvendinti tūlą tają, kad jis neišprotėtų ar netaptų komunistu. 
Matmenys lygiai tokie patys kaip ir mano lindynės, tačiau Fatima 
galėjo džiaugtis neįkainojamu langų iš abiejų pusių privalumu. 

Pro abu tuos langus atsiveria iki horizonto besidriekiantys miesto 
pastatai. Žemė čia plokščia, nėra jokių išskirtinių pastatų, vien 
dideli daugiaaukščiai, skvoterių pašiūrės ir lūšnos skardiniais sto- 
gais, o migloje visa tai atrodo kiek siurrealistiškai. Paties kambario 
vaizdas - tarsi jo gyventojas jį tiesiog apleido net nemėgindamas 
išsikraustyti tvarkingai. Tikriausiai joks vagis nelips dvylikos 
aukštų, kad pažiūrėtų, ar yra ką vogti iš varguolio prostituto. Tuo 
savo gyvenimo tarpsniu Fatima miegojo ant bambukinio kilimė- 
lio, rūkė raudonas „Marlboro“ bei suktines ir kaupė jaunų nuo 
AIDS mirštančių vyrų nuotraukas. Jos nespalvotos, sukabintos ant 
sienų: sulysę, kaulėti veidai ir kūnai, paženklinti Kapošio sarko- 
mos. Vienam jų ji pažeidusi akį. Jei atsitūpčiau kambario kampe 
priešais duris, šitą galeriją matyčiau iš abiejų pusių. Dabar aš 
Usiris, dar seniai prieš tampant Fatima, tupiu prispaudęs nugarą 
prie sienos ir apdujęs žvelgiu į neišvengiamą savo ateitį: imuninės 
sistemos nusilpimą, kvėpavimo sutrikimus, greitai virstančius 
plaučių uždegimu ir plaučių vėžiu, kūno nesugebėjimą pagyti nei 
viduje, nei išorėje, regresuojančius protinius gebėjimus, smegenų 
auglius ir sumaištį galvoje: dėl ko visa tai dariau? 

Ant grindų prie unitazo randu klinikos netoli Patpongo re- 
gistracijos kortelę. Žinau tą kliniką, jos, kaip ir beveik visų tame 
rajone, specializacija - tyrimai dėl lytiniu būdu plintančių ligų. 
Ten kekšės kas mėnesį vaikšto tikrintis. 

Sėdžiu mažame laukiamajame 7-ojoje gatvėje, Silomo atšakoje, 
moterys, vyrai ir transseksualai tarp aštuoniolikos ir trisdešimties 
ateina ir išeina arba duoti kraujo tyrimams, arba sužinoti vaka- 
rykščių tyrimų rezultatų. Moterų dauguma. Jų veidus skaitau 
visai nesunkiai. Praeitą mėnesį rizikavo tik kelios - gal nusileido 
klientui, nenorėjusiam mautis prezervatyvo (daugybė farangų 
skundžiasi, kad tai pribaigia jų erekciją), o gal leido kažkaip kitaip 
savimi piktnaudžiauti; dauguma merginų atrodo nerūpestingos, 
užtikrintos, kad ėmėsi tinkamų atsargumo priemonių: gumyčių, 

apsiplovimo šaltu vandeniu prieš ir po, išsiskalavo burną „Lis- 
terinu“. 

ŽIV ne taip lengva pasigauti, o dabar, kai valdžia gerokai padir- 
bėjo aiškindama, kaip plinta užkratas, dauguma merginų tiesiog 
pamišusios dėl higienos. Tačiau, žinoma, prieš dešimt metų, kai 
dar jaunas Usiris Tanaja fotografavo mirštančius draugus ir savo 
lindynėje pats laukė mirties, viskas buvo kitaip. Tada atrodė, kad 
paslaptinga liga persekioja Tailandą, ypač Tailandą - mudviem 
su Nong teko daug kartų lankyti drauges tose specialiose ligoni- 
nėse, primenančiose Viktorijos laikų beprotnamius ir skirtose 
vargšams numirti. Gal patys to nežinodami buvome susidūrę ir 
su Fatima? 

Klinikos šeimininkas ir vadovas - energingas vidutinio amžiaus 
tajas, be paliovos lakstantis iš savo kabineto ir į jį. Visi, kasdien 
turintys reikalų su kekšėmis; išmoksta kekšiaburčių, kitaip tariant, 
kalbėti taip, kad neutralizuotų šitų merginų polinkį į irzlumą ir 
apskritai suteiktų joms pasitenkinimo savimi. Daktaras neprie- 
kaištingai įvaldęs šitą meną, o tai puikiai paaiškina jo klinikos 
pasisekimą (niekam ne paslaptis, kad kartais už paslaugas jis ima 
natūra - jei kokiai merginai pasitaiko prastas mėnuo). Jis rim- 
čiausiu, pagarbos kupinu tonu paklausia, kada jos pastarąjį sykį 
„dirbo“, priverčia jas kikenti patardamas nepiktnaudžiauti savo 
privalumais, kokį tūkstantąjį kartą liepia joms pasižadėti visada 
naudoti apsaugą, parduoda „Listerino“ ir kontraceptinių tablečių 
ir pasveikina dėl sėkmingų tyrimų: „Iki pasimatymo kitą mėnesį.“ 
Palaukiu, kol priimamasis ištuštėja, parodau savo pažymėjimą ir 
paprašau jo turimų duomenų apie Usirį Tanają. Didžiam mano 
nustebimui, jis iškart atpažįsta tą pavardę ir nusiveda mane į ka- 
binetą, kur stovi raudona aptraukta kušetė, sukrautos vienkartinės 
adatos, mėgintuvėliai ir burbulinė pakavimo juosta. Viename 
kampe stovi didelis šaldytuvas. 

— Jis dar gyvas? 

— Arjus tai stebina? 

Mąsli pauzė. 

— Ne visai. Net ir prieš dešimt metų dauguma nenumirė, nors 
visi šitame versle iš dalies tikėjosi numirti. Jis buvo vienas iš tų, 
kuriems dėl to išsivystė tikra fobija - tuo metu tokia reakcija 
pasitaikydavo dažnai. Prisimenu, kad vienu metu jis vaikščiojo 
tikrintis kas savaitę. Sakiau jam: „Klausyk, šita liga taip greitai 
nepasireiškia, niekas nepasikeis, jei vaikščiosi kartą per mėne- 
sį ,- tačiau jis buvo neurotikas. Kartais apimdavo jausmas, kad jis 
nori užsikrėsti. Kad jis nekenčia tos nežinomybės. Gal jis norėjo 
prisidėti prie savo draugų? Gatvinius vyrus tai guldė net labiau 
nei moteris. Buvo baisu. Šiais laikais užsikrečia labai nedaug ti- 
krų profesionalų - tą virusą pasigauna mėgėjai, savaitgaliautojai, 
nesiimantys reikiamų apsaugos priemonių. Iš esmės AIDS povei- 
kis mūsų visuomenės sveikatai yra fantastiškas. Dabar pasitaiko 
labai mažai sifilio ir gonorėjos atvejų, net ir pūslelinė labai reta. 
Ir, žinoma, visi fanatiškai tikrinasi. 

- Jo rezultatai visada buvo neigiami? 

— Aišku. Kaip ir sakiau, jis buvo neurotikas. Vieną kartą pasa- 
kojo man praradęs pusę savo klientų, nes buvo taip apsėstas tos 
ligos, kad juos atgrasė. Atsivesdavo pas mane ir savo draugus, 
tuos, kurie bijodavo pasidaryti tyrimus, jei kažkas nelaiko už 
rankos. Apie tą ligą sužinojo labai daug, buvo kone kaip medikas. 
Buvo protingas, puikiai suvokė viruso pobūdį ir galėjo apie jį 
papasakoti geriau už mane. 

— Turėjo mirties potraukį? 

Trukteli pečiais. 

- Šitai man yra vakarietiška idėja. Žmonės yra vieninteliai 
gyvūnai, suvokiantys mirtį, taigi galima sakyti, kad mes visi arba 
žavimės ja, arba nesugebame pažvelgti jai į akis. Jei jį rimtai būtų 
traukusi mirtis, jis būtų jau miręs, ar ne tiesa? Berniukui kekšiukui 
Bankoke numirti yra vieni juokai, jei tik jis to nori. 

— Bet jis buvo keistas? 

— Apsėstas tos ligos. Buvo apsėstas baimės užsikrėsti, bet jokiu 
būdu nesiruošė keisti savo profesijos, net jei ir būtų galėjęs. Čia 
ne mirties potraukis, o galbūt mirties apsėdimas. 

— Budistine prasme? 

- Galbūt. Jis pasakojo man medituojąs apie mirtį. Kad ji esanti 
vienintelė realybė. Man pasirodė, kad jis priėjęs ribą, supran- 
tat? Kiek, būdamas aštuoniolikos, gali žiūrėti, kaip miršta tavo 
draugai? 

— Kada jis liovėsi pas jus vaikščioti? 

Daktaras greitai žvilgteli į mane ir vėl nuleidžia akis. 

— Man reikėtų pažiūrėti. Manau, kad jo nemačiau kokius aš- 
tuonerius ar devynerius metus. Palaukite, patikrinsiu. Tai buvo 
dar prieš tai, kai įsitaisiau šitą prakeiktą kompiuterį, taigi teks 
pažiūrėti spintoje. 

— Tai turbūt nelabai svarbu. O gal kada matėte jį su juodaodžiu 
amerikiečiu? Labai stambiu, jūrų pėstininku? 

— Ne. Niekada. 

— Ar jis kada užsiminė, kad ruošiasi keisti lytį? 

Daktaras pakelia antakius. 

- Jis tikrai pasikeitė? 

— Stebitės? 

— Taip, stebiuosi, - susiraukia jis. 

— Kodėl? Argi tai neįprasta? 

— Ne, įprasta, čia visai įprasta. Bet per laiką tas būtybes perpran- 
ti, tiek vyrus, tiek ir moteris. Jų pasitaiko visokių visokiausių. Kai 
kurie - apsukrūs verslininkai, dirba tol, kol pakankamai susitaupo 
ir atidaro kokį barą ar kirpyklą. Kiti - tie patys menkaverčiai, 
kokių pilnos viso pasaulio gatvės, jie parduoda ne tik savo kūnus, 
bet ir asmenybes - vergai. Paprastai būtent jie ir darosi operacijas. 
Kai neturi rimtos tapatybės, neturi ko prarasti. Jis man niekada 

nebuvo panašus į tokį. Oi, jis buvo gėjų gėjus, bet stiprios dvasios. 
Turėjo gerą galvą ant pečių. Žinojo, kas toks yra. 

- Žodžiu, nebuvo apsigimęs operacijai? 

— Klausykit, aš ne psichoterapeutas, iš kur man žinot? Net 
nebepraktikuoju medicinos, man ji sukelia per daug streso, todėl 
tik imu kraujo tyrimus. 

- Antjo kambario sienų kabojo nuo AIDS mirštančių jaunuolių 
nuotraukos. Kai kurie atrodo jau mirę. 

— Panašu į jį. 

— Manau, kad jis sėdėdavo savo lindynėj ir valandų valandas 
į jas žiūrėdavo. 

— Aišku, kad taip. 

Išėjęs į Silomo gatvę, praeinu pro knygyną, reklamuojan- 
tį naująją Pol Poto biografiją. Budistiniame Kelyje pasitaiko 
nukrypimų, kaip ir visur kitur. Prieš nuspręsdamas išpjauti 
milijoną savo paties tautiečių, Pol Potas buvo vienuolis. Kar- 
tais mirties tikroviškumas žmogų nenugalimai užvaldo - ir 
įtraukia. 

Prieinu prie „River City“ ir, prieš kildamas į Voreno saloną, 
stabteliu. Jaudinuosi, tik nė pats nežinau kodėl. Na, vis dėlto gal ir 
žinau. Fatima nužudė Bredlį... ir Pičajų. Juk turėčiau ją nudėti, ar 
ne? Bet kaip man nužudyti tą berniuką, kuris sėdėjo lygiai tokio 
paties dydžio lindynėje kaip mano, lygiai kaip ir aš, verkė savo 
mirusių draugų ir svarstė, kas gi, po velnių, čia apskritai vyksta — 
lygiai kaip aš. Kai pagaliau ryžtuosi pakilti liftu, jos ten nerandu. 
Į mane įeinantį vidun nepritariamai spokso kitas pardavėjas, itin 
išpuoselėtas jaunikaitis, gal gėjus, o gal ir ne. Atsiprašau ir greitai 
išeinu, jausdamas palengvėjimą, kad šiandien nereikės nieko 
žudyti. Grįžęs į savo irštvą, vėl tampu Usiriu, grįžusiu į jo irštvą, 
medituojančiu apie mirtį. Lažinuosi, kad iki susipažindamas su 
Bredliu į save jis buvo nukeliavęs labai giliai. 


O dabar protas, kurio keliai nenuspėjami, nuveda kur kas prak- 
tiškesne kryptimi. Pirmadienį savo mobiliuoju paskambinu vie- 
nam labai sukalbamam Žemėtvarkos departamento tarnautojui. 
Pažadu jam tūkstantį batų, jei jis savo kompiuteryje patikrins 
man kelis paprastučius dalykus. Jis atskambina po pusvalandžio 
ir pasako visai kitokį adresą. 

Jei nori kekšę rasti namie, net ir į pensiją išėjusią kekšę, eik 
iš ryto. Seni įpročiai nedingsta. Pavyzdžiui, Nong - nebedirba 
jau daugiau nei dešimt metų, o anksčiau kaip vienuoliktą niekad 
nesikelia. 


Apie devintojo dešimtmečio vidurį Tailandas įsitvirtino kaip 
tikras Azijos tigras, brangiai riaumojantis ir su stogus nešan- 
čiomis žemės kainomis. Šeimoms, turėjusioms niekam nereika- 
lingus lopinėlius žemės per kartų kartas, staiga ėmė lankstytis 
nekilnojamojo turto agentai ir vystytojai, ir jos pernakt tapo 
milijonieriais. Bankokas tapo ašimi, o miestui juk geriau ir 
būti negali, ar ne? Magiški žodžiai „auganti ekonomika“ pri- 
masino šimtus tūkstančių užsieniečių, o jiems visiems reikėjo 
tarptautinės kokybės gyvenamųjų vietų. Garuojančiuose lau- 
kuose gyvenamieji namai ėmė dygti tarsi grybai po lietaus. 
Vienus iš geriausių rasi Sukumvito gatvės rajone, tarp 33-iosios 
ir 39-osios gatvelių, ten butai džiugina tuo begaliniu dėmesiu 
smulkmenoms, kuriuo garsėja mūsų giminaičiai japonai. Kas 
antras restoranas ir parduotuvė čia - japoniški, sušių, tepanija- 
kio, tofu, haramio, tempuros, kušikatso ir otumamių nusipirksi 
bet kuriuo paros metu. 39-osios gatvelės gale, netoli Pečaburio 
gatvės, į troškų drėgme alsuojantį dangų stiebiasi trys gigantiški 
„Supalai“ komplekso bokštai. Fojė prie stalo sėdintis sargas nori 
paskambinti 4 000 kvadratinių pėdų penthauzo gyventojai, ir jį 
atkalbėti pavyksta tik penkiais šimtais batų ir grasinimu paso- 
dinti, jei ir toliau kels rūpesčių. 

Dabar kylu liftu į trisdešimtą aukštą, svarstydamas, ar šiandien 
ir bus ta diena, kai ją nužudysiu. Antra vertus, kaip apdairus 
profesionalas, pasiėmiau nediduką diktofoną. 

Penkios po pusės vienuoliktos, stovėdamas už įspūdingų ąžuo- 
linių dvivėrių durų, saugomų žalio, raudono ir balto porceliano 
kinų dievų, ir spausdamas skambutį išgirstu veikiantį televizorių. 
Staiga stoja tyla, televizorius išjungiamas. Tik tokia neurotiškai 
jautri faro klausa kaip manoji gali išskirti švelnų nuogų pėdų 
tipenimą grindimis. Dabar mane stebi pro durų akutę. Kažkas 
labai rimtai svarsto, ką daryti toliau. 

Tam prireikia penkių minučių, paskui dunksteli sunki sklendė, 
keliskart trekšteli kiti užraktai, ir aš stoviu tiesiai priešais ikoną. 

Net užtikta namie tokią siaubingą ankstybę ji atrodo ne ma- 
žiau nei nuostabiai. Vilki žalios ir raudonos spalvų kimono, ne- 
rūpestingai surištą ant liemens, tankūs juodi plaukai krinta ant 
pečių, ausyse - perlai, ant pirštų - žiedai, žavingas kūnas, kukli 
šypsena: 

- Savadi ka.* 

— Labas rytas, Fatima. Puikus butas. 

— Prašom užeiti. 

Butas per du aukštus. Poliruoto tikmedžio laiptai veda į mie- 
gamuosius viršuje, o akį traukia langai per visą sieną, atveriantys 
didingą miesto panoramą. 

Nepaisant jos nepriekaištingos laikysenos, jaučiu, kad kiautas jau 
suaižėjęs. Šypsena, suraukti antakiai, gestai - asmenybės frag- 
mentai - pasirodo ir išnyksta, tarsi traukiami iš atminties, o ją, 


* Tajų kalba - mandagus moters pasisveikinimas. 

regis, valdo kažkas visai kita, kažkas antžmogiška. Kartkartėmis 
man pasirodo, kad ji veria mane žvilgsniu, kol suprantu, kad pozai 
silpnėjant už jos akių tėra visiška tamsa. 

— Susipažinome traukiny į Čiangmajų. Turbūt neverta tau 
pasakoti, ko važiavau į Čiangmajų? Buvau dvidešimt septynerių, 
Bankoko barai jau vimdė mirtinai. Vaikinai tada jau buvo faktiškai 
nustoję mirti nuo AIDS, bet nebeliko jokios romantikos. Klientai 
daugiausia buvo kiaulės, baltos kiaulės. Pietryčių Azijon pasiautėt 
atvažiavę baltieji gėjai tikrai nėra dėmesingiausia publika. Sėdau į 
Čiangmajaus traukinį, nes situacija ten neva buvus kitokia. Man 
sakė, kad ten visi tiek apsivarę opiumu ir heroinu, kad iš esmės 
dirbti kaip ir nebereikia. O kas gi aš daugiau buvau, jei ne ber- 
niukas kekšiukas, savęs negerbiantis žmogėnas, vargšas, liesas, 
moteriškas padaras su pimpiuku, vienas iš pasaulio prarastųjų, 
gatvės dulkė. O kaip, kai esi pusiau juodas ir dar užaugęs čia, gali 
būti kuo nors kitu? Tajai yra patys didžiausi rasistai pasaulyje, 
jie nekenčia negrų. Jie niekina net grynakraujus tajus, jei tų oda 
tamsi. O pažiūrėk - aš gana rudas. 

Kadangi jau esu tokios rūšies gėjus, palepinau save ir viską, 
ką turėjau, išleidau pirmos klasės bilietui kupė, kur turėjau būti 
vienas. Rūkau sau cigaretę ir kokį tūkstantąjį kartą tais metais 
svarstau apie savižudybę, staiga atsidaro durys ir pamatau tą di- 
dingą juodą milžiną - pagal aprangą ir eiseną niekada nebūčiau 
palaikiusi jo kariu, jei neminėsime tos didelės apvalios kareiviškos 
kuprinės. Atrodė kokių keturiasdešimties, o tokio amžiaus vyrai 
man visada labiausiai patiko, ir, žinoma, pats būdamas juodaodis, 
kaipgi galėjau nesusieti jo su tėvu, kurio niekada nepažinau? Itin 
puikios formos. Pamaniau: kokia ta Amerika turi būti nuostabi 
šalis, kad tokio juodumo žmogus ten gali užaugti kupinas pasiti- 
kėjimo savimi, nerūpestingas, jausdamasis savas net tarp tų visų 
baltųjų. Suprantama, nieko nesitikėdamas nusišypsojau labiausiai 
gundančia savo šypsena. Jis irgi nusišypsojo, bet atsiprašė už su- 

trukdymą, esą jo užsakytoji kupė yra greta manosios. Aš atsakiau: 
„Nieko baisaus, katinėli, užeik kada tik panorėjęs.“ Visai kaip 
šliundra. Pamaniau, kad tuo ir baigsim, nes jis atrodė toks hetero- 
seksualus, supranti? Paprastai kai taip pašneki su heteroseksualu, 
tai jį atstumia, net sukelia pasišlykštėjimą. O jis visgi man plačiai 
nusišypsojo ir paklausė, ar galįs minutėlei prisėsti. Ir mano maža 
širdelė ėmė plakti it pašėlusi bum bum bum. 

Ji giliai įkvepia. 

- Nesuksiu tau galvos Čiangmajaus baisybėmis. Dievai žino, ko 
toks vyras kaip jis išvis ten važiavo, jei neskaitysim, kad Čiang- 
majus įeina į turistinius maršrutus. Dievai žino kodėl buvo su 
manim. Jis niekada nepripažino, kad buvau jam pirmas, supranti, 
bet aš gi matau, kad jis tai visai ne gėjus. Žiūrėkim tiesai į akis, — 
visokių būna, visokių reikia, o seksą mėgstantys vyrai paprastai 
anksčiau ar vėliau gyvenime paeksperimentuoja. Manau, kad 
toks jis ir buvo. Manau, kad visą gyvenimą buvo su moterimis 
ir priėjo tą gyvenimo tarpsnį, kai susimąstė - o ką, jei verta pa- 
bandyti, supranti? Gal vyras gali suteikti tą kažką ypatinga? O 
aš pagalvojau - na ir gerai, dabar mano aukso valanda, gyvenu 
gerame viešbutyje su savo svajonių vyru, o kai visa tai baigsis, man 
teliks nuostabūs prisiminimai, kažkas, kas padės man nukeliauti 
į kitą negandą. Matau, kad viešumoje jis su manimi nepatogiai 
jaučiasi. Tiesą sakant, iš kambario kartu niekada neiname. Jis 
išeina pavalgyti ar išgerti, ir aš išeinu atskirai. Viešumoje jis labai 
įsitempęs. Vis dėlto jis juk jūrų pėstininkas. Jo gyvenime vyksta 
gana įsimintinas reikalas, tačiau, mano nuostabai, po pirmos 
nakties jis manęs nemetė. 

Paskui, praėjus penkioms dienoms, jis liepia man žygiuoti lauk. 
Aš sakau: „Žinoma, katinėli, man buvo nuostabu, tiesiog nuosta- 
bu, tu esi geriausia, kas man tik yra buvę. Ir, beje, gal gali paremti 
mane dešimčia tūkstančių batų, truputį pritrūkau grynųjų?“ Kartu 
nuėjome tą niekingą kelią iki bankomato, jis tamsioje gatvelėje 

padavė man tuos grynuosius ir išsivaikščiojome kiekvienas į savo 
ateitį - ar bent jau taip maniau. 

Po dviejų dienų jis atėjo manęs ieškoti. Apieškojo visus miesto 
gėjų barus ir galiausiai surado mane, skandinantį savo širdgėlą. 
Tada ir supratau, kad su šituo gražuoliu vyksta kažkas absoliučiai 
pasibaisėtina. Tas milžinas stovėjo su ašaromis akyse ir žiūrėjo 
į mane. Žinoma, dėl jo būčiau padaręs bet ką. Ką tik nori. Jei jis 
būtų pasakęs, imk tą peilį ir persipjauk gerklę, taip būčiau ir pa- 
daręs. Galima sakyti, kad ir man tai buvo pirmas kartas - meilė. 

— Bet jis taip ir nepriprato prie to, kad tu - vyras. 

— Ne. Bet verčiau sakykim kitaip: nepriprato prie minties, kad 
jis žydras. Pirmas kelias savaites buvo susiėmęs, bet mačiau, kad 
tai artėja. Svarsčiau - ką gi jis darys su vargšu mano kūnu, kai pats 
pradės byrėti iš tikrųjų. Tokie kaip aš nuolat su tuo susiduriame, 
tai profesinė rizika: vidutinio amžiaus vyras, negalintis pripažinti, 
kuo jis virsta, ką jis daro. Galvojau, gal jį ištiks priepuolis ir jis tais 
savo nuostabiais raumenimis mane užmuš, bet man buvo tas pats. 
Nė kiek ne blogiau už bet kurį kitą kelią. Būdavo geras man - kai 
prisimindavo, koks jis yra geraširdis amerikietis. O aš jį tiesiog 
dievinau. Jam patiko rūkyti gandžą, ir aš jam jos gaudavau. Paskui 
pradėjo gerti. Nemanau, kad prieš susipažindamas su manimi jis 
labai gėrė, bet netrukus butelį „Mekongo“ išlakdavo per valandą. 
Čia kaip toj dainoj: Nekenčiu savęs, kad tave myliu, - atsidūs- 
ta. - Manau, kad jis tikrai mane mylėjo, pradžioje. Manau, kad 
aš tam tikra prasme jam buvau tarsi išsilaisvinimas. Vis dėlto jis 
visą gyvenimą lakstė paskui putes ir nieko doro iš to negavo. Aš 
bent jau jį supratau. Tada dar turėjau ir savo testosterono, žino- 
jau, kaip mąsto vyras. Dabar to, galima sakyti, nebeliko. Tačiau 
jis niekada manęs nemušė. Nė karto. Net jo seksas nelabai - na, 
supranti - peržengė ribas. Žinoma, jis dominavo, tačiau labiau 
kaip imperatorius, laukiantis, kad jį garbintum, o ne nuolankumo 
reikalaujantis sadistas. Vyliausi, kad viskas pavyks. Juk pagaliau 

jis vis kalbėdavo apie atsargą, o išėjęs į atsargą norėjo gyventi 
Bankoke, taigi pamaniau: O kam jam slėptis? ką jis praras? Praleis 
likusį gyvenimą mylintis ir laisvas. Su manim. Būčiau rūpinęsis 
juo. Dieve mano, kaip būčiau rūpinęsis. Tačiau, suprantama, 
šitaip niekada nebūna, ar ne? Visada, kai jau pamanome esantys 
išgelbėti, kažkas mus nutempia žemyn. 

— Ar tuo metu jis domėjosi nefritu? 

— Ak taip, nefritas, tas nefritas. Taip, domėjosi. Manau, kad 
viena jo svajonių buvo išėjus į atsargą užsiimti brangakmenių 
prekyba. Manau, kad būdamas Jemene ir visose kitose baisiose 
vietose jis svajojo apie tai, kaip atvyks į Tailandą ir eksportuos 
brangakmenius ir nefritą į Valstijas. Gal net kurs savo kūrinius. 
Dieve mano, tai tarsi aš svajočiau tapti jūrų pėstininku. Aš ne 
ekspertas, tačiau, mano kuklia nuomone, nebūdamas kinas arba 
labai artimai susijęs su kinais, prie brangakmenių prekybos čia 
net neprisiartinsi. Jam to sakyti, žinoma, nė nesiruošiau. Padėjau 
jam, bet, turiu pripažinti, su artėjančios nelaimės nuojauta. 

— Padėjai jam? 

— Jam reikėjo vertėjo. Jis bendravo su pačiais įvairiausiais žmo- 
nėmis, įskaitant ir kalniečius, ir maniškius, kajinus. Taigi labai 
praverčiau jam. Verčiau į tajų ir kajinų, ir atvirkščiai, į anglų. Tuo 
metu angliškai kalbėjau kaip ir visi baro berniukai, toli gražu ne 
taip, kaip kalbu dabar. Už tai turiu dėkoti jam. 

Mes net nusipirkome kelis gabalus nefrito ir davėme kažkokiam 
kinų kvartalo amatininkui iš jo padaryti kelis papuošaliukus, nie- 
kučius. Galiausiai man vis dėlto teko jam pasakyti, kad iš mūsų 
juokiamasi. Nefritą jis nusipirko trečiarūšį, o jo paties kūriniai, 
galima sakyti... na, ne pasaulinės klasės. Tas falas interneto pusla- 
pyje buvo geriausias jo kūrinys. Suprantama, jį sumodeliavo pagal 
savąjį. Net aš ėmiau svarstyti, kas darosi su jo galva, kad mano, 
jog pasidaręs interneto puslapį su milžiniško dydžio pimpalu 
jis pakeis savo gyvenimą. Kad ir kaip juokinga, manau, kad tas 

puslapis buvo jo būdas išeiti į dienos šviesą, galiausiai pasisakyti 
pasauliui, kas esąs: nuostabus, puikios formos pimpalas. 

Paskui viskas ėmė byrėti. Kad galėtų pirkti nefritą ir daryti 
iš jo dirbinius, jis pasiskolino nemenką sumą pinigų. Maniau, 
kad bus paėmęs banko paskolą ar panašiai, bet kai supratau, kad 
skolinosi iš čiučou paskolų ryklių, jau buvo per vėlu. Na, pasakyk, 
kiek galima nudebilėti? Negi jis manė turintis specialią apsaugą 
todėl, kad yra jūrų pėstininkas? Negi galvojo, kad jei pateks į bėdą 
su tais rykliais, Jungtinių Valstijų prezidentas atsiųs lėktuvą jo 
gelbėti? Matai, jis turėjo tokio absoliutaus naivumo. Juodos dė- 
mės, turbūt pasakytum. Gal tai dėl tų visų kariuomenėje praleistų 
metų - priešjo akis gatvėje vyko dalykai, kurių jis tiesiog nematė. 
Va tada jo gėrimas ir gandžos rūkymas pasidarė nebevaldomas. 
Keliskart jam teko prašyti gydytojo pažymų, nes negalėjo išeiti į 
darbą. Beprotiškai bijojo, kad jo kada nepatikrintų, ar nevartoja 
narkotikų. Tada ir prie manęs pradėjo kabinėtis, aiškino, kad 
sugrioviau jam gyvenimą, išvadino mane visaip, kaip tik galima 
išvadinti berniuką gėjuką, kai pakvaišta jo senis. Tačiau turiu 
pasakyti, kad net ir tada jis man nėkart netrinktelėjo. Manau, kad 
jis tiesiog iš prigimties nebuvo linkęs smurtauti. Tol, kol neatsi- 
rado, kas patrauks į smurtą. Tačiau tuo metu to dar nežinojau. 
Žinojau tik tiek, kad man, kaip visada, nepavyko. Nors aš dėl 
to ir nekaltas, galima sakyti, kad atnešiau nelaimę žmogui, kurį 
mylėjau. Priverčiau jį melstis drauge su manimi. Aš - krikščionis, 
jis užaugintas krikščioniu; iš pradžių jis nesuprato, kaip toks kaip 
aš gali būti tikintysis. Taigi mudu meldėmės, ir manau, kad tai 
kažkokiu būdu viską tik dar labiau pablogino. 

— Kaipgi šitaip? 

— Kad jis į tas maldas tiesiog įniko, nusipirko Bibliją ir ėmė 
pamokslauti man apie išsigelbėjimą. Šnekėdavo valandų valan- 
das, paprastai prieš tai išgėręs butelį „Mekongo“, o aš sėdėdavau 
jam prie kojų ir pritardamas garbinamai murmėdavau. Panašu į 

tuos amerikiečių pastorius pamokslininkus, kur kartais rodo per 
televizorių - vien emocijos, įtampa ir įtikėjimas Dievo malone. 
Mes, kajinai, esame religiniai entuziastai, mylime visų Dievą, per 
ilgus metus pas mus lankėsi tiek misionierių, kad nesuskaičiuosi: 
visokių rūšių krikščionys, budistai, musulmonai. Mes priimam ir 
išklausom visus, tikim kiekvienu žodžiu ir niekad nesukam galvos 
dėl prieštaravimų. Taigi buvau jam puiki auditorija. Šitą viršūnę 
pasiekdavo kelissyk per savaitę, po gandžos ir viskio, ir tada tvirtai 
žinodavom, kad dangaus durys tuoj tuoj prasivers ir mes žengsime 
pro jas. Nepamiršk, kad jis tuo metu patyrė didžiulį spaudimą. 
Paskolų rykliai jį vis labiau spaudė. Žinoma, jie nesiruošė jo žu- 
dyti, bet ėmė dvidešimt procentų per mėnesį, o su tokiais tarifais 
žmogus lengvai paguldomas ant menčių. Jam skambinėdavo trečią 
valandą nakties ir kalbėdavo taip prastai angliškai, kad man tek- 
davo paimti ragelį ir paprašyti visus grasinimus susakyti tajiškai, 
kad galėčiau išversti. O šnekos tai, Žinai, įprastinės - ką padarys jo 
kūnui, jo veidui - ypač jo veidui. Tie žmonės ne kvailiai, anaiptol, 
jie supranta, kur silpnoji žmogaus vieta. 

— O tuo metu tu buvai vis dar... 

— Vis dar vyras? O taip. Mano pokyčiai įvyko vėliau. Sakyčiau, 
mudu drauge nusprendėme, kad pradėsiu gerti estrogeną, tai buvo 
šeimyninis sprendimas, o mintis kilo visai atsitiktinai. Vieną naktį 
gulėjome lovoje, girti, jis mane glamonėjo, ir aš paklausiau, gal jis 
norėtų, kad turėčiau krūtis. Nemanau, kad jam tokia mintis buvo 
kada kilusi. Tada jis lyg ir krūptelėjo. Gal tai jam pasirodė kaip 
bent vienos problemos sprendimas. Jei paverstų mane moterimi, 
galėtų sakyti, kad jis ne žydras, taip? Bet aš visai ne tai turėjau 
omeny. Estrogeną aš tik siūliau kaip... na, supranti? 

— Seksualinį pagalbininką. 

— Taigi. Tad gavau vietinio preparato, ir žiū - opa! papai pra- 
dėjo augti. Jį tai paveikė keistai. Turiu galvoje, kad jį apsėdo noras 
pakeisti mano kūną. Aš pasakiau: „Saulele, pradedu jaustis kaip 

tas nefrito luitas, iš kurio kažką daro.“ Jis nusijuokė, bet tai buvo 
tiesa. O juokingiausia tai, kad tuo metu atrodė, jog viskas keičiasi 
į gera. Jis papasakojo, kad jį susirado kažkoks Amerikoje labai 
labai stambus brangakmenių prekeivis, ir atrodo, kad į jo rankas 
ateina truputis didžiojo verslo. Pradžiai nieko ypatingo, tačiau vis 
šiokia tokia šviesa. Be to, šitas juvelyras — iš pradžių jis nesakė 
man jo pavardės - sumokės Bilo skolas. Valio, supranti, atrodė, 
kad debesys pagaliau išsisklaidė, ir viskas tik šito šulo iš Amerikos, 
šito juvelyro dėka; su juo susipažinau jau daug vėliau, bet jis kartą 
per mėnesį verslo reikalais atvažiuodavo į Krungtepą ir juodu su 
Bilu kažkur eidavo - spėju, į šito žmogaus viešbutį - ir visą naktį 
šnekėdavo apie reikalus. 

— Visą naktį? 

— Taip, visą. Man kilo įtarimų. Aš nesakau, čia nieko naujo, 
kad kažkas atvažiuoja iš Vakarų ar Japonijos verslo reikalais ir 
pasibaigus kalboms tikisi papramogauti pagal visas Bankoko 
tradicijas. Aš nelabai ir prieštaravau. Net pagalvojau, kad tam 
tikra prasme tai bus sveika. Žinia, iš to, ką jis pasakojo, supra- 
tau, kad tam juvelyrui patinka moterys, ir pamaniau, kad jei 
Bilas truputį palakstys paskui sijonus formai palaikyti, matyt, 
jam to reikia. Tas paklaikimas dėl rimtų santykių su vyru jam 
dar nebuvo praėjęs. Gal jam reikėjo susibalansuoti. Vienu žo- 
džiu, tas juvelyras tapo mums svarbiausias ir turėjo gauti, ko 
tik panorėjęs. Tuo pat metu mūsų namuose ėmė rastis pačių 
įvairiausių daiktų. Stalo sidabro, keramikos, vietos amatininkų 
dirbinių, daiktų, kuriuos tuomet dar nesusigaudydamas laikiau 
neįkainojamais, o vėliau pasirodė, kad jie tėra nereikalingi to 
juvelyro sandėlio likučiai. 

— Ar jie kartu vaikščiodavo po barus? 

— Va šito tai nežinau. Bet tas žmogus buvo toks stambus, toks 
turtingas, kad man atrodė, jog jie linksminasi nusipirkę mergas, 
supranti, tas pačias brangiausias, ir čia pat, jo viešbučio aparta- 

mentuose. Bilas užsiminė apie vieną rusą sutenerį ir kelias moteris 
iš Sibiro. 

— O kaip tau Bilas atrodė po šitų seansų? 

— Iš pradžių lyg ir linksmas. Sakydavo, kad tas žmogus, toks 
respektabilus, bendravęs su prezidentais, pažįstantis senatorius ir 
parlamento narius, labai mėgsta pasvinguoti. Kad manęs nener- 
vintų, daugiau nepasakojo nieko. Labai, labai mėgsta pasvinguoti. 
Paskui vieną kartą jo nebuvo tris dienas, o sugrįžo jis jau visai 
kitas žmogus. 

— Kitas? 

Tyla. 

— Visiškai kitas. Jis neteko savo sielos. Net tai pripažino. Pri- 
sigėrė, parūkė gandžos ir ėmė plėšyti savo Bibliją. Ir sakė šitaip: 
„Meldžiau malonės ir išgelbėjimo, bet man atsiuntė velnią. Taigi 
dabar dirbame velniui. Gal ir yra tik tas velnias, gal visa kita - tik 
vaikų žaidimas.“ Taip jis man ir pasakė. „Vaikų žaidimas.“ Šitai 
sakydamas žiūrėjo į mane. Žiūrėjo į mane ir toliau plėšė Bibliją. 

- Ir kaip tik tada ir pradėjai gerti „Estradiolį '? 

— Tada mano virsmas įgavo visą pagreitį. „Estradiolis“. Kom- 
piuterinės programos, medicininiai žodynai, specialistų grupės 
internete. 

— Ir daktaras Suričajus? 

— Ir po kelių mėnesių, taip, daktaras Suričajus. Kiekvieną dieną 
matau, kaip Bilas žaidžia su tom kompiuterinėm - na, Žinai — 
diagramom, spalvotais vyro ir moters anatomijos paveikslėliais, 
jis gali judinti dalis, ten nupjauti, ten pridėti, o aš stoviu už jo, 
alpstantis iš meilės, rankomis apkabinęs jam kaklą, ir šneku: „Taip, 
mielasis, padarykim man tokius papus, kaip tik tau patinka. Jei tik 
nori, darykis tris papus ir dvi putes, bet ką, absoliučiai bet ką.“ 

— Vadinasi, tave suprojektavo? 

— Taip, teisingai sakai, suprojektavo. O kas man rūpėjo? Su- 
pranti, man taip paglostė širdį, kad mano žmogus apie mane šitiek 

galvoja. O kam nepaglostytų? Man buvo tas pats - jis galėjo ir 
velniu pavirsti. Ką tas Dievas kada dėl manęs padarė? - Žybteli 
tos didelės juodos akys. - Mielas mano, turi tik džiaugtis tokiais 
mano pokyčiais. Tai buvo, tarsi būčiau gimęs ir užaugęs pragare, o 
paskui staiga mane perkėlė į dangų. Pirmąkart gyvenime suradau 
meilę, namus, savasties jausmą. Kažkodėl man atrodo, kad tavo 
akyse matau, jog puikiai supranti, ką aš čia kalbu, ar ne? 

— Taip. 

— O kai patiri tokį virsmą, imi skrajoti padebesiais. Sunku 
patikėti savo sėkme. 

— Bet juk tu žinojai, kad neatitinki įprastinio transseksualo 
sampratos. Nelaikei savęs vyro kūne įkalinta moterimi? 

- Šitie paistalai? Dėl jų tik farangai sau galvas suka. Čia, Krung- 
tepe, mes jau sumodeliuotais kūnais - gatvės vaikinai bet ką 
nusipjaus, bet ką prisilipdys, gers bet kokius vaistus. Mes esam 
ateitis, mielas mano. Bet farangai pasivys. Pamatysi, kai tik jie 
supras, kiek čia sukasi pinigų, greitai mės visas šitas psichologinės 
rūpybos nesąmones. 

- Bet juk turbūt pagalvojai apie tai, kad lemiamu momentu tas 
žmogus su peiliu viską nupjaus? 

Ji gūžteli. 

— Nelabai. Visa tai dariau iš meilės, mielas mano. Pats esi gatvės 
vaikas, juk žinai tą jausmą, kai neturi ko prarasti? O ir praradimo 
čia jokio. Jis pavertė mane deive. 

Išjungiu diktofoną. Mano galvoje skamba daktaro Suričajaus 
klausimas: Kas yra transseksualas? - Estrogeno pripumpuotas vidu- 
ramžių eunuchas? Ar Fatima bent retkarčiais, sunkiais momentais, 
užduodavo sau šitą klausimą? Vėl įjungiu diktofoną. 

— Tačiau su juvelyru tada nesuvedei jokių sąsajų? 

— Ne, tik tiek, kad žinojau, jog iš pradžių pinigai ėjo būtent iš 
jo. Paskui Bilas pasinaudojo to juvelyro ryšiais, kad patektų į jabos 
prekybą, ir tuomet pinigai turėjo būti iš ten. Bet žinai, tada staiga 

nebeliko laiko dėl ko nors jaudintis. Aš geriu vaistus, vaikštau pas 
daktarą, Bilas per daug užimtas mano gerkle, - Adomo obuolio 
problema ir koks bus mano balsas, - po kurio laiko net visas tas 
velnio reikalas kažkaip prisimiršo. Manau, kad savo susitarimus 
su tuo juvelyru Bilas nustūmė į antrą planą. 

— O kada viską sužinojai? 

— Na, su jaba Bilui nesisekė taip gerai, kaip jis tikėjosi. Prekės 
ateidavo maždaug kartą per du mėnesius. Jas pasiimdavome vie- 
tinės reikšmės oro uoste. Važiuodavau su juo, jei kartais iškiltų 
problema, kuriai reikėtų vertėjo - tajiškai jis taip ir neišmoko 
daugiau nei pradedantysis. Jabą siuntė kažkoks Birmos armijos 
generolas, kuris sumokėdavo ir visiems pasienyje bei vienam 
vietos sindikatui. Bilui telikdavo pervežti ją nuo oro uosto iki 
tų skvoterių po tiltu. Jie - kajinai ir glaudžiai susiję su pasienio 
džiungliniais. Tam sindikatui Bilo nelabai ir reikėjo, išskyrus 
tą vieną gabaliuką iš oro uosto iki Daoprijos tilto. Būtų atrodę 
keistai, jei kajinas skvoteris kas kelis mėnesius atvyktų į oro uostą 
pasiimti didžiulės žvilgančios skrynios, o amerikietis su mersede- 
su prie tos skrynios visai derėjo. Tačiau Bilo indėlio nepavadinsi 
labai svarbiu, o ir jis pats nebuvo nepakeičiamas, todėl jam ne 
kaži kiek ir mokėjo. Šitą sužinojau palyginti visai neseniai - kad, 
nepaisant rizikos, iš to jabos reikalo jis negaudavo labai daug 
pinigų. Tik pagalvok, jei jį būtų pagavę, būtų visam gyvenimui 
įkišę į Bangkvaną, ar ne? 

— Greičiausiai. Po penkerių metų būtų perdavę Amerikai, tačiau 
ir ten būtų turėjęs sėdėti. Jis labai smarkiai rizikavo. 

— Teisingai, taip aš jam ir sakiau, didelė rizika už menkus ža- 
lius. Tuo metu stengiausi būti gerąja išmintingąja žmona. Be to, 
man jau darėsi smalsu. Daktaras Suričajus ir jo ligoninė atsieina 
nepigiai, o jei ta jaba taip labai neapsimoka, kaip ir tam juvelyrui 
atliekami mažmožiai ir darbeliai, iš kur tada šitokie pinigai? 

— Ar tau kilo kokių įtarimų? 

- Ne, tik ne tokių, kas vyko iš tikrųjų. Žinojau, kad esama tos 
Bilo pusės, apie kurią nieko nenutuokiu, bet nė nenumaniau, ko 
ten būta. Supranti, kurį laiką išties svarsčiau, ar jis rimtai kalba, 
kad tas juvelyras yra velnias ar velnio garbintojas, gal jie ten įni- 
kę į kokią juodąją magiją? Net spėliojau, gal Bilas jį šantažuoja? 
Keliskart tiesiai šviesiai paklausiau: iš kur gauni pinigų vaistams, 
daktarui Suričajui, ligoninei, visiems šitiems reikalams? Jis man 
pasakė dėl to nesijaudinti, esą pinigų yra. 

— Bet kažkaip juk sužinojai? 

Tyla. Ji sėdi ant sofos, aš - dideliame fotelyje. 

— Manai, kad nužudžiau jį, mielas mano? 

— Žinau, kad nužudei. 

— Aš, tokia mažutė? Kaip, po galais, galėčiau susitvarkyti su 
visomis tomis gyvatėmis? Atsipeikėk, detektyve, tam būtų prireikę 
krūvos ekspertų. 

Tada ji atsistoja, tiksliai taip, kaip atsistotų moteris, elegantiškai, 
erotiškai pasukdama klubus, ir, regis, tai daro nesąmoningai. Toje 
tyloje man tenka sau pripažinti, kad net nejauku, kaip jos atveju 
suveikė toji operacija. Nesistebiu, kad daktaras Suričajus taip savi- 
mi didžiuojasi. Ir tik žvelgdamas šituo kampu, kone tiesiai viršun 
į jos kaklą, matau mažą randelį, apie kurį jis pasakojo. Atsistoju, 
ir ji palydi mane prie durų. Esu jos pakerėtas, ir ji tai žino. Vos 
vos kilsteli galvą. Ir sušnabžda: 

— Tai šiandien manęs nežudysi? 

Šitas klausimas man netikėtas, nes buvau įsitikinęs, kad Fatima 
perskaitė mano mintis. Ji palinksta prie manęs: 

— Leisk man pirma nužudyti už tave tą juvelyrą, o paskui daryk 
su manim, ką nori. Man tas pats, - staiga ji sučiumpa mane už 
smakro ir pažvelgia tiesiai į akis. - Tu gi arhatas, kam niokosi savo 
karmą beprasmei vendetai? Pasauliui reikia tavęs. Tegu velnias 
žudo už tave. 

Bandau pajudėti, bet jos ranka, laikanti mano rankovę, staiga 
virsta letena su nagais. 

— Kai mane pamatei pirmą kartą, toje parduotuvėje, iškart 
supratai, ar ne? Aš esu kita tavo pusė, mielas mano, ir jei vienas 
mūsų vaikšto šita žeme, kitas irgi turi vaikščioti. Manau, kad tai 
supranti. Pribaik mane, jei nori, bet taip tik nužudysi save patį. 

Ji atidaro duris, ir staiga aš vėl atsiduriu už jų, tarp kiniškų 
durų dievų. Nebelieka laiko paklausti jos apie butą, pasak ano 
Žemėtvarkos departamento darbuotojo, nupirktą jos vardu ir 
sumokėjus iš karto, ar neįkainojamą jo apstatymą. To penthauzo 
kaina - dvidešimt milijonų batų arba pusė milijono dolerių, tačiau 
nefrito kolekcija, išstatyta ant poliruoto juodmedžio kiniškos 
šventyklos stalo, verta dar daugiau. O kur dar visi dirbiniai iš 
Voreno salono, meniškai sustatyti ant pjedestalų, antikvarinių 
stalelių ir tiesiog padėti ant grindų, kur, jei būsi neatsargus, len- 
gvai gali netyčia juos nuspirti. 

Taip ir lieku galvoti, kaip būtų buvę lengva ją nužudyti. Mintis, 
kad būsiu nuvylęs Pičajų, grasina mane prislėgti. Ją atsveria tik 
priešinga galimybė, kad ji apžavėjo ir jį. 

Vakar motina mudviem su pulkininku į nuovadą atsiuntė nau- 
jų jos sukurtų trumparankovių ir berankovių marškinėlių pa- 
vyzdžius. Abiem atvejais motyvas tas pats: po ryškiai raudonu 
pagrindiniu užrašu „SENIŲ KLUBAS“ juodu kursyvu parašyta: 
Geležiniai kotai. Ji nusisamdė profesionalų dailininką, kad tas 
nupieštų įtikinamą senioko gašlūno karikatūrą: kiek pasikūp- 
rinęs, bet raumeningas, nuplikęs, bet gaktiplaukiais apžėlusiu 
smakru ir iškištu liežuviu. Pulkininkas paprašė pakviesti mane, 

kad pasakyčiau, ką manau. Sūnaus ištikimybė (supraskit: že- 
miausios rūšies nepaliaujamo smegenų plovimo ir emocinio 
šantažo kupina vaikystė) mane įpareigoja pareikšti, kad šitai yra 
genialus kūrinys. 

Pulkininkas abiem rankom čiumpa vienus marškinėlius ir 
prispaudžia prie manęs. Turiu laikyti, kol jis pasitraukia atatups- 
tas. 

- Farangai už tokio daikto užsikabina? Tai šitaip... šitaip bai- 
su. 

— Tokie jau jie yra. Duosi jiems tradicinį tajišką klubą vyrams, 
ir išsigąs. 

— Tikrai? - minutėlę jis sutrikęs stovi, priblokštas svetimtaučių 
psichologijos. - Ir nesvarbu, kad kai kurie klientai iš tikrųjų šitaip 
atrodys? 

— Čia ir esmė. Tai skirta, kad jie jaustųsi saugiau. 

Jis lėtai linkteli supratęs ar bent jau neprieštaraudamas. 

— Beje, mudu su tavo motina duodame tau dešimt procentų 
šito verslo akcijų. Ji nori, kad dalyvautum kaip šeimos narys, o 
aš matau tą privalumą, kad neimsi mūsų žiauriai smerkti, kai tau 
ir vėl užplauks dievotumo fazė. 

— Deja, jų priimti negalėsiu. Buda aiškiai draudžia tokiu būdu 
pelnytis iš moterų. 

- Kaip ir rūkyti žolę. Šiaip ar taip, aš tau įsakau. Neklausantieji 
vyresniųjų Aštuonialypiame kelyje smerkiami lygiai taip pat. 

— Tada sutinku. 

Nusiimu tuos marškinėlius ir sulankstau ant jo stalo. Pulkinin- 
kas vėl juos išlanksto, dar kartą apžiūri, o paskui, nusiraminęs, 
tarsi būtų nusprendęs esąs estetinis neišmanėlis, linkteli ir leidžia 
man eiti. Vis dėlto motina, o ne jis mokėsi Wall Street Journal 
internetiniuose kursuose. Kai prieinu prie durų, jis šūkteli: 

- Atsiprašau, pamiršau. Šitą faksą prieš kelias dienas atsiuntė 
Amerikos ambasada. Tai tik vienas iš tų Kvantike rašomų kvailų 

psichologinių profilių. Liepiau išversti į tajų kalbą, bet čia nesą- 
monės, kaip visada. Užtenka tik geriau pagalvoti, kad visa tai ir 
taip suprastum. 

Susirandu nuovadoje ramų kampą. To profilio tik trys lapai ir 
stebėtinai mažai techninio žargono. 


Ataskaita 
Kriminalinio profiliavimo departamentas 


Federalinis tyrimų biuras, Kvantikas, Virdžinija 


Dokumento kategorija: Konfidencialu, skirta tik suinteresuo- 
toms šalims (suteiktas leidimas persiųsti Karališkajai Tailando 
policijai) 

Subjektas: Fatima, dar žinoma kaip Usiris Tanaja, transseksualas, 
pasidaręs lyties keitimo operaciją būdamas apie trisdešimties, 
gimęs ir užaugęs Tailande. Tėvas - nenustatytas afroamerikietis 
kariškis (greičiausiai šauktinis Vietnamo kare); motina - prosti- 
tutė iš šiaurės vakarų Tailando, priklausanti pasienyje gyvenančiai 
didelei kajinų etninei grupei. Manoma, kad, pagal tajų tradicijas, 
subjektą užaugino močiutė etninėje žemėje prie sienos su Mian- 


maru, o jo motina tuo tarpu tęsė prostitutės darbą Bankoke... 


Kaip Vikornas ir sakė, šitoje ataskaitoje nėra nieko, ko ir pats 
neišmąstytum. Pereinu prie paskutinės pastraipos. 


Jei neminėsime tų, kurie visą gyvenimą patiria stiprų vidinį troš- 
kimą pakeisti lytį, chirurginis genitalijų pašalinimas greičiausiai 
sukels ilgalaikį siaubingą psichologinį skausmą. 

Įtariama subjekto reakcija - itin įmantrus, sadistiškas ir gudrus 
Bredlio nužudymas, visiškai atitinka tai, ko tikėjomės. Tačiau 
nepanašu, kad tai numalšins subjekto įsiūtį. Jo akyse Bredlis buvo 
gelbėtojas, vienintelis nuo visų kitų skyręsis tuo, kad iš esmės 

buvo geranoriškas. Jam jis paaukojo vienintelius turėtus dalykus, 
kuriems pasaulis, jo nuomone, teikia reikšmės: genitalijas. Po 
Bredlio išdavystės jis greičiausiai nebesugebės niekuo ir niekada 
pasitikėti. Jei iki šioljo elgesys ir buvo palyginti normalus (neskai- 
tant Bredlio nužudymo), mes manome, kad jis arba paprasčiausiai 
kyla iš atminties, arba jis rezga kažkokį išties sociopatinį planą. 
Poreikis su pasauliu pasielgti taip, kaip tas pasaulis pasielgė su 


juo, bus nenugalimas. 

Pataisos reikalų tarnyba ir Imigracijos departamentas susimokę 
laikyti užsienietį karantine nuo to momento, kai jį paleidžia iš 
kalėjimo, iki pat jo įkišimo į lėktuvą, skrendantį į jo gimtąją šalį. Ir 
neaišku kodėl, - nes kuo gi koks nors farangas ekskalinys pavojin- 
gesnis visuomenei už šimtus kas savaitę iš kalėjimų paleidžiamų 
tajų? Tačiau šitos taisyklės griežtai laikomasi, ir man susitikti su 
Fricu, kol jis laukė Imigracijos departamente, kad biurokratai 
suorganizuotų jam bilietą, nepadėjo jokie ginčai ir maldavimai. 
Tepavyko sužinoti, kad jis bus sodinamas į kitą „Lufthansos“ reisą 
į Berlyną, į lėktuvą, išskrendantį dešimtą vakaro. Net ir oro uoste 
jį supo Imigracijos pareigūnai ir policininkai. 

Jei nekreipsim dėmesio į didžiulį pleistrą virš kairiosios au- 
sies ir į lazdą, Fricą su kalėjimo tatuiruotėmis, netikru Armanio 
švarku, baltomis kelnėmis ir dailiai nusiskutusį likusius kuokštus 
plaukų galima būtų palaikyti eiliniu, madingu ir vaidinančiu kietą 
vidutinio amžiaus turistu. Jis pamatė mane kur kas anksčiau nei 
jo prižiūrėtojai, bet kalėjimo refleksas jį privertė iškart nusuk- 
ti žvilgsnį. Man teko pasinaudoti visa savo įtaka, kad galėčiau 
nusekti paskui jį prie vartų, kur imigracininkai nusprendė, kad 
savo pareigą įvykdė, ir dingo iš akių. Priėjęs artyn pamačiau, koks 


314 


keistas ir naujoviškas jam dabar atrodo pasaulis. Jis man priminė 
kažkokį nenustygstantį žaibiškų refleksų padarėlį, gal sabalą ar 
audinę, supanikavusį ir pakerėtą tiesių žmonių pasaulio linijų 
ir lygių paviršių. Jis atsisėdo greta manęs prie savo reiso vartų, 0 
jam kalbant jo akys lakstė. 

— Oficialiai Daoprijos tilto veikla yra naminė degtinė. Tik keli 
iš tų skvoterių žino apie jabg. Metui platinti vyriausiasis naudo- 
jasi per naminę gautais ryšiais. Juk vis dėlto jei jau suvirškini tą 
ryžių viskį, tai turbūt susitvarkysi ir su jaba. Jie yra pagrindiniai 
Bankoko tiekėjai, o jiems vadovauja išties stambus šulas. 

— Kas? 

— Faras, žinoma. Policijos pulkininkas. 

— O pavardę sužinojai? 

— Vikornas. 

— Tu tuo tikras? 

— Jei informacija būtų buvusi netiksli, manęs turbūt nebūtų 
tiek mušę, ar ne? 

— Turbūt, kad taip. O Suvito niekas neminėjo? Juk tie skvoteriai 
yra jo rajone. 

— Ne. Kalbėta būtent apie Vikorną. Kiek girdėjau, jis vadovauja 
labai stambiai operacijai. Tie skvoteriai yra tik menka jos dalis. 
Gal tas Suvitas jam dirba? 

— O gal kas pasakojo tau, kaip buvo nužudytas tas jūrų pėsti- 
ninkas? Kaip tai buvo padaryta? 

— Niekas nesupranta, kokiu būdu tos gyvatės buvo šitaip ge- 
rai suorganizuotos, bet visi žino, kad tai padarė tas katojus, tas 
vištgaidis. 

— Kodėl jie tuo šitaip tikri? 

— Ją matė vienas skvoteris. Keli khmerai su motociklais prisi- 
dėjo prie mersedeso prieš tam nusileidžiant žvyrkeliu. Gal juos 
pakvietė mobiliuoju. Tas jūreivis tajiškai beveik nešnekėjo, todėl 
nebūtų supratęs, net jei ji būtų pasakiusi: „Atvažiuojat ir užmušat tą 

šunsnukį dabar.“ Ją matė nuvažiuojančią su vienu iš jų. Jie faktiškai 
nulydėjo tą kareivą žvyrkeliu žemyn - buvo su ginklais, todėl tas 
turbūt nedrįso atidaryti durų, net jei ir galėjo. 

Papurtau galvą. 

— Bet kad nesueina galai. Jei jau taip reikėjo jį žudyti, kodėl jo 
tiesiog nenušovė? 

Dabar jau Frico eilė purtyti galvą. 

— Kad atsakytum į tą klausimą, tiesiog pasėdėk kelis mėnesius 
Tailando kalėjime. Daugumai vendetų mirtis pernelyg paprasta - 
svarbiausia maksimizuoti siaubą. 

Jo neramios akys monitoriuje pamato, kad jau sodinama į jo 
reisą. Jis man ištiesia ranką. Mūsų žvilgsniai susirakina. Jis nu- 
suka akis. 

— Tu geresnis už mane. Apšikau ir tave, ir tavo motiną, o tu 
išgelbėjai man gyvybę. Aš nebūčiau varginęsis, bet ačiū tau. Kai 
pateksi pas Budą, pasakyk jam, kad išgydei vieną vokietį nuo 
rasistinio pranašumo komplekso. Ačiū tau iš pačių mano juodos 
širdies gelmių, - tokie buvo paskutiniai mano išgirsti Frico žo- 
džiai. Palikau jį ir grįžau į išvykimo salę. 

Perdėti nereikia, bent jau du trečdaliai skrydžių laukiančių 
žmonių yra normalios poros, vienišiai, šeimos: vakariečiai, ja- 
ponai, kinai, indai, afrikiečiai. Likęs trečdalis - vakariečiai vyrai, 
daugiausia vyresni nei keturiasdešimt penkerių, su tajų mergi- 
nomis, be išimčių nesulaukusiomis trisdešimties. Bet mes, tajai, 
nesuprantame, koks lengvas yra gyvenimas Vakaruose. Per len- 
gvas. Pats kukliausias žmogaus įnašas - keturiasdešimt valandų 
mažiausiai pastangų reikalaujančio mechanizuoto darbo per 
savaitę - uždirba jam automobilį, butą ir banko sąskaitą. Kitos 
sistemos dovanos - sutuoktinis ar sutuoktinė, vienas kitas vaikas, 
grupelė draugų - atsiranda savaime ir sulaukia visokeriopos 
paramos. Kitaip tariant, visas pusrutulis miršta iš įvykių bado. 
Šituos vyrus pas mus turbūt atgena pasąmoninis demografinis 

variklis; visos iki vienos jiems ant parankių kabančios gražuolės 
yra demoniškų komplikacijų ir sprogstamųjų įvykių laiko bom- 
bos. Ei, pirmyn, Tailando mergaite, tu pasiaukojamai keliauji 
su savo meilės, gyvenimo ir geismo misija į visko persisotinusį 
pasaulį. 

Mums komplikacijos yra įgimtos, mes be jų nebūname, kaip 
ir be automobilių grūsčių. Imkim Vikorną. O kad jį būtų galima 
supakuoti eksportui. 

Vakar vakare FTB pakvietė mane pavakarieniauti italų restorane 
prie upės, „Oriental“ viešbutyje. Ir didžiai gailiaširdingai pasakė, 
kad puoštis nereikia. Pati mūvėjo eilinius lininius šortus, baltą 
trumparankovę palaidinę gilia iškirpte, atviras basutes: žvelg- 
damas į ją dėkingai pagalvojau - tiesiog įsikūnijęs paprastu- 
mas. Užkandžiui užsisakiau antipasto misto*, o paskui - veršelių 
kepenėlių. Ji pasekė mano pavyzdžiu užsisakydama užkandį, o 
kaip pagrindinio patiekalo paprašė apkeptos lazanijos. Kai priėjo 
padavėjas su vynų sąrašu, ji padavė jį man, mat buvau jai pasa- 
kojęs, kaip Triufo skrupulingai puoselėjo mano skonį. Užsakiau 
paprasčiausią „Barolo“ ir ištaisiau baisinį spektaklį — palaikiau 
vyną prie nosies, oriai gurkštelėjau, paskui liežuviu pamaišiau jį 
burnoje, o tuo tarpu vyno padavėjas - tajas - spoksojo į mane, 
paskui smarkiai mirktelėjau Kimberlei ir vulgariai vienu gurkšniu 
užsiverčiau taurę. Juk vis dėlto tai tik „Barolo. Abu supratome, 
kad tai pirmas kartas, kai priverčiau ją kvatotis - pavojingas mo- 
mentas gundymo rituale. Man gėda pripažinti, kad neišjungiau 
savo žavesio taip ryžtingai, kaip būčiau turėjęs, ir ji neaiškiai 


* Įvairių užkandžių rinkinys. (It.) 

sumurmėjo, kad esu patrauklesnis, nei žodžiais nusakysi. Tiesiog 
šaukiausi bėdos. 

— Sončajau, už ką tu manęs nekenti? 

— Ne nekenčiu. 

— Bet apsimeti, kad aš tau nepatraukli? Kvaila moteris nuspręs- 
tų, kad tu gėjus - daugybė moterų šitaip apsaugo savo ego - bet 
aš ne kvaila. Tu ne gėjus, kartais aš tave traukiu, bent jau fiziniu 
lygmeniu, bet tu vis nusuki į šoną. Visąlaik. Kaip spąstus pajutęs 
laukinis žvėris. Man keista. 

Žvilgteliu į kitus klientus. Trys vidutinio amžiaus vakariečių 
poros, tikriausiai gyvenančios šitame viešbutyje, ir mažiausiai 
keturi stalai su jaunu vakariečiu ir taje mergina. Kokį puikų gy- 
venimą mes siūlome bet kuriam jaunam farangui, turinčiam nors 
truputį pinigų. Panerši po barus vieną vakarą ir esi užtikrintas, 
kad turėsi nuostabaus grožio savo svajonių deivę, jauną dievaitę 
tol, kol norėsi ją nuomotis, ir laisvai galėsi pažaisti su ja vieną 
ar du romantiškus vakarus brangiame restorane po žvaigždėtu 
dangum su garantija paskui su ja sugulti. Ir visa tai be irzlumo, 
pykčių ir jokių į ateitį nusitęsiančių įsipareigojimų. Duok jai gerų 
arbatpinigių, ir ji net atvyks į oro uostą su tavimi atsisveikinti. 
Meilė d la carte juk kur kas geriau už dienos pietų meniu? 

— Nenoriu jaustis kaip ledai. 

— Ką? 

— Pažvelk įjuos, - mosteliu ranka į kitus stalus. - Tos merginos 
nemoka anglų kalbos taip gerai kaip aš. Nenaršo internete. Grei- 
čiausiai niekada nebuvo užsienyje. Jos nesuvokia esančios naujo 
skonio ledai iš „Hžagen-Dazs“. Šiaip ar taip, jos profesionalės. 

Džouns skaudžiai nuryja. Man gaila, kad kone privedžiau ją 
prie ašarų. Tačiau ji kieta. 

— Tai štai kaip tu mane matai? Eilinė amerikietė ištvirkėlė, lygiai 
kaip tie farangai vyrai? 

Vieną ar dvi sekundes patyliu. Tada sakau: 

— Niekas negali pabėgti nuo savo kultūros. Mumyse tai už- 
programuota, nuo gimimo. Vartotojų visuomenė yra vartotojų 
visuomenė. Tai gali prasidėti nuo skalbyklių ir oro kondicionierių, 
tačiau anksčiau ar vėliau mes imame vartoti vienas kitą. Ir su mu- 
mis tai vyksta. Bet matai, Buda mokė išsilaisvinti nuo apetito. 

— Ir vėl jis, - atsidūsta ji. Dabar ji pasiryžusi nebeleisti man 
išsisukti pakeičiant temą ar net apskritai prabylant. Imu šieptis. — 
Ko čia taip pralinksmėjai? 

- Dėl Budos grožybės. Žiūrėk, kaip tobulai jis apibūdino prie- 
žastį ir pasekmę. Tavo ego užgautas, todėl su manimi nekalbi. 
Galbūt aš atsakysiu tuo pačiu - su tavimi irgi nekalbėsiu. Tada 
mudu tapsime priešais. Jei turėtume šautuvus, gal vienas kitą 
nušautume, ir vėl, ir vėl, gyvenime po gyvenimo. Negi nematai, 
kaip visa tai beprasmiška? 

Aš nuliūdinau ją, nuliūdinau kur kas labiau, nei tikėjausi. Tarsi 
būčiau spyręs į saulės rezginį kaip tik tada, kai ji siūlė meilę. Tai 
nusikaltimas prieš gyvenimą. 

— Kimberle... 

— Nepradėk. 

— Kimberle, kai mano motinai buvo šešiolika, ji pasisiūlė vienai 
mamasan, su kuria susipažino Patponge. Niekas jos nevertė, jos 
tėvai buvo visai ne tokie žmonės. Tačiau niekas jos ir nestabdė - 
jie buvo visiški vargšai. Mamasan ją kasvakar išstatydavo klube, 
tačiau jos pardavimą vis atidėliojo, kol pasitaikys koks geras 
pasiūlymas. Japonai ir kiti azijiečiai nekaltybę vertina labiausiai, 
tačiau mano motinos atveju daugiausia pasiūlė vienas maždaug 
keturiasdešimtmetis anglas. Esama galybės vyrų, suprantančių 
tą ypatingą malonumą atimti nekaltybę vaikui, bet aš nesupran- 
tu. Jis sumokėjo keturiasdešimt tūkstančių batų - astronominę 
sumą. Mano motina primygtinai reikalavo, kad ją lydėtų geriausia 
draugė ir ji nesijaustų taip siaubingai vieniša. Kai viskas vyko, toji 
draugė sėdėjo tualete. Jis buvo jai savotiškai malonus. Naudojo 

lubrikantą, stengėsi nesukelti per daug skausmo, o kai viskas bai- 
gėsi, prapliupo ašaromis. Motina su drauge spoksojo į tą daugiau 
nei dukart už jas vyresnį žmogų su didžiausia nuostaba. Kaip 
trečiasis pasaulis sakė pirmajam: „Jei dėl šito taip blogai jautiesi, 
kodėl tai darai?“ Joms buvo jo gaila. Kraujas ant paklodžių - mano 
motinos, o agonija - vien tik jo. Jis neatrodė labai turtingas, taigi, 
matyt, taupė šitai progai. Keturiasdešimt tūkstančių batų buvo 
labai dideli pinigai, net ir vakariečiui. Jam tai buvo labai ypatin- 
gas įvykis, tarytum kokia šventė. Galbūt tai buvo jo gimtadienis. 
Būdami bado gniaužtuose galvojame tik apie valgį. O paskui, kai 
puota baigiasi, visu aiškumu pamatome, kokie esame iš tiesų. 

Jos akyse ima kažkas vykti. Įdomu, gal man pavyko pasiekti 
jos užslėptą polinkį į budizmą? Kokia tajė paprasčiausiai įnirštų 
ir išeitų, bet čia esama amerikietiškos Valios, to nuožmaus atka- 
klumo. 

Kimberlė tyliai klausia: 

— Niekada nemiegojai su vakariete? 

- Ne. 

- O jei miegotum, matyt, būtum tuo kiaulės prievartaujamu 
nekaltuoju? 

— Jos niekas neprievartavo. Ji žinojo ką daranti. Didžiavosi 
buvusi verta tokios didelės kainos. Žinoma, beveik viską atidavė 
savo šeimai. Va šitaip čia atrodo nekaltybė. 

- Šitoje šalyje teisėtas amžius - nuo aštuoniolikos. Valstijose tai 
vadintųsi įstatymo numatytu nusikaltimu - išžaginimu. Jį galėtų 
pasodinti dvidešimčiai metų. 

Stoja ilga tyla, atmosfera atšąla, ir aš staiga suvokiu savo naivu- 
mą. FTB neturi jokių užslėptų polinkių į budizmą, ją paprasčiau- 
siai apėmęs šaltas įsiūtis dėl žlugusių ketinimų ir nepatenkinto 
apetito: šiandien šaldytuve ledų nebus - kad jį kur galas. 

— Ar tau niekad nekilo mintis, kad tavo meditacija nebūtinai 
yra tokia jau didelė vertybė nusikaltimų tyrimo mene? 


320 


— Kodėl? 

— Dėl naivumo. Jei atvirai, šitos prabangos sau negali leisti 
nė vienas faras. Tavo akimis žiūrint, Vorenas, Bredlis, tai, ką jie 
padarė Fatimai, kaip pasielgė su ta ruse prostitute, ką planavo 
padaryti krūvai kitų vaikinų ir moterų, yra išskirtinai vakarietiška, 
ar ne? - Mano veido išraiška byloja: taip, suprantama. - Juk tokios 
rūšies egzistencinis nusikaltimas be prasmės, be motyvo pasipel- 
nyti, tegali būti eilinė vakarietiško pataikavimo savo silpnybėms 
apraiška, taip? To tavo motiną išprievartavusio Žmogaus temos 
variacija? Prašom sąskaitą, ne be reikalo norėjau, kad šiandien čia 
pavakarieniautume. Sakykim, kad mums abiem išmušė paragauti 
realybės sumuštinio*. 

Mosteldama ranka atnešti sąskaitą, ji net nebando slėpti aro- 
gancijos. Sumoka auksine AmEx kortele ir nužygiuoja dideliais 
žingsniais - man tenka kone bėgti ristele jai iš paskos - nusiveda 
mane aplink baseiną, pro didžiulius bugenvilijų kalnus ir vakaro 
vėjelyje mums linksinčias raudonas kinrožes. Atsiduriame „Bam- 
buke“, garsiajame viešbučio džiazo klube. Prieš vesdamasi mane 
viršun, Džouns pažiūri į laikrodį. Paprašo metrdotelio pasodinti 
mus prie nuošalaus dviviečio stalelio prie lango. Krėslai pinti, su 
prabangiomis pagalvėlėmis, oro kondicionierius - stingdantis, 
„Margaritos“ - tobulos, tekilos nepagailėta, ledas tirštas, plačios 
taurės druska žaižaruojančiais kraštais. Kaip tik spėjame į pirmąją 
pasirodymo dalį. Metrdotelis pristato „neprilygstamą, nuostabią, 
tiesiog fantastišką Juodąją Orchidėją“. Pasigirsta entuziastingi 
seniokų auditorijos aplodismentai, nedidelė muzikantų grupė 
sugroja kelis taktus, ir ji įeina. 


* Realybės sumuštinis (angl. Reality Sandwich) - bytnikų kartos poeto Alleno Ginsbergo poezijos 
knygos pavadinimas, o šis terminas, pasak Ginsbergo, reiškia „puikiausią pavyzdį, kaip 
stulbinantys verbaliniai sugretinimai gali prišaukti naujas idėjas ir sąsajas“. 

Juk kitaip ir negali būti, ji turėjo sudainuoti: „Sudie, sudie, 
juodas strazde“*, sutinkate? Gal kiek nuvalkiota, bet ir nuostabu, 
o dainavo su tokia gilia melancholija, kokios dar niekada negirdė- 
jau. Net nebūčiau pamanęs, kad ji net ir dainuoti gali kaip moteris. 
Džouns mėgaujasi mano apstulbimu. 

- Ji nebloga. Žinoma, ne profesionalė, o džiazas už Amerikos 
ribų visada truputį nuvilia, bet ji tikrai nebloga. 

Susivokiu, kad Džouns yra kurčia vienai ypatingai Fatimos 
balso savybei. Pavadinkime tai širdimi: Užkurk ugnį, uždek šviesą, 
šignakt grįšiu vėlai, sudie, sudie, mano strazde. 

Bet visgi nevadinkime to širdimi. Taip skamba tik širdys, kurias 
sudaužė į smulkiausias šukes, o tos šukės ištirpo neaprėpiamame 
visatos liūdesy. Galbūt sugebėjimas tai girdėti yra vienintelė pri- 
vilegija tų, iš kurių viskas atimta. 

— Taip, - atsakau ir gurkšteliu „Margaritos“, - ji ne tokia gera 
kaip amerikiečiai, bet nebloga. 

— O.dabar pažiūrėk septyniasdešimt laipsnių į kairę kryptimi. 
Nejudink galvos, tik akis. 

— Jau mačiau juos. 

Ten Vorenas ir, sprendžiant iš Džouns veido išraiškos, didžiau- 
sias jos triumfas - Vikornas. Ji nežino, kol jai nepasakau, kad 
su jais esantis trumpulis išsidabinęs tajas — daktaras Suričajus. 
Toji trijulė susėdusi puslankiu aplink didelį apskritą stalą. Jie 
užburti klausosi Fatimos ir nė nesiruošia žiūrėti sau už nugarų, 
tačiau džiazo deivė ilga violetine suknia ir sunkiu perlų vėriniu 
žvilgteli mūsų pusėn. Mūsų žvilgsniai sekundę susitinka, ir ji 
praleidžia taktą. Visai neprofesionalu. Bet ji greitai atsigauna, o 
muzikantai jos klaidą pridengia, tik prieš tai jos akis užlieja ta 
visiška juoduma. Po kelių sekundžių jai topteli geresnė mintis. Ji 


* „Bye Bye Blackbird“ - garsi 1926 m. sukurta daina (kompozitorius Ray Henderson, teksto 
autorius Mort Dixon), dainuota kone visų garsiausių džiazo atlikėjų. 

vos vos palenkia galvą, negailestingai įsisiurbia į mane žvilgsniu 
ir dainuoja toliau: Nė vienas nepadės man, nesupras, 000, kokias 
nelaimes man visi dalija... 

— Jau noriu eiti, - pasakau Džouns it per ilgai užsibuvusi mer- 
gaitė ir - labai gaila - pasilenkęs ir kosėdamas stengiuosi užmas- 
kuoti tą vienintelį kūktelėjimą. 

Palaukiame, kol Fatima užbaigs savo dainą, kad plojimai su- 
gertų mūsų išėjimo triukšmą. 


- Vos tik Kenedis nusprendė išsiųsti į Laosą karinius patarė- 
jus, CŽV greitai susivokė turintys problemą, - Džouns aiškina 
man ant galinės taksi sėdynės. - Beje, būtent CŽV ir vadovavo 
tenykščiam karui, nuo pradžios iki pabaigos. Tačiau būta pro- 
blemos - opiumo. Kai prancūzai valdė Indokiniją, jis visiškai 
jų nejaudino, jie tvarkėsi su juo kaip su valstybine monopolija, 
turinčia plombuojamus sandėlius Vientiane ir Saigone. Kai ten 
įsivėlė Amerika, mūsų automatiška reakcija buvo tokia: daugiau 
jokio opiumo. Lygiai tas pats, jei mudu dabar imtume išradinėti 
ratą, ar ne? Toji kilni idėja išgyveno gal kokias dešimt minučių, 
ir štai kodėl. Laoso karinės pajėgos turėjo tokią unikalią savybę: 
jos nekariavo. Niekur, niekada ir nė su kuo, o labiausiai nekaria- 
vo su Šiaurės Vietnamo reguliariąja kariuomene - tos bijojo iki 
apsišikimo. Vieninteliai žmonės, kurie kovėsi - hmongai, etninė 
kalniečių tauta šiaurėje, o laosiečiai tik džiaugėsi, matydami, kaip 
Ho Ši Minas juos naikina. Amerikiečiai mėgsta drąsuolius, mums 
patinka ir kovoti, ir kovotojai, o hmongai kaip tik tokie ir buvo. 
Jie tapo mylimiausiais CŽV egzotiniais augintiniais, tačiau bėda 
ta, kad jų išgyvenimas visiškai priklausė nuo opiumo derliaus. 
Žinoma, prancūzai mums visa tai būtų paaiškinę, jei tik būtu- 
me paklausę, bet... na, mes juk amerikiečiai, taip? Taigi beliko 
vienintelė išeitis - padėti hmongams tą jų opiumą parduoti. O 
kadangi esame siaubingi apsimetėliai - kaip ir visi užsimaskavę 

keršytojai - nenorėjome teptis rankų. Valdyba stengėsi sumažinti 
savo dalyvavimą iki minimumo. Faktiškai jie naudojosi bet kuo, 
ko paskui galės išsižadėti. Mieliau rinkosi ne amerikiečius. Tuo 
metu tavo pulkininkas buvo, galima sakyti, dar vaikas, bet esmę 
pagavo labai greitai. Kadangi jis kilęs iš Udontanio, puikiai mokėjo 
ir lao kalbą, taigi kai padirbėjo greitų užsakymų virėju, jam buvo 
patikėtas darbas organizuoti hmongų derliaus nuėmimą kalnuo- 
se ir pristatyti jį į lėktuvus. Turi suprasti viena: kalbėdami apie 
hmongus, turime galvoje akmens amžių, tų žmonių suvokimu, 
komercija yra kiaulių mainymas į žmonas. Kalnuose Vikornui 
sekėsi gerai, bet net ir jam pristigo išmanumo, kai prisiėjo turėti 
reikalų su kinais. Tai buvo kinų prekeiviai - jei konkrečiai, iš 
Šantou kilęs čiučou klanas - jie tarpininkaudavo prekei pasiekus 
miestus. Žinoma. Čiučou - geriausi verslininkai pasaulyje, tais 
laikais, dabar ir turbūt dar kokį tūkstantį metų praeityje. Jie valdo 
šitą šalį, po velnių, jie iš esmės valdo visą Ramiojo vandenyno 
pakrantę. Valdyba apskritai nenorėjo tame reikale dalyvauti, ta- 
čiau kadangi jau dalyvavo, jiems teko susitaikyti su tuo, kad savo 
pačių labui teks užtikrinti, jog hmongai per daug nenusviltų. Jiems 
reikėjo agento, lygiaverčio tiems čiučou. 

— Voreno. 

— Silvestras Vorenas gimė Bostone, teatralų šeimoje. Tėvai 
buvo eiliniai alkoholikai narcizai, nusivažiavę anksti gyvenime. 
Vienintelis būdas, kaip jie galėjo susitvarkyti su tėvystės pa- 
reigomis - už minimalų atlyginimą pasisamdyti kinę tarnaitę. 
Angliškai beveik nemokančią čiučou merginą iš Šantou. Kai 
tėvai galutinai degradavo, ji perėmė namus. Vadovavo viskam, 
įskaitant ir Voreno lavinimą, kuris įgavo labai kinišką atspalvį. 
Kad apskritai išgyventų, vaikiui teko išmokti čiučou kalbą, o 
šitai sužavėjo kitus Bostone ir ypač Niujorke gyvenančius kinus 
iš Šantou. Jie pamatė galimybę investuoti su maža rizika. Vore- 
nas visą gyvenimą su jais susijęs. Jie apmokėjo jo gemologijos 

studijas, įtaisė jam pirmuosius verslus ir paskolino pinigų tiek, 
kiek reikėjo. Už tai jis sumokėjo priklausydamas jiems visu savo 
kūnu ir siela. Kai CŽV apie jį sužinojo, jis jau sukosi nefrito 
prekyboje, importuodavo į JAV, turėjo parduotuvę Manhatane. 
Dėl interesų konflikto jie pernelyg nesijaudino. Popieriuje jis 
atrodė tobulas agentas hmongų opiumui, kai šis pasiekia Saigoną 
ir Vientianą. Tiesą sakant, ir su hmongais jam neblogai sekėsi. 
Už jų opiumą jis gaudavo visai pusėtiną kainą. Tuo pačiu metu 
jis darė lygiai tą patį, ką ir Vikornas. Mezgė ryšius Valdyboje, 
o tam atvejui, jei ta Valdyba kartais būtų naudinga vėlesniame 
gyvenime ar - lygiai taip pat tikėtina - nuspręstų jį išduoti, rin- 
ko įrodymus, kad septintojo ir aštuntojo dešimtmečių heroino 
epidemija Niujorko gatvėse kilo daugiausia dėl CŽV pagalbos 
hmongams parduoti jų derlių. Manyčiau, kad dažniau nei kartą 
per mėnesį juodu su Vikornu nesusitikinėjo, tačiau nemažai 
bendravo radijo bangomis. Vikornas anglų kalbos mokytis ne- 
norėjo, taigi Vorenas, būdamas vienas iš tų, kuriems vieni juokai 
per mėnesį išmokti bet kokią kalbą, ėmė ir išmoko tajų. Visą 
savo sąmoningą gyvenimą Vikornas jaučia jam pagarbią baimę. 
Vorenas darė tą patį kaip ir Vikornas, tačiau stambesniu mastu, 
geriau ir už kur kas didesnius pinigus - lygiai kaip ir turėtų tūlas 
jankis. Sulig kiekvienu milijonu, Vikorno uždirbtu iš opiumo, 
Vorenas uždirbdavo dešimt, tačiau kur kas svarbiau, kad Voreno 
ryšiai CŽV ir FTB ėjo iki pat viršaus. Juk nemanei, kad šitokią 
įtaką jis turi vien dėl pinigų? 

Dabar jau sukame į Vireleso gatvę, važiuojame į „Hiltoną“. 
Įdomu, kas bus toliau, kai paklausiu: 

— Kodėl man anksčiau nesakei? 

— Nes nesiruošiau griauti tavo naivumo, kol nesugriovei ma- 
nojo. Man visai patiko tas tavo viduramžiškas lojalumas savo 
pulkininkui, jis parodo tavo didelę širdį, bet ne protą. Nėra pinigų, 
nebus ir medaus, ar ne taip tau sakydavo mama? 

— Eik šikt. - Ir jai belipant iš automobilio, priduriu: - O Suri- 
čajus? Ką jis ten šiandien veikė? 

Ta demonstratyviai pakelia rankas ir pečius. 

— Ar sakiau, kad žinau viską? - Paskui: - Nori, kad sumokėčiau 
už taksi, ar pats susitvarkysi? - Džouns įkiša galvą į taksi, beveik 
besdama nosimi man į veidą. - Beje, Vorenas laimėjo. Per savaitę 
ar dar greičiau jis mane iš čia išgrūda. Nebesipainiosiu tau po 
kojom. | 

Sėdžiu ant galinės taksi sėdynės, lekiu per naktį; šoką, pama- 
čius Vikorną, draugiškai bendraujantį su Vorenu ir Suričajum, 
ir džiazo klube dainuojančią Fatimą, pamažėle užtemdo paties 
sau sukeltas sukrėtimas. Dar niekada niekam nepasakojau, kaip 
mano motina pirmąsyk pardavė savo kūną, niekada nebuvau 
ištraukęs tos istorijos iš slaptos, skausmingos kertės širdyje. Ją 
man papasakojo ne Nong, o Pičajus. Toji draugė, sėdėjusi tualete, 
buvo Vana, Pičajaus motina, ji, ko gero, ir papasakojo savo sūnui, 
o tas man pašnibždėjo vieną tamsią naktį vienuolyne, kai atrodė, 
kad ateities nebėra. | 

Pribloškia tai, kaip esu tos istorijos pažymėtas, pats to nesu- 
prasdamas, ir kaip Džouns lengvai mane perprato: taip, todėl 
turbūt niekada ir nemiegojau su farange. Jei apie save to nežinojau, 
ko nežinau dar? 

Atvažiavęs į savo kambarį paskambinu Džouns. Ji snūduriuoja 
ir nustemba, sulaukusi mano skambučio ir išgirdusi drebantį 
mano balsą. 

— Kiek, pagal tuos profiliavimo principus, likę Fatimai? 

— Turi omeny, likę iki visiško proto užtemimo? To niekaip 
nesužinosi. Čia tarsi bandytum numatyti akcijų kainas. Lyg ir 
supranti, kas galiausiai nutiks rinkoje, tik nežinai kada. Po die- 
nos, po mėnesio, po metų - kas žino? O kodėl tai staiga tapo taip 
svarbu? 

— Dėl Suričajaus, - atsakau ir padedu ragelį. 

Būta ir dar šio to, kas gali pasirodyti svarbu tik tajui farui. Per 
kelis staliukus nuo Vikorno kompanijos sėdėjo penki kinai dai- 
liais dalykiniais kostiumais. Vikornas turėjo žinoti, kad jie ten. 
Vorenas irgi. 

Savo šedevro Tailando kultūra: paaiškinimas trečio tomo 29-e 
skyriuje („Likimas ir fatalizmas nūdienos Siame“) profesorius 
Bekendorfas pats faktiškai virsta taju, be perspėjimo leisdamasis 
į metafiziką: 


Jei vidutinis statistinis vakarietis daro viską, kad valdytų ir pa- 
kreiptų savo likimą tinkama linkme, šių dienų tajas prie tokio 
požiūrio į gyvenimą yra nė kiek ne arčiau už savo protėvius, 
gyvenusius prieš šimtą ar du šimtus metų. Jei šiuolaikinėje tajų 
psichologijoje ir egzistuoja koks nors aspektas, kur budistinė 
karmos doktrina (tokia artima islamiškajam fatalizmui, dažnai 
išreiškiamam fraze: parašyta*) ir toliau priimama in toto, tai 
tik dėl įsitikinimo, kad gue serd serd. Iš pirmo žvilgsnio, toks 
fatalizmas gali pasirodyti atgyvenęs, net ydingas, turint galvoje 
stulbinantį ginklų spektrą, Vakarų turimą savo arsenale gintis nuo 
gyvenimo netikėtumų; tačiau bet kuris, praleidžiantis daug laiko 
šioje karalystėje, greitai ima kvestionuoti vakarietiškų nuostatų 
išmintingumą ir net nuoširdumą. Sumokėjęs visus mokesčius, už 
gyvybės draudimą, medicinos draudimą, draudimą nuo nelai- 
mingų atsitikimų, įgavęs naujausią rinkai tinkamą kvalifikaciją, 
pritaupęs vaikų išsilavinimui, sumokėjęs alimentus, nusipirkęs 


namą ir automobilį, kokių jo statusas būtinai reikalauja pagal jo 


+ 


Aliuzija į Mato evangeliją (Mt 4,4): „Parašyta: „Žmogus gyvas ne viena duona, bet ir kiekvienu 
žodžiu, kuris išeina iš Dievo lūpy.“ 

konkrečios genties taisykles, metęs gerti, rūkyti, svetimoteriauti ir 
retkarčiais mėgautis narkotinėmis medžiagomis, praleidęs dviejų 
savaičių atostogas kokiose nors saviugdos ir nuotykių (bet saugio- 
se) stovyklose, išmokęs viską itin gerai apsvarstyti prieš ką nors 
sakydamas ar darydamas priešingai lyčiai, tas vidutinis statistinis 
vakarietis gali paklausti savęs - ir dažnai paklausia - kur dingo jo 
gyvenimas? Be to, jis gali pasijusti - ir visada pasijunta - apgau- 
tas, kai egzistenciškai aptinka, kad visi tie rūpesčiai ir draudimo 
įmokos jo nė truputėlio, nė lašelio neapsaugo nuo gaisro, vagystės, 
potvynio, žemės drebėjimo, viesulo, atleidimo iš darbo, teroristų 
veiksmų ar skuboto sutuoktinės pabėgimo su vaikais, automobiliu 
ir visomis bendroje sąskaitoje laikytomis pinigų sumomis. Tiesa, 
kad karalystėje, kur nėra jokių apsauginių tinklų, nelaimingas at- 
sitikimas ar liga tūlą pilietį gali sutriuškinti žiauriai, kai vakarietis 
tokiu atveju gal ir bus nusipirkęs sau kažkiek apsaugos, bet tarp tų 
smūgių tajas vis vien gyvena savo tauraus nerūpestingumo kupiną 
gyvenimą. Pasak standartinės vakariečio nuomonės, tajai gyvena 
kvailių rojuje. Gal ir taip, bet ar į tai tajas negalėtų atsakyti, kad 
tas vakarietis susikūrė sau kvailių pragarą. 


Negali negailėti to Bekendorto, žvilgčioja jis į mus iš už savo 
knygų, galvodamas, Dieve (ar Buda), o kad užtektų man smarvės 
dingt iš čia, maktelt jabos, nueiti į kokią diskoteką, pasiimt mer- 
giną ir sugulti. Nežinau, kodėl jis toptelėjo man į galvą važiuojant 
motocikliniu taksi atgal į Voreno saloną „River City“. Kiek žinau, 
Vorenas ir Bekendorfas neturi nieko bendra; iš tiesų, galima 
sakyti, jie atstovauja skirtingiems farangų spektro galams, kur 
Bekendorfas - amžinas studentas, naivus ir patiklus, nepaisant 
visų jo įmantrių ilgų žodžių, o Vorenas - paskutinis cinikas. Ta- 
čiau jie abu visgi priklauso tam farangų spektrui, abu gyvena kiek 
ilgesingai žvelgdami žemyn nuo savo tvoros, nors „ilgesingai “ir 
nėra tas žodis, ateinantis į galvą, kai pamanau apie Voreną. O gal 

aš tiesiog mėginu surasti vakarykščio pokalbio telefonu prasmę, 
kai Vorenas pakvietė mane atvykti šį sekmadienio rytą „pažiūrėti 
jo dirbinių“. Jo balse buvo kažkas tokio vos vos, na, ilgesingo, kone 
drovaus, tarsi norėtų pasidalyti kažkuo, kas labai asmeniška, ir 
nerastų tam žodžių. Net atrodė, kad jis tuoj kažką prasitars - vėl- 
gi, ne tas žodis, kurio jo atveju tikėčiausi savo mintyse, - bet jį 
išgelbėjo Fatima, paklaususi mane tajiškai, ar galėčiau atvažiuoti 
vienuoliktą valandą. Ji leido aiškiai suprasti, kad Kimberlė Džouns 
nekviečiama. | 

Pakalbėjęs su Fatima paskambinau FTB, ir Kimberlė pabrėžė 
tą patį, ką jau kartoja daug dienų: kodėl nužudžiusi Bredlį Fatima 
dirba Vorenui? Tai tiesiog neatitinka mūsų hipotezės ar Fatimos 
mąstysenos, kai pas ją lankiausi. Tiesą sakant, tai taip nedera prie 
mūsų įtarimų, kad esame aptarę dvidešimt skirtingų teorijų, kur 
Fatima būtų Voreno samdyta žudikė, bet, kad ir kiek stengiamės, 
niekaip negalime sugalvoti, kodėl Vorenas galėjo norėti nudobti 
Bredlį. Tai neatitinka to FTB profilio, neatitinka Fatimos dekla- 
ruojamų ketinimų nužudyti Voreną - neatitinka nieko. Tačiau 
kildamas į Voreno saloną, išpažinties nesitikiu. 

Salonas uždarytas, ant durų nuleista grandininė žaliuzė, tačiau 
Fatima ten, valo dulkes nuo šešių pėdų aukščio einančio Budos 
skulptūros. Vilki pilkšvą palaidinę atviru kaklu, tą savo stambių 
perlų vėrinį ir vietnamietiškas trijų ketvirčių ilgio kelnes. Žiūriu 
į ją pro grandines. Ji per stiklą pajunta mano žvilgsnį, šiltai, tarsi 
senam draugui, nusišypso ir paspaudusi mygtuką pakelia žaliu- 
zę. Kai užeinu į saloną, ji paspaudžia kitą mygtuką, ir grandinių 
užuolaida nusileidžia vėl. Tada vypteli, tarsi sakydama: na štai, 
kaip mums čia dabar jauku. 

— Aną vakarą dainavai fantastiškai, - visiškai nuoširdžiai sa- 
kau jai. - Dar niekada negirdėjau, kad kas tą dainą dainuotų 
geriau. 

Ji kukliai nusijuokia ir komiškai suplasnoja blakstienomis. 

Kol visa tai vyksta, pro šonines duris išlenda tas khmeras, „Uzi“ 
savininkas. Dabar jis be ginklo, tačiau iš povyzos to nepasakytum. 
Pašnairuoja į mane ir atsišlieja į galinę sieną. Fatima pakelia tele- 
fono ragelį, surenka numerį. 

— Pone Vorenai, pas jus atėjo detektyvas Džitpličipas, - pasako 
su kompetentingos sekretorės šypsena. - Jis sandėly, - paaiškina 
man tajiškai. - Ateis už minutėlės. Gal galiu ko nors pasiūlyti? 
Žaliosios arbatos? Kokakolos, viskio, alaus? 

Papurtau galvą. Mūsų žvilgsniai vis susirakina, po kelias sekun- 
des, paskui tas ryšys nutrūksta. Jaučiuosi nesmagiai ir nesuprantu, 
koks bus šitas susitikimas, šitas rytas, šita diena. Vos pasitaiko 
proga, bandau vogčiomis sekundę pamedituoti, panagrinėti gi- 
liau, kas čia vyksta, bet.tiesiog neperprantu nei jos, nei to khmero. 
Viskas kažkaip negera, nenatūralu. Galvoju, - gal šitas khmeras 
saugo, kad Fatima nepabėgtų, gal Vorenas turi įrodymų, kad ji nu- 
žudė Bredlį, ir naudojasi tuo ir savo khmerais asmens sargybiniais, 
kad ją kontroliuotų ir galiausiai panaudotų taip, kaip ruošėsi nuo 
pat pradžių. Žinau, kad Kimberlei šita teorija atrodo teisingiau- 
sia, o faktus ji tikrai atitinka, gal net ir atmosferą. Žinoma, FTB 
neturi kantrybės įsigyventi į aplinką, ir Kimberlė neabejoja, kad 
mane pakišo, kad Vorenas gali liepti mane nužudyti su Vikorno 
leidimu. Savo abejingumu pastarajai tikimybei tiesiog įsiutinau 
Kimberlę. Baigęs su ja kalbėtis telefonu, pameditavau su suktinuke 
ir nuėjau miegoti. Pičajus buvo ten, mano sapnuose, švytintis ir 
šypsantis. 

Pro duris parduotuvės gale įeina Vorenas, paskui jį - antras 
khmeras, su „Uzi“. Amerikietis pasirišęs auksinę raštuotą kaklas- 
karę, apsivilkęs kreminę megztą kašmyro liemenę, tamsiai mėlyną 
plonytės vilnos sportinį švarką, žalsvai pilkas Zegnos kelnes ir 
apsiavęs tokius „Baker-Benjes“ įsispiriamus batus, kad man per 
gražu žiūrėti. Savo cigaretę su nefrito laikikliu jis perima į kairę 
ranką, kad dešiniąja paspaustų manąją. Savo pilkomis akimis 

tyrinėja mano akis. Kaip visada, negaliu jo perprasti, mano tre- 
čiojo pasaulio burtams jo apsauginis sluoksnis per storas. Tačiau 
jo veidas truputį išvargęs, o ir nusiskuto jis šįryt netobulai, po 
dešiniuoju žandikauliu paliko eilę šerių. Priėjęs prie jo arti jau 
neabejoju, kad jis kvepia Džoelio Rozentalio - juvelyro Paryžiuje, 
Kastiljonės gatvėje 14, - neseniai pristatytais savo vardo kvepalais, 
ir svarstau, ar tik nebus tai kažkokia užuomina: juvelyras, virtęs 
parfumeriu? 

— Džiaugiuosi, kad galėjote atvykti, - Vorenas prabyla su jam 
taip įprastu žavesiu, ir tikrai pasijuntu taip, tarsi jam išties būtų 
malonu mane matyti. 

Tačiau tik vos linkteliu ir laukiu. Žinoma, jis viską puikiai su- 
pranta ir nutaisęs kone šelmio, kad ir pavargusio, miną pamoja 
sekti paskui jį į kitą parduotuvės pusę, kur ant lentynos stovi 
žirgas su raiteliu. Vorenas paima skulptūrėlę į rankas, pakelia 
priešais šviesą ir paduoda man. Paimti nefritą į rankas - visada 
įdomus juslinis potyris, nes, palyginti su svoriu, menininko kū- 
rinio lengvumas būna apgaulingas. Apie brangakmenius žinau 
labai mažai, tačiau vidinis balsas liepia man sugalvoti kokią jaus- 
mingą pastabą, tik perverčiu aš ją į kažkaip labai jau pompastišką 
anglišką frazę: 

- Šitas dirbinys taip persmelktas šviesos, kad atrodo, jog jis bet 
kuriuo momentu pakils ir nuskris, o paėmęs jį į rankas supranti, 
kad jis vis dėlto kilęs iš žemės, kad jo svoris, šaltis ir žemės tam- 
suma ten kažkaip vis dar užrakinti, bet magiškos jėgos taip pat 
įgalino jį išreikšti ir dvasinio pasaulio lengvumą. 

Paprastai aš šitaip nekalbu, ir dabar suabejoju, ar tik nebūsiu 
pernelyg surizikavęs ir perlenkęs lazdos. Tačiau Vorenas labai ne- 
įprastos nuotaikos, ir šitie mano siaubingai pretenzingi žodžiai, 
kadangi Budos įkvėpti, galiausiai pramuša jo skydą. Trumpam 
jį išmušiau iš vėžių, ir tą akimirką jis spokso į mane priešiškai, 
tarsi būtų ką tik išaiškintas, paskui atgauna pusiausvyrą, kuo 

švelniausiai paliečia man ranką (man pasirodo, kad beliečiant ji 
vos vos virpa) ir paima statulėlę. 

— Bredlis organizavo, kad man ją nukopijuotų, - paaiškina. — 
Kai kam liepiau ją atsiimti, bet visai teisėtai - juk ji priklauso man. 
Matyt, pasiunčiau ne tą žmogų, bet nepamirškite, kad Bilas buvo 
visai neseniai nužudytas. Visai nežinojau, ko tame name tikėtis, 
todėl nusiunčiau tą, kuris, žinojau, nesismulkins. Labai atsiprašau 
už jūsų sužeidimą. Jei randas labai baisus, turiu, kas Amerikoje 
jį sutvarkytų. 

Kalbėdamas jis gręžia mane akimis, ir aš jaučiu iš jo sklindančią 
gilią bėdą. Būčiau kvailesnis - manyčiau, kad jis šaukiasi pagalbos. 
Jo akys sudrėksta. Fatima ir tuodu khmerai įdėmiai mus stebi. 

— Fatima man sakė, kad judu su ta moterimi iš FTB buvote čia 
užėję praeitą savaitę, - sako jis, statydamas skulptūrėlę atgal ant 
lentynos, dabar jau visiškai atgavęs pusiausvyrą. - Todėl pama- 
niau, kad mudviem vertėtų pasišnekėti, kol Biuras vėl nepasidarė 
nevaldomas. Jūs turbūt nė neįsivaizduojate, kokią kainą už sėkmę 
reikia sumokėti toje laisvųjų žemėje*? Tampi lengvu taikiniu bet 
kuriam biurokratui, puolančiam tave, kai mato šansą pakilti kar- 
jeros laiptais. Jau pasirūpinau, kad kai kurie žmonės Vašingtone 
tuo užsiimtų, ir nemanau, kad specialioji agentė Džouns dar ilgai 
bus šitoje karalystėje. 

Kalbėdamas jis tvirtai vedasi mane į salono priekį prie vitrinos, 
uždengtos dar viena, vidine grandinių žaliuze. Pulte ant sie- 
nos suspaudinėja kodą, paspaudžia vieną mygtuką, ir ta geležies 
užuolaida pakyla. Tai tarsi stebėtum nusirengiančią gražuolę tik 
tam, kad tave priblokštų jos nuogybės galia. Po šviesomis švyti 
senovinis nefritas, ir dabar pirmąkart, be abejo, paveiktas Voreno 


*  Aliuzija į JAV himną:....O! say does that star-spangled banner yet wave, Oer the land of the free 
and the home of the brave..? 

buvimo šalia, pamatau, koks genialumas slypi už daugybės šiuo- 
laikinių sidabro ir aukso įtvarų. 

— Ir visa tai jūsų idėjos, - sakau. Dabar, žvilgtelėjęs į jo dvasią, 
galiu suprasti ir jo meną. 

- Žodis „idėjos“ tam tinka. Pats jau beveik nebeužsiimu deta- 
liu dizainu, turiu žmonių, kurie tai daro kur kas geriau už mane. 
"Tačiau amatininkas nebūtinai būna menininkas. Jam trūksta to 
kažko, kas ateina tik iš šaltos visatos širdies, - jis šypteli ir paima į 
rankas sunkų vėrinį ant auksinės grandinėlės. Nefritas nušlifuotas 
stambiais, kokių trijų ketvirtadalių colio skersmens karoliais. — 
Šitas vėrinys priklausė Haton, - sausai sako Vorenas. - Iš tikrųjų 
jis apkeliavo visą ratą. Henris pasiėmė jį bėgdamas iš Uždraustojo 
miesto, tada pardavė Kū*, o toji pardavė geriausiai savo draugei 
Edai Ciano. Eda pardavė jį vargšei Barbarai, o ta pardavė man 
likus metams iki mirties. Tuo metu ji jau buvo tiek prasilupusi, 
kad galėjau jį pasiimt už dolerį, bet sumokėjau jai rinkos kainą. 

Matyt, susidomėjusi vėriniu, Fatima ateina prie mūsų. Jis kils- 
teli antakį ir ištiesia rankas nuimti jos perlų. Jo judesiai labai pro- 
fesionalūs, rankos galantiškos, savo kūriniais puošusios karalienių 
ir princesių kūnus. Perlus jis liečia taip, lyg liestų jos kūną - su 
begaliniu švelnumu, padeda juos ant vitrinos aksomo ir - visiškai 
netikėtai - paduoda man nefrito vėrinį. Sunkų tarsi miniatiūrinių 
patrankos sviedinių rinkinys; užsegu jį Fatimai ant kaklo. Įelek- 
trinti žvilgsniai, susižvalgymai, nusukti skruostai, aš žengiu atgal 
pasigrožėti: po šviesomis ima trūkinėti seksas, pinigai, paranoja 
ir tūkstantis dvigubų apgavysčių. 

— Tiesą sakant, brangioji, nefritas ne visai tavo spalva, - sako 
Vorenas ir išsitraukia portsigarą, pasiima vieną cigaretę, švelniai ją 
pabaksnoja, įstato į kandiklį, prisidega, įtraukia ir žengia žingsnį 


*  Huilan Oei, kinų diplomato Kū Vi Kiuin, Vakaruose dar žinomo kaip V. K. Wellington-Koo, 
žmona, labai mėgusi nefrito papuošalus. 

atatupstas, kaip turbūt darė su kokiu tūkstančiu moterų. Jis vėl 
užsitveria nepermatomu skydu, o Fatima, regis, patiria minutę 
baimės. - Ak, ant tavo kaklo jis atrodo nuostabiai, kaip atrodytų 
bet kas, bet niekas tau taip netinka kaip perlai. Ką manote, de- 
tektyve? | 

Tenka sutikti. Nefritas man atrodo gražiai, tačiau jis nesukre- 
čia taip kaip tie perlai ant jos šokoladinės odos. Kai uždedu juos 
atgal, suvokiu, kaip jų pasiilgau, net per tą trumpą laiką. Tų perlų 
efektas unikalus tuo, kad kažkaip niekaip negali prie jų priprasti. 
Tik akimirkai nusuk akis ir vėl pažvelk į tą stebėjimo objektą, 
ir pasijusi tarsi patiriantis tą įspūdį pirmąsyk. Fatima nušvinta 
šypsena, minutėlę pažarsto vėrinį ir pažvelgia Vorenui į akis. 

Ranka, patraukianti nefrito kandiklį nuo jo lūpų, lengvai vir- 
pa. 

— Gerai, - kimiai prataria jis. - Jis tavo. Turėkis. Detektyvas 
tebūna mano liudininkas. 

Iš nuostabos man atkąra žandikaulis, bet Fatimai tai jokia staig- 
mena. Ji linkteli, tarsi tokia pagarba jai būtų rodoma kasdien, ir 
nusineša vėrinį į kitą salono galą. Negaliu patikėti savo akimis 
matydamas, kaip ji įsideda jį į „Chanel“ rankinę. Vorenas stebi 
mane. 

— Nustebote? Tiesą sakant, ji gali imti, ką nori. Ko norėtum 
iš šitos vitrinos, brangioji? Gal kažko neįkainojamo? Visa mano 
Aladino ola priklauso tau. O aš būsiu džinas. 

„Chanel“ rankinę Fatima laiko prispaudusi prie pilvo. Jos veidas 
paniūra ir ji tiktai gūžteli. Vorenas žiūri į ją iš kito salono galo, 
kažką suniurna ir paima iš vitrinos baltąjį tigrą. Ištiesia jį man 
pažiūrėti, ir mane apima šiurpus jausmas, kad jis girdėjo, kaip 
Kimberlė juo žavėjosi ir aiškino man. Visiems, bent ką nutuokian- 
tiems, jis velniškai bauginantis. 

— Norėčiau nusivesti jus apačion, į sandėlį, - sako jis man, 
paduodamas tigrą. 

Kone išmetu jį iš nuostabos, kad jis patiki tokį daiktą mano ran- 
koms, ir, matyt, baimingai į jį žvilgteliu. Tas nusišypso, manau, iš 
dėkingumo už tokią mano pagarbą. Ir aš kaipmat imu galvoti... 

— O, ne, jis visiškai tikras, - Vorenas perskaito mano mintis. 

Laikydamas tigrą tarsi motina, abiem rankom, nuseku jam 
įkandin į salono galą, stebint Fatimai ir khmerams išeiname pro 
galines duris, o jos, kaip dabar matau, veda tik į liftą su metaliniais 
įtvirtinimais kaip banko saugykloje. Tylą nutraukia tik „Mitsu- 
bishi“ lifto motoro ūžimas. Dabar, lifte, mudu su Vorenu liekame 
dviese, vengiame vienas kito akių, kaip visada vengia šitaip arti 
vienas kito stovintys žmonės, nebent jie būtų sąmokslininkai ar 
įsimylėjėliai. Žinoma, mudu su Vorenu nei tie, nei anie, todėl 
nesiliauju stebėtis, kodėl jaučiu iš jo sklindantį nusivylimo ku- 
piną ilgesį, kažkokį troškimą, net tylų maldavimą. Atrodo, kad 
leidžiamės į žemės pilvą. Kelionė trunka ilgiau, nei tikėjausi; 
jo sandėlis turbūt yra po pačiu apatiniu automobilių stovėjimo 
aikštelės aukštu. 

— Štai čia, galima sakyti, ir yra tikroji vitrina. Profesionaliems 
pirkėjams nelabai rūpi tai, ką turiu viršuje. Nedėčiau to ten, jei 
nežinočiau, kad anksčiau ar vėliau parduosiu kokiam kvailiui 
už išpūstą kainą. O čia, apačioje, yra ta vieta, kur tikras žinovas 
gali vieną kitą daiktą nusipirkti už gerą kainą. Grožis yra aukštas 
kalnas, detektyve, ir mada vienu metu apšviečia tik vieną jo pusę. 
Anksčiau ar vėliau dėmesį patraukia kita pusė, ir bingo! kaupikas 
ima ir pasipelno. Niekam nėra taip sunku parduoti kaip kaupi- 
kams, bet ir įdomiausia, - pilkos akys visa jėga skverbiasi į mano 
smegenis. —- Juk, sutikit, didžiausias gyvenimo džiaugsmas yra 
būti suprastam. Bet kaipgi tokiems menininkams kaip jūs ar aš 
surasti, kas šitam pasauly mus suprastų? 

Jau ketinu protestuoti, bet visgi nusprendžiu verčiau skirti visą 
dėmesį tai rūsio saugyklai. Ji kur kas didesnė, nei galima tikėtis 
būsiant parduotuvę, be to, žaviai chaotiška. Apskaičiuoju, kad ji 

turbūt pusės automobilių aikštelės dydžio, su per visą ilgį besi- 
driekiančiomis lentynomis. 

- Protu nesuvoksi tokių turtų masto, - sakau tajiškai, kalba, 
tinkama pagarbai išreikšti. 

- Leiskit padėsiu, - nusišypso jis. 

Nesuprantu, kodėl jį turėtų džiuginti tokiai kolekcijai rodoma 
apgailėtina trečiojo pasaulio detektyvo pagarba, bet kam jam 
mane apgaudinėti? Krūpteliu, išgirdęs užsidarančias lifto duris ir 
suūžiantį motorą. Ramindamas mane, jis akimirkai uždeda savo 
ranką man ant dilbio, bet tai suveikia visai priešingai. Čia, jo urve, 
šitą keistą dvasią matau kur kas aiškiau, išgyvenu jo agoniją. 

— Juk suprantate mane, detektyve, ar ne? 

— Manau, kad taip. 

- Ir ką jūs pasakysite apie mano kančią? 

— Didžiulis turėjimas reikalauja didžiulės aukos, norint, kad 
tas turėjimas nesunaikintų turėtojo, - taip atsakau verčiamas 
Budos. 

Vorenas suurzgia ir puola girti prekių, pradedant penkiomis 
puikiomis akmeninėmis Budos galvomis ant padėkliukų, su eti- 
ketėmis; galvos aiškiai vogtos iš Ankoro, žiūri į mus tarsi priešis- 
toriniai milžinai, kai pasukame į vieną iš tarpų tarp lentynų. 

— Specialioji agentė Džouns yra gana protinga, - sako Vorenas, 
stabteldamas prisidegti cigaretės, - bet ji - amerikietė policinin- 
kė ir nepasižymi jūsų akiračiu ir gilumu. Prasidėjus pilietiniam 
karui, pradėjau supirkinėti tiek darbų iš Ankoro, kiek pajėgiau. 
Kaip amerikietis, jaučiausi atsakingas. Pentagonas subombardavo 
tą šalį į miltus ir destabilizavo, paskui CŽV rėmė Raudonuosius 
khmerus, nes tie buvo Vietkongo priešai, o mes, amerikiečiai, 
labai nemėgstame pralaimėti. Taigi, sugriauname šalį. Na, ne visai, 
tos senovės karalystės visai nemiršta, jos reinkarnuojasi. Tačiau 
aš norėjau išsaugoti khmerų meną, ypač iš Ankoro, o vienintelis 
būdas tą padaryti - nesiliauti pirkti, kol viskas nurims. Dabar 

viską išsiųsiu atgal, savo paties sąskaita, - atsidūsta. - Tiesą sa- 
kant, niekas nepasikeitė nuo Tykiojo amerikiečio - kai galiausiai 
sunaikinsim visą pasaulį, tai bus tik iš pačių geriausių paskatų. 
O štai aš, kaip amerikietis, perprogramuotas Azijos, stengiuosi 
taisyti padėtį. Juk tikite manimi? 

— Taip. 

— Matote, va čia ir skirtumas. Džouns nesuprastų ir nenorėtų 
patikėti, kad aš galiu būti ir teigiamas personažas. Moralinės 
dviprasmybės Amerikos policininkai visiškai netoleruoja, antraip 
juk negalėtų būti Amerikos policininkais, ar ne? Bet nesakau, kad 
man tai nors kiek rūpėtų. 

Žingsnis po žingsnio jis nusiveda mane ilgu koridoriumi, už- 
verstu auksiniais Budomis, dvasių nameliais, keramika, medžio 
raižiniais iš Ajutajos, trisdešimt pėdų lentynų nuo grindų iki 
pat lubų, skirtų vienuolių aukų indams, dar viena sekcija, skirta 
šimtams keraminių statulėlių - viskas nuostabu, neįkainojama, 
nepaprasta. O aš vis dar laikau baltąjį tigrą. 

Kai pasiekiame praėjimo galą, Vorenas paima jį iš manęs ir 
pastato ant lentynos. 

— Tai yra geriausias mano turimas darbas. Frazė „vertas savo 
svorio auksu“ yra klišė, kurią tikrai vertėtų persvarstyti. Nepar- 
duočiau už dešimt kartų daugiau aukso nei jo svoris. O dabar 
paaiškinkit man, detektyve, iš kur aš žinau, kad jūsų rankose jis 
visiškai saugus? 

Kukliai gūžteliu ir pažvelgiu jam į akis, tik staiga išgirstu, kaip 
tolimajame saugyklos gale atsiveria lifto durys. Pasigirsta žings- 
niai ir pasirodo Fatima su tais dviem khmerais. Tuodu jau pasi- 
ėmę savuosius „Uzi“, o Fatima atrodo išsekusi. Fatimai beeinant, 
Vorenas ją nužiūri žiauriu, iškamuotu žvilgsniu. 

— Kadangi pagerbėte mane pripažindamas mano sąžiningumą, 
atsakysiu tuo pačiu, - tariant tuos žodžius, jo dėmesys kažkur 
nukrypsta, jis mosteli Fatimai prieiti. 

Abu khmerai įsitempia ir stovi kur stovėję. Dabar pamatau tą 
daiktą. Jis kažkaip pasiėmė jį, kai žiūrėjau kažkur kitur: oda ap- 
suktas strypas ir ilgi jardai odos juostų, išnykstančių po lentynų 
tamsa. 

Kai Fatima mus prieina, jis pasuka ją veidu į sieną ir švelniai 
užkelia jos rankas ant lentynos pora pėdų virš jos galvos. 

Aš tariu: 

— Meldžiu, nereikia. 

Nekreipdamas į mane dėmesio, jis ištiesia ranką atsegti jos pa- 
laidinės, paskui suraito tą palaidinę jai ant pečių, atidengdamas jos 
tobulą nugarą ir liemenėlės dirželį. Atsega liemenėlę; dabar akims 
nebėra kliūties keliauti žemyn aukštyn jos fantastišku stuburu. 

— Nereikia. 

Jis paima mano ranką, perbraukia ja keliskart jai per nugarą, 
paskui nuveda į priekį suimti jos krūties. 

— Kad išmoktų meilės, žmogui tereikia paliesti jos tobulą kūną, 
ar ne? Bet mylėti ir toliau - visai kitas gebėjimas. O kuris gi mūsų 
neieško tos meilės, tokios lanksčios kaip Fatimos kūnas ir tvirtos 
kaip akmuo? Kuris gi mūsų nebando meilės tol, kol ji sudūžta? 
Ar aš išties toks keistas ir nenormalus? 

Jo veidą dabar jau perkreipia agonija. Nereikia būti aiškia- 
regiu, kad pamatytum jo demoną visa juoda jo didybe. Kimiai 
sušnabždu: 

— Verčiau plakite mane. 

Vorenas pašnairuoja. 

— Nenuvilkite manęs, detektyve. Juk suprantate, kad tai ne taip 
paprasta, - jis paduoda man rimbą. 

— Ne. 

— Bet jūs būsite kur kas švelnesnis nei aš. Jei tai padarysit, pa- 
žadu, nė pirštu jos nepaliesiu. 

— Ne. 

- Net dėl savo gyvybės? 

— Mano gyvybė man nerūpi. 

Stoja ilga tyla, ir tuo metu manau, kad khmerai įvykdys man 
egzekuciją, bet jis taria: 

— Gerai, aš pralaimiu. 

Jaučiu, kad pastarieji žodžiai skirti Fatimai. Akies kampučiu 
matau, kaip ji užsisega liemenėlę. Kai ji pasisuka paimti iš jo rim- 
bo, palaidinė vis dar atsegta. Nužvelgusi jį nepaprasto žiaurumo 
žvilgsniu, ji taria: 

— Sakiau tau, kad jis arhatas. Aš laimėjau. Imk tigrą ir dėkis 
ant galvos. 

Žiūriu, kaip Vorenas daro ką liepiamas. Jis visas dreba, nej- 
kainojamas dirbinys balansuoja jam ant galvos, o Fatima žengia 
dešimt žingsnių atgal. Galvoju, kad ji turbūt neturi daug patirties, 
bet kaip tik tada rimbas pliaukšteli ir susisuka už jos tarsi gyvatė. 
Aukų indų skyriuje pasigirsta dūžiai, o aš žiūriu, kaip reaguos 
Vorenas. Jis kramto lūpas tiesiogine to žodžio prasme. Staiga rim- 
bas atšvilpia į mus, ir aš instinktyviai atšoku, kai jis pralekia man 
virš galvos. Nemanau, kad Fatima nors kiek taikosi, odos juostos 
leidžiasi link Voreno veido, jis griebia už tigro ir susilenkia. Oda 
išplėšia plačią juostą švarko, liemenės ir marškinių ir įsikerta į jo 
odą. Ir vis tiek jis tigro nepaleidžia. 

— Tu apgavike, - sušnypščia Fatima. - Kas tau leido pajudėt? 

Rimbas vėl garsiai liuobia, šįsyk per rankas, laikančias tigrą. Jis 
vis tiek laiko jį, bet odos juostos įkimba į tigrą ir išplėšia jam jį iš 
rankų. Tigras dūžta į tūkstančius gabalėlių. Aš stoviu atvėpusia 
lūpa, mano akys bėgioja nuo Voreno iki tų gabalėlių. 

— Jis apgaudinėjo, - sušnypščia man Fatima. - Matei? 

Mudu su Vorenu staigiai pasilenkiame, kai ji įsuka tą botagą 
virš galvos ir paleidžia į mūsų pusę. Kliudo lentyną, pilną kera- 
minių statulėlių, ir vienu smūgiu jas nušluoja. Vorenas susikūpri- 
nęs kūkčioja. Visomis keturiomis ropoja, bandydamas surinkti 
sudaužytą tigrą ir sudarkytas žmonių figūrėles. 

Man neduodama laiko susivokti šitame keistame vyksme. Tuo- 
du khmerai sustoja man iš abiejų pusių ir nugena mane atgal prie 
lifto, palikdami Voreną su Fatima sandėly. Paskui palydi lauk iš 
salono į tvankų sekmadienio paupį, kur alpėdami nuo karščio 
vaikštinėja turistai ir ilgauodegės valtys zuja aukštyn žemyn upe. 
Džouns sėdi išnuomoto automobilio gale automobilių aikštelėje 
ir pamačiusi mane visai neslepia, kaip jai palengvėjo. 

Mudu su Džouns be tikslo važinėjome aplink, bandydami suvokti 
mano nuotykį Voreno salone. Išgvildenome jį kuo smulkiausiai 
stovėdami šimte grūsčių, nuvažiavome į Patają, papietavome 
žuvies restorane prie jūros, kur Džouns nubaudė mane už atsisa- 
kymą su ja miegoti paleisdama tiradą kritikos Tailando virtuvei 
(dėl aitriosios paprikos žuvyje: kaip gali apskritai jausti skonį, 
nors normalų skonį, kai visa burna ugnimi dega?), ir grįžome 
į Bankoką taip ir neįminę šitos mįslės, jei neskaitysime vienos 
FTB įžvalgos: 

— Viena tikrai aišku: Fatima kažkaip gavo tą įrašą, apie kurį pa- 
sakojo Jamskojus. Patikėk amerikietės žodžiais: Vorenas niekada 
nesitaikstytų su tokiu šūdu, jei ji neturėtų priemonių sugriauti 
jam gyvenimo. 

— O kaip khmerai, jo asmens sargybiniai? 

— Čia jau klausimas tau, tu gi mūsų prijaukintasis azijietis. 

Kai uždarau duris, palikęs Džouns automobilyje, ir nužygiuoju 
savo namo kiemu, sutemos jau nusileidusios. Namo laiptinės 
apšviestos menkai, skaisčiai švyti tik tos nelegalios artelės su ne- 
legalia stogine lempos, - apšviečia motociklų vairuotojus, kurie 
vis dar voliojasi savo lovose ir atrodo negyvai nusisvaiginę. Užlipu 
laiptais iki savo kambario ir matau, kad kažkas nudaužė spyną. 

Vagys manęs paprastai savo dėmesiu nelepina, nes visi žino, kad 
nieko neturiu, nors ir esu faras. Taip yra nutikę tik kartą, kai 
vidury muilo nusibaigė kaimyno televizorius ir tas įsilaužė pas 
mane tvirtai, bet klaidingai įsitikinęs, kad turėsiu savo televizorių. 
Stovėdamas priešais nudaužtą spyną svarstau - ar bus sugedęs 
dar kieno nors televizorius, ar man vertėtų susirūpinti dėl kažko 
grėsmingesnio? Nusprendžiu, jog mano priešai pernelyg rafinuoti, 
kad nudaužtų spyną ir lauktų viduje, kad pribaigtų mane mano 
paties namuose, tačiau man vis dėlto pristinga drąsos veikti pagal 
tokią patogią išvadą, kol išgirstu, kaip viduje kažkas užperdžia 
ilga trombono nata. Atsargiai praveriu duris. Matyti jo nematau, 
bet gyvulišku pojūčiu pajuntu jo stambų kūną ir išgirstu giganto 
kvėpavimą. Kai įjungiu šviesą, jis kriukteli ir pasitrina akis: Su- 
plėšytos alaus dėžutės išmėtytos aplink čiužinį, jam vis tiek per 
siaurą, nors jis ir atsitempęs jį į kambario vidurį. Jis guli išvirtęs 
per abu čiužinio šonus, tačiau ūmai visai gyvai pakelia savo kūną 
į sėdimą padėtį. 

— Aš tau melavau, - prabyla jis ta gerkline Harlemo tartimi. 

— Žinau, kad melavai. Ar palikai man alaus? 

Jis apsisuka, ir aš pastebiu naują savo namų ūkio ryką - šalt- 
krepšį. Sukiša pirštus į tai, kas jau virtę vandeniu, ir paduoda man 
varvančią skardinę „Singhos“. 

- Čia paskutinė. Nori, kad toj artelėj dar paimčiau? Visai 
susidraugavau su šeimininku ir tais vaikiais ant lovų. Beveik 
kaip Harleme. Paklausiau jų: „Ė, ko čia apsirijot, vyrai, meto ar 
gandžos?“ Bet jau supratau, kad gandžos, nes nuo meto negu- 
lėtų, apimti tokio letargo. Man pasiūlė to meto, bet aš pasakiau, 
kad nevartoju. Tada man bandė įpiršti bobų, atseit, kiek man 
reikia? Tie vaikiai buvo gatavi sėst ant motociklų ir atvežt man 
kokias šešias. Šitoj šaly visi nigeriai iškart pasijustų kaip namie. 
Vargšas Bilis visgi nenusišnekėjo. Iš kur žinai, kad melavau ir 
apie ką melavau? 

— Dėl to, kad čia atvažiavai. FTB man pasakė, kad Paryžiuje per- 
sėdai į kitą lėktuvą ir kitas oro linijas, taigi stengeisi būti inkognito. 
Visą kelią vienomis oro linijomis galėjai atskristi kur kas pigiau, o 
ir nemanau, kad Paryžiuje išlipai pasigrožėti Eifelio bokštu. 

Tas kriukteli. 

— Tai nusprendei, kad aš čia, nes dalyvavau Bilio meto bizny- 
je? 

- Ne. 

Tyla. 

— Verčiau einu parnešt dar alaus. 

Atsistojęs jis užpildo visą mano irštvą. Man tai primena Budos 
statulą, įgrūstą į per mažą arką. Kad jis galėtų išeiti, turiu pasi- 
traukti ir atsistoti šonu. Grįžta jis su dviem motociklininkais, 
svyrančiais nuo alaus ir ledo maišų. Elijas įkiša ranką į kišenę ir 
išima naują spyną su joje kabančiais raktais. 

— Nepyk dėl anos. Neradau nei kokio fojė, nei nieko, kur ga- 
lėčiau palaukti. 

— Nieko baisaus. O kaip tu ją taip tvarkingai nulaužei? Ant durų 
nepastebėjau jokių žymių. 

Elijas prunkšteli. 

- Tą spynelytę? Su pirštais. Raumenų jėga, mano drauge, ret- 
karčiais dar atidaro duris. 

— Ką pasakei? - klausiu, staiga negalėdamas atplėšti akių nuo 
šaltkrepšio. 


— Aš dievinau Bilį, - sako Elijas. - Gal todėl, kad jis dievino mane. 
Tėvo mes beveik nepažinojome, taigi aš buvau jam vienintelis pa- 
vyzdys. Buvom neišskiriami, kol mano subinės neišsiuntė į koloniją, 
truputį susimoviau su vienu heros reikalu. Man buvo penkiolika. 
Kai išėjau, gavau gerą priežiūros inspektorių, juodį, suprantantį, iš 
kur aš esu ir kas mano motina. Sako jis man: „Tu gal turi ir smarvės, 
ir proto, bet ką darysi su mažium broliu? Gal sužlugdysi? Mažasis 

Bilis niekaip nesuvirškins tokio šūdo kaip tu. Tempi jį žemyn pra- 
garan be kopėčių.“ Man net nereikėjo to apmąstyti, nes žinojau, 
kad jis teisus. Pradėjau tarp savęs ir Bilio daryt atstumą, nors ir 
plyšo širdis. Negaliu pasakyt, kad labai apsidžiaugiau, kai jis tapo 
jūrų pėstininku, bet taip man akmuo nukrito. Buvo skaudu, kai jis 
ėmė vaidinti geresnį ir į mane ir mano nedorybes žiūrėti iš aukš- 
to, labai skaudu, bet vis tiek tas akmuo nukrito. Net kai jis liovėsi 
man skambinti ar su manim kalbėti, vis tiek tai buvo tas nukritęs 
akmuo. Jaučiausi kaip tėvas, savo sūnui pasiekęs daug daugiau, 
nei kada galėjo pasiekti sau. Taip apsidžiaugiau, kai jis man vėl 
pradėjo skambinti, atrodė, kad tie dešimt metų visai nesvarbu. Mes 
vėl buvom draugeliai. Nuo to laiko, kai jis mirė, vis pabundu visas 
išprakaitavęs, galvodamas, kaip perlaužt tuos, kas jam taip padarė. 
Perlaužt juos sau per kelį, vieną po kito. 

Dabar 2 valandos 34 minutės ryto, ir mudu išgėrę beveik visą 
alų. Elijas papasakojo man, kaip virti metą, kaip sukurti tinklą, 
kaip Niujorke surasti farus, kuriuos galima papirkti. O daugiausia 
išmokau apie sviestinio popieriaus pakelius, tapau autoritetingu 
jų specialistu (jie turi būti teisingo dydžio - jei bus per dideli, 
kaina vidutiniam krekiasnukiui bus per aukšta; jei per maži - 
prisidarysi sau per daug darbo, o svarbiausia - neišmandrėti ir 
nepradėti žymėti pakelių savo nuosavu ženklu, tarkim, kokia auk- 
sine Žvaigždute ar kuo, nes teismai nuspręs, kad čia organizuotas 
nusikalstamumas). Jis papasakojo man viską, ką turėčiau žinoti, 
jei kada sugalvočiau prekiauti narkotikais Jungtinėse Valstijose, 
o dabar galiausiai pasakė ir kodėl atvyko į mano šalį. Atėjo man 
pasakyti, nes suvokė, kad jo keršto paieškos beviltiškos. Jis kur 
kas greičiau už FTB suprato tą esminį dalyką apie Aziją: mes 
žaidžiame pagal kitas taisykles, o mūsų - du trečdaliai pasaulio. 
Jis atėjo atsisveikinti. 

Kai Elijas pakyla, man prireikia sienos, kad galėčiau padaryti tą 
patį. Pajutau didžiulę meilę šitam milžiniškam vyrui su milžiniška 

širdimi, ir toji meilė privertė mane gerti su juo lygiomis. Gyvenime 
dar nesu buvęs šitaip stulbinamai girtas. Be to, esu jam dėkingas, 
kad padėjo man išnarplioti vieną bylos detalę, mudviem su FTB 
nedavusią ramybės ištisas savaites. Mediniais kėliais nulydžiu 
jį iki artelės, ir mudu apsikabinę atsisveikiname prie motociklų 
taksi. Jį išlaikyti gali tik didžiausias - honda 500 cma3, ir kai jis 
sėdasi ant galo, traiškydamas pakabą, vaikiai džiūgauja ir stebisi. 
Žiūriu, kaip juodu su vairuotoju nulinguoja į nakties likučius, 
paskui nuklupinėju į savo irštvą, kur su antgamtiška koncentracija 
surenku savo mobiliajame FTB numerį. Pažadinu ją iš kieto miego 
ir man prireikia kelių minučių jai įtikinti, kad nesu koks tajiškas 
patvirkėlio skambintojo variantas. Kol ji susigaudo mano girtose 
vapalionėse, ir visai išsibudina. 

— Supratau, kai Elijas nulaužė mano spyną, - paaiškinu su 
jausmingu išdidumu. 

— Kobros buvo toje skrynioje? Bredlis manė kaip visada iš oro 
uosto pasiimantis prekę? O pitonas buvo viduj, kad atidarytų 
skrynią? 

— Taigi. 

— O kaip ten ta visa problema, kaip gyvatėms suleisti jabos? 

— Niekas neleido. Ji buvo šiaudelyje tarp ledo. Gyvatės snaudė. 
Ledas tirpo. Gyvatės pabudo ištroškusios. Atsigėrė vandens nuo 
ištirpusio ledo. Vandeny buvo jabos. Pitonui nuo jabos pasimaišė. 
Be problemų išlaužė spyną, - sukikenu. - Turėjo būti apsišiktinai 
baisu. 

— O kaipgi tos dvi negyvos gyvatės, kur tu radai - tos, uždau- 
Žytos negyvai“ 

— Skvoteriai turėjo pačiupti tą skrynią dar iki mums atvykstant. 
Kai kurios liko bagažinėje. Kitos aplipo Bredlį. Tas, kur bagažinėj, 
užmušė su kokia nors lazda ar dar kuo. Tomis skryniomis jiems 
atveždavo jabą kas keletą mėnesių - todėl senis Tou ir turėjo už 
ką pasistatyti sau trobelę. 

— Vadinasi, kai kurie patikimi skvoteriai ištraukė skrynią iš 
bagažinės nepaisydami gyvačių, nes jei būtum ją suradęs, būtum 
sužlugdęs visą jų operaciją. Taip, suprantu. Bet tas girtuoklis ne- 
sakė nieko panašaus, ar ne? 

— Gal jis ne toks kvailas. Gal buvo primokytas. Kas čia žino, 
jis gi girtuoklis. 

Pauzė, kuri, manau, turėtų reikšti nuostabą arba dėl tokio mano 
detektyvo talento, arba dėl sunkaus girtumo - nežinau dėl kurio, 
ir man pačiam daro didesnį įspūdį. 

— Ką tu sakai? Na, puikiai padirbėta, partneri. Pasikalbėsim, kai 
išsimiegosi ir išsipagiriosi. Gal po kokios savaitės, ar ne? 


49 


Kažkas beldžia į mano varganas duris. Pašaukia mane, iš pradžių 
Sončajau, paskui detektyve Džitpličipai. Ant čiužinio aiškiai už- 
migau su drabužiais. Galva mirtinai plyšta. Man prireikia kokių 
dvidešimties minučių, kad visas susiglamžęs išropočiau iš savo 
urvo. Kadangi neturiu langų, esu linkęs prarasti laiko pojūtį, ypač 
kai esu negyvai nusišniojęs. Ryški saulės šviesa mane traumuoja. 
Išėjęs į lauką matau, kad priešais artelę ir motociklininkus stovi 
pulkininko atsiųstas automobilis su motociklų eskortu. Tas pats 
leksusas, kuriuo jis visai neseniai buvo mane pagrobęs, tik prie 
vairo kitas vairuotojas. 

Šįkart su mumis keturi motociklininkai, o ir eismo reguliuo- 
tojams įsakyta mums atlaisvinti kelią. Nustembu supratęs, kad 
važiuojame į vietinės reikšmės oro uostą, bet nieko negaliu pada- 
ryti. Būtų gerai, kad jie nerodytų tiek entuziazmo su tomis savo 
prakeiktomis sirenomis. 

Iš limuzino mane tvirtai, bet mandagiai nuveda prie registraci- 
jos į Čiangmajaus reisus, kur vienas mano prižiūrėtojas išsitraukia 

pirmos klasės bilietą mano vardu. Pasinaudoję policijos pažymė- 
jimais, tie prižiūrėtojai nuveda mane į laukiamąją salę, kur visi 
susėdame. Net kai pradeda sodinti į lėktuvą, jie palydi mane iki pat 
laiptelių. Skrydis trunka trisdešimt minučių, kitame gale manęs 
vėl laukia limuzinas. Vairuotojas - nuolatinis Vikorno patikėti- 
nis. Blaivėju ne valandom, o minutėm, ir alkoholis nebepadeda 
sušvelninti aukščiausios kategorijos galvos skausmo. 

Dar niekada nebuvau jo name Čiangmajuje ir dabar nustembu, 
kaip jis toli nuo miesto. Važiuojame palei Pingą kokius dešimt 
kilometrų, kol pasiekiame vietą, kur esama geriausių nekilnoja- 
mojo turto objektų pasaulyje. Kartkartėmis skelbimai apie jų par- 
davimą pasirodo specialiuose laikraščių puslapiuose - milijonų 
vertės rūmai su žaliuojančiais sodais, upės pakrante ir garažais 
penkiems automobiliams. Kai kurie - renovuoti tikmedžio namai, 
kiti — tajų stiliaus imitacijos, tačiau daugiausia - vakarietiškų 
prabangių dvarų kopijos, gal iš Malibu ar Los Andželo. Visų jų 
šeimininkai - gangsteriai. Pulkininko namas dviaukštis, su pla- 
čiais nuolaidžiais raudonais skiedrų stogais, baltomis sienomis ir 
didžiuliais langais. Pora farų su radijo stotimis saugo elektrinius 
vartus, atsidarančius, kai priartėjame. 

Vikorno vairuotojas išlipa iš automobilio ir nerūpestingai nu- 
drožia kiemu, tarsi sugrįžęs namo po darbo dienos. Pulkininkas 
prieina prie durų, apsivilkęs laisvus lininius marškinius, juodas 
plačias kelnes ir įsispyręs į senas odines šlepetes, pažiūri į mane, 
laukiantį automobilyje, ir pamoja užeiti. Keletas smulkmenų - 
velka kojas, užkritusi kairė akis - byloja, kad jis girtas. Turbūt 
vakar vakare kažko būta žvaigždėse. 

Kol prieinu paradines duris, ten jau likęs tik vairuotojas. Jis nu- 
veda mane kiaurai visą namą į milžinišką kambarį per visą namo 
ilgį. Viena jo siena - stiklinė nuo grindų iki lubų, langai išeina 
į seną medinę prieplauką upės vingyje, kur pora žvejų irkluoja 
nedidelę medinę valtį. Atrodo tarsi senų laikų paveikslas - tanki 

džiunglių žaluma linksta į lėtą rudos upės kilpą, du žvejai meta 
tinklus, tvyro tokia tyli ramybė, tarsi būtų sustojęs laikas. 

Kambarys tokio dydžio, kad man tenka pulkininko paieškoti; 
jis sėdi odiniame krėsle viename kambario gale, rūko cigarą ir 
dairosi. Ant kavos stalelio stovi tuščias „Mekongo“ butelis. Tyliai 
prieinu medinėmis grindimis ir atsisėdu į krėslą priešais jį: oda 
itališka, cigarų spalvos, minkšta kaip kūdikio odelė. Ginklas ant 
kavos stalelio tarp mūsų - senovinis kariškas revolveris su maž- 
daug dvylikos colių vamzdžiu. Pulkininkas į mane nežiūri. 

— Pyksti ant manęs, Sončajau? 

— Jūs melavote. 

— Ne visai. Pasakiau tau, kad nepažįstu jokios moters, atro- 
dančios kaip Fatima. Fatima - ne moteris. Tik jau ne tokiam 
senamadiškam žmogui kaip aš. 

- Ji buvo jūsų kontaktas tai Bredlio stumdomai jabai. 

Jis pakelia rankas. 

— Okas man beliko? Reikėjo kažką turėti. Abejojau, ar samdyti 
farangą, bet tam tikra prasme tai buvo protinga. Kaip Amerikos 
ambasados darbuotojas, jis niekada negalėjo būti įtariamas, ta- 
čiau kiek galima pasitikėti užsieniečiu? Man reikėjo ko nors, kas 
pasakytų, kuo jis užsiiminėja, minučių tikslumu. Nusamdžiau ją 
tuo pačiu metu, kai mano žmonės sutiko juo naudotis. 

Dabar jau man eilė linktelėti. Tiek jau supratau. 

— Nesuprantu vieno - kodėl apskritai liepėte mums su Pičajum 
sekti Bredlį? 

— Dėl to, kas judu abudu buvote. Tada jau buvau tikras, kad ji 
nužudys Bredlį, ir maniau, kad amerikiečiai reikalaus išsamaus 
tyrimo. Visi kiti farai greičiausiai tiesiog būtų suėmę Fatimą, 
bet žinojau, kad judu, atsidavę budistai, išsiaiškinę, kas nutiko, 
pagailėsit jos ir nepersekiosit. Juk suprantama, nenorėjau, kad 
ji sėstų į kalėjimą, kur mano priešai galėtų ją ištardyti. Tačiau 
ta jos beprotybė su gyvatėmis man buvo visiškai nelaukta. Nė 

nenutuokiau. Norėčiau, kad manimi patikėtum. Žinojau, kad ji 
jį nužudys, tik nežinojau kaip. 

- Žinojote, kad ji jį nužudys? Ir pasinaudojote mudviem su 
Pičajumi iš gailiaširdiškumo? Nesuprantu. 

Jis užsidengia burną atsirūgti. 

— Aš senstu, Sončajau. Šiomis dienomis vėl bendrauju su savo 
broliu. Prieš daugiau nei pusmetį nusiunčiau jam mobilųjį telefo- 
ną. Jis beveik niekad jo neįsijungia, nes trukdytų jam medituoti, 
bet retkarčiais man paskambina, kai randa, kas jam jį įkraus arti- 
miausiame kaime. Tame savo akmens amžiaus vienuolyne elektros 
jis neturi. Jis sakė, kad man labai pasiseks, jei po šitaip nugyvento 
gyvenimo apskritai atgimsiu kokia nors žmogiška forma. Turbūt 
geriausia, ko galėčiau tikėtis, - luošas elgeta, bet greičiausiai teks 
būti kuo nors iš gyvūnų karalystės ar net vabzdžiu, kokiu nors 
vabalu. Kaip žinai, jis gali būti išties negailestingas. 

— Pasakokit. 

— Sužinojęs, ką Bredlis su Vorenu numatė Fatimai, paklausiau 
jo patarimo. 

— O kaip šitai supratote? 

— Dėl to rusų mafijos padaryto įrašo. Jie įrašinėjo, nes manė, 
kad bus puiki mintis pašantažuoti Voreną dėl sekso su prostitute. 
O vietoj to gavo žmogžudystės įrašą. Vorenas buvo paklaikęs. 
Įsivaizdavo, kaip žlunga visas jo gyvenimas. Paprašė gero savo 
draugo pulkininko Suvito gauti jam tą įrašą ir susitvarkyti su 
rusais. Urkos čia suka biznį, jiems mūsų reikia kur kas labiau nei 
mums jų, bet Suvito juk diplomatu nepavadinsi. Žinai, koks jisai. 
Todėl Vorenas paprašė manęs padėti vardan senų laikų - bet gal ta 
FTB tau visa tai pasakojo? Taigi būtent man teko derėtis dėl įrašo 
atidavimo. Pasirodo, tie urkos turi savo standartus, savo garbės 
kodeksą. Jei jie sako, kad yra tik viena kopija, tai neva turėtų būti 
patikima. Aš nežinau, anksčiau niekada neturėjau su jais reikalų, 
bet jie čia turi išties daug prostitučių ir per Tailandą stumdo galy- 

bę savo heroino, taigi jiems reikia, kad būtume jų pusėje. Vorenas 
pasielgė protingai, prašydamas, kad mes jo vardu derėtumės dėl 
įrašo atidavimo. O už tą įrašą gautų pinigų tikrai turėtų pakakti, 
kad jie užsičiauptų. Vorenas sumokėjo tris milijonus dolerių, be 
mūsų komisinių. Mačiau pavedimą. Gavau įrašą, bet atsisakiau jį 
atiduoti Suvitui ar Vorenui. Suvitas buvo įsiutęs, kaip ir Vorenas. 
Pasakiau Suvitui: „Klausyk, laikysim tą įrašą, kad kontroliuotu- 
me Voreną. Kol jį turėsime, jis darys, ką liepiamas.“ - Vikornas 
mosteli. - Bet paskui pradėjau kalbėtis su broliu. Jis ėmė narstyti 
mano smegenis taip, kaip tik jis ir moka. O tas įrašas, na, žinai, 
ką jie, Vorenas su Bredliu, padarė, yra labai vakarietiška, visai 
nebūdinga tajams, - atsidūsta. - Mudu su tavim prižudėm daug 
vyrų, bet, kiek pamenu, nė vienos moters. O ir kaip tai darėm? 
Tiesiog pasiųsdavom į kitą gyvenimą kiek anksčiau, nei jie tikė- 
josi, paprastai be jokio skausmo ir kančių. 

— Ir ką norite tuo pasakyti? 

— Noriu pasakyti, kad negalėjau leisti jiems padaryti to, ką pla- 
navo, net kekšiukui. - Aš vis dar suglumęs raukau antakius, svars- 
tydamas, gal apsinuodijimas alkoholiu paralyžiavo mano smegenų 
funkcijas. - Nusprendžiau išdėstyti savo problemą broliui ir tegu 
jis man pataria. Apie įrašą jam nepasakojau, jis nežinojo, kad toks 
yra. Jis vieną dieną pameditavo ir man paskambino. Jo sprendimas 
buvo elegantiškas, įžvalgus ir radikalus, kaip įkūnytas budizmas: 
Atiduok jai įrašą. Gali mane vadinti prietaringu seniu, bet ėmiau 
ir atidaviau, vos kelias dienas prieš tai, kai ji nužudė Bredlį su 
tomis gyvatėmis. Savaime suprantama, vos tik ji pamatė tą įrašą, 
tą vargšę rusę su auksiniu strypu bamboje, iškart viską suprato. 

Spoksau į jį, vos sulaikydamas šypseną. 

— Ir tuo įrašu ji valdo Voreną? Ji atsivarė jį čia, į Tailandą? 

— Teisingai. Mes visi jos neįvertinome. Ji pavertė jį savo vergu. 
Manau, kad tai galima pavadinti tajiško stiliaus teisingumu. 


*-v-- 


— O kaipgi tie Voreno prižiūrėtojai, tie khmerai? 

Vikornas pašaipiai sukrenkščia iš gerklės gilumų. 

- Ji visada juos valdė. Vorenas su Bredliu pasisamdė juos su- 
panikavę, kai rusai pradėjo juos spausti, bet kaip Bredlis galėjo 
su jas bendrauti, jei ne per Fatimą? Tie gyvuliai moka tik tajiškai 
ir khmeriškai. Aišku, Vorenas kalba tajiškai, bet jo čia nuolat 
nebūna, o be to, farangais jie nepasitiki. Jos visa tauta džiunglėse, 
ji supranta šitų banditų mąstymą. Vorenas su Bredliu neįžvelgė 
jokio pavojaus, nes nepakankamai įvertino Fatimą. O Fatima 
pamažiukais pavertė save tiems khmerams kultine figūra. Po 
pilietinio karo ir po Pol Poto mirties jie visi sutrikę. Jiems tai lyg 
sugrįžimas į senus laikus, su transseksualais šamanais ir apokalip- 
tinėmis vizijomis - be to, ji visiems jiems davė „Harley-Davidson“ 
motociklus ir „Uzi“. Ji tarsi Pol Poto, Kalėdų Senelio ir hinduistų 
mirties deivės kombinacija, visi vienoje. 

Protui patinka tiesa. Jis intensyviai dirbs, kad suvestų galus, kai 
visi elementai jau sudėti ant žaidimo lentos. 

— Prieš porą dienų ji ir Vorenas pakvietė mane į Voreno saloną, 
ir aš mačiau, kaip ji sunaikino patį brangiausią jo nefrito dirbinį — 
neįkainojamą, ir dar daugybę kitų daiktų. 

— Ji žaidžia su juo. Nežinau, ką yra sumaniusi. Ji - katė, jis — 
pelė. Ji patiria malonumą. Taurė perpildyta, - pulkininkas pakelia 
akis, bet tingioji vis vien pusiau nuleistu voku. - Tiesą sakant, ji 
žaidžia su mumis visais. Įdomi situacija, ką? 

- Ir jūs nežinote*.. 

— Nieko. Nežinau, ką ji suplanavo. Nuo jos visada laikiausi per 
rankos atstumą. Ji man tik raportuodavo, kad prekės atvyko sau- 
giai ir kad produktas deramai perkeltas į kitą miesto galą. Bredlis 
buvo idiotas, jei nenumanė, kad yra tikrinamas kiekvieną tos 
dienos minutę. Kai kurių partijų vertė būdavo dvidešimt milijonų 
dolerių. Ir aš čia kalbu ne apie nefritą, - pauzė, kol jis pasikaso 
nosies šoną. - Tiesą pasakius, man šitas užsiėmimas visai ne prie 
širdies, bet kažkaip juk reikia išlaikyti mūsų žmonių budrumą. 

— O kaip jai pavyko su tomis gyvatėmis? 

— Ji kajinė, jos tauta visąlaik pardavinėja kinams nykstančių 
rūšių gyvūnus, o kinai savo gyvates mėgsta šviežias. Taip kajinai 
tapo puikiais gyvų roplių pervežimo specialistais. Ji tiesiog pasakė 
jiems, ko pageidaujanti, ir susimokėjo. Turbūt viską atliko vienu 
telefono skambučiu. 

Vikornas kilsteli rankas ir pečius. 

— Pati Fatima nebevaldoma, bet tuo įrašu ji valdo Voreną. Kam 
jį žudyti, jeigu jai smagu naudotis juo kaip vergu ir sunaikinti 
lėtai? 

— O per Voreną ji valdo ir jus? Prieš kelias dienas mačiau 
„Bambuke“. 

Gudrus senio žvilgsnis. 

— Tikrai? 

— Ir daktaras Suričajus ten buvo. 

Jis sunkiai nuryja ir žiūri tiesiai į mane. 

— Fatima nori padaryti pasauliui tai, ką pasaulis padarė jai. Tai 
nėra tik Voreno nužudymo klausimas - jis to pasaulio nesukūrė. 
Supranti? O dabar, valdydama Voreną, ji valdo visus. Žinoma, 
kai mane pakvietė, nuėjau pažiūrėti, kaip ji dainuoja. Vorenas 
primygtinai reikalavo - galima sakyti, ėjo keliais maldaudamas - 
mat Fatima taip pageidavo. 

— Ir visas šitas sujudimas tik tam, kad nueitumėt į džiazo klubą 
pažiūrėti, kaip ji dainuoja „Sudie, sudie, juodas strazde * 

- Jei nebūtum toks sušiktas šventasis, viską suprastum. Ji pirmą 
kartą gyvenime viešpatauja, ji valdo pasaulį. Ji imperatorė, žmonės 
pataikauja visoms jos užgaidoms - ir ne tik. Jai buvo labai smagu 
matyti, kaip šokinėju pagal jos dūdelę. 

Tuo momentu aš pasisuku, išgirdęs švelnius žingsnius grin- 
dimis. Juodi šitos jaunos moters plaukai trumpi, kirpti beveik 
ežiuku, ausyse kaba auskarai. Ji mūvi džinsus ir vilki juodą pa- 
laidinukę su petnešėlėmis, atidengiančią virš dešinės krūties 

ištatuiruotą įmantrią chrizantemą. Pirma man kilusi mintis - 
turbūt tai viena jo dukterų, tačiau paskui prisimenu sklidusias 
paskalas, kad toji tatuiruotė priklauso Da, ketvirtajai pulkininko 
mia noi, arba mažajai žmonai. Į gigantišką revolverį ji faktiškai 
nekreipia dėmesio, vos žvilgteli, nusilenkia man ir - pamačiusi, 
koks Vikornas girtas, paniekinamai į jį pažiūrėjusi - greitomis 
paklausia, gal pageidautume arbatos ar kokių gėrimų? Jei ne, ji 
norėtų, kad Vikorno vairuotojas nuvežtų ją į miestą, mat susita- 
rusi susitikti su drauge. Sudirgęs pulkininkas leidžia jai pasiimti 
automobilį, ir mudu akimis nulydime ją, nueinančią basomis per 
grindis. Vikornas pamakaluoja ranka. 

— Klaida. Aš dinozauras, Sončajau, ir nesusivokiau, kaip pa- 
sikeitė mūsų šalis. Seniau, kai pasiimdavai mia noi, tereikėdavo 
išmaitinti ją ir jos šeimą ir padaryti jai vieną kitą vaiką. O da- 
bar, - jis papurto galvą, - didžiausia mada tobulintis. Sumokėjau 
už kirpimo kursus, kosmetologijos kursus, tatuiravimo kursus, 
begalinius aerobikos kursus, o paskutiniai - interneto kursai. 
Aiškina man, kad namie baigia išprotėti iš nuobodulio ir nori 
atidaryti savo interneto kavinę. Nepanašu, kad ji apskritai norėtų 
vaikų. Sako, kad esam sudarę sandorį, turim sutartį. Ji man duoda 
savo kūną, kada tik esu pajėgus, ji man ištikima, o aš atsidėkoju 
jai finansuodamas jos kilimą aukštyn. Galima sakyti, kad ji - gyva 
Rytų ir Vakarų samplaika. 

— Tas sandoris neatrodo toks jau prastas. 

- Žinau, bet kurgi toji romantika? Ji manęs net nebijo. Ar matei, 
kaip ji pažiūrėjo į tą šautuvą, tarsi sakydama: „Ir vėl senis užsi- 
iminėja savo žaidimais?“ Vakar ji manęs klausia: „Ar mes šiandien 
turim seksą, ar galiu žiūrėti futbolą?“ Nuo kada gi mūsų moterys 
šitaip domisi futbolu? 

— Jau gana seniai. Galiu patvirtinti, kad dažnai joms tai labiau 
patinka už seksą. 

— Ji pati ambicingiausia ir mažiausiai patenkinta iš visų mano 
žmonų. Ar šitas nuolatinis nepasitenkinimas ir yra moterų išsi- 
laisvinimas? Kas čia per pasaulis? Nemanau, kad noriu ilgai jame 
užsibūti. Ar ruošiesi siųsti mane į kitą inkarnaciją, ar ne? 

Kai pasilenkiu paimti ginklo, pulkininkas net neįsitempia. Ati- 
darau jį pažiūrėti lizdų - visi pilni. Susivokiu, kad jis visai rimtai, 
kad nori, jog jį nušaučiau. 

— Manai, kad blefuoju? 

— Ne, bet tikrai Žinau vieną žmogų, kuris, kai papasakosiu šitą 
istoriją, suabejos, ar ginklas buvo užtaisytas. 

Atstatau vamzdį į vietą ir padedu revolverį atgal ant stalo. 

— Taigi, o iš kur žinai, kad šoviniai ne tušti? Praleidai per daug 
laiko su FTB, mano drauge, pradėjai mąstyti kaip amerikietis, — 
jis pakelia revolverį ir laiko abiem drebančiom rankom. - Garbė 
yra garbė, - priduria. 

Šūvis išmuša stiklo sienoje dantytą skylę ir prišaukia apsaugą 
iš visų keturių pusių. Vis dar laikydamas revolverį, jis mosteli 
jiems grįžti, iš kur atėję. Garsiai trinktelėdamas padeda jį atgal 
ant stalo. Šūvis aidi man ausyse, o iš žaibais suskilinėjusios per- 
šauto stiklo sienos girdėti lygus byrančių duženų skambesys. 
Sunku paaiškinti, kodėl šita melodrama tik pagilino mano meilę 
pulkininkui. Jis taria: 

— Nežinau, kodėl pasistačiau farangųy stiliaus namą. Kai buvau 
jaunesnis, Vakarai man darė didžiulį įspūdį. Dabar jau matau, 
kiek daug savęs esame praradę. Pažiūrėk į tą kvailą langą. Koks. 
idiotas įrenginėja stiklinę sieną tropikuose? Geriau maži langai su 
langinėmis, aukštos lubos, kuo mažiau šviesos, tikmedžio sienos, 
gyvybės jausmas, daug vietos kvėpuoti. 

Jis nusuka akis. Dabar, kad pažvelgtų į žvejus, jam tenka kiek 
palenkti galvą. Savo galvoje išgirstu jo mintis, gana garsiai. Jis 
kalbasi su savo broliu, pripažįsta, kad būtų buvę geriau nugyventi 

gyvenimą paprastu žveju. Jo brolis pataria jam nepainioti senti- 
mentalumo su nirvana. Vikornas atsisuka į mane su bejėgiška 
veido išraiška. 

— Girdėjai tai, ar ne? Jis absoliučiai negailestingas. Niekur ne- 
leidžia išsisukti. 

Vikornas gana sunkiai pakyla iš krėslo ir pamoja man sekti iš 
paskos. Nusiveda mane į nedidelę privačią kino salę su milžinišku 
TV ekranu ir kokiomis dvidešimt kėdžių priešais jį. Liepia man 
sėstis, penkioms minutėms išeina ir grįžta su vaizdajuoste. 

— Suprantama, pasidariau kopiją. 

Lenkdamasis taip, tarsi būtų dešimčia metų vyresnis, jis įkiša 
vaizdajuostę į aparatą ant lentynos po televizoriumi, ir akimirks- 
niu išvystame baltaodę slaviškų bruožų merginą šviesiais plaukais. 
Ji su džinsais ir aptemptais marškinėliais, smagiai šypsosi, aiškiai 
pasiryžusi užkariauti kažkieno, ekrane nematomo, dėmesį. Link- 
teli, atsakydama į kažkokį ženklą, ir ima nusirenginėti. Iš pradžių 
nukrinta marškinėliai, pasirodo juoda liemenėlė ir auksinis stry- 
pelis, įstrižai pervėręs jos bambą. Ji brauko per jį pirštu, sudeda 
lūpas O forma ir vedžioja aplink jas, laižo liežuviu. Palinksta 
nuo klubų į priekį ir atsisega liemenėlę. Pakrutina liemenį, kad 
krūtys palinguotų, tačiau paskui iš jos labai trumpam surauktų 
antakių ir klusnaus linktelėjimo mums paaiškėja, kad auditorijos 
tai nedžiugina. Džinsus ji nusimauna kur kas rimčiau. Dabar 
lieka nuoga, vienomis kelnaitėmis su siaurute juostele. Pasirodo, 
auditorijai šitai irgi neatrodo erotiška, ir ji kiek suirzusia mina jas 
nusitraukia ir stovi nuoga, įsirėmus rankomis į klubus, laukdama 
nurodymų. Paskui sutrikusi pakelia rankas virš galvos ir kelias 
sekundes taip laiko. Nėra abejonių, kad to tikslas - išryškinti tą 
aukso strypą jos bamboje. 

Šiuo momentu Vikornas sustabdo juostą ir klausiamu veidu 
pasisuka į mane. Jei nekalbėtume apie odos spalvą, panašumas 
į Fatimos kūną pribloškiantis. Vikornas paspaudžia paleidimo 

mygtuką. Blondinė pagal nurodymus nuleidžia vieną ranką, pirš- 
tais suima tą auksinį strypą ir brauko juo aukštyn žemyn, aukštyn 
žemyn, aplink ir aplink, - vyriškos ir moteriškos masturbacijos 
derinys. 

Dabar ji išsitiesia ant lovos, stovinčios už jos, ir auksinis stry- 
pas, regis, vėl ima dominuoti ekrane. Jos kūno kalba byloja, kad 
kaskart, kai tik liaujasi jį glostyti, ji sulaukia kliento papeikimo. 
Dabar ji apsiverčia ant pilvo. Dvi milžiniškos juodos rankos aki- 
mirksniu čiumpa vieną jos riešą ir greitai pririša juostele prie 
metalinio galvūgalio, tuo tarpu kitos rankos - baltos, su auksine 
apyranke ant riešo - pririša ją iš kitos pusės. Ji prisimerkia ir įti- 
kinamai suvaidina apimtą geismo. Kamera filmuoja tik jos veidą ir 
viršutinę kūno dalį, taigi tik iš jos veido išraiškos galima nuspėti, 
kad ji patiria įsiskverbimą. Jos veido išraiška staiga pasikeičia 
į smarkų fizinį šoką per pirmąjį kirtį, kiek aptaškantį jos veidą 
krauju. Imu rėkti, kad Vikornas stabdytų juostą. 


Televizoriaus ekranas tuščias. Vikornas žiūri į mane su kone 
akademinio - ir girto - susidomėjimo išraiška. 

— Mano brolis gana daug kalbėjo apie jus su Pičajumi. Sakė, 
kad judu abu labai talentingi, tik skirtingai. Sakė, kad tavo pro- 
blema - visiškas tapatybės nebuvimas. Gali būti kuo tik panorėjęs, 
bet kuo tiesiogine to žodžio prasme, bet tik trumpam. Kuo buvai 
štai ką tik, auka? 
sigėdęs savo silpnumo. 

Mano nuostabai, pulkininkas apkabina mane per pečius. 

— Viskas gerai. 

Trumpa tyla. Aš sakau: 

— Ką gi, teks man ją atiduoti teisingumui? 

Šitas klausimas dar labiau jį pasendina. Oda po jo stipriu žan- 
dikauliu kažkaip suglemba. Dabar jame išvystu roplį: palaida 

oda, priešistorinį, suktą. Ne atgimimą roplio kūne, bet nuolatinį 
rūpestį, kaip išsisukti nuo savo paties godumo pasekmių. Jis pra- 
byla su begaliniu nuovargiu: 

— Matyt, kad taip. 

— Norit padėti? 

— Kokiu būdu? 

— Kinai? 

Jis linkteli ir suspaudžia man ranką. 

— Viskas priklauso nuo jų. Jei jie nuspręs apginti savo žmo- 
gų, mums galas, visiems. Fatima ištransliuos šitą įrašą per visą 
internetą ir išprotės. Kas žino, ką ji pridarys? Jie atėmė jos žmo- 
giškumą - ką jai prarasti? Khmerai ją palaikys, jie irgi neturi ko 
prarasti. Bus skerdynės. 

Prie durų jis man primena susiraukšlėjusią rupūžę. Bejėgiškai 
mosteli, paskui vėl sugriebia man už rankos ir jo akys nušvinta 
nauja šviesa. 

— Tas juvelyras yra ligonis, bet taip pat ir genijus. Būtum matęs 
jį pačiame žydėjime. Čiučou myli jį. Kokiu būdu, tavo nuomone, 
ir man pačiam šitaip gerai sekėsi? Viskas kyla iš kinų kvartalo, 
supranti? Mes, tajai, tinkame tik kruštis, kautis, gerti ir mirti. To 
Vorenas - ir jo kinai draugai - mane ir išmokė, - ilga tyla. - Geri 
buvo laikai. Laoso kalnai yra tikroji Budos žemė. Žalia, rytais 
tiršta nuo rūko, kildavom va šitaip, - parodo delnu statumą, - ko! 

"pasiekdavom šešis, aštuonis, dešimt tūkstančių pėdų. Ten oras 
išretėja, sukausto ledinis šaltis. Patas paleisdavo tą savo prakeik- 
tą juostą su „Valkirijų skrydžiu“ - tada pirmąsyk supratau, kad 
farangas gali mylėti tają. Dukart dužome kulkomis suvarpytu 
lėktuvu. Aš prišikau kelnes, bet tas amerikietis lakūnas buvo tarsi 
supermenas. Kažkaip nusigavome į Longtiengą. Hmongai irgi 
buvo nuostabūs. Kaip kas nors gali suprasti opiumo prekybos ne- 
kaltumą? Vorenas buvo geras hmongams, jis privertė savo draugus 

čiučou mokėti pačią aukščiausią kainą - kaip tau patinka? Net ir 
jis tais laikais buvo garbingas. 
Pasisukęs eiti atgal į namus Vikornas susikūprina. 


50 


Čia jau nebe klausimas: Kas tai padarė? Greičiau jau: Ką ji darys 
toliau? Kol FTB buvo čia, šitas klausimas spaudė mus abu, tarsi 
būtų neišvengiamybė, kad kažkaip mudu pasieksime tą tokią 
tvarkingą, Vakarų taip mėgstamą pabaigą, kai visi taškai ant i 
sudėti ir visi brūkšniai ant t subraukti. Gal turėjome su Džouns 
drauge žengti į saulėlydį, ir dar be jokio vikraus tajiško skeleto 
mums įkandin? Tačiau Vorenas laimėjo, bent jau šitą mūšį, ir 
man vakar teko palydėti ją į oro uostą. Mudu buvome susikaustę, 
meilūs ir melancholiški tuo pačiu metu. Jos akys meldė, kai ji 
tarė: „Pasiilgsiu tavęs, Sončajau“, - todėl kai atsakiau: „Ir aš ta- 
vęs pasiilgsiu, Kimberle“, - man irgi teko nutaisyti meldžiančias 
akis. Slaptai širdyje apraudojau, kad ji nepajudėjo Keliu tiek, 
kiek galbūt tikėjausi. Žinoma, ji sugrįš. O tuo tarpu: Ką Fatima 
darys toliau? virto vienu tų atvirų tajiškų klausimų, į kuriuos 
visai nebūtina šame gyvenime tikėtis atsakymo. Kai nebeliko to 
mane į priekį varančio nekantrumo, nebežinau, ką darysiu toliau, 
jei darysiu apskritai. Suimsiu ją? Pulkininkas to nepageidauja, 
o galimybė, kad už niekšišką žmogžudystę ji nebus nubausta, 
manęs nepiktina, kaip, tavo nuomone, turėtų, farange. Žinoma, 
negaliu pamiršti Pičajaus — bet ar ji nėra jo žudikė tik labai pa- 
viršutiniška prasme? Juk visi žinome, kas iš tiesų tai padarė, ar 
ne? O ką gi man daryti su juo, tuo prototipiniu vakariečių? O 
kur dar, žinoma, kone kasnaktiniai mano pasitarimai su mirusiu 
sielos partneriu, apie kuriuos jums dar nieko nepasakojau. Šiomis 

dienomis jo, pasirodo, visiškai nedomina jokie klausimai, kylan- 
tys dėl sunaikinto jo cheminio kūno, kurio, geriau pagalvojus, jis 
net ir džiaugiasi atsikratęs. Esama galybės būdų palaikyti ryšį, 
sako jis man paslaptingai, kai mudu nusileidžiame į prieblandos 
zoną tarp budravimo ir miego. 

Man trumpam šmėkšteli galvoje, kad vis dėlto Jungtinės 
Amerikos Valstijos mane išvaduos iš šios dilemos. Staiga kaip 
perkūnas iš giedro dangaus mane pakviečia - iškviečia čia gal 
tinkamesnis žodis - į mano antruosius namus, JAV ambasadą 
Vireleso gatvėje. Praeidamas pro savo draugą vartų apsauginin- 
ką negaliu neatkreipti dėmesio į vos pastebimą pagarbos man 
koeficiento padidėjimą - atmieštą gana akivaizdžiu šlakeliu 
smalsumo, derėtų pridurti. Paskui mano kompanionė iš senų 
senovės Katerina Vait ateina ir praneša naujieną, kad šįkart aš 
einu ne pas FTB teisinių reikalų atašė, o - ji greitai akimis per- 
bėga mano veidą, kad įsitikintų, ar aš tikrai suvokiu, kokia man 
tuoj teks garbė, - pas ambasadorę. Spėriai nužygiuojame amba- 
sados patalpomis, skirtomis karaliams ir princams priimti. 

Tiek ambasadorė, tiek jos pavaduotoja - moterys ir, jei ne- 
minėsim etninės kilmės, galėtų būti nutašytos pagal tą patį 
aukštos, lieknos, keturiasdešimt gerokai peržengusios, ilgų ran- 
kų, gyvų manierų ir balso tono, kuriuo tikimasi paklusnumo, 
damos šabloną. Ambasadorė balta, o jos pavaduotoja - juoda. 
Mane į susitikimą atvedė po skerdynių. Faktiškai matau ant ki- 
limo sutrintas kruvinas Roseno ir Neipo karjeras. Neipas dabar 
priklausomas nuo savo jaunystės likučių ir to, kas padėtų jam 
išbūti šitą susitikimą iki galo, bet Rosenas atrodo nuliūdęs. Jie 
stovi aplink stalą, didesnį už didžių didžiausią dvigulę lovą; sėdi 
tik ambasadorė. Už jos prie lango kaba Amerikos vėliava, o už 
vėliavos plyti išpuoselėti ambasados sodai. Pavaduotoja stovi 
greta jos. 

Kai prieinu, ambasadorė maloningai atsistoja ir paspaudžia 
man ranką, o Rosenas tuo tarpu mus supažindina. Įdomu, ar tik 
jos mandagumas nebus tam tikra priekaišto kitiems forma. 

— Na, reikia manyti, jūs žinote, ko mes čia susirinkome, de- 
tektyve? 

— Gal dėl to, kad dingo ponas Silvestras Vorenas? 

— Kaip pirštu į akį. Jau sulaukiau dviejų senatorių faksų, skam- 
bučių ir elektroninių laiškų, skambučio iš Baltųjų rūmų, skubaus 
fakso iš jo advokato Niujorke ir šio bei to iš jo darbuotojų, - ji 
žvilgteli į savo laikrodį, paskui - į pavaduotoją. - Bet dvyliktą 
turiu susitikimą su Karaliene, paskui skrendu į Tokiją. Taigi vis- 
ką palieku jums. Galite tęsti čia, nėra reikalo visiems kraustytis į 
kitą kabinetą. Atsiprašau, kad išeinu jums vos atvykus, detektyve. 
Bet labai tikiuosi, kad galėsite mums pagelbėti. Jūsų pulkininkas 
Vikornas šįryt telefonu jus labai išgyrė. Sakė, kad jį surasite, - ji 
greitai nužvelgia mano veidą. - Šitam klausimui turėtų būti ski- 
riamas didžiausias prioritetas, - ji paskutinįsyk žvilgteli į pava- 
duotoją, linkteli jai ir išžingsniuoja iš kabineto pro duris netoli 
rašomojo stalo. 

— Ką gi, manau, kad galime prisėsti, - sako pavaduotoja. 

Pereiname kabinetą ir susėdame ant krėslų ir sofų aplink kavos 
stalelį. 

— Detektyvo labui, norėčiau tiesiog perbėgti ambasadorės išsa- 
kytais dalykais, - ji tvirtai pažvelgia į mane ir iškelia du pirštus. — 
Dvi galimybės, detektyve. Arba tai terorizmas, arba ne. Turime 
tik kelias valandas nuspręsti. Viena vertus, Silvestras Vorenas yra 
žymus amerikietis, besilankantis čia kas mėnesį. Jis draugauja su 
prezidentais ir valstybių vadovais ir Pietryčių Azijoje turbūt yra 
žinomas ne menkiau nei Valstijose. Gal net labiau. Šioje valstybėje 
nemaža musulmonų. O nusileidę vos piečiau, į Malaiziją ir In- 
doneziją, turime valstybes, kur musulmonų daugiausia pasaulyje 

ir netrūksta ekstremalių grupuočių. Sienos kiauros, bet kas gali 
atvykti tiek sausuma, tiek jūra. Man neverta jums pasakoti, kokias 
sąsajas Žmonės ims suvedinėti. Suprantat problemą, detektyve? 
Diplomatijos čia ne mažiau nei teisminio tyrimo. Teisinių reikalų 
atašė ir turime todėl, kad šitie dalykai kartkartėmis painiojami, ir 
kai šitai gresia nutikti, mums patinka žinoti šiek tiek iš anksto, - ji 
suspaudžia lūpas, nužvelgdama visus kitus. 

Mes čia vaidiname Amerikietiškąją Rūstybę, man visai nepa- 
žįstamą žanrą. Pasirodo, esama implikacijos, kad kuo griežčiau 
nusiteiki, tuo labiau tikėtina išspręsti problemą. Tačiau kokią 
problemą? Tik po kurio laiko susivokiu, kad už Rūstybės fasa- 
do mes vaidiname man kuo puikiausiai pažįstamą pantomimą. 
Atrodo, kad biurokratijos dėsniai labai panašūs į fizikos, jie 
vienodi visuose žemės kampeliuose. Dabar viską suprantu: čia, 
šiame nuostabiame ambasadorės kabinete, esu formos dėlei. Bus 
surašyta ataskaita, kad vos išgirdusios nerimą keliančią žinią apie 
Voreno dingimą ambasadorė ir jos pavaduotoja abi asmeniškai 
pasikalbėjo su detektyvu Džitpličipu. Nustačius, kad tai nesietina 
su terorizmu, joms nebeliko nieko kito, tik leisti vietos policijai 
tirti bylą savais metodais, bendradarbiaujant su FTB teisiniais 
atašė, kuriems, savo ruožtu, buvo skirtas griežtas papeikimas už 
akivaizdų aplaidumą ir nesugebėjimą apsaugoti žymaus Ameri- 
kos piliečio. Kartu su visiems prieinama ataskaita bus parengta ir 
slaptoji, su įrašu, kad Vorenas yra ištvirkęs psichas ir dabar turbūt 
voliojasi surištas kokioje nors medinėje pašiūrėje ir gauna, ko 
nusipelnė, nekeldamas jokio pavojaus nei Amerikos saugumui, 
nei jokiam kitam JAV piliečiui Pietryčių Azijoje. 

— Į šitai mes žiūrime itin rimtai, - lėtai sakau tam atvejui, jei 
kas norėtų mane pacituoti. 

Pavaduotoja - nuovoki moteris, nusišypso man stebinančiai 
maloniai. 

— Man labai palengvėjo tai išgirdus, - atsako ji lygiai taip pat 
lėtai. 

— Mes įsitikinę, kad šiuo atveju su terorizmu tai nesietina. 

Neipas kone išsiviepia, o Rosenas aiškiai priblokštas, kad ne 
amerikietis moka žaisti šitą žaidimą. 

— Galiu tam pritarti, - sako jis, su patologiniu nuoširdumu 
žiūrėdamas pavaduotojai į akis. 

Teoriškai tuo galėtume ir baigti, bet susirinkimo būta kiek 
trumpoko ir jis prašyte prašosi pagražbyliavimo. Ir šiaip staiga 
pajuntu norą pasirodyti. Jau praėjo kuris laikas, bet toji mąstysena 
yra keistai nenugalima. 

— Nors Tailandas ir yra humaniška budistinė visuomenė, at- 
sidavusi žmogaus teisėms ir savo piliečių orumui, turtingesnės 
pasaulio šalys privalo suprasti, jog ne visada ištenkame resursų, 
kad atitiktume tokius aukštus teisėtvarkos standartus, kurie, tiesą 
sakant, yra prabanga, prieinama tik daug anksčiau savo pramonę 
išvysčiusioms šalims. 

Pavaduotoja ima greitai mirksėti, kol susivokia, ką aš čia 
darau. 

— Ar galėčiau, esant reikalui, jus pacituoti? 

- Savaime suprantama. 

Ji linkteli Rosenui, jis linkteli Neipui, o tas išsitraukia tuši- 
nuką. 

Dabar pokalbis baigtas ir visi atrodo patenkinti, kad vietos 
policininkas taip puikiai įvaldęs kilnų šiknos sergėjimo meną. 
Neipas primygtinai prašosi palydėti mane atgal į Tailandą. Prie 
vartų jis prabyla: 

— Jis pas tą katojų, ar ne? Manot, kad kas nors dar liks, kai ji 
baigs? Gal koks nykštys ir pora kelio girnelių? 

Ilgai žiūriu į jį, o paskui mosteliu ir pasigaunu taksi moto- 
ciklą. 


Grįžęs į savo irštvą susisuku suktinę. Mano mobiliojo ekranas 
rodo 12:56. 

Laukti sunku tik tiems, ką trikdo laiko apgaulingumas. Žinoma, 
kvaišalai padeda. Praėjo ištisos savaitės, Džouns man tris kartus 
skambino iš Valstijų, visada sekmadieniais. Farangų vienatvė 
yra sekinanti liga, nuo kurios - anksčiau ar vėliau suvoks FTB - 
Tailandas gali būti vienintelis vaistas. Jausmas, kad kažkaip seku 
savo motinos pėdomis, mane labai trikdo, bet neleidžiu jam savęs 
žlugdyti. Juk šiaip ar taip, yra galybė veiklos. Nong baras neofici- 
aliai jau atidarytas, ir jai stulbinamai gerai sekasi. Reikia tikrinti 
apskaitą, dalyvauti akcininkų susirinkimuose, užsakinėti prekes. 
Suskamba telefonas. 

Telefonu daktaras Suričajus įsitempęs ir formalus, negirdėti 
nei tono, tarsi kalbėtų su ligoniu, nei to madingai vulgaroko 
niuanso. Manau, kad tokiu balsu jis bendrauja ligoninės vadovų 
susirinkimuose, kai aptarinėjami praktiniai finansinio balanso 
aspektai. Jis kalba labai mažai, tiesą sakant, mane apima jausmas, 
kad jis mieliau išvis neskambintų. Prašant pacientui, jis kviečiąs 
mane į savo namus 30-ojoje gatvėje iš Sukumvito, visai netoli nuo 
„Emporium“ prekybos centro. 

Tai greičiau rūmai, o ne namas, su elektra valdomais vartais ir 
uniformuota apsauga. Be paties daktaro apsaugininkų, stoviniuoja 
ir šeši dailiai apsirengę kinai, paniurę, bet budrūs. Man atvykus, 
vienas jų kažką suloja, matyt, čiučou dialektu, aiškiai liepdamas 
kitiems netraukti ginklų iš po švarkų. Tarnaitė įleidžia mane į 
namą ir nuveda į didelę svetainę, kur atsisėdu ant sofos palaukti. 
Suričajus iš koridoriaus ateina su berankove kanarėlės geltonu- 
mo liemene ir kelnėmis, kiek suraukęs antakius, nešinas vienu 

popieriaus lapu su tajiškai surašytu pareiškimu ir elegantiškai 
suraitytu vakarietišku parašu po juo. Atidžiai jį perskaitau, ir visai 
be nuostabos linktelėjęs grąžinu jam. Atrodo, kad nesutariančios 
šalys priėmė vieną tų rytietiškų sprendimų, kurių tiek daug pasi- 
rinkimų trokštantys Vakarai ir įsivaizduoti negalėtų. 

— Buvau paprašytas priimti jį į savo namus kaip pacientą. Su- 
prantama, kad jis nenorėtų būti jokioje viešoje įstaigoje. Iš ligoni- 
nės man teko atsigabenti labai daug įrangos. O dabar jis dėl kažko- 
kių priežasčių panoro susitikti su jumis. Toks dalykas gali sukelti 
siaubingus ir kraštutinius asmenybės pokyčius. Jis nusprendė, kad 
jūs vienintelis pasaulyje jį suprasite. Ar judu artimi draugai? 

Gyvos Suričajaus manieros mane suerzina, ir aš nebesivarginu 
atsakyti į jo klausimą. 

— Jis sudarė sandorį su Fatima? 

— Jo draugai sudarė. Tie mano namus užplūdę čiučou. Net 
neįsivaizduojate, koks viduramžiškas gali būti tas kinų protas. Jie 
visiškai nešiuolaikiški žmonės. Jų požiūriu, tokios kaip jų draugo 
Voreno seksualinės problemos sprendimas labai paprastas, net jei 
gydymas ir gana radikalus ir - drįsčiau tarti - uždraustamiestiškas. 
Fatima pastatė juos į keblią padėtį. Leisdami jai jį nužudyti jie 
pasišiukšlins, gali net pasirodyti, kad jiems stinga galios apsaugoti 
savą Žmogų. Jei saugotų jį, Fatima vis vien jį sunaikintų išplatinda- 
ma įrašą internetu ir galbūt duodama valią savo khmerams. Šitai 
buvo kompromisas, su kuriuo sutiko net Vorenas, pasirašydamas 
ant štai šito popieriaus lapo. Žinoma, galėjo rinktis - arba tai, arba 
mirtis. Fatima nusileido, kai jis perrašė jos vardu daugiau nei pusę 
savo turto. Dabar ji turbūt turtingiausia Tailando moteris. O gal ir 
turtingiausias transseksualas pasaulyje. Verčiau eime. Operavau 
vakar. Jis vis dar labai silpnas, bet, kaip ir sakau, pagrindinis daly- 
kas yra kardinalus asmenybės pasikeitimas. Bijau, kad dvasiškai jis 
labai nestabilus. Pamatysit, - trumpa tyla. - Iškart po operacijos 
jį ištiko šokas. Man teko pripumpuoti jį trankviliantų, antraip 

būtų miręs. Net ir po šito jo gyvybinės funkcijos kelias minutes 
buvo sustojusios, - jis kurį laiką tyrinėja mano veidą, ieškodamas 
supratimo, bet aš nė nenutuokiu, ką jis nori pasakyti. 

Einame stebėtinai plačiu privačiam namui koridoriumi, ant 
sienų kabo įspūdingi originalūs devyniolikto amžiaus Krungtepą 
vaizduojantys tapybos darbai. Pasukame kairėn, į turbūt jau vėles- 
nį namo priestatą, ir įeiname į plieno ir stiklo soliariumą, tik sodo 
vaizdą beveik visą dengia užuolaidos nuo sienos iki sienos. Galva 
ant pagalvės faktiškai neatpažįstama; nepasakytum, kad pasikeitė 
bruožai, bet žmogus, gyvenantis šitame kūne, beveik nepanašus į 
ankstesnįjį. Kaip besimokančiajam Kelio, ši transformacija man 
nepaprastai įdomi: naujasis gyventojas paveldėjo kūną ir jam visai 
nepažįstamos atminties ląstelių kolekciją, ir dabar jam tenka ban- 
dyti visa tai suvokti. Silpnesnę dvasią ištiktų nervinis priepuolis, 
bet šita nusprendė tiesiog susipainioti. 

Jis silpnai pamoja man prisėsti ant krėslo prie lovos. 

— Sveikas, mano mielas drauge, - prabyla tajiškai. 

Sustingstu kaip nulietas: išgirdau Pičajaus balsą. Veidas nusi- 
šypso. Ir prabyla angliškai: 

— Viskas gerai, aš vis dar prieblandos zonoje. Tavo draugas 
perduoda linkėjimus. Žinai, jis labai talentingas. Argi realybė ne 
nuostabi? 

Staiga jis prapliumpa ašaromis. 

- Čia guli idiotas, pabandęs maustyti Rytus - ar žinot, kieno 
tai žodžiai, detektyve? 

— Ne. 

— Kiplingo - visai kitos anglosaksų imperijos poeto. Dieve, 
apsaugok mus nuo mūsų aklumo, - rauda. - Dieve, išgelbėk 
mus, - ištiesia ranką paimti manosios. - Pažiūrėkit, tik pažiūrėkit 
į mano gyvenimą. 

Jis mosteli ranka tarsi viską nušluodamas. Iš karto nepastebėjau 
visame kambaryje dėmesingai išdėliotų turtų. Čia stovi žirgas su 

raiteliu ant alebastrinio paaukštinimo. Yra neįkainojamų kūrinių 
iš Voreno kolekcijos, įskaitant ir juvelyrinius dirbinius iš Uždraus- 
tojo miesto. Išties, neprilygstamas nefrito švytėjimas čia sklinda iš 
visur. Vorenas - jei vis dar galiu jį taip vadinti - paspaudžia jungi- 
klį prie savo dešinės rankos, suūžia elektrinis variklis. Užuolaidos 
karališkai lėtai atsitraukia ir atidengia nuostabaus grožio sodą, 
vilnijantį bugenvilijomis, kinrožėmis, rododendrais, su puikiu 
fikusu su šaknimis ore, mediniu suolu aplink vandens dubenį ir 
spalvomis sprogstančiais gėlynais. 

— Matai, - aš pašoku, vėl išgirdęs Pičajų, kalbantį Voreno balso 
stygomis, - čia yra jo siela: visas gyvenimas išorėje, kitoje stiklo 
pusėje. O viduje tik akmuo. Štai tau tavo farangas. 

- Jis nupjovė manąjį, todėl jam padariau tą patį, - dabar pro jo 
burną ima šnypšti Fatimos balsas. 

Man sustingsta kraujas, o nugara nueina kraupūs pagaugai, 
tačiau lovoje gulinčiai figūrai jo kiti lankytojai, regis, nė motais. 

— Ar žinote, kokią pačią paskutinę pamoką išmoksta farangas, 
pabandęs apmauti Rytus? - klausia jis amerikiečio Voreno balsu. - 
Kad jį dulkino nuo pat pradžių. Nuo pat pradžių. Svarbiausia — 
nieko jam nesakyti iki tol, kol jau būna per vėlu, - sugriebia mano 
ranką. - Jūs turite daugiau kantrybės, daugiau istorijos, daugiau 
gudrybės, daugiau burtų - be to, saulė pas jus ateina dvylika va- 
landų anksčiau nei pas mus. Kaip mes kada nors galėtume prieš 
jus laimėti? 

— Jis norėjo dirbinti žmones tarsi papuošalus, - sako Fatima. - 
O dabar kas gi nupirks jį? 

— Turėk gailiaširdiškumo, - prašo Pičajus. 

— Absurdas, - atsako Fatima. 

— Nueik per giliai į Vakarus, ir pats akmeniu pavirsi, - sako 
Vorenas. - Galima sakyti, daugiau nieko ir nereikia. Anksčiau ar 
vėliau imsi pardavinėti žmones, vienaip ar kitaip. O jei jau par- 
davinėji, tai kodėl jų nemodifikuoti? O, toji demoniška žmogaus 

formų grožybė! Kas gali atsispirti dirbinti ją tarsi patį geriausią 
nefritą? Peržengi tą slenkstį net pats nepastebėdamas. Amerika 
yra mirties žemynas. Tas žinoma jau tūkstančius metų. Didžio- 
joje kosminėje loterijoje pabuvau viskuo - vyrais ir moterimis, 
vagimis, princais ir vergais - šitoje žemėje užsibuvau per ilgai. 
Kūnas yra lėlė, bet jis sugadina sielą. Manote, kad aš vienintelis? 
Šitą velnią sunku nugalėti, detektyve. Tai magina taip, kad trūksta 
žodžių. Aš norėjau tobulos formos, kurioje galėčiau ištirpti, tačiau 
formos tirpo anksčiau už mane. Tokia ta tiesa apie mane, patinka 
jums ar ne, - jis žvilgteli į mane - tik kas gi už tų akių slypi? - Kurti 
tobulus žmones iš padugnių - negi manot, kad tam atsispirsim, 
vos Amerikos imperija priaugs iki paauglystės? 

Kai durys atsidaro ir į kambarį įeina Suričajus, nesusilaikau 
nepažvelgęs į jį bejėgišku žvilgsniu. Tas supratingai linkteli. 

- Jis kalbėjo Fatimos balsu? Šiurpoka, ar ne? Man labai sunku 
paaiškinti — bent jau vakarietiško mokslo terminais. Esu tikras, 
kad toks medituotojas kaip jūs tikrai kažką numanysite. Dar jis 
naudojosi ir kitu balsu, puikia tajų kalba, tikro vietinio, kur kas 
geriau, nei moka pats. Kas tai? 

— Mano miręs brolis, - sušnabždu. 

Jis gūžteli. 

— Joks farangas to nesupras - bet mums juk tai nėra visai sve- 
tima, ar ne? Dabar verčiau jau palikit jį ramybėj. Kaip ir sakiau, 
jis labai silpnas. Jei norite, ateikite rytoj. 

Mums išeinant iš kambario, Voreno skruostais ritasi ašaros. 

Koridoriuje klausiu: 

— Ar bus ir kitas etapas, ar paliksite jį taip, kaip yra? 

— Turit omeny lyties keitimą? Tai visiškai priklauso nuo Fa- 
timos. - Pamatęs nustebusį mano žvilgsnį, priduria: - Tai įeina 
į sandorį. Ji laiko - ėė - tas dalis savo namuose, specialiomis 
sąlygomis, - žvilgteli į laikrodį. - Ir apsispręsti jai beliko maž- 

daug šešios valandos. Kol kas jos nuomonė velniškai nekokia, o 
be tos medžiagos aš nieko negaliu padaryti. Manau, kad Fatimai 
jūs artimesnis nei aš. Ar ji turi budistinės atjautos? Ar jūs turite 
įtakos? 

Po dviejų mėnesių 


Sakiau jums, kad ji sugrįš. Štai laukiu aš Bankoko tarptautinia- 
me oro uoste su geriausiais savo chaki spalvos trumparankoviais 
marškiniais, juodomis kelnėmis ir idiotiškais juodais batais su 
raišteliais. 

Tailando oro linijų reisas iš San Fransisko per Tokiją ir Hon- 
kongą vėluoja valandą, bet dabar ekranuose jau matau, kad nusi- 
leido. Po dvidešimties minučių atvykimo salėje pasirodo Kimberlė 
Džouns su kreminės spalvos kostiumėliu (su kelnėmis). Plaukai 
natūralios šviesios spalvos, pakirpti trumpai, bet ne žiauriai trum- 
pai. Kairėje ausyje trys auskarai, dešinėje - tik vienas. Lūpdažis 
kukliai rausvas. Kai sveikindamasi ji prispaudžia savo skruostą 
prie manojo, įkvepiu pažįstamą kvapą, rėkte rėkiantį apie mano 
motiną. 

— „Van Cleef and Arpels“, - nusišypsau. 

— Kaip pirštu į akį. 

Nežinau - padėti jai ar ne stumti violetinių lagaminų prikrautą 
vežimėlį. Koks šiuo atveju etiketas? Tajė moteris labai įsižeistų, jei 
nestumčiau, bet ar amerikietė neįsižeis, jei stumsiu? Nusprendžiu 
leisti Kimberlei jį nustumti iki taksi eilės. 

Susėdus į taksi galą, Kimberlė klausia: 

— Nustebinau? 

— Kad nusipirkai mano motinos firmos akcijų? Taip, iš pra- 
džių nustebau, bet kai Nong papasakojo su tavimi susirašinėjusi 
elektroniniu paštu, viskas kažkaip sukrito į savo vietas. Ar Biure 
pasiėmei atostogų? 

— Metus nemokamų, - ji žvilgteli į mane ir nusuka akis. - Ne 
vien tik baltaodžiai vyrai neatsispiria šitam miestui, taigi tai negali 
būti vien dėl sekso, ar ne? 

— O dėl ko, kaip manai? 

— Nežinau. Bet svarbiausia, kad jis toks velnioniškai žmogiš- 
kas, - truputį patyli. - Vis dar jokių naujienų apie Fatimą? 

Prieš atsakydamas minutėlei užsidengiu veidą: 

— Jokių. Ji dingo... dingo po to, kai priėmė sprendimą, - kiek 
pompastiškai mosteliu ranka, vaizduodamas galutinį išnykimą, 
nes nenoriu sugadinti šio vakaro staigmenos. 

— Ar kada pagalvojai, kad tame, ką jį tau anąkart pasakė, kažko 
esama, kad ji tarsi tavo šešėlis, tamsioji pusė? Kad tau jos kažkaip 
reikia? 

Pajuntu poreikį pakeisti pokalbio temą. Paduodu Džouns pir- 
mą Bangkok Post puslapį, su mano motinos nuotrauka visu ūgiu, 
ji vilki juodos ir baltos spalvų „Chanel“ kostiumėlį, tikrą. Redak- 
torius paryškinęs motinos atsakymą į reporterio klausimą apie 
šįvakar oficialiai atidaromą „Senių klubą: 


Tiesą sakant, tokio pobūdžio Vakarų veidmainystė man yra bjauri. 
Kodėl BBC nefilmuoja dokumentinio filmo apie tekstilės pra- 
monę, kur galybė moterų dirba dvylika valandų per parą už 
mažiau nei dolerio valandinį atlyginimą? Kaip tai pavadinti, jei 
ne savo kūno pardavinėjimu? Vakarams nerūpi mūsų moterų 
išnaudojimas, jiems tiesiog kliūva seksas, bet tuo pačiu metu, kad 
parduotų savo šou, jie naudoja seksualinį stimulą. Jie labai mėgsta 


gėdyti mūsų merginas samdančius vidutinio amžiaus baltuosius 

vyrus. Vakarietės moterys negali pakęsti, kad jų vyrai čia laiką 
praleidžia geriau. Jei jos tokios piktadvasės ir nenori suteikti savo 
vyrams malonumo, tai jų problema. Bet viso to esmė - pinigai. 
Iš pramonės, tarkim, tos pačios tekstilės, Tailandas uždirba labai 
mažai - Vakarų firmos pasiima liūto dalį. Tačiau sekso prekyboje 
matome tikrą visuotinės gerovės perskirstymą iš Vakarų į Rytus. 
Štai dėl šito ir daroma tokia problema. 


Kimberlė išsišiepusi atiduoda man tą iškarpą. 

— Nieko sau, kokia barni ponia. Ko ji prisiskaitė? Žiūriu, kad 
per kelis mėnesius angliškai ji pradėjo kalbėti kur kas geriau. 

— Nesiliauja mokytis internetiniuose verslo kursuose. Ji laikosi 
pozicijos, kad jei seksas jau yra stambiausia Tailando pramonė, 
mums reikia užsiimti jo modernizavimu ir reguliavimu, leisti 
merginoms daugiau uždirbti, suteikti naują profesiją privalomai 
pasitraukus iš veiklos, kai sukanka dvidešimt aštuoneri, ir privalo- 
mai dalytis su jomis pelnu. Ji išmoko visokių gudrių verslo termi- 
nų. Kaip antai: pelno centrai, pridėtinė vertė, paslaugų industrija, 
žmogiškieji ištekliai. Aiškina, kad šita industrija vis dar yra akmens 
amžiuje ir kad, užuot trukdžiusi, valdžia turėtų padėti. 

Greitkeliu į „Sheraton“ viešbutį Sukumvito gatvėje atvažiuo- 
jame greičiau nei per pusvalandį. Minutėlę abu dvejojame, bet 
paskui atsisveikiname: 

— Pasimatysime šįvakar. 

— Taip, - ji truputį sutrikusi. - Šįvakar. Žinai, aš dar niekada 
nebuvau viešnamyje, nors ir esu vieno tokio akcininkė. 

Prieš išvažiuodamas paguodžiamai šypteliu. Mane užplūdęs 
smagus jaudulys. Prieš porą dienų pirmąsyk dalijomės akcininkų 
pelną, ir aš negalėjau patikėti, kiek uždirbau per kelis trumpus 
mėnesius, dar net prieš oficialų atidarymą. Lekiu pas tuos garsius 
vardus į „Emporium“. 

Visa Kaubojų gatvė nuklota kabeliais, policija užtvėrusi eismą. 
Kilnojamosios pasaulio informacinių tarnybų stotys sustatinėtos 
įvairiais kampais, žybsi šviesos, mes privažiuojame pulkininko 
bentliu, vairuoja jo nuolatinis vairuotojas. Žinoma, buvau girdėjęs 
apie bentlius, visi girdėję, bet savomis akimis pamačiau pirmą 
kartą. Vikornas pasidovanojo jį sau šešiasdešimtojo gimtadienio 
proga: T klasės „Continental“, su visomis grožybėmis ir įmantry- 
bėmis. Iš jo puikiojo stereogrotuvo liejasi „Valkirijų skrydis“. 

Mes su pulkininku ir Kimberle įsiliejame į minią, o motina 
žengia į halogenų šviesą. Pulkininkas pasipuošęs dvieiliu Redaelio 
švarku, Armanio šilkiniu kaklaraiščiu ir krepo marškiniais, Ralfo 
Loreno batais ir „Wayfarer“ aviatoriaus akiniais, nors ir tamsu. 
Jei jis nebūtų tikras gangsteris, atrodytų idiotiškai. Kadangi yra, 
atrodo puikiai. Tačiau aš nors kartą nepavydžiu. 

Žvelgdamas iš šono pamatau, kad ankstesnis mano motinos 
statusas suteikė jai tokį moralinį autoritetą, kad net BBC gūžiasi 
(ji vilki juodą šilkinį Karlo Lagerfeldo kostiumėlį su kelnėmis, 
avi juodus pintus Yvo Sent Lorano batus su raudonais kaspinais, 
kreminę medvilninę „DolceštGabbana“ palaidinę, irgi su raudo- 
nu kaspinu, priderintą prie batų - atrodo kaip dvidešimt pirmo 
amžiaus asmenybė, visiškai įvaldžiusi in ir jang). CNN nuo ne- 
pritarimo jau perėjo prie dvilypių jausmų, taigi BBC teko pasekti 
jų pėdomis. Prancūzų ir italų žiniasklaida nuo pat pradžių užėmė 
gana abejingą poziciją šito moralinio pasipiktinimo dėl sekso akto 
atžvilgiu ir iš esmės į tai žiūri sau humoru. Net musulmonų tele- 
vizijos kanalai iš Malaizijos ir Indonezijos susilaiko nuo griežto 
smerkimo, japonai atvirai pritaria, o kinai atrodo suintriguoti. 

— Mūsų visuomenėms derėtų užaugti, - sako mano motina. 
Angliškai ji kasdien kalba vis geriau, dabar jau beveik nepriekaiš- 
tingai, su žavingu tajišku akcentu, truputį kvepiančiu vaikiškumu 
ir švelninančiu jos naująjį įžūlumą. - Globalizacija sukėlė didžiau- 
sią prostitucijos augimą per visą pasaulio istoriją. Tai yra svarbus 

klausimas, bet žiniasklaida juo nesidomi, mat jis toks politiškai 
nekorektiškas. Nesuskaičiuojama galybė moterų šituo užsiima 
ne iš reikalo, bet savo noru. Universiteto studentės iš Maskvos 
pardavinėja save Makao, kad užsidirbtų kišenpinigių. Kinės iš 
Singapūro skrenda į Honkongą per Kalėdų atostogas parduoti 
savo kūnų. Šanchajus užtvindytas merginų, ieškančių greito ir 
lengvo uždarbio. Moterys iš visos Pietų Amerikos prekiauja seksu 
visame pasaulyje, ypač Azijoje ir Vakaruose. Visame Bankoke 
pilna palydovėmis dirbančių bričių, kanadiečių, amerikiečių ir 
skandinavių. Kodėl žiniasklaida nepasakoja pasauliui, kaip net 
pasiturinčios merginos iš G-7 valstybių mėgsta prorečiais išnuo- 
moti savo kūną? - BBC reporterė rimtai palinksi. 

- Ji puiki, - man sušnabžda pulkininkas. - Net geresnė, nei tu 
kadaise būdavai. 

Dabar mikrofoną prie Nong lūpų jau ištiesia CNN reporterė, 
irgi moteris. Pasikeitus televizijai, mano motina beveik nė ne- 
stabteli. 

— Jūs visoms šitos šalies merginoms sakote, kad jos turi teisę 
pasipuošti, atrodyti patraukliai, turėti mobilųjį telefoną, automo- 
bilį, keliauti egzotiškų atostogų, bet visam tam reikalingus pinigus 
devynios iš dešimt gali uždirbti tik užsiimdamos šita profesija. 
Tai kas yra tas suteneris - aš ar Vakarai? Iš tiesų mano užduotis 
yra sumažinti žalą, priimti situaciją tokią, kokia ji yra, ir suteikti 
merginoms geresnes sąlygas. Ar man būtų labiau prie širdies 
sugrįžti prie tradicinių tajų budistinių moralinių vertybių? Tiesą 
sakant, taip, tačiau tam jau per vėlu, rūdys įsiėdusios per giliai, 
mums tenka taikstytis su realybe. Net Buda taip manė. 

CNN reporterė nusisuka nuo Nong ir ima kalbinti liesą se- 
nuką su mano motinos firminiais marškinėliais ir raudonais bei 
geltonais dryžiais margintais šortais, jam turbūt daugiau kaip 
septyniasdešimt, kiek pasikūprinęs, gyslotomis rankomis ir pa- 
pilkėjusiu veidu: gyva karikatūros ant marškinėlių kopija. 

— Norėčiau paklausti, pone, ar lankydamasis Tailande jau tapote 
„Senių klubo“ klientu? 

— Aišku, kad tiap. Tik pamačiau tą interneto puslapį, iškart 
užsisakiau bilietą į Bankoką, į vieną pusę. Jei teks čia ir numirti, 
man tinka. Aš iš Kanzaso, turėjau tris žmonas, ir pasakysiu va 
šitiaip, iki daba tiap ir nežinojau, ko tos bobos, kur penkiasdešimt 
metų maitinau, man nedarė. 

— Jums nedarė? 

— Aišku, po velnių. Jei turėčiau laiko, turbūt jausčiausi įžeistas 
ir nusivylęs, bet daba neturiu laiko, bo esu per daug užimtas, 
dulkinuos... 

— Taip, ačiū, pone. O jūs, pone, ar atvykote į Bankoką specialiai 
aplankyti „Senių klubo“? 

— Aha, ir aš per senas jaudintis, kad jūsų žiūrovams tai ne- 
patinka. Man aštuoniasdešimt vieni, visą gyvenimą žaidžiau tą 
žaidimą, užauginau tris nedėkingus vaikus, kurie manęs niekad 
neaplanko, mano nuostabią žmoną pasiglemžė vėžys, amžiną jai 
atilsį, paskui vedžiau vieną tokią kalę, tesupūva ji pragare, ir jei 
man dar liko bent dešimt minučių gyventi, noriu jas praleisti 
būtent čia, „Senių klube“. Gal čia ir ne meilė, bet arčiausiai jos, 
ką šitaip pavėluotai galiu gauti. Tikrai geriau už bridžą. Ar bent 
įsivaizduojate, koks nuobodus pasidaro bridžas, vos tik suži- 
nai, kad kitoje pasaulio pusėje yra kur kas labiau jaudinančių 
dalykų. 

— Ir jums nerūpi, kad tai, ką jūs darote, daugelis amerikiečių 
palaikys politiškai nekorektišku, net nemoraliu dalyku? 

— Ar politinis korektiškumas apsaugo nuo Alcheimerio? Dėl 
senatvės galiu pasakyti viena - išmoksti nelaukti. 

CNN reporterė pasisuka į porą merginų, laukiančių, kad jas 
pakalbintų. Tai Nitnit ir Noi, jas Nong išsiviliojo iš „Nefrito rūmų“ 
pagal mano rekomendaciją. Ji sako kamerai: 

— Na, klientai išties atrodo patenkinti, bet kaipgi darbuotojos? 
Šitos pribloškiamo grožio moterys, kurios kitoje visuomenėje ga- 
lėtų būti kino žvaigždės ar modeliai, leidžia naktis aptarnaudamos 
šituos klientus. Pažiūrėkime, ką pasakys jos. 

Nitnit: 

— Nežinojau, ko tikėtis, bet šitie klientai tokie dėkingi, kad, 
suprantat, net truputį graudu. Manau, kad savo valstybėje turbūt 
nelabai gražiai elgiatės su senais žmonėmis. Mes Tailande nieka- 
da nepaliekame savo tėvų ir senelių metų metus gyventi vienų. 
Manau, kad jei ne mes, jie mirtų anksčiau. 

Noi: 

— Paprastai jie labai smagūs, į viską žiūri su humoru, o tajų po- 
žiūris į gyvenimą ir yra būtent toks, taigi būti su jais visai nesunku. 
Jie nereikalauja tiek daug kiek jaunesni vyrai, nesako - daryk šitą, 
daryk aną, jie tiesiog džiaugiasi galėdami tave paliesti. Tam tikra 
prasme tai tarsi slaugės darbas. Pagarba ir pagalba senjorams yra 
labai svarbios tajų kultūroje. 

Tuo metu CNN reporterė parodo operatoriui pabaigai atsukti 
kamerą į ją. 

— Na, kaip Voltas Disnėjus sakė „Damoje ir valkatoje : „Ar 
patinka jums, ar ne, mes iš Siamo ir gana.“ Kol kas kritika ponios 
Nong Džitpličip atžvilgiu pritilusi, o liaupsių daug. Tik laikas 
parodys, ar tai, ką čia matome, yra viena iš variacijų sena kaip 
pasaulis išnaudojimo tema, ar žingsnis emancipacijos link. O 
kol kas trisdešimties metų trukmės Bankoko naktinio gyvenimo 
šėlsmas tęsiasi, kad ir ką likęs pasaulis apie tai šnekėtų. Silija 
Emėrson, CNN, Bankokas. 

Šviesos viena po kitos gęsta, nakties karštyje prakaito pilami 
vyrai su šortais ima vynioti kabelius, o Nong visa tai kiek ilgesin- 
gai stebi. Mums visiems metas eiti į klubą. Pulkininkas su Nong 
žengia pirmi, paskui juos patraukia Kimberlė, mananti, kad seksiu 

jai įkandin. Tačiau aš stabteliu prie durų palaukti juodo limuzino, 
pasirodančio už vienos iš televizijos stočių. 

Aš vilkiu keturių sagų dvieilį Zegnos švarką, lininius „Gi- 
venchy“ marškinius plačia apykakle, tropinės vilnos flanelines 
kelnes ir, svarbiausia, aviu odinius firminius „Baker-Benjes“ batus. 
Kvepiu žavingu prašmatniu Raselo Simonso odekolonu. Kažkodėl 
manau, kad mano išvaizda itin pradžiugins mano asmeninę slaptą 
viešnią, gana sunkiai, su dviejų augalotų padėjėjų pagalba, išlipan- 
čią iš limuzino. Ji žengia pasiremdama lazdele, o jos veido bruožai 
niekada nebus kitokie - tik vyriški. Suknia, mano nuomone, nors 
ir geriausia, ką siūlo Džordžijus Armanis, guli prastai. Kita vertus, 
„Estradiolis“ padarė stebuklus su jos plaukais, sunkia, prabangia 
prieiti prie manęs, stovinčio ties slenksčiu. 

- Nieko sau skudurai, - Voreno balso stygomis man sako Piča- 
jus ir nužvelgia mano naująjį garderobą pilkomis jos akimis. 

Viduje girdėti mūsų gyva muzika - „Sudie, sudie, juodas 
strazde“. 


Pabaiga 

